
PROLOG 


Se uita când în oglinda retrovizoare, când la banda de 
circulaţie din fața ei. Nu vedea motocicleta, cel puţin nu în acel 
moment. O văzuse ceva mai devreme apropiindu-se 
ameninţător și pe urmă dispărând din nou. Conducea pe banda 
din dreapta în speranța că mașinile din spate ar putea crea un 
fel de scut între ei și motociclist. 

El stătea pe scaunul pasagerului, uitându-se mereu în urmă și 
încerca să-i controleze manevrele la volan. Ea nu mai auzea însă 
ce-i spune, percepea doar panica din vocea lui. 

Contururile motocicletei dansau în oglinda retrovizoare, 
dispăreau, pe urmă reapăreau și tot așa, în timp ce motociclistul 
naviga printre mașinile din spatele lor. Sophie se avântă pe 
banda din stânga, accelerând cu disperare. Motorul huruia la 
turație maximă. Băgă în viteza a cincea și ultima. Avea senzaţia 
că i se face rău. 

Simţea un curent de aer la picioare, deci gloanţele trebuie să 
fi nimerit pe acolo pe undeva. Șuieratul acela împreună cu 
huruitul motorului făceau o gălăgie insuportabilă. Nu-și mai 
aducea aminte cât timp mersese, înainte să audă împușcăturile 
care interveniseră brusc, aruncând-o într-o lume ireală. Văzuse 
că tipul care conducea motocicleta purta o cască albastră cu 
vizieră fumurie, în vreme ce ţintașul de pe șaua din spate purta 
o cască neagră fără vizieră. Îi întâlnise fugitiv privirea lipsită de 
expresie. 

Împușcăturile veniseră din stânga, iar șirul rapid de pocnituri 
care le însoţise părea să fi apărut din senin. Răsuna ca și cum 
cineva ar fi lovit caroseria cu un lanţ. In aceeași clipă auzi un 
țipăt. Nu-și dădea seama dacă venea de la bărbatul de lângă ea 
sau dacă ea însăși tipa. Îi aruncă o privire scurtă. Părea 
schimbat, nervozitatea și frica erau evidente și se manifestau 
sub forma unei expresii furioase care i se citea pe față, în 
încrețiturile frunţii și în ochii holbaţi, dintre care unul clipea 
necontrolat când și când. Formă un număr pe telefon, pentru a 
doua oară de când începuseră rafalele. Așteptă cu receptorul la 

ureche, privind ţintă înainte. Nu-i răspunse nimeni nici de data 
asta și închise. 

Motocicleta se apropia din nou cu viteză mare, iar el strigă la 
ea să conducă mai repede. Sophie își dădea seama că nici 
viteza, nici ţipetele lui nu aveau cum să-i salveze. Frica 
produsese o reacţie chimică în corpul ei care o făcea să simtă 
un gust metalic în gură, în timp ce capul i se umpluse de un ţiuit 
surd. Panica trecuse deja la un nivel superior, nu mai tremura, 
își simţea doar braţele grele, ca și cum volanul ar fi cântărit 
foarte mult. Asemenea unui inamic imbatabil, motocicleta era 
din nou lângă mașina lor. Sophie aruncă o privire rapidă la 
stânga, apucând să observe cum arma cu ţeavă scurtă din 
mâna ţintașului se îndreaptă spre ea. Se adăposti instinctiv, 
arma începu să scuipe gloanţe ce scoteau bubuituri dure, cu 
ecou, de fiecare dată când pătrundeau în tabla caroseriei. 
Geamul lateral se fărâmiţă și împrăștie o ploaie de cioburi peste 
ea. Işi ţinea capul în jos, într-o parte, și piciorul forța acceleraţia 
până la podea. Mașina mergea singură, iar Sophie n-avea nici 
cea mai vagă idee despre traficul din faţa lor. Privirea îi 
înregistră torpedoul deschis, zări câteva cartușe înăuntru și 
reperă un pistol în mâna lui. Urmă o bubuitură puternică de 
tablă ce se izbește de metal. Se auzea un hârâit teribil pe partea 
dreaptă. Mașina atingea parapetul, însoţită de scrâșnete și 
scârțâieli. Începu să miroasă a ars. 

Sophie se ridică, învârti de volan și redresă mașina pe banda 
de circulaţie. Privind rapid peste umăr, constată că motocicleta 
se afla în spatele lor. El începu să înjure, se aplecă peste ea și 
trase trei focuri consecutive de pistol prin fereastra de pe partea 
ei. Bubuiturile armei răsunau ca niște explozii ireale în interiorul 
mașinii. Motocicleta frână și dispăru în urma lor. 

— Cât mai avem? întrebă ea. 

El o privi ca și cum n-ar fi înţeles întrebarea. Într-un târziu, 
mesajul ajunse la el ca un ecou interior și răspunse: 

— Nu știu... 

Continua să accelereze la maximum, acul vitezometrului 
tremura și mașina se clătina din cauza vitezei excesive. Aruncă 
încă o privire în oglinda retrovizoare. 

— Se apropie din nou, zise ea. 

Bărbatul încercă să deschidă geamul de pe partea sa, dar 
impactul cu parapetul turtise portiera și îl blocase. Se rezemă de 

Sophie, își făcu vânt cu piciorul drept și sparse geamul care se 
prăbuși aproape în totalitate. Dădu la o parte cioburile rămase 
cu patul pistolului, se aplecă în afară și trase spre motocicleta 
care se distanţă din nou. Sophie înțelegea că se aflau într-o 
situaţie disperată. Erau la mâna tipilor de pe motocicletă. 

Se făcu tăcere, ca și cum cineva ar fi închis sunetul. Navigau 
pe autostradă privind fix înainte, încercând să se resemneze cu 
moartea iminentă. Erau palizi și păreau incapabili să înţeleagă 
ce se întâmpla în viaţa lor în acel moment. El părea obosit, ținea 
capul în jos și în ochi i se citea tristeţea. 

— Spune ceva! îl îndemnă ea cu voce tare, în timp ce 
continua să conducă la fel de repede, cu ambele mâini pe volan 
și cu ochii la drum. 

Bărbatul nu reacţionă imediat, pierdut în propriile-i gânduri, 
după care se întoarse spre ea și spuse: 

— lartă-mă, Sophie! 

PARTEA ÎNTÂI 


Stockholm, 


șase săptămâni mai devreme, 
luna mai 


1. 


Stilul și înfățișarea ei îi făceau pe mulți să spună că nu părea 
a fi asistentă medicală. Sophie nu știa niciodată dacă era un 
compliment sau o insultă. Era brunetă, cu părul lung și niște 
ochi verzi ce dădeau câteodată impresia că era pe cale să 
izbucnească în râs. De fapt, așa arăta ea, ca și cum s-ar fi 
născut cu o privire jucăușă. 

Treptele scării scârțâiau sub greutatea pașilor ei. Casa - o vilă 
mică din lemn, vopsită în galben, construită în 1911, cu ferestre 
decorative, podele strălucitoare din parchet vechi și o grădină 
micuță - era universul ei. Știuse lucrul acesta de prima dată 
când o văzuse. 

Prin fereastra deschisă de la bucătărie pătrundeau miresmele 
serii liniștite de primăvară. Senzaţia era mai degrabă de vară, 
deși vara n-avea să înceapă decât peste câteva săptămâni. 
Căldura se instalase însă devreme și acum era deja apăsătoare. 
Cu toate astea, lui Sophie îi pria, avea nevoie de căldură și îi 
plăcea să ţină ferestrele și ușile deschise și să se poată mișca 
nestânjenită între casă și grădină. 

În depărtare se auzea o motoretă, într-un copac ciripea un 
sturz. Se mai auzeau și alte păsări, dar Sophie nu le știa numele. 

Scoase vesela și puse masa pentru două persoane. Alesese 
cele mai frumoase farfurii, cele mai bune tacâmuri și cele mai 
arătoase pahare, totul ca să evite monotonia. Știa însă că va 
mânca singură, căci Albert mânca doar când îi era foame, ceea 
ce se suprapunea rareori cu programul ei. II auzi coborând scara 
cu pași hotărâți în pantofii de sport. Lui Albert nu-i păsa că face 
zgomot. Sophie îi zâmbi când intră în bucătărie, iar el îi întoarse 

zâmbetul, după care deschise larg ușa de la frigider și rămase 
cu ea deschisă, inspectând conţinutul acestuia. 

— Albert, închide frigiderul! 

Albert nu reacţionă. Sophie luă câteva îmbucături, răsfoi 
distrată un ziar, apoi își ridică privirea și repetă cererea, de data 
asta pe un ton iritat. 

— Nu mă pot mișca..., șopti el teatral. 

Sophie izbucni în râs, nu neapărat din cauza umorului lui sec, 
ci mai mult pentru că era comic, ceea ce o bucura... o făcea 
chiar mândră. 

— Ce-ai făcut azi? îl întrebă ea. 

Observă că era gata să izbucnească în râs și el. Recunoștea 
genul ăsta de situaţie, întotdeauna râdea de propriile sale 
glume. Albert luă o sticlă de apă minerală din frigider, trânti la 
loc ușa și se tolâni pe canapeaua din bucătărie. Bioxidul de 
carbon sfârâi când desfăcu dopul. 

— E o nebunie generală, zise el și bău o gură. 

Apoi începu să-i spună cum fusese ziua, într-un stil 
fragmentat, dictat de modul în care detaliile îi reveneau în 
minte. Sophie asculta zâmbind cum făcea mișto de profesori sau 
de colegi. Își dădea seama că-i plăcea să fie amuzant, dar 
poveștile lui se terminau întotdeauna brusc. Sophie nu putea 
niciodată să anticipeze când se va opri; încheia brusc, ca și cum 
s-ar fi săturat de sine însuși și de propriul umor. Ar fi vrut să se 
repeadă după el, să-l roage să rămână, să continue să fie 
amuzant, să continue să fie uman, prietenos și răutăcios în 
același timp. Dar știa că n-are rost. Încercase deja și nu mergea 
niciodată - îl lăsă deci să plece. 

Albert dispăru în hol. Se făcu liniște o clipă. Poate își schimba 
pantofii. 

— Îmi datorezi o mie de coroane, zise el. 

— De ce? 

— Am plătit femeia de serviciu. 

— Nu se spune femeie de serviciu. 

Sophie auzi cum își trage fermoarul de la geacă. 

— Atunci cum se spune? întrebă el. 

Nici ea nu știa de fapt. ÎI auzi ieșind pe ușă. 

— Pa, mami. 

Dintr-odată, tonul vocii lui devenise împăciuitor. 


VP -7 


Ușa se închise și Sophie îi auzi pașii pe pietriș prin fereastra 
deschisă. 

— Să mă suni dacă întârzii! strigă ea. 

Sophie își continuă rutina. Strânse masa, făcu puţină 
curăţenie, apoi se uită la televizor, își sună o prietenă și stătură 
un pic de vorbă, orice ca să treacă timpul mai ușor. Apoi se duse 
la culcare și încercă să citească din cartea de pe noptieră. Era 
vorba despre o femeie care reușise să dea un sens nou vieţii 
sale ajutând copii ai străzii în București. Era o carte plicticoasă, 
iar personajul principal era o femeie pretențioasă care nu avea 
nimic în comun cu ea. Închise cartea și adormi în singurătate, ca 
de obicei. 

Opt ore mai târziu era șase și un sfert dimineaţa. Sophie se 
trezi, făcu un duș și șterse oglinda din baie pe care apăreau 
cuvinte când se făcea abur: A/bert, AIK și multe alte lucruri 
ininteligibile pe care le scrisese Albert cu degetul în timp ce se 
spăla pe dinţi. Și doar îi spusese să înceteze, dar nu părea să-i 
pese. Totuși, își dădea seama că lucrul ăsta n-o deranja de fapt. 

Se îmbrăcă și mâncă în fugă în timp ce citea prima pagină a 
cotidianului ei preferat. În curând urma să plece la serviciu. Îi 
strigă lui Albert de trei ori că era vremea să se trezească. Un 
sfert de oră mai târziu era pe bicicletă trăgând în piept aerul 
proaspăt al dimineţii, care o ajută să se trezească de-a binelea. 

e 

| se spunea Jeans și ei chiar credeau că așa îl cheamă. 
Râseseră arătând cu degetul spre pantaloni. Jeans! 

Dar, de fapt, îl chema Jens și se afla în Paraguay, într-o colibă 
în mijlocul junglei, la masă cu trei ruși. Pe șeful rușilor îl chema 
Dmitry, un tip deșirat, cam la vreo treizeci de ani, cu o față de 
copil. Tovarășii săi, Gosha și Vitaly, aveau cam aceeași vârstă și 
semănau atât de mult de parcă părinţii lor ar fi fost fraţi. Râdeau 
tot timpul fără motiv, cu gurile doar pe jumătate deschise și era 
clar că nu înțelegeau nimic. 

Dmitry pregătea dry martini într-un bidon de plastic. Puse și 
niște măsline și amestecă. Pe urmă, turnă în ceștile de cafea pe 
care le clătise, dădu pe dinafară, dar nu se sinchisi. Propuse un 
toast în rusește. Prietenii săi începură să chiuie și pe urmă băură 
cu toții băutura ce avea un gust de motorină. 


'Allmânna Idrottsklubben, club de fotbal din Stockholm, unul dintre cele mai mari din 
Suedia. (N.t.). 

Jens nu-i putea suferi pe niciunul dintre ei. Erau necinstiți, 
nepoliticoși, impulsivi... Incerca să nu-și arate scârba, dar nu 
prea reușea, niciodată nu știuse cum să-și ascundă 
sentimentele. 

— Hai să vă arăt marfa, zise el. 

Rușii se entuziasmară din cale-afară. Jens ieși din colibă și se 
îndreptă spre jeepul care era parcat într-o curte prăfuită și slab 
iluminată. 

Nu înţelegea de ce rușii veniseră până în Paraguay să vadă 
marfa. De obicei, clientul comanda ceva, el livra, își primea banii 
și nu era nevoie de nicio întâlnire. Dar cu rușii era altfel, ca și 
cum cumpăratul de arme în sine era un lucru mare, amuzant, o 
aventură în toată regula. Nu știa cu ce se ocupau și nici nu voia 
să știe. Oricum, nu era important, veniseră să vadă marfa, să 
încerce armele, să ia cocaină, să se culce cu prostituate și să-i 
plătească lui a doua rată din cele trei prevăzute. 

Le adusese un MP7 și un Steyr AUG. Restul armelor erau 
împachetate într-un depozit din portul Ciudad del Este în 
așteptarea livrării. 

Rușii luară armele, prefăcându-se că trag unii în alţii. Hanas 
up... hands up! Râdeau în hohote, gata să-și piardă echilibrul. 
Dmitry avea o urmă albă de cocaină pe barbă. 

Gosha și Vitaly începură să se certe pe MP7. Trăgeau de armă 
în toate direcţiile, se loveau cu pumnii în cap. Dmitry îi despărți 
și le dădu bidonul cu dry martini. 

Jens îi observa de la distanță, zicându-și în sinea lui că 
lucrurile aveau să degenereze. Paraguaienii urmau să aducă 
prostituate ca să-și arate buna-credință. Rușii aveau să fie și 
mai drogaţi și mai beţi și aveau să înceapă să tragă. Ştia ce 
urma să se întâmple, dar nu putea face nimic. Situaţia era foarte 
neplăcută. Ar fi vrut să se care de acolo, dar era nevoit să 
aștepte până dimineaţa, să rămână treaz și să-și primească 
banii, atunci când Dmitry considera că venise vremea. 

— Jeans! Where the fuck is the ammo?? 

Jens arătă spre jeep. Rușii deschiseră ușile cu brutalitate și 
începură să caute. Jens băgă mâna în buzunar și scoase ultima 
gumă de mestecat cu nicotină. Se lăsase de prizat tutun cu 
două luni înainte și de fumat cu trei ani mai devreme. Acum se 
afla în junglă, la patruzeci de kilometri de Ciudad del Este. 


2 Unde dracului e muniţia?, în engleză în orig. (N.t.). 

Simţea nevoia de nicotină propagându-i-se prin toate sinapsele 
și ajungându-i la creier. Luă guma, începu să mestece cu poftă 
și, privindu-i pe ruși cu o silă cu greu ascunsă, își dădu seama că 
în curând avea să se apuce din nou de fumat. 

e 

Odată ajunsă la spital, se concentra exclusiv pe munca sa. 
Rar mai avea vreme de altceva și, în plus, nici măcar nu-i făcea 
plăcere să stea la cafea cu colegii, nu se simțea în largul ei. Nu 
era timidă, faptul că nu putea să socializeze la o ceașcă de 
cafea era mai degrabă un defect personal. Nu lucra la spital din 
milă sau dintr-o dorinţă exacerbată de-i ajuta pe alţii, ci pur și 
simplu pentru că-i plăcea să fie cu pacienţii, să stea de vorbă cu 
ei. Cum erau bolnavi, erau de obicei deschiși, umani și sinceri. 
Lucrul acesta o făcea să se simtă în siguranţă și împlinită. Era 
exact ce-și dorea de la oameni, era lucrul care o atrăgea în ceea 
ce făcea. De obicei, pacienţii vorbeau doar ca să se afle în 
treabă numai când se însănătoșeau, dar atunci ea îi părăsea, și 
ei pe ea. Era cu siguranţă motivul pentru care alesese această 
meserie. 

Se hrănea oare cu nefericirea altora? Posibil, dar nu se simţea 
ca un parazit. Se simţea mai mult ca un dependent. Era 
dependentă de sinceritatea celor din jur, de receptivitatea lor, 
de a putea surprinde, din când în când, o sclipire a profunzimii 
ființei umane. Și pacienţii care îi ofereau lucrurile acestea 
deveneau favoriţii săi pe coridor. Favoriţii erau aproape 
întotdeauna maiestuoși. Îi plăcea cuvântul acesta: maiestuoși. 
De fiecare dată când îi întâlnea, se oprea și îi analiza, simțind 
cum se umple de o speranţă greu de definit. Erau oameni fermi 
care aveau curajul să zâmbească în faţa destinului cu 
maiestuozitate. Întotdeauna putuse să-i identifice, de fiecare 
dată la prima vedere, fără să poată să explice cum sau de ce. 
Era ca și cum oamenii aceștia își lăsau sufletul să înflorească, 
alegând tot timpul drumul cel bun și având curajul să-și accepte 
toate laturile, chiar și pe cele negative sau ascunse. 

Străbătu coridorul cu o tavă în mână, îndreptându-se spre 
salonul unsprezece, unde se afla Hector Guzman. Acesta venise 
cu trei zile în urmă, după ce fusese lovit de o mașină peo 
trecere de pietoni din centru. Avea piciorul drept rupt de la 
genunchi în jos. Doctorii suspectau o problemă cu măduva 
osoasă și de aceea ramasese internat sub observaţie. Hector 

era un tip cam la 45 de ani, care arăta bine fără să fie neapărat 
frumos, cu un corp masiv, însă fără să fie gras. Era spaniol, dar 
părea să aibă și trăsături nordice. Avea părul șaten-închis cu 
câteva șuvițe mai deschise. Nasul, pomeţii și bărbia erau 
ascuțite și tenul măsliniu. Vorbea suedeza fluent și făcea parte 
din categoria oamenilor mai'estuoși - poate din cauza ochilor 
plini de viață care îi împodobeau chipul sau poate graţie 
agilităţii cu care se mișca, în ciuda faptului că era robust. Sau 
poate datorită indiferenţei genuine pe care o afișa de fiecare 
dată când ea trecea prin salon - lucru care îl amuza, fiindcă își 
dădea seama că și ea înţelegea că era un joc, ceea ce o făcea 
să-i zâmbească la rândul ei. 

Hector se prefăcea că e cufundat în lectură, culcat pe spate în 
pat și cu ochelarii pe nas. Tot timpul juca jocuri de felul ăsta 
când trecea Sophie prin salon, se prefăcea că n-o vede, că e 
ocupat. 

Sophie îi pregăti pastilele și i le puse în păhăruţe de plastic, 
apoi îi întinse unul. El îl luă fără să ridice privirea, turnă pastilele 
în gură, apoi bău niște apă și le înghiţi, tot timpul cu atenţia 
îndreptată spre carte. Sophie îi dădu și cel de-al doilea păhăruţ 
cu medicamente pe care el le luă în același mod. 

— Sunt delicioase de fiecare dată, zise Hector și își ridică 
privirea. Porți alţi cercei azi, Sophie. 

Ea duse instinctiv mâna la ureche. 

— Poate, zise ea. 

— Nu poate, sigur și, în plus, îţi vin bine. 

Sophie se îndreptă spre ușă și apăsă pe clanţă. 

— Îmi dai, te rog, niște suc, dacă nu te deranjez? 

— Nu mă deranjezi, zise ea. 

În ușă îl întâlni pe bărbatul care se prezentase ca fiind vărul 
lui Hector. Nu semăna cu Hector, era slab, dar musculos, cu 
părul negru, cu o înălțime peste medie, cu ochi albaștri și reci 
care păreau să înregistreze tot ce se întâmpla în jurul lui. 
Bărbatul o salută, schițând un gest cu capul. Pe urmă îi spuse 
ceva lui Hector în spaniolă. Hector răspunse și începură să râdă 
amândoi. Sophie avu impresia că vorbeau despre ea și uită de 
suc. 

e 

Gunilla Strandberg stătea pe un scaun de pe coridor cu un 

buchet de flori în mână și o observă pe asistenta medicală când 

aceasta ieși din camera lui Hector. Gunilla o analiză în detaliu 
când ajunsese în dreptul ei. Părea oare fericită? Era oare tipul 
acela de fericire de care nici măcar nu suntem conștienți? 
Femeia trecu pe lângă ea. Pe buzunarul stâng de la piept purta 
un ecuson. Gunilla apucă să vadă că o chema Sophie. 

O urmări cu privirea. Avea trăsături frumoase. Chipul zvelt ce 
degaja discreţie și sănătate îi conferea un aer distinct. Se mișca 
plină de graţie, ca și cum picioarele de-abia atingeau podeaua. 
Avea mersul elegant. Continuă să o urmărească cu privirea până 
când femeia dispăru în un alt salon. 

Gunilla căzu pe gânduri, gânduri ce ţeseau un labirint de 
sentimente. Se uită din nou în direcţia în care dispăruse Sophie, 
pe urmă spre salonul unsprezece în care se afla Hector. Era 
ceva între ei... un fel de câmp energetic invizibil care părea să-i 
lege chiar și după ce Sophie ieșise din salon. 

Gunilla se ridică și o porni de-a lungul coridorului. Aruncă o 
privire în camera de gardă. Era goală. Programul săptămânii în 
curs era afișat pe perete. Se uită în jurul ei pe coridor, după care 
intră, se apropie de program și începu să caute cu arătătorul. 

Helena... 

Roger... 

Anne... 

Carro... 

Nicke... 

Sophie... o chema Sophie Brinkmann. 

Puse florile într-o vază goală care se afla pe o măsuță cu rotile 
de pe coridor, îndreptându-se spre ieșire. În lift, scoase mobilul 
și sună la birou, cerând adresa lui Sophie Brinkmann. 

În loc să se întoarcă la biroul din centru, de pe Brahegatan, 
ieși direct pe autostradă în dreptul spitalului Danderyd și apoi o 
coti printre casele din Stocksund. Se rătăci pe multitudinea de 
străduțe ce nu păreau să vrea s-o ghideze spre ţinta sa - se 
învârtea ca într-un labirint și avea impresia că ajungea tot 
timpul înapoi în punctul de plecare. În cele din urmă, nimeri pe 
drumul cel bun, căută numărul casei și se opri în fața unei 
construcţii galbene din lemn cu colţurile albe. 

Rămase la volan. Era o zonă liniștită, plină de verdeață și de 
mesteceni ce stăteau să înflorească. Gunilla ieși din mașină și fu 
întâmpinată de un miros puternic de mălin sălbatic. Dădu o tură 
în jurul casei, admirând casele vecinilor, după care își întoarse 

privirea spre casa lui Sophie. Era cochetă, un pic mai mică decât 
cele din jur și nu atât de aranjată precum cele ale vecinilor. Se 
întoarse din nou ca să compare. Nu, de fapt, nu era dezordine 
acasă la Sophie Brinkmann, era o locuinţă obișnuită. Problema 
era mai degrabă la vecini, unde totul inspira perfecționism și 
ordine într-un fel neînsufleţit. Casa lui Sophie era mai plină de 
viață - faţada nu era proaspăt vopsită, peluza nu era proaspăt 
tunsă, aleea de pietriș nu era foarte îngrijită, iar ferestrele nu 
erau recent spălate... 

Gunilla intră pe portiţă și călcă cu atenţie pe alee. Aruncă o 
privire înăuntru prin fereastra de la bucătărie. Partea de 
bucătărie pe care o văzu astfel îi păru aranjată cu gust. Vechi și 
nou îmbinate într-un mod plăcut, un robinet frumos din alamă, 
un aragaz scump, un blat din stejar masiv. Lustra era atât de 
frumoasă, de neobișnuită și de bine aleasă, încât Gunilla se 
simţi cuprinsă de un val de invidie. Privirea îi stărui apoi asupra 
unei vaze mari de pe pervazul ferestrei din hol, care era plină cu 
flori proaspete. Făcu un pas înapoi și se uită la faţadă. Văzu încă 
un buchet superb la o fereastră de la etaj. 

În mașină, mergând înapoi către oraș, mintea îi lucra deja la 
turație maximă. 


2. 


Leszek Smialy se simţea ca un câine - un câine fără stăpân. 
Când nu era în preajma stăpânului său, îl cuprindea tot timpul 
anxietatea. Adalberto Guzman îi spusese însă lui Leszek să 
plece și ce să facă. Leszek luase un avion și câteva ore mai 
târziu aterizase la Munchen. 

În ultimii zece ani nu-l părăsise niciodată „pe Guzman, cu 
excepţia unei săptămâni la fiecare trei luni. Işi trăia viaţa în 
schimburi de câte trei luni de muncă, urmate de o săptămână 
de concediu. În săptămâna de concediu își lua o cameră la un 
hotel și își petrecea tot timpul bând. Când nu dormea sau nu era 
prea beat, se uita la televizor. Altceva nu știa să facă. Aștepta 
sfârșitul săptămânii ca să se poată întoarce la muncă. Leszek nu 
înțelesese niciodată de ce Guzman îl obliga să-și ia concediu. 

Tocmai terminase o astfel de săptămână de concediu. În 
primele zile nu se putuse concentra din cauza mahmurelii, dar 
încercase s-o combată mâncând sănătos și făcând sport, și 
acum simţea că își revenise de-a binelea. 

Leszek se afla în zona rezidenţială Grünwald din afara orașului 
Munchen, la volanul unui Ford Focus furat. De jur-împrejur erau 
doar case impozante, încercuite de grădini enorme, dar fără 
semne de viaţă. 

Guzman îi dăduse lui Leszek fotografii cu Christian Hanke, un 
tip frumușel de douăzeci și cinci de ani cu părul scurt, închis la 
culoare. În fotografiile alb-negru mărite apărea și tatăl acestuia, 
Ralph Hanke. Leszek le analiză chipurile: aveau zâmbetul unor 
oameni care reușiseră în viață, costume făcute pe măsură și 
frizuri bine aranjate. 

ÎI urmărise pe tânăr prin binoclu, dar nu reușise să se 
lămurească în privinţa lui, în afară de faptul că venise acasă pe 
la opt seara și își parcase BMW-ul pe stradă, în faţa casei. Mai 
știa și că era în compania unei femei, că avea menajeră și că 
ținuse lumina aprinsă în dormitor până la două dimineaţa. In 
plus, a doua zi dimineaţă, la șapte jumate, ieșise pe ușă, 
deschisese poarta de fier din zidul ce înconjura vila, traversase 
strada, intrase în mașină și plecase la Munchen. Era informaţia 
pe care se baza, era tot ce putuse constata în 24 de ore de 
supraveghere. 

La radioul din mașină răsuna o piesă în germană. Se auzea 
vocea subţire a unui bărbat. Era o melodie previzibilă, cu 
acorduri electronice în fundal. Leszek distingea când și când 
anumite cuvinte, cum ar fi vârf de munte, legături de familie și 
floare-de-colț. Leszek avusese mereu impresia că Germania era 
o ţară cu un aer bolnăvicios, dar nu putuse niciodată identifica 
exact cauza. 

Stătea cu mâinile în poală și respira liniștit. Era o dimineaţă 
frumoasă. În aer se zărea o dâră de ceată. Razele soarelui se 
răsfrângeau printre coroanele copacilor, împrăștiind tonuri aurii. 
Peisajul i se părea frumos, dureros de frumos. 

Leszek își privi mâinile. Erau murdare. Se murdărise când 
instalase bomba. Mai instalase una demult, pe vremea când 
lucra pentru serviciul de informații. Atunci fusese mai ușor și 
durase mai puţin. Înainte era mult mai simplu de ajuns la motor 

în comparaţie cu motoarele moderne de astăzi care sunt 
complet ascunse. Se întinse și închise ochii. 

Când îi deschise din nou, zări doar silueta unei persoane ce 
ieșise din vila lui Christian și care trecea prin spatele copacilor, 
îndreptându-se spre stradă. Leszek încercă să-și dea seama cine 
era. Își luă binoclul, marca Swarovski, de pe scaunul pasagerului 
și îl ridică la ochi. Persoana din spatele copacilor era o femeie, o 
femeie tânără. Leszek își privi ceasul. Era opt fără un sfert. 
Femeia deschise poarta de fier și ieși în stradă. Leszek reglă 
imaginea apăsând pe un buton și observă că femeia era blondă, 
cam la 25 de ani, avea părul lung, ochelari de soare mari, negri 
și purta blugi de marcă tăiaţi. Mergea cu hotărâre spre mașină 
în niște cizme cu toc, purtând o geantă pe umăr. Părea să-i 
placă chestiile luxoase. Leszek întoarse binoclul spre casă. Unde 
dracu' era Christian? Reveni către femeie, care traversa strada 
spre BMW. În loc s-o ia roată și să se așeze pe scaunul 
pasagerului, deschise ușa pe partea șoferului și se așeză cu 
naturalețe la volan, așezându-și geanta pe celălalt scaun. 
Leszek îndreptă din nou binoclul spre casă, dar Christian nu se 
vedea nicăieri. 

Secundele următoare se scurseră lent. Leszek simţi nevoia să 
înceapă să claxoneze, să deschidă portiera și să-i facă cu mâna, 
să-i atragă atenţia printr-un gest neobișnuit și drastic. Dar nu se 
mișcă din loc, convins fiind că era inutil să încerce să schimbe o 
situaţie predefinită. Își mări câmpul vizual la maximum în 
lentilele  binoclului și văzu cum frumoasa femeie blondă 
schiţează acel gest care marchează pornirea motorului, aplecată 
un pic în faţă, cu o mână pe volan și cu cealaltă învârtind cheia 
în contact. În același timp, vocea mieroasă a cântăreţului se 
auzea în fundal. 

Într-o fracțiune de secundă, curentul trecu din baterie în 
motor și, pe drum, fu interceptat de un cablu electric care 
aprinse detonatorul, care, la rândul lui, aprinse explozibilul lipit 
sub mașină. 

Puterea exploziei propulsă femeia spre tavan și îi rupse gâtul, 
iar mașina fu ridicată la o jumătate de metru deasupra solului. 
În același moment se aprinse și recipientul cu napalm pe care îl 
plasase în interiorul mașinii și transformă carcasa de tablă 
îndoită într-un infern cuprins de flăcări. 

Leszek văzu prin binoclu cum femeia luă foc. Cum ardea 
mocnit înăuntru. Cum îi dispărea părul blond, frumos și tenul 
deschis la culoare... Cum dispărea în întregime, încetul cu 
încetul. 

e 

Leszek plecă din Grünwald, găsi un loc ferit în pădure unde 
dădu foc maşinii furate. Apoi se duse la München, îl sună pe 
Guzman și îi lăsă un mesaj scurt cum că lucrurile nu merseseră 
cum planificaseră ei și că trebuia să fie cu ochii în patru și să 
stea la adăpost. Aruncă telefonul într-un canal și colindă prin 
oraș ca să se asigure că nu era urmărit. 

Când se simţi în siguranţă, luă un taxi și se duse la aeroport. 
Câteva ore mai târziu era din nou în drum spre stăpânul său. 

e 

Încă din prima zi de internare, Hector începuse s-o întrebe pe 
Sophie despre viața ei, despre copilărie şi adolescență. O 
întrebase despre familia ei, despre ce îi plăcea să facă și ce nu. 
Sophie îi răspundea sincer la toate întrebările. În plus, acum își 
dădea seama că îi făcea plăcere să fie în centrul preocupărilor 
lui și, în ciuda valului de întrebări, nu i se păruse niciodată că ar 
fi indiscret. Când se apropia prea mult de un subiect despre care 
ea nu avea chef să vorbească înceta să mai întrebe, ca și cum 
și-ar fi dat singur seama de propriile ei limite. Insă, pe măsură 
ce ajungeau să se cunoască mai bine, Hector era din ce în ce 
mai pudic faţă de ea. Astfel, le ruga pe alte colege de-ale ei să 
se ocupe de aspectele intime ale șederii sale în spital. De aceea, 
Sophie nu prea avea treabă în camera lui, ceea ce însemna că 
trebuia să intre pe furiș, prefăcându-se că lucrează. 

O întrebă dacă era obosită. 

— Ce vrei să spui? 

— Păi, pari cam obosită. 

Sophie împăturea un prosop. 

— Chiar știi să flatezi o femeie. 

Hector zâmbi. 

— Nu cred c-ai să mai stai mult pe aici, adăugă Sophie. 

El ridică din sprâncene. 

— De fapt, n-am voie să vorbesc despre asta, e treaba 
doctorului... însă acum ţi-am spus oricum. 

Sophie deschise o fereastră ca să aerisească, apoi se îndreptă 
spre el și îi făcu un semn să se ridice. li scoase perna de sub cap 

și îi puse una nouă. Trebăluitul ei prin cameră făcea parte din 
rutină. Cu coada ochiului vedea însă că o urmărește cu privirea. 
Se îndreptă spre noptiera lui și se pregătea să ia carafa de apă 
goală, când el o prinse de mână. Ar fi trebuit să reacționeze 
desprinzându-și mâna și îndepărtându-se, dar nu făcu nimic. 
Simţea cum îi saltă inima în piept. Continuară să stea mână în 
mână ca doi adolescenţi care se atingeau pentru prima dată, 
fără să se privească în ochi. Pe urmă, ea se desprinse și se 
îndreptă spre ușă. 

— Ai nevoie de ceva? îl întrebă. 

Avea vocea înfundată, de parcă tocmai se trezise din somn. 
Hector o privi din cap până în picioare și clătină din cap. Sophie 
ieși din cameră și o porni pe coridor. 

Ar fi vrut să-și spună că nu e genul ei. Dar, de fapt, cine era? Îi 
plăcuseră mai mulţi bărbaţi de-a lungul anilor și niciunul nu 
semăna cu celălalt. Işi zicea că nu era o atracţie fizică, că era 
doar un tip în preajma căruia îi plăcea să se afle. Nu și-l imagina 
ca amant sau ca soț, nici ca prieten sau ca figură paternă, ci în 
toate aceste roluri în același timp. 

e 

Își petrecu restul zilei de muncă la urgenţe. După-amiaza, 
când reveni în secţia ei, Hector și lucrurile lui dispăruseră din 
salonul 11. 

e 

Se dusese naibii totul. Exact aşa cum anticipase, situația 
scăpase de sub control. După ce își petrecuseră minutele de 
rigoare cu amărâtele de prostituate paraguaiene, rușii 
începuseră să tragă. Erau drogați și trăgeau necontrolat cu 
pistoale automate, împroșcând gloanţe în toate direcţiile. Jens 
fusese nevoit să-i dea un pumn lui Vitaly, iar acesta își ceruse 
scuze cu nasul plin de sânge. Dmitry și celălalt rus se tăvăliseră 
pe jos de râs. 

În dimineaţa următoare se întâlniră din nou în colibă ca să 
recapituleze pregătirile. Data de livrare, logistica și plata. Rușilor 
nu părea să le pese. Dmitry îi oferi cocaină lui Jens și îl întrebă 
dacă nu voia să meargă cu ei să vadă o luptă între cocoși. Jens 
refuză și își luă rămas-bun de la ruși. 

Unul dintre paraguaieni se oferi să-l ducă cu mașina până în 
Ciudad del Este. Călătoria dură două ore. Drumurile era proaste 
și bancheta nu era tapisată. Tipul de la volan era tăcut. La fel ca 

restul lumii din ţara asta, asculta radioul la maximum pe un 
canal care nu se prindea bine, ceea ce făcea ca toate vocile să 
fie enervant de ascuţite și să vuiască din două difuzoare 
integrate în ușile mașinii. Era totuși suportabil, Jens se 
obișnuise. Cel puţin, așa avea timp să-și revadă planificarea, 
care după părerea lui era bună. Nu era perfectă, dar era 
îndeajuns de bună, ca de obicei. Nici măcar nu-și aducea aminte 
ca planificarea să fi fost vreodată perfectă. 

Se apropia de patruzeci de ani. Măsura aproape un metru 
nouăzeci, era blond și bine făcut, avea faţa dură și vocea groasă 
și răgușită, asta din cauza pubertăţii precoce și a nenumăratelor 
țigări. Mergea mai degrabă legănat decât hotărât și rar refuza 
vreun lucru, ceea ce se vedea și în privirea sa - dincolo de 
cutele ce-i trădau vârsta strălucea o curiozitate genuină. 

Carabinele automate pe care rușii le cumpăraseră de la el 
trebuiau transportate către est cu camionul, din Ciudad del Este 
până în portul Paranaguă din Brazilia, pe urmă încărcate pe un 
vapor cu care să traverseze Atlanticul și descărcate în 
Rotterdam. De acolo, Jens trebuia să le ducă cu mașina până la 
Varșovia și astfel își putea încheia misiunea. 

Afacerea începuse cu două luni mai devreme. Risto îl sunase 
de la Moscova și îi zisese că avea o cerere de MP7 și de alte 
arme mai grele. 

— De câte ai nevoie? 

— Zece din fiecare. 

— Nu-i mult. 

— E adevărat, dar gaşca asta are ambiţii. O să-ţi mai solicite 
serviciile în viitor. Încearcă să vezi comanda în felul ăsta. 

Era o treabă necomplicată, care n-avea să-i dea bătaie de 
cap. 

— Bine... văd ce pot să rezolv și te contactez pe urmă. 

Îl contactase pe Agent. Agentul era cât se poate de anonim, 
n-avea decât un site despre modele de aeronave, iar legătura se 
făcea printr-o parolă pe care trebuia s-o scrii pe forumul site- 
ului. Era o sursă scumpă, dar sigură, care niciodată nu-l refuzase 
și reușise întotdeauna să satisfacă cerințele lui Jens. Agentul 
aranjase tranzacţia cu un vânzător pe care Jens nu-l cunoștea. În 
felul acesta toată lumea avea spatele acoperit, nimeni nu putea 
să toarne pe nimeni. Jens ceruse arme MP7 și Steyr AUG - o 
carabină austriacă ce încă putea fi considerată destul de 

modernă. Agentul îl recontactase răspunzând pozitiv pentru 
Steyr AUG, dar negativ pentru MP7, însă îi zisese că vânzătorul îi 
putea oferi modelul MP5 la schimb. Clienţii lui Risto spuseseră 
clar că voiau MP7 și până la urmă totul se rezolvase, cel puțin 
parțial. Obţinuse carabinele austriece și opt modele MP7, plus 
două modele MP5. Pentru Jens rezultatul era acceptabil. 

Risto îi zisese să se ducă la Praga să se întâlnească cu clienţii. 
Jens fusese surprins. 

— De ce? întrebase. 

— Habar n-am. Mi-au zis doar că vor să te întâlnească, 
răspunsese Risto. 

Întâlnirea de la Praga se dovedise a fi fără motiv. O fixaseră 
doar ca să vadă ce hram poartă. Dmitry, Gosha și Vitaly se 
comportau de parcă încă se mai aflau într-o fază acută a 
pubertăţii. 

Băuseră votcă în camera de hotel a lui Jens de pe Mală 
Strana. Vitaly dăduse jos oglinda de la baie și o pusese peo 
măsuţă. Pe ea făcuse multe linii groase de cocaină cu un card 
Diners cu plasticul dezlipit. Pe urmă chemaseră prostituate, 
niște fete tinere și drogate dintr-o fostă republică sovietică. 
Dmitry insistase să invite pe toată lumea la cină. Se duseseră 
într-un restaurant modern și impersonal din piaţa Václav. 
Interiorul era decorat cu crom, piele și plastic. Prostituatele erau 
ameţite de heroină. Una dintre ele își pipăia o măsea, alta își 
împungea arătătorul în obraz, iar cea de-a treia se scărpina 
isteric pe braț. Dmitry oferise tuturor șampanie și pe urmă 
începuse să arunce cu homari în Gosha. Jens își dăduse seama 
că nu avea nimic în comun cu Dmitry. Se strecurase afară și se 
dusese în Roxy, un club de noapte din Dlouhá. Acolo se așezase 
la o masă și băuse până în zori privind lumea care dansa. 

A doua zi dimineaţă, Dmitry și gașca lui patetică reveniseră la 
hotel, propunându-i lui Jens să ia LSD și să meargă la meciul 
dintre Sparta Praga și Zenit St. Petersburg. Jens răspunsese că 
din păcate trebuia să plece acasă mai devreme. Cei trei 
râseseră macabru, se drogaseră la el în cameră, făcuseră mişto 
de el o vreme, după care plecaseră urlând, smulgând din perete 
un extinctor. 

Jens se întorsese la Stockholm cu un zbor mai devreme decât 
cel rezervat iniţial. 

Abia ajuns în apartament primise mesajul Buenos Aires peste 
două zile. Își făcuse din nou bagajul. În noaptea aceea dormise 
prost. A doua zi dimineaţa se întorsese la aeroportul Arlanda și 
zburase spre Buenos Aires via Paris. Aterizase la Ezeiza, se 
odihnise câteva ceasuri în camera de hotel și luase prânzul cu 
un mesager imbecil. Jens îl plătise pe mesager să-i facă rost de 
o dubă, iar acesta îi dăduse cheile spunându-i că mașina se afla 
în garajul hotelului. Jens controlase cutiile din spaţiul de 
depozitare din spatele mașinii: armele se aflau într-adevăr 
acolo, deci totul era în ordine. 

Se simțea obosit și hotărâse să mai stea o zi înainte să plece 
cu marfa spre Paraguay. Se dusese la un meci de box la care 
lucrurile scăpaseră de sub control, transformându-se într-un 
masacru. Jens trebuise să părăsească arena înainte să se audă 
fluierul arbitrului. Își petrecuse după-amiaza vizitând diferite 
atracţii turistice. Își dorea să se simtă ca un om obișnuit, dar își 
dădu repede seama cât de plictisitor era. 

Găsise un restaurant unde mâncase bine în timp ce citea 
ziarul USA Today pe care îl luase cu el de la hotel. 

Inițial nici nu reacționase când își auzise numele. Dar când își 
ridicase privirea, o recunoscuse imediat pe Jane, sora mai mică 
a lui Sophie Lantz. Arăta la fel ca ultima dată când o văzuse, 
deși pe vremea respectivă era o copilă. 

— Jens?... Jens Vall! Ce te aduce pe-aici? 

Zâmbetul lui Jane se transformase în râs. Jens se ridicase s-o 
îmbrățișeze și se molipsise de buna ei dispoziţie. 

— Bună, Jane! 

Bărbatul tăcut din spatele ei se numea Jesus - Jane făcuse 
prezentările. Se așezaseră amândoi la masa lui și Jane începuse 
să vorbească de îndată. Jens asculta și râdea din când în când. 
Înţelesese imediat de ce Jane alesese un tip așa de posac ca 
Jesus. Jane îi povestise că ea și cu Jesus se aflau la Buenos Aires 
în vizită la rudele lui, că nu aveau copii și că locuiau într-un 
apartament cu trei camere, lângă piaţa Järntorget din cartierul 
Gamla Stan din Stockholm. 

Jens întrebase despre Sophie și primise informaţii superficiale 
despre viaţa ei: acum o chema Sophie Brinkmann, era văduvă, 
avea un fiu și era asistentă medicală. Când Jane considerase că 
nu mai avea nimic de povestit, începuse să-i pună întrebări. Jens 
minţise cu seninătate - îi spusese că se ocupa cu comerțul de 

îngrășăminte și că mergea adesea în călătorii de afaceri, că nu 
avea familie sau copii, dar că își dorea să se așeze la casa lui în 
curând. 

Mâncaseră și băuseră toată seara. Jesus și Jane îi arătaseră 
locuri din oraș pe care nu le-ar fi găsit niciodată singur. Ajunsese 
să cunoască adevărata înfățișare a orașului și asta îl făcea să-l 
aprecieze și mai mult. 

Jesus nu scosese nicio vorbă întreaga seară. 

— E cumva mut? fusese întrebarea logică a lui Jens. 

— Vorbește câteodată, răspunsese ea. 

În taxi, în drum spre hotel, se simţise dintr-odată melancolic. 
Era o melancolie provocată de întâlnirea neașteptată cu trecutul 
său. În noaptea aceea dormise prost. 

e 

Mașina se scutura în drum spre Ciudad del Este. Vedea deja 
orașul în depărtare și îi părea bine că scăpase de ruși. Avea să 
facă pregătirile necesare în vederea plecării și pe urmă avea să 
mute armele în camion. 

[] 

În camera de gardă o aștepta un mesaj. Era un plic mic, alb, 
din hârtie tare cu prenumele ei înscris cu cerneală neagră. 
Sophie îl deschise în timp ce aștepta să fie gata cafeaua, îl citi 
repede și îl vâri în buzunar. 

Își văzu de treburi toată dimineaţa încercând să uite mesajul 
pe care îl citise, însă nu reuși. La douăsprezece fără un sfert 
intră în vestiar, își dădu jos uniforma, își luă poșeta și haina și 
cobori în holul de la intrare. r 

Acolo o aștepta vărul, care îi făcu un semn să-l urmeze. Il 
urmă cu un sentiment de nesiguranţă, ca și cum ceva îi spunea 
că decizia pe care o luase era greșită. Dar dincolo de 
nesiguranță era și entuziasmul că făcea ceva spontan și 
neplanificat, ceea ce nu i se mai întâmplase de multă vreme. 

Mașina era nouă. Era una dintre mașinile acelea japoneze, 
ecologice. Nu avea nimic deosebit în afară de faptul că era 
nouă. Mirosea a nou și scaunele erau foarte comode. 

— Mergem în Vasastan, zise el. 

Sophie îi întâlni privirea în oglinda retrovizoare. Avea ochi 
albaștri limpezi și intenși. 

— Sunteţi veri din partea mamei sau a tatălui? 

— Din toate părţile. 

Ea izbucni în râs. 

— Cum așa? 

— În toate felurile imaginabile. 

Păreau să fi epuizat subiectul. 

— Mă cheamă Aron... 

— Bună, Aron, zise ea. 

Nu-și mai vorbiră tot restul drumului. 

Mese, scaune și o ușă batantă care dădea într-o bucătărie. 
Lumina lămpilor era prea stridentă, tablourile de pe pereţi 
înfățișau diferite peisaje, iar feţele de masă erau în pătrăţele. 
Era un restaurant modest, nimic altceva. 

Zâmbi când îl văzu pe Hector făcându-i cu mâna de la o masă 
din spate. În drum spre el, printre mese, încercă să-și ia o 
expresie serioasă. 

El se ridică și îi trase un scaun. 

— Te-aș fi luat eu, dacă n-ar fi fost problema cu piciorul. 

Sophie se așeză. 

— E bine și așa. Aron este o companie plăcută, deși e cam 
tăcut... 

Hector zâmbi. 

— Mă bucur că ai venit, zise el. 

Îi întinse o listă de meniu. 

— N-am apucat să ne luăm rămas-bun, continuă Hector. 

— Într-adevăr, așa e. 

Tonul vocii lui se schimbă. 

— Aici servesc cele mai bune fructe de mare din oraș, dar 
puţini știu lucrul acesta. 

— Atunci am să comand fructe de mare. 

Sophie nici nu se atinsese de listă. Își ţinea mâinile în poală. 
Hector făcu un semn discret din cap către cineva de la bar. 

Era cu totul altfel să-l întâlnească pe Hector în afara spitalului. 
Avea sentimentul că urma să ia prânzul cu un străin. Hector îi 
observă însă nesiguranța și începu să vorbească, povestindu-i 
mici anecdote despre cum era să ai piciorul în ghips în buricul 
Stockholmului, despre cum fusese nevoit să scurteze un crac de 
la pantalonii săi preferaţi, despre cât de mult îi lipsea mâncarea 
din spital, mai ales piureul din fulgi de cartofi. Avea simţul 
ironiei și știa să transforme o situaţie încordată într-o 
conversație fluentă și destinsă. 

Sophie asculta pe jumătate absentă. Îi plăcea chipul lui și 
privirea îi era tot timpul atrasă de ochii lui plini de viaţă și de 
culori diferite. Cel drept era albastru-închis, iar stângul căprui- 
închis. Nuanţele ochilor se schimbau în funcţie de cum cădea 
lumina, dând impresia că devenea altcineva pentru o clipă. 

— E pustiu spitalul fără mine? 

Sophie se amuză, dar clătină din cap. 

— Nu, e ca de obicei. 

O chelneriță apăru cu două pahare de vin. 

— Vin alb spaniol. Nu e specialitatea noastră... dar e 
acceptabil. 

Hector ridică paharul să dea noroc. Sophie nu se atinse de 
vin, ci luă paharul de apă, bău o gură, după care înclină paharul 
și îi căută privirea, așa cum era obiceiul suedez. El nu dădu 
importanță gestului, deja n-o mai privea în ochi, ceea ce o făcu 
să se simtă ridicolă. 

Hector se îndreptă în scaun, o examină calm și plin de 
încredere și deschise gura să zică ceva. Un gând interveni în 
ultima secundă și îl făcu să se abţină. Dintr-odată nu-și mai 
găsea cuvintele. 

— Ce e? întrebă Sophie, schițând un zâmbet. 

EI își schimbă poziţia pe scaun. 

— Nu știu... Mi se pare că nu te recunosc... Eşti altfel. 

— Cum altfel? 

Hector o privi. 

— Nu știu, altfel, pur și simplu. Poate pentru că nu porți 
uniforma de asistentă medicală... 

— Ai fi preferat să vin îmbrăcată în uniformă? 

Vorbele ei păreau să-l fi pus în încurcătură și asta o amuza. 

— Chiar nu mă cunoști? Nu știi cine sunt? 

— Dar totuși, mă întreb, zise el. 

— Ce te întrebi? 

— Cine ești... 

— Ştii cine sunt. 

El dădu din cap. 

— Știu anumite lucruri... dar nu totul. 

— Și de ce, mă rog, vrei să știi totul? 

Hector bătu în retragere. 

— Scuze, n-am vrut să fiu indiscret. 

— Nu ești indiscret. 

— Ba cred că sunt... 

— În ce fel? 

Hector dădu din umeri. 

— Câteodată mă grăbesc să obţin ce doresc... și atunci devin 
indiscret. Dar să nu mai vorbim despre asta. Hai mai bine să 
continuăm de unde am rămas. 

Sophie nu înțelegea. 

— Păi, unde am rămas? 

Le fu servită mâncarea. De îndată ce farfuriile se aflau în fața 
lor, Hector începu să decojească fructele de mare cu 
îndemânare. 

— Tatăl tău tocmai murise și câţiva ani te-ai simţit singură și 
tristă... Pe urmă, mama ta l-a întâlnit pe Tom și v-aţi mutat în 
casa lui. Parcă așa era, nu? 

La început nu înțelese, dar pe urmă realiză subit că întrebările 
pe care i le pusese cât timp stătuse în spital fuseseră toate în 
legătură cu viața ei începând cu copilăria. li povestise liniar sau 
mai degrabă el pusese întrebările în ordine cronologică. O miră 
faptul că nu-și dăduse seama mai devreme. 

El o rugă din ochi să continue. Sophie reflectă, își adună 
amintirile și continuă povestea de unde se oprise. li vorbi despre 
cum ea și sora ei își reveniseră după moartea tatălui odată cu 
trecerea timpului. li povesti despre mutarea împreună cu mama 
lor în vila lui Tom, la doar câteva minute de vechea lor casă. Îi 
spuse și că începuse să fumeze Marlboro Lights în clasa a noua 
și că atunci deja vedea viaţa mult mai în roz. 

Mâncau stridii, raci de mare și homari. Sophie continua să 
vorbească. li povesti despre anul de studenţie în SUA la un 
program de schimb, despre primul job, despre cum călătorise în 
Asia, despre cât de complicate i se păreau relaţiile sentimentale 
și despre anxietatea la gândul că era deja adultă, sentiment ce 
o urmărise până aproape de patruzeci de ani. Mânca din când în 
când, cufundată în propria sa poveste. Timpul trecea și își dădu 
în cele din urmă seama că vorbise constant, fără să-i dea vreo 
șansă s-o întrerupă. Il întrebă dacă trăncănea prea mult sau 
dacă îl plictisea. El dădu negativ din cap. 

— Continuă. 

— Pe urmă l-am întâlnit pe David. Ne-am căsătorit, a venit pe 
lume Albert și dintr-odată am pierdut șirul anilor. Nici nu-mi mai 
aduc aminte foarte bine. 

Nu mai voia să vorbească, îi venea greu. 

— Ce nu-ţi mai amintești? 

Sophie de-abia se atinsese de mâncare. 

— Anumite perioade din viaţa mea par să se îmbine unele cu 
altele, să se contopească. 

— Ce vrei să spui? 

— Nu știu. 

— Ba bineînțeles că știi, zâmbi el. 

Sophie amesteca mâncarea cu furculița. 

— Pasivitatea, zise ea încet. 

Cuvântul păru să-i ațâțe și mai mult curiozitatea. 

— Cum adică? 

Ea își ridică privirea. 

— Ce? 

— Ce vrei să spui cu pasivitatea? 

Sophie bău ce-i mai rămăsese în pahar, se gândi la întrebarea 
lui și dădu din umeri. 

— Păi, e ceea ce li se întâmplă majorităţii mamelor, presupun. 
Copilul atrage după sine singurătatea. David lucra și călătorea 
mult, iar eu eram acasă... Nu se întâmpla nimic. 

iși dădu seama că avea fruntea încruntată și încercă să se 
relaxeze și să zâmbească. Inainte ca el să apuce să-i pună o 
nouă întrebare, continuă. 

— Anii au trecut, David s-a îmbolnăvit și pe urmă știi ce s-a 
întâmplat. 

— Povestește-mi. 

— A murit, zise ea. 

— Asta știam, dar cum s-a întâmplat? 

De data asta nu părea să-și fi dat seama că mergea prea 
departe. 

— Nu e mare lucru de povestit. Ne-au anunţat că avea cancer 
și doi ani mai târziu a murit. 

Tonul pe care Sophie pronunţase ultimele cuvinte îl împiedică 
să mai insiste. Mâncară în tăcere o vreme, după care continuară 
în același fel. Hector mai puse câteva întrebări, iar ea Îi 
răspunse, însă fără să-i mai dea detalii. Când prinse un moment 
prielnic, Sophie aruncă o privire la ceasul de mână. Hector 
înţelese imediat aluzia. Își privi și el ceasul, mai mult ca să 
salveze situația. 

— Ce repede trece timpul, zise el pe un ton neutru. 

Poate că își dăduse deja seama că fusese prea curios, prea 
indiscret. Începu dintr-odată să se grăbească, împături 
șervețelul, deveni impersonal. 

— Să-i spun lui Aron să te ducă cu mașina? 

— Nu, mulțumesc. 

Hector fu primul care se ridică de la masă. 

e 

În metrou, Sophie își lipi fruntea de fereastră și se uită în 
întuneric la contururile șterse ce galopau în fața ochilor ei orbiți. 

Nu era indiscret. Părea doar să încerce să înțeleagă cine era 
ea în raport cu el. Se recunoscu pe sine însăși în acest 
comportament. Și ea făcea la fel, se oglindea în alţii, voia să 
știe, să înțeleagă. Dar această asemănare o și speria. De fapt, îi 
era tot timpul frică atunci când se afla în preajma lui. Nu-i era 
frică de el, ci mai degrabă de modul în care prezența lui o 
afecta, ca și cum apariţia lui ar fi produs o reacţie chimică. 

Singurătatea era simplă și monotonă. O cunoștea mult prea 
bine, se ascundea în ea de o eternitate. Dar de fiecare dată 
când cineva se apropia de ea, încercând să-i arate că această 
izolare autoimpusă nu era solidă sau absolută, făcea imediat un 
pas înapoi, se distanţa... De data aceasta însă era altfel. Apariţia 
lui Hector semnala ceva... 

Dintr-odată apăru o lumină orbitoare. Metroul ieșise la 
suprafaţă pe podul dintre Bergshamra și spitalul Danderyd și 
razele soarelui bombardau vagoanele. Sophie se trezi din 
reverie, se ridică de pe scaun și se postă în fața ușilor, făcând 
un efort să-și menţină echilibrul când metroul frână cu un 
scârțâit supărător înainte de a se opri pe peron. 

Sophie se întoarse la spital, se schimbă și munci fără pauză 
ca să-și stăvilească gândurile. Nu mai avea nicio febleţe pe 
coridor, dar spera că va apărea cineva curând. 


3, 


Lars Vinge o sună pe Gunilla Strandberg. Ca de obicei, 
aceasta nu răspunse și Lars închise. După vreo patruzeci de 
secunde sună mobilul lui Lars. 

— Alo? 

— Da? răspunse Gunilla interogativ. 

— Tocmai te-am sunat, zise el. 

Urmă un moment de tăcere. 

— Da...? 

Lars își drese glasul. 

— Garda de corp a venit s-o ia pe asistenta medicală. 

— Continuă. 

— A dus-o la un restaurant unde a luat prânzul cu Guzman. 

— Întrerupe misiunea și prezintă-te la birou, zise ea și închise. 

e 

Lars Vinge îi urmărise sporadic pe Aron Geisler și pe Hector 
Guzman de când acesta din urmă ieșise din spital. Fusese o 
sarcină plicticoasă care nu-i dăduse nimic de raportat. După 
părerea lui, era o treabă care putea fi făcută de altcineva, căci 
el era supracalificat. El era o persoană analitică și acesta era și 
motivul pentru care fusese recrutat. Sau cel puțin aceasta 
fusese motivația pe care i-o dăduse Gunilla Strandberg cu două 
luni în urmă, când îi oferise postul. Acum însă petrecea zile în șir 
în mașină, în vreme ce restul grupului de lucru se îndeletnicea 
cu analize de fond, cu trecerea în revistă a diferitelor scenarii și 
cu identificarea modurilor teoretice de acțiune. 

Înainte să fie contactat de Gunilla, Lars fusese poliţist timp de 
doisprezece ani. Lucrase pe teren în cartierul Văsterort și 
avusese tot timpul ambiția de a aplana conflictele etnice. Se 
simțea singur în această tentativă, deoarece colegii lui nu 
păreau să-i împărtășească preocuparea civică. Lars scrisese din 
proprie iniţiativă chiar și un raport despre problemele din zona 
respectivă. Raportul nu făcuse valuri și nici nu fusese lăudat; de 
fapt, îl scrisese doar ca să poată ieși în evidenţă în mulţimea de 
colegi cu creier de găină și corpuri de culturiști. Căci aceasta era 
imaginea lui despre majoritatea colegilor: braţe prea mari, fețe 
umflate, masivi și nătângi, mult prea lipsiţi de inteligenţă pentru 
gustul lui. Nici colegii nu păreau să-l placă pe el, pe de altă 
parte, căci nu făcea parte din gașcă și Lars era conștient de 
acest lucru. Pe teren, Lars nu era partenerul ideal. Era prudent 
când patrulau noaptea, iar când o situaţie devenea violentă, 
bătea în retragere și lăsa gorilele să preia comanda. La vestiar îl 
tachinau continuu pe tema asta. 

Într-o dimineaţă, în timp ce se privea în oglindă, își dădu 
seama ce față de copil avea. Atunci se hotărî să-și schimbe 
frizura - începu să poarte părul pieptănat pe spate și cu cărare 
într-o parte. | se părea că așa are un aer mai dur. Colegii 
începuseră să-i spună Sturmbannführer Lars. Era mai bine 
decât Pizdulica sau Păsărica, poreclele pe care i le dăduseră 
înainte. El se făcea însă, ca de obicei, că nu aude. 

Lars Vinge își dădea toată silința la slujbă - evita violența și 
turele de noapte, încerca să fie pe placul șefului și să facă 
puţină conversaţie cu colegii. Nimic nu-i reușea însă și toată 
lumea îl evita. Începuse să sufere de insomnie și îi apăru și o 
eczemă în jurul nasului. 

Doi ani mai târziu, când raportul scris de el era cu siguranţă 
arhivat și uitat prin vreun sertar, Lars fu contactat de o doamnă 
de la Direcţia de Combatere a Crimei Organizate care se 
prezentă ca fiind Gunilla Strandberg. Gunilla nu vorbea ca o 
polițistă și, când o văzuse la un prânz în parcul 
Kungstrădgârden, realizase că nici nu arăta ca o polițistă. Avea 
între cincizeci și șaizeci de ani, părul îi era negru cu tonuri gri, 
ochii căprui, frumoși și tenul întins și proaspăt. Tenul fusese 
primul lucru care îi atrăsese atenţia. O făcea să pară mai tânără 
și mai sănătoasă. Gunilla Strandberg dădea impresia unei femei 
liniștite și serioase, iar din când în când își permitea să afișeze 
chiar și un zâmbet. Calmul pe care îl inspira părea să se bazeze 
pe o înțelepciune îmbinată cu contemplarea continuă a tot ce se 
întâmpla în jur. Părea să acorde prioritate acestui calm în faţa 
impulsivității și a spontaneităţii. Dădea dovadă de maturitate și 
se comporta ca o persoană care știa din experienţă cât de ușor 
era să greșești în virtutea inerţiei. Toate astea erau dublate de o 
inteligenţă remarcabilă; era o femeie deșteaptă și competentă și 
foarte rar i se întâmpla să reacționeze într-un mod exagerat sau 
să rămână fără replică. Imaginea ei despre lume era clară și 
precisă. Lars simţea că îi este inferior, dar n-avea importanţă, 
era normal să fie așa - era firesc. 

Gunilla îi povestise despre grupul pe care primise sarcina să-l 
creeze. Era vorba despre un proiect pilot ce viza lupta împotriva 
criminalităţii organizate, în primul rând pe plan internaţional, cu 
avantajul că procurorul le acorda prioritate, înlesnind astfel 


3 Sturmbannführer (germ.) este un rang paramilitar folosit de diferite organizaţii 
naziste, ca de exemplu SS, și este echivalent gradului de maior. (N.t.). 

rezolvarea rapidă a cazurilor. Îi spusese că îi citise raportul și că 
i se păruse interesant. Lars încercase să-și mascheze mândria. 
Acceptase postul înainte ca Gunilla să-i poată prezenta în 
detaliu despre ce era vorba. 

După două săptămâni, fusese mutat de la gașca de gorile din 
Västerort la gaşca analitică din Ostermalm. La cei 36 de ani ai 
săi reușise să scape de uniformă și, în plus, i se mărise și 
salariul, ceea ce îl făcea să reflecteze în sinea lui că era exact 
traiectoria pe care o visase pentru cariera sa - ca meritele să-i 
fie descoperite și recunoscute, dovedindu-le tuturor că era mult 
mai bun decât restul colegilor săi. 

După ce îi urmărise o vreme pe Aron și pe Hector fără niciun 
rezultat concret, situaţia luase brusc o nouă turnură, așa cum 
prezisese Gunilla, de altfel, atunci când apăruse asistenta 
medicală, care devenise implicată în anchetă. Lars uitase deja 
de această previziune, dar în ziua când îl văzuse pe Aron 
deschizându-i portiera asistentei în faţa spitalului realizase încă 
o dată ce abilitate extraordinară avea Gunilla. 

Lars parcă în fața secţiei de poliţie de pe Brahegatan. Intră în 
clădire, salută din cap câţiva colegi ale căror nume nu le știa și 
continuă spre blocul-turn din spate. 

Biroul era ca toate celelalte, trei camere în care se trecea 
dintr-una într-alta, cu mobilier tipic; în rafturile din lemn de pin 
ale bibliotecii se vedeau dosare cu cotor de pânză, pereţii erau 
acoperiţi de picturi anoste, iar la ferestre atârnau niște perdele 
lungi, vărgate, care păreau de prin anii nouăzeci. 

Eva Castroneves îi zâmbi când trecu pe lângă el. Cu o mână 
butona la mobil, iar în cealaltă ţinea un sanavici. Era tot timpul 
activă, mereu în plină viteză, se mișca extrem de repede. Lars îi 
întoarse zâmbetul, însă ea nu observă. Intră în camera în care 
se aflau Gunilla și Erik. Gunilla stătea la birou, cu telefonul la 
ureche. Erik, fratele ei, care era, ca de obicei, roșu ca un rac la 
faţă, probabil din cauza hipertensiunii, își făcea de lucru mutând 
tutunul de prizat din ambalajul în care îl cumpărase în propria 
tabacheră din alamă pe al cărei capac era un simbol viking. Erik 
Strandberg se hrănea cu nicotină, cafeină și junkfood. Arăta 
neîngrijit, era nebărbierit, începuse să chelească și era cărunt. 
Era bun de gură și afișa invariabil o expresie de înfumurare care, 
credea Lars, i se trăgea dintr-o încredere în sine exacerbată, 
dobândită în tinereţe, și al cărei elan nu fusese tăiat de nimeni 

la timp. Avea însă și o parte pozitivă, și anume, faptul că îl 
acceptase pe Lars într-un mod natural și prietenos când 
începuseră să lucreze împreună. Nu părea să-l judece în niciun 
fel, îl accepta așa cum era, ceea ce nu i se întâmpla în fiecare zi. 

Erik își șterse tutunul de la gură, îl privi pe Lars, făcându-i cu 
ochiul, după care se întinse și luă o plăcintă de pe farfuria de pe 
birou. 

— Noroc, băiete, zise el cu o voce hodorogită. 

— Noroc, șopti Lars. 

— A dracului treabă, zise Erik. 

— Intr-adevăr..., răspunse Lars și se așeză pe un scaun lângă 
el. 

— După ce ai sunat-o, era în al nouălea cer. 

Erik luă o mușcătură din plăcintă, deschise dosarul pe care îl 
avea în poală și începu să citească. 

— Scuze, trebuie să termin de citit. 

— Nicio problemă, zise Lars și se ridică un pic prea repede. 

Erik mesteca de zor. 

— Rămâi pe loc, nu te deranja! 

— Nu, nu, zise Lars și se îndepărtă încercând să pară hotărât. 

Lars își detesta nesiguranța, întotdeauna o urâse. Se 
manifesta ca o îndoială lăuntrică care îi dicta orice mișcare în 
viață. Era ca o simbioză nejustificată cu un parazit. O simţea în 
mișcările corpului, în toată fiinţa. În relaţiile cu lumea din jur ar fi 
trebuit să se simtă atractiv, căci avea părul blond, ochii de un 
albastru limpede și trăsăturile bine conturate. Dar nesiguranța 
estompa totul. În poze, dacă erau făcute din unghiul potrivit, 
putea să se simtă atractiv, dar în realitate era mereu labil. 

Lars se apropie de unul dintre cele trei aviziere pe rotile din 
cameră. Așa făcea câteodată când venea la birou, ca să nu 
trebuiască să aștepte în vreun colţ, arătând ridicol. În felul 
acesta, timpul trecea mai ușor. 

La avizierul dedicat lui Guzman se vedeau o groază de 
fotografii și alte probe din urmărire care erau fixate într-un fel 
de haos organizat. Se holbă la c6pii de pașapoarte, certificate 
de naștere și documente oficiale spaniole, toate fotocopiate. 
Privi fotografiile cu Aron Geisler și cu Hector Guzman de pe 
partea dreaptă a avizierului. Sub una dintre fotografiile cu 
Hector se vedeau poze cu frații lui, Eduardo și Inez, și o 
fotografie veche, din anii șaptezeci, cu mama lor, Pia, care era 

de origine din Flemingsberg, Suedia. Era drăguță, avea părul 
blond. Părea să fie luată direct dintr-o reclamă celebră la 
șampon pe care Lars o văzuse la cinema în copilărie. 

O săgeată roșie îl lega pe Hector cu alte două fotografii în alb- 
negru de pe partea stângă a avizierului. Erau doi bărbaţi pe care 
Lars nu-i recunoștea. Unul dintre ei era un domn mai în vârstă, 
bronzat și cu părul alb și rar pieptănat pe spate - Adalberto 
Guzman, tatăl lui Hector. Cealaltă fotografie era o poză de 
pașaport mărită, ce-l înfățișa pe un tip cu părul scurt și cu 
privirea fixă - Leszek Smialy, garda de corp a lui Guzman. 

Lars citi fragmente din textul de sub fotografie. Leszek Smialy 
făcuse parte din serviciile secrete poloneze pe vremea 
comunismului. După căderea Uniunii Sovietice fusese gardă de 
corp pentru diferite persoane și cel mai probabil începuse să 
lucreze pentru Adalberto Guzman în vara anului 2001. 

Privirea lui Lars se îndreptă spre Aron Geisler. Citi informaţiile. 
Făcuse liceul Ostra Real în Stockholm în anii șaptezeci. În 1979 
devenise membru al Clubului de șah Ostermalm. În anii optzeci 
făcuse serviciul militar timp de trei ani în Israel... În primul 
război din Irak, ca membru al legiunii străine, făcuse parte din 
prima divizie care intrase în Kuweit. Părinţii lui locuiseră la 
Stockholm până în 1989, după care se mutaseră la Haifa. Prin 
anii nouăzeci fusese reperat în Guyana Franceză. Existau însă 
multe goluri în raport. 

Făcu un pas înapoi și privi ansamblul fără să înțeleagă nimic. 
Renunţă și intră într-o bucătărioară, de unde luă o cafea de la 
automat, selectând opţiunile cu zahăr și lapte. Un lichid maro- 
deschis începu să se scurgă în pahar. Când reveni în birou, 
Gunilla terminase convorbirea. Ridicând tonul vocii, ea spuse: 

— Astăzi, la ora 12:08, Aron Geisler a luat-o cu mașina pe 
asistentă și a dus-o la restaurantul Trasten din Vasastan, unde 
femeia a luat prânzul împreună cu Hector Guzman timp de o oră 
și douăzeci de minute. 

Gunilla își puse ochelarii de citit la ochi. 

— Sophie Brinkmann, asistentă medicală de profesie, e 
văduvă și are un fiu, Albert, de 15 ani. Se duce la serviciu, se 
întoarce de la serviciu, pregătește cina... asta-i cam tot ce știm 
despre ea pentru moment. 

Gunilla își dădu jos ochelarii și ridică privirea. 


VP - 31 


— Eva, tu te ocupi de viaţa ei personală, afli care îi sunt 
prietenii, dacă are dușmani sau amanți... absolut tot. 

Se îndreptă apoi spre Lars. 

— Lars, poţi să uiţi de Hector. De acum te concentrezi asupra 
asistentei. 

Lars dădu din cap că a înţeles și luă o gură de cafea. Gunilla 
zâmbi, privind echipa adunată. 

— Din când în când se mai întâmplă ca Dumnezeu să ne 
trimită câte un îngeraș. 

Și cu această replică, ședința se termină. Gunilla își puse din 
nou ochelarii la ochi și își reluă treaba, Eva reîncepu să scrie la 
computer, iar Erik continuă lectura dosarului, scoțând o tabletă 
împotriva tensiunii din flaconul cu medicamente. 

Lars nu înțelegea, avea o mie de întrebări. Cum trebuia să 
acţioneze? Cât de multe informaţii voia Gunilla? Cât de mult 
trebuia să muncească seara sau noaptea? Unde trebuiau 
consemnate orele suplimentare? De ce informaţii avea nevoie 
de fapt? Nu-i făcea plăcere să ia toate aceste decizii de unul 
singur. Voia să i se spună clar ce trebuie să facă. Dar Gunilla nu 
era genul acesta de șef, iar el nu voia să-și afișeze nesiguranța. 
Se îndreptă, așadar, spre ușă. 

— Lars, am să-ți dau niște lucruri. 

Arătă cu degetul spre o cutie de lângă perete. Lars se apropie 
și o deschise. Înăuntru era o mașină de scris marca Facit, un fax 
modern, un aparat de fotografiat digital marca Nikon cu 
obiective de mai multe mărimi și o cutiuţă de lemn. Lars 
deschise capacul cutiuţei și văzu opt mini microfoane care erau 
împachetate cu grijă în burete protector. 

— Doar n-o să plasăm microfoane? întrebă el și regretă 
imediat că deschisese gura. 

— Nu, dar e bine să le ai la îndemână. Aparatul de fotografiat 
poți să începi să-l foloseşti deja, o urmărești și o fotografiezi. 
Trebuie să adunăm cât de mult putem, cât mai repede. 
Rapoartele le scrii la mașina de scris și mi le trimiţi prin fax. 
Faxul e criptat, trebuie doar conectat în priza telefonului. 

Lars privi echipamentul și Gunilla îi observă mina 
întrebătoare. 

— Toată lumea din echipă scrie rapoarte și evaluări la mașina 
de scris. Nu lăsăm nicio o urmă digitală nicăieri, nu ne asumăm 
niciun risc, nu uita acest lucru. 

El îi întâlni privirea, după care luă cutia și plecă din birou. 
e 

Leszek se apropie de Guzman pe plajă, dar nu avu curajul să-l 
privească în ochi. 

Adalberto Guzman, zis și Guzman el Bueno, tocmai ieșise din 
mare. Pe o măsuță de pe plajă îl aștepta un pahar de suc 
proaspăt. Pe un scaun era un prosop împăturit, iar pe spătar un 
halat de baie. Guzman se șterse, își puse halatul și bău sucul, 
contemplând marea. 

Făcuse același traseu pe care în copilărie înota împreună cu 
mama lui. Plutiseră unul lângă altul în acel loc în fiecare 
dimineaţă. Traseul era mereu același, dar peisajul pe care îl 
vedeau pe drumul de întoarcere se schimbase odată cu trecerea 
anilor. La începutul anilor șaizeci, cam în aceeași perioadă când 
o întâlnise pe Pia, dragostea vieţii sale, care la vremea 
respectivă lucra ca ghid turistic, Adalberto cumpărase tot 
terenul care era de vânzare în jurul vilei, dărâmase celelalte 
case și plantase chiparoși și măslini. Între timp devenise și 
proprietarul apei în care înota și al plajei pe care se plimba. 

Guzman avea șaptezeci și trei de ani, era văduv și tatăl a doi 
fii și o fiică. Timp de trei decenii donase sume enorme de bani 
pentru acţiuni caritabile fără nicio pretenţie de a obține vreun 
profit. Afacerile îl făcuseră un om bogat. Era cunoscut pentru 
generozitatea sa și pentru implicarea în folosul nevoiașilor, era 
în relaţii bune cu biserica și, din când în când, era invitat în 
emisiunile despre gătit ale posturilor locale de televiziune. Era 
Guzman el Bueno - Guzman cel Bun. 

Guzman îl bătu ușor pe braț pe Leszek când se întâlniră. 
Leszek îl urmă pe Guzman spre vilă, menţinându-se la o distanţă 
respectabilă. 

— Câteodată lucrurile nu ies, pur și simplu, dragă Leszek. 

Leszek tăcea. 

— Au înţeles mesajul totuși, nu-i așa? continuă el. 

Guzman începu să urce treptele de piatră ce duceau spre vilă. 

— Da, dar nu așa cum am fi vrut noi, mormăi polonezul. 

— Au priceput, în orice caz, iar tu te-ai întors teafăr și 
nevătămat, ăsta-i lucrul cel mai important. 

Leszek nu răspunse. 

Enorma ușă din sticlă de la verandă era deschisă și perdelele 
albe de in din spatele ei se învolburau în briza mării. Intrară în 

casă. Guzman își dădu jos halatul în timp ce o cameristă veni să- 
i aducă hainele special pregătite. Se schimbă fără jenă, de față 
cu Leszek. 

— Îmi fac griji pentru copii, zise Guzman și îşi trase pantalonii 
bej. Hector îl are pe Aron, deci o să se descurce, trebuie însă să 
faci rost de cineva care să aibă grijă de Eduardo și de Inez. Dacă 
se opun... de fapt, nu le da ocazia să se opună. 

Eduardo și Inez își vedeau de viața lor departe de Adalberto 

Guzman. Nu aveau aproape deloc de-a face unii cu alţii, în afară 
de cadourile mult prea mari și mult prea scumpe pe care 
Adalberto le trimitea cu ocazia aniversărilor nepoților. Inez îl 
rugase să înceteze, dar Guzman nu îi dăduse ascultare. 
_ Pe de altă parte, Hector, fiul cel mare, îi fusese mereu alături. 
Incă de la vârsta de 15 ani, Hector începuse să se implice în 
afacerile tatălui. La optsprezece ani dirija totul cot la cot cu 
Adalberto. Prima decizie a lui Hector fusese să întrerupă traficul 
cu heroină între Africa de Nord și Spania, deoarece poliţia își 
intensificase lupta antidrog. In schimb, depusese mari eforturi 
ca să încropească o organizaţie specializată în spălarea banilor. 
Spălau bani din traficul de droguri și de arme, din jafuri armate 
și orice fel de alte activităţi care necesitau cosmetizare. Se 
dovedise aproape la fel de profitabil ca introducerea de heroină 
în Europa de Sud. Atât Guzman tatăl, cât și fiul aveau reputaţia 
de a fi receptivi la orice propunere de afaceri. In anii nouăzeci, 
când în America începuse mai serios războiul împotriva 
drogurilor, ridicând preţul cocainei la niveluri record, nu s-au 
mai mulțumit însă să stea deoparte ca niște spectatori. 

l-au făcut o vizită lui Don Ignacio din Valle del Cauca în 
Columbia ca să analizeze posibilitatea de a-și crea propriile 
rețele de distribuţie în Europa. Adalberto și Hector au găsit niște 
căi de acces potrivite pentru marfa de contrabandă, dar era 
totuși o muncă grea, scumpă și riscantă. Au schimbat rutele de 
câteva ori și mai multe încărcături au nimerit fie în mâinile 
piraţilor, fie în ale vameșilor. Afacerile legale mergeau mai prost 
la începutul noului mileniu și redresarea se lăsa așteptată. 
Adalberto și Hector tot mai cochetau cu ideea de a crea o rețea 
de distribuţie operativă. Au încercat o linie între Paraguay și 
Rotterdam, ce s-a dovedit a fi destul de sigură și, de fapt, cea 
mai bună până la momentul respectiv. Apoi s-au relaxat și au 
început să încaseze, ceea ce i-a bine dispus din nou. 

Pe urmă au apărut brusc nemţii și le-au furat totul de sub nas. 
Adalberto recunoscuse vrând nevrând că fusese luat prin 
surprindere. Nu era însă prima dată când avea de-a face cu 
Ralph Hanke. Se mai întâlniseră cu câţiva ani în urmă la o 
licitaţie pentru construcția unui viaduct la Bruxelles. Hanke 
încercase să-i mituiască pe toţi cei implicaţi. Voia cu disperare 
să câștige contractul. În cele din urmă însă, Guzman fusese cel 
care îl obținuse. Contractul în sine nu era deloc deosebit, deci 
când Hanke le furase cocaina, Adalberto înţelesese cu cine avea 
de-a face - un idiot care ţinea morţiș să câștige. 

Crearea și menţinerea liniei între Paraguay și Rotterdam 
fusese o muncă dificilă. Mită, mită și iar mită - era singura 
modalitate de a construi și de a întreţine o rețea de distribuţie. 
Nu banii erau de fapt problema, ci să găsească persoanele 
potrivite care să vrea să primească banii. În timp însă, reușiseră 
să atragă oameni care să facă treaba pentru care erau plătiţi. 
Vameși, personal care să ambaleze și un căpitan vietnamez care 
avea propriul său vapor - o ruginitură veche - și un echipaj 
pentru care garanta personal. Totul mersese ca pe roate și 
poate că acesta era și motivul pentru care Ralph Hanke se 
hotărâse într-o bună zi să preia întreaga afacere. Hanke le 
mărise leafa tuturor celor pe care Guzman îi angajase, îl 
amenințase pe trimisul care trebuia să întâmpine nava la 
Rotterdam, luase marfa și se folosise de propriile sale canale 
pentru a distribui cocaina în Europa. 

Adalberto primise o scrisoare scrisă de mână și livrată expres. 
Era bine formulată, politicoasă și oficială și, în plus, scrisă pe 
hârtie scumpă și tare, de culoare bej. Citind printre rânduri, 
Adalberto înțelesese că aveau să răspundă prin violenţă la orice 
tentativă de confruntare. Adalberto Guzman trimisese la rândul 
său o scrisoare scrisă de mână, însă nu la fel de formală și pe 
hârtie mai ieftină, lăsând să se înţeleagă că avea de gând să 
recupereze veniturile pierdute și, în plus, avea să ceară 
dobândă. Răspunsul lui Hanke, după toate probabilitățile, fusese 
să trimită pe cineva la Stockholm care să-l calce cu mașina pe 
Hector pe trecerea de pietoni. Din raportul poliţiei suedeze 
reieșea, în orice caz, că șoferul fugise de la locul faptei și că 
mașina nu putuse fi identificată. 

Adalberto reacționase impulsiv, trimițându-l pe Leszek la 
Munchen ca să-l asasineze pe fiul lui Hanke. Treaba nu mersese 


VP - 35 


însă cum era planificat. Poate că era mai bine așa, acum era 
remiză și, pentru moment, nu l-ar fi deranjat deloc dacă lucrurile 
ar fi rămas așa. 

Se auziră zgomote de lăbuţe pe podea. Piño, câinele său, se 
apropia cu o minge în gură, la fel de vesel ca întotdeauna. Piño 
era un câine vagabond pe care îl găsise în faţa ușii sale cu cinci 
ani în urmă, dând să intre în casă. Adalberto îl lăsase să intre și 
de atunci erau prieteni la cataramă. 

Guzman el Bueno luă mingea și o aruncă. Câinele alergă după 
ea, o prinse și o aduse înapoi stăpânului. La fel de amuzant ca 
întotdeauna. 

Dacă momentul de respiro avea să dureze, Adalberto avea de 
gând să se concentreze asupra planului care urma să-i redea 
rețeaua de distribuţie, căci urma s-o obţină înapoi orice s-ar fi 
întâmplat. 

e 

Seara era în continuare călduță, greierii cântau și la oarece 
distanţă se auzea ecoul unui program paraguaian de 
televiziune. 

jens ambala marfa în cutii într-un depozit vechi. 
Dezasamblase carabinele automate și pusese ţevile laolaltă cu 
alte ţevi de oţel de diferite mărimi și forme. Paturile carabinelor 
le împachetă printre pepeni verzi. 

Dusese o viață plină de stres în ultimii ani. Se dusese la 
Bagdad, în Sierra Leone, la Beirut, în Afganistan. Trăise 
periculos. Se trăsese asupra lui și el răspunsese trăgând asupra 
celorlalţi. Întâlnise oameni pe care nu voia să-i revadă. 

După ce încheia afacerea aceasta, Jens se hotărâse să-și ia 
liber și să se ducă acasă, voia să se relaxeze. De obicei nu 
călătorea împreună cu marfa, era prea riscant. Dar de data 
aceasta se hotărâse să meargă și el cu vaporul. Din portul 
brazilian rezervase loc pentru marfă pe un vapor înmatriculat în 
Panama cu destinația Rotterdam. Căpitanul vietnamez știa ce 
face, îi zisese că un alt client aranjase deja ca operaţiunea de 
descărcare la Rotterdam să se desfășoare fără probleme, dar că 
și preţul avea să fie pe masură. Traversarea oceanului avea să 
dureze două săptămâni și Jens simţea că avea nevoie s-o lase 
mai moale, să se odihnească, dar și să-și pună răbdarea la 
încercare și să-și găsească liniștea sufletească. De pe vapor nu 

putea să evadeze, deși tendinţa lui era să dispară imediat ce 
vedea același peisaj de două ori. 

Jens bătu în cuie capacele lăzilor, falsifică actele vamale și 
încărcă marfa într-un camion prăfuit care avea să-l aducă la 
Paranaguă în dimineața următoare. 

Când totul fu gata, Jens ieși în oraș. Ciudad del Este era un 
oraș haotic, murdar, gălăgios și aglomerat. Deasupra orașului 
domnea un miros puternic ce părea să combine toate mirosurile 
din lume într-unul singur. Câteodată era așa de puternic, încât 
aveai impresia că nu mai ai aer. Oamenii săraci mergeau 
desculți, cei bogaţi cu pantofi, toată lumea avea ceva de 
vânzare, câţiva ceva de cumpărat - Jens adora orașul. 

Într-un bar de cartier își omori timpul bând cu niște turiste din 
Noua Zeelandă. După o vreme, se plictisi de companie și se 
strecură în alt bar. Acolo ochi un colț întunecat și se îmbătă de 
unul singur. 

Drumul spre Paranaguă de a doua zi se dovedi a fi un coșmar 
ce dură unsprezece ore. Mahmureala nu-i dădea pace, iar 
șoferul ţipase și claxonase tot drumul până în Brazilia. 

e 

Vaporul era o ruginitură din anii cincizeci, de culoare albastră 
în locurile în care încă se mai deslușea vopseaua. Avea cam 
șaizeci-șaptezeci de metri lungime și circa doisprezece lățime. 
Sub punte, motoarele huruiau înfundat. Zgomotul se auzea până 
pe chei de unde Jens privea vaporul. Cârma se afla pe punte, în 
jumătatea din spate a vaporului. Cealaltă jumătate era larg 
deschisă și umplută de containere. Lângă ele se aflau cutii, lăzi 
și alte recipiente de împachetat marfă. Era o navă-cargo de 
modă veche, nimic mai mult. 

Jens urcă la bord pe o scară din metal instabilă și, odată ajuns 
sus, aruncă o privire în jurul său. Văzută din acest punct, nava 
părea mai încăpătoare. 

După ce rătăci o vreme, își găsi într-un final cabina. Arăta ca o 
celulă de închisoare. Abia încăpea înăuntru fără să fie nevoie să 
se dea într-o parte. Avea un pat fixat în perete, un dulap și nimic 
altceva. Jens era însă mulțumit, pe de o parte pentru că avea 
fereastră și se afla deasupra nivelului apei, dar mai presus de 
toate pentru că nu trebuia să o împartă cu nimeni. 

Stătea aplecat deasupra balustradei când vaporul porni la 
drum. Soarele era la orizont. Jens urmări cu privirea portul 
industrial din Paranaguá până acesta dispăru în zare. 

(J 

Pentru Lars Vinge zilele de muncă erau lungi și lipsite de 
temei. O fotografiase pe Sophie pe bicicletă pe drumul înapoi de 
la serviciu. Stătuse holbându-se undeva în apropiere așteptând 
ca timpul să treacă, se plimbase la adăpostul întunericului, îi 
făcuse câteva poze neclare când trecea prin fața vreunei 
ferestre. Îi urmărise pe Sophie și pe fiul său, Albert, când aceștia 
se duseseră în oraș la un restaurant de cartier și pe urmă la 
cinema. Urmaseră două zile când Sophie luase cina singură. Nu 
înțelegea de ce trebuia să-i urmărească, totul i se părea în 
zadar. 

Lars era obosit și enervat și, cum nu avea cui să-i 
împărtășească această mânie, o întorcea pe toate părțile în 
sinea lui, ca de obicei. 

Cu o seară înainte scrisese un raport pentru Gunilla despre 
activităţile Sophiei. În încheiere sugerase ca urmărirea să 
înceteze. 

e 

În sufrageria apartamentului lui Lars, prietena lui, Sara, se 
uita la o emisiune despre poluare. Era intrigată. Un profesor din 
Anglia spusese că situația era catastrofală. Lars privea la 
televizor rezemat de tocul uşii. Statisticile şi argumentele 
convingătoare din partea acestor oameni cu educație îl speriau. 

Primi un mesaj pe telefon și îl citi. Gunilla îi scria că era 
important, un atu pentru anchetă, și că deci nu putea să 
întrerupă urmărirea. Își încheiase mesajul cu Te pup. 

Deși Lars înţelegea că lingușirea ei nu era nimic altceva decât 
o strategie care să-l readucă pe linia de plutire, totuși nu se putu 
abţine să nu se simtă mai vesel. Se hotărî să-și continue treaba. 
În timp, avea să primească alte sarcini de lucru, de altfel, 
Gunilla chiar îi promisese acest lucru - sarcini care să se 
potrivească mai bine cu capacitatea sa intelectuală decât statul 
într-o mașină zi și noapte urmărind o asistentă ce părea să ducă 
o viaţă incredibil de banală. Totul va căpata sens atunci, iar 
colegii din grup aveau să înțeleagă cât e de competent. 

Se așeză pe canapea lângă Sara și se uită la emisiune până la 
final, aflând că era parţial vina lui că se apropia sfârșitul lumii. 

Se simţi un pic vinovat și fu la fel de intrigat ca Sara de datele 
pe care le prezenta reporterul. Sara declară că nu va mai lua 
avionul, că va merge doar cu trenul de acum înainte... în caz că 
se vor duce cândva în străinătate. Lars dădu aprobator din cap 
și zise că și el va face la fel. 

— Eu mă duc la muncă mai târziu... Nu vrei să dormim un pic 
acum? 

Sara îi făcu semn din cap că nu, fără să-și mute privirea de la 
televizor. 

e 

La șapte și jumătate seara, Lars își parcă Volvoul la oarece 
distanţă de vila lui Sophie și începu să se plimbe pe străzile 
dimprejur încercând să găsească momentul potrivit să se 
apropie. Ca de obicei, nu văzu nimic ieșit din comun și se 
întoarse la mașină. Rămase înăuntru o vreme, privind în gol, pe 
urmă făcu o tură cu mașina, analizând pentru a zecea oară 
împrejurimile. Parcă în alt loc, făcu niște fotografii imprecise ale 
casei, notă ceva ce nu merita să fie notat. La ora nouă oftă din 
nou de unul singur, porni mașina și făcu o ultimă tură prin faţa 
locuinței lui Sophie înainte să plece acasă. 

Trecu prin faţa casei în același moment când Sophie ieșea pe 
ușă, îndreptându-se spre un taxi care o aștepta în faţa porții. 
Purta un pardesiu subţire cu nasturii descheiați și în mână avea 
o poșetă plic. Se așeză pe bancheta din spate și taxiul porni la 
drum. 

O văzuse în treacăt când mașina rulase prin faţa lui. Avusese 
însă senzaţia că timpul se dilatase, încetinise, stătuse pe loc. În 
acel moment efemer i se păruse perfectă, desăvârșită. Lars fu 
copleșit de senzaţia că o cunoștea de undeva și că și ea Îl 
cunoștea pe el. Făcu un efort să se scuture de această impresie 
ciudată, întoarse mașina și porni în urmărirea taxiului. 

Lars păstra distanţa. Nervozitatea îi vibra în întregul corp și 
simţi brusc că avea nevoie la toaletă, ca și cum cele două lucruri 
erau legate într-un mod irațional. Nu scăpa deloc taxiul din 
privire. Acesta coti pe Birger Jarisgatan, la intersecţia cu 
Roslagstull, apoi o luă la stânga pe Karlavägen, trecu pe lângă 
parcul Humlegâăden și se opri în cele din urmă pe Sibyllegatan. 
Lars trecu pe lângă Sophie, care coborâse din taxi, și o urmări în 
oglinda retrovizoare până când femeia dispăru în spatele unei 
uși. 

Lars parcă o idee mai încolo, pe banda pentru autobuze și 
așteptă un minut înainte să iasă din mașină. 

Lumină cu o lanternă holul casei în care intrase Sophie și notă 
toate numele de pe căsuțele poștale. 

La ora unsprezece, Sophie cobori împreună cu o prietenă. 
Merseră la braţ până în piaţa Ostermalmstorg. Râdeau. Sophie 
gesticula în timp ce povestea ceva amuzant, iar prietena ei se 
opri, râzând zgomotos. Lars lăsă mașina și porni după ele pe jos. 

Sophie și prietena ei trecură prin trei cluburi de-a lungul serii. 
În două dintre ele, Lars nu fusese lăsat să intre și trebuise să-și 
arate legitimaţia de poliţist. 

Sophie și prietena ei stăteau la bar. De câteva ori se 
apropiaseră de ele bărbaţi de vârste diferite, dar niciuna dintre 
ele nu arătase vreun interes. Lars observa totul de la locul său 
de pe partea cealaltă a barului. Bea un Virgin Mary și se simţea 
nelalocul lui. Nu avea obiceiul să iasă, iar dacă i se întâmpla 
totuși din când în când, se ducea la un restaurant, nu în cluburi, 
și cu siguranţă nu în partea aceasta a orașului. O privi, își dădu 
seama că se holbează la ea, așa că întoarse capul și bău o gură. 
Sucul de roșii avea un gust amar. Apropierea de Sophie îl 
intimida, o privi pe furiș din nou și fu impresionat de cât de 
atractivă, frumoasă era. Acum vedea detalii pe care nu le 
observase înainte: ridurile fine, aproape invizibile din jurul 
ochilor, gâtul gol, părul ce părea să ducă o viaţă de sine 
stătătoare... Gâtul i se întrevedea când și când, dându-i lui Lars 
senzația că era perfect, un gât sublim care părea să poarte 
întregul ei corp... Forma frunţii, care îi dădea un aer distins și 
care emana inteligenţă. Lars se afla aproape acum, poate chiar 
prea aproape. Se holba, în orice caz, ca un adolescent care vede 
o femeie goală pentru prima dată. 

Sophie și prietena ei râdeau. Lars era absorbit de râsul ei și, 
dintr-odată, o văzu întorcându-se spre el, poate pentru că 
observase intensitatea cu care o privea. Ochii li se întâlniră în 
treacăt, ea îi zâmbi, el îi întoarse zâmbetul și privirea ei continuă 
dincolo de el. 

Lars simţea că trăsăturile feţei îi rămăseseră încleștate în acel 
zâmbet - îl destrămă printr-un gest voluntar, se întoarse și 
părăsi localul în grabă. 


VP - 40 


Acasă, la lumina unui bec economic, își scrise raportul despre 
întâmplările serii, despre prietena lui Sophie. Făcu sugestii 
legate de numele de familie al acesteia din lista pe care o 
notase în holul clădirii. Trimise prin fax raportul către Gunilla. 

Sara dormea. Se strecură între așternuturi lângă ea. Sara 
gesticulă în somn, apoi se trezi. 

— Cât e ceasul? șopti ea buimacă. 

— E târziu... sau devreme, zise el. 

Sara trase plapuma peste ea și se întoarse cu spatele. El se 
lipi de ea, în căutare de afecțiune, într-o încercare stângace de 
preludiu. Lars nu se pricepea deloc la așa ceva, îi lipseau cu 
desăvârșire subtilitatea și rafinamentul. 

— Termină, Lars, oftă ea iritată și se trase și mai departe. 

El se întoarse pe spate, holbându-se la tavan și ascultând 
sunetul înăbușit al mașinilor de pe stradă. Când își dădu seama 
că nu avea să adoarmă, se ridică din pat și se așeză în fața 
televizorului. În înfățișarea tuturor femeilor frumoase al căror 
chip se derula pe ecran, el o vedea pe Sophie Brinkmann. 

e 

Muzica din mall era plăcută și liniștitoare. Sophie se uita la 
lenjeria de corp din raionul pentru femei. Cerceta cu atenție 
materialul și calitatea lui. Pe urmă trecu spre raionul de 
cosmetice, cumpără o cremă scumpă care promitea ceva 
incredibil. 

— Sophie? 

Se întoarse și îl văzu pe Hector cu un baston și cu piciorul în 
ghips. În spatele lui se afla Aron cu două sacoșe de la raionul 
pentru bărbaţi în mâini. 

— Hector. 

Tăcerea care urmă fu un pic prea lungă. 

— Ai găsit ceva care să-ţi placă? întrebă el. 

— Deocamdată doar o cremă. 

Sophie ridică plăsuţța de hârtie. 

— Dar tu? întrebă ea. 

Hector se uită la sacoșele din mâinile lui Aron și dădu din cap 
ca pentru sine însuși. 

— Nu știu, zise el timid. 

Își fixă privirea asupra ei. 

— Am uitat de cafea, continuă. 

— Poftim? 

— N-am apucat să luăm cafeaua împreună după prânz data 
trecută când ne-am văzut. E o cafenea bună puţin mai încolo, 
lângă restaurant. 

e 

Sophie ceru cafea cu lapte și Hector la fel. Fata cu şort în 
pătrăţele din spatele tejghelei le oferise o sumedenie de feluri 
de cafea, dar ei voiau cafeaua pe care o știau și cu care erau 
obișnuiți. Aron stătea un pic mai încolo și aștepta răbdător, 
scrutând localul cu privirea. 

— Nu bea nici măcar cafea? 

Hector clătină din cap. 

— Nici măcar cafeaua nu-i place. Aron e un pic altfel. 

Urmă un moment de tăcere pe care Sophie îl rupse în cele din 
urmă. 

— Cum merg treburile la editură? 

Intrebarea ei formală îl făcu pe Hector să schiţeze un zâmbet. 
Nu se obosi însă să-i răspundă. 

— Cum merg lucrurile la spital? replică el. 

— Ca de obicei. Oamenii se îmbolnăvesc, o parte din ei se 
vindecă, cu toţii sunt curajoși. 

Hector înţelese că luase în serios întrebarea. 

— Așa e, zise el. 

Apoi sorbi din cafea și puse din nou ceașca pe masă. 

— İn curând e ziua mea. 

Pe chipul lui Sophie se ivi o expresie de bucurie. 

— Aș vrea să te invit la petrecerea de ziua mea. 

— Poate, zise ea. 

Hector îi aruncă o privire scurtă. Sophie observă cum se 
schimbă, ca și cum umorul și veselia dispăruseră și în locul lor 
apăruse un sentiment aflat la polul opus - era o metamorfoză 
care îi dădea senzaţia că nu-l cunoaște de fapt. 

— E o invitaţie. E nepoliticos să răspunzi cu poate. Ori accepţi, 
ori refuzi. 

Sophie se simţi ridicol. Ca și cum ar fi jucat un joc, ca și cum 
ar fi pornit de la premisa că flirtează cu ea și că ea nu trebuie să 
se lase ușor cucerită. Poate că el nu flirta deloc, de fapt. Cu cât 
îl privea mai atent, cu atât mai mult își dădea seama că nu o 
curta. Era vorba despre altceva, poate nu era decât un amic 
care o simpatiza. Cel puţin aceasta era impresia pe care o 
dădea, niciodată nu insinuase altceva. 

— Scuze, zise ea. 

— Te-am iertat, răspunse el la fel de repede. 
— Vin cu mare plăcere la ziua ta, Hector. 
Hector surâse din nou. 


4. 


Blițurile ţăcăneau. Ralph Hanke zâmbea cu fața spre 
aparatele de fotografiat în timp ce dădea mâna cu un bărbat 
scund, cu mustață și început de chelie. 

Un jurnalist îl întrebă pe politician dacă i se părea o idee bună 
să construiască un centru comercial pe un loc în care se 
presupunea că încă mai există proiectile nedetonate din cel de- 
al Doilea Război Mondial. Politicianul începu să se bâlbâie, și 
după câteva propoziţii se făcuse deja de râs și stătea în impas, 
căutându-și cuvintele. Ralph Hanke interveni. 

— Este o supoziţie ridicolă. Am investit mult timp și mulți bani 
pentru a garanta securitatea terenului. 

jurnaliștii lansară o ploaie de întrebări la adresa lui Ralph. 
Niciuna dintre ele însă nu se referea la construcția planificată 
sau la proiectilele nedetonate. Erau întrebări care se întindeau 
de la mărimea averii sale până la zvonurile legate de așa-zisa sa 
relaţie amoroasă cu un fotomodel ucrainean. 

Ralph Hanke nu dădea niciodată interviuri. Apărea în public 
rar și de fiecare dată în locuri neimportante și în mod 
neașteptat, fără să existe vreo miză, ca în cazul de faţă, când 
era vorba despre construirea unui centru comercial într-una din 
suburbiile Munchenului. 

Mâna dreaptă a lui Ralph, Roland Gentz, preluă cuvântul și 
multumi jurnaliștilor pentru interesul arătat, după care cobori de 
pe podium, luându-l pe Ralph cu el. 

Se instalară în mașina care era condusă de Mikhail 
Sergeyevich Asmarov, un rus masiv cu o ceafă aproape la fel de 
lată ca scaunul pe care stătea. 

— Nu știe când e cazul să-și ţină gura. Problema acestui idiot 
mărunt e că are impresia că s-a pus în slujba poporului, zise 
Roland de pe scaunul din faţă. 

Ralph se uita pe geam. În fața lui se succedau clădiri, case, 
magazine, blocuri și oameni - întregul peisaj îi era străin și așa 
și avea să rămână. În ultima vreme își asumase riscuri din ce în 
ce mai mari, ceea ce îi făcea plăcere. Firma sa de construcții 
obținea toate contractele pe care le voia el. Faptul de a construi 
malluri, șantiere navale, garaje și clădiri de birouri dădea bine, îl 
făcea legitim. Participa la ocuparea forțelor de muncă și câștiga 
o grămadă de bani prin mijloace legale. 

Tot ce obținuse Ralph Hanke în viaţă realizase prin forțe 
proprii, nimeni nu putea pretinde contrariul. Fusese singur la 
părinţi într-o familie săracă din fosta RDG. In 1978, i se născuse 
un fiu, Christian, și doi ani mai târziu se despărţise de soţia sa 
care devenise dependentă de heroină. 

Cu un an înainte de prăbușirea Zidului Berlinului, lucra la 
poștă și își denunța colegii la Stasi. Faptul că devenise 
denunţător îi oferea avantaje pe care nu ezitase să le folosească 
mai târziu. În plus, ajunsese să cunoască securiști inteligenţi 
care prevăzuseră colapsul Germaniei de Est. Își dăduse demisia 
de la poștă și pregătise o lovitură împreună cu prietenii lui de la 
Stasi, cu scopul de fura materiale de arhivă despre alți 
denunţători, pe care să le vândă acestora după căderea Zidului. 

Întregul an lucrase pentru Stasi, făcând parte din Komerzielle 
Koordinierungs, KoKo. Obiectivul acestui departament era să 
facă rost de valută occidentală prin intermediul serviciului de 
informaţii, pentru a menţine ţara, ce se afla în pragul 
falimentului, pe linia de plutire încă o vreme. 

Ralph Hanke și prietenii săi vânduseră arme de foc aparţinând 
armatei est-germane tuturor cumpărătorilor care îşi 
manifestaseră interesul. Prima sa călătorie în străinătate fusese 
în Panamá pentru afaceri cu generalul Noriega. Acesta plătise 
armele cu bani lichizi în dolari, iar Ralph simțise pentru prima 
dată că și-a găsit scopul în viață. La 9 noiembrie 1989 intrase 
liber ca pasărea cerului în Berlinul de Vest însoţit de fiul său, 
Christian. Trecuseră pe sub arcadele de la Brandenburger Tor 
călăuziți de razele soarelui ce răsărea în spatele lor. 

O vreme locuise la un vechi prieten din Berlinul de Vest. 
Așteptase câteva luni înainte să înceapă să vândă actele foștilor 
denunţători. Cu cât trecea mai mult timp, cu atât creșteau 
sumele pe care le primea. Noua avere astfel încropită fu 
investită în achiziţionarea de echipamente furate din dotarea 

armatei proaspăt prăbușite. Vehicule, arme și alte echipamente 
îi fuseseră vândute la preţuri de nimic, iar când el le vânduse 
mai departe, își mărise de zece ori profitul. Ralph păstrase câpii 
ale rapoartelor Stasi pe care le vânduse deja celor care erau 
denunţaţi și, în timp, se dovedi că mulţi dintre aceștia din urmă 
obţinuseră poziţii de conducere în Germania reunificată. 

La sfârșitul anilor nouăzeci, când majoritatea acestor oameni 
simțeau că secretul lor era la adăpost, primiseră vizita lui Ralph 
Hanke, care acum era însoţit de tânărul Christian. De data 
aceasta, Ralph nu ceruse bani, ci alte servicii care toate aveau 
ca scop lărgirea sferei sale de putere și de bogăţie. 

Ralph și Christian călătoreau în jurul lumii și stabileau legături 
cu diferite guverne și corporaţii multinaționale, plăteau mită și 
vindeau avioane, vehicule și echipamente radar în ţări 
beligerante prin intermediari și firme fictive. În câţiva ani 
puseseră pe picioare Hanke GmbH și câștigau tot mai mulți 
bani. 

Peisajul pe care îl vedea pe geamul mașinii se schimbase. Se 
aflau în centrul Munchenului. Lui Ralph i se părea că orașul 
strălucea. Strălucea într-o combinaţie de succes și cumpătare. 

Bancheta de piele scârțâi când își schimbă poziţia. 

— Ai dat de Christian? 

— Da..., răspunse Roland. 

Ralph așteptă. 

— Și? 

— E acasă, își îneacă amarul. Se pare că a însemnat mult 
pentru el. 

— E clar că i-a fost dragă. 

Ralph se uită pe geam. Reacţia lui, când auzise că mașina lui 
Christian sărise în aer, fusese una de ușurare - ușurare că nu 
fusese Christian cel care se afla la volan. Incerca să-și dea 
seama dacă acela fusese răspunsul lui Guzman. Fata fusese 
tinta sau, de fapt, cel vizat era Christian? Sau poate era opera 
altcuiva, dar a cui anume? Nu, sigur era Guzman, însă modul în 
care operase îl mira. Oare pentru ei, rănirea lui Hector pe 
trecerea de pietoni echivala cu uciderea prietenei lui Christian? 
Poate că fusese totuși un accident. Sau poate că îl vizaseră pe 
Christian ca să-i arate cu cine avea de-a face? 

Ralph văzu biserica Frauenkirche. Își îndreptă privirea în sus și 
întrezări cupolele, apoi căzu iar pe gânduri, curios să afle cum 

va evolua povestea cu Guzman și să vadă cum va reacţiona 
Adalberto Guzman când îl va dobori la pământ. Căci asta avea 
de gând să facă, în primul rând ca să-și dea seama ce fel de om 
era, de fapt, Guzman. Și singura metodă de a evalua adevărata 
valoare a unui om era să-l vadă răpus la pământ, doar atunci 
putea fi judecat pe bună dreptate. Unii rămâneau la pământ, ca 
niște lași cerându-și scuze. Câţiva se ridicau doar pentru a putea 
fi răpuși din nou și din nou. Alţii se ridicau, dădeau vina pe 
altcineva și se vindeau diavolului. S-ar fi putut numi instinct de 
supravieţuire, dar Ralph considera că era frică de viaţă. In cele 
din urmă, exista și o minoritate care contraataca cu cruzime și 
fără urmă de frică. Aceștia erau demni de respect. Poate că 
Guzman făcea parte din această categorie? 

Roland rupse tăcerea și prezentă programul pentru restul 
zilei. Roland Gentz lucra pentru Ralph de opt ani. Roland Gentz 
avusese grijă ca majoritatea problemelor lui Ralph să se 
transforme în avantaje. Era economist, jurist, specialist în științe 
politice și de-a dreptul formidabil. Ralph îi aprecia aceste 
calități. Era mâna lui dreaptă, îi era indispensabil, făcea tot ce 
Ralph nu putea face de unul singur. Contacta oamenii, negocia 
și se asigura că totul merge cum trebuie. Avea o privire de 
ansamblu asupra a tot ceea ce se întâmpla. Dacă cineva se 
încăpăţâna, Roland făcea un pas înapoi și îl lăsa pe Mikhail să 
intre în scenă. În jurul lui Ralph se afla o organizaţie de 
dimensiuni reduse, dar eficientă. 

— Mikhail, tu te duci să-i întâmpini la Rotterdam, nu-i așa? 
zise Roland. 

— De ce te duci la Rotterdam? îl întrerupse Ralph. 

Roland se întoarse pe jumătate spre Ralph. 

— Am hotărât că trebuie să avem tot timpul pe cineva care să 
ridice marfa, în orice caz, în primele șase luni. E doar un control 
de rutină, o garanţie în caz că Guzman încearcă ceva. 

— De ce Mikhail? Nu avem pe altcineva? 

— Sunt ocupați cu alte treburi. Rămâne cum am stabilit. 

În germana lui stricată, Mikhail îi lămuri că pregătise totul. Mai 
avea încă doi tipi care veneau cu el. Totul avea să meargă ca pe 
roate. 

— Cine sunt ceilalţi? 

— Foști tovarăși cu care am luptat în Cecenia. 

— Sunt de treabă? 

Mikhail schiță un zâmbet și clătină din cap. 

— Nu, nicidecum. 

Lui Ralph îi plăcea atitudinea lui Mikhail, întotdeauna îi fusese 
simpatic rusul. Avea o comportare firească, punea rar întrebări, 
făcea așa cum i se spunea și când lucrurile nu ieșeau cum 
fusese planificat, lua iniţiativă și rezolva problemele. 

— Bine, zise Ralph și se relaxă pe scaun. Inchise ochii și își 
propuse să doarmă câteva minute. 

e 

Sophie probase mai multe stiluri în faţa oglinzii. | se părea că 
era prea elegantă și până la urmă își puse o pereche de blugi. 

— Unde te duci? _ 

Albert stătea pe canapea în sufragerie. Il văzuse când 
coborâse scara. 

— La o petrecere. 

— Ce petrecere? 

— O aniversare. 

— A cui? 

Sophie se opri în hol și se admiră în oglinda ce atârna 
deasupra scrinului. 

— A unui prieten. 

— Un prieten? 

— Îl cheamă Hector. 

Se rujă, aplecându-se spre oglindă. 

— Hector? La naiba, ce nume mai e și ăsta? 

Sophie își strânse buzele. 

— Nu vorbi urât. 

— Cine e, de fapt? 

Sophie mai aplică un pic de ruj pe buze. 

— Un fost pacient de-al meu. 

— Ai ajuns la disperare, mamă? 

Sophie percepu ironia din întrebarea lui și făcu un efort să nu 
zâmbească. Albert se ridică de pe canapea și se îndreptă spre 
bucătărie, trecând pe lângă ea. 

— Arăţi foarte bine, mami, mormăi el. 

Sophie observase că o încuraja de puţinele ori când ieșea. 

— Mulţumesc, dragule, zise ea. 

e 

Taxiul o lăsă în faţa restaurantului Trasten. Când deschise 

portiera să iasă, fu întâmpinată de un tânăr în cămașă albă și 


VP - 47 


pantaloni negri care îi deschise ușa, îi luă pardesiul subţire și îi 
ură bun venit într-o engleză stricată. Sophie se simţi brusc 
nervoasă și avu îndoieli în legătură cu alegerea de a veni. 
Inăuntru se auzeau voci și râsete. 

În cameră ardeau lumânări și toate luminile erau stinse. În 
jurul meselor se adunaseră oameni care râdeau, discutau și 
beau. In spatele Sophiei mai apăruseră și alţi invitaţi. Sophie 
analiză ţinutele celorlalţi. Nu reușea să-și dea seama dacă era 
îmbrăcată prea elegant sau prea simplu, era probabil pe undeva 
la mijloc, exact cum își dorea. O femeie ducând o tavă cu 
pahare de șampanie pline ochi trecu pe lângă ea. Sophie luă un 
pahar și începu să-l caute cu privirea pe Hector în marea de 
oameni. Il descoperi puțin mai în spate, cu un băieţel în brațe. 
Băieţelul râdea în hohote când Hector îl legăna pe piciorul 
sănătos, săltându-l în sus și în jos. Sophie începu să meargă în 
direcția lui când auzi o lovitură ușoară într-un pahar, menită să 
atragă atenţia invitaţilor. Se opri, se apropie de perete și văzu 
un bărbat cam la cincizeci de ani, masiv și pleșuv, cu cămașa pe 
jumătate descheiată, care aștepta să se facă liniște. Acesta lovi 
din nou în pahar, cineva de la una dintre mese strigă ceva în 
spaniolă, după care se auziră hohote de râs. Bărbatul care 
ceruse să se facă tăcere așteptă până se potoliră râsetele și 
începu să vorbească în spaniolă. Din când în când, se uita în 
direcţia lui Hector. După o vreme, se domoli și deveni 
sentimental. Vocea îi tremura uneori. Hector asculta calm, ceea 
ce băieţelul din poala lui simţea poate involuntar, căci acum 
stătea nemișcat, rezemat cu spatele de Hector. Bărbatul își 
termină discursul, ridică paharul cu șampanie și închină în 
cinstea lui Hector. Ceilalţi invitaţi îl urmară. Hector o văzu pe 
Sophie sorbind din pahar și îi făcu semn să se apropie. Băieţelul 
dispăruse. Fundalul sonor se auzi iar. Sophie se îndrepta spre 
Hector, în vreme ce acesta șoptea ceva la urechea unei fetițe 
care stătea pe un scaun lângă el. Fetiţa se ridică și îi cedă locul 
Sophiei, care îi mulțumi cu un surâs. Hector se ridicase și el și 
părea să fi înţepenit cu ochii fixaţi la ea. Sophie scoase un râset. 
Hector își reveni și o sărută pe ambii obraji. 

— Bine ai venit, Sophie. 

— La mulţi ani, Hector. 

Sophie îi întinse un pacheţel, iar el îl primi fără să-l deschidă. 
Zăbovi cu privirea asupra ei. 

— Mă bucur c-ai venit. 

Ea zâmbi drept răspuns. 

— Vino, vreau să ţi-o prezint pe sora mea. 

Se îndreptară spre o masă. Sophie îl văzu pe Aron stând la un 
bar din capătul celălalt al restaurantului. Acesta o salută cordial 
din cap. 

O femeie se ridică de la masă. Avea părul scurt și negru, 
pistrui de culoare închisă pe tenul măsliniu și ochi pătrunzători 
care emanau curiozitate și voioșie în același timp - arăta foarte 
bine. 

— Sophie, ţi-o prezint pe sora mea, Inez. 

Sophie întinse mâna. Inez ignoră mâna și o îmbrăţișă pe 
Sophie, sărutând-o în aer când obrajii lor se întâlniră. Hector 
începu să-i vorbească lui Inez repede în spaniolă, iar aceasta îi 
răspunse privind-o pe Sophie. 

— Zice că vrea să-ţi mulţumească pentru că ai avut grijă de 
prăpăditul de frate-su. 

Sophie află că Inez avea doi copii care rămăseseră acasă, la 
Madrid, împreună cu soțul ei. Inez mai zise că îi părea bine că a 
întâlnit-o, o bătu ușor pe braț, după care dispăru. 

— Fratele meu n-a putut să vină. Locuiește în Franța, e biolog 
marin și preferă adâncurile mării. Îl înţeleg, zise Hector. 

Bărbatul care ţinuse discursul se apropie și îl îmbrăţișa pe 
Hector, după care se îndreptă spre Sophie. Corpul lui masiv și 
nasul enorm păreau și mai mari văzute de aproape. Era plin de 
aur, avea o brățară cu zale groase la mână, un lanţ la gât și câte 
un ghiul pe arătătorul fiecărei mâini. 

— Sophie, acesta este Carlos Fuentes, proprietarul 
restaurantului. 

— Încântat de cunoștință, doamnă Sophie. V-am mai văzut în 
trecere, când aţi luat prânzul cu domnul Hector. 

Carlos vorbea cu accent. 

— Am înțeles că sunteţi asistentă medicală. Mi-aţi putea 
vindeca și mie inima frântă? 

Carlos duse mâna la piept, zâmbind către Sophie și pe urmă 
plecă. 

— De ce are inima frântă? 

Hector dădu din umeri. 

— Face doar pe romanticul în faţa femeilor. N-are deloc inima 
frântă, doar două mariaje eșuate și asta din vina lui. 

Hector privi în urma lui Carlos. Lui Sophie i se păru pentru o 
clipă că privirea lui Hector se întunecă. 

Apăru un cuplu ce părea să fie de undeva din Caraibe. El - 
mare de statură, zvelt, dar robust în același timp. Ea - 
atrăgătoare, cu părul ca un ghem de cârlionţi în jurul capului, 
spatele drept și postura impunătoare. Mergeau la braț în direcţia 
lui Hector. Toată lumea părea să fie a lor, dar nu se jenau să o 
împartă cu ceilalţi. Tipul înalt îl bătu pe Hector prietenește pe 
umăr și îi înmână un cadou. Hector se înmuie instantaneu. 
Bărbatul dădu mâna cu Sophie. 

— Mă numesc Thierry, iar aceasta este soţia mea, Daphne. 

Sophie îi salută. Daphne îi zâmbi. Făcură puţină conversaţie 
cu Hector, după care se îndepărtară strâns îmbrăţișaţi, salutând 
alte persoane pe care le cunoșteau. 

Cineva bătu din palme și anunţă că venise vremea să se 
așeze la masă. 

Hector o rugă pe Sophie să vină la masa lui. Nu existau 
cartonașe care să indice locul la masă, dar invitaţii păreau să 
știe oricum unde trebuiau să se așeze. Sophie ochi un scaun 
liber și se așeză. 

Alături de ea stătea un bărbat ce părea foarte rezervat; era 
unul dintre puţinii invitaţi îmbrăcați în costum și cu cravată. 
Avea părul scurt și era cam slăbănog, purta ochelari cu rame 
subţiri și avea o expresie crispată, ca și cum n-ar fi vrut să se 
afle acolo. Se prezentase ca fiind Ernst Lundwall, după care 
tăcuse mâlc până când situaţia devenise ridicolă, lucru de care 
păru să-și dea seama și el în cele din urmă. 

— De unde îl știți pe Hector? întrebă el. 

Sophie îi povesti despre accident, ceea ce Ernst părea să știe 
deja, apoi despre cum se cunoscuseră în spital. Îl întrebă la 
rândul ei cum îl cunoscuse pe Hector. 

— Sunt consilier juridic pentru editura lui. Sunt jurist de 
profesie și lucrez ca avocat și consilier în domeniul drepturilor 
de autor. 

Vorbea nazal și monoton. Cina fu un chin pentru Sophie. Ernst 
Lundwall răspundea monosilabic la toate întrebările ei, fără să 
pună la rândul lui vreo întrebare, fără să comenteze sau să 
discute, așa cum cer convențiile sociale. Nici bărbatul din partea 
cealaltă nu îi era deloc de ajutor, căci nu vorbea nici engleză, 

nici suedeză. În cele din urmă, Sophie se resemnă și decise să 
rămână tăcută. 

Lua câte o îmbucătură, îl mai privea pe Hector, care era 
cufundat într-o discuţie cu sora lui care ședea la aceeași masă. 
În partea cealaltă a lui Hector stătea o femeie frumoasă, cam la 
treizeci de ani. Sophie nu știa cine era. Femeia ridică privirea, 
dădu ochii cu Sophie și întoarse capul. Sophie realiză că se 
holba la ea. 

Din când în când, oamenii se ridicau de la mese și ieșeau 
afară la fumat. Sophie profită de ocazie, își ceru scuze faţă de 
Ernst, se ridică și ieși. 

Stătea singură în faţa ușii restaurantului și fuma. Se simţea un 
pic ametțită după câteva pahare de șampanie. Țigara avea o 
aromă plăcută. Ușa se deschise în spatele ei și îl văzu ieșind pe 
Aron, urmat de alţi doi bărbaţi. 

— Salut, Sophie. 

— Salut, Aron. 

Aron privi în jur. Unul dintre bărbaţi o porni pe stradă la 
stânga, iar celălalt la dreapta. Aron își îndreptă din nou privirea 
spre ea. 

— Te deranjează dacă te rog să intri? 

Sophie fu un pic surprinsă, dar înţelese din atitudinea lui că 
era o întrebare firească. 

— Nu, sigur că nu. 

Pe stradă apăru o mașină. Bărbatul care o luase la dreapta îi 
făcu un semn lui Aron, care ieși în stradă. Mașina se apropia. 
Sophie intră înăuntru. 

În absenţa ei, petrecerea părea să se fi transformat în haos. 
Toată lumea se mutase și acum stătea la șuete bând cafea și 
coniac. Pe locul ei de la masa lui Hector se așezase altcineva. 
Găsi un loc liber la altă masă și nici nu apucă bine să se așeze, 
că apăru Ernst Lundwall, care luă loc lângă ea. 

— Ne-au furat locurile! 

Părea iritat. Ușa de la intrare se deschise din nou și intră un 
bărbat bine făcut, cu părul scurt. Examină cu privirea întregul 
local. După el intră un domn mai în vârstă, elegant, cu părul alb 
și cu tenul bronzat. Apoi intră și Aron și încuie ușa după el. 
Hector se ridică, părea surprins, chiar emoţionat. Domnul în 
vârstă se îndreptă spre el și se îmbrăţișară. 

— Guzman el Bueno! strigă cineva și toată lumea începu să 
aplaude. 

Hector se apropie de tatăl său, iar Sophie observă că 
schimbară câteva cuvinte și se bătură ușor pe obraz. O 
chelneriță îl ajută pe Adalberto Guzman să-și dea jos paltonul. 
Fură mutate scaune și oamenii făcură schimb de locuri, astfel 
încât Adalberto să se poată așeza lângă fiul său. Incepură 
numaidecât să discute. Adalberto îl ţinea tot timpul pe Hector de 
mână. 

Ernst Lundwall se îmbătase subit și devenise mai vorbăreț 
decât înainte. li povestea lui Sophie despre genul de muzică pe 
care îl ascultase în tinereţe și despre ce fel de muzică agrea 
acum. Sophie se străduia să pară interesată, dar atenţia îi era 
acaparată de Hector și de tatăl acestuia. Discuţia lor era plină 
de intensitate și de voioșie. 

— Scuzaţi-mă, vă rog, zise ea și se ridică. 

Ernst nici măcar nu o auzi, continua să povestească verzi și 
uscate despre tinereţea lui cu totul obișnuită. 

— Ti-l prezint pe tatăl meu, Adalberto Guzman. 

Sophie îl salută în timp ce Hector îi explica tatălui său în 
spaniolă cine era ea. Adalberto rămăsese cu mâna lui Sophie 
într-a lui și o privea, încuviințând din cap la ceea ce spunea 
Hector. 

Hector se ridică și îi oferi braţul lui Sophie. Făcură un tur al 
încăperii și Hector o prezentă câtorva dintre cei de față, iar 
Sophie avu impresia că acest tur al restaurantului, braţ la braţ, 
crea iluzia că ei doi sunt un cuplu, ca și cum Hector voia să se 
fălească cu ea în faţa prietenilor. Se desprinse de brațul lui și se 
întoarse la locul său, unde, spre marea ei bucurie, nu-l mai găsi 
pe Ernst. Muzica se dezlănțui din difuzoare și câţiva se ridicară 
și începură să danseze. După un timp, Hector veni și se așeză 
lângă ea. 

— Ți-e frică de mine? 

Sophie clătină din cap. Hector privea spre ringul de dans. 

— Nu insinuez nimic când te prezint prietenilor mei. 

— E în regulă, zise ea. 

O luă de mână. 

— Îmi dai voie să te ţin așa? 

Sophie încuviință din cap. 

Stăteau ţinându-se de mână și privindu-i pe cei care dansau. 
Mâna lui era mare și caldă. li făcea plăcere s-o simtă aproape. 

Pe la ora două noaptea, invitaţii începură să se retragă și o 
jumătate de oră mai târziu muzica se auzea în surdină, iar în 
restaurant nu mai erau decât vreo zece oameni, majoritatea 
adunaţi în jurul aceleiași mese. Hector, Adalberto, Inez, Aron, 
Leszek - tipul cu părul scurt care sosise împreună cu Adalberto - 
Thierry și Daphne. Lângă Hector stătea frumoasa necunoscută. 
Sophie era așezată lângă Aron și pălăvrăgiseră multă vreme. Pe 
urmă, începuse să vorbească cu Leszek, polonezul cu frizura 
scurtă. Sophie îi analiza pe toţi cei de la masă. O văzu pe Inez 
stând de vorbă cu Adalberto. Avea expresia unei fetițe care se 
încăpăţânează să fie supărată pe tatăl ei. La rândul său, 
Adalberto părea chinuit ca un părinte a cărui singură dorință 
este să-și vadă fiica veselă. Thierry și Daphne stăteau 
îmbrățișați. Il privi apoi pe Hector. Nu vorbea cu femeia de lângă 
el, îi adresase doar câteva cuvinte toată seara. Sophie își dădu 
seama că femeia se holbează iar la ea. Avea o frumuseţe 
rezervată, însă nu rece, ci aproape sobră și fragilă. Părea tristă 
și introvertită, fără a fi însă timidă. Dar, dincolo de toate, avea 
un aer impunător, era mai mult decât frumoasă. Sophie simți 
cum începe s-o roadă invidia. 

Apoi o întâlni la toaletă, poate că o urmărise. Stăteau una 
lângă cealaltă și se priveau în oglinzile de deasupra lavoarelor. 
Necunoscuta își împrospătă machiajul. 

— Mă numesc Sonya, zise ea încet. 

— Sophie. 

Sonya părăsi toaleta. 

Când ieși, Sophie auzi din nou muzică și văzu oameni 
dansând. Toţi cei care stătuseră la masă mai devreme erau 
acum plini de energie, pe ringul de dans. Un chelner tânăr se 
apropie de ea cu o tavă pe care se aflau o mulţime de pastile 
albe. 

— Poftim, zise Hector din spatele ei. 

— Ce sunt astea? 

— Ecstasy. lau câte una în fiecare an de ziua mea de când am 
împlinit treizeci de ani. N-ai să mori. 

Sophie ezită. Privea când la invitaţii veseli, când la Hector. 

— Tu ai luat deja? 

Hector încuviinţă din cap. 

— Adineaori. 

— Și simţi ceva? 

Hector privi în gol, analizându-și simţurile să vadă dacă se 
schimbase ceva. 

— Nu cred că a început încă să acţioneze... Dar nu sunt sigur, 
zise el și zâmbi și mai larg. 

Sophie luă o pastilă și o înghiţi. 

e 

Acum îi plăcea la nebunie să danseze, iar restaurantul, care 
înainte i se păruse modest, era unul dintre cele mai frumoase 
locuri pe care le văzuse vreodată, minunat amenajat. Axa 
temporală se răsturnă în mod ciudat și dintr-odată se aflau cu 
toții din nou în jurul mesei, muzica se auzea în surdină, ca un 
fond sonor desăvârșit. 

Sophie privi în jurul său. Ceilalţi vorbeau și râdeau, sorbind 
din pahare și fumând în același timp. Fiecare subiect de 
conversaţie părea să creeze o verigă care îi dirija spre o treaptă 
superioară. Inez se aplecă spre ea și începu să-i vorbească. 
Hector traducea cât putea de bine, dar i se întâmpla mai tot 
timpul să zăbovească cu Inez în schimburi de replici în spaniolă, 
urmate de hohote de râs. Sonya nu râdea, zâmbea numai, un 
zâmbet agreabil care îi încadra chipul frumos, ca și cum viaţa 
era lipsită de griji pentru moment, ca și cum prefera să se 
bucure de această clipă de ușurare în loc să chicotească. Hector 
se purta ca un băieţel zăpăcit, se distra, asta se vedea clar, toți 
se distrau. Adalberto părea să fi dat în mintea copiilor, 
bolborosea fără noimă în spaniolă, nimeni nu părea să înțeleagă 
ce zice, dar tuturor li se părea amuzant. Daphne și Thierry erau 
și mai îndrăgostiţi, se ţineau strâns în brațe, mereu înlănţuiţi. 
Sophie avea senzaţia că întreaga lume era perfect alcătuită și 
plină de înțeles. 

Pe la trei și jumătate dimineaţa, Sophie părăsi restaurantul. 
Nu voia să plece, dar își dădea seama că petrecerea avea să 
continue până târziu a doua zi. 

Hector o însoţi până la taxi și îi deschise portiera. 

— Mulţumesc, zise ea. 

— Eu îţi mulțumesc, spuse el. 

Sophie se înclină, lăsându-l să o sărute. Buzele îi erau mult 
mai moi decât își închipuise ea. Era însă foarte prudent și nu 
după mult timp îl simţi cum se desprinde ușor din sărut. 

Odată ajunsă acasă, nu putu să adoarmă și se așeză pe 
verandă, ascultă ciripitul păsărilor ce cântau pentru ea, inhală 
mirosurile îmbietoare ale dimineţii, absorbi toată frumuseţea ce 
o înconjura. Nuanţa proaspătă de verde-închis a peluzei, 
frunzișul bogat al copacilor, senzaţia de plenitudine. Ştia că încă 
se afla sub influența drogului, dar nu o încerca nicio remușcare. 

Se întrebă de ce în ultima vreme renunţțase brusc la stilul său 
de viață echilibrat și forțase cu zâmbetul pe buze atât de multe 
bariere interioare. 

e 

Lars se sprijinea cu spatele de perete și îl privea pe Erik. 
Acesta stătea cu picioarele pe unul dintre sertarele biroului, care 
era tras în afară, și se scobea în ureche cu un pix. Eva 
Castroneves se învârtea de colo-colo pe scaunul său de birou, 
iar Gunilla răsfoia niște hârtii cu ochelarii de citit pe nas. La un 
moment dat, puse deoparte hârtiile, își dădu jos ochelarii și îi 
lăsă să-i atârne de gât. 

— Lars, tu ești primul. 

Lars începu să se fâţâie, ca și cum ar fi căutat o scorbură în 
care să se ascundă. De fiecare dată când cineva îi cerea să 
vorbească în public, îl cuprindea o frică teribilă. Fu nevoit să 
răscolească în adâncul fiinţei sale în căutarea unei strategii 
salvatoare. Ar fi putut să adopte o atitudine agresivă sau să se 
distanţeze sau poate o combinaţie din cele două. În sfârșit, găsi 
curajul necesar și începu să povestească fără prea mari 
fluctuații ale vocii că Sophie Brinkmann îl întâlnise pe Hector 
Guzman la NK* și că fusese la petrecerea acestuia la 
restaurantul Trasten din Vasastan, cu o seară înainte. 

— Toate aceste lucruri sunt consemnate în raportul meu. 

Gunilla interveni. 

— Sophie și Hector au o relaţie, asta e clar. Ce fel de relație, 
rămâne de văzut. Povestește-ne despre petrecere, Lars. 

Lars își drese vocea, își împreună mâinile, apoi le desfăcu din 
nou. Braţele îi atârnau inerte, iar picioarele nu puteau sta 
locului. 

— N-am remarcat nimic suspect, în afară de faptul că doi tipi 
s-au postat în fața restaurantului după venirea unui bărbat mai 


+ Nordiska Kompaniet, lanţ de malluri de lux din Suedia. (N.t.). 

în vârstă, care era, cel mai probabil, tatăl lui Hector. Sophie s-a 
urcat într-un taxi la ora 3:28 și, aproape sigur, s-a dus acasă. 

— Mulţumesc, zise Gunilla și făcu un semn din cap către Eva. 

— Am făcut și fotografii ale celorlalţi invitaţi când părăseau 
localul, adăugă Lars. Pozele sunt un pic neclare, dar poate îţi vor 
fi de folos, Eva. 

Vocea lui Lars părea mai ascuţită acum și acest lucru îl 
nemulțumea. 

— Bine... Poţi să-i dai pozele Evei, zise Gunilla. 

Lars se scărpină la ceafă. 

Eva reveni la materialul său, răsfoind un pic printre hârtii. 

— Sophie Brinkmann, Lantz pe numele de fată, pare să fie o 
persoană care duce o viaţă confortabilă, bazată probabil pe 
moștenirea de pe urma soţului. Se întâlnește sporadic cu diferite 
prietene și câteodată cu mama sa. A avut un parcurs școlar 
normal, cu note un pic peste medie. In perioada studenţiei a 
petrecut un an în Statele Unite, într-un schimb de experienţă. 
După liceu, a călătorit câteva luni în Asia împreună cu o 
prietenă. A avut diferite joburi înainte să se înscrie la cursurile 
pentru asistente medicale de la Colegiul Universitar 
Sophiahemmet. L-a întâlnit pe David Brinkmann și, doi ani mai 
târziu, l-a născut pe Albert. Apoi s-au căsătorit și s-au mutat din 
apartamentul din Stockholm în vila din Stocksund. După 
moartea soțului, în 2003, Sophie a vândut casa și a cumpărat 
una mai mică în aceeași zonă... 

Eva se opri, mai răsfoi hârtiile și pe urmă își reluă 
prezentarea. 

— Are o relaţie apropiată cu fiul său, Albert, însă nu pare să 
aibă vreun hobby sau vreun interes specific. Aspectele sociale 
sunt greu de evaluat, căci nu-i cunoaștem anturajul, cu excepţia 
celei mai bune prietene, Clara. E tipa cu care ieșise în oraș când 
ai urmărit-o tu, Lars. Asta-i tot pentru moment. 

Gunilla interveni. 

— Mă întreb dacă era așa și înainte s-o cunoaștem noi - o 
femeie care iese cu diferiţi bărbaţi? Sau poate că era o văduvă 
îndurerată care stătea acasă și Hector e primul care o face să 
iasă din cochilie? 

— Cred că așa e, zise Eva. 

— Cum? 

— Hector e primul. 

— De ce crezi asta? întrebă Gunilla. 

— N-avem niciun indiciu cum că s-ar fi mai întâlnit cu alţi 
bărbaţi după moartea soțului, dar o să mai fac cercetări pe tema 
asta. 

— Erik? întrebă Gunilla. 

Erik își scotea murdăria de sub unghii cu o scobitoare. 

— Nu mi se pare relevant. Întrebarea este dacă i-a căzut cu 
tronc la inimă spaniolului, căci atunci joacă un rol în ecuaţie, 
altfel chestiunea e lipsită de importanţă. 

Se lăsă tăcerea, ca și cum toţi prezenți în afară de Lars erau 
cufundaţi în gânduri. Lars îi privea și avu brusc sentimentul că 
era singur în cameră. Gunilla fu prima care reacţionă. 

— Lars, poţi să mă duci cu mașina? 

e 

Rulau prin aglomeraţia de la ora prânzului. Gunilla stătea pe 
locul din față și se ruja, privind în oglinjoara de deasupra 
scaunului. 

— Cum ţi se pare? întrebă ea în timp ce-și întindea uniform 
rujul pe buze. 

— Nu știu. 

Gunilla puse la loc capacul rujului și îl băgă în poșetă. 

— Aș vrea să aflu părerea ta, Lars, nu vreau un raţionament 
sau argumente, vreau, pur și simplu, să știu ce crezi tu. 

Rămaseră blocaţi în spatele unui autobuz pe Sturegatan și 
Lars profită de ocazie ca să reflecteze. 

— Probele par neconcludente, zise el. 

— Sunt neconcludente. Întotdeauna e așa, cel mai adesea nu 
avem nimic. Deci mie mi se pare că în cazul ăsta, dimpotrivă, 
chiar avem material. 

Lars încuviinţă din cap. 

— Aveţi dreptate. 

Se uita fix în faţă, înainte - era foarte aglomerat. 

— Nu-ţi cer să fii de acord cu mine, zise ea sec. 

Lars tuși fără motiv, își dorea să-i câștige încrederea. 

— Cred că pot să vă ofer mai mult. 

— Ce vrei să spui? 

— Că pot să fac și alte lucruri în afară de urmărire. Mă 
consider o persoană analitică și cred că pot să contribui mai 
mult. Am mai vorbit despre asta și când m-aţi angajat... 

Gunilla îi arătă cu degetul unde să oprească. 

— Ești important pentru grupul nostru, Lars, ești competent. 
Vreau să te implic mai mult, dar, ca să pot să fac asta, am 
nevoie de probe, iar persoana care poate să-mi facă rost de 
probe ești tu. Îmi asum întreaga responsabilitate în caz că apar 
probleme, dar e momentul să intensificăm urmărirea. Inţelegi ce 
vreau să spun? 

— Cred că da. 

Lars ochi un loc la marginea străzii, parcă lateral și opri 
mașina. 

— Suntem pe drumul cel bun, continuă Gunilla. Poţi să fii sigur 
de asta, deci fă tot posibilul să ridici ștacheta încă un pic. 

Își închise poșeta. 

— O să-ţi trimit un număr de telefon. E al unui tip pe care îl 
cheamă Anders. E tare priceput, o să te ajute. 

Gunilla îl atinse ușor pe braţ, apoi deschise portiera și ieși din 
mașină. 

Lars rămase nemișcat, cu mintea forfotind de gânduri și cu un 
sentiment de euforie provocat de ceea ce îi spusese Gunilla, și 
anume faptul că îl considera important. In același timp, îl 
încerca, la fel ca întotdeauna, o senzaţie supărătoare. Insă era 
hotărât să facă o impresie bună și să n-o dezamăgească pe 
Gunilla. 

Lars intră iar în trafic. Auzi semnalul telefonului și văzu pe 
ecran că primise numărul de telefon al lui Anders. 

e 

Marea era agitată și valurile îl loveau în rafale. Stătea la prora 
navei și privea țărmul plat ce se întindea la orizont. Olanda. 

Motoarele se opriră brusc. Se auzi un huruit la baza vaporului 
când căpitanul băgă în marșarier. Nu prea se simţea însă că se 
opresc, vaporul gigantic continua înainte în același ritm. 
Procesul de frânare a unei ambarcaţiuni de dimensiunile 
acestea avea să ia ceva vreme. Jens scruta împrejurimile în 
căutarea unei explicaţii pentru această manevră neașteptată. 

La orizont zări o barcă cu motor destul de mare, ce sălta pe 
valuri îndreptându-se spre vapor. Se uită într-acolo cu mare 
atenţie în speranţa că va putea desluși ce fel de barcă era sau 
că va observa ceva care să-i ofere vreun indiciu în legătură cu 
cine o conducea. Nu văzu nimic interesant, deci își părăsi locul 
la proră și o porni înapoi de-a lungul punţii către scara de fier 
care ducea în cabină. 

Jens deschise ușa cu putere. Căpitanul și ajutorul său beau 
ceai și fumau ţigări urât mirositoare în timp ce jucau o partidă 
de table. 

— Vine o barcă. 

Căpitanul încuviinţă din cap. 

— Sunt de la vamă, de la poliţie? 

Căpitanul clătină din cap. 

— Pasageri, zise el calm și bău o gură de ceai. 

Chipul lui Jens trăda nervozitatea. Căpitanul făcu un 
comentariu scurt în vietnameză către ajutorul său, după care 
amândoi izbucniră în râs. 

Totul se puse în mișcare în momentul când barca ajunse 
lângă vapor. O scară de metal fu coborâtă și pe ea urcară doi 
bărbaţi, unul tuns scurt și bine făcut, celălalt brunet și cu o 
geacă neagră scurtă. Cel cu părul scurt ducea cu el o geantă 
sport din pânză. Barca acceleră înapoi spre țărm. In același 
timp, unul dintre bărbaţi se îndreptă spre cabina căpitanului. 
Celălalt, cel cu părul scurt, rămase pe punte. 

Jens îi analiza de la locul său. Cel de dinăuntru discuta cu 
căpitanul care gesticula umil, ca și cum ar fi avut remușcări în 
legătură cu ceva, ca și cum încerca să dea socoteală pentru 
acțiunile sale. Convorbirea fu scurtă, apoi bărbatul ieși afară, pe 
scara de metal. 

— Leszek! strigă el către cel cu părul scurt, apoi îi făcu semn 
să continue pe punte. 

Leszek se execută și dispăru. 

Motoarele porniră din nou și nava se puse încet în mișcare, 
alunecând pe valuri spre destinaţia sa - Rotterdam. Jens părăsi 
puntea. 

Căpitanul îi interzisese să intre în cală în timpul mersului, dar 
Jens nu avea de gând să-i ceară voie. 

Deschise cele două lăzi, montă armele și le ambală în două 
cutii mai mici, ușor de transportat în duba care-l aștepta pe 
chei. În preţul pe care îl plătise pentru transportul transatlantic 
era inclusă și o promisiune că vameșii nu aveau să facă niciun 
control în prima oră după acostare. Jens voia ca treaba să 
meargă șnur, să poată pleca de pe vapor rapid și să pornească 
la drum. 

Câteva ore mai târziu, vaporul era remorcat spre port. Jens 
stătea pe acoperișul cabinei, bând o cafea proastă și fumând o 

țigară. Marea era liniștită, iar soarele strălucea în spatele 
perdelei de ceaţă. Din depărtare răsunau semnale. După o 
vreme, începu să se deslușească portul din Rotterdam. Era 
enorm, totul era enorm: macaralele, containerele, navele 
gigantice ce acostaseră în locuri uriașe. Jens se simţea 
neînsemnat în mijlocul acestei imensități. 

O oră mai târziu, nava acosta la un chei de piatră într-o parte 
îndepărtată a portului. Căpitanul deschise spaţiul de depozitare 
de la locul său din cabină, macaralele începură să-și aplece 
gâturile lungi spre vapor, iar echipajul începu să fixeze lanţuri și 
sfori în jurul containerelor pentru a putea fi deplasate la mal. 

Chiar în momentul când începea să se întrebe de ce nu mai 
apare duba pe care o închiriase, Jens văzu o mașină rulând de-a 
lungul cheiului și parcând în faţa vaporului. Din ea ieșiră trei 
bărbaţi. Unul era robust, iar ceilalți mai sfrijiţi. Se îndreptară cu 
pași repezi spre vapor și urcară scara de metal spre punte. Jens 
îi urmări cu privirea de la locul său de pe acoperiș. Bărbatul cel 
robust continuă să meargă spre cabina căpitanului, în timp ce 
tovarășii săi rămaseră jos. 

Jens lăsă ceașca de cafea, cobori și traversă puntea, trecând 
pe lângă cei doi. Îi salută, ca și cum s-ar fi aflat într-un club de 
golf și nu pe un vapor de contrabandă vietnamez. Niciunul 
dintre cei doi nu răspunse. Văzuţi de aproape, păreau extenuaţi, 
cu ochii înguști și adânciţi în orbite și faţa plină de cicatrici... 
Arătau ca niște drogati. 

Când Jens era pe punctul de a începe să coboare scara ce 
ducea spre cală, auzi vocea unuia dintre bărbaţi în spatele său. 

— Mikhail! 

Urmă un răpăit de gloanţe. Lui Jens i se păru că aude un țipăt, 
însoțit în aceeași secundă de un șuierat și de zgomotul surd și 
dur pe care îl face un obiect mic care intră în carne cu mare 
viteză. Reacţionă din reflex și se aruncă în jos pe scară, spre 
cală. În secundele ce urmară se așternu o liniște mormântală, ca 
și cum împușcăturile lichidaseră toate sunetele din univers. Jens 
urcă treptele și privi spre punte. Unul dintre tipii pe care tocmai 
îi salutase era culcat la pământ în faţa lui, într-o poziţie ciudată. 
Părea mort. Jens apucă să vadă că avea un pistol automat sub 
geacă. În lumina soarelui desluși silueta lui Leszek, care stătea 
în genunchi pe un platou înalt și îl urmărea în luneta armei pe 
celălalt tip, care acum fugea de-a lungul punţii. Țintașul de pe 

platou trase patru focuri în lanţ. Bărbatul reuși cu chiu cu vai să 
se adăpostească lângă peretele de sub punte, în timp ce 
gloanţele ricoșară. ` 

Jens își simțea bătăile accelerate ale inimii. II văzu pe Leszek 
punându-și arma în spate, coborând cu agilitate și dispărând. 
Dintr-odată se mai auziră două împușcături. Păreau să fie focuri 
de pistol. Zgomotele veneau din cabină. Jens văzu ușa 
deschizându-se și pe Mikhail ieșind, în mână ţinea un pistol 
automat ce fumega. Mikhail îi strigă ceva tovarășului său de pe 
punte. Își aruncau replici scurte în rusă. Mikhail coborî scările 
fără să se grăbească. Cei doi dispărură apoi spre pupă. Jens se 
târi către bărbatul mort, îi ridică geaca și îi luă pistolul, după 
care se strecură în jos pe scară, mergând cu spatele, și intră în 
cală, la adăpostul întunericului. 

Cala era imensă, rece și umedă. Peste tot numai lăzi și 
congelatoare ticsite în șiruri lungi. Puțin mai încolo se vedeau 
containere unul peste altul. Erau șapte, dintre care unul plutea 
în aer deasupra capului său. Când începuseră împușcăturile, 
macaralele se opriseră și muncitorii își sistaseră activitatea. Jens 
găsi un loc sigur. Avea respirația înăbușită. Incerca să 
gândească, să-și revină. Pe orice parte ar fi întors lucrurile, 
ajungea în cele din urmă la aceeași concluzie: niciuna dintre 
cele două ligi care se războiau - cea a lui Mikhail sau cea a lui 
Leszek - nu știa cine e el, deci cel mai probabil îl vor considera 
inamic. Analiză arma pe care o ţinea în mână. Era un pistol 
automat rusesc, marca Bizon. 

Brusc fu copleșit de un sentiment de singurătate. Pipăia 
involuntar dispozitivul de siguranţă cu degetul mare de la mâna 
dreaptă. Siguranţa păcănea tot timpul. In cele din urmă luă 
degetul de pe ea, dându-și seama că sunetul se auzea până 
departe. Dinspre punte nu mai răzbătuse nicio salvă. Jens se 
ridică fără zgomot și începu să înainteze printre lăzi. 

Ca din senin, răsunară din nou pocnituri. Era o ploaie de 
gloanţe ce se înfipseră în niște lăzi din apropierea sa. Se aruncă 
la pământ și, fără să mai stea pe gânduri, se ridică rapid, întinse 
arma și apăsă pe trăgaci. Pistolul scoase un clic, dar nu se 
întâmplă nimic. Se adăposti din nou înjurând în barbă și trase 
siguranţa cu care se jucase mai devreme. Inspiră adânc. și 
dădea seama că ratase ocazia și că acum celălalt îi cunoștea 
poziția. Se ridică și fugi câţiva metri de-a lungul unui spaţiu 

deschis, apoi ajunse la pupă, mai făcu câţiva pași și se adăposti 
după un congelator. Respira rapid și superficial. Asculta cu 
atenţia așa de încordată, încât, după o vreme, avu impresia că 
aude sunete închipuite. Scrută cu privirea în jur, dar nu observă 
nimic. Chiar când se pregătea să se ridice și să plece, o voce 
șopti în engleză în spatele său. 

— Aruncă arma. 

Jens ezită, dar când bărbatul repetă cuvintele, se hotărî să 
pună pistolul jos. 

— Câţi sunteţi? întrebă vocea scurt. 

— Doar eu. 

— Cine ești? 

— Sunt pasager pe vapor... 

— De ce ești înarmat? 

— l-am luat arma tipului mort de pe punte. 

— l-ai văzut pe tipii care au urcat la bord? întrebă bărbatul. 

— Da. 

— Câţi erau? 

— Trei. Unul a fost împușcat, cel de-al doilea a urcat în 
cabină, urmat mai târziu de al treilea. După care cred că au luat- 
o spre pupă. 

jens trase o înjurătură în suedeză, apoi îl întrebă pe 
necunoscut în engleză: 

— Tu ai tras spre mine? 

Celălalt răspunse în suedeză. 

— Nu, n-am fost eu. Ceilalţi au tras, nu noi. 

Jens credea că auzise greșit. 

Răsunară zgomote dinspre partea descoperită a calei. Jens 
privi într-acolo, apoi se întoarse spre necunoscut. Acesta 
dispăruse. Jens ridică din nou arma. 


5. 


Tipul pe care Gunilla îi spusese lui Lars să-l contacteze se 
numea Anders Ask. Se dovedise a fi genul de șmecheraș pe care 
Lars nu prea îl putea suferi. Îl așteptase cu mașina în centru și 
plecaseră împreună spre Danderyd. 

Anders stătea confortabil pe scaunul din faţă al Volvoului și își 
inventaria microfoanele. 

— Cine ești tu, de fapt, Lars? 

Lars îi aruncă o privire fugară. 

— Sunt o persoană obișnuită, nimic mai mult. 

Anders ridică un microfon și îl analiză în lumina soarelui. 

— Sunt ale dracului de mici..., șopti el ca pentru sine însuși. 

Zâmbi la această constatare și puse înapoi microfonul în 
ambalajul de plastic. 

— Cu ce te ocupai înainte? 

— Eram în Västerort. 

— La criminalistică? 

Lars îl privi pe Anders. 

— Nu... 

Anders, zâmbind, așteptă să continue. 

— Nu? 

Lars începu să se fâstâcească și se încruntă. 

— La ordine publică, zise el încet. 

Anders izbucni în râs. 

— La ordine publică? Incredibil, mă aflu în mașină cu un tip de 
la ordine publică! Nu mi s-a mai întâmplat de nu mai ţin minte. 
Cum dracului ai ajuns să lucrezi pentru Gunilla? 

— M-a sunat și mi-a propus postul. 

— Faci mișto de mine acum, nu? zise Anders teatral. 

Lars clătină din cap, iritat de atitudinea lui Anders, pe care n-o 
înţelegea prea bine. Anders așeză cutia cu microfoane pe 
tabloul de bord, în fața lui Lars. Acesta o dădu la o parte și și-o 
puse în poală. 

— Dar tu, tu cine ești de fapt? 

— Sunt Anders. 

— Și cine ești tu, Anders, de fapt? 

Anders Ask se uită pe geam. 

— Nu-i treaba ta. 

e 

Pe la ora unu după-amiaza, Lars Vinge se afla pe terasa din 
spatele casei Sophiei. Îl privea pe Anders care forța ușa, fără 
prea mare discreţie. 

— Ușile de la terase sunt ca femeile planturoase, zise Anders 
și zâmbi mulţumit de comparație. 

Ușa se deschise. Lars era nervos. Anders făcea prea multă 
gălăgie, era prea îndrăzneț. Anders citi nervozitatea pe chipul lui 
Lars. 

— Sărmanul Lasse”! 

Îi făcu un semn cu mâna să intre. 

— Bine ai venit acasă, scumpule, șopti el. 

Aveau pantofii protejaţi de învelitoare din plastic și mănuși de 
latex în mâini. Lars stătea în sufragerie, simțind un ghem de 
neliniște în stomac. Ar fi vrut să iasă din casă. Anders însă era 
calmul personificat și, în plus, mai avea și prostul obicei de a 
fluiera în timp ce lucra. 

— Ține-te departe de ferestre, zise el și își deschise geanta, 
scotocind după ceva. Unde sunt microfoanele? 

Lui Lars nu-i plăcea cum evoluau lucrurile. Scoase cutiuţa de 
lemn din buzunarul gecii și i-o înmână lui Anders. Acesta se 
îndepărtă, fixându-și în același timp un receptor într-una din 
urechi, îl deschise și începu să testeze minimicrofoanele. 

Lars studia casa. Sufrageria era spațioasă, mai mare decât și- 
o imaginase de la distanță. Era unită cu bucătăria printr-un 
spaţiu deschis, mărginit de o treaptă. 

Își scoase aparatul de fotografiat digital și făcu câteva poze. 
Mobila era amestecată. Nu mai văzuse niciodată un astfel de 
stil. Totul se potrivea. Lângă canapea se afla un fotoliu vechi, 
roz. Pernuţele de pe canapea erau în culori aprinse... un pic mai 
încolo se vedea un scaun de lemn ce părea să fie un obiect 
antic. Păreau complet diferite și totuși se potriveau. Peretele din 
spatele canapelei era plin de rânduri dese de tablouri. Motivele 
erau amestecate, dar întregul era... elegant. Din loc în loc, se 
găseau flori și diverse alte plante. Camera era decorată cu gust, 
cu inteligență și cu chibzuială... în ciuda melanjului. Culorile și 
formele făceau casa primitoare. Senzaţia era atât de îmbietoare, 
încât Lars ar fi vrut să rămână acolo... 

Pe o etajeră se vedeau fotografii înrămate. Lars îl văzu pe fiul 
lui Sophie, Albert, de când era un copil mic vesel și până când 
se transformase într-un adolescent plin de coșuri. Era și 
portretul alb-negru al unui bărbat solid. Lui Lars i se păru că 
semăna cu Sophie la frunte și la ochi, deci probabil era tatăl ei. 


> Lasse este diminutivul prenumelui Lars. Autorul recurge la un joc de cuvinte 
intraductibil, Lasse liten („Sărmanul Lasse”) fiind, de asemenea, titlul unui cântec de 
leagăn. (N.t.). 

Văzu și alte fotografii, printre care una mai mică a unui bărbat 
de vreo treizeci de ani, soțul lui Sophie, David - acesta stătea în 
spatele unui băieţel ce părea să fie Albert. Apoi un portret de 
familie, David, Sophie, micuțul Albert și un câine, un labrador 
auriu. Zâmbeau cu toţii spre aparat. _ 

Anders dezlipea scotch de pe o rolă: Lars își continuă vizita. În 
altă poză era Sophie pe un fotoliu alb de exterior. Fotografia nu 
părea să fi fost făcută de mult, poate cu un an sau doi în urmă. 
Stătea ghemuită, cu genunchii la piept, înfășurată într-o pătură. 
Râsul ei era molipsitor, avea senzaţia că râde la el. Lars rămase 
o vreme în faţa fotografiei. 

Apoi își setă aparatul pe macro, puse obiectivul lângă 
fotografia lui Sophie și apăsă de câteva ori pe buton. 

Anders îl strigă, arătând cu degetul către o veioză de lângă 
canapea și apoi către urechea sa. Se duse apoi în bucătărie, 
fredonând Sărmanul Lasse. 

Lars cerceta sufrageria. Și-ar fi dorit ca și Sara să aibă gusturi 
și să se priceapă la îmbinat stilurile și să nu mai fie așa de 
boemă și cu înclinații spre tot ce venea din India și era ieftin și... 
pestrit. 

Pe canapea se afla o pătură îndoită. Lars o luă și începu să o 
pipăie. Era moale. Fără să-și dea seama, o duse la nas și o 
mirosi. 

— Eşti cumva și pervers? 

Lars se întoarse. Anders căsca ochii la el. Lars rămăsese 
blocat în mijlocul camerei. Apoi, puse pătura înapoi pe canapea. 

— Care e problema ta? zise Lars, Încercând să adopte un ton 
iritat. 

Anders izbucni în râs. Râsetul se transformă într-un zâmbet 
strâmb, un zâmbet ce exprima dezgust. 

— Sărmanul Lasse, pari să fii de-a dreptul bătut în cap, șopti 
Anders. 

Lars îl urmări cu privirea, în timp ce Anders urca scara de 
lemn ce scârţâia. Pe urmă ieși din sufragerie, coborând treapta 
lată care o separa de bucătărie. Bucătăria era, de asemenea, 
curată și ordonată. Lars observă o vază mare plină cu flori la 
fereastră, masa de lucru înaltă din mijlocul încăperii... și ușa 
verde-închis ce dădea spre cămară. Era o nuanţă de verde pe 
care n-o mai văzuse niciodată. Nu-și imaginase că era posibil să 
ai lucruri atât de frumoase într-o simplă bucătărie. O persoană 

care avea curajul și talentul să decoreze în acest fel înțelegea cu 
siguranţă și alte lucruri. Lui Lars i se activară toate simţurile, îl 
copleșiră mii de gânduri și sentimente. Erau multe lucruri despre 
viaţă pe care Lars nu le cunoștea. Abia acum înțelegea asta. 
Voia să înveţe mai mult. Voia ca persoana care locuia în această 
casă să-i explice toate aceste lucruri... 

Urcă scara, încercând să n-o facă să scârţâie. Anders stătea 
pe vine lângă o noptieră în dormitorul lui Sophie. Lars se sprijini 
de tocul ușii. 

— Hai să plecăm, șopti el. 

— Tot timpul ești așa de enervant? 

Anders verifică instalaţia, se ridică și îl lovi pe Lars cu umărul 
când trecu pe lângă el, după care dispăru în jos pe scară cu pași 
mult prea apăsaţi. 

Lars rămase în cadrul ușii, privind înăuntru. Un pat dublu 
masiv acoperit cu o cuvertură. Pe noptieră, unde tocmai plasase 
un microfon, se afla o veioză frumoasă din metal. Podeaua era 
acoperită cu mochetă, iar de pereţii zugrăviți într-o nuanţă 
deschisă atârnau câteva tablouri cu rame de culoare închisă. 
Motivele erau amestecate, un fluture imens singuratic, chipul 
unei femei trasat cu un cărbune pe o hârtie bej, un tablou 
neînrămat cu tonuri de roșu-cărămiziu ce crea asociații 
abstracte. Apoi o pictură în ulei ce reprezenta un copac mare, 
plin de viaţă. Totul se îmbina perfect. Lars încerca să înţeleagă. 

În partea cealaltă a camerei, într-un colţ, se afla o ușă dublă, 
crem. Lars intră în cameră pășind pe mocheta moale, puse 
mâna pe ușă și o deschise ușor. Înăuntru era o debara imensă, 
aproape cât o cameră obișnuită. Lars intră, apoi găsi 
întrerupătorul. O lumină caldă se răspândi în încăpere. 

Bluze și alte haine atârnau înșirate pe umerașe de lemn. 
Dedesubt se aflau sertare, sertare noi din lemn de stejar. Trase 
unul - bijuterii și ceasuri. Il deschise și pe cel de dedesubt - 
șaluri împăturite și din nou bijuterii. Se aplecă: cel de-al treilea 
conţinea lenjerie intimă, chiloţi și sutiene. Îl închise rapid, dar pe 
urmă îl deschise din nou. Se uită în sertar cu sentimentul că 
deja încălcase toate regulile etice, deci putea la fel de bine să 
continue. 

Își strecură mâna în sertar și pipăi obiectele de lenjerie. Erau 
din mătase... moi, nu se mai putea opri din pipăit, le mângâia cu 
degetele, devenind brusc excitat. Voia să ia cu el o pereche, s-o 

ţină în buzunar și s-o poată pipăi când avea chef. Se auziră 
zgomote la parter și Lars se trezi la realitate. Inchise sertarul, 
ieși din dressing și din dormitor. 

În hol se opri și răsuflă adânc de câteva ori. Apoi se îndreptă 
spre camera lui Albert, împinse ușa cu vârful degetelor și privi 
înăuntru. Era o cameră de băiat, decorată ca și cum băiatul nu 
știa dacă devenise adult sau era în continuare copil. Un poster 
deocheat, un stegulet galben cu negru având sloganul clubului 
de fotbal AIK, o chitară electrică ce mai avea doar trei coarde, 
sprijinită de birou, o pungă goală de jeleuri pe jos. Patul era 
făcut în grabă, doar plapuma era aranjată. Sub pat se afla un 
telescop vechi fără stativ. Lars se aplecă, observă și niște cărți 
și o husă neagră de chitară puţin mai în spate. 

Făcu o serie de fotografii și apoi se uită la ceas. Timpul 
trecuse mai repede decât își închipuise. leși din cameră și se 
îndreptă spre scară. Când trecu pe lângă camera lui Sophie, se 
lăsă pradă impulsurilor. Intră din nou în dormitorul ei, deschise 
dressingul, trase al treilea sertar, luă o pereche de chiloți și îi 
vâri în buzunar. Închise sertarul, apoi dressingul și ieși iar din 
cameră. 

Anders stătea la calculator într-o cameră ce părea să fie un fel 
de birou. 

— Timpul trece, zise Lars din cadrul ușii. 

— Ține-ţi gura, zise Anders, fără să-și ia ochii de la ecran și 
scriind în continuare la calculator. 

— Anders! 

Bărbatul ridică privirea. 

— Ți-am zis să-ţi ţii gura! Uită-te prin casă, fă ce naiba vrei, 
dar pleacă de-aici. 

Anders își văzu mai departe de ale lui. Lars ar mai fi vrut să 
adauge ceva, ezită o clipă, dar apoi plecă. 

Mai dădu o raită, intră în bucătărie, se uită pe jos ca să se 
asigure că nu uitaseră nimic. Totul părea să fie în regulă. Se 
îndreptă spre ușa de la terasă pe unde intraseră. Respira 
superficial, aerul părea să i se oprească în gât, fruntea îi era 
plină de broboane de sudoare. Anders ieși din birou. 

— Mă duc la baie și pe urmă plecăm. 

— Nu, te rog, îl imploră Lars cu voce joasă. 

Anders se amuză de nervozitatea lui Lars, luă un ziar de pe o 
măsuţă și o porni spre toaletă. N-avea nicio grabă, fredona o 
melodie din coloana sonoră a serialului Bonanza. 

Lars se ascunse în holul de lângă bucătărie. De acolo nu 
putea fi văzut de afară. Stătea lângă gecile și paltoanele ce 
atârnau în cuier, cu fruntea rezemată de perete și cu ochii 
închiși, încercând să-și potolească respiraţia și să-și recapete 
liniștea. Aerul nu-i ajungea în plămâni. Răsufla cu greutate. Era 
încordat ca un arc. Bătăile inimii îi bubuiau în urechi, avea un 
gol în stomac, mâinile îi erau reci ca gheaţa, iar gura, uscată... 
Auzi un zgomot afară, apoi pași pe treptele de la intrare... 
Cineva introduse o cheie în yală. Lars se întoarse, holbându-se 
spre ușă și rămase încremenit. Nicio parte a corpului nu părea 
să mai reacționeze ca să-l ajute să fugă. Stătea pe loc, 
nemișcat, speriat ca un copil, incapabil să acţioneze, cuprins de 
o panică teribilă, convins că va muri doar din cauza senzațiilor 
cumplite care îl încercau. 

Încuietoarea scoase un clic, cineva apăsă pe clanţă și ușa se 
deschise în afară. Lars închise ochii. Auzi cum ușa se închide la 
loc. Lars deschise ochii. În faţa lui se afla o femeie necunoscută, 
cam la șaizeci de ani. Aceasta puse o geantă jos și începu să se 
descheie la pardesiu. Lars o privi cu coada ochiului. Când îl 
văzu, femeia sări cât colo, duse mâinile la piept și scoase o 
exclamaţie într-o limbă ce părea din Europa de Est. Frica se 
transformă apoi în calm: femeia râse și zise în suedeză că nu 
știa că o să fie cineva acasă. _ 

Întinse mâna și se prezentă drept Dorota. În confuzia de 
nedescris care se crease, Lars dădu mâna cu ea. 

— Lars. 

Auzi un râs înăbușit în spatele său și se întoarse. Anders 
râdea cu mâna la gură. 

— Eşti incredibil! 

Dorota zâmbi vag, privindu-i cercetător pe cei doi bărbați, 
dintr-odată nesigură în legătură cu cine erau. 

Râsetul de pe chipul lui Anders se evaporă brusc. Se apropie 
de femeie, o apucă de brat, îi luă poșeta de jos și o împinse în 
bucătărie, așezând-o pe un scaun. Apoi se întoarse și îl privi pe 
Lars. 

— Și acum ce facem? 

Dorota era speriată. 

— Hai să plecăm, zise Lars. 

Anders îi aruncă o privire plină de dispreţ. 

— Ce idee bună! Hai să plecăm. 

Anders se întoarse către Dorota. 

— Tu cine ești? 

Dorota își muta privirea de la unul la celălalt. 

— Fac curat aici. 

— Faci curat aici? 

Dorota încuviinţă din cap. Anders îi aruncă poșeta în poală. 

— Dă-mi portofelul. 

Dorota îl privi pe Anders ca și cum nu înțelesese bine ce-i 
spusese, apoi răscoli cu nervozitate în geantă până găsi 
portofelul. Anders îl luă, scoase un card de identitate din el și îl 
examină. 

— Unde locuiești? 

— În cartierul Spânga, răspunse ea în șoaptă. 

Avea gura uscată. 

Lars o privea și dintr-odată fu cuprins de milă. Anders puse 
cardul de identitate în buzunar. 

— Pe ăsta îl păstrăm noi și tu nu ne-ai văzut niciodată. 

Dorota ţinea capul în jos. 

Anders se aplecă și se apropie de ea. 

— Ai priceput ce ţi-am zis? 

Dorota încuviinţă din cap. 

Anders se întoarse spre Lars cu o mină aspră, după care porni 
spre ușa de la terasă. Lars rămase pe loc o clipă, privind-o pe 
bătrâna care stătea în continuare cu capul plecat. 

e 

Anders mergea hotărât spre maşină, iar Lars fu nevoit să o ia 
la fugă ca să-l ajungă din urmă. 

În mașină, pe drumul de întoarcere, amândoi erau tăcuţi. Lars 
respecta toate limitele de viteză. Dintr-odată, Anders îl apucă pe 
Lars de guler și îi dădu o palmă zdravănă. Lars frână brusc și 
încercă să se apere. Anders continuă să-l lovească. 

— Imbecilul dracului... Chiar nu ești bun de nimic? 

Anders urla. Se opri la fel de brusc cum începuse, se așeză la 
loc și scoase un oftat ca o ultimă manifestare a furiei ce-l 
cuprinsese. 

Lars se holba înainte, ghemuit, neștiind dacă agresiunea avea 
să continue. Urechea îi ardea și picioarele i se înmuiaseră. 

— Ce-ai fi făcut dacă nu eram cu tine? Ai fi lăsat totul baltă și 
ai fi recunoscut? Te-ai fi prezentat cu numele tău adevărat... 
Chiar n-ai înţeles nimic din ce facem noi aici? 

Lars nu răspunse. 

— Imbecilul dracului, mormăi Anders ca pentru sine însuși. 

Lars era incapabil să reacționeze. Anders îl privi și apoi arătă 
cu degetul spre parbriz. 

— Porneşte odată! 

Petrecură tot restul drumului spre oraş într-o tăcere 
mormântală, Anders reflectând, iar Lars îndurând. 

— Gunilla nu trebuie să afle nimic. li spunem că totul a mers 
ca pe roate și că microfoanele sunt instalate. Nu uita să testezi 
echipamentul când revii, ca să fim siguri că funcţionează. Dacă 
nu merge, mă mai duc eu o dată singur, dar îţi ţii gura în 
legătură cu femeia de serviciu. 

Anders cobori lângă staţia Ostra, lăsând în mașină o geantă 
care conţinea instalaţia de recepţie pe care i-o arătă lui Lars. 

— Testeaz-o imediat. 

După care trânti portiera și dispăru în marea de oameni. 

Lars rămase pe loc. Tot corpul îi vibra de frică și de supărare. 
Nici măcar nu îndrăznea să se gândească la ceea ce tocmai i se 
întâmplase. Simţea cum îl cuprinde furia, îl ura pe Anders Ask 
mai mult decât urâse pe oricine altcineva în toată viaţa lui. 

e 

Necunoscutul care îi vorbise în suedeză dispăruse. Jens stătea 
și asculta din ascunzătoarea sa, căutând cu privirea, ţinând tot 
timpul pistolul pregătit. Sunetul pe care tocmai îl auzise venise 
dinspre partea descoperită a calei. In rest era tăcere. Muncitorii 
de pe chei și membrii echipajului vietnamez trebuie să fi fugit la 
auzul primelor focuri de armă. Părea să fi trecut o veșnicie, dar 
de fapt nu trecuseră decât câteva minute. Minute lungi, ce se 
întindeau ca niște elastice și treceau al dracului de greu. Jens 
detesta minutele. Nu era nevoie decât de câteva minute ca să 
dai de belea. 

Din nou începu să i se pară că aude tot felul de zgomote: 
sunetul a ceva ce se apropia, o șoaptă scurtă, sunete de pași, o 
rafală de vânt... Era plin de transpiraţie, cămașa i se lipea de 
corp, iar adrenalina îi pulsa în vene. 

larăși fu cuprins de un sentiment brusc și intens că trebuie s-o 
ia la fugă, o senzaţie de panică pe care nu o mai simţise din 
copilărie - un instinct de fugar. 

În sinea lui, încerca să se hotărască dacă era mai bine să 
rămână ascuns sau să-și înfrunte adversarii. In acel moment, 
auzi o mișcare și văzu puţin mai departe o siluetă ce se strecura 
rapid de-a lungul podelei. Jens reacţionă instinctiv, duse pistolul 
la umăr și trase câteva împușcături în direcţia unde apăruse 
umbra. Pe urmă se ascunse iar. Acum era clar că luase 
hotărârea de a-și înfrunta adversarii. Nu mai exista cale de 
întoarcere. Jens așteptă, dar nu mai auzi nimic, în afară de 
propriul puls care îi zvâcnea cu putere în piept. Trebuia să se 
mute în alt loc, dar nici măcar nu apucă să se ridice, că fu 
întâmpinat de o ploaie de gloanţe împroșcate de o armă care 
scotea sunete ca de drujbă. Jens se aruncă la pământ. Gloanţele 
vâjâiau în jurul lui, zgomotul era asurzitor. Urmă un moment de 
tăcere. Auzi cum inamicul își reîncărca arma. Jens se aruncă 
peste niște lăzi, înaintă căutându-l pe ţintaș... Zări o mișcare un 
pic mai încolo. Văzu conturul unui corp în spatele unei stive de 
lăzi. Apoi se ivi ţintașul care ridică spre el un pistol automat, 
identic cu al lui. Jens fu însă mai rapid, trase o salvă, iar celălalt 
se adăposti după lăzi. Jens se apropie. Bărbatul apăru din nou, 
Jens era la vreo zece metri distanță, trase și îl nimeri în umăr. 
Acesta se dezechilibră, dar reuși totuși să-și ridice arma spre 
Jens, care se afla acum în mijlocul încăperii, în imposibilitatea de 
a se adăposti. 

Ambele arme erau îndreptate una spre cealaltă. Timpul se 
opri în loc, ca și cum cineva ar fi furat secundarul primordial ce 
decidea mersul universului. Jens apucă să înregistreze privirea 
lipsită de expresie a celuilalt, văzu ţeava îndreptată spre el. 
Urma oare să moară? Nu putea să se împace cu acest gând. Nu- 
i treceau prin faţa ochilor nici imagini din copilărie, nici chipul 
zâmbitor al mamei. Îl încerca doar un sentiment apăsător de 
zădărnicie în fața acestei situaţii. Oare o să-l omoare ticălosul 
ăsta? 

Aceste gânduri îi treceau prin minte în clipele nesfârșite în 
care se așeză în genunchi cu patul armei la umăr și cu rusul în 
vizor. 

Jens trase, trase și rusul. 

Gloanţele trebuie să fi trecut unele pe lângă celelalte la 
jumătatea distanţei dintre ei. Jens le auzi șuieratul lângă 
urechea stângă și simţi durerea acută când unul din gloanțe îl 
lovi în braţ. 

Cele trei gloanțe ale sale nimeriseră însă în plin, drept în 
pieptul și în gâtul rusului. Carotida îi fusese perforată, sângele 
țâșnea, iar rusul căzu moleșit dintr-odată, scăpând arma din 
mână și lovindu-se de o ladă. Muri înainte să atingă podeaua. 

Jens deschise larg ochii, auzi pași în spatele său și se întoarse 
cu arma ridicată. Tipul care îi vorbise mai devreme în suedeză 
ținea pistolul îndreptat spre fruntea lui. La rândul său, Jens îl 
avea pe necunoscut în vizor. 

— Lasă arma jos... N-am de gând să te rănesc, zise 
necunoscutul pe un ton calm. 

— Ba las-o tu, replică Jens, de-a dreptul indiferent din cauza 
adrenalinei ce-i circula prin corp. 

Necunoscutul ezită, pe urmă cobori arma. La rândul său, Jens 
se conformă. 

— Ești rănit? întrebă necunoscutul, privind umărul lui Jens. 

Jens își pipăi rana: părea superficială. Clătină apoi din cap. 

— Vino! Lasă-l acolo. _ 

Jens se uită la bărbatul pe care tocmai îl ucisese. In mintea sa 
circulau fără ţintă gânduri legate de noroc, destin, recunoștință, 
îngrijorare, vină și dispreţ. 

— Vino! zise din nou necunoscutul în suedeză. 

Jens îl urmă. 

Văzu că avea un microfon în dreptul gurii și o cască în 
urechea stângă. Vorbea concis și încet. Se opri brusc. 

— Trebuie să așteptăm, șopti el. 

Nicio mișcare nicăieri, niciun sunet, doar așteptare. Jens îl 
privi. Era calm, părea să fie obișnuit cu genul acesta de situaţii. 

— Mă cheamă Aron, zise el. 

Jens nu răspunse. 

Necunoscutul duse un deget către casca din ureche și se 
ridică. 

— Acum putem urca. 

e 

În mijlocul punţii stătea Mikhail în genunchi, cu mâinile sus. În 
spatele lui se afla Leszek, ţinând în mână o pușcă HK G36 cu 
lunetă. 

Aron îi făcu semn lui Jens să-l urmeze. Trecură pe lângă 
Mikhail și urcară scările spre cabina căpitanului. Înăuntru, îl 
găsiră pe ajutorul căpitanului împușcat, zăcând pe jos într-o baie 
de sânge. Căpitanul se ascunsese după o masă. Era palid și 
părea să fie în stare de șoc. Ținea o cheie franceză în mână. Se 
ridică, îl privi pe ajutor, apoi se uită pe fereastră. II văzu pe 
Mikhail în genunchi pe punte și ura îi sticli în ochi. Căpitanul se 
ciocni cu Jens și cu Aron când se năpusti afară din cabină, 
coborând treptele spre punte. Mikhail nu apucă să se ferească și 
căpitanul îl lovi cu cheia franceză în plină figură, doborându-l la 
pământ. Căpitanul îl privi pe rusul masiv ce încerca să se apere 
și începu să-l izbească peste mâini și picioare în timp ce-l 
blestema în limba sa. Jens și Aron urmăreau actul de violenţă de 
sus. 

— Ce cauţi pe nava asta? întrebă Aron. 

Mikhail se chirci de durere. 

— Mă întorc din Paraguay. 

— Ce-ai căutat în Paraguay? 

— Diverse. 

— Cu ce te ocupi? 

Jens își luă privirea de la scena sângeroasă. 

— Logistică, răspunse el. 

— Ai marfă pe vapor? 

— De ce întrebi? 

— De-aia. 

Căpitanul lovea în plin cu cheia franceză. 

— E de-ajuns acum totuși, nu crezi? zise Jens și făcu un semn 
cu degetul spre masacrul de jos. 

La început, Aron nu păru să înţeleagă, pe urmă fluieră scurt, îi 
făcu un semn lui Leszek, care se postă între victimă și călău și îl 
obligă pe căpitan să înceteze. Căpitanul îl scuipă pe Mikhail, 
care era plin de sânge și stătea întins pe punte, părând mort. 
Apoi se îndreptă din nou spre cabină. 

Urmă un moment de relaxare. Leszek își permise o clipă de 
neatentie, iar Aron tocmai se pregătea să repete întrebarea pe 
care i-o pusese lui Jens. Mikhail profită de ocazie și reuși să se 
ridice cu un efort supraomenesc. Totul se petrecu într-o 
fracțiune de secundă. Cu corpul plin de oase rupte, Mikhail se 
târî câţiva pași până la balustradă, apoi făcu un salt peste ea. In 

aceeași clipă, Leszek trase o salvă cu pușca automată. Mikhail 
dispăruse. Jens auzi zgomotul pe care îl făcu plonjând în apă. 

Aron și Leszek începură să se precipite. Se apropiară în grabă 
de balustradă cercetând apa și vorbind între ei. Din când în când 
trăgeau câteva focuri ce străpungeau suprafaţa apei. După zece 
minute de căutări, renunţară. Mikhail trebuia să se fi înecat, fie 
din cauza rănilor provocate de lovituri, fie atins de unul dintre 
gloanţele lor. 

e 

Motoarele huruiau cu vădită nerăbdare. Nava era în 
continuare lângă chei, dar toată lumea voia să plece. 
Impuşcăturile îi speriaseră deja pe muncitori, era deci probabil 
ca poliția să apară în orice moment. Cum Rotterdam e însă unul 
dintre cele mai mari porturi din lume, nu trebuiau decât să 
părăsească cheiul și se puteau lejer ascunde prin mulţimea de 
nave. 

Dădură cu toţii o mână de ajutor ca să desfacă sforile ce 
țineau vaporul la țărm și urcară la bord. Rampa căzu în mare 
când ambarcaţiunea părăsi cheiul. 

e 

Lars plecase acasă, unde găsise două sticle de vin roșu într- 
un dulap din bucătărie. Bău una pe nerăsuflate, o deschise și pe 
cealaltă și mai dădu pe gât două pahare. Se îmbătase și simţea 
cum îi arde fața. Privi pe fereastră spre curtea interioară, i se 
făcu milă și de sine însuși, și de femeia de serviciu. Se întreba 
ce făcea aceasta acum. Insă alcoolul îl amorți, alungându-i 
mustrările de conștiință. 

Soarele bătea în ferestre și apartamentul era ca o saună. 

Lars își dădu jos puloverul și mai bău niște vin. Intră în 
sufragerie, aruncă puloverul pe podea și își turnă un pahar plin 
din coniacul vechi pe care îl păstra în bibliotecă. Avea un gust 
rău, dar se forță să mai dea câteva guri pe gât, încetul cu 
încetul, ca să nu-i vină să vomite. Se ghemui pe canapea și 
rămase cu privirea în gol. 

După un sfert de oră, simţi cum începe să se transforme. Plin 
de amărăciune și cu un rânjet strâmb în colţul gurii, se gândea 
la toți idioţii de care fusese înconjurat de-a lungul anilor. Maică- 
sa și taică-su, prietenii din copilărie, toţi colegii de serviciu, 
toate cunoștințele... Anders Ask. Îi blestemă pe toţi, căci, spre 
deosebire de el, erau slabi de îngeri și infantili... Astfel de 

gânduri îi umblau prin creierul încins. Era, de fapt, motivul 
pentru care nu bea prea des - pierdea controlul și o lua razna. 
Reacţionase astfel încă de prima dată când se îmbătase, dar 
acum nu-i păsa. Pentru moment, era absorbit de căutarea de 
argumente care să justifice întunecimea din sufletul său. 

O oră mai târziu veni Sara, care îl privi cu indiferenţă. 

— Eşti bolnav? 

Lars nu răspunse. Sara se duse în bucătărie, dar reveni rapid. 

— Ai băut vin? 

Tonul fusese acuzator. Lars stătea în continuare nemișcat, cu 
braţele înlănţuite în jurul bustului gol. 

— Ești beat? 

El nu răspunse. 

— Ce-ai păţit, Lars? 

Lars se ridică, luă puloverul de pe jos și Îl trase pe el. 

— Vezi-ţi de treaba ta, zise, după care ieși în hol, își puse 
pantofii și părăsi apartamentul. 

La cel mai apropiat bar comandă o votca tonic și se lansă într- 
o discuţie cu un pensionar alcoolic despre cât de lax e sistemul 
suedez când vine vorba să bage oamenii în pușcărie. Lars se 
înflăcără și se avântă într-un raţionament confuz despre 
diferenţa dintre reeducare și pedeapsă. Pierdu însă firul destul 
de repede. Argumentele evidente pe care le găsea de obicei 
păreau să-i scape acum. Pensionarul alcoolic și barmanul 
izbucniră în râs în faţa bălmăjelilor lui Lars. 

După ce barul se închise, Lars umblă creanga prin oraș în toiul 
nopţii și urină pe un aparat de pontaj dintr-o parcare. Râdea de 
unul singur, făcea grimase și semne vulgare spre mașinile și 
oamenii care treceau. Într-un final adormi. 

Se trezi în holul unui imobil de pe strada Wollmar 
Yxkullsgatan pe la patru și jumătate dimineaţa, când băiatul 
care împărțea ziarele se împiedică de el. Se îndreptă încetișor 
spre casă cu mâinile în buzunare, beat și mahmur în același 
timp. Ajuns acasă, se privi în oglinda din hol și observă că avea 
o zgârietură pe frunte și privirea goală. Căzu lat în pat lângă 
Sara, care plecă luându-și pătura cu ea și reproșându-i pe un ton 
răstit că pute a băutură. 

După trei ore, Lars se trezi cu soarele în ochi. Sara nu era în 
pat și ca de obicei nu aranjase așternuturile, ceea ce-l scotea pe 

Lars din sărite. Își trase plapuma peste cap și încercă să 
adoarmă la loc, dar îl cuprinsese o stare de neliniște. 

Işi bău cafeaua cu mâini tremurânde, încercând să-și revină, 
să-și aducă aminte cine era de fapt. Nu reuși; totul părea să fi 
dispărut complet. 

e 

— Trebuie să mă ajuţi oricum! strigă Sophie privind spre etaj, 
în timp ce se ștergea pe mâini cu un prosop de bucătărie. 

— Vin! răspunse el iritat. 

Sophie privi prosopul și decise că era prea vechi, așa că îl 
aruncă la gunoi. 

Albert coborî scara chiar în momentul în care Sophie punea o 
bucată de folie de aluminiu peste tava aburindă cu cartofi la 
cuptor. li arătă cu degetul un pachet de pe masă. Lângă acesta 
se afla un ambalaj de cadouri, scotch și o panglică galbenă. 
Albert se așeză și începu să taie hârtia. 

Sophie mută tava de pe aragaz pe masă, grăbindu-se când 
simţi că începe să o frigă prin mănușa de bucătărie și dându-i 
drumul pe masă de la câţiva centimetri. 

Albert încerca să potrivească hârtia pe măsura pachetului. 

— Pentru cine e cadoul? 

— Pentru Tom. 

— De ce? 

— Pentru că e ziua lui. 

Albert începu să îndoaie hârtia, dar puse scotch-ul strâmb. 
Sophie se enervă, îl dădu la o parte și ambală ea frumos... însă 
imediat regretă ce făcuse. 

e 

Parcurseră cu maşina cei câţiva kilometri până la casa 
părintească a lui Sophie. Coroanele groase și verzi ale copacilor 
creau un tablou luxuriant. Casele erau încadrate de stejari, 
mesteceni și meri. Era în amurg și ultimele raze ale soarelui 
răspândeau o lumină aurie care o încânta pe Sophie. 

Pe aleea ce ducea spre casă îi întâmpină Rat, alergând. Rat 
era un căţeluș alb, de rasă incertă; era doar alb și mic și lătra la 
tot ce mișca, iar din când în când mușca pe câte cineva. 

— Hai să-l călcăm, zise Albert încet. 

Niciunul din ei nu putea să-l sufere pe câine. 

— Ti-ar părea rău dacă ar muri Rat? continuă Albert. 

Sophie zâmbi fără să răspundă. 

— Spune, ti-ar părea rău? întrebă el din nou. 

Sophie clătină din cap în semn că nu, iar Albert afișă un 
zâmbet complice. 

e 

Tom făcea cocteiluri în sufragerie - la combină era un disc cu 
Sinatra și Jobim. 

— Salut, Tom. 

Cu gura plină de măsline, Tom îi făcu semn lui Sophie să 
aștepte, dar Sophie nu aşteptă. Fură întâmpinați de Yvonne, 
care îl sărută pe Albert pe frunte și o atinse ușor pe braţ pe 
Sophie; apoi dispăru. Avea, ca de obicei, adidași albi, noi în 
picioare. Yvonne se mișca de parcă încă se considera o femeie 
atractivă la cei șaptezeci de ani ai săi. 

Pe covor, în faţa televizorului, stătea Jesus, prietenul 
argentinian al lui Jane, și se uita la o emisiune, cu sonorul oprit. 

— Salut, Jesus. 

Pronunţase Hessuss. El răspunse zicând „Sophie” pe un ton 
prietenos și apoi continuă să se uite la televizor, stând pe podea 
cu picioarele încrucișate. 

Jesus era un tip un pic altfel. Nu-și dădea exact seama în ce 
fel era diferit; de fiecare dată când crezuse în sinea ei că a 
descoperit ce-l definește și încercase să găsească o motivaţie 
pentru stilul său ciudat, se dovedise că greșise. Jane era fericită 
cu el într-un mod pe care Sophie nu-l înțelegea, dar îl invidia. 
Fiecare dintre ei își vedea de ale lui, iar când se întâlneau își 
zâmbeau. Işi zâmbeau când se întâlneau după ce Jesus fusese în 
Buenos Aires timp de trei luni sau când se întâlneau în bucătărie 
după ce Jane vorbise la telefon. Zâmbetele erau mereu aceleași, 
largi și generoase - amândoi arătau ca și cum ar fi fost pe 
punctul de a izbucni în râs. 

Sophie intră în bucătărie. Jane stătea la masă și încerca să 
taie niște legume pe un tocător. Nu se pricepea deloc la gătit. 
Sophie băgă la cuptor tava pe care o adusese, își sărută sora pe 
păr și apoi se așeză lângă ea. O privi cum se străduia să taie 
mărunt un castravete. Bucăţile ieșeau în mărimi și forme 
diferite, iar Jane, furioasă, împinse tocătorul către Sophie, care 
continuă treaba. 

— Unde-aţi fost? întrebă Sophie. 

De obicei, la masa de duminică nu erau decât Sophie și 
Albert, împreună cu mama lui Sophie, Yvonne, și cu Tom. Jane și 

Jesus veneau când aveau chef, nu exista niciun fel de rutină în 
vizitele lor, dar, când apăreau, toată lumea se bucura. 

— Nicăieri, ici și colo, răspunse ea, clătinând din cap. Nu știu. 

Jane stătea cu capul în mâini și cu coatele pe masă. Așa 
stătea de obicei. Era o poziţie ce părea să aibă un efect liniștitor 
asupra ei. Jane se opri cu privirea asupra lui Sophie, care tăia 
legumele. 

— la uită-te la mine, zise ea. 

Sophie se întoarse către Jane. 

— Ai schimbat ceva? 

— Ce să schimb? 

— La felul cum arăţi? 

Sophie clătină din cap. 

— Nu. De ce? 

Jane o cercetă cu atenţie. 

— Arăţi... mai relaxată, mai veselă. 

Sophie dădu din umeri. 

— S-a întâmplat ceva ieșit din comun? întrebă Jane. 

— Nu știu. 

— Ai întâlnit pe cineva? 

Sophie clătină din cap. Jane rămase cu ochii pe ea. 

— Sophie? șopti ea. 

— Da, poate. 

— Poate? 

Sophie o privi pe Jane. 

— Cine e tipul? Povestește-mi. 

— E un pacient... Un fost pacient, zise Sophie încet. Dar nu 
ieşim împreună. 

— Atunci ce faceți? 

Sophie schiță un zâmbet. 

— Nu știu... 

Răsturnă toate legumele într-un bol mare. Nu arătau bine; vru 
să le aranjeze, dar se opri. Işi detesta comportamentul de fiică 
harnică pe care îl avea în casa mamei sale. Jane rămăsese în 
aceeași poziţie, uitându-se la ea. Brusc, o amintire o făcu să 
tresară. 

— Doamne-Dumnezeule, am uitat să-ţi spun c-am fost la 
Buenos Aires! Nu știu ce-i cu mine. Sunt total zăpăcită. Am fost 
în vizită la fraţii lui Jesus. Ne-am întors... joi. 

Ezită o clipă asupra zilei, dar în cele din urmă se hotări că 
fusese joi. Jane era o persoană foarte împrăștiată. La prima 
vedere, putea să dea impresia că glumește, dar de fapt nu era 
deloc o glumă. Era foarte dezordonată și de multe ori prea 
jovială. Aceste trăsături îi speriau pe mulţi din anturajul ei, care 
o considerau prefăcută. Însă cei care nu se speriau o plăceau, 
cum se întâmplă de obicei cu astfel de oameni. 

Stăteau la masă, Yvonne și Tom în cele două capete ale 
mesei, iar restul în jurul lor. Yvonne așezase masa frumos, era 
un lucru la care se pricepea, unul din talentele ei. Cina se 
desfășura la fel ca întotdeauna: conversaţie superficială, râsete, 
tăcere și concentrare din partea fiecăruia dintre ei, așa încât 
sentimentele să fie ţinute în frâu și niciun vechi conflict sau 
dezacord să nu iasă la suprafaţă. 

După cină, Sophie și Jane se așezară în șezlonguri pe verandă. 
Jesus dispăru în bibliotecă, unde se cufundă în lectura unui 
roman englezesc. La etaj, Albert se apucase să joace cărți cu 
Tom, cu Variaţiunile Goldberg răsunând în surdină la gramofonul 
vechi pe care Tom se încăpăţâna să-l folosească oricând se ivea 
ocazia. 

Culcate în scaunele de nuiele împletite, la căldura unui 
radiator, surorile se îmbătară și stătură de vorbă până 
dimineaţa. La început, Yvonne se furișase, prefăcându-se că 
trebăluiește pe lângă ușa verandei. O prinseseră în flagrant 
delict de mai multe ori, dar Yvonne negase că ar fi tras cu 
urechea, invocând niște minciuni prost alese. In cele din urmă, 
Tom fu nevoit să coboare și să-i spună să le lase în pace. 

Yvonne suferise de nevroză în cea mai mare parte a copilăriei 
lui Sophie. Isteria atinsese punctul maxim odată cu moartea lui 
Georg. Dintr-o casnică veselă se transformase brusc într-o 
egoistă deziluzionată, lucru ce avusese consecințe asupra 
tuturor. Sophie și Jane jeliseră moartea tatălui lor, dar tristeţea 
lui Yvonne nu părea să aibă limite. Starea sa de spirit oscila 
între furie și deprimare ce se transformau brusc într-o nevoie 
exacerbată de a fi înţeleasă și iubită de către fiicele sale. Jane și 
Sophie nu mai știau cum să se comporte, relaţia cu mama lor 
degenerase și se baza acum pe un amestec confuz de afecţiune 
și grijă. Relaţia dintre cele două surori avusese, de asemenea, 
de suferit. Comportamentul bolnăvicios al lui Yvonne crease o 
barieră între ele. Foarte rar li se întâmpla să împărtășească un 

moment de bucurie sau să râdă; în cea mai mare parte a 
timpului erau singure, fiecare în camera ei, în concurență 
acerbă pentru a obţine atenţia mamei. 

Pe urmă, în viața lor apăruse Tom. Se mutaseră în casa lui, în 
alt cartier. Avea o casă mare cu ferestre înalte, tablouri 
impresionante și pereţi masivi. Paturile mari de cireș erau 
acoperite de plăpumi groase și albe. Tom le ducea la școală în 
Jaguarul său verde cu scaunele tapisate cu piele maro care 
degaja un miros ușor de tutun și de parfum bărbătesc. Yvonne 
își petrecea zilele acasă, pictând tablouri nereușite. Cu timpul, 
se schimbase, își învinsese tristețea și redevenise un fel de 
mamă, însă era mereu preocupată de rolul de victimă pe care 
și-l asumase și care îi devenise atât de drag. 

După mulţi ani, când Sophie devenise adultă și Yvonne 
trecuse la vârsta a treia, Sophie începuse s-o îndrăgească iar, 
ceea ce nu mai făcuse de multă vreme. Din când în când, 
Yvonne putea să dea dovadă de înțelepciune, compasiune și 
căldură, și atunci Sophie o recunoștea. Deseori însă, se purta ca 
și cum o parte neînţeleasă din trecutul ei revenea la suprafaţă - 
o parte plină de isterie, iritare și curiozitate morbidă, o frică de a 
rămâne singură, de a nu pierde controlul pe nesimţite și în mod 
neașteptat. Cu câteva săptămâni înainte, trecuse pe la Sophie, 
stătuse la o ceașcă de ceai și o întrebase cum îi mergea. 
Întrebarea părea să vină de nicăieri și o luase prin surprindere 
pe Sophie. În virtutea obișnuinţei, răspunsese că era bine, dar 
citise pe chipul mamei sale că întrebarea fusese serioasă. Asta o 
pusese pe gânduri și, fără să-și dea seama de ce, începuse să 
plângă. Yvonne o luase în braţe. Senzaţia fusese în același timp 
plăcută și supărătoare, dar rămăsese totuși lipită de mama sa, 
plângând dintr-un motiv pe care nu-l înțelegea. Fusese poate 
doar o senzaţie de tensiune de care se eliberase sau poate că 
Yvonne înţelesese ceva ce numai o mamă e în stare să 
înţeleagă. Sophie se simţise ușurată. Nu vorbiseră despre cele 
întâmplate. 

Radiatorul de pe verandă și vinul pe care îl băuseră le 
încălzeau plăcut pe cele două femei. Împărţeau un pachet de 
țigări pe care îl găsiseră în frigider. Yvonne avea mereu un 
pachet acolo pentru ocazii, iar cele două surori șterpeleau 
mereu câteva. Fumară ţigară după ţigară până când terminară 
întregul pachet, apoi chemară un taxi care le aduse încă un 

pachet de ţigări și două pungi de bomboane cu extract de lemn- 
dulce. Tom veni la ele și începu să se vaite că i-au băut un vin 
pe care îl păstra de o grămadă de ani. lzbucniră în hohote râs, 
erau gata-gata să se înece. Apoi deveniră nostalgice la 
amintirea verilor din copilărie, când mâncau pâine prăjită și 
beau ceai în bucătăria de vară și își petreceau zilele la plajă, 
ascultând povetțele bunicii, care tot timpul părea să știe cum să 
le întărească încrederea în forțele proprii. Vorbiră despre tatăl 
lor, iar apoi rămaseră în tăcere. Mereu se așternea tăcerea după 
ce vorbeau despre el, era un sentiment de nedumerire faţă de 
faptul că le părăsise atât de devreme. Sophie și-l amintea pe 
Georg ca fiind un om binevoitor, frumos și care inspira 
siguranţă. Câteodată se întreba dacă ar fi rămas cu aceeași 
impresie despre el dacă ar mai fi fost încă în viaţă. Georg Lantz 
murise într-un hotel la New York în timpul unei călătorii de 
afaceri. Căzuse mort în timp ce făcea duș. Sophie își amintea 
doar de părţile lui bune. Râsul, glumele, compasiunea, aerul 
meditativ, simplitatea și acea frumusețe inefabilă pe care o 
posedă unii bărbaţi mai în vârstă, care nu s-au lăsat prinși în 
capcana amărăciunii. Părea să emane voinţa de a trăi frumos, 
era darul lui către soţia sa, către cele două fiice și către 
Dumnezeu. Îi lipsea chiar și în ziua de astăzi și câteodată îi 
vorbea în intimitatea pe care i-o dădea singurătatea. 

Alcoolul și ora târzie începeau să-și spună cuvântul. Jane se 
duse la culcare în camera de oaspeţi, lângă Jesus. Sophie îi 
aranjă patul lui Albert, îl sărută pe frunte și îl lăsă să doarmă. 

Îl rugă pe șoferul de taxi să facă un ocol. Stătea pe bancheta 
din spate și privea casele ce se perindau prin faţa ei, savurând 
starea de beţie și singurătatea. li era drag cartierul în care 
crescuse, cunoștea aproape toate casele pe lângă care treceau, 
știa cine locuise acolo și cine mai locuia încă. Se simţea acasă, 
se simţea în siguranţă. Simţea însă și o oarecare melancolie față 
de lumea pe care o vedea pe geamul taxiului. Arăta la fel ca 
întotdeauna, dar perioada din viaţa sa pe care o asocia cu 
această lume trecuse de mult. Acum trăia într-o altă lume, o 
lume cu care simţea că nu are nimic în comun. 

Pe verandă, Jane îi povestise că ea și Jesus îl întâlniseră pe 
Jens Vall la Buenos Aires. Sophie rămăsese surprinsă la auzul 
numelui, nu se mai gândise la el de-o veșnicie. Jens Vall... 

Se întâlniseră în arhipelag într-o vacanţă de vară din perioada 
liceului și nu se mai despărţiseră doar când fuseseră siliți să o 
facă. Işi aducea aminte cât de golită se simţise fără el. La 
sfârșitul vacanței se dusese la el în vizită. Locuia pe insula 
Ekerö, părinţii lui erau plecaţi și aveau toată casa la dispoziţie. 

Petrecuse toată săptămâna cu capul pe pieptul lui sau cel 
puţin așa își amintea acea săptămână. Işi vorbiseră neîncetat, 
ca și cum tocmai rupseseră un jurământ al tăcerii. Din când în 
când, se duceau la cumpărături în Citro&nul enorm al părinţilor 
lui - muzica era dată la maximum și niciunul dintre ei nu avea 
carnet de conducere - se simțeau maturi și liberi... se ţineau de 
mână și când se spălau pe dinţi. Dumnezeule, chiar uitase toate 
lucrurile astea. În ciuda vârstei, îl iubise cu conștiința faptului că 
va sfârși prin a o răni. Și chiar așa se și întâmplase. În timp, 
ajunsese să înțeleagă că probabil și el simţise la fel, că opusese 
rezistență într-o încercare zadarnică de a se sustrage suferinţei 
din dragoste. 

e 

Şoferul de taxi o lăsă la destinaţie. Sophie intră în casă 
dorindu-și ca beţia să nu se mai termine. Sentimentul pe care i-l 
dădea era prea plăcut, prea preţios. Cobori în beci și aduse o 
sticlă de vin, o desfăcu, își turnă un pahar mare plin și se așeză 
la masă. Bău câteva guri, apoi găsi două ţigări strâmbe în 
pachet. Aprinse una și o fumă fără să se mai sinchisească să 
dea drumul la hotă sau să deschidă geamul. Sentimentul 
agreabil provocat de băutură se evaporă odată cu ultima 
picătură de vin, gândurile senine începură să capete contururi 
sumbre, iar ţigara îi lăsă un gust amar. 

Incheie seara cu o puternică senzaţie că a comis o greșeală 
deschizând acea ultimă sticlă de vin, că fusese un gest inutil. 
Această senzaţie o însoți tot restul nopţii, chinuind-o chiar și în 
vis. 

Se trezi a doua zi dimineață apăsată de un sentiment de 
vinovăţie. 

6. 


Cargobotul navigase spre nord din Rotterdam, înaintând lent 
de-a lungul coastei olandeze. Marea era liniștită, iar soarele 
strălucea puternic ori de câte ori reușea să-și facă apariţia din 
spatele marilor nori cirus. Jens se ridică de la locul său aflat la 
umbră, traversă puntea, lăsând ca ritmul propriului său corp să-l 
propulseze înainte, apoi cobori scara de metal spre cală. 

Işi trecu încă o dată în revistă marfa, doar ca să facă ceva și 
să nu mai fie nevoit să stea degeaba și să privească în larg cu 
imaginea celor morţi pe retină. Auzi zgomot de pași în spatele 
său și îl văzu pe Aron apropiindu-se. Jens nu încercă să-i 
ascundă conţinutul cutiilor. 

Aron privi armele și se așeză pe o ladă lângă Jens. 

— Ne îndreptăm spre nord, apoi spre est și încercăm să 
acostăm în Bremerhaven. Pe drum vom întâlni o altă navă în 
largul portului Helgoland și vom reîncărca marfa. E loc pentru 
tine și marfa ta pe această navă. 

Jens îl privi pe Aron. 

— De ce? întrebă el. 

— Pentru că n-o să poţi să descarci arme automate în 
Bremerhaven. Vameșii îţi vor confisca marfa. 

— Trebuie să existe o soluţie mai bună. 

— Atunci rezolvă tu... 

Se priviră din nou. 

— Acceptă oferta. Știi doar cum merg lucrurile astea. 

Intr-adevăr, Jens știa cum mergeau lucrurile, înţelegea că 
aveau un pact. Dacă accepta serviciul, era la mâna lui Aron. Jens 
văzuse totul. Era în mod implicit o ameninţare. De aceea i se 
oferea acest pact, ca să fie legat de mâini. Așa mergeau 
lucrurile. 

— Şi nava asta încotro se duce? 

— Danemarca, zise Aron. Găsim o porțiune liniștită în lutlanda 
și acostăm acolo la adăpostul întunericului. 

— Şi pe urmă? 

— Îți facem rost de o mașină. E tot ce putem să facem pentru 
tine. 

Jens îl iscodi pe Aron cu privirea, apoi întoarse capul în 
direcția opusă și reveni la cutiile lui. 

Odată cu sosirea nopţii, motoarele vaporului se opriră. Nava 
se legăna ușor în întuneric, cu toate luminile stinse. 

In orele ce trecuseră, Jens analizase toate posibilităţile pe 
care le avea la dispoziţie. Putea să lase armele în Danemarca 
sau să încerce să le treacă în Germania. Sau chiar să-i sune pe 
ruși și să le spună să vină singuri să-și recupereze armele. Insă 
nu credea că aceștia vor fi de acord. Cel mai bine era să facă 
așa cum rămăsese stabilit. Trebuia să ducă armele în Polonia, 
dar cum avea să reușească era un lucru asupra căruia putea să 
reflecteze mai târziu. Acum trebuia să facă tot posibilul să 
ajungă în Danemarca. In cel mai rău caz, aveau deja paza de 
coastă pe urmele lor. 

Jens își luă telefonul mobil și observă că semnalul era slab. 
Căută un număr în agendă și sună de câteva ori. Se lumină la 
faţă când auzi o voce de partea cealaltă a liniei. 

— Bunico! Eu sunt, se aude prost, dar sunt în Danemarca, da, 
în lutlanda... cu serviciul. Trec pe la tine mâine sau poimâine... 

e 

Își scosese deja cele două cutii pe punte. Aron și Leszek se 
apropiară. Leszek își ţinea carabina sa automată pe umăr. 
Singura diferenţă era că acum avea o lunetă de noapte marca 
Hensoldt montată pe ea. 

Leszek fu primul care auzi vaporul apropiindu-se. 

— Vine, zise el și dispăru pe trepte în sus spre cabină. 

Se urcă pe acoperișul acesteia, se așeză pe burtă și urmări 
prin luneta armei vaporul care se apropia. 

Marea era liniștită, se auzeau doar motoare ambalate în 
întuneric. Jens reuși să deslușească în întuneric o ambarcaţiune 
de pescuit de dimensiuni mai mari. 

Aceasta se plasă paralel cu vaporul. O voce de pe barcă îl 
strigă pe Aron, dar Jens nu reuși să distingă răspunsul acestuia. 
Apoi apăru un mulatru, care zâmbi larg către Aron, dând mâna 
cu el. 

— Ce te aduce pe aici, prin largul mării, Aron? 

Aron îi întoarse zâmbetul și arătă spre Jens. 

— Tipul ăsta merge cu tine o bucată de drum. Are și niște cutii 
cu el. 

Bărbatul se întoarse spre Jens, scrutându-l cu privirea. 

— Bine ai venit! Eu sunt Thierry. 

Jens îl salută. 

— Ce ai în cutiile astea? întrebă bărbatul. 

— Transportă arme automate, zise Aron. 

Leszek se apropie de ei cu carabina pe umăr, îl salută pe 
Thierry înclinând din cap, iar acesta îi răspunse în același fel. 
Apoi Thierry îl privi cercetător pe Jens, ca și cum ar fi încercat 
să-și dea seama dacă într-adevăr avea față de traficant de 
arme, după care se întoarse spre Aron. 

— Spune-mi, Aron... mi-ai adus ce te-am rugat? 

Aron scoase o geantă și i-o înmână zâmbind lui Thierry, care o 
tinu o clipă în mâini cântărind-o, după care se așeză pe punte și 
trase fermoarul. Scoase un obiect înfășurat în catifea, îl puse cu 
grijă jos și-l dezveli. Jens auzi bărbatul ţinându-și respiraţia când 
statueta micuță de piatră apăru în faţa ochilor săi. Lui Jens i se 
părea neînsemnată. Era mică, gri și avea contururile rotunjite. 
Thierry o ridică și o privi la lumina unei lămpi ce afla deasupra 
lui. Cu tragere de inimă, începu să povestească despre cât de 
veche era, că făcea parte din patrimoniul cultural al incașilor, că 
era aproape imposibil de stabilit cât valora - cel mai probabil 
era nepreţuită. 

— Mulţumesc, Aron. 

— Nu-mi mulţumi mie, mulţumește-i lui Don Ignacio. El ţi-a 
făcut rost de ea. 

Leszek și Aron dispărură sub punte. 

Thierry privea statueta admirativ. 

— Ai de gând s-o vinzi? întrebă Jens. 

— Nu, nu poate fi vândută. E pentru plăcerea mea, o ţin acasă 
și mă uit la ea. 

Se întoarse spre Jens. 

— Dar am altele asemănătoare de vânzare, dacă te 
interesează. 

Jens zâmbi, clătinând din cap. 

— Și, în plus, contracarează efectul armelor și al cocainei în 
drum spre țărm. Are puteri benefice. O să ne aducă noroc. 

Jens înţelesese în sfârșit motivul pentru care Aron și Leszek se 
aflau pe vapor. 

e 

Cu banii pe care Gunilla îi virase în contul său, Lars cumpără 
un Volkswagen LT 35. Era o dubă albă, fără niciun semn 
distinctiv. Avea un perete despărțitor între bancheta din faţă și 

spaţiul de depozitare din spate și un singur geam, montat pe 
una dintre ușile din spate. 

Mașina era parcată la șaptezeci de metri de casa lui Sophie, 
pe o străduţă neasfaltată care ducea spre un deal. Lars făcuse 
rost de un fotoliu vechi pe care îl instalase în dubă. Stătea în 
fotoliu cu căștile cuplate la un aparat de recepţie care, la rândul 
lui, era cuplat la un aparat de înregistrare și asculta stereo cina 
familiei Brinkmann. Cu fiecare cuvânt pe care îl spunea, cu 
fiecare aluzie pe care o făcea, Lars învăţa mai mult despre 
Sophie și despre lumea în care trăia, despre felul cum gândea și 
cum simţea... 

O urmărea doar de două săptămâni, dar avea impresia că 
trecuse o eternitate. In acest răstimp fără sfârșit de zile, seri și 
nopţi de urmărire, de fotografiere, de gânduri despre ea și de 
rapoarte sterile pentru Gunilla, se produsese o transformare 
lăuntrică. Din motive neelucidate, începuse să se simtă mai 
liber, mai puternic și mai temperat în îndoiala faţă de sine însuși 
care nu-i dăduse deloc pace înainte. 

Nu știa de unde venea această schimbare. Poate că era doar 
o coincidenţă, poate se datora noului său serviciu sau poate că 
era efectul singurătăţii sale cotidiene? Cugetă o clipă. Poate că 
se datora lui Sophie Brinkmann? Apariţia ei îi dezvăluise ceva, 
feminitatea ei îi spusese ceva despre masculinitatea sa. Sophie 
îi arătase ce-și dorea de fapt și cum își dorea să fie lucrurile. 
Deschisese o ușiţă lăuntrică și Lars simţea că, dacă reușise să 
facă așa ceva de la distanţă, fără să-l cunoască măcar, atunci și 
el ar putea să aibă același efect asupra ei. Ştia că sunt meniţi 
unul pentru celălalt. Ştia că în adâncul său și Sophie simţea 
lucrul ăsta... 

Lars urmărea o discuţie între Sophie și Albert. Comunicarea 
dintre ei demonstra că aveau o relaţie armonioasă și 
afectuoasă, ceea ce-l umplea de mirare, căci nu mai auzise 
niciodată o discuţie atât de firească. 

Ultimele ore din tură se tolăni în scaun, își tăie unghiile, o 
ascultă pe Sophie care stătea în pat și citea o carte. Singurul 
lucru pe care îl auzea era un fâșâit ce îi indica faptul că a mai 
dat o pagină. Lars închise ochii. Se vedea lângă ea în pat, iar 
Sophie îi zâmbea. 

În puterea nopţii se întoarse acasă cu geamul de la mașină 
deschis. Primăvara suedeză se transformase brusc în vară - 
aerul era călduț, proaspăt. 

Odată ajuns în apartament, își dactilografie raportul la vechea 
mașină de scris. 

— De ce folosești mașina de scris și nu calculatorul? 

Sara se afla în pragul ușii, proaspăt trezită din somn și 
îmbrăcată într-o cămașă de noapte veche și urâtă. Lars o privi, 
apoi se ridică și îi trânti ușa în nas, lăsând-o mută de mirare pe 
partea cealaltă. Incuie ușa și se întoarse la birou. 

— Ce naiba te-a apucat? 

Vocea ei răsună surd în spatele ușii. 

Lars nu o băgă în seamă, ci continuă să scrie. În raportul către 
Gunilla relată detaliat dialogul de la cină. Hărtiile alunecară prin 
fax și pe urmă fură distruse. Nu voia să mai împartă patul cu 
Sara. Terminase și coniacul și sticlele de vin, deci atacă sticla de 
cherry din bibliotecă. Nici măcar nu știa de unde îl aveau. Era 
acolo de când lumea. Bău din sticlă în timp ce aștepta să se 
deschidă calculatorul. Sherry, ce băutură de rahat... Slabă și 
greţoasă în același timp, de ce naiba o lăuda toată lumea? Se 
forță să bea. Atmosfera apăsătoare se risipi puţin și creierul i se 
încălzi. Ecranul calculatorului se lumină. Lars deschise un fișier 
și alese opţiunea slideshow. Apoi deschise fișierul clasice și 
începu să se uite la poze cu Sophie pe muzica lui Puccini. Avea 
câteva sute de poze cu ea ce se succedau în faţa ochilor săi, pe 
întregul ecran, la interval de cinci secunde. 

Lars stătea rezemat de scaunul de la birou, privind-o pe 
Sophie mergând cu bicicleta la serviciu, apoi descuind ușa de la 
intrare, cu contururile estompate în spatele geamului de la 
bucătărie, apoi luând ziarul din cutia poștală sau tăind trandafirii 
de lângă zidul casei. Ştia unde este, cum se simte, la ce se 
gândește, îi recunoștea orice expresie. Era ca un film, un film 
despre viața lăuntrică a lui Sophie Brinkmann. Acest miracol îi 
aduse zâmbetul pe buze și se miră că un tip ca el, care niciodată 
nu avusese astfel de gânduri înainte, dăduse din întâmplare 
peste o femeie despre care știa totul. Era totuși o întâmplare? 
Nu, n-avea cum să fie - era oare destinul? 

Lars imprimă pozele sale preferate cu Sophie, le puse într-un 
dosar, desenă o floare pe coperta dosarului și îl ascunse într-un 
sertar. 

Nu se gândea la nimic în mod deosebit când trecu pe coridor 
cu privirea în podea. Ridică ochii când auzi zgomot de pași în 
faţa sa. 

O femeie cam la cincizeci de ani încerca să-i atragă atenţia. 
Sophie o recunoscu, o mai văzuse. Trebuia să fie ruda vreunui 
bolnav, nu știa exact cine. 

— Sophie? 

Sophie se miră că femeia îi spune pe nume, căci i se întâmpla 
foarte rar, în ciuda ecusonului din piept pe care era scris numele 
ei. 

— Mă numesc Gunilla Strandberg și aș vrea să stăm puţin de 
vorbă. 

Sophie încuviinţă din cap, zâmbind cu amabilitate. 


— Sigur că da. 

Gunilla privi în jur și Sophie înțelese că nu voia să vorbească 
pe coridor. 

— Veniti. 


Sophie o invită pe Gunilla să intre într-un salon gol și închise 
ușa după ea. 

Gunilla deschise poșeta, scoase un portofel de piele, căută 
într-un buzunar interior al acestuia și găsi în cele din urmă ce 
căuta printre bonuri de casă vechi și bancnote mototolite. Îi 
arătă legitimaţia lui Sophie. 

— Sunt de la poliţie. 

— Da? 

Sophie își ţinea braţele încrucișate. 

— AŞ vrea doar să vă vorbesc, zise Gunilla calm. 

Sophie își dădu seama că adoptase o poziţie defensivă. 

— Mă recunoașteţi poate? întrebă Gunilla. 

— Da, v-am mai văzut pe aici. Sunteţi ruda unui pacient. 

Gunilla clătină din cap. 

— Nu vreţi să ne așezăm, mai bine? 

Sophie trase un scaun pentru Gunilla, care se așeză, apoi se 
așeză și ea pe un pat de spital. Gunilla tăcea, părea să-și caute 
cuvintele. Sophie aștepta. După o vreme, Gunilla își ridică 
privirea. 

— Conduc o anchetă. 

Sophie aștepta să continue. Gunilla Strandberg părea să 
caute cuvintele cele mai potrivite. 

— Sunteţi prietenă cu Hector Guzman? zise ea pe un ton 
calm. 

— Cu Hector? Nu, n-aș zice. 

— Dar sunteţi cunoștințe? 

Fusese mai mult o afirmaţie decât o întrebare. Sophie se uită 
la Gunilla. 

— De ce întrebaţi? 

— Fără niciun motiv anume, vă pun doar niște întrebări. 

— De ce, totuși? 

— Cât de apropiaţi sunteți? 

Sophie clătină din cap. 

— Mi-a fost pacient, stăteam de vorbă. Ce doriţi, de fapt? 

Gunilla răsuflă, pe jumătate amuzată de propria-i ezitare. 

— Imi cer scuze dacă sunt indiscretă, mi-e greu să mă abțţin. 

Gunilla se concentră și o privi pe Sophie în ochi. 

— Am... am nevoie de ajutorul dumneavoastră. 


7. 


Mikhail căzuse în apă. Reușise, cu chiu cu vai, să scape 
nevătămat de focurile trase asupra lui. In timp ce se scufunda în 
adâncurile întunecate ale mării, auzea vâjâitul și șuieratul 
proiectilelor oprite de puterea apei. In scurt timp se întoarse și 
începu să înoate spre suprafaţa apei, simțind că nu mai are aer. 
Forma concavă pe care o avea fundul navei îi salvase viața, 
fiindcă cei de pe punte nu puteau vedea în jos și înăuntru. 
Mikhail rămăsese acolo, lângă vapor, tot timpul în mișcare. 
Odată ce porniseră motoarele, riscase și începuse să înoate spre 
chei, încercând să se agaţe de capătul de jos al acestuia. Cheiul 
era înalt. Fără o scară sau altceva pe care să se ridice, avea să 
se înece. Îl durea tot corpul și simțea că n-o să mai reziste multă 
vreme. După efortul teribil pe care îl depusese înotând, se 
învârtise de-a lungul cheiului până găsise un lanţ vechi ruginit 
de care se ţinuse până dispăruse vaporul. Atunci urcase pe chei 
cu greu, înfruntând durerea, se urcase ud leoarcă în mașina 
închiriată, deschisese torpedoul, scosese GPS-ul și telefonul și îl 
sunase pe Roland Gentz. li povesti că fusese atacat și că 
amândoi tovarășii lui erau morţi, că fusese întâmpinat de trei 

tipi pe vapor - doi pe care îi recunoscuse ca fiind Aron și Leszek, 
pe cel de-al treilea nu-l cunoștea, dar cel mai probabil era 
suedez. 

Roland îi mulțumi pentru informaţii și îi spuse că îl va contacta 
din nou peste câteva ore. Convorbirea se întrerupse. 

Căpitanul vietnamez îl căptușise bine de tot. Avea nasul și 
coastele rupte, dar nu conta. Nu era supărat pe căpitan, căci îi 
împușcase ajutorul chiar în fața ochilor. Fusese obligat să creeze 
un precedent, deoarece, în clipa când auzise focurile de armă 
afară, înţelesese că pactul dintre căpitan și Hanke fusese 
încălcat. Pedeapsa fusese ajutorul, iar Mikhail nu avusese nicio 
ezitare. 

Lui Mikhail i se întâmpla foarte rar să le poarte pică celor care 
îl băteau sau deschideau focul asupra lui. li considera egalii săi. 
Participase la războaie de anvergură atât împotriva afganilor, 
cât și a cecenilor, fusese surprins în tabăra inamică și se trăsese 
din greu asupra lui, trecuse prin situaţii aflate la limitele 
toleranţei psihice umane. Își văzuse prietenii murind împușcați, 
sărind în aer sau luând foc. La rândul său, le făcuse aceleași 
lucruri inamicilor, dar faptele sale nu se datoraseră niciodată 
furiei sau dorinţei de răzbunare. Era poate explicaţia faptului că 
supravieţuise. 

Când începuse să lucreze pentru Ralph Hanke, continuase să 
abordeze lucrurile în același mod, atât în propriul stil de viaţă, 
cât și în felul cum se purta cu ceilalți. Reacţiona în același fel, 
indiferent dacă trebuia să împuște pe cineva la ordinul lui Ralph 
sau să ia pe cineva la bătaie sau să se ducă la Stockholm și să-l 
calce cu mașina pe Hector Guzman. 

Nu se gândea niciodată dacă ceea ce făcea era bine sau rău, 
anii petrecuţi ca soldat în războaie sângeroase și fără sens îi 
întăriseră convingerea că, de fapt, concepte cum ar fi binele și 
răul nici măcar nu există în lumea în care trăim. Singurul lucru 
care există sunt consecințele și cei care sunt conștienți de acest 
lucru își pot ghida viaţa într-o direcţie acceptabilă. 

e 

Opri mașina lângă un centru comercial. Toată lumea se holba 
la el, așa mare cum era și plin de sânge și bălăngănindu-se prin 
magazin. Cumpără cele trebuincioase - bandaj, plasturi, 
pansament, soluţie antiseptică și cele mai puternice analgezice 
pe care le găsise. În magazin se simţea un miros plăcut, părea 

să fie un fel de amestec între o farmacie și o parfumerie. Mikhail 
își plăti cumpărăturile. Vânzătoarele în uniforme albe îi evitau 
privirea. 

Apoi intră într-un bar de la marginea șoselei, se duse la 
toaletă și se bandajă cum putu mai bine, după care înghiţi patru 
analgezice fără apă. 

Se așeză într-un colţ al barului, mâncă și bău trei beri. Apoi se 
întinse, iar încheieturile îi trosniră și simţea o durere cumplită în 
tot corpul. 

În așteptarea notei de plată își deschise GPS-ul. Fixase un 
transmiţător pe una dintre lăzile cu cocaină din cală ce îi 
aparțineau lui Guzman. Pe ecran nu vedea niciun semnal, 
probabil că erau în continuare în largul mării. 

Se cază la un motel cu cearșafuri curate în culori oribile și 
care miroseau prea puternic a detergent. Se dezbrăcă și se privi 
în oglindă, își cercetă vânătăile de pe corp, roti din umeri, își 
dezmorți ceafa. Pe corp i se putea citi trecutul violent: o 
mulțime de cicatrici, patru urme de glonţ și răni cauzate de 
schije. Cicatricile erau răspândite pe tot corpul, unele provocate 
de acte directe de violenţă, altele de accidente, dar fiecăreia 
dintre ele îi corespundea o amintire puternică. Pe unele dintre 
aceste amintiri le-ar fi uitat cu plăcere dacă ar fi putut, dar cum 
era imposibil, era nevoit să le accepte. De fiecare dată când își 
privea corpul, realiza ce fel de om era de fapt. 

Îi sună mobilul. Mikhail păși pe mochetă și luă telefonul de pe 
noptieră. La celălalt capăt al liniei, Roland îi ceru un raport. 

— Avem transmiţătorul cu ajutorul căruia îl putem urmări, 
asta-i tot. 

— Ralph e furios. 

— Ralph e tot timpul furios. 

— Trebuie să contraataci, cel puţin ca să-ţi răzbuni camarazii 
morți. 

Mikhail înțelese că Roland încerca să-i manipuleze 
sentimentele, doar că el nu nutrea astfel de sentimente. Lui 
Mikhail puţin îi păsa de moartea camarazilor săi, erau două 
epave, moartea fusese cu siguranţă o ușurare pentru ei. 

— Am să văd ce pot să fac. Trimiţi pe cineva să mă ajute? 

— Te descurci pe cont propriu. 


VP - 91 


Mikhail se privi din nou în oglindă; își aplecă gâtul spre 
dreapta, se auzi o trosnitură și simți că oasele i se așază la loc în 
zona umărului. 

— Bine, dar explică-mi mai pe îndelete. 

Auzi cum Roland apăsa pe mouse și își dădu seama că acesta 
era pe internet. 

— Ralph e negru de supărare, fă ceva, orice, n-o să poată să 
închidă un ochi până nu-i faci să înţeleagă că au pierdut, știi 
doar cum e. 

Mikhail nu răspunse, ci încheie convorbirea. 

Făcu un duș și sună la o firmă ce oferea servicii de escortă. 
Comandă o tipă mai bine făcută, nu prea tânără, nici prea slabă 
și care să știe să vorbească rusește. Femeia apăru. Era din 
Albania și purta fustă mini, cizme albe până la genunchi și un 
maiou roz. Avea șoldurile mari, era exact pe gustul lui. Se 
prezentă drept Mona Lisa. Lui Mikhail nu-i plăcu numele și o 
întrebă dacă n-ar putea să-i spună altfel, Lucy, de exemplu? 

Mikhail și Lucy se așezară pe pat și împărțiră o sticlă de gin 
olandez în timp ce se uitau la un talk-show în olandeză. Mikhail 
chiar o îndrăgi când începură să râdă de faptul că niciunul dintre 
ei nu înțelegea nimic din ce se spunea la televizor. 

— Poţi să rămâi toată noaptea? 

Ea se aplecă după mobil, care se afla în geanta aurie de pe 
pat, sună pe cineva și îi citi numărul cardului Diners al lui 
Mikhail. 

Noaptea, Mikhail adormi pe sânii ei și o ţinu în braţe cum își 
ține un copil mama. La ora patru dimineaţa sună ceasul 
deșteptător. Mikhail se ridică în șezut și se șterse la ochi. Incă 
mai simţea durerea și era conștient că trebuia s-o mai suporte o 
bucată bună de vreme. Se întoarse și o privi pe Lucy care 
dormea, sforăind ușor. g 

Dădu drumul la GPS, se ridică în picioare și se duse la baie. Işi 
clăti fața cu apă rece și se spălă pe corp cât de bine putu 
deasupra chiuvetei minuscule. Când reveni în dormitor, GPS-ul 
era activat. Privi harta și văzu că lăzile se aflau în partea de vest 
a lutlandei. 

Se îmbrăcă. Lăsă un bacșiș gras pe noptieră pentru Lucy. 
Închise cu grijă ușa după el, se urcă în mașina închiriată, porni 
spre autostradă și dispăru în negura dimineții. 

Casa micuță, din lemn, cu acoperiș din paie se afla într-un loc 
izolat, la vreo sută de metri de vechiul drum naţional, și era 
înconjurată de copaci. Coti pe un drum pietruit și bolovănos, ce 
arăta ca o alee străjuită de copaci în mijlocul unui lan de grâu. 
Soarele strălucea în aceeași nuanţă aurie pe care Jens și-o 
aducea aminte de pe vremea verilor petrecute aici în copilărie - 
auriu, oranj și verzui în același timp. 

Părăsise vaporul cu o noapte înainte, apoi se îndreptase spre 
sudul lutlandei în barca de pescari cu care venise Thierry. 
Ochiseră un mic golf izolat în care intraseră și își descărcaseră 
marfa la adăpostul întunericului. Acolo îi așteptaseră trei mașini, 
dintre care una pentru Jens. Plecase în grabă. 

Parcă în fața casei și rămase în mașină. Era o dimineaţă 
frumoasă, păsările ciripeau, iar roua tocmai începea să se 
evapore odată cu apariţia căldurii. Ușa înconjurată cu trandafiri 
agăţători se deschise și apăru o femeie bătrână cu părul alb și 
cu şor, care îi zâmbi larg lui Jens. Zâmbi și el la imaginea 
incredibil de pitorească, deschise portiera și cobori din mașină. 

Se îmbrăţișară, iar bătrâna nu-i mai dădea drumul. 

— Cine ar fi crezut c-o să-mi faci așa o surpriză... mă bucur 
tare mult c-ai venit. 

Bunica Vibeke pregăti ceai pe care îl servi în niște cești albe 
cu albastru, vechi și ciobite, pe care le avea de când lumea. Jens 
o privi. Era bătrână, tare bătrână, dar era genul de bătrâneţe ce 
nu părea să intre niciodată în stadiul care pe unii oameni în 
vârstă îi face obosiţi și închiși în sine. Jens își dorea ca bătrâna 
să rămână așa până la moarte și spera să i se îngăduie să se 
stingă în căsuţa ei. 

Se învârti prin bucătărie, luă o fotografie de pe o etajeră. Era 
bunicul Esben. Avea mustață, purta o pălărie cu boruri late și 
peste umăr îi atârna pușca de vânătoare. 

— Mi-aduc aminte că aveam obiceiul să mă uit la poza asta 
toată ziua. Mi se părea că se află într-o savană și că vânează 
elefanţi sau pândește braconieri. Dar, de fapt, e aici, în faţa 
casei, pe câmpul proaspăt secerat, la vânătoare de iepuri. 

Vibeke încuviinţă din cap. 

— Era un bărbat voinic. 

Jens cercetă fotografia. 

— Dar nu prea ne împăcam bine eu și bunicul, nu-i așa? 

Puse fotografia pe masă în faţa sa și se așeză. 

— Nu știu, zicea mereu că ești nesăbuit. Tu ziceai că ele 
nebun și că trebuie să te lase în pace. Vă luaţi mereu la ceartă 
dintr-un motiv sau altul. 

Jens surâse amintindu-și, dar existase într-adevăr o nuanţă de 
duritate în relaţia cu bunicul său. Niciodată nu înţelesese de ce 
se aflau tot timpul în conflict. 

Vibeke se apropie cu ceainicul și turnă în cești. 

— În fiecare vară când veneai la noi, la început vă împăcaţi 
bine. Te lua cu el la vânătoare, pescuiaţi în râu, ca și cum aţi fi 
pus la încercare relaţia dintre voi. După câteva zile încetaţi să 
mai faceţi lucruri împreună, tu îţi vedeai de treaba ta, iar Esben 
stătea în banca lui. 

Vibeke se așeză. 

— Într-un an, cred că aveai vreo paisprezece ani pe atunci, te- 
ai dus în sat la cumpărături. Te-ai întâlnit cu o gașcă de 
motociclişti, niște băieţi mai mari decât tine cu vreo câţiva ani... 
Au început să-ți caute râcă. Ai venit acasă cu un ochi vânăt și 
Esben a dat vina pe tine pentru ceva ce nu făcuseși; îi dădea 
înainte că tu fuseseși capul răutăţilor. Eu am încercat să vorbesc 
cu el, dar n-a vrut să mă asculte. 

Jens își aminti. Vibeke își goli ceașca. 

— Cu câteva zile înainte să pleci acasă te-ai dus în sat singur, 
i-ai căutat pe băieţii ăia și le-ai rupt nasul la toţi patru. Te-ai 
întors înseninat, dar n-ai zis nimic. Am aflat abia după ce 
plecaseși, când una dintre mame a trecut pe aici ca să te tragă 
la răspundere. 

Vibeke zâmbi. 

— Esben își făcea mereu griji pentru tine, zicea că nu te 
dădeai niciodată bătut, nici măcar când știai deja că ai pierdut. 

— E adevărat, nu mă dădeam bătut. 

— Și nu te dai nici acum? 

Jens reflectă o clipă. 

— Nici acum nu mă dau. 

(J 

Luară cina în grădină la o masă veche de lemn. Stătură de 
vorbă până târziu. Jens nu voia să meargă la culcare, își dorea 
să oprească timpul în loc. 

— Îți multumesc că ai trecut pe la mine, băiete. 

Jens o privi, își goli paharul de vin și îl așeză la loc pe masă. 

— De-abia așteptam să vin aici în fiecare vară și când trebuia 
să mă întorc acasă, aveam mereu inima grea... așa era în 
fiecare an. Bunico, ești singura persoană care mă cunoaște cu 
adevărat. 

Bătrânei îi dădură lacrimile de emoție. Dar, dincolo de aceste 
lacrimi, nu erau nici griji, nici tristeţe. 

În timpul nopţii, Jens rămase treaz în pat, privind în tavan. 
Patul era adânc ca o albie. Încerca să-și aducă aminte de nopţile 
pe care le petrecuse aici în copilărie. Amintirile îi trezeau 
sentimente, sentimente plăcute. Adormi pe spate, ceea ce nui 
se mai întâmplase de mult timp. 

În vis nimeri în adâncul abisului. Era singur și nu avea nicio 
portiţă de scăpare. Întunericul se întindea apăsător în jurul lui. 
Încerca să ţipe, dar din piept nu-i ieșea niciun sunet. O senzaţie 
de sufocare îl trezi brusc. Deschise ochii. 

Pe marginea patului stătea Mikhail și îl privea, cu o mână pe 
gâtul lui și cu cealaltă pe un pistol a cărui ţeavă era îndreptată 
spre bărbia lui. Privirea lui Mikhail era lipsită de expresie, dar 
totuși cercetătoare, ca și cum ar fi încercat să citească ceva în 
ochii lui Jens. Figura pocită a lui Mikhail părea și mai înfiorătoare 
în lumina lunii, era chipul unui om palid și bolnav. 

Vocea lui gravă zise: 

— Cheile de la mașină. 

Jens încercă să gândească. 

— Sunt într-unul din buzunarele de la pantaloni. 

Mikhail se întoarse și se uită la pantalonii care atârnau pe 
spătarul unui scaun. Se întoarse înapoi spre Jens și îl pocni în 
cap cu patul pistolului. Se auzi un ecou metalic aproape 
imaginar, după care Jens își pierdu cunoștința. 

e 

Mașina de tăiat huruia de zor. Era o muncă grea și simţea 
cum transpiră din cauza căldurii. Motorul care trebuia să 
acţioneze una dintre roţile din faţă ale mașinii se stricase, 
comandase unul nou, dar nu-l primise încă. Poate că era mai 
bine așa, căci oricum nu știa cum trebuie montat. 

După convorbirea cu Gunilla nu făcuse decât să reflecteze. 
încercase să se plimbe, să meargă cu bicicleta, să alerge... 
încercase orice ca să găsească un pic de liniște. Seara, când era 
singură, încerca să scrie, să cugete, să mediteze, să evalueze. 

Un sentiment de furie o însoţise la fiecare pas, încă de când 
auzise întrebarea pe care i-o adresase Gunilla. Furia nu se 
datora însă întrebării, ci mai degrabă răspunsului pe care se 
simţise obligată să-l dea. Era supărată pe faptul că răspunsul 
fusese încă de la început pozitiv. Nu prea avea încotro, era 
asistentă medicală și un agent de poliţie o rugase să dea o 
mână de ajutor... 

Sophie tăia în linie dreaptă și acum îi mai rămăsese doar o 
fâșie îngustă ce se întindea pe toată lăţimea grădinii. Lăsă 
mașina să continue drept înainte și să macine vârfurile firelor de 
iarbă. 

Când termină, dădu drumul mânerului care acționa mașina și 
motorul se opri automat. Mașina de tăiat iarbă zumzăia ușor, 
mâinile îi erau roșii și fierbinţi din cauza vibraţiilor, iar în 
timpane auzea un șuierat. Își admiră opera, peluza era tăiată 
simetric. 

Sophie bău apă cu gheaţă dintr-o carafă din frigider. Mobilul 
de pe masă bâzâi scurt și ecranul se lumină. Se opri din băut și 
respiră adânc, încercând să-și recapete suflul. 

Expeditorul era marcat ca număr necunoscut. Deschise 
mesajul. 

Mulţumesc pentru mesaj. Am fost ocupat. Vrei să ne vedem? 
Pe curând, H. 

Sophie îi trimisese un mesaj pe mobil cu o zi înainte. Se 
gândise îndelung ce să scrie, iar în cele din urmă scrisese scurt: 
M-am distrat la petrecere, mersi. 

Acum nu știa dacă să răspundă sau nu și trecea cu degetele 
peste taste. Claxonul răsună cu insistenţă la poartă, 
întrerupându-i cugetările. Privi pe fereastră. Albert era în 
mașină, pe scaunul din faţă. Privi apoi ceasul și realiză că 
pierduse noţiunea timpului. Puse telefonul în buzunar. Albert 
claxonă din nou, iar ea îi strigă iritată să aștepte. Plecă așa cum 
era, pe jumătate murdară și transpirată, în blugi, cizme de 
cauciuc și un tricou ponosit. Apucă să-și prindă părul cu un 
elastic și să-și ia poșeta înainte să iasă pe ușă. 

Albert stătea lângă ea în mașină îmbrăcat într-un tricou de 
tenis verde, pantaloni scurți albi, cu pantofi de tenis albi în 
picioare și cu o rachetă îmbrăcată în husă în poală. Aerul 
condiţionat nu funcționa. Sophie deschise fereastra. 
Temperatura deveni acceptabilă când maşina prinse puțină 

viteză. Nu-și ziceau nimic, Albert era mereu tăcut înaintea unui 
meci. Era un amestec de nervozitate și concentrare. 

Merse drept înainte în sensul giratoriu din piața Djursholm, 
continuă pe lângă palat și cobori panta de lângă castelul de apă. 
Intră în parcarea din faţa sălii de tenis, ce era vopsită într-o 
nuanţă hidoasă de roșu. 

— Nu e nevoie să vii cu mine. 

Albert deschise portiera, rostind cuvintele mai mult din 
politețe decât din convingere. Sophie nu răspunse, scoase cheia 
din contact și ieși din mașină. Intrară împreună, Albert cu câţiva 
pași în faţa ei. 

Înăuntru se desfășurau meciuri pe mai multe terenuri. Albert 
văzu niște prieteni care erau adunaţi într-un grup puţin mai 
încolo, se duse la ei și începu să vorbească și să râdă. Lui Sophie 
îi erau dragi prietenii lui Albert, îi auzea tot timpul râzând când 
erau împreună. Găsi un loc liber în tribună, se așeză și începu să 
privească meciul care era în plină desfășurare. Mingea sărea 
dintr-o parte în cealaltă a fileului între cele două fete care jucau. 
Lui Sophie i se părea că ambele jucau foarte bine. Meciul avea 
un ritm susținut, dar gândurile lui Sophie erau deja în altă parte. 
Își scoase mobilul, reciti mesajul de la Hector și ezită cu degetul 
pe butonul de răspuns. Într-un difuzor auzi strigându-se numele 
lui Albert și al altui băiat. Vârî din nou telefonul în geantă și își 
dădu seama că zâmbea când îl văzu pe Albert intrând pe terenul 
de tenis. Mergea sigur pe sine, părea calm când dăduse mâna 
cu arbitrul și concentrat când aruncase mingea în aer, începând 
partida. 

Albert câștigă un meci și urma să joace în semifinale la sala 
Slottsbanorna. Oamenii începură să se ridice și să părăsească 
arena. Sophie se lăsă purtată de val până în parcare, unde îl 
văzu pe Albert, care o căuta în mulţime. Albert îi făcu semn că 
voia să plece cu prietenii lui. 

În parcare se întâlni cu mama unui coleg de-al lui Albert, care 
o informă că se strângeau bani pentru unul dintre profesorii 
clasei. Apoi o evită pe o altă mamă care era de părere că toți 
ceilalți copii în afară de fiica ei se aflau pe un drum greșit în 
viaţă. Se ascunse de clubul alcoolicelor, un grup de mame ofilite 
care arătaseră bine odinioară. Aveau picioarele subţiri și pernuțe 
de grăsime în jurul taliilor, erau machiate cu farduri scumpe și 
făceau o primă impresie plăcută, dar după câteva minute 

începeau negreșit să vorbească despre defectele și problemele 
altora. 

Sophie se așeză la volan; n-avea nimic în comun cu niciuna 
dintre persoanele pe care tocmai le întâlnise. Se întrebă de ce 
alesese să locuiască printre acești oameni ciudaţi, care o 
surprindeau de fiecare dată. 

Se îndrepta spre palat. Fără să-și dea seama de ce, scoase 
mobilul, deschise mesajul de la Hector și răspunse: Oricând. 

e 

Mikhail condusese spre sudul lutlandei şi trecuse granița 
nepăzită cu Germania. 

După zece ore de mers ajunse la München și parcă mașina în 
garajul uneia dintre casele nelocuite ce-i aparțineau lui Hanke. 

Casa era situată pe o stradă liniştită cu locuitori din clasa 
mijlocie și cu case absolut identice - cărămidă și uși masive. 
Presupunea că are cam patruzeci de kilograme de cocaină în 
portbagaj. In ciuda greutăților întâmpinate pe vapor era 
mulțumit de felul cum evoluase situația și știa că și Ralph o să 
fie. Avuseseră ultimul cuvânt prin faptul că el reușise în ultimă 
instanţă să recupereze o parte din cocaină, exact așa cum își 
dorea Ralph. 

Băgă în marșarier și intră, după care închise ușa de la garaj. 

Cele două lăzi din lemn erau puse una peste cealaltă. Trase 
de una, găsi transmițătorul, îl dezlipi și-l vârî în buzunar. Apoi 
scoase și cea de-a doua ladă, o deschise cu o rangă, dădu la o 
parte capacul și văzu un strat de rumeguș. Dădu rumegușul la o 
parte, băgă mâna în ladă și dădu de patul unei carabine 
automate. O ridică și recunoscu marca Steyr AUG. O evaluă 
rapid. Era relativ neutilizată, în stare bună. Mikhail mai găsi încă 
nouă arme de aceeași marcă, proaspăt date cu vaselină și 
având culasele montate. Despică și cea de-a doua ladă și, sub 
stratul de rumeguș, găsi opt arme noi-nouţe marca Heckler & 
Koch MP7, plus două Heckler & Koch MP5. 

Rămase scărpinându-se cu arătătorul la baza nasului. 

e 

Hector stătea pe bancheta din spate a mașinii care aștepta în 
dreptul casei lui Sophie. O privea pe Sophie traversând cărarea 
pietruită către poartă. Sophie îl privea și ea la rândul ei. După ce 
ieși pe poartă, Hector se aplecă și îi deschise portiera. 

— Bine ai venit, Sophie Brinkmann, zise el. 

Sophie se așeză lângă el și închise portiera. La volan se afla 
Aron, care porni motorul. 

— Bună, Aron, zise ea. 

Aron o salută din cap, apoi mașina se puse în mișcare. 

— Ai o casă frumoasă, zise Hector. 

— Mulţumesc. 

Hector ridică un deget. 

— Imi plac casele galbene, zise el. 

— l-auzi, spuse ea, și zâmbi. 

— De cât timp locuiești aici? 

— De o bună bucată vreme. 

Hector încerca să găsească o întrebare potrivită ca să 
continue discuția. 

— Și cum ţi se pare zona? Te simţi bine aici? 

Acum Sophie îl privea ca și cum era gata să izbucnească în 
râs din cauza turnurii plicticoase pe care o luase convorbirea. 
Hector înţelese. 

— Mă bucur pentru tine, zise el după ceva vreme. 

— Mda, zâmbi ea. 

Mașina mergea mai departe. 

— Mulţumesc pentru cadou, chiar îmi place. O folosesc, zise 
el. 

Sophie îi dăruise o agrafă pentru bancnote, i se păruse că e 
un cadou relativ elegant și impersonal în același timp. 

Călătoria cu mașina se dovedi a fi relaxantă. Hector vorbea în 
stilul lui sigur și calm, povestea întâmplări, punea întrebări, 
ferindu-i astfel de momente de tăcere și de alte clipe jenante. 
Hector se pricepea la așa ceva - părea să fie unul din talentele 
sale. Sophie nu-și dădea seama dacă Hector era conștient de 
faptul că piciorul lui stătuse lipit de al ei pe toată durata 
călătoriei. 

Aron coti spre Hagaparken și parcă în faţa pavilionului tropical 
Fjărilshuset. 

— Ai mai fost vreodată aici? 

Sophie clătină din cap. leșiră din mașină și intrară în sera 
enormă. La intrare cineva o ajută să-și dea jos haina. Înăuntru 
era umed și cald. Se auzeau ciripitul păsărilor și susurul apei și 
se vedeau fluturi zburând, nepăsători la tot ce se petrecea în 
jur, poate chiar și de propria lor frumuseţe. Sophie realiză că îi 
plăceau fluturii foarte mult, că îi plăcuseră dintotdeauna. 

Într-o parte a pavilionului tropical se vedeau rânduri de 
scaune așezate în faţa unui scaun mai mare, singurul plasat mai 
sus. In spatele acestui scaun aștepta un cvartet - un violoncel, 
două viori și un flaut. 

Câţiva oameni se așezaseră deja și așteptau. Sophie se așeză 
și ea. Hector intră și luă cuvântul. Mai întâi vorbi în spaniolă, 
apoi în suedeză, prezentând un poet spaniol a cărui operă 
fusese tradusă în suedeză. In căldura tropicală răsunară 
aplauze. 

Poetul, un bărbat scund cu un chip jovial, intră, se așeză pe 
scaun, rosti câteva cuvinte în spaniolă și pe urmă începu să 
recite versuri acompaniat de cvartetul din fundal. 

La început, Sophie nu știa cum să reacționeze. Aproape că 
începuse să chicotească, dar după ceva vreme fu pătrunsă de 
gravitatea situaţiei. Asculta muzica placută și limba fascinantă 
în care poetul recita cu înfiorare. Părea să transmită o undă de 
armonie, deși nu înţelegea nici măcar un singur cuvânt din cele 
spuse. Fluturii zburătăceau în jur etalându-și splendoarea. 
Sophie începu să reflecteze: Gunilla Strandberg, Hector, ea 
însăși, cum trebuia oare să acţioneze? De când o întâlnise pe 
Gunilla la spital, o voce interioară îi repetase întruna aceeași 
deviză: urmează-ți inima... Dar când încercase, își dăduse 
seama că avea mai multe inimi. Era inima morală pe care 
încercase să i-o manipuleze Gunilla și care îi zicea comportă-te 
corect, dar mai exista și o altă inimă, pe care Hector reușise să 
o trezească la viaţă. Era inima pasionată ce zăcuse latent în 
adâncul ei toţi acești ani. 

In timpul convorbirii de la spital, Gunilla îi spusese să se 
comporte corect. Să se comporte corect... Cu alte cuvinte, să-l 
toarne pe Hector Guzman poliţiei, iată ce însemna să te 
comporți corect. Gunilla îi spusese că ei sunt cei buni și că 
Hector e de partea celor răi. Ințelesese oare Gunilla ce fel de 
persoană era Sophie? O persoană care nu putea să refuze o 
asemenea cerere din partea poliţiei. Era asistentă medicală, 
deci o persoană care dorea să facă bine. 

Sophie deschise ochii: poetul continua să-și declame strofele. 
Îl privi pe Hector - părea să asculte vocea poetului. Îi făcea 
plăcere să-l privească, degaja o senzaţie de intimitate, 
concentrare și impenetrabilitate. Își lăsă privirea în jos, privindu- 
și mâinile pe care le ţinea în poală. Indiferent pe ce parte 

întorcea lucrurile, legătura cu Hector era deja stabilită, jocul 
începuse. Sentimentul de corectitudine pe care Gunilla o 
asigurase că îl va simţi se lăsa așteptat. 

Spaniolul citea, orchestra cânta, fluturii zburau, iar pe obrajii 
lui Sophie se prelingeau lacrimi. Găsi o batistă în poșetă. Hector 
se întoarse și o privi, crezând poate că plângea din cauza 
situaţiei emoţionante. Sophie reuși să schițeze un zâmbet, ca și 
cum ar fi fost jenată de propriile lacrimi, apoi le șterse și se 
prefăcu că-și îndreaptă din nou atenţia asupra poeziei și a 
muzicii. Simţi cum privirea lui zăbovește asupra ei. 

Când sfârși de recitat, poetul fu întâmpinat de aplauze. Hector 
se ridică, arătă cartea pe care editura sa o publica în suedeză și 
în spaniolă, spuse câteva cuvinte despre ea și încheie 
multumindu-i poetului pentru prezenţă. 

e 

Se îndreptară spre parcare. Hector mergea încet, sprijinindu- 
se într-un baston. 

— Frumos? Plăcut? Bine? întrebă el. 

— Toate la un loc, răspunse ea. 

Se opriră în faţa unui taxi ce aștepta. Hector plăti 
taximetristului și îi spuse s-o ducă acasă. Portiera se închise, 
taxiul porni la drum și Sophie se surprinse zâmbind. Bucuria pe 
care o resimțea în apropierea lui o speria. 

— La Stocksund, vă rog. 

Taximetristul mormăi ceva. _ 

Telefonul ţârâi, semn că primise un mesaj. Il scoase din 
geantă și citi: Bravo. Aștept în garajul Parkaden, la etajul patru. 
Mesajul era de la un expeditor anonim. 

Îl citi de mai multe ori, neputându-se hotărî ce să facă. 

— M-am răzgândit, mă puteți lăsa pe Regeringsgatan, vă rog? 

Taximetristul oftă fără vreun motiv aparent. 

e 

Luă liftul până la etajul patru și intră în garaj. Gunilla o 
aștepta în mașina sa. O invită să se așeze lângă ea pe scaunul 
pasagerului. 

— Mă bucur că aţi venit... 

Gunilla porni motorul și mașina demară. 

— A fost plăcut în pavilionul Fjărilshuset? 

Sophie nu răspunse. Își fixă centura de siguranţă. 

— Nu îl urmărim tot timpul, facem doar o supraveghere 
sporadică. 

Coborâră pe o rampă în formă de spirală până ajunseră la 
parter, apoi ieșiră pe Regeringsgatan. Gunilla conducea un 
Peugeot, unul din modelele mai noi, și avea scaunul fixat prea în 
faţă, prea aproape de volan - poziţia tipică la volan pentru 
femeile mai în vârstă. Ca de obicei, traficul era aglomerat, dar 
Gunilla conducea mai bine și mai sigur decât se așteptase 
Sophie, mai ales după ce observase poziţia pe care o avea la 
volan. 

— Inţeleg că aţi reflectat după discuţia cu mine, probabil că n- 
a fost o alegere ușoară. 

Din difuzoare se auzea muzică. Gunilla se aplecă și închise 
radioul. 

— Nu știu cât de mult înseamnă asta pentru dumneavoastră, 
dar aţi luat decizia cea bună, Sophie. 

Gunilla depăși un camion care era prost parcat. 

— O să contribuiţi la un scop nobil. Munca noastră, combinată 
cu observaţiile dumneavoastră, va da rezultate... o să vă simțiți 
mulțumită, vă promit. 

Gunilla o privi pe Sophie. 

— Ce părere aveţi? 

— In momentul ăsta nu e deloc așa. 

— Poftim? 

— Nu mă simt deloc mulțumită. 

— Dar asta e normal, zise Gunilla încet. 

Rămaseră blocate în trafic. Gunilla Strandberg era genul de 
femeie dezinvoltă, cu picioarele pe pământ și fără fasoane. 
Emana calm, un calm ce făcea ca nimic să nu-i clatine echilibrul. 
Aglomeraţia se mai risipi, reușiră să ajungă pe Valhallavägen și 
apoi se îndreptară spre Lidingö. 

— Am observat ceva la dumneavoastră când aţi ieșit din salon 
de la el. Stăteam pe o bancă pe coridor. Nu cred că m-aţi văzut, 
dar eu v-am remarcat. 

Sophie aștepta. 

— V-am verificat identitatea. Sunteţi văduvă, aveţi un fiu, 
sunteți de profesie asistentă medicală și trăiţi din averea de pe 
urma soţului... Păreaţi să duceţi o viață confortabilă, liniștită și 
solitară. Însă am impresia că întâlnirea cu Hector Guzman a 
schimbat puţin lucrurile, nu-i așa? 

Sophie se simțea nelalocul ei. Gunilla remarcă acest lucru. 

— Cum vă face să vă simţiţi? 

— Ce anume? 

— Faptul că știu aceste lucruri despre dumneavoastră? 

Întrebarea o luă prin surprindere pe Sophie. Instinctiv, 
raspunse exact invers faţă de ce simţea. 

— E în regulă, nu mă deranjează. 

Gunilla se concentră pe condus o vreme. 

— Am de gând să fiu sinceră faţă de dumneavoastră, altfel 
colaborarea noastră n-o să funcţioneze. De aceea vreau să vă 
explic metodele noastre și ce așteptări puteţi avea de la noi. 

— La ce mă pot aștepta din partea dumneavoastră? 

Trecură pe lângă un camion ce rula pe banda din dreapta și 
care scoase un zgomot șuierător când șoferul schimbă într-o 
viteză mai mică. 

— Și eu sunt văduvă, soțul meu a murit cu mulţi ani în urmă. 

Sophie o scrută cu privirea. 

— Știu, de asemenea, că v-aţi pierdut tatăl. Eu mi-am pierdut 
ambii părinţi. Cunosc sentimentul pe care îl aveţi, senzaţia de 
zădărnicie care nu dispare niciodată, sentimentul de 
singurătate... g 

Traversară podul Lidingöbron. In apa sclipitoare de dedesubt 
se vedeau bărci cu velă și cu motor. 

— Niciodată n-am înţeles de ce, dar acest sentiment de 
singurătate e însoțit de o senzaţie de rușine. 

Cuvintele rostite de Gunilla o afectară profund pe Sophie. 
Continua să privească pe geam. 

— Înţelegeţi la ce mă refer, Sophie? 

Sophie nu voia să răspundă, dar în cele din urmă încuviinţă 
din cap. 

— De unde vine oare? continuă Gunilla. Ce este, de fapt? 

Ochii lui Sophie urmăreau lumea de afară. 

— Nu știu, șopti ea. 

Parcurseră restul drumului în tăcere. 

Mergeau în zigzag pe tot felul de străduţe. Gunilla înainta cu 
ușurință prin acest labirint și într-un final coti pe un drum de 
piatră și merse lin până în faţa unei case de lemn, ce se afla la 
adăpostul unui pâlc de copaci. 

— Aceasta este casa mea, zise ea. 

Sophie privi casa - părea să fie o casă de vacanţă. 

Gunilla făcu turul grădinii, arătându-i bujorii și trandafirii săi. Îi 
povesti despre numele și originea fiecăruia, îi spuse cum 
reacționau la diferite tipuri de sol și în diferite anotimpuri. Îi 
povesti cum îi păzea de boli și de paraziți și îi mărturisi că era 
dependentă de cum le mergea. Sophie simţea că Gunilla nutrea 
un interes genuin pentru flori, i se părea fascinant. 

Ajunseră într-o porţiune a grădinii unde se afla o masă cu 
scaune și Gunilla o invită pe Sophie să se așeze pe un scaun alb 
de lemn. Gunilla luă loc în faţa ei. Tinea un dosar pe genunchi, 
poate că-l avusese cu ea tot timpul, Sophie nu-și aducea aminte. 

Gunilla se pregătea să spună ceva, dar se răzgândi. Îi dădu 
dosarul lui Sophie. 

— Mă duc să aduc ceva de băut. Puteţi să răsfoiţi între timp. 

Gunilla se ridică și se îndreptă spre casă. Sophie privi în urma 
ei o bucată de timp, după care deschise dosarul. 

Primul lucru pe care îl văzu fu o anchetă privitoare la un 
asasinat, tradusă din spaniolă în suedeză. Numele lui Hector 
figura aproape pe fiecare rând. 

Sophie dădu pagina. Văzu mai multe documente 
administrative pe care le ignoră. Pe urmă văzu o serie de 
documente traduse ce relatau alte asasinate comise. Continuă 
să citească. Asasinatele se ţineau lanţ din anii optzeci și până în 
prezent. Fiecare document era însoţit de două fotografii, prinse 
cu agrafe pe margine. Una reprezenta corpul victimei, iar 
cealaltă era un portret al victimei când aceasta încă mai era în 
viaţă. Răsfoi printre anchete, se uită la fotografiile celor uciși. Un 
bărbat mort ce zăcea pe podea într-o baltă de sânge. Într-o 
mașină, un bărbat împușcat al cărui cap atârna ciudat. Un 
bărbat îmbrăcat în costum, spânzurat de un copac în pădure. Un 
bărbat gol, cu corpul umflat, ce plutea într-o cadă. Sophie răsfoi 
înapoi și dădu la o parte fotografiile de la locul faptei. Începu să 
privească fotografiile de familie. Vedea bărbaţi cu soții și copii în 
situaţii diferite. Cel mai adesea erau fotografii de vacanţă, dar 
figurau și fotografii în jurul mesei, de la vreun grătar sau vreo 
petrecere de Crăciun. Bărbaţii erau veseli, femeile erau vesele... 
Dar bărbaţii erau morți... fuseseră uciși. 

Dădu din nou pagina. O întâmpină o fotografie cu Hector ce 
părea s-o privească drept în ochi. Sophie privi și ea drept spre 
el. 

Închise dosarul și încercă să respire adânc. Nu reuși. 

PARTEA A DOUA 


8. 


Sonya Alizadeh stătea în patru labe în patul dublu enorm. 
Svante Cangren o penetra pe la spate. Era mult mai bătrân 
decât ea și mult mai urât. Sonya simulă un orgasm, ţipând în 
pernă. Svante aproape că făcu un atac de megalomanie. 

De fapt, prefera lucruri mai complexe, dar astăzi se grăbea, 
nu aveau decât o jumătate de oră la dispoziţie înainte de 
ședința de la prânz. Îi plăcea să se furișeze din când în când ca 
să și-o pună. Sonya era fantezia lui sexuală. Era poate chiar mai 
bună decât o fantezie, cu părul ei negru, lung, cu atitudinea 
rezervată și misterioasă și, evident, cu sânii aceia fantastici care 
se potriveau perfect pe corpul ei cu forme ideale. 

O întâlnise cu un an înainte, când se afla împreună cu soţia sa 
la premiera unei piese de teatru. Se ciocniseră în pauză lângă 
masa cu pahare de șampanie. Îi vărsase șampanie pe pantaloni. 
Soția lui se dusese la mașină să aducă un pulover, căci îi era 
mereu frig. ÎI scotea din sărite că era așa de friguroasă. 

Svante și Sonya schimbaseră câteva vorbe după incident și, 
înainte ca soţia lui să revină și ei să se despartă, Sonya îi 
dăduse numărul ei de telefon și se oferise să plătească ea 
curățatul pantalonilor. Svante nici nu voise să audă, dar ea 
replicase că putea s-o sune oricum dacă voia. Auzind aceste 
cuvinte, Svante simţise pentru o clipă că i se înmoaie picioarele. 
Sonya era prima femeie pe care o întâlnea și care îi spunea fără 
înconjur ce dorește. Era, de asemenea, prima dată când o 
femeie de calibrul ei făcea primul pas. Sonya era sexy, stăpânită 
de un instinct animalic. Nu ceruse mult, doar o sumă asupra 
căreia se puseseră de acord - era perfectă. In plus, observase că 
îl considera interesant, așa cum el însuși se considera interesant 
și făcând parte din elită, din cei sus-puși. 

După ce-și terminase studiile economice la Göteborg, Svante 
Cangren se angajase la Volvo, pe vremea când compania era 
sub conducerea lui Gyllenhammar. După ce acesta din urmă își 

dăduse demisia și plecase la Londra, Svante se mutase la 
Stockholm şi își făcuse un nume în cadrul firmei de 
telecomunicaţii Ericsson. Compania era așa de mare, încât 
existau doar puţini oameni care aveau o privire de ansamblu 
asupra modului cum funcționa. Svante era unul dintre ei. 
Singurul lucru pe care și-l mai dorea era să apară din când în 
când în vreo revistă de afaceri. Ar fi fost confirmarea supremă în 
munca lui, dar era, în același timp, conștient de faptul că în 
momentul când avea să se întâmple, sfera lui de influenţă avea 
să se reducă. Se mulțumea deci cu aprecierea colegilor, cu 
faptul că, din când în când, era primit în clubul baștanilor sau i 
se dădea voie să folosească avionul companiei. 

Ca de obicei, Sonya îi oferise cocaină înainte să se culce cu el. 
Lui Svante drogul i se părea fantastic, îl făcea să se simtă 
energic, să fie în formă și sigur pe sine, era o senzaţie cu totul 
nouă. Abia acum, la șaizeci și patru de ani, lua droguri pentru 
prima dată, iar combinaţia dintre cocaină și sexul dezlănțuit cu 
Sonya era un amestec atât de fenomenal, încât nimic nu l-ar fi 
putut face să renunţe. 

Sonya știa să vorbească obscen exact așa cum îi plăcea lui, îl 
făcea să geamă când avea orgasm și îi repeta neîncetat că era 
enooorm. 

Svante îi lăsă banii pe noptieră și o brățară dintr-un amestec 
de aur și argint. Svante știa că femeile apreciază cadourile... 
Știa aproape totul despre femei. 

Sonya își luă rămas-bun de la el în ușă, îmbrăcată într-un 
halat de mătase, și zâmbi cu mulțumire privind brăţara pe care 
și-o pusese pe mâna dreaptă. li zise că nu voia ca el să plece. 
Svante răspunse că trebuia să plece, că munca și răspunderea 
lui erau mult mai mari și mai importante decât ar fi putut 
înţelege ea vreodată. O ciupi de obraz, după care începu să 
coboare treptele. Sonya îl auzea fredonând fals o melodie, 
înainte să iasă pe ușa principală. 

Zâmbetul de pe buze i se stinse. Se duse în dormitor, închise 
camera de filmat din spatele oglinzii și trase cearșaful de pe pat. 
Băgă totul într-un sac negru de gunoi, cum făcea de obicei după 
o întâlnire cu un bărbat. Aruncă și brăţara de prost gust în sac și 
îl așeză lângă ușă. 

La baie își vâri degetele pe gât și vomă în veceu, se clăti cu 
apă de gură și se spălă pe dinţi cu minuţiozitate. Apoi făcu un 
duș, încercând să-și spele orice urmă de-a lui Svante de pe corp. 

Când se simţi curată, se șterse meticulos cu un prosop nou și 
își dădu cu diverse creme în diferitele părţi ale corpului. Când fu 
gata, nu mai simţea mirosul lui Svante. Nu se privise deloc în 
oglindă în tot acest timp, avea să dureze câteva zile bune 
înainte să poată da din nou ochii cu ea însăși. 

Acum avea însă un material de opt ore cu Svante Cangren 
luând cocaină sau palme peste fund sau rostind perversităţi. In 
alte imagini ţinea o minge de cauciuc în gură, era îmbrăcat în 
haine de tâmplar, făcea pe sclavul sau se dădea drept șeful 
concernului Ericsson. 

e 

Solicitase o întrevedere cu Gunilla, dar aceasta îl tot amâna. 
O sunase și îi lăsase mesaje pe telefon, rugând-o să-i dea măcar 
feedback în legătură cu urmărirea, cu rapoartele despre Sophie 
pe care i le trimisese. Nu primise niciun răspuns. Atunci îi 
scrisese un e-mail lung și bine articulat, reamintindu-i că la 
prima lor întâlnire îi spusese că apreciază capacitatea lui de 
analiză. Întrebarea care se punea era: deci cum avea de gând s- 
o utilizeze? Nici la e-mail nu primise răspuns. 

Lars fierbea de nervi în singurătatea lui când se gândea cum 
era tratat. Ceruse doar o întâlnire, nimic mai mult. Nu putea să- 
și ia mintea de la nedreptatea care i se făcea, își imagina 
discuţii îndelungate cu Gunilla în sinea sa, în care îi arăta că el 
nu era un oarecare, că nu era făcut să stea într-o mașină zile de- 
a rândul. 

Gunilla era așezată la birou când Lars intră pe ușă. Vorbea la 
telefon pe un ton coborât, îl privi și îi făcu semn să aștepte. Eva 
și Erik nu erau acolo. Lars trase un scaun vechi pe rotile cu 
spătarul jos pe care îl găsise lângă biroul Evei și se așeză, 
așteptând cu răbdare ca Gunilla să-și termine convorbirea. 

După câteva minute, aceasta puse receptorul în furcă și se 
întoarse spre el. 

— Nu-mi place să primesc asemenea e-mailuri și mesaje de la 
tine, Lars. 

— Trebuie totuși să vă pot spune ce simt, nu? replică el. 

— De ce? întrebă ea. 

Nu știa ce să-i răspundă, își freca mâinile ocolindu-i privirea. 

— Ce vrei, de fapt, Lars? 

Lars își privea mâinile. 

— V-am spus deja în e-mailuri și în mesajele lăsate pe telefon. 

Apoi ridică privirea. 

— Vreau ce mi-aţi promis când m-aţi angajat, să fac alte 
lucruri... Pot s-o ajut pe Eva cu analiza, cu potenţialele scenarii 
și moduri de operare, pot să evaluez profilul infractorilor... orice 
altceva. 

Se simţea stresat și nervos. Ea era calmă și atentă. 

— Dacă ar fi fost cazul, te-aș fi contactat. 

Lars aprobă, cu gândul în altă parte. Gunilla se așeză mai 
confortabil. În încăpere se așternu tăcerea. 

— Am o întrebare pentru tine, Lars. 

Lars stătea în expectativă. 

— De ce te-ai făcut poliţist? 

— Pentru că mi-am dorit acest lucru. 

Răspunsul venise un pic prea repede. Gunilla lăsă să se 
înţeleagă că răspunsul fusese pripit și îi dădu încă o șansă. 

— Pentru că... Hm, e mult de atunci, pentru că voiam să fiu de 
ajutor. 

— Să fii de ajutor... cum? 

— Poftim? 

— În ce fel voiai să fii de ajutor? 

Lars se scarpină în colţul gurii. Începu să se audă soneria unui 
telefon ce se afla pe o masă, un pic mai departe. Lars se uită 
într-acolo. Gunilla nu se clinti din loc. În privirea ei, Lars citi că 
aștepta răspunsul lui. 

— Păi, să fiu util societăţii, să-i ajut pe cei lipsiţi de apărare, 
zise el și regretă din nou. 

Gunilla îl scrută cu privirea. Lars simţea că pășește pe un 
teren minat. 

— Să-i ajuţi pe cei lipsiți de apărare? întrebă ea, aproape cu 
dispreţ. 

Lars încercă să-și repare gafa. 

— Voiam să fac parte dintr-un tot mai impunător. 

Tonul vocii părea să fie mai sincer acum. 

Gunilla îi făcu un semn din cap abia perceptibil, încurajându-l 
să continue. 

Lars reflecta. 

— Și voiam să schimb ceva în felul cum mergeau lucrurile. 
Poate că sună stupid, dar așa simţeam la vremea respectivă. 

— Nu e deloc stupid și chiar asta faci. 

Lars își ridică privirea. 

— Faci parte dintr-un tot mai impunător... și schimbi mersul 
lucrurilor, e păcat că nu realizezi acest lucru încă. 

Lars își mai permise încă un mic răgaz. 

— Suntem un colectiv. Lucrăm cum se lucrează într-un 
colectiv, fiecare pune umărul. Nici eu nu sunt tot timpul 
mulțumită de rolul meu. Dacă aș putea, aș face schimb cu tine 
de câteva ori pe săptămână. Dar lucrurile sunt așa cum sunt. 
Fiecare își vede de treaba lui, Lars. 

Făcu o pauză profesorală. 

— Dacă nu vrei să lucrezi cot la cot cu noi, trebuie să ne spui 
clar. Eu sunt sinceră cu tine și mă aștept la același lucru de la 
tine. 

— Ba vreau să lucrez aici, zise el și înghiţi în sec. 

— Pot să-ţi dau o mână de ajutor, dacă vrei. 

Lars nu pricepu unde bătea. 

— Dacă vrei să pleci de la noi, nu e nevoie să te întorci în 
Husby sau în Västerort, te pot ajuta să obţii un job în altă parte, 
unde să-ţi fie mai bine... 

Lars clătină din cap. 

— Nu, nu... Vreau să rămân aici. 

Gunilla îl privi cercetător. 

— Păi, atunci dă-i bătaie. 

Gunilla nu afișă acel zâmbet discret pe care îl avea de obicei 
la sfârșitul unei întrevederi, îl privi doar, dându-i de înțeles că 
ceea ce tocmai se întâmplase era altceva. Lars își adună 
gândurile, se ridică și se îndreptă spre ieșire. 

— Lars! 

Lars se întoarse de lângă ușă. Gunilla citea o hârtie. 

— Să nu-mi mai faci scene din astea. 

Vorbea pe un ton coborât. 

— Îmi cer scuze, zise el cu glasul spart. 

Gunilla nu-și luase ochii din hârtie. 

— Încetează cu scuzele. 

Lars se pregătea să iasă pe ușă. 

— Așteaptă, zise Gunilla. 

Deschise un sertar din care scoase o cheie de mașină pe care 
i-o întinse. 

— Erik a zis că trebuie să schimbi mașina. lei iar Volvoul, e jos 
în stradă. 

Lars se apropie, luă cheia din mâna ei și părăsi biroul. 

Mergea prin oraș cu mașina, fără vreo ţintă precisă. Se simţea 
manipulat emoțional. Incerca să se gândească, să simtă, să 
înțeleagă încotro se îndrepta... Nada. 

Simţea nevoia să stea de vorbă cu cineva, nu știa exact cu 
cine, poate cu ea, că oricum nu asculta. Întoarse mașina peste o 
linie continuă. 

e 

Rosie stătea pe un colț al canapelei și se uita la televizor, 
îmbrăcată într-un halat. Tot timpul stătea în acel loc. Lars avea 
un buchet de flori pe care îl furase din azilul de bătrâni. 
Ingrijitorii puneau acolo florile pacienţilor senili, altfel aceștia 
începeau să le mănânce. 

Rosie făcea parte din grupul de pacienţi cu Alzheimer, grupul 
pacienţilor mai tineri, la cei șaptezeci și doi de ani ai săi, grupul 
celor care se dăduseră bătuți. 

— Bună ziua, mamă. 

Rosie îl privi, apoi își întoarse privirea spre televizor. 

Era cald în cameră; Rosie avea geamul întredeschis. Lars își 
privi mama, observă că avea broboane de sudoare pe pomeţii 
obrajilor. Televizorul era dat tare, dar nu pentru că nu ar fi auzit 
bine, ci pentru că îi era greu să înţeleagă ce ziceau. Rosie Vinge 
era anxioasă din fire. Și Lars era la fel, presupunea că îl 
molipsise pe vremea când era copil. Neliniștea existase în 
adâncul ei dintotdeauna, dar când Lennart murise, se 
transformase într-o anxietate existenţială. Se ascunsese în 
apartament, căci îi era frică de negrii care invadaseră cartierul 
Rågsved, îi era frică și de sunetele pe care le scotea frigiderul, îi 
era frică să nu ia foc dacă lăsa luminile aprinse prea mult, iar 
când le stingea, îi era frică de întuneric. 

Lars nu știuse ce trebuia să facă cu ea, o vreme se gândise s- 
o uite, s-o lase să se prăpădească singură în apartament. Apoi 
însă, avusese mustrări de conștiință și, cu opt ani în urmă, se 
hotărâse să o interneze în azilul de bătrâni. De atunci se afla 
acolo, în lumea ei, îndopată cu calmante, și urmărea emisiunile 
de după-amiază la televizor. 

— Ce mai faci? 

Îi punea tot timpul această întrebare când venea în vizită. Ea 
îi răspundea printr-un zâmbet, ca și cum Lars ar fi trebuit să 
înţeleagă ce înseamnă acel zâmbet, dar el nu înţelegea. Privi 
scena deprimantă o vreme, după care se duse în bucătărioară și 
puse apă la fiert ca să-și facă un nes. 

— Vrei o cafea, mamă? 

Nu răspunse, niciodată nu răspundea. 

Lars își luă ceașca, se întoarse în sufragerie și se așeză lângă 
ea pe canapea. La televizor era un concurs la care 
telespectatorii trebuiau să sune să dea răspunsul corect. 
Prezentatorul era tânăr și lipsit de naturaleţe. Mama și fiul 
priveau în tăcere. 

— Colegii mei de muncă nu mă înţeleg, mamă, zise Lars. 

Bău o gură de cafea, se fripse la limbă. Prezentatorul cel tânăr 
încerca să vorbească repede, dar se încurcă de mai multe ori. 

— Cred că m-am îndrăgostit, zise Lars brusc. 

Rosie îl privi, apoi fu absorbită din nou de emisiunea de la 
televizor. Lars detesta să stea așa lângă mama lui, nu înțelegea 
de ce făcea asta, nu putea să-și explice cum se făcea că 
devenea din nou copil când era în preajma ei. Se scărpină cu 
putere în cap, după care intră în dormitorul ei. 

Era întuneric, aerul era închis și patul nefăcut. Lars începu să 
scotocească în sertarele de la comodă, câteodată găsea bani pe 
care îi băga în buzunar. Îi furase bani de când se știa, ca și cum 
ar fi avut tot timpul sentimentul că Rosie îi datora ceva. De data 
aceasta însă, nu găsi niciun ban, doar o grămadă de reţete 
amestecate cu lenjeria ei de corp dezgustătoare. Luă trei dintre 
ele, una părea un pic diferită, le îndoi și le băgă în buzunar. 
Știuse oare acest lucru? Știuse că reţetele se aflau acolo? 

Se întoarse la Rosie și o privi. Se holbă o vreme, fu poate 
cuprins de tristeţe, dar pentru că nu putea controla un 
sentiment atât de profund, se umplu de ură, care era mult mai 
ușor de suportat. 

— Am de gând să mă despart de Sara. 

Lars observă că auzise ce-i zisese. 

— Deci ţi-o aduci aminte pe Sara? 

— Sara, zise Rosie cu o intonaţie pe care nimeni n-o putea 
pricepe. 

— Seamănă prea mult cu tine, zise Lars. 

Rosie se holbă la televizor. Prezentatorul chicotea artificial. 

— Viaţa e un cerc vicios, mamă, totul se învârtește la infinit. 
De la tine am învăţat că femeile sunt lașe... Nimic nu se 
schimbă... 

Lui Rosie începu să-i tremure una din mâini în poală. Dură o 
vreme înainte să înceapă să plângă. Suspina slab. 

Lars se simțea mai ușurat. 

leși din azil și urcă în mașină. Conducea prin aglomeraţia de 
la prânz - rămase blocat pe strada Karlbergsvägen. Işi pipăia 
rețetele din buzunar, erau umede de la transpiraţia de pe 
mâinile lui. La radio se difuza un cântec rock din anii optzeci. 
Vocea solistului era un dezastru. Câteva picături de ploaie loviră 
parbrizul; începu să burniţeze - era o ploaie fină și ușoară, 
călduță și umedă, care nu răcorea aerul, cum ar fi fost nevoie. 
Lars se aplecă în faţă și privi în sus spre cer. Văzu nori grei, 
negri care pluteau agale în direcția orașului. Culorile din jur se 
transformară într-o aureolă oranj-turcoaz. Presiunea atmosferică 
crescu, devenind compactă și apăsătoare. Incepu să-l doară 
capul. Işi masă tâmplele, lăsând mașina să mai înainteze câțiva 
metri. Dintr-odată se auzi un tunet, nu ca un șir de bubuituri, 
cum se auzea de obicei, ci ca niște explozii scurte și puternice 
exact deasupra capului său. Se sperie și își vâri instinctiv capul 
la cutie. Imediat după aceea, cerul se deschise și ploaia se 
dezlănţui asupra oamenilor de pe stradă care se repeziră să-și 
caute adăpost. Ștergătoarele de parbriz erau date la maximum, 
parbrizul începu să se aburească, lumea dimprejur deveni brusc 
difuză. 

e 

vârî cheia în yală. Broasca de sus era descuiată, Sara era 
acasă. Lars intră în hol, închise ușa fără zgomot, se strecură în 
birou, deschise un sertar și ascunse rețetele. 

Sara se afla în sufragerie. Scria un articol despre situaţia 
economică a artistelor fără partener. Titlul era Violenta socio- 
economică. Scria la acest articol de când lumea și pământul. 
Lars nu înţelegea de ce se încăpăţâna să scrie despre astfel de 
lucruri. Cine citea așa ceva? 

Lars o privi pe Sara, încercând să-și aducă aminte ce văzuse 
la ea, ce îl atrăsese. Nu-și aducea aminte absolut nimic. Poate 
că, de fapt, nu văzuse niciodată nimic la ea, poate că erau 
împreună pentru că nu găsiseră pe altcineva. Sau poate că erau 

împreună pentru că niciunul dintre ei nu voia să aibă copii. Sau 
poate pentru că amândoi savurau sentimentul de vinovăţie; abia 
acum începea să înțeleagă că vina fusese un factor motor în 
viaţa lui, iar femeia care stătea la birou și scria despre un 
subiect care nu interesa pe nimeni nu avusese alt rol decât dea 
oglindi acest sentiment de vinovăţie. Lars detesta tot ce-l ducea 
cu gândul la vină, mai ales pentru că nu înţelegea care era sursa 
acestui sentiment. 

— Ce faci? întrebă el din ușă. 

Sara își ridică ochii din calculator. 

— Ghici. 

De ce oare îi răspundea în felul ăsta? O privi cu dezgust, mirat 
de cât de urâtă era. Era anostă, ștearsă, neatractivă - n-avea 
nimic în comun cu Sophie. Stătea cu spatele îndoit, chircită, 
picior peste picior. În faţa ei avea mereu aceeași ceașcă de ceai 
murdară pe care o umplea fără s-o spele. Nu făcea niciun efort 
să se aranjeze, purta doar haine ieftine și se dădea drept 
intelectuală - era exact opusul a tot ce-și dorea el. 

— Care dintre noi să se mute, tu sau eu? întrebă el. 

— Tu. 

Răspunsul ei venise cam prea repede. 

— Nu, mută-te tu, e apartamentul meu. Între timp am să 
dorm în birou. 

Plecă din ușă, îndreptându-se spre birou. Apoi se întoarse și 
își luă geanta și aparatul de fotografiat. 

Când trecu prin faţa sufrageriei o văzu pe Sara privind pe 
fereastră cu braţele în jurul corpului. 

— Ce s-a întâmplat? întrebă ea mult prea tare. 

Lars nu răspunse, ci ieși din apartament. 

e 

Când ajunse acasă, în apartamentul de pe Wittstocksgatan, 
Jens se prăbuși pe canapea. Spera să se poată liniști un pic, dar 
nu simțea niciun fel de /iniște. 

Se holba în tavan ascultând murmurul surd și îndepărtat al 
circulaţiei de pe Valhallavägen. Neliniștea îi pulsa dureros în tot 
trupul. Se ridică, deschise o fereastră, se îndreptă spre debara, 
de unde scoase un arc și o tolbă cu săgeți. 

Apartamentul avea 135 de metri pătraţi și Jens ceruse ca 
majoritatea pereţilor să fie demolaţi, căci avea nevoie de spațiu 
și voia să poată trage cu arcul. 

În partea opusă a apartamentului, unde fusese odinioară 
sufrageria, se afla acum ţinta, o chestie mare și rotundă din 
stuf. Jens trăgea în serii de cinci săgeți din locul unde se aflase 
înainte bucătăria. În difuzoare se auzea salsa din anii șaptezeci - 
doi tipi macho în pantaloni evazaţi cântau despre singurătatea 
masculină și femeile cu sânii mari. Între serii bău bere, dar după 
o vreme se sătură de bere și începu să bea whisky, trase, apoi 
se sătură de tipii ce cântau salsa, se sătură de muzică în 
general, se sătură și de whisky și începu să bea coniac. Trase 
din nou, se sătură și de trasul cu arcul și începu să facă flotări 
până simţi o durere acută în braţe. 

Recunoscu simptomele  insatisfacţiei, care îl cuprindea 
indiferent cât de mult se expunea la muzică, alcool sau orice 
altceva avea la dispoziţie. Era obișnuit să vrea mereu să simtă 
mai mult. Maică-sa zicea că e alintătură, taică-su îi spunea 
dependenţă, poate că aveau dreptate amândoi. 

Îi contactase pe ruși și le spusese că marfa avea să întârzie. 
Aceștia răspunseseră că era problema lui, că ei voiau să 
primească marfa la data stabilită. Jens avea o săptămână la 
dispoziție, după care rușii reduceau preţul și, în plus, îi 
promiseseră și o mamă de bătaie după care va avea nevoie de 
spitalizare. 

Jens stătea pe covor, întins pe spate, cu un singur gând în 
minte: cum să facă să dea de Aron sau de Leszek, care, la 
rândul lor, poate îi spuneau cum să dea de Mikhail. 

Se ridică, își făcu o cafea și se puse pe treabă. Aron nu era 
însă așa de ușor de găsit pe cât crezuse. Încercase în toate 
felurile. Începuse prin a căuta toate persoanele din Stockholm 
cu numele Aron. Apoi își extinsese căutarea în toată ţara prin 
Pagini Aurii și diferite motoare de căutare pe internet. A doua zi 
dimineața încercă la poliție, la administraţia financiară, la 
primărie și pe la orice alte administrații care-i trecuseră prin 
cap. Dar nu avea la dispoziţie decât un prenume. Un prenume și 
o descriere fizică. Aron, în jur de patruzeci de ani, cu trăsături 
proeminente, cu părul negru... cu o alură de gentleman. Doar cu 
atât nu ajungea departe. 

Aron menţionase că urma să treacă pe la Stockholm când se 
despărțiseră, dar n-avea certitudinea că mai era în oraș, poate 
locuia în altă parte, poate nici măcar nu locuia în Suedia. Părea 
o pistă moartă. Se gândi apoi la Leszek. Il auzise oare zicând 

ceva? Nu... poate Thierry atunci? Statueta putea oare să fie un 
indiciu? Ce-i zisese? Ceva legat de faptul că vindea obiecte 
asemănătoare. 

Jens începu să caute statuete de piatră pe net. Pierdere de 
vreme. Sună la Muzeul de Etnografie și încercă să le descrie 
statueta care de fapt arăta ca un bolovan. Tipa de la celălalt 
capăt al firului încerca să-i vină în ajutor, dar totul era în zadar. 
Imprimă adresele tuturor magazinelor de antichităţi, de obiecte 
de artă și etnografice din tot orașul. Erau câteva pagini bune. 

Jens ieși din apartament, cumpără ţigări în loc de tutun de 
prizat și se lansă în căutarea lui Aron, Leszek, Thierry și a 
statuetelor. Trecu dintr-un cartier într-altul, se plimbă, luă 
autobuzul, pe urmă metroul, intră în magazine și puse aceeași 
întrebare neclară la care primi același răspuns negativ, cercetă 
fără niciun rezultat. De fapt nu se aștepta la altceva, în sinea lui 
își zicea că era într-un fel de vacanţă, încerca să se convingă că 
răsufla un pic după tot ce i se întâmplase în ultima vreme, dar 
nu prea-i reușea figura. Zilele treceau și el devenea din ce în ce 
mai neliniștit. 

e 

— Sophie, te distrezi în casa ta din suburbii? o întrebase el la 
telefon. 

În mașină, în drum spre Biskopsudden, Sophie încercase să-și 
ţină în frâu nervozitatea. Neliniștea îi stătea ca un nod în gât. Nu 
voia... Asta era sentimentul pe care îl avea. Nu vreau... Senzaţia 
nu era însă cu totul autentică. O parte din ea voia și o altă parte 
se simţea constrânsă. Nu se simțea neapărat obligată, era mai 
degrabă senzaţia că, odată ce întâlnirea fusese stabilită, trebuia 
să aibă loc. ` 

Așa se făcu că-l întâlni din nou. O aștepta pe chei. In ciuda a 
tot ce știa despre el acum, apariţia lui o liniști. Ca de obicei, el 
trată lucrurile în stilul său specific, cu ușurință și naturaleţe, 
ceea ce o făcu să se simtă în siguranţă. Era ca și cum știa exact 
de ce are ea nevoie. 

lahtul era spaţios și deschis, cu o apărătoare albastră de 
pânză. Pe o parte se vedea o inscripţie: BERTRAM 25. 

Porniră motorul, care începu să vibreze, iar Hector cârmi spre 
ieșirea din canal. Sophie privea spre ţărmul pe care îl lăsau în 
urmă. În parcare văzu un Volvo în care se afla un bărbat. 

Când ieșiră de pe canal, Hector acceleră. lahtul aluneca pe 
suprafaţa liniștită a apei, iar soarele strălucea deasupra lor. 

După un sfert de oră de mers, Hector încetini și cârmi într-un 
golfuleţ izolat. Verifică adâncimea pe ecranul de bord, aruncă 
ancora și opri motorul. Se auzea clipocitul apei lovindu-se de 
bord. Trecu pe lângă ei un velier, iar pasagerii le făcură cu 
mâna. Sophie făcu și ea cu mâna. Hector privi oamenii 
nedumerit, apoi se întoarse spre ea. 

— De ce fac asta? 

Sophie observă o nuanţă de iritare în ochii lui, ca și cum i se 
părea că oamenii aceia se făcuseră de râs. Se amuză de 
împotrivirea lui. 

— Ai zis că vrei să-mi arăţi ceva. Asta era? zise ea, indicând 
spre arhipelagul care îi înconjura. 

Hector vru să zică ceva, pe urmă se răzgândi, se ridică și 
dădu la o parte un scaun. Luă o geantă de dedesubt, o deschise 
și scoase două albume foto vechi cu coperţile din piele, unul 
verde-închis, iar celălalt maro-închis cu marginile aurii. Se așeză 
lângă ea. 

— Ai zis că vrei să mă cunoşti mai bine. 

Deschise albumul verde-închis la prima pagină - atmosfera 
era a anilor șaizeci, iar în fotografii se vedea un cuplu în haine 
elegante în fața Treptelor Spaniole din Roma. 

— Acesta este tatăl meu, Adalberto, pe care l-ai întâlnit deja. 
Lângă el se află mama mea, Pia. 

Sophie privi poza. Pia părea fericită, ceea ce se vedea nu doar 
pe chipul ei, ci și în postură. Era relaxată, dar în același timp 
stătea dreaptă, și era foarte frumoasă. Adalberto avea părul 
des, negru și părea mulțumit, era mândru și mulțumit. Privirea 
lui Sophie se întoarse la Pia. Era blondă, frumușică, cu tenul 
bronzat de soarele mediteraneean. Era idealul de femeie 
frumoasă al epocii respective. 

Hector dădu pagina și îi arătă fotografii cu el, împreună cu 
fratele și sora lui de pe vremea când erau copii. li povesti despre 
anii copilăriei petrecuţi în sudul Spaniei, despre singurătatea pe 
care o simţise după moartea mamei, despre relaţia cu tatăl său, 
despre prieteni și dușmani, despre sentimente, refulări și relaţii. 
Sophie asculta cu atenție. 

Îndreptă arătătorul spre o fotografie de-a lui de la zece ani, în 
care era împreună cu fratele și sora lui, toți trei aliniați și 
zâmbitori și purtând coifuri de indieni pe cap. 

— Fratele și sora mea au avut grijă de viaţa lor. Au copii, sunt 
căsătoriţi, și-au găsit liniștea. Eu nu. 

Părea să fi rămas blocat în aceste gânduri, ca și cum cuvintele 
pe care tocmai le rostise conturaseră brusc o realitate pe care 
încercase s-o ignore înainte. Sophie îl privea, îi plăcea în mod 
special această trăsătură a lui, gânditoare, ascunsă, cu o 
profunzime pe care nu voia să și-o recunoască, la care nu părea 
să creadă că are acces. 

Hector dădu din nou pagina și văzură o fotografie cu sora lui, 
Inez, la vârsta de cinci ani, cu o păpușă în brațe. Hector zâmbi. 
Apoi răsfoiră mai departe. Se lumină când văzu o fotografie de-a 
lui pe vremea când era copil, în fața unui copac, cu braţele pe 
lângă corp și cu unul din dinţii din față lipsă. Arătă cu degetul 
spre fotografie. 

— E făcută la noi în grădină, îmi amintesc exact momentul. 
Dintele îmi picase când căzusem cu bicicleta, dar prietenilor mei 
le-am zis că m-am luat la bătaie cu alţi băieți. 

Râse ușor, pe urmă împinse albumul în braţele lui Sophie, se 
lăsă pe spate, scoase un trabuc subţire din buzunarul de la 
piept, îl aprinse și inhală cu putere, ţinând fumul în plămâni 
câteva clipe înainte să-l dea afară. 

— Totul era mai bine înainte, nu-i așa? 

Sophie continuă să răsfoiască în album, văzu mai multe poze 
cu el de când era mic; într-una dintre fotografii pescuia și avea 
chipul scăldat în razele soarelui. Zăbovi asupra acestei imagini, 
trebuie să fi avut cam zece ani, dar deja i se citea hotărârea pe 
faţă. Sophie compară fotografia cu felul în care arăta în acel 
moment, pe jumătate culcat, fumându-și trabucul, și i se păru că 
erau la fel. 

Luă celălalt album în care văzu din nou poze cu Pia. Într-una 
dintre ele își spăla pe păr cei trei copii într-o albie aflată undeva 
pe o peluză. Pia părea să fi fost o mamă fericită. Sophie dădu 
pagina. Văzu o poză cu Adalberto Guzman, tânăr, cu părul 
negru, fumând un trabuc pe o veche verandă din piatră, cu 
pâlcuri de măslini și chiparoși în fundal. În alte poze se vedeau 
copiii jucându-se sau serbându-și ziua. Câteva pagini mai încolo 
văzu fotografii cu Adalberto și Pia în diferite locuri, împreună cu 


VP - 117 


diferite vedete ale momentului respectiv. Sophie îi recunoscu pe 
Jacques Brel și pe Monica Vitti. Mai văzu și un pictor al cărui 
nume nu și-l mai amintea. Urmau poze dintr-o călătorie de 
familie la Teheran la mijlocul anilor șaptezeci. Apoi veneau 
altele în care Adalberto, Pia și copiii luau cina cu niște prieteni. 
Paginile următoare erau pline de fotografii de familie cu prieteni 
și rude pe care Sophie nu le cunoștea. Erau fotografii vesele la 
Madrid și la Roma, pe Riviera Franceză, în arhipelagul suedez. 
Albumul se termina cu poze din 1981, iar ultimele pagini erau 
goale. 

— De ce se termină aici? 

Hector privi albumul. 

— E anul când a murit mama. După aceea n-am mai făcut 
fotografii. 

— De ce? 

Hector reflectă o clipă. 

— Nu știu, poate pentru că nu mai eram o familie. 

Sophie aștepta să audă continuarea. Hector înţelese. 

— Am devenit patru indivizi care încercau să se descurce pe 
cont propriu... Fratele meu s-a ascuns în adâncul mării în 
costumul lui de scafandru, Inez a plecat la Madrid și a ţinut-o în 
chefuri ani de-a rândul. Tatăl meu s-a cufundat în muncă, iar eu 
am rămas cu el să-l ajut. Asta poate pentru că moartea mamei 
m-a afectat cel mai mult și atunci m-am atașat de tata. 

Hector fuma și se uita în direcția opusă. Sophie îi căuta cu 
insistenţă privirea. Hector își dădu seama și întoarse capul spre 
ea. 

— Poftim? 

Sophie clătină din cap. 

— Nimic. 

Sophie privi din nou pozele. 

— Care îţi place cel mai mult? 

Hector se aplecă, luă celălalt album, răsfoi până ajunse la o 
pagină pe care se afla o poză de-a lui de la vârsta de opt ani. 
Era o poză cu el în picioare, privind drept spre obiectiv cu ochii 
plini de viaţă. Nu avea nimic special. Hector i-o arătă cu degetul 
în timp ce ţinea trabucul în colţul gurii. 

— De ce? întrebă ea. 

Hector privi fotografia încă o dată înainte să răspundă. 

— Unui bărbat nu-i place nimic mai mult decât băiatul care a 
fost odinioară. 

— Chiar așa? zise ea, amuzându-se de remarca lipsită de 
modestie. 

Hector dădu din cap cu convingere. 

— De ce ai acceptat să vii cu mine cu barca, Sophie? 

Întrebarea o surprinse. Sophie schiţă un zâmbet, nu pentru că 
i se părea amuzant, ci pentru că nu știa ce altceva să facă. 

— Pentru că m-ai invitat, îngăimă ea. 

Hector o cercetă cu privirea. Sophie simţea că încă mai avea 
pe buze acel zâmbet forțat, dar în cele din urmă reuși să și-l 
șteargă de pe chip cu oarecare graţie. 

— Ai fi putut să refuzi, zise el. 

Sophie dădu din umeri ca și când ar fi vrut să zică bineînțeles. 

— Atunci de ce? întrebă el. 

— Nu știu, Hector. 

Privirea lui Sophie rămase fixată asupra lui Hector. Vedea 
ceva în el, ceva ce o atrăgea, ceva ce încerca să ignore, ceva ce 
încerca să evite. Dar nu reușea, acel ceva o captiva, o captivase 
încă de prima dată când îl văzuse. Hector era sincer într-un mod 
special, era ca și cum n-ar fi fost loc în personalitatea lui pentru 
minciună sau prefăcătorie, ca și cum ar fi fost incapabil de așa 
ceva. Sophie adora acest lucru la el. Sinceritatea, deschiderea și 
naturalețea erau calităţile pe care Sophie le aprecia cel mai 
mult. Hector era însă și incredibil de periculos. Era sincer, 
deschis, plin de naturaleţe și incredibil de periculos. Sophie ar fi 
vrut ca lucrurile să stea altfel. 

— Suntem prieteni? o întrebă el. 

Cuvintele pe care le alesese îi dădeau un sentiment ciudat. 

— Da, sper că da. 

— Suntem oameni în toată firea, adăugă el ca o simplă 
afirmație. 

Sophie încuviinţă din cap. 

— Și asta-i adevărat. 

— Oameni în toată firea care sunt prieteni? 

— Da. 

— Nu pari sigură pe tine, zise el. 

Sophie nu răspunse. 

— Ești când plină de afecţiune, când brusc rezervată și rece și 
mă ţii la distanţă. Pari să nu te poţi hotărî. Îţi dorești o aventură? 

Poate un pic de distracţie? Viaţa ta e într-o fază dominată de 
plictiseală? 

Se pregătea să continue, să-i pună mai multe întrebări. Dar 
Sophie nu voia nici să-l mintă, nici să-i spună adevărul. Prin 
urmare, se aplecă spre el și îl sărută pe gură în speranţa că va 
înceta. Hector o sărută delicat, dar nu se lăsă prins în capcană, 
ci se desprinse, cercetând-o mai minuţios decât înainte. De data 
aceasta, părea să fi înţeles încercarea ei de a-l păcăli cu un 
sărut în vreme ce el se străduia să înţeleagă ceva încâlcit și 
complicat. 

Pe lângă ei trecu în mare viteză o barcă cu motor. Sophie o 
urmări cu privirea. 

— Nu vrei să ne întoarcem? întrebă ea încet. 

Privirea lui Hector zăbovea asupra ei, continuând să caute un 
răspuns pentru acel ceva pe care nu-l înţelegea. Apoi Hector își 
scărpină bărbia, scoase un murmur scurt, se ridică, aruncă 
trabucul pe jumătate fumat peste bord, apăsă pe un buton și 
ancora începu să se ridice. Apropie degetul de butonul de start, 
ezită, și-l trase înapoi și se întoarse din nou spre ea. 

— Am un fiu. 

Sophie nu înțelegea. 

— Am un fiu. Nu pot să-l văd. Mi-aș dori, dar mama lui nu-mi 
dă voie. Nu l-am văzut de zece ani. 

Sophie se holba la el, pur și simplu. 

— Cum îl cheamă? fu singura replică ce-i trecu prin minte. 

— İl cheamă Lothar Manuel Tiedemann, poartă numele de 
familie al mamei sale, are șaisprezece ani și locuiește la Berlin. 

Valurile molcome începură să legene iahtul. 

— Acum știi totul despre mine, Sophie, zise el încet. 

Se priviră. Sophie încerca să pună ordine în lucruri. Hector se 
pregătea să mai spună ceva, dar se abţinu. Porni motorul și 
cârmi spre ieșirea din golfuleț. 

e 

Gunilla se plimba de-a lungul promenadei de pe Karlavägen, 
pe porțiunea mai lată rezervată pentru pietoni și animale de 
companie. La soare era cald și adia o briză călduţă. În dreptul 
străzii Artillerigatan, Gunilla traversă. În faţa cofetăriei Tösse, 
lumea stătea la măsuţele de pe trotuar. Se opri și aşteptă, 
trăgând cu urechea la conversațiile unor soţii casnice 
deziluzionate, care în modul lor complicat și instinctiv exprimau 

faptul că nu se simțeau iubite. Apoi ascultă discuţia unor bărbaţi 
ce amestecau tot timpul fraze în engleză în schimbul de replici. 
Pe urmă, conversaţia unor tineri care râdeau de situaţii pe care 
ea nu le pricepea. Din când în când, îi plăcea să se așeze în 
mijlocul unui grup și să asculte. 

După câteva minute, apăru Sophie din direcţia pieţei 
Karlaplan. Gunilla așteptă până când ajunse lângă ea, după care 
porniră împreună în jos spre Sturegatan. 

După o vreme, Gunilla începu să pună întrebări. Ca de obicei, 
întreba despre persoanele din anturajul lui Hector, voia numele 
și rolul acestora, voia să știe de ce erau sau nu erau în stare. 
Sophie își dădea silinţa să răspundă cât mai complet. Când 
întrebările începură să-l vizeze pe Hector, cine era, ce tip de 
personalitate avea, nu-i spuse aproape nimic, era ca și cum nu l- 
ar fi cunoscut pe Hector, ca și cum nu voia să rupă încrederea 
tacită pe care acesta tocmai i-o arătase. 

Din partea opusă se apropia un grup de școlari. Sophie le făcu 
loc să treacă. 

— In meseria mea, am avut de-a face de multe ori cu bărbați 
de genul lui Hector Guzman, relaxaţi și șarmanţi la început, ca 
pe urmă să se transforme brusc și să devină exact opusul. Am 
văzut cum au distrus vieţile altor oameni... 

Sophie nu zicea nimic, mergea doar alături de Gunilla. 

— Nu te lăsa păcălită, Sophie. 


9. 


Se simţea ca dracu’. Avea mereu senzaţia că tot ce făcea era 
greșit. Gunilla nu-l contacta niciodată, iar după ultima întâlnire îl 
trata cu indiferenţă. Simţea că se făcuse de râs și avea intenţia 
să-și retragă cuvintele, să-și ceară scuze și să încerce să 
îndrepte greșeala comisă. Dar cu cât reflecta mai mult, cu atât 
mai mult își dădea seama că o astfel de mișcare n-ar fi făcut 
altceva decât să înrăutățească situaţia. Confruntarea trezise 
ceva în adâncul lui. Noapte se foia în pat, transpiraţia, gândurile 
amestecate și luminile străzii ce se strecurau înăuntru pe 
fereastră îl ţineau treaz. Oscila între furie și rușine, înverșunare 
și anxietate, fără să-și poată explica sursa acestor sentimente. 

În dimineaţa aceea fusese la doctor. Îi povestise acestuia că 
lucra noaptea, că dormea prea puţin și că îl dureau spatele și 
capul. Doctorul, un bărbat cu mâinile calde și uscate, fusese 
înţelegător, îi spusese că era epuizat, că prezenta simptome de 
extenuare. li controlase ochii cu o lanternă, îi pipăise amigdalele 
și îi făcuse și un control anal. Apoi îi prescrisese Citodon, un 
analgezic, pentru spate și cap, și Sobril, un antidepresiv, pentru 
senzaţia aceea pe care Lars nu o putea exprima sau explica. 

Lars îi ceruse să-i arate dosarul lui medical. 

— De ce? întrebă doctorul. 

— Pentru că vreau să-l văd. 

Fusese de ajuns. Doctorul întorsese ecranul calculatorului 
spre Lars. Acesta cercetase în fugă cele scrise, nu exista nicio 
urmă a antecedentelor lui. 

— Sunteţi mulțumit? 

Lars nu răspunsese. 

— Trebuie să veniţi la control peste șase săptămâni, mormăi 
doctorul. 

e 

Lars trecuse pe la farmacie, unde îi fuseseră eliberate 
medicamentele prescrise, apoi pornise cu mașina prin oraș. 

În copilărie suferise în mod constant de insomnie. Rosie îi 
dăduse din medicamentele ei. Avea unsprezece ani la vremea 
respectivă și foarte rapid devenise imun. Rosie, care era deja 
dependentă de medicamente și, în plus, prietenă apropiată a 
unui doctor cu care se culca atunci când tatăl lui nu era acasă, îi 
făcuse rost de niște tablete albe și banale, care îl doborau pe 
Lars în fiecare seară la șapte și jumătate. Nu-și aducea aminte 
niciun vis, iar de prin clasa a șaptea se simțea năuc toată ziua, 
senzație ce continuase până începuse liceul. 

Asistenta medicală de la școală îi descoperise dependenţa de 
medicamente. Inițiase o anchetă, apoi încercase să-și înăbușe 
indignarea și să se facă înțeleasă, explicându-i lui Lars că 
tabletele pe care le lua erau foarte puternice și creau o 
dependență teribilă. li spusese, de asemenea, că, deoarece 
luase așa de multe în perioada pubertăţii, trebuia să fie foarte 
atent când lua orice medicamente pe viitor, căci în corpul lui se 
crease o dependenţă care nu putea fi controlată decât printr-o 
abstinenţă totală. Lars dăduse din cap fără să înțeleagă nicio 

iotă din cele spuse. Mereu dădea aprobator din cap când cineva 
vorbea cu el. 

Încetase să mai ia pastilele albe de la vârsta de 
șaptesprezece ani, ceea ce dusese la insomnie, schimbări de 
dispoziție, anxietate acută și coșmaruri excesiv de apăsătoare în 
puţinele ore în care reușea să adoarmă. Dependenţa se făcea 
simțită în fiecare secundă. Se foia în așternuturile ude, plin de 
îngrijorare, neliniște și temeri. 

După câţiva ani s-a instalat abstinența, care se manifesta 
printr-un sentiment constant de zădărnicie. A încetat să mai 
simtă nevoia să ia medicamente, iar tremurăturile și schimbările 
de dispoziție s-au atenuat. Anxietatea a rămas însă, insomnia, 
de asemenea. Acestea din urmă au devenit parte integrantă din 
cotidian, erau realitatea lui. 

Parcă mașina în faţa sălii de bowling, unde se vindeau și 
băuturi alcoolice. 

Găsi o masă cu vedere la piste. Vedea grupuri de pensionari 
care aruncau de zor bile de bowling. Lars privi în palmă: avea 
șase tablete, câte trei din fiecare pachet. 

Le aruncă pe gât și le înghiţi cu vin roșu din Bulgaria. După 
câteva minute, senzaţia de apăsare din piept dispăruse, iar 
ţinuta lui era deja mai relaxată. Își dăduse scaunul pe spate și 
privea jucătorii, bucurându-se când aceștia ratau și detestându-i 
când le reușeau aruncările. 

— Bună! 

Sara se afla lângă el. Lars o privi mirat. 

— Cum ai aflat că sunt aici? 

— Te-am urmărit. 

— De unde? 

— De la doctor. 

Lars se întoarse către jucători, luă o gură de vin. Sara se 
așeză, încercând să-i surprindă privirea. 

— Cum te simţi, Lars? 

— Bine, de ce întrebi? 

Sara oftă. 

— Lars, hai să vorbim, te rog! 

Lars se prefăcu că nu înţelege și izbucni în râs. 

— Păi, nu asta facem chiar acum, nu vorbim? Gurile noastre 
se mișcă! 

Lars afișă un zâmbet ciudat. Sara stătea cu privirea aplecată, 
cercetându-și mâinile. 

— Nu vreau să trăiesc așa, șopti ea. 

Lars privea bilele ce se rostogoleau și popicele care cădeau la 
pământ. 

— Nu te mai recunosc, ești furios tot timpul, nu-mi spui ce s-a 
întâmplat... Am greșit eu cumva? 

Lars pufni indignat. 

— Vreau să te ajut, dacă pot. 

Sara îl privi încercând să-și dea seama dacă Lars înțelesese 
ce-i spusese. 

— Ai mai fost în situaţia asta, Lars, șopti ea. 

Lars îi evita privirea. 

— Când ne-am cunoscut, înainte să ne hotărâm să ne mutăm 
împreună, când ai început să lucrezi în Västerort. Te purtai 
exact ca acum... A durat câteva săptămâni bune... Când ţi-ai 
revenit, mi-ai povestit despre medicamentele pe care le luaseși 
în copilărie... 

— Vorbești aiurea... 

Sara se strădui să nu se lase influenţată de atitudinea lui. 

— Nu, deloc, zise ea. 

Un pensionar slăbănog, îmbrăcat în trening, reuși să doboare 
toate popicele dintr-o singură lovitură și se întoarse spre 
tovarășii săi, încercând să-și mascheze rânjetul triumfător. 

— O ducem bine, Lars. Avem o relație lipsită de certuri și 
neînţelegeri. Fiecare are spațiul lui personal, dar avem și 
momente pe care le petrecem împreună... Avem aceleași 
interese, aceleași principii. Asta înseamnă totuși ceva... 

Lars goli paharul, evitându-i în continuare privirea. 

— Ce s-a întâmplat? întrebă ea. 

— Nu s-a întâmplat nimic, ești tu paranoică... Și, în plus, mai 
ești și urâtă. 

Sara încercă să-și ascundă mâhnirea. 

— Atunci vreau să ne despărţim. 

Lars avea același zâmbet strâmb pe buze. 

— Păi, nu ne-am despărțit deja? 

Tristeţea Sarei se transformă în mânie. Se holbă la el, după 
care se ridică brusc și plecă. Lars o privi cum se îndepărtează, 
sorbi din vin, apoi se uită la o babă grasă care aruncase bila în 
afara pistei. Baba încerca să pară veselă când se întoarse la 

grupul ei de prieteni, ca și cum ceea ce era important era să se 
distreze împreună, nu să câștige. Mda, chiar așa. 

După ce sala de bowling se închise, Lars găsi un bar irlandez, 
care era irlandez pe cât e McDonald's un restaurant finlandez. 
Aveau un televizor cu ecran plat, un joc de darts electronic și un 
coș de minibaschet cu mingi mici și ridicole. Cireașa de pe tort 
era barmanul iranian care vorbea prost englezește și i se adresa 
lui Lars cu șefule. Dar lui Lars nu-i păsa oricum. Venise să se 
îmbete și asta se și întâmplă. Bău cât de mult putu până la ora 
închiderii, iar a doua zi dimineaţă se trezi în mașină, cu nasul 
rece, în spatele geamurilor aburite. Lumea dimprejur se trezise 
deja și era în plină forfotă. 

Lars se ridică, se șterse la ochi, se scărpină în cap și își clăti 
gura uscată cu o bere răsuflată. 

Luă mașina, pe jumătate mahmur, pe jumătate beat, și se 
duse la spitalul Danderyd. Își petrecu ziua întreagă în mașina 
parcată în apropierea spitalului, rozându-și unghiile, înghițind 
tablete, bând în loc de prânz și așteptând. 

a 

Când o văzu pe Sophie părăsind spitalul în după-amiaza 
aceea, Lars deveni extatic, iar sentimentul de siguranță îi 
reveni. 

Rămase în spatele ei o vreme, în timp ce Sophie pedala spre 
casă, apoi o depăși, după care, ca de obicei, o porni spre 
locuinţa ei, își alese un loc de parcare, își puse căștile și începu 
să asculte ce se petrecea în viaţa ei. 

Aceasta era noua lui viaţă, nimic altceva nu mai conta. 
Asculta ce zicea Sophie, îi auzea pașii când trecea pe lângă un 
microfon, auzea sunetele pe care le făcea în timp ce lua cina 
singură, asculta discuţiile pe care le avea cu Albert. 

La unsprezece, Lars schimbă canalul de recepţie și începu să 
asculte microfonul din dormitor. O auzi pe Sophie dând la o 
parte plapuma și așezându-se pe pat. Lars trăsese concluzia că 
Sophie dormea dezvelită, căci nu o auzea niciodată trăgând 
plapuma peste ea. Și-o imagina adormită pe cearșaful alb, cu 
părul răsfirat pe pernă, respirând ușor și visându-l poate chiar 
pe el. Dorinţa îl chinuia, iar Lars n-o înțelegea, nu era în stare s- 
o ţină în frâu. De aceea, își făcea plinul de tablete. Atunci totul 
revenea la normal, până și dorinţa. 

După ce trecură trei ore bune de tăcere, pe când Sophie și 
Albert dormeau duși în camerele lor, Lars cobori din mașină și se 
furișă în grădină. Era o noapte de vară liniștită și caldă. Lars se 
simţea calm și senin. Se opri pe veranda din spatele casei, se 
uită în jurul său, apoi urcă treptele, forță ușa de la intrare și o 
deschise cu grijă. Balamalele scârțâiră ușor. Lars intră în 
sufragerie fără să facă niciun zgomot. Asculta cu încordare. 

Sophie dormea la etaj, iar faptul că se afla atât de aproape de 
ea îi dădea o senzaţie de euforie. Se strecură în bucătărie. 
Deschise frigiderul cu grijă, se uită înăuntru, dădu frâu liber 
fanteziei. Era bărbatul casei, care tocmai se dăduse jos din pat 
și coborâse în bucătărie să caute ceva de mâncare. 

Lars scoase pâine, unt și mezeluri, se așeză la masă și mâncă 
un sandvici. Apoi îi zâmbi fiului ce tocmai coborâse scările în 
fantezia lui, după care se ridică și o sărută pe Sophie, când 
aceasta cobori la rândul ei un pic mai târziu. li arătă că 
pregătise micul dejun, ea îi zâmbi și îl sărută din nou. Lars făcu 
o remarcă plină de umor, iar Sophie și fiul ei izbucniră în râs. 

Lars ieși din casă, făcând cu mâna în imaginaţie micii lui 
familii inexistente când ajunse la poartă, apoi se întoarse în 
mașină prin întunericul nopții. 

Când ajunse acasă, mai luă o porţie de tablete și adormi ca un 
prunc pe salteaua murdară. 

e 

Genunchii i se loveau de spătarul scaunului din față. Lui 
Mikhail i se părea că locul în avion era prea strâmt. Lângă el 
stătea Klaus. Klaus era un neamţ cam la patruzeci de ani, cu un 
corp de halterofil. Avea început de chelie și mușchi compacţi 
peste tot, chiar și pe faţa care, în plus, era împodobită cu o 
mustață subţire ca de actor de filme porno. Era un tip dur care 
știa să facă de toate, fără să fie expert în ceva anume - era un 
tip care niciodată nu refuza un job. Mai lucraseră împreună și cu 
alte ocazii, când Ralph comandase niște vizite la domiciliu. Klaus 
făcuse o treabă bună, fusese total lipsit de scrupule. 

Decolaseră din Munchen și se îndreptau spre aeroportul 
Arlanda din Stockholm. Stewardesa la oferi cafea, din spate se 
auzeau ţipetele unui copil, niște moși dezlegau sudoku, iar 
câteva femei între două vârste lucrau la niște prezentări pe 
laptop. Cântecele celor de la Bee Gees răsunau din căștile pe 

care Klaus le avea în urechi. Klaus dădea din cap în ritmul 
muzicii și bătea ritmul cu palma dreaptă pe picior. 

Mikhail încercă să treacă în revistă ce aveau de făcut. N-avea 
un plan clar, evalua diferitele opţiuni în mintea sa, cumpănindu- 
le. În cele din urmă ajungea mereu la aceeași concluzie - 
trebuiau să acționeze dur și concis. Roland fusese la Stockholm 
cu două zile înainte și revenise cu un rânjet pe buze. Avem un 
tip acum, zisese. O să vă aranjeze întâlnirea cu Hector... 

În cabină se auzi un semnal sonor, iar beculeţele se aprinseră, 
marcând faptul că trebuiau cuplate centurile de siguranţă. Se 
auzi o voce de femeie ce trăncănea într-o limbă nordică pe care 
nu o înțelegea. Avionul începu coborârea. Erau ceva turbulente, 
iar Klaus se ţinea de mânerele scaunului, ridicându-și involuntar 
picioarele la fiecare zdruncinătură. 

— Urăsc chestiile astea, zise Klaus. Chiar le detest. 

Vântul bătea dintr-o parte. Klaus era palid. Avionul se clătina 
spre stânga, apoi se zgâlțâia brusc la dreapta. Klaus îl apucă pe 
Mikhail de braț. 

— Scheisse... 

În cele din urmă aterizară și motoarele se opriră. Klaus respiră 
ușurat. 

Cei doi închiriară o mașină cu care se duseră în oraș, unde 
traseră la un hotel din piața Hötorget. După ce se instalară, 
ieșiră în oraș. Se însera. Mâncară ceva la o terasă. Era cald, mai 
cald decât la Munchen. 

— Din câte știu eu, are trei tipi, deci ăsta e punctul de 
plecare. Doi dintre ei sunt profesioniști: garda de corp a lui 
Hector și cu polonezul ăla, despre al treilea nu știu nimic. 

Klaus asculta în timp ce-și mânca friptura. Mesteca repede și 
ținea tacâmurile ciudat când tăia carnea. 

— Are un birou aici, în oraș, dar nu prea stă pe-acolo. Data 
trecută când am fost aici și l-am urmărit, l-am văzut de multe ori 
la restaurant, acolo punem mâna pe el. Avem persoana de 
legătură care ne anunţă la momentul potrivit. 

— Sună bine, răspunse Klaus fără prea mare entuziasm. 

Apoi făcu un semn chelnerului, arătându-i paharul gol de suc. 

Plecară din restaurant, se urcară în mașina închiriată și 
scriseseră în GPS strada Sandsborgsvăgen, din Enskede. 

— Întoarceţi unde aveţi posibilitatea, zise o voce în germană. 

Klaus făcu întocmai. 

Străbătură traficul din Stockholm, ieșiră pe șoseaua de 
centură spre sud, apoi, de pe banda din stânga, trecură peste 
podul Johanneshov. 

— Arată ca o minge enormă de golf, zise Klaus când trecură 
pe lângă Globent. 

Mașina se opri în faţa unei case banale. Sunară la ușă. 
Deschise un bărbat între două vârste. Avea chelie și burtă, purta 
o cămașă demodată și o cravată prea scurtă. Părea că tocmai se 
întorsese de la serviciu - de la un serviciu dintr-o altă epocă. 

— Wilkommen... meine herren.” 

Se amuză de unul singur de felul cum vorbea germană. 

Cei doi îl urmară spre beci. Bărbatul deschise o ușă de fier și îi 
pofti înăuntru. Mikhail intră în cameră și văzu o mulțime de 
arme, revolvere și pistoale automate pe unul dintre pereţi, puști 
de vânătoare și puști automate pe celălalt. 

Bărbatul zâmbea entuziasmat și le explica întocmai ca un tip 
de la teleshopping despre diferitele arme - e obsedat de arme, 
își zise Mikhail în sinea lui. Îi întrerupse campania de publicitate, 
arătând cu degetul spre perete. 

— Dă-mi un Sig și două bastoane flexibile. 

Bărbatul dădu jos arma, îi înmână lui Mikhail o cutiuţă cu 
muniţie și începu să pălăvrăgească despre faptul că muniţia era 
elveţiană, despre greutatea gloanțelor, despre utilizările 
frecvente. Trase un sertar dintr-un dulap și scoase două 
bastoane. Mikhail îi dădu pistolul lui Klaus, iar celuilalt îi întinse 
un teanc de bancnote euro. 

leșiră din beci și din casă fără să-și ia rămas-bun și urcară în 
mașină. Klaus citi adresa pe o hârtie, după care o introduse în 
GPS. Mikhail formă numărul pe care îl primise de la Roland 
Gentz și apăsă pe butonul verde. Cineva răspunse la celălalt 
capăt al liniei. 

— Carlos? Mi s-a spus să te contactez, procedează cum ai fost 
instruit, sosim în... Mikhail se aplecă și citi pe ecranul GPS-ului... 
douăzeci de minute. 

Închise telefonul. 

— Efectuati o întoarcere în U în acest moment, zise din nou 
vocea femeii digitale. 


6€ sală polivalentă de lângă Stockholm, cu arhitectură modernă, asemănătoare cu o 
minge, literal Globul. (N.t.). 
7 Bine ați venit... domnilor (în germ. în orig.). (N.t.). 

— Mai taci odată, i-o tăie Klaus. 
e 

Jens îl căutase pe Thierry peste tot, în toate locurile unde se 
vindeau obiecte din categoriile artă etnică, antichităţi sau 
mărunţișuri new age - în magazinele de antichităţi de pe 
Roslagsgatan, în magazinele turistice din Gamla stan? și de pe 
Drottningsgatan și în magazinele din cartierele Söder și 
Kungsholmen. Interesul lui pentru acea statuetă din America de 
Sud era singurul indiciu pe care îl avea... Șansa de a-i întâlni pe 
Aron sau pe Leszek era aproape inexistentă, deși străbătuse 
orașul în lung și-n lat mai multe zile de-a rândul. 

Västmannagatan era mai puţin cunoscută pentru magazinele 
sale. Jens cumpărase însă, de mult, un glob pământesc din sticlă 
de acolo. Magazinele înșiruite de-o parte și de alta a străzii 
vindeau mai degrabă rarităţi și obiecte de design din anii 
cincizeci. Jens începu în capătul dinspre piaţa Norra Bantorget și 
continuă pe stradă în sus în direcţia scuarului Odenplan. 
Oboseala care îl apăsa era însoţită de o doză sănătoasă de 
frustrare. Cu toate acestea, nu avea altă soluţie decât să 
continue. Intra și ieșea din magazine, punând în fiecare aceeași 
întrebare legată de obiectele din patrimoniul cultural sud- 
american. Mai întreba și dacă știau cumva vreun tip pe care îl 
chema Thierry. De fiecare dată era întâmpinat de aceleași feţe 
întrebătoare. 

După cel de-al cincilea colț de stradă, trecu pe lângă 
magazinul în care cumpărase globul de sticlă cu douăzeci de ani 
înainte. Arăta la fel ca odinioară, doar preţurile din vitrină erau 
altele. Două uși mai departe se afla un mic magazin pe care nici 
nu l-ar fi observat dacă n-ar fi făcut această expediţie. Vitrina 
era mică și întunecată, doar cu câteva obiecte expuse. Printre 
acestea distingea niște pături în culori deschise, măști, scuturi și 
sulițe. Jens păși înăuntru și auzi sunetul unui clopoțel ce era 
fixat pe ușă. 

Peste tot erau gramezi de obiecte vechi din toate colțurile 
lumii, ca și cum s-ar fi aflat în mai multe epoci diferite, din tot 
atâtea locuri diferite. Jens simţea că nu-și mai poate lua privirea 
de la obiectele din jurul său. In mintea lui se întipăriseră o 
mulţime de impresii. Erau vechi obiecte de artă, produse textile, 
obiecte de mobilier, bijuterii, statuete. Toate erau frumoase, 


3 Cartier din centrul istoric al orașului Stockholm. (W.t.). 

atrăgătoare și cumva altfel - impresionante într-un mod 
inexplicabil, într-un colţ, într-o mică vitrină, observă niște 
statuete din piatră, figurine în miniatură, exact ca aceea pe care 
o văzuse pe vapor în mâna lui Thierry. 

Auzi zgomot de pași în spatele său, se întoarse și văzu o 
femeie frumoasă ieșind din spatele unei draperii ce dădea spre 
camera din spate. Avea o coafură cu mult volum și o siluetă 
lungă fără să fie înaltă. Jens presupuse că era din Caraibi. 

— Bună ziua, zise el. 

Ea îi răspunse printr-un zâmbet. 

— Thierry..., spuse Jens, ca și cum ar fi realizat brusc că 
găsise în sfârșit ce căuta. 

Femeia ezită, se întoarse și dispăru din nou în spatele 
draperiei. 

Jens simţea cum începe să-i bată inima mai tare în piept. Dură 
câteva secunde bune înainte ca bărbatul care ieșise să-l 
recunoască. 

— Tu aici? 

e 

Thierry îl sunase pe Aron, explicându-i pe scurt situația, apoi îi 
dăduse receptorul lui Jens. 

Aron îi spusese să iasă în stradă, să o ia în jos, iar la câteva 
uși mai încolo să intre într-un restaurant. 

Thierry îi deschise ușa și îi arătă încotro s-o ia. 

— Acolo, Aron te așteaptă. 

Jens începu să coboare spre restaurant. Totul părea absurd. 
Care erau șansele să i se întâmple asta? Nici măcar nu mai avea 
puterea să gândească. 

Pe un panou mic scria TRASTEN. Jens intră și se îndreptă spre 
bar; acolo observă vreo zece oameni răspândiţi la mese. Ceru 
un pahar de tonic și privi camera în timp ce bea. 

După câteva minute, Aron apăru din spatele ușilor batante de 
la bucătărie, îl văzu pe Jens și îi făcu semn să vină la el. 

Jens merse după Aron printr-o bucătărie, traversară un coridor 
scurt și ajunseră la un birou. Aron îl invită pe Jens să intre. 

Era o cameră mică - avea un birou pe care se afla un 
calculator. Era dezordine, se vedeau scrumiere pe jumătate 
pline, o grămadă de reviste și un semn de circulație furat, 
rezemat de un perete - Staționarea interzisă. Mai încolo erau 
cești de cafea murdare și un calendar vechi de perete. Camera 

era cu siguranță folosită de mai multe persoane, cel mai 
probabil numai de bărbaţi, bărbaţi care aveau nevoie de o zonă 
liberă, în care nimeni să nu fie nevoit să-și asume răspunderea. 

— Așază-te dacă găsești vreun scaun. 

Jens găsi unul. 

— Lucrezi aici? întrebă Jens în timp ce se așeza pe scaun. 

Aron clătină din cap. 

— Nu. 

Aron se așeză în spatele biroului. 

— Ce-ai pe inimă? întrebă el cu simplitate, amuzându-se de 
cuvintele alese. 

Jens își încordă dintr-odată atenţia. 

— După ce ne-am despărțit, am mers mai departe prin 
lutlanda și m-am oprit la bunica mea peste noapte. M-am trezit 
cu un Glock în gură și rusul ăla enorm stătea pe marginea 
patului. 

Aron ridică din sprâncene. 

— M-a lăsat lat și pe urmă s-a cărat cu lăzile mele. 

— Și în lăzi se aflau armele tale? 

Jens încuviinţă din cap. 

— Cui i le duceai? 

— Unui client. 

— Dar nu de aici, din Suedia? 

Jens clătină din cap. Aron reflectă o vreme. 

— Știa că sunt arme în lăzi? 

— Nu, nu cred. A fixat un transmiţător pe una din lăzi pe 
vapor, care s-a întâmplat să fie a mea și nu ata. 

Aron cugetă câteva clipe, apoi ridică privirea. 

— Deci, ce pot să fac pentru tine? 

— Trebuie să-mi recuperez marfa, trebuie să-mi spui ce știi 
despre el... unde e, cum pot să intru în legătură cu el. 

e 

Hanul nu era de fapt un han. Era o pizzerie, iar pe fereastră 
avea inscripţia Bere și vin. Mobilele erau din lemn închis la 
culoare, iar șerveţelele erau dintre cele mai ieftine, tari și 
subțiri. 

Mânca o jumătate de pizza, bău patru beri și trei pahare de 
tărie. Simţise nevoia să se îmbete. Lars era cu mintea aiurea, 
ceea ce, mai nou, începuse să-i facă plăcere. Înainte se simţea 
prost dacă nu-și folosea mintea în mod constructiv. Acum însă 

își permitea să se gândească aiurea, fără să aibă vreun scop 
precis, să se lase purtat de val. Era fantastic. Noi senzaţii 
apăreau și apoi dispăreau. Lars își făcea plinul de tablete și se 
relaxa ca un bebeluș adormit. Poate că toată lumea își dorea să 
fie așa? După câţiva ani în lumea adulţilor poate că toată lumea 
căuta o astfel de stare? Zâmbi în sinea lui, apoi dădu cu ochii de 
tipul care făcea pizza în spatele tejghelei. Părea îngrijorat, se 
întorsese cu spatele. Lars presupuse că observase calmul lui ca 
de nirvana și că fusese cuprins de anxietate la gândul că el nu 
reușise să atingă o astfel de stare. Toţi erau invidioși pe el, așa 
era dintotdeauna. 

Lars se scărpină cu putere pe obraz. Avea un coș care nu-i 
dădea deloc pace. 

Cu faţa înfierbântată și cu câmpul vizual îngustat, Lars se urcă 
la volan și o porni spre locuinţa lui Sophie în jurul orei nouă. 
Avea opt locuri diferite din care asculta, în mod alternativ, ca să 
nu fie descoperit, toate în vecinătatea imediată a casei. Parcă la 
stația numărul patru sau poate era trei? Opri motorul, își puse 
căștile și începu să asculte. Casa era cufundată în tăcere. 
Încerca să deslușească sunetele făcute de Sophie. Stătea oare 
nemișcată? Mai luă două tablete, iar realitatea deveni și mai 
difuză. 

După o vreme, auzi zgomot de pași în bucătărie, apoi în hol. 
Auzi ușa de la intrare deschizându-se și închizându-se la loc. 
Schimbă canalul și începu să asculte microfonul din bucătărie. 
Încerca să-și dea seama dacă deschisese ușa cuiva sau dacă 
ieșise ea însăși pe ușă afară. În bucătărie nu se auzea niciun 
sunet, holul era cufundat în tăcere. Lars așteptă. Sophie ieșise 
într-adevăr afară. 

Lars porni mașina și se îndreptă spre casă. Se întâlni cu Land 
Cruiserul lui Sophie care venea spre el la vale. In vârful dealului 
întoarse Volvoul. 

Era atât de beat, încât îi era greu s-o urmărească fără să se 
apropie prea tare de ea sau să stea prea departe și să-i piardă 
urma. Şoseaua Roslagsvăgen era însă liberă în acea seară în 
sensul spre oraș, ceea ce-l avantaja. Conducea pe mijlocul 
drumului, cu ochii bulbucaţi, folosind linia ce despărțea benzile 
ca punct de reper. 

O urmări până în Vasastan, unde Sophie parcă în fața 
restaurantului Trasten. Lars găsi un loc de parcare puţin mai 

încolo, îl văzu în oglinda retrovizoare pe Hector întâmpinând-o 
pe Sophie, apoi îi văzu pupându-se pe obraz și intrând în 
restaurant. 

e 

Jens nu-l cunoștea pe bărbatul care intrase în cameră în timp 
ce el și Aron stăteau de vorbă. 

— Carlos e aici? 

Aron clătină din cap. 

— M-a sunat și mi-a zis să vin încoace. 

Aron clătină iar din cap. 

— Nu l-am văzut. 

Bărbatul reflectă o clipă, dar se opri când dădu cu ochii de 
Jens. Îi întinse mâna. 

— Hector Guzman. 

Jens îi strânse mâna. Hector era un bărbat voinic, cu piciorul 
în ghips, îmbrăcat elegant, cu o atitudine prietenoasă și plină de 
încredere - era stăpânul, nu doar aici, ci probabil oriunde. 

— Jens e tipul de pe vapor despre care ţi-am vorbit. Avem o 
problemă comună. 

— Ce bine, atunci îi putem da lui și partea noastră, zise Hector 
zâmbind. Și ce problemă, mă rog? 

Jens îi depănă povestea care începea cu încărcarea mărfii în 
Paraguay și se termina cu vizita lui Mikhail la bunica lui Jens în 
lutlanda. Pe la mijlocul relatării, Hector se așeză pe un scaun, 
privindu-l pe Aron ce intervenea din când în când ca să-i dea 
lămuriri. Hector rămase o vreme în cumpănă după ce Jens își 
isprăvi povestea. 

— O poveste pe cinste, nu glumă. 

Jens era în expectativă. Hector mai chibzui o vreme, după 
care îl privi pe Jens. 

— Și săraca bunică-ta ce-a zis? 

Jens nu se aștepta la așa o întrebare. 

— Se descurcă ea. 

Un iz de mâncare din bucătărie pătrunsese în birou. 

— Dacă te ajutăm să-ţi recapeţi marfa, trebuie să alegi, fie ne 
plătești în bani gheață pentru job, fie ne întorci serviciul cu altă 
ocazie. 

— Și dacă nu reușiți? 

— Reușim întotdeauna, zise Hector. 

— Foarte bine. Deci, cum facem? întrebă Jens. 

— Nu facem nimic pentru moment, răspunse Aron. Aranjăm în 
așa fel încât să intrăm în legătură cu ei. Ceea ce ne interesează 
pe noi e ca ei să înţeleagă că armele nu sunt ale noastre. 

Hector îl privi pe Jens. 

— Oamenii cu care avem de-a face sunt niște psihopaţi, dar 
cred c-ai înţeles deja asta. 

Hector căzu brusc pe gânduri și se întoarse către Aron. 

— Ești sigur că nu e aici Carlos? 

Aron încuviinţă din cap. 

— Bine, Jens, zise Hector lovindu-și genunchii cu palmele, mă 
bucur că te-am întâlnit. Acum am de gând să ies în oraș și să iau 
cina cu o femeie pe care o plac. Cred că m-a așteptat destul în 
restaurant. 

Hector arătă cu degetul în timp ce se ridica. Pe urmă îl privi 
pe Jens. 

— Ai pe cineva de felul ăsta alături de tine? 

— Nu, mă tem că nu. 

— Păcat, zise el și se îndreptă spre ușă. 

Jens se uită după el. In momentul când Hector dădu să 
deschidă ușa, cineva o împinse cu putere înapoi spre el, lovindu- 
|. Hector se clătină. Mikhail și încă un tip se năpustiră înăuntru. 
Jens apucă să vadă cum cel mai mic dintre cei doi îl lovi pe 
Hector în cap cu un baston. Apoi îl trântiră la pământ, aplicându- 
i o lovitură puternică în beregată. Mikhail se repezi asupra lui 
Aron. Acţionau rapid, era clar că atacul fusese pregătit. Jens se 
aruncă instinctiv asupra bărbatului mai scund. li dădu un cap în 
gură, îi aplică o serie de lovituri și îl răpuse la pământ, urcându- 
se pe el. Mikhail se apropiase însă de el pe la spate, după ce se 
asigurase că Aron era inofensiv. O lovitură puternică cu piciorul 
în moalele capului îl făcu pe Jens să-și piardă echilibrul. Apucă 
să se întoarcă, să se ridice pe jumătate și să tragă un pumn. 
Insă Mikhail începu să-l izbească repede cu bastonul în cap. Jens 
încerca să se apere. Dintr-odată văzu negru în fața ochilor. 

e 

Auzi sunete estompate, cineva trăgea de el, spunându-i ceva 
ce nu pricepea. Sunetele păreau să se contopească în această 
lume de mijloc aflată între realitate și vis în care fusese 
propulsat. 

Jens deschise ochii. Avea o durere de cap teribilă. O migrenă îi 
sfâșia întreaga fiinţă, lumea înconjurătoare era dură și orbitoare. 

Închise din nou ochii. Cineva îl zgâlţâi din nou, mai tare de 
această dată. Jens ar fi vrut să protesteze, să-i spună persoanei 
respective să-l lase în pace, dar zdruncinăturile erau insistente. 
Deschise din nou ochii și în lumina ţipătoare văzu ceva ce-l 
convinse că visa: Sophie Lantz se afla acolo și îl striga. Se 
bucură să o vadă în vis, uitase cât era de frumoasă. Îmbătrânise 
un pic, avea riduri fine în jurul ochilor, dar era în continuare 
nespus de frumoasă. Îi zâmbi și apoi se întoarse pentru a-și 
continua somnul. Își dădu seama că se afla pe podeaua din 
biroul restaurantului și înțelese că o parte din vis era realitate. 
Începu să-și aducă aminte ce se întâmplase, Mikhail intrase în 
cameră... 

Jens începu să miște din picioare și din mâini și să clipească, 
încercând să se trezească din acel vis ciudat. 

— Jens? 

Deschise din nou ochii. Sophie se afla în continuare lângă el. 
Jens încerca să se concentreze. Îi era greu, lumea părea să se fi 
răsturnat cu susul în jos. 

— Jens? Mă auzi? 

Acum o vedea clar și își dădu seama că nu visa. 

— Sophie? 

În ciuda îngrijorării de care era cuprinsă, Sophie schiţă un 
zâmbet. Îl ajută să se ridice în capul oaselor, se așeză pe vine în 
fața lui și îl privi în ochi. El îi întoarse privirea, își aminti ce ochi 
frumoși avea, ce chip frumos, ce apariţie impresionantă era. 

— Ai o comotie cerebrală, zise ea. 

Jens o privi. 

— Ce cauţi tu aici? 

— N-are nicio importanţă, răspunse ea. 

Totul i se părea absurd. Ușa se deschise în spatele lor și îl 
văzură pe Aron intrând. Avea sânge uscat pe față de la o rană în 
dreptul sprâncenei și vânătăi pe obraz și sub ochiul drept. Părea 
concentrat și agitat în același timp. 

— Plecăm în momentul ăsta, zise el. 

Jens se ridică împleticindu-se. 

— Sophie, adu mașina ta. Ne vedem în spatele casei, continuă 
Aron. 

Sophie ieși din cameră. 

— Am nevoie de ajutorul tău acum, Jens, zise Aron. L-au luat 
pe Hector cu ei, dar îl putem urmări prin GPS. Ai ceva la tine? 

Jens clătină din cap. 

Aron scoase dintr-un dulap un revolver cu țeava scurtă de 
calibrul 45. 

— Toate astea intră în achitarea datoriei. 

Jens luă pistolul și verifică dacă era încărcat. leșiră în grabă pe 
ușa din spate care dădea spre o curte interioară. Traversară 
curtea, intrară într-o altă clădire și ieșiră în stradă pe partea 
cealaltă. Land Cruiserul apăru în mare viteză printre case, apoi 
frână brusc. Aron deschise portiera din faţă. 

— Tu rămâi aici, Sophie. Îţi împrumutăm mașina un pic. 

— Aveţi nevoie de mine, zise ea. O să aveţi amândoi mâinile 
libere dacă eu conduc. 

Aron n-avea timp să stea la discuţii. Se urcară în mașină, Aron 
pe scaunul din față, Jens pe bancheta din spate, după care 
Sophie apăsă pe acceleraţie. 

— Autostrada E4 spre nord, zise Aron cu privirea pe GPS-ul 
telefonului. 

e 

Sophie rulă rapid spre Norrtull, intră pe șoseaua de centură 
spre nord, iar când ajunse pe autostradă, mări și mai mult 
viteza. 

Atunci zări același Volvo pe lângă care trecuse când plecase 
de-acasă. Se postase puţin mai în spate pe banda din stânga, 
deși autostrada era liberă. Observa în oglinda retrovizoare cum 
se apropia. Sophie încerca să se hotărască dacă să-l lase să 
continue să-i urmărească sau nu... li putea ajuta să-l salveze pe 
Hector... Dar ce s-ar fi întâmplat mai apoi? 

Volvoul era și mai aproape. 

Sophie se încadră pe banda din dreapta în apropierea ieșirii 
de pe autostradă în direcția Hagaparken. Așteptă până în ultima 
secundă și exact la sfârșitul ieșirii viră brusc la dreapta, acceleră 
și părăsi autostrada. Volvoul nu avu timp să reacționeze și 
rămase pe autostradă. Sophie apucă să-l vadă pe bărbatul care 
conducea. | se părea cunoscut. 

Aron își ridică privirea de pe GPS. 

— Ce te-a apucat? 

— Scuze, nu mi-am dat seama, credeam că sunt pe banda din 
stânga. 

Ajunse în vârful unei coline și ar fi trebuit să o ia drept înainte 
ca să iasă din nou pe autostradă. In schimb, Sophie o coti la 
stânga spre Solna pe șoseaua de centură Frâsundaleden. 

— Sophie?! 

Aron părea enervat. 

— Scuze, scuze... dar trebuie să întorc! 

Se prefăcu stresată și incapabilă să se controleze. Aron o 
privi, încercând să înțeleagă cum putuse să conducă atât de 
prost. Făcu o tură în sensul giratoriu și pe urmă o luă în aceeași 
direcţie de unde venise, ieși pe autostradă și acceleră la 
maximum. 

Treaba  mersese așa cum sperase: Volvoul părăsise 
autostrada la ieșirea următoare, apoi întorsese și intrase din nou 
pe autostradă. Îl vedea acum apropiindu-se din direcţia opusă și 
îndreptându-se spre oraș. Mări viteza fără să se uite la șofer. 

Rațiunea ar fi trebuit să-i dicteze să se întoarcă acasă, să nu 
se lanseze într-o acţiune riscantă, dar raţiunea părea să fie 
altundeva. Nu urmase niciun fel de logică, se lăsase condusă de 
sentimentul de îngrijorare pentru Hector. Nimic altceva nu mai 
exista în acel moment. 

Privirea i se opri asupra lui Jens în oglinda retrovizoare, 
apariţia lui neașteptată o speriase. Il vedea stând pe bancheta 
din spate și privind pe geam. Îmbătrânise și părea mai robust 
decât și-l amintea. Avea însă aceeași frizură ciufulită și blondă și 
era bronzat ca un copil care tocmai se întorsese din vacanţa de 
vară. Îi recunoștea privirea, sălbatică și gânditoare - un amestec 
paradoxal. Ca și cum i-ar fi citit gândurile, Jens își ridică ochii, 
întâlnindu-i pe-ai Sophiei în oglindă. Aron urmărea GPS-ul 
telefonului. 

— Acum se află la vest de noi, la următoarea trebuie să ieși 
de pe autostradă. 

Sophie ieși de pe autostradă și o coti pe un drum naţional 
care traversa o zonă împădurită. Mergeau în întuneric și, în cele 
din urmă, intrară în pădure pe un drum pietruit. Sophie stinse 
farurile și continuă să conducă în beznă. 

— Oprește! 

Aron își cerceta transmițătorul. 

— Mă duc doar eu. Voi rămâneţi aici cu telefonul deschis. 

Aron își montă amortizorul pe pistol. 

— Vin cu tine, zise Jens. Sunt doi. 

— Nu, rămâi aici, în caz că vreunul din ei vine încoace. 

Aron ieși din mașină și dispăru rapid în pădurea întunecată. . 

Jens și Sophie rămaseră singuri, înconjurați de tăcere. In 
curând, Jens nu mai putu suporta așteptarea, deschise portiera 
și făcu câţiva pași prin pădure iscodind în direcţia în care 
dispăruse Aron. 

Sophie îl urmărea cu privirea de la volan. 

e 

Mikhail era nemulțumit. Klaus fusese prea dur cu spaniolul. 
Planul iniţial fusese să intre în restaurant, să scape de cei care-l 
înconjurau pe Hector Guzman și pe urmă să stea de vorbă cu el 
în liniște și să-i explice că nu avea nicio șansă împotriva familiei 
Hanke, să-l oblige să accepte schimbările pe care le cerea Ralph 
și apoi să plece. Dacă Hector nu voia să coopereze, urmau să-l 
împuște pe loc. În schimb, Klaus îl făcuse knockout pe Hector, 
dar cum nu puteau să rămână acolo și să aștepte să-și revină, 
ajunseseră în această pădure situată la vest de autostradă, de 
unde se auzea încă în depărtare zgomotul din trafic. Mikhail 
realiză că datele problemei se schimbaseră. 

Hector își revenise după o vreme, iar acum stătea pe jos, cu 
spatele rezemat de mașină. Era buimăcit. Observă că i se 
desprinsese partea de sus a ghipsului din jurul piciorului rupt. 

La câțiva metri distanţă, Klaus își golea vezica, în același timp 
fredonând ușor Simfonia a V-a de Beethoven. Hector își ridică 
privirea către Mikhail, care se afla în fața sa. 

— Ești omul lui Hanke? întrebă el, cu gâtul uscat. 

Mikhail încuviinţă din cap. 

— Ce vreţi? 

— Vor cocaina pe care ați furat-o voi, vor linia Paraguay- 
Rotterdam, vor să preia toată operaţiunea. Vor să vă alăturaţi 
lor ca subgrup. Cel mai bine pentru voi e să vă supuneţi de 
acum încolo. Mai vor și numele persoanei care a dat foc mașinii 
și prietenei lui Christian. În plus, vor să știe de ce cumpăraţi 
arme. 

— O grămadă de cerințe, nu glumă. 

Mikhail nu răspunse. Hector îl inspecta. 

— Tu ești tipul care m-a călcat cu mașina? 

Mikhail tăcea în continuare. 

— Sunt sigur că tu ești..., continuă Hector în timp ce scotea 
din buzunarul de la piept un trabuc subţire, pe care îl duse apoi 
la gură. 

— Și tot tu ai fost și la Rotterdam? Da' ce ești tu, de fapt, 
curva lui Hanke? 

Mikhail părea impasibil. Hector găsi o brichetă în buzunarul de 
la pantaloni, aprinse trabucul și trase câteva fumuri. 

— Eşti la fel de idiot precum pari. Ai urmărit lăzile greșite 
până în Danemarca, am aflat toată povestea. Tipul căruia îi 
aparţineau lăzile era un pasager independent care n-are nimic 
de-a face cu noi. Marfa noastră se afla în lăzi identice, căpitanul 
instruise pe toată lumea să încarce marfa în astfel de lăzi. Ai 
luat ţeapă... din nou. 

Hector mai trase câteva fumuri. 

— Asta nu schimbă nimic, zise Mikhail. Acceptă condiţiile pe 
care ţi le-am pus și te lăsăm în pace. 

Hector clătină din cap. 

— Din păcate, târgul pe care mi-l propui e cea mai proastă 
afacere de care am auzit vreodată. 

— Nu-ţi propun nimic. 

Hector îl privi pe Mikhail drept în ochi. 

— Ai într-adevăr dreptate, zise el încet. 

— Hai, nu fi fraier, zise Mikhail. 

Hector părea amuzat. 

— Tu cum ai reacţiona la o asemenea sugestie, dacă ai fi în 
locul meu? șopti el. 

Mikhail nu răspunse, ci se întoarse spre Klaus și îl întrebă în 
nemțește dacă nu era cazul să-l împuște deja. 

— Păi, eu tocmai m-am pișat aici, dacă fac analize de ADN... 

— N-are nicio importanţă, putem să-l împușcăm aici și pe 
urmă să-l ducem în altă parte și să-i dăm foc și lui și mașinii, 
mormăi Mikhail. 

Hector lăsase capul în jos. Trabucul începuse să aibă un gust 
amar în timpul conversației dintre cei doi, deci îl stinse. 

— Puteţi trece de partea noastră, vă oferim dublu față de cât 
luați acum la Hanke. 

Hector se întoarse către Mikhail. 

— În plus, vezi și tu că aproape toate operaţiunile voastre se 
duc dracului. 

Mikhail nu răspunse, ci îi făcu un semn lui Klaus care o porni 
spre mașină, luă pistolul, alimentă încărcătorul și se întoarse 
spre Hector, îndreptând pistolul spre capul acestuia. 

— Încă mai poţi să alegi... 

Hector își ridică privirea către bărbatul solid. Frunzele 
copacilor din faţa sa începură să foșnească ușor. 

— Du-te dracului..., zise el încetișor. 

Zăngănitul metalic care urmă era inconfundabil. Fusese o 
serie de trei sunete distincte care răsunaseră mai tare decât în 
filme, dar cu aceleași pocnete și pârâituri. Hector înregistră 
șuieratul gloanţelor ce veneau din spatele lui, observă cum cel 
puţin unul din ele îl lovi pe Klaus în stomac și cum expresia feţei 
acestuia se schimbă când își duse mâna la rană. Klaus scăpă 
pistolul și începu să ţipe într-un acces de mirare amestecată cu 
durere. În același moment, din pădurea întunecată apăru Aron 
cu pistolul în mână. 

— Înapoi! strigă el cu arma îndreptată spre Mikhail. 

Apoi luă pistolul lui Klaus de jos cu o mișcare agilă. 

— La naiba, m-a împușcat! se smiorcăi Klaus. 

Aron înaintă spre Mikhail și îi făcu semn să se așeze în 
genunchi. Mikhail se conformă, iar Aron îi trase un picior în 
beregată. Rusul simţi că se sufocă, se prăbuși, neutralizat 
pentru moment. Aron îl percheziţionă rapid. 

Apoi se duse la Hector și îi întinse o mână. Acesta îl prinse de 
mână și se ridică. Îi priviră pe cei doi oponenți, apoi schimbară 
câteva priviri cu subințeles între ei. Privirea lui Aron era 
întrebătoare, a lui Hector gânditoare. În cele din urmă, Hector 
clătină din cap. 

— Nu, lasă-i să se întoarcă din nou acasă cu un eșec. 

Motorul unei mașini răsună în tăcerea nopţii. Farurile luminară 
pădurea înainte ca mașina să-și facă apariţia. Se ivi în cele din 
urmă în vârful unei coline, se apropie cu viteză și se opri în faţa 
lui Hector. 

Sophie se repezi spre el. 

— Sunt bine, zise Hector. 

Sophie îl însoţi înapoi spre mașină. 

Jens era postat lângă Land Cruiser și privea scena cu pistolul 
în mână. 

— Vrei să conduci tu? îl întrebă ea pe Jens fără să aștepte ca 
acesta să răspundă. 

Jens deschise portiera pentru Hector și Sophie. 

— O să moară! strigă Mikhail. 

Sophie se opri și se întoarse către Mikhail, care stătea pe jos. 

— E cineva rănit? întrebă ea. 

— Nu, nimeni nu-i rănit. Hai să plecăm, zise Aron. 

Sophie îl privi pe Hector. Acesta încercă să ducă mai departe 
minciuna rostită de Aron, dar nu reuși. 

— Ba da, bărbatul culcat la pământ e rănit, dar tovarășul lui o 
să se ocupe de el, totul o să fie bine. Vino, hai să mergem. 

Sophie îi dădu drumul lui Hector și se repezi spre Klaus. 

— Sophie! 

Aron, Hector și Jens o strigară deodată, dar Sophie nu ascultă. 
Aron o ajunse din urmă și-și îndreptă pistolul spre Mikhail. 
Sophie se așeză lângă Klaus care se ţinea cu mâna de burtă. 
incepu să-l examineze. Îi ceru lui Mikhail să-i dea tricoul său. 
Mikhail își dădu jos tricoul și i-l aruncă lui Sophie. 

Jens și Hector urmăreau scena cu gura căscată. Cu 
îndemânare și fără să dea prea mare atenţie ţipetelor chinuite 
ale lui Klaus, Sophie îl obligă să se culce pe spate și începu să-i 
examineze rana cu siguranţă și plină de concentrare. 

— Trebuie dus la spital, pierde sânge în continuare. Ajutaţi-mă 
să-l bag în mașină. 

Bărbaţii nu erau în stare să spună nimic. 

— Ajutaţi-mă, altfel o să moară! strigă ea. 

Hector se întoarse spre Mikhail. 

— Ne ocupăm de tovarășul tău dacă te întorci la șeful tău și îi 
spui să lase baltă toată operaţiunea asta și dacă promiţi să nu te 
mai implici în așa ceva pe viitor... 

Mikhail nu zicea nimic. 

— Și dacă îmi spui ce-ai făcut cu armele mele! zise Jens. 

Hector dădu din umeri. 

— Și dacă îi spui acestui tip ce-ai făcut cu armele lui. 

(J 

Jens și Mikhail îl luară pe Klaus și-l băgară în portbagajul 
mașinii. Sophie îi îndemnă să se grăbească și se urcă și ea lângă 
el, ţinând tricoul apăsat pe rană. 

— Porneşte odată! 

Jens se așeză la volan. Praful se ridică gros în urma lor când 
mașina porni. 

Mikhail lăsă să treacă câteva minute, apoi urcă în mașina 
închiriată și se îndreptă spre aeroportul Arlanda. 

Făcu puţină curățenie în interiorul mașinii la o staţie de 
benzină care era deschisă non-stop și pe urmă o lăsă în 
parcarea firmei de închirieri din aeroport. Cheia o aruncă în 
cutia prevăzută în acest scop și își petrecu noaptea pe o bancă 
din terminalul de plecări numărul 5. Ca să facă timpul să treacă 
mai repede, începu să se gândească la ceea ce tocmai se 
întâmplase, la oamenii pentru care lucra, la dorinţele și intenţiile 
lor, la prietenii și dușmanii lor. : 

Se simțea mai vinovat decât se simțise de ani de zile. li părea 
rău pentru Klaus, își dorea ca lucrurile să nu se fi întâmplat așa. 
Nu-și dădea seama dacă celor din clanul Guzman le era frică sau 
erau, pur și simplu, foarte duri, cert era însă că tot timpul 
trăgeau primii. 

Era un aspect pe care intenţiona să-l ţină minte. 

e 

— Mergi mai repede! 

Sophie îl privea pe bărbatul plin de sânge. Recunoștea starea 
în care se afla, pulsul scăzut și faţa palidă indicau că pierduse 
mult sânge. Nu-și dădea seama cât de gravă era rana în sine, 
dar cert era că avea o hemoragie puternică. Dacă nu primea 
îngrijire medicală de urgenţă, avea să moară. Pleoapele lui Klaus 
se deschiseră un pic, dar apoi se lăsară din nou în jos. Il plesni 
cu putere peste obraz ca să-l ţină treaz. Era gata să moară în 
poala ei. Era complice. Viaţa unui alt om era în pericol. Și toate 
astea pentru ce? Pentru Hector? Tot ceea ce învățase, tot ce 
preţuia în viaţă era opusul a ceea ce se întâmpla acum. 

— Jens, zise Hector. Aron și cu mine trebuie să coborâm 
înainte să-l lăsaţi la spital. 

Jens îl privi pe Hector în oglinda retrovizoare. 

— Trebuie să facem curăţenie în mașină. Știţi pe cineva care 
să ne poată ajuta? 

Hector și Aron reflectară, pe urmă începură să-și vorbească 
repede în spaniolă. Aron formă un număr, sună și, fără să se 
prezinte, zise că mașina unui amic trebuia aranjată și că 
portbagajul în special trebuia să fie retapițat. 

— Mergeţi în Sköndal, pe Semmelvăgen, îi zise Aron lui Jens. 

Hector ieși din mașină fără niciun cuvânt, iar Aron îl urmă. 
Sophie îi văzu luând-o pe strada Solna Kyrkvăg, din imediata 
apropiere a spitalului Karolinska. 

Jens întoarse mașina și goni spre spital. 

— Sophie! Nu putem să-l însoțim, trebuie să-l lăsăm la 
intrarea pentru ambulanţe și să o tăiem de aici. Ai înţeles? 

Sophie nu răspunse. li luă pulsul lui Klaus. 

Jens intră în curtea spitalului. Ochi intrarea pentru ambulanţe 
care era liberă, se opri și începu să claxoneze. 

— Nu ieși din mașină, zise el și deschise portiera. 

Sophie îi dădu drumul lui Klaus, se cățără din portbagaj peste 
bancheta din spate și se așeză. Era plină de sânge pe haine. 
Jens se duse în grabă în spate și deschise portbagajul. 

Doi asistenţi se apropiau în fugă cu o targă pe rotile. În urma 
lor se vedea o doctoriţă. Jens se urcă la volan. 

— A fost împușcat în burtă, strigă el către cei trei. 

Asistenţii și doctorita îl scoaseră pe Klaus, care acum își 
pierduse cunoștința, și îl culcară pe targă. Imediat ce se 
depărtară de mașină, Jens băgă în marșarier și plecă în trombă, 
cu portbagajul deschis. Când ieșiră din câmpul vizual al 
celorlalţi, opri mașina, ieși în fugă și închise portbagajul, după 
care se urcă din nou la volan. Sophie se strecură printre 
scaunele din faţă și se așeză lângă el. Jens o privi. 

— Te simţi bine? 

— Nu, zise ea cu mâinile și hainele mânjite de sânge. 

Rulau sub limita de viteză, în tăcere. Jens aruncă din nou o 
privire în direcția lui Sophie. Era palidă, cufundată în gânduri. 

— O să supravieţuiască..., zise Jens. 

Ea nu răspunse. 

— De ce-ai venit cu noi, de ce nu ne-ai lăsat doar pe mine și 
pe Aron să mergem? 

— Taci din gură, te rog, zise ea. 

e 

Land Cruiserul mergea încet printre case. Jens găsi numărul 
pe care îl căuta și cobori spre garaj. Rămase pe loc câteva 
secunde, apoi ușa garajului se deschise. Thierry le făcu semn să 
intre. Jens mută mașina înăuntru și pe urmă ieși. 

— Nu-i nevoie să-mi povestești, zise Thierry. Am vorbit cu 
Aron. Noroc că nimeni dintre ai noștri nu e rănit. 


"A 


„Ai noștri” îl făcu pe Jens să reacționeze. 

Sophie cobori și ea. Thierry văzu sângele de pe mâinile și 
hainele ei. 

— Bună, Sophie... Vino, soția mea o să aibă grijă de tine. 

Thierry inspectă rapid mașina. 

— O aranjăm noi până la urmă. 

Garajul comunica printr-o ușă cu restul casei. Imediat ce 
intrară, fură întâmpinați de Daphne. 

— Vino, draga mea, hai să te ajut. 

O luă de mână pe Sophie și o conduse la baie. 

e 

Daphne se retrase apoi, iar Sophie își dădu jos hainele pline 
de sânge pe care le lăsă să zacă pe jos. 

Dădu drumul la apă și aşteptă să se-ncălzească înainte să 
intre sub duș. Nu era un duș plăcut, dar nici incomod, era doar 
un jet de apă care se scurgea pe corpul ei. Se săpuni peste tot - 
sângele era acum de un roșu-deschis. 

Când termină, își puse hainele pe care Daphne i le lăsase pe 
un scaun. Apoi șterse aburul de pe oglindă și se privi. Hainele îi 
veneau bine, doar mânecile de la bluză erau un pic prea lungi. 
Daphne apăru în prag. 

— Am făcut ceai, vino. 

e 

Și Jens avea haine noi din garderoba lui Thierry. Purta și o 
cască pentru duș, mănuși de menaj și plastic de protecție peste 
pantofi. Spălă bordul, scaunele din față şi toate celelalte 
suprafețe. Thierry freca totul în partea din spate a mașinii. 

— Era tot tipul de pe vapor? întrebă Thierry. 

— Da... 

Thierry spăla scaunele îmbrăcate în piele. 

— Îl cheamă Mikhail... E rus. Lucrează pentru Ralph Hanke. 

Jens peria peste tot. 

— Cine e Hanke? întrebă el. 

Thierry aruncă apa în canal, apoi se duse la chiuvetă și își 
umplu din nou găleata. 

— E un om de afaceri german care nu ne lasă în pace... 

— De ce? 

— Naiba știe... 

Thierry închise robinetul. 

— Jens, cine ești tu, de fapt? 

Jens nu stătu mult pe gânduri înainte să răspundă. 

— Sunt un tip care a nimerit într-o afacere care nu mă 
privește... 

Jens se dădu la o parte de pe scaunul șoferului. 

— Și care e părerea ta despre situaţie? întrebă Thierry. 

— Aș vrea să cred că e o coincidenţă... Dar în clipa asta pare 
să fie soarta. 

Thierry încuviință din cap. Se auzi un ciocănit în ușă. Jens se 
uită la Thierry. 

— Nu-ţi face griji. 

Thierry deschise ușa de la garaj. Un tânăr zâmbitor cu glugă 
pe cap îi înmână un covoraș din cauciuc făcut sul. 

— Pentru Land Cruiser, așa cum ai cerut. 

Thierry luă covorașul, iar tânărul închise ușa. Jens auzi 
motorul unei mașini sport pornind afară. In curând sunetul 
dispăru. 

Thierry se îndreptă spre mașina lui Sophie și trase de 
covorașul de cauciuc plin de sânge din portbagaj. Era lipit de 
caroserie și dură o vreme până reuși să-l dezlipească. Il puse pe 
jos, apoi îl luă pe cel nou și le compară. 

— E un pic mai mic, dar merge. 

e 

Sophie auzi sunete dinspre garaj în timp ce sorbea din ceașca 
de ceai pe care Daphne i-o pusese în față. Ceaiul avea un gust 
diferit. După încă o gură i se păru greţos. Puse ceașca înapoi pe 
masă. 

Daphne o luă de mână pe Sophie. Aceasta tresări, se simțea 
jenată. Daphne era prea insistentă. Daphne însă nu-i dădea 
deloc drumul, iar după un timp, se simți mai bine. 

— Cum ai nimerit în nebunia asta? întrebă ea. 

Sophie nu știa ce să răspundă, dădu ușor din umeri și încercă 
să zâmbească. Nu reuși însă. Daphne o strângea și mai tare de 
mână. 

— Hector e un om bun, zise ea. E un om bun, repetă ea cu 
privirea fixată asupra lui Sophie. 

Apoi dădu drumul mâinii lui Sophie, se rezemă de spătarul 
scaunului cu mâinile în poală și începu să vorbească încet, 
aproape în șoaptă. 

— Ai văzut lucruri pe care n-ar fi trebuit să le vezi. Dacă simţi 
nevoia să vorbești cu cineva despre asta, să vii la mine, nu vorbi 
cu nimeni altcineva. 

Sophie descoperise brusc o nouă particularitate a lui Daphne. 
Tonul vocii i se schimbase, era mai serios, mai hotărât, suna 
aproape ca o avertizare. 

Ușa se deschise, iar Thierry și Jens intrară în bucătărie 
echipați până-n dinţi. Dacă situaţia ar fi fost diferită, probabil că 
ar fi izbucnit în râs. 

e 

Land Cruiserul era ca nou. Când se așeză pe scaunul din față, 
i se păru că mirosea a nou. Jens se instală la volan. Lăsară în 
urmă cartierul și ieșiră pe șoseaua de centură ce ducea spre 
Stockholm. 

Jens o privi. Sophie se uita pe geam. 

— Odată și odată tot trebuie să vorbim, zise el. 

— Da. 

Se așternu din nou tăcerea. Niciunul nu voia să înceapă sau 
să spună platitudini. 

Jens găsi o bucată de hârtie, o rezemă de volan și scrise 
numărul său de telefon pe ea, apoi i-o dădu lui Sophie. 

— Mulţumesc, șopti ea. 

Jens coborî la scuarul Karlaplan, iar Sophie se urcă la volan. Își 
luară rămas-bun în fugă, pe un ton distant. 

e 

Albert dormea liniștit în camera sa. Sophie îl privi câteva 
clipe. Apoi cobori și aprinse luminile la parter. Odată ajunsă în 
bucătărie, se opri și își privi mâinile. Nu-i tremurau deloc și nici 
în adâncul sufletului nu se simțea agitată, dimpotrivă, era 
calmă. Acest lucru o miră, i se părea nenatural. Ar fi trebuit să 
fie zbuciumată după tot ce se întâmplase, să fie speriată și 
şocată. Işi privi din nou mâinile. Erau delicate, catifelate și 
neclintite. Pulsul îi bătea regulat. Puse un ibric cu apă la fiert, 
scoase ceai englezesc și se așeză lângă fereastră, așteptând ca 
apa să dea în clocot. In faţa ei se desfășura aceeași priveliște 
dintotdeauna - becul de pe stâlp care lumina strada și lămpile 
de veghe din ferestrele vecinilor. Totul părea să fie ca de obicei, 
dar Sophie nu se recunoștea, nimic din ce vedea nu i se mai 
părea cunoscut. 

10. 


Jens se întorsese acasă, împachetase câteva lucruri într-o 
geantă și își schimbase hainele. Apoi se dusese la o benzinărie 
deschisă non-stop, de unde închiriase o mașină sub un nume 
fals, după care pornise spre Munchen. 

Transpira abundent în căldura nopţii, se răcorea și se 
menținea treaz cu băuturi energizante și, din când în când, 
fuma. 

Se gândea la Sophie Lantz... Brinkmann. 

e 

Lui Carlos Fuentes îi lipseau doi dinţi. Ochii îi erau umflaţi ca 
două cepe, iar când încercă să vorbească, scoase doar un 
gâlgâit urmat de tot sângele care i se strânsese în gură. 

Stătea pe un scaun în biroul din restaurantul Trasten, un 
scaun de pe care căzuse de mai multe ori în ultima jumătate de 
oră. Plânsese, se rugase și se oferise să facă tot felul de lucruri, 
unele mai ciudate decât celelalte. 

Nici Hector, nici Aron nu păreau să fie interesați de ceea ce le 
spunea. Se duseseră să-l ia de acasă. Știuse despre ce era vorba 
în clipa când auzise soneria. In mașină, în drum spre restaurant, 
recunoscuse că fusese în legătură cu Roland Gentz. Hector și 
Aron nu scoseseră niciun cuvânt. 

Carlos își șterse sângele de la gură cu mâna. 

— Mărturisești prea repede, Carlos. 

Carlos respira greu, întregul corp îi era năpădit de adrenalină. 

— E posibil, dar îţi spun adevărul, Hector! 

Panica de care era cuprins Carlos era uluitoare. Aron îi dădu 
un prosop ca să se șteargă. Carlos îi mulțumi călăului. Aron nu 
spuse însă „cu plăcere”. 

— De ce, Carlos? întrebă Hector. 

Carlos își șterse sângele cu prosopul. 

— Pentru că m-a ameninţat că mă omoară. 

— Și asta a fost de ajuns pentru tine? 

Carlos tăcea, privind în gol. Hector făcu un gest ca și cum ar fi 
vrut să-și scoată ceva ce-i intrase în ochi. Apoi zise în șoaptă: 

— Carlos, m-ai trădat și m-ai ademenit într-o capcană, am 
căzut în ea și până la urmă am reușit să mă salvez. Ai 

recunoscut în secunda când am sunat la ușa ta... Ce le-ai mai 
spus, ce-ai mai făcut, cui ai mai povestit despre mine? 

Carlos începu să plângă, corpul lui masiv se zgâlțâia din cauza 
hohotelor. 

— Nimănui, Hector, îţi jur... și m-a și plătit. 

— Gentz? 

Carlos încuviinţă din cap fără să-l privească pe Hector, 
ștergându-și nasul cu mâneca. 

— Cât? 

— O sută de mii, zise Carlos. 

Hector făcu un gest de surprindere. 

— O sută de mii? De coroane? 

Carlos își lăsă privirea în jos. 

— Banii ăștia i-ai fi putut obţine de la mine! Ți-aș fi dat și de 
două sau de trei ori mai mult, dacă ai fi cerut! 

Carlos își drese vocea. 

— Mi s-a făcut frică, tipul ăsta era dur ca o stâncă și vorbea 
serios! N-am făcut-o pentru bani... N-am avut încotro, mi-a lăsat 
o sută de mii într-o pungă de plastic... eu nu i-am cerut nimic! 

Hector și Aron se uitau nedumeriţi la Carlos. 

— De ce nu ne-ai avertizat pe noi? 

Carlos ridică privirea către Aron; nu știa ce să răspundă. 

Hector se rezemă de spătarul scaunului. 

— Ce ne facem cu tine, Carlos? 

Bărbatul masiv care de obicei era sigur pe sine și gălăgios 
părea acum o simplă umbră, cu gura ruptă și faţa umflată. Lui 
Hector aproape că-i era milă de el. 

— Carlos? 

Carlos clătină din cap. 

— Nu știu. Faceţi ce vreţi, mormăi el. 

Hector reflectă. 

— Continuăm ca și cum nu s-ar fi întâmplat nimic. Dacă mai ai 
ceva de mărturisit, spune acum, zise el. 

Carlos clătină din cap. 

In sinea sa, Hector se întreba dacă nu cumva fusese prea 
blând și avea să regrete această decizie într-o bună zi. Se ridică 
și plecă. Aron îl urmă. 

— Mulţumesc, zise Carlos. 

Hector nu se opri, nici măcar nu se întoarse. 

— Nu-mi mulțumi. 

Aron conducea mașina, Hector stătea lângă el pe scaunul 
pasagerului, iar în jurul lor era întuneric. Hector era însă 
incapabil să înregistreze ceea ce vedea. Mașina rula pe 
Hamngatan, neoanele luminau încă, deși începea să se crape de 
ziuă. Se îndreptară în zigzag către piaţa Gustav Adolf, apoi 
trecură peste podul Norrbro. Hector stătea pe gânduri. 

— Carlos..., oftă el ca pentru sine însuși. 

Aron parcă mașina pe cheiul din Skeppsbro. 

— Am de gând să mă îmbăt, vrei să-mi ţii companie? 

Aron clătină din cap. 

— Nu, dar am de gând să te însoțesc până la ușă. 

Pășeau printre casele din Brunnsgrând, apoi o cotiră la 
dreapta pe Osterlânggatan. Dintr-un apartament de la etaj 
răsunau muzică, gălăgie și râsete. 

— Hector, zise Aron încet. 

— Da? 

— Asistenta. 

Făcură câţiva pași. 

— Ce-i cu ea? 

Aron aruncă o privire scurtă către Hector, ca și cum ar fi zis 
termină odată, te rog. 

— Nu-ţi face griji, nu e nicio ameninţare. 

— De unde știi tu? 

Hector nu răspunse. 

— E o tipă inteligentă, zise Aron. 

— E adevărat. 

Aron își căuta cuvintele. 

— Și, în plus, e asistentă medicală... Cel mai probabil, deci, o 
femeie cu principii și morală, o femeie independentă. Tot ce-a 
văzut și lucrurile prin care a trecut în seara asta au zăpăcit-o. 
Când confuzia se va linişti însă, va începe să-și pună întrebări, 
să pună în balanţă răul și binele... va găsi răspunsuri, soluţii 
morale. Și atunci va face ceva pripit, ceva nechibzuit. 

Hector continua să se plimbe, n-avea deloc chef să continue 
pe acest subiect. 

Ajunseră în piaţeta Brända Tomten, înconjurată din toate 
părţile de zidurile caselor. Se opriră și Hector îl privi pe Aron. 
Avea mai multe vânătăi pe față în urma atacului. 

— Arăţi ca naiba. 

Aron îl privi pe Hector. 

— Tu însă pari să fi scăpat ușor. 

Privirea lui Aron se îndreptă către hainele murdare și piciorul 
cu ghipsul rupt. 

— Trebuie să-ţi repari ghipsul. 

Hector nu răspunse. Îl bătu pe Aron pe umăr și se îndreptă 
spre ușă. 

Aron aşteptă până văzu că se aprinseră luminile în 
apartamentul de la etajul trei, apoi se întoarse pe același drum 
pe care venise. 

In apartament, Hector aprinse luminile în toate camerele, 
trase perdelele și puse muzică în surdină. Desfăcu o sticlă de vin 
și o bău pe jumătate în doar câteva minute. Stresul pe care îl 
acumulase de-a lungul serii începu să se risipească. 

Il sună pe tatăl său, vorbiră despre ceea ce se întâmplase. 
Adalberto făcu tot posibilul să-și liniștească fiul. 

Hector adormi pe canapea cu un vechi revolver pe burtă. 

e 

Citi știrea în ziar a doua zi dimineaţă, era undeva, în josul 

paginii, printre anunţuri și reclame. 


Sâmbătă noaptea, un bărbat împușcat a fost adus la 
urgențe la spitalul Karolinska de către persoane 
necunoscute care au părăsit imediat incinta. Acesta a 
fost operat în timpul nopții și se află acum în afara 
oricărui pericol. Bărbatul, în vârstă de patruzeci de ani, 
nu a fost încă interogat de poliţie. 


Sophie se relaxă. Era ușurată. Bărbatul supravieţuise. 

Auzi pașii lui Albert pe trepte. Dădu pagina. 

— Bună dimineaţa, zise el. 

— Bună dimineaţa, răspunse ea. 

— Ai venit târziu ieri? întrebă el. 

Sophie încuviință din cap. Albert se întinse să ia borcanul cu 
cereale din dulapul de deasupra aragazului. 

— Te-ai distrat? 

— Da, a fost bine, mormăi Sophie cu ochii în ziar. 

e 

Sophie își petrecu toată dimineața în grădină, tăind buruieni și 

crengute uscate de pe trandafiri. Păsările ciripeau, oamenii 

treceau pe lângă ea salutând-o din cap sau făcându-i cu mâna. 
Totul era frumos, însă ea nu-și găsea liniștea, iar grădina 
îngrijită n-o mai încânta, se simţea agitată. 

Incetă să mai taie crenguţe de trandafiri și rămase cu foarfecă 
în mână, când își dădu seama că nu mai face faţă. 

Se așeză apoi pe un șezlong și lăsă căldura să o învăluie, lăsă 
oboseala s-o cotropească, se cufundă într-o lume mai liniștită. 
Închise ochii. 

Visă că tatăl ei era în viaţă și că o ajuta cu toate problemele 
pe care le avea. 


— Ai avut un zbor plăcut? 

Leszek o întâmpină pe Sonya Alizadeh la ieșirea din terminalul 
aeroportului din Malaga. li luă geamantanele și se îndreptară 
spre ieșire. 

Parcase lângă taxiuri. Cineva strigă la el că nu avea voie să 
oprească acolo. Leszek nu păru să bage de seamă și îi deschise 
portiera Sonyei. leșiră pe autostradă, îndreptându-se spre 
Marbella. 

e 

Adalberto o primi în cămașă și pantaloni bej de in. Era descult 
și bronzat. Părul său alb, rar era pieptănat pe spate, iar la 
încheietura mâinii îi strălucea un ceas de aur. 

— Bine ai venit! 

O sărută pe obraji și o invită înăuntru. 

Prânzul era servit pe o masă mare în mijlocul unei camere 
enorme cu ferestre panoramice, prin care se vedea întinderea 
nesfârșită a mării. Se așezară. 

— Cum a mers treaba? întrebă el după ce își desfăcu 
șervețelul. 

Sonya luă o gură de apă. 

— Cred că a mers bine. Totul e aranjat, am făcut curat în 
apartament, e ca și cum n-aș fi locuit acolo. 

Adalberto luă o îmbucătură, apoi își ridică privirea către 
Sonya. 

— Nu te deranjează să locuiești aici? 

Sonya clătină din cap. 

— E înţelept din partea ta să ne lași să avem grijă de tine, nu 
se știe niciodată de ce sunt în stare astfel de bărbaţi, care vor să 
pară de soi bun - sunt cei mai periculoși. 


VP - 151 


Ea nu răspunse, dar nu i se păru că afirmaţia ar fi fost 
exagerată. Il cunoștea într-adevăr pe Svante Cangren, îl simţise 
în propriul pântece de nenumărate ori. Era un tip cu adevărat 
sinistru. Dădea dovadă de o răceală și de o goliciune sufletească 
pe care nu le mai întâlnise niciodată la vreun bărbat. Părea să-i 
lipsească ceva ce toţi ceilalţi bărbaţi posedau, ai fi zis că nu era 
cu adevărat conștient de faptul că mai existau și alți oameni pe 
lume. În plus, era și obtuz. Grosolan și îngust la minte, nu era în 
stare să se preocupe decât de un singur lucru în viaţă - propria-i 
imagine înșelătoare. 

Sonya se simțea epuizată. Era cumva mulțumită că nu mai 
trebuia să facă pe curva. In același timp, fusese propria sa 
alegere. Ea însăși îi prezentase ideea lui Hector cu mult timp în 
urmă. Hector era ca un frate pentru ea. Tatăl ei, Danush, fusese 
importator de heroină și fugise din Teheran când Șahul fusese 
înlăturat de la conducere, iar apoi devenise partener de afaceri 
cu Adalberto. Familiile se împrieteniseră, iar Sonya, care era 
singură la părinţi, petrecuse multe vacanțe de vară la Marbella, 
împreună cu copiii familiei Guzman. Aproape că devenise cel de- 
al patrulea copil al familiei. Părinţii ei fuseseră uciși în Elveţia la 
sfârșitul anilor optzeci. Sonya fugise în Asia și căzuse pradă unei 
lungi și grele dependențe de cocaină, încercând să-și înece 
durerea nesfârșită. Hector fusese cel care îi dăduse de urmă și o 
ajutase să se întoarcă acasă. Adalberto și Hector o primiseră 
acasă la ei la Marbella și o ajutaseră să-și refacă viaţa. După o 
vreme, Hector îi arătase o fotografie cu trei bărbaţi morţi. Erau 
întinși pe o podea de gresie albă. Era toaleta unui restaurant de 
tranzit din sudul Germaniei. Capul, burta, pieptul, braţele și 
picioarele le erau ciuruite de gloanţe. Bărbaţii făcuseră parte din 
organizaţia criminală Ndrangheta și erau cei care îi omorâseră 
părinţii. La vederea fotografiei, Sonya simţise satisfacţie. O 
păstrase și o privea când viaţa i se părea grea și nedreaptă. 
Sonya voia să-i răsplătească pe Adalberto și Hector pentru tot 
ce făcuseră pentru ea. Când îi prezentase ideea lui Hector, 
acesta o sfătuise să nu se implice și îi spusese că nu le datora 
nimic. Sonya nu-l ascultase însă, indiferent cât de mult ar fi 
insistat. Acţionase cu hotărâre și își pusese ideea în practică. 
Spera ca Svante Cangren să reprezinte contraserviciul care să o 
ajute să scape de sentimentul de datorie care o apăsa. 

Sonya era atașată de Adalberto și de Hector, dar știa, de 
asemenea că, la urma urmelor, diferenţa dintre bărbaţii din 
viața ei nu era așa de mare, chiar dacă cei doi încercau să-i 
dovedească tocmai contrariul. 

Adalberto o privi, părând să-i citească gândurile. 

— Ti-am pregătit sosirea. O psihiatră îţi stă la dispoziţie, dacă 
simţi nevoia să vorbeşti cu cineva. Este o femeie competentă 
care ne ajută de fiecare dată. Și eu sunt la dispoziţia ta, spune- 
mi doar de ce ai nevoie pentru a te repune pe picioare. 

Adalberto zâmbi, iar Sonya afișă un zâmbet ce disimula ceea 
ce simţea cu adevărat - un talent pe care și-l însușise încă de 
mică. 

Luară prânzul în tăcere. Marea clipocea în spatele ferestrelor 
deschise, perdelele albe de in fluturau în adierea călduță a 
brizei. 

Câinele lui Adalberto, Piño, veni în goană și se așeză cerșind 
de mâncare. Adalberto ignoră intenţiile câinelui și, după o 
vreme, acesta se culcă la picioarele lui. 

— l-am dat de mâncare la masă acum vreo câţiva ani. Se pare 
că îi ia multă vreme să priceapă că nu-i mai dau. 

Adalberto privi câinele. 

— Suntem totuși prieteni noi doi, nu-i așa? 

Sonya observă bucuria de pe chipul lui Adalberto când își 
privea câinele. Apoi, zâmbetul său se risipi, ca și cum ar fi 
înţeles brusc dimensiunea tragică a faptului că Piño nu era 
decât un câine. 


11. 


Gunilla îl privi nedumerită pe Anders. 

— Mai spune-mi o dată ce s-a întâmplat. 

— După ce Hector a invitat-o înăuntru pe asistentă, au mai 
intrat încă doi tipi în restaurant... Pe Hector nu l-am mai văzut 
ieșind, a ieșit doar asistenta. Lars a urmărit-o. 

— Şi tipii ăia? 

Anders dădu din umeri. 

— Au dispărut. Am intrat în restaurant după o jumate de oră. 
Nu i-am văzut pe niciunul din ei. Restaurantul are o ușă în spate 

care dă spre o curte interioară, presupun că au ieșit pe acolo. Pe 
urmă trebuie să fi traversat curtea și să fi ieșit în stradă pe 
partea cealaltă. 

— Și pe urmă? 

Anders clătină din cap. 

— Nimic. Pe urmă am plecat acasă. 

Stăteau pe o bancă în parcul Humlegården. Majoritatea 
oamenilor din jurul lor păreau să se bucure de ziua caldă de 
vară. Anders Ask era singura persoană din parc care purta 
geacă. 

— Deci mai întâi au venit Sophie și Hector la restaurant și pe 
urmă au mai apărut doi tipi. După cât timp a ieșit Sophie din 
nou afară? 

— După aproximativ o jumătate de oră. 

— Aproximativ? 

— Am notat totul, dar nu am notițele cu mine acum. 

Gunilla reflecta. 

— Și Lars a urmărit-o? 

Anders încuviinţă din cap. 

Gunilla își scoase telefonul și formă un număr. 

— Lars, sper că nu te deranjez. Poţi să vii în parcul 
Humlegården imediat? Mersi, zise ea și încheie convorbirea. 

Anders se amuză de tonul ei prietenos care nu-i dăduse lui 
Lars ocazia nici să răspundă, nici să protesteze. Gunilla remarcă. 

— E pe drum, zise ea. 

— Știu. 

Pe urmă rămaseră nemișcaţi ca doi roboţi deconectatți, privind 
parcul. Anders fu primul care se mișcă. Vâri mâna în buzunarul 
de la geacă și scoase o pungă boţită de bomboane pe care i-o 
întinse. La rândul ei, Gunilla se trezi la viață, probabil din cauza 
fâșâitului, luă două bomboane cu lemn-dulce fără să 
mulțumească și începu să mestece, cufundată în gânduri. Ceva 
nu-i dădea pace. Reveni din nou la realitate, își scoase telefonul 
și căută numărul Evei Castroneves. Duse apoi telefonul la 
ureche. 

— Eva, poţi să verifici o dată pentru mine, te rog? 

Gunilla aşteptă. 

— Sâmbăta trecută, pe cinci, cred. 

Gunilla îi aruncă o privire lui Anders, care îi confirmă dând din 
cap. 

— Analizează toată ziua, dar mai ales seara și noaptea spre 
duminică. Zona principală e Vasastan, dar poţi să extinzi un pic 
căutările. Spune-mi orice găsești. Mersi. 

Gunilla încheie convorbirea. Anders o privi, iar ea dădu din 
umeri. 

— Trebuie să încep de undeva. 

El nu răspunse. 

Lars se vedea apropiindu-se pe cărarea pietruită dinspre 
Stureplan. Gunilla îl privea. Mergea ţeapăn, ca și cum l-ar fi 
durut spatele. N-ar fi fost de mirare, căci persoanele copleșite 
de vină poartă aproape întotdeauna inconștient această povară 
în spate. 

Lars se apropie de ei plin de nesiguranţă și de ostilitate. 

— Salut. 

Gunilla îl privi. 

— Te-ai tuns? 

Lars își trecu instinctiv mâna prin păr. 

— Doar un pic, mormăi el. 

— Mersi că ai venit așa de repede. 

Lars aștepta cu o mână în buzunarul de la blugi. 

— Dacă îmi aduc aminte bine, ai scris în raport că Sophie s-a 
întors acasă sâmbătă seară după vizita la restaurantul Trasten. 
Anders mi-a zis că te-a văzut în faţa restaurantului și că ai 
urmărit-o pe Sophie când a ieșit. 

— Exact. A plecat de acasă pe la unșpe și s-a dus la 
restaurant. A plecat de la restaurant după miezul nopţii, mi se 
pare. Am urmărit-o până la Norrtull. Acolo am întrerupt 
urmărirea și m-am dus acasă. Am pornit de la premisa că se 
întoarce acasă. 

Gunilla și Anders îl priveau, încercând să-și dea seama dacă 
minte. Lars se scărpină la ceafă. 

— S-a întâmplat ceva? întrebă el. 

— Nu știu, Anders te-a văzut, zise Gunilla. 

Lars îl privi pe Anders. 

— Mda? 

— Și a văzut și doi tipi intrând în restaurant. 

Lars părea plin de nerăbdare și iritat. 

— Și ce-i cu asta? 

— l-ai văzut și tu? 

Lars clătină din cap. 

— Nu. Sau poate că da, e un restaurant, intra și ieșea lume tot 
timpul. 

Lars scoase o pastilă pentru gât, o băgă în gură și apoi o privi 
pe Gunilla. 

— Ce-i ăsta, un interogatoriu? 

Gunilla nu răspunse. Anders îl luase în colimator. 

— Tipii ăia n-au mai ieșit din restaurant și nici Hector. Există o 
ieșire în spate. Când ai urmărit-o pe Sophie după ce a plecat de 
la restaurant, s-a oprit undeva? 

Pastila pe care o sugea îi permise să înghită. După ce înghiţi, 
clătină din cap. 

— Nu. 

Lars fusese varză în seara respectivă, iar amnezia era 
aproape totală. Își aducea doar vag aminte că o pierduse pe 
lângă Haga, în rest, totul era în ceaţă. Ce se întâmplase de fapt 
sau cum ajunsese acasă știa doar Cel de Sus, dar pe el nu-l 
putea întreba, căci relaţia dintre ei era de-a dreptul glacială. 

Strategia lui era să se convingă pe sine însuși că minciuna era 
adevărată - atunci nu mai minţea și nu mai arăta niciun semn 
de nesiguranţă. 

— S-a dus direct spre casă, iar eu am întrerupt urmărirea 
când a intrat pe autostradă. 

— Pe ce drum a plecat? 

Lars se concentră și vizualiză minciuna încercând să nu facă 
nicio mișcare nesigură. 

— Din scuarul Odenplan a cotit la stânga pe șoseaua 
Sveavägen, deși e interzis. Pe urmă a continuat drept înainte, a 
luat-o prin sensul giratoriu și a ieșit pe autostrada E4 spre nord. 

— De ce n-a luat-o pe la Roslagstull sau pe șoseaua 
Roslagsvăgen? Ar fi fost mai aproape pentru ea. 

Lars dădu din umeri. 

— E același lucru. Poate că a ieșit de pe autostradă la 
Bergshamra și pe urmă a trecut podul Stocksundsbron. Habar n- 
am? 

— De ce n-ai urmărit-o până acasă? 

Lars sugea pastila care scotea sunete când i se lovea de dinţi. 

— Era târziu, nu prea era lume în trafic, m-am gândit că 
trebuie să fiu atent. 

Gunilla îl scrută cu privirea, la fel și Anders. 

— Mersi, Lars, mersi că ţi-ai făcut timp să treci pe aici. 

Lars îi privi pe amândoi. 

— Deci? 

Gunilla făcu o mină care arăta că nu înţelege la ce se referă. 

— Deci, ce s-a întâmplat? întrebă Lars. 

— Nu s-a întâmplat nimic. Doar că nu reușeam să pun cap la 
cap evenimentele din seara respectivă. 

— Și el ce caută aici? 

Lars adresă întrebarea Gunillei fără să-l privească pe Anders. 

— Nu e nevoie să mă supraveghezi, zise el încet. 

Pe Gunilla o miră mânia ce pusese stăpânire pe el. 

— Nu, Lars, nu te supraveghem. Anders ne ajută să 
identificăm persoanele din anturajul lui Hector. S-a întâmplat, 
pur și simplu, să vă aflaţi în același loc în același timp și te-am 
chemat pentru că nu reușeam să pun cap la cap evenimentele 
serii. Însă nu pari să ai de adăugat lucruri pe care să nu le fi 
scris deja în raport, deci totul e în ordine, nu-i așa? 

Lars nu răspunse, dar părea să fie într-o dispoziție mai puțin 
sumbră decât înainte. 

— Mersi, Lars... Continuă urmărirea. 

Lars se răsuci pe călcâie și făcu cale întoarsă. Reușise cu greu 
să-și păstreze calmul, în sinea lui tremura de furie. 

e 

Gunilla și Anders rămaseră în tăcere până când Lars dispăru. 

— Ce părere ai? întrebă ea. 

Anders cugeta. 

— Sincer să fiu, nu știu. Nu pare să mintă. 

— Dar? 

Anders privi în depărtare. 

— E nesigur din fire. Azi mi s-a părut aproape prea sigur pe el, 
ca și cum ar fi găsit o strategie ca să-și ascundă minciunile. 

Gunilla se ridică. 

— Du-mă la gară și rămâi prin preajmă. 

e 

Gunilla se afla în fața biroului Evei Castroneves. Eva își adună 
hârtiile și citi ca pentru sine până ajunse la capitolul pe care îl 
căuta. 

— Sâmbătă. Nimic special în Vasastan, câteva încăierări, un 
furt la magazinul 7-Eleven de pe strada Sveavägen... O 
supradoză lângă galeria Guldhuset din parcul Vasa... Câteva 
furturi de mașini și acte de vandalism... O sâmbătă obișnuită. 

Singurul eveniment ieșit din comun e faptul că un tip 
neidentificat, care fusese împușcat, a fost lăsat la spitalul 
Karolinska pe la ora unu noaptea. 

— Cine e tipul? 

Eva se întoarse către unul din calculatoarele sale și începu să 
butoneze. Citi direct de pe ecran. 

— Numele nu apare nicăieri. Personalul medical a declarat 
poliţiei că a avut un episod delirant, în care a vorbit în germană. 
În afară de asta, nu există alt material, se pare că încă nu și-a 
recăpătat cunoștința. 

— Ai zis că a fost lăsat? 

Eva încuviinţă din cap. 

— Da, dintr-o mașină care pe urmă a demarat în trombă. 

e 

Ceva mai târziu, Gunilla și Anders îl priveau pe Klaus, aflat în 
patul de spital, în continuare inconștient. 

— Nu știu ce să zic... Ar putea să fie unul dintre ei, cel mai 
mic, poate. 

Gunilla voia să audă mai mult. Anders nu se grăbea însă, îl 
studia pe Klaus din toate unghiurile. Gunilla începu să-și piardă 
răbdarea. 

— Anders? 

Acesta îi aruncă o privire iritată, semnalând că trăncăneala ei 
îl împiedica să se concentreze. 

— Nu știu, hai să-l ridicăm un pic. 

Klaus avea perfuzii și tuburi cu care era conectat la 
echipamentul medical de lângă pat. Gunilla se aplecă și se uită 
sub pat. 

— Cred că poate fi pliat. 

Anders se apropie și văzu o pedală sub pat. Apăsă pe ea, forța 
hidraulică începu să acţioneze și, împotriva voinţei lui Anders, 
patul cobori brusc. Acul perfuziei, ce fusese fixat sub pielea lui 
Klaus, se desprinse când patul fu coborât. Un aparat începu să 
ţiuie. 

— La naiba! 

Anders luă acul și-l înfipse din nou în brațul lui Klaus. Țiuitul se 
intensifică. În cele din urmă găsi pedala care trebuia și bustul lui 
Klaus Kohler se ridică maiestuos spre ei. Cu cât se ridica mai 
mult, cu atât mai tare se auzea ţiuitul aparatului. Pe un ecran se 
vedea un grafic care oscila puternic de la minimum la 

maximum. Anders privi în jos, ca și cum ar fi încercat să-și 
amintească ceva. Işi ridică apoi privirea, o coborî din nou și 
continuă tot așa. În cele din urmă, ieși din cameră. Gunilla îl 
urmă. Aparatura ţiuia încontinuu. 

— Deci? întrebă Gunilla. 

O asistentă trecu în fugă pe lângă ei. 

— Posibil... probabil. Mai degrabă probabil. Sunt cam 
șaptezeci la sută sigur. 

(J 

Gunilla era aşezată pe un ghiveci enorm din fața spitalului. 
Tinea telefonul la ureche și, cu o voce amabilă, îi punea întrebări 
lui Sophie. Aceasta răspundea la fel de amabil. 

— Dar nu urma să luaţi cina împreună? 

— Până la urmă a trebuit să renunţăm la cină pentru că 
Hector avea o ședință urgentă, așa că am plecat acasă. 

Anders stătea un pic mai încolo, aruncând cu pietricele într-o 
scrumieră. Făcea un zgomot cumplit. 

— S-a întâmplat ceva? 

— Câteva detalii îmi sunt neclare. 

La celălalt capăt al liniei, Sophie tăcea. 

— Ştii cu cine s-a întâlnit? continuă Gunilla. 

— Nu, n-am nici cea mai vagă idee. 

Anders Ask nimeri scrumiera de câteva ori. Pac, pac, pac. 

— Sigur? 

— Da. Gunilla, ce s-a întâmplat? 

(J 

Sophie stătea cu telefonul în mână și se holba la mușamaua 
de pe măsuţa din camera de gardă. Discuţia cu Gunilla o 
tulburase. Incerca să-și aducă aminte ce îi spusese, cum 
decursese convorbirea. Incerca să-și amintească pe ce ton 
vorbise... ce sti/ adoptase. Se dăduse oare de gol? Gândurile îi 
galopau haotic. Telefonul sună din nou, auzi semnalul și simţi 
vibraţiile în același timp. Era atât de confuză, încât uită să 
privească ecranul. 

— Alo? 

Tonul vocii lui era aspru. Îi zise că voia s-o vadă, ceea ce o 
miră. Îl întrebă unde era Hector. 

— N-are importanţă, zise el. 

Sophie simţi brusc o senzaţie de neliniște. Îi spusese să-l 
aștepte în faţa spitalului după ce își termina tura, că o să vină s- 
o ia cu mașina. 

— Nu pot, zise ea. 

— Ba da, poţi, spuse Aron și închise. 

e 

Rămase la volan și nici măcar n-o privi când deschise portiera 
și se așeză pe scaunul pasagerului. _ 

Aron demară, îndreptându-se spre autostradă. Insă în loc s-o 
ia spre Stockholm, o luă în direcţia opusă, spre Norrtälje. 

— Încotro mergem? întrebă Sophie. 

El nu răspunse și repetă întrebarea. 

— Mergem pur și simplu să stăm de vorbă... Termină cu 
întrebările. 

Mașina înainta pe autostradă. Lui Sophie i se părea că 
mergeau de-o veșnicie. 

— Ce vrei, Aron? șopti ea. 

Aron nu răspunse; părea că nici n-o vede, nici n-o aude. În 
suflet i se strecură încet frica. 

— Spune-mi, te rog, unde mergem! îl imploră ea. 

Aron îi simţea cu siguranţă neliniștea, poate că acesta era de 
fapt efectul pe care urmărea să-l obţină. 

După o vreme, ieși de pe autostradă și o luă la dreapta. 
Sophie văzu un indicator pe care reuși să citească numele 
străzii: Sj5flygvăgen. Aron o luă în jos, spre apă. Găsi un loc 
izolat și opri motorul. Tăcerea care urmă era mai grea decât și- 
ar fi putut imagina, era compactă, aproape funestă. Aron privea 
drept înainte prin parbriz. 

— În curând o să-ţi pui întrebări despre seara aceea. N-o să ai 
răspunsuri clare la aceste întrebări. Prin urmare, vei vrea să 
împărtășești nedumeririle cu cineva. 

Sophie nu răspunse. 

— Rezistă tentaţiei, zise el încet. 

Sophie privi în jos, apoi se uită pe geam. Soarele strălucea ca 
de obicei, iar apa scânteia. 

— Hector știe de această discuţie? întrebă ea cu glas coborât. 

— N-are nicio importanţă, zise el. 

Simţea cum i se înteţesc bătăile inimii, iar aerul din mașină 
părea să devină din ce în ce mai rarefiat. 

— Mă ameninţi, Aron? 

Se întoarse spre ea și o privi. Frica pe care o simțea Sophie se 
materializă brusc în lacrimi ce-i curgeau pe obraji. Işi drese 
vocea și își șterse lacrimile cu mâneca bluzei. 

— Chiar vorbești serios? 

Nu știa de ce îi pusese întrebarea aceea, poate pentru că voia 
să vadă dacă avea vreo urmă de omenie în el. 

— Da, zise el pe un ton cumpătat. 

Sophie își dădu seama că-i tremurau mâinile, doar o idee, 
aproape că nu se vedea, dar totuși îi tremurau. O dureau 
braţele. Simţea și o durere în gât, se forța să nu înghită, 
întreaga frică părea să se fi concentrat în această zonă... Simţea 
totuși nevoia să înghită, tot corpul ei părea să vrea să înghită. Işi 
răsuci capul și înghiţi. 

— Hai să ne întoarcem. 

— Doar dacă mă asiguri că ai înţeles ce ţi-am spus. 

Sophie privi în gol prin geamul mașinii. 

— Am înţeles..., zise ea înăbușit. 

Aron se aplecă și răsuci cheia în contact. Mașina porni. 


12. 


Hasse Berglund stătea la coadă într-un restaurant fast-food. 
Era săptămâna mexicană. Fraierii din spatele tejghelei aveau pe 
cap pălării de plastic care imitau un sombrero. Comandă un 
meniu El Jefe - un hamburger triplu și două porţii de cartofi 
prăjiţi incluse. Hasse se așeză și se pregăti de ospăț. Lua 
îmbucături enorme și respira pe nas. 

La câteva mese mai încolo se afla o bandă de adolescenți 
imigranţi. Aveau părul negru și început de mustață, erau palizi și 
purtau salopete sport. Erau gălăgioși, dominați de hormoni, 
musculoși și impulsivi. Doi dintre ei se încăierară. Urlau 
încontinuu și aruncau cu gheaţă și cu suc pe jos. 

Hasse îi privea fără să înţeleagă cum puteau fi așa de palizi 
când, de fapt, veneau din lumea arabă. Ţările astea sunt totuși 
însorite... 

Aruncă o privire în direcția lor când hărmălaia deveni de 
nesuportat. Cineva dărâmă un milkshake care se împrăștie pe 
masă. Unul dintre ei începu să urle când fu stropit pe pantaloni. 

Altul începu să înjure, iar un al treilea începu să scoată cuburile 
de gheaţă din paharul de suc și să le azvârle în ceilalţi. 

Hasse își mesteca hamburgerul cu gura plină și îi privea pe 
băieți. Continuau să se lupte. Cu îndârjire, dur, fără să fie 
atenți... Situaţia deveni violentă, iar unul dintre ei începu să se 
enerveze. Se porni pe ţipat într-o limbă necunoscută pentru 
Hasse. Restul bandei i se alătură într-un cor de voci în 
schimbare. Hasse închise ochii. 

e 

Cu un an și jumătate în urmă, Hasse Berglund și colegii lui din 
unitatea de poliție îl agresaseră pe un tânăr libanez în piața 
Norra Bantorget. Colegii lui se opriseră la timp, însă Hasse 
exagerase și trebuiseră să-l tragă la o parte. Hasse se liniștise, 
dăduse să se înțeleagă că s-a liniștit... că era cumpătat. Colegii 
îl slăbiseră din strânsoare, Hasse se eliberase și îi aplicase o 
ultimă lovitură care-l umpluse de satisfacție. Băiatul fusese în 
comă timp de trei zile. Doctorii descoperiseră coaste rupte, 
hemoragii interne, maxilarul crăpat și tibia ruptă. În cadrul 
procesului, colegii lui Hasse susținuseră că era nevinovat. Doi 
dintre juraţi dormiseră duși, iar procurorul era prieten cu toţi cei 
din sală, în afară de băiat. Un doctor bărbos confirmase că nu 
era imposibil ca băiatul să-și fi cauzat singur rănile, iar avocatul 
acestuia din urmă, care se grăbea spre un alt proces, pusese 
numai întrebări stupide și neconcludente. Hasse fusese achitat, 
iar băiatul se alesese cu sechele pe viață. Șeful lui Hasse își 
pierduse totuși răbdarea și îl pusese să aleagă: fie pleca la 
poliţia de frontieră, fie pleca oriunde altundeva. 

Hasse alesese aeroportul Arlanda și încercase fără succes să 
refuleze pierderea de statut. Petrecuse acolo o veșnicie 
ascultând tot felul de indivizi ciocolatii care îi turnau gogoși în 
speranţa că vor fi lăsaţi să intre în ţară, să trăiască din alocaţii și 
să frece menta pe vreo bancă mestecând gat. 

Telefonul sunase însă, din senin. O tipă de la Crimă 
Organizată, Gunilla Strandberg, îi propusese o întâlnire cu doi 
dintre colegii ei. Hasse nu pricepuse nimic, dar orice era de 
preferat jobului de la aeroport. 

e 

Tinerii încă mai ţipau. Hasse termină de mestecat, înghiţi 
mâncarea, își curăţă dinţii cu limba, își scoase legitimaţia de 
poliţist și o puse pe masă. Respiră adânc de câteva ori, apoi luă 

una dintre cutiile de cartofi prăjiţi și o azvârli cu putere către 
băieți. Cutia îl lovi pe unul dintre bătăuși în obraz, iar cartofii se 
împrăștiaseră. Băieţii amuţiră. Se holbau cu toţii la Hasse care 
lua o nouă îmbucătură, căscând gura larg. 

Unul dintre băieţi se ridică brusc, bătându-se cu pumnii în 
piept. Întrebă ceva ce Hasse nu se obosi să asculte. Se săturase 
de accentul lor tipic. Tipul se îndrepta spre el. Hasse Berglund 
mai luă o gură de mâncare, continuă să mestece, apoi îi flutură 
în față legitimaţia, descheindu-și în același timp geaca și făcând 
un semn cu bărbia spre pistolul ce-i atârna din teaca de umăr. 

— Așază-te... 

Băiatul se dădu înapoi și se așeză. Hasse ţinti și azvârli cu 
cartofi prăjiţi în fiecare dintre ei. Băieţii se resemnară cu 
umilință. Hasse nu era nici furios, nici bucuros, se mulțumea 
doar să ţintească bine cu cartofii prăjiţi spre spinările, cefele, 
brațele și feţele pline de coșuri ale băieţilor. 

Anders Ask și Erik Strandberg intrară în restaurant, observară 
scena ce tocmai se desfășura și se apropiară de masa lui. 

— Tu trebuie să fii Hasse Berglund, zise Erik. 

Hasse îi privi încuviințând din cap și continuă să arunce. 

— Eu sunt Erik, iar pe colegul meu îl cheamă Anders. 

Erik se așeză oftând. Avea febră, era plin de sudoare rece, 
fruntea îi pulsa de durere, iar gura îi era uscată. 

Hasse azvârli cu boltă un cartof care ateriză într-o glugă. 

— E un război cu cartofi prăjiţi, deci? zise Anders. 

— Exact, spuse Hasse și aruncă. 

Anders i se alătură, luă câţiva cartofi și aruncă în băieţi. Și el 
tintea bine. Tinerii se uitau jigniţi în gol. 

— Tu ai lucrat la poliția municipală înainte, nu-i așa? întrebă 
Erik, suflând greu. 

Avea tensiunea mare. 

— Mda. 

— Și apoi pe Arlanda? 

Cartofii se terminaseră. 

— Hai să mai comandăm, zise Anders. 

Erik clătină din cap și se întoarse spre tineri. 

— O zi bună, băieţi. Să aveţi grijă unii de alţii, le spuse, 
făcându-le un semn să se care. 

Tinerii se ridicară și se grăbiră să plece. Odată ajunși afară, 
începură să ţipe și să se bată între ei, apoi dispărură. 

— Ce băieţi de treabă! exclamă Anders. 

— Viitorul Suediei, adăugă Hasse. 

Erik tușea în palma făcută căuș. Hasse bea suc cu paiul, 
privindu-i pe cei doi. Anders se așeză mai bine și începu să 
vorbească. 

— Ai discutat deja cu Gunilla, deci cunoști proiectul. Noi am 
cerut să te întâlnim. 

— Mi s-a vorbit de tine, Erik, dar n-am auzit nimic de niciun 
Anders, spuse Hasse. 

— Anders e consultant..., zise Erik. 

— Cu ce se ocupă un consultant? 

— Oferă consultanţă, interveni Anders. i 

Hasse găsi un cartof între picioare, pe scaun. Il luă și îl mâncă. 

— Cum se face că și pe tine te cheamă tot Strandberg? 
Gunilla e cumva nevastă-ta? 

Erik îl scrută cu privirea pe Hasse. 

— Nu, răspunse el. 

Hasse Berglund așteptă continuarea, dar Erik nu mai zise 
nimic. 

— Putin îmi pasă, de fapt, lucrul important e să pot să lucrez 
cu voi, că despre asta e vorba de fapt, nu? Îmi oferiţi un job? 

— Cred că da. Tu ce zici, Anders? 

Anders nu răspunse. Hasse se uita de la unul la altul. 

— Hai, nu face figuri, trebuie să scap de la nenorocitul ăla de 
aeroport înainte să împușc pe cineva. Sunt flexibil, Gunilla știe 
deja. 

Erik încerca să găsească o poziţie confortabilă pe scaunul dur 
de plastic și tuși răgușit de câteva ori. 

— Bine, uite cum stau lucrurile... În grupul nostru muncim cot 
la cot. Nimeni nu pune la îndoială deciziile pe care le ia Gunilla, 
ea are întotdeauna dreptate. Chiar dacă nu obţinem rezultate în 
ritmul în care ne-am dori, până la urmă tot reușim. Gunilla știe 
acest lucru și acesta e motivul pentru care o urmăm mereu. 
Chiar dacă nu-ţi înţelegi rolul, nu pune întrebări, fă-ţi doar 
treaba și ține-ți gura. Ai înţeles? 

Hasse sorbi din paharul de suc în care se auzea zăngănind 
gheaţa. 

— Bine, zise el sec, după ce dădu drumul paiului. 

— Dacă ai plângeri, dacă te simţi tratat incorect sau dacă faci 
alte fiţe sindicale, atunci... atunci te dăm afară. 

Erik se aplecă spre plăcinta cu mere încă neîncepută a lui 
Hasse și luă o îmbucătură mare din ea. Ca de obicei, plăcinta 
era prea fierbinte și Erik fu nevoit să mestece cu gura deschisă 
în timp ce continua să vorbească. 

— Lucrăm cu ecuaţii simple, nu ne plac complicațiile. Dacă îţi 
vezi de treabă, o să fii recompensat. 

Erik devoră plăcinta lui Hasse. Acesta din urmă se abţinu de la 
comentarii. Erik luă un șervețel de pe masă și își șterse 
transpiraţia de pe frunte, după care își suflă zgomotos nasul. 

— În curând vei fi transferat la noi. Deocamdată, ţine-ţi gura, 
nu trăncăni cu colegii, n-ai decât să te bucuri în sinea ta. Ai 
priceput? 

— Da, să traâiţi, raspunse Berglund ca polițiștii din filme, 
ridicând degetul mare în sus în semn de OK și zâmbind strâmb. 

Erik îl fixă cu privirea. 

— Și termină cu schimonoselile astea când vorbeşti cu mine. 

Erik se ridică și plecă. Anders își luă o expresie inocentă, dădu 
din umeri și porni după el. 

e 

După întâlnirea cu Gunilla și Anders, îl apucase tremuratul. 
Pastilele nu funcționau cum trebuie. Gunilla și Anders păreau să 
fie prieteni la cataramă... Sigur dăduseră de-o urmă, dar nu 
voiau să-i spună despre ce era vorba... Mai mult, se îndoiau de 
el. Nu aveau încredere în el. 

Îl rodea nervozitatea. Se grăbise spre casă, luase reţetele pe 
care le furase de la Rosie și se îndreptase către cea mai 
apropiată farmacie. Era coadă și mergea încet, babeta de la 
casă nu părea să se grăbească deloc. Simțea cum îl ia cu rău de 
la stomac din cauza anxietăţii. Farmacista începu să pună 
întrebări în legătură cu unul dintre preparate. Îi răspunse scurt și 
la obiect, spunându-i că era fiul lui Rosie, că nu știa, că fusese 
doar rugat să cumpere medicamentele. Din când în când se 
scărpina pe obraz. 

Când ajunse acasă, căută într-un dicţionar de medicamente. 
Lyrica era ca un ou Kinder, trei efecte tari dintr-o singură 
lovitură: împotriva crizelor de epilepsie, a durerilor neuropatice 
și a anxietăţii. Rosie lua tabletele pentru nervi. Pe ambalaj scria 
300 de miligrame, acesta era punctul forte, bingo. Luă două 
tablete cu o gură de apă stătută dintr-un pahar de pe masă. A 
doua reţetă fusese pentru spray nazal. Il aruncă la coșul de 


VP - 165 


gunoi. Al treilea medicament, cel care era diferit și despre care 
farmacista pusese întrebări, se numea Ketogan. Căută din nou 
în dicţionar. Provoacă dependență. Se recomandă o atenție 
sporită in  prescrierea acestui medicament. El era deja 
dependent, doar îi spusese și asistenta medicală de la școală... 
Lui Lars îi veni atunci în minte că tabletele nu aveau cum să-i fie 
dăunătoare. Ce dracu’ se putea întâmpla? 

Citi mai departe: Ketogan conţinea morfină care se administra 
în caz de dureri foarte puternice. Durere foarte puternică? 

Rupse ambalajul. La naiba, supozitoare. Dar, vorba 
proverbului, nevoia n-are stăpân. Lars își lăsă în jos pantalonii, 
se așeză pe vine și își introduse un supozitor în extremitatea 
dorsală, apoi mai vâri unul... și apoi încă unul. Își ridică 
pantalonii și intră în sufragerie. Realitatea se transforma treptat, 
devenind senină, plăcută și lipsită de exigențe. Se plimba prin 
cameră fără o ţintă anume, fu cuprins de o senzație bruscă și 
nemărginită de mulțumire față de tot ce-i oferise viața. Totul 
avea sens, toate sentimentele erau încuiate cu grijă și nu 
puteau să se mai facă auzite, să ridice semne de întrebare sau 
să-l rănească. Se așeză pe jos într-un colţ. Parchetul era moale. 
Lars se lungi. Se simţea ca într-un pat cu apă, dar umplut cu 
bumbac. Își lăsă privirea să hoinărească. Totul era superb, atât 
de frumos în complexitatea sa, atât de plăcut, nici nu-și 
închipuise că o podea putea să fie așa de liniștitoare, incredibil 
de liniștitoare în platitudinea sa... 

Stătea așa culcat și savura înțelegerea a tot ce nu înțelegea. 
Când senzațiile tari începură să se risipească ușor, mai luă 
câteva pastile din fiecare. Lumea deveni din nou interesantă 
pentru câteva clipe, degetele de la mâini începură să 
converseze unele cu celelalte, explicându-i comportamentul 
primordial al naturii. Acel comportament care se afla cu trei pași 
în urma legilor fizicii și cu trei pași în urma creaţiei divine... Cu 
un pas în urma apariţiei lui Dumnezeu... Apoi adormi. 

Deșteptătorul vuia ca o alarmă antiaeriană. Trecuseră deja 
multe ore și senzaţia de zădărnicie se transformase într-o 
enormă gaură neagră ce înghiţea toată lumina din universul lui 
Lars. Se ridică împleticindu-se și își făcu plinul cu un amestec 
aleatoriu de pastile. Gaura neagră dispăru din nou, iar viaţa 
redeveni ușoară. 


VP - 166 


Se urcă în mașină și porni spre Stocksund. Toate staţiile de 
radio difuzau muzică bună, iar Lars gusta muzica prin mișcări 
ciudate. 

Găsi o ascunzătoare pentru mașină, își puse căștile, se așeză 
confortabil și începu să o asculte. O auzea mergând prin casă de 
una singură, făcând mâncare, vorbind la telefon cu prietena sa 
Clara, râzând de ce vedea la televizor. 

Ar fi vrut să i se alăture, să facă toate lucrurile astea 
împreună cu ea sau măcar să stea și s-o privească. Se 
întunecase, iar casa era cufundată în tăcere. Lars fu cuprins de 
dorință. 

Pe la unu și jumătate dimineaţa, își dădu jos căștile, își puse 
un fes negru pe cap, deschise portiera cu atenţie și se îndreptă 
spre casa Sophiei. 

Pășea pe asfalt adulmecând mirosul îmbietor de caprifoi, fără 
să-și dea seama de unde venea mireasma. Se strecură în 
grădină și apoi urcă tiptil pe verandă. _ 

Șperaclul merse la fel de bine ca data trecută. Impinse 
înăuntru bucăţelele de metal din încuietoare. Apăsă cu grijă pe 
clanța ușii de la terasă, o împinse ușor, scoase un spray 
lubrifiant din buzunarul de la geacă și stropi rapid balamalele. 
Deschise apoi larg ușa fără niciun zgomot. 

Lars se opri în sufragerie în tăcere, se aplecă și-și legă 
șireturile, ascultă. Singurul lucru pe care îl auzea erau bătăile 
propriei sale inimi. Încetișor, cu mare atenţie, începu să urce 
scările spre etaj. Scara veche de lemn scârţâia ușor. De afară 
pătrunse sunetul unei mașini ce trecea pe stradă. Lars compară 
sunetele, păreau să măsoare același număr de decibeli. Trase 
concluzia că zgomotul pașilor lui n-avea s-o trezească. 

Ușa de la dormitorul lui Sophie era întredeschisă. Lars se opri, 
își potoli respiraţia, inspirând calm și egal, apoi păși pe covorul 
moale dinăuntru. Fu întâmpinat de un parfum subtil și vaporos, 
ce plutea în cameră ca un văl de mătase... Sophie. Era întinsă în 
pat, pe spate, cu capul pe pernă, un pic într-o parte. Părea 
coborâtă dintr-o fantezie. Părul îi încadra chipul, avea gura 
închisă, iar pieptul i se mișca ușor în sus și în jos. Plapuma îi 
venea până la brâu, purta o cămașă de noapte cu dantelă. 
Privirea lui Lars se îndreptă spre contururile sânilor și zăbovi 
asupra lor. Era atât de frumoasă. Ar fi vrut s-o trezească și să-i 
spună: Ești atât de frumoasă! Ar fi vrut să se culce lângă ea, s-o 

ia în braţe și să-i spună în șoaptă că totul avea să fie bine. 
Sophie ar fi înţeles cu siguranţă ce voia să spună. 

Scoase aparatul de fotografiat cu grijă, închise bliţul și sunetul 
și o prinse în obiectiv. Fără niciun zgomot, făcu vreo treizeci de 
poze cu Sophie adormită. 

Tocmai se pregătea să plece când ochii îi alunecară din nou 
spre sâni. Lars începu să se holbeze. In adâncul tulbure al fiinţei 
sale prinseră să se contureze fantezii. Se strecură mai aproape 
de ea... Apoi și mai aproape. În cele din urmă, aproape că-i 
atingea chipul. Îi vedea pielea feței, ridurile fine din jurul ochilor, 
încrețiturile frunţii... închise ochii, adulmecă, se umplu de 
dorință... 

Sophie se întoarse în somn și scoase un geamăt. Lars 
deschise ochii, se dădu înapoi cu grijă și ieși din cameră fără 
niciun zgomot. 

e 

Când intră în maşină gâfâia. Avea senzația că se culcase cu 
ea, că o penetrase pentru prima oară. Se simțea puternic, plin 
de siguranță și fericit. Era convins că și ea se simțea la fel. 
Trebuie să i se fi înfățișat în somn, în vis. Evident, așa era, el era 
îngerul ei salvator, care exista în viaţa ei fără ca Sophie să știe, 
care făcea dragoste cu ea în somn, care o apăra de rău când era 
trează. Mai luă o doză de medicamente, peisajul se transformă, 
limba părea să-i fie mai mare decât gura, sunetul se estompă. 

Lars o porni încet spre oraș. În lumina felinarelor zări Muzeul 
Naţional de Istorie Naturală. Văzu un pinguin uriaș care se holba 
la el cu nedumerire. 

a 

Sophie avusese coşmaruri; nu-și mai aducea aminte în 
legătură cu ce, dar se trezise cu o senzaţie neplăcută. Era ca și 
cum i s-ar fi întâmplat ceva urât, era o senzaţie de scârbă. Se 
ridică din pat. Dormise prea mult. La parter se auzea aspiratorul. 

N-o mai întâlnise pe Dorota de multă vreme. De obicei, făcea 
curățenie când Sophie se afla la muncă, dar azi se întâmpla să 
fie liberă. Se bucură s-o vadă când cobori scara. Dorota era o 
femeie de treabă. Sophie o aprecia. 

Dorota îi făcu semn cu mâna din sufragerie, unde dădea cu 
aspiratorul. Sophie îi zâmbi la rândul ei și intră în bucătărie să-și 
pregătească micul dejun. 

— Pot să te duc cu mașina când termini! strigă ea. 

Dorota închise aspiratorul. 

— Ce-ai zis? 

— Pot să te duc cu mașina când termini, Dorota. 

Dorota clătină din cap. 

— Nu-i nevoie, stau departe. 

— Nu stai departe și, în plus, ăsta-i motivul pe care îl invoci de 
fiecare dată. 

e 

Dorota se așezase pe scaunul din față cu geanta pe genunchi. 
Trecuseră deja peste podul Stocksundsbron și se îndreptau spre 
Bergshamra. 

— Ce tăcută ești, Dorota. Ești bine, copiii sunt bine? 

— Totul e bine, copiii sunt bine... Mi-e dor de ei, dar altfel 
totul e în regulă. 

Mai merseră o vreme. 

— Sunt cam obosită, zise Dorota și se uită pe geam. 

— Poţi să-ţi iei liber dacă vrei. 

Dorota clătină din cap. 

— Nu, pot să muncesc. Nu sunt obosită fizic, doar mental, ca 
să zic așa. 

Dorota încercă să zâmbească, apoi privi din nou pe geam. 
Zâmbetul său forțat dispăru. Sophie se uita când la Dorota, când 
la drum. 

Dorota locuia în Spânga, acolo locuise dintotdeauna. Lucra 
pentru Sophie de aproape doisprezece ani. Relaţia dintre ele se 
transformase în prietenie. Era prima dată când Dorota nu părea 
în apele ei. De obicei era veselă, vorbea despre copiii săi, râdea 
la ce-i spunea Sophie. Acum însă, era închisă în ea. Sophie o 
privi din nou. Părea tristă, poate chiar speriată. 

Sophie parcă mașina în faţa casei unde locuia Dorota, în piaţa 
Spânga. 

Dorota rămase nemișcată câteva clipe înainte să-și dea jos 
centura de siguranţă, apoi se întoarse către Sophie. 

— La revedere! Mulţumesc că m-ai adus cu mașina! 

— Am impresia că ceva nu-ţi dă pace, zise Sophie. Dacă vrei 
să vorbim, știi unde să mă cauţi. 

Dorota rămase nemișcată în tăcere. 

— Ce-ai păţit, Dorota? 

Dorota ezită. 

Sophie aștepta. 

— Data trecută când am venit să fac curăţenie la voi, am 
găsit doi bărbaţi înăuntru când am intrat. 

Sophie asculta. 

— Mai întâi am crezut că sunt niște rude sau prieteni de-ai 
voştri, dar au început să mă amenințe. 

Lui Sophie îi îngheţă inima. 

— Mi-au zis că sunt de la poliţie și că dacă spun cuiva, or să- 
mi facă probleme. 

Gândurile lui Sophie goneau nebunește. 

— Imi pare rău, Sophie, îmi cer scuze că nu ţi-am zis mai 
devreme, dar n-am avut curajul... Acum însă m-am hotărât. Tu 
ai fost mereu drăguță cu mine. 

— Ce făceau? Ai înțeles de ce se aflau acolo? Ce ţi-au spus? 

Dorota clătină din cap. 

— Nu știu. Unul dintre ei a fost drăguţ, dar celălalt s-a purtat 
groaznic... Nu știu cum să-ţi spun, mi s-a părut periculos. N-au 
zis ce făceau la tine. După ce au vorbit cu mine au plecat. 

— Unde s-au dus? 

— Au ieșit afară. 

— Pe ușă? Pe unde intraseră? 

Sophie auzi frica din propria-i voce. 

— Nu știu. Au dispărut pe ușa de la terasă. Asta-i tot ce știu. 

Sophie încercă să reflecteze. 

— Povestește-mi tot ce au zis. 

Dorota încercă să-și aducă aminte. 

— Unul din ei a zis că îl cheamă Lars. E singurul nume pe care 
l-am auzit. 

— Lars? 

Sophie nu știa de ce repetase numele. 

— Lars și mai cum? continuă ea. 

Dorota dădu ușor din umeri. 

— Nu știu. 

— Cum arătau? Încearcă să-i descrii cât mai detaliat. 

Dorota nu se așteptase la o astfel de reacție din partea lui 
Sophie. Duse o mână la tâmplă și privi în jos. 

— Nu-mi mai aduc aminte bine... 

— Incearcă, Dorota. 

Sophie vorbea răstit, dar Dorota înțelegea că de fapt o 
imploră. 

— Unul dintre ei, cel care s-a prezentat ca fiind Lars, avea în 
jur de treizeci-treizeci și cinci de ani, nu pot să-ţi spun exact. Era 
blond... 

Se gândi, cercetă în amintire. 

— Părea speriat... nesigur pe sine. 

Sophie asculta. 

— Celălalt nu avea trăsături particulare, e greu de descris. 
Cam la patruzeci de ani, poate mai tânăr. Părul de culoare 
închisă, cărunt pe ici, pe colo... Avea o privire cuminte, dar s-a 
dovedit perfid. Avea ochii blânzi, închiși la culoare și rotunzi... Și 
o faţă de copil. 

Dorota se cutremură. 

— Vai, ce scârbos era! 

Sophie o privi, văzu cât îi era de frică. Apoi se aplecă spre ea 
și o îmbrăţișă. 

— Mulţumesc, îi șopti ea în timp ce o strângea în braţe. 

Când se desprinseră, se priviră în ochi. Dorota o bătu pe 
Sophie ușor pe obraz. 

— Ai necazuri? 

— Nu... N-am nicio problemă. Mulţumesc, Dorota. 

Dorota o privi. 

— Tipul ăla rău mi-a luat buletinul. Mi-a zis să nu povestesc 
nimic nimănui. Trebuie să-mi promiţi să nu faci nicio prostie 
acum. Vorbea serios... Știe unde stau. 

Sophie o apucă de mână. 

— Îţi promit, Dorota. N-o să păţești absolut nimic. 

e 

Sophie plecă din Spånga. Urmă grosul traficului, schimbă 
banda de câteva ori, respectând viteza legală. Se afla într-o 
lume golită, unde nu pătrundeau nici gânduri, nici sentimente. 
Apoi simţi cum se deschide o supapă lăuntrică și cum o învăluie 
o furie teribilă, care se împrăștie cu putere în tot corpul și o 
umple până la refuz, ca un curent de apă ce tocmai a spart 
zidurile unui baraj. 

13. 


Oboseala se transformase într-o veghe surescitată. Jens se 
simțea drogat când intră în Munchen. Nu dormise de două zile; 
voinţa era singurul lucru care îl făcea să continue. 

Adresa pe care i-o dăduse Mikhail se afla într-un cartier din 
anii șaizeci unde toate casele erau identice și îngrămădite unele 
într-altele. Toate aveau peluze mici și garaje la subsol și, în plus, 
erau prost construite. Jens se opri în faţa numărului 54, ieși din 
mașină și privi împrejur. Nu era nici ţipenie de om. O porni pe 
aleea pietruită, încercă ușa, nu era încuiată. O deschise și intră 
cu grijă. 

— E cineva acasă? 

Nu răspunse nimeni. Singura mobilă era o canapea veche într- 
o cameră ce părea să fie sufrageria. Pereții erau acoperiţi de un 
tapet îngălbenit cu dungi verticale pe care se vedeau pete mici 
de mucegai. Aruncă o privire în bucătărie: o masă, două scaune 
și o cafetieră, în rest o liniște mormântală. Jens se întoarse și 
privi ușa de la intrare pe care tocmai o închisese. Pe tocul ușii, 
la vreo zece centimetri de podea erau fixate două diode. Era 
același mecanism ca în magazine, care face un zgomot atunci 
când cineva întrerupe circuitul luminos. Jens cercetă dispozitivul 
ce fusese evident instalat de un amator, urmări firul și observă 
că fusese cuplat la o linie telefonică prost camuflată. 

Urcă în fugă la etaj, unde erau două camere și o baie. Căută 
în debarale, scrută cu atenţie de-a lungul podelelor și al 
pereţilor în căutarea unor ascunzișuri. Cobori în fugă și făcu 
aceleași căutări în bucătărie, în sufragerie și în camera ce dădea 
spre grădină. Nimic. Jens se pregătea să plece, temându-se că 
fusese atras într-o capcană. Incerca să decidă ce era mai rău, 
rușii care nu și-ar fi primit marfa sau nemţii care cu siguranță 
erau pe drum. Se hotări că rușii erau mai periculoși. Trebuia cu 
orice preț să-și recapete armele. 

Ușa de la beci era greu de deschis, se umflase. Trase de ea în 
toate direcţiile, dar nu reuși s-o deschidă. Se dădu înapoi, își 
făcu vânt și lovi ușa cu piciorul. După încă două șuturi puternice, 
ușa cedă. 

Un miros greu de igrasie se răspândi din beciul întunecat pe 
măsură ce cobora treptele. Jens bâjbâi cu mâinile de-a lungul 

peretelui în căutarea unui întrerupător. Secundele treceau fără 
ca Jens să găsească ceva. Se împiedică, dar continuă să bâjbâie 
de-a lungul peretelui. Simţi un alt miros, un miros pe care îl 
recunoștea - mirosul unui corp intrat în putrefacție. Simţise 
același miros în toamna precedentă în casa de vacanţă, când 
șoarecii intraseră în pereţi și muriseră acolo. Mirosul care îl 
năpădise acum era același, dar mai acid, mai puternic. Işi înecă 
senzaţia de vomă respirând în mânecă, în timp ce continua să 
pipăie peretele cu cealaltă mână. 

În colţul cel mai îndepărtat al camerei găsi un întrerupător pe 
care apăsă. Becurile se treziră brusc la viaţă și în lumina lor 
strălucitoare Jens văzu un cadavru. Se afla într-un garaj gol, slab 
iluminat de niște lămpi cu lumină rece. Cadavrul era culcat pe 
spate peste lăzile sale cu arme, aflate în mijlocul camerei. Avea 
gâtul tăiat, iar fața îi era umflată, gălbuie, ca de ceară. Jens se 
holba încremenit la cadavru. Nu știa ce să facă, încerca disperat 
să-și controleze groaza care îl cuprinsese. 

Auzi ușa de la intrare deschizându-se și apoi închizându-se. 
Apoi auzi zgomote de pași al căror ecou se răspândi în tot 
beciul. O pereche de pantofi mari se ivi pe treapta de sus. 

— Urcă, mormăi Mikhail. 

Imediat ce urcă scara, Mikhail puse mâna pe el, îl 
percheziționă în căutare de arme și, negăsind nimic, îi dădu 
drumul cu o îmbrâncitură. 

Pe canapeaua veche ședea un bărbat tânăr în costum, cu 
cămașă albă, încheiată până sus. Lângă fereastra ce dădea spre 
stradă, cu spatele la Jens, se afla un bărbat mai în vârstă, 
îmbrăcat mai îngrijit și care părea mai serios. 

— Mi s-a spus că ai declarat că n-ai nicio relaţie cu familia 
Guzman. 

Ralph Hanke se întoarse spre Jens. 

— E un tip mort pe lăzile mele în beci, zise Jens. 

— Jurgen? 

— Putin îmi pasă cum îl cheamă, însă v-aș ruga să-l daţi la o 
parte. 

Ralph arboră un zâmbet. Jens îl scrută cu privirea, era un 
zâmbet lipsit de veselie, doar un exerciţiu fizic de ridicare a 
colțurilor gurii. 

— Stai să-ți explic, pe Jurgen îl vânăm de multă vreme. Ne-a 
furat patru mii de euro, crezând că n-o să observăm. Ce mai 

înseamnă patru mii de euro în ziua de azi? Nici măcar o mașină 
mai acătării. Dar Jurgen nu s-a putut abţine. 

Ralph privi din nou spre stradă. 

— A mai făcut și alte lucruri care ne-au dat bătaie de cap... Nu 
omorâm pe nimeni doar pentru patru mii de euro... Nu suntem 
niște monștri fără inimă. 

— Daţi-l doar jos de pe marfa mea și pe urmă eu îmi iau 
tălpășița. Am avut o înţelegere cu Mikhail, continuă Jens. 

— Rămâne în continuare în picioare... în principiu. Vreau să-ţi 
vorbesc înainte să pleci. 

Jens îl privea pe Christian care se holbase la el tot timpul. 
Ralph se întoarse din nou. 

— Acesta este fiul meu, Christian, zise Ralph. 

Jens dădu din umeri, arătând că nu-i păsa. 

Ralph trecu direct la subiect. 

— Vreau să fac o ofertă familiei Guzman. Vreau să treacă de 
partea noastră... De acum încolo, noi suntem cei care ne 
ocupăm de afacerile lor. Devin angajaţii noștri, ca să zic așa. 
Avantajele sociale sunt excelente. 

Jens dădu din umeri. 

— Nu sunt persoana potrivită pentru așa ceva. N-am nimic de- 
a face cu familia Guzman. Sunt aici doar ca să-mi recuperez 
marfa, nimic mai mult. 

Ralph oftă adânc, clătinând din cap. 

— Nu, te duci și le prezinţi propunerea mea, pe urmă ne suni 
și ne zici cum au reacționat. Faci un pic de mediere, în plus, atât 
timp cât sunt eu de faţă, înțelegerea ta cu Mikhail pică... să 
avem iertare. 

Ralph făcu o pauză retorică. 

— Mikhail zice că te-a întâlnit deja de câteva ori. Ești 
persoana perfectă pentru sarcina asta. Dacă propuneam eu un 
mediator, familia Guzman s-ar fi opus. Vreau să te duci acasă și 
să-i întrebi. Poţi să-ţi iei și armele cu tine. Dacă nu faci cum ti- 
am zis, o să venim să te căutăm. 

Ralph dădu din umeri ca și cum ar fi trebuit să-i fie clar lui 
Jens care era continuarea. 

Jens înţelese că nu avea nicio șansă. Dacă n-ar fi fost de faţă 
Mikhail, i-ar fi ciomăgit și pe tată, și pe fiu, fără nicio remușcare. 

— Ce întrebare? 

Ralph reflectă. 

— De fapt, nu e o întrebare. Zi-le doar că vrem să le facem o 
ofertă, vor înţelege despre ce e vorba. 

— Vă contactez să vă spun ce-au răspuns, dar după aia nu 
mai vreau să fiu implicat, zise Jens. 

— Cine e tipa? 

Întrebarea îl luase prin surprindere. Jens încercă să dea 
impresia că nu știe despre ce e vorba. 

— Tipa? 

— Da, tipa care a condus mașina când l-aţi salvat eroic pe 
Hector. 

— Nu știu, una dintre tipele pe care i s-a pus pata lui Hector, 
presupun. 

Ralph încuviinţă din cap. 

— E genul ăsta de bărbat? 

— Care gen? 

— Care se ţine după fuste? 

— Habar n-am. 

— Cum o cheamă? 

Jens scutură din cap. 

— Nu știu. 

Ralph se holbă la Jens, încercând să-i citească în ochi. 

— Mikhail rămâne să te ajute cu marfa, zise el și se întoarse, 
pornind spre ușă. 

Christian se ridică de pe canapea și îl urmă. leșiră din casă, 
ușa se închise în spatele lor și se așternu tăcerea. 

Mikhail arătă cu degetul spre scara ce ducea spre beci. Jens îl 
privi pe uriașul din faţa sa, apoi se șterse la ochi ca și cum ar fi 
vrut să alunge oboseala care punea stăpânire pe el; oftă și 
începu să coboare treptele. Mikhail venea în urma lui. 

ÎI ridicară pe Jürgen de pe lăzi și îl transportară într-o cameră 
ce părea să fie o veche spălătorie. Depuseră corpul neînsuflețit 
pe podeaua rece. Apoi, ieșiră din nou în garaj. 

— Cum se simte Klaus? întrebă Mikhail încet. 

— Mai bine decât Jurgen... 

Mikhail repetă întrebarea. 

— Ce-ţi pasă? întrebă Jens. 

— Imi pasă. 

Jens se opri lângă lăzi. 

— L-am dus la urgenţe, o să supravieţuiască. 

Mikhail se îndreptă spre ușa garajului și o deschise. Camera 
se umplu de lumină. Apucară una dintre lăzi fiecare dintr-o 
parte, o ridicară în același timp și porniră cu ea spre mașina lui 
Jens, care era parcată la marginea trotuarului. 

— Klaus e un om bun. 

Dădură drumul lăzii în portbagaj. 

— Ce înseamnă un om bun pentru tine? întrebă Jens. 

Mikhail nu răspunse. Intrară din nou în garaj și luară cea de-a 
doua ladă. Când terminară, Jens închise portbagajul. 

— Dă-mi numărul tău de telefon, zise Mikhail. 

Jens îi dădu numărul temporar de mobil. Mikhail îi trimise 
coordonatele unei persoane, iar telefonul lui Jens emise un 
semnal la primirea mesajului. 

_ — Sună la numărul acesta după ce vorbeşti cu Guzman. 
Incearcă să rezolvi treaba. Toată situaţia pare sucită, zise 
Mikhail și intră în casă cu mersul său legănat, fără să-l salute. 

Jens ieși din Munchen și se îndreptă spre Polonia. Cel mai 
scurt drum ar fi fost prin Cehia, dar voia să evite controalele de 
frontieră, deci continuă prin Germania, sperând să poată trece 
graniţa fără probleme pe undeva. Reuși să treacă pe la Ostritz și 
intră nestingherit în Polonia. 

II sună pe Risto și îi povesti că întâmpinase tot felul de 
probleme, dar că armele urmau să sosească. Il rugă pe Risto să-i 
convingă pe ruși să nu facă mare caz de întârziere și să-i asigure 
că puteau obține o reducere, dacă nu-i dădeau bătăi de cap. 
Avea să ajungă la Varșovia peste șapte ore. li dădu lui Risto 
numele hotelului unde putea fi contactat a doua zi dimineața. 
Risto îi promise că va face tot posibilul. 

Drumul era întunecat, avea impresia că se afla într-o zonă 
rurală a Poloniei ce părea să nu fi fost încă conectată la reţeaua 
de curent electric. Era întuneric beznă. Nu trecea nicio mașină, 
iar în depărtare nu zărea nicio casă luminată. Avu senzaţia că e 
singur pe lume. Vrum, vrum. Cauciucurile treceau peste linia 
continuă ce marca marginea benzii de circulaţie și făceau un 
zgomot asemănător cu cel al roţilor de tren pe șine. Era un 
sunet monoton și hipnotizant. Ochii nu i se obișnuiau deloc cu 
întunericul. Farurile nu luminau decât o porţiune minusculă, iar 
șoseaua era invariabil aceeași, la fel de gri și inexpresivă ca 
întunericul ce-l înconjura. Vrum, vrum... Sunetul părea să se 
transforme în Wani-nani. Jens începea să aţipească la volan. 

Deschise geamul. Încercă să rămână treaz, cântând cu voce 
tare. N-avea niciun efect. Incetă să cânte, deși el credea că o 
face, dar de fapt melodia continua doar în mintea lui. Aţipi din 
nou. Vrum, vrum... și apoi, brusc, un alt sunet altundeva. Un 
sunet strident. Telefonul! 

Soneria telefonului îl împiedică să nimerească pe câmp. Chiar 
când era gata să intre în șanț, făcu o manevră bruscă și reuși să 
redreseze mașina. Işi exprimă șocul printr-un suspin. 

— Alo? 

— Te-am trezit? 

— Da și îţi mulțumesc. 

— Sophie la telefon. 

— Mi-am dat seama. 

— Unde ești? 

— În mașină, pe drum. 

Inchise geamul și reduse viteza ca s-o audă mai bine. 

— Cred că am nevoie de ajutorul tău. 

— Ce fel de ajutor? răspunse el. 

— Cineva a intrat la mine în casă. 

— Suni de acasă? 

— Nu, de la una din puţinele cabine telefonice care încă mai 
există. 

— Bine. 

Urmă o tăcere prelungită. 

— Te simţi ameninţată? 

— Da... dar nu foarte tare. 

— Mă întorc acasă peste o zi sau două, contactează-mă din 
nou atunci. Dacă se întâmplă ceva până atunci, sună-mă. 

— OK. 

Sophie rămase cu receptorul la ureche, ca și cum n-ar fi vrut 
să închidă. Jens îi asculta respiraţia. 

— N-am știut pe cine să sun. 

— Ai grijă de tine, zise el și închise. 

Se adunaseră un pic cam prea multe lucruri pe capul lui Jens. 
Găsi un pachet de ţigări în buzunarul de pe ușa din stânga, 
aprinse una cu bricheta din dotarea mașinii, lăsă geamul în jos 
din nou și suflă fumul afară. Își umplu plămânii de aerul 
câmpenesc polonez, condimentat cu un miros de cărbune de la 
vreo termocentrală din apropiere. 

Schimb de mașină. Lars renunţțase la Volvo și primise un Saab 
vechi, albastru-închis, modelul 9000, cu care se dusese la 
Stocksund cu echipamentul de înregistrat în portbagaj. 

Parcă, se asigură că avea rețea, activă opţiunea voce, încuie 
mașina și plecă pe jos spre piaţa Stocksund. De acolo luă un 
autobuz până la spitalul Danderyd, unde cobori la metrou și luă 
o legătură până la staţia Centralen. 

Stătea în picioare lângă ușile vagonului și se ţinea de o bară. 
Nenorociţii aveau de gând să-l înlăture, asta era clar. 
Comportamentul pe care Gunilla îl avea faţă de el indica exact 
acest lucru - îl ignora, nu-l implica, îl punea să facă la infinit 
operaţiuni de urmărire, nu discuta și nici nu făcea niciodată 
comentarii legate de rapoartele lui. Îl trata cum ai trata o 
persoană pe care o cunoști doar din vedere și Lars detesta acest 
lucru. În plus, în biroul de pe strada Brahegatan își făcuse 
apariţia un idiot de rasist, masiv, retardat și cu gușă. Gunilla îl 
prezentase ca fiind noua resursă a grupului. Hans Berglund: fost 
agent de teren, fost poliţist de frontieră, și, în opinia lui Lars, un 
porc handicapat. Gunilla zisese că urma să îi ajute, mda, dar 
cum? Avea să-i ia locul lui Lars? Despre ce vorbiseră Gunilla și 
Anders în parcul Humlegården? Ce se întâmpla de fapt? Cu cât 
se gândea mai mult, cu atât devenea mai confuz. La dracu’, nu-i 
mergea mintea cum ar fi trebuit. Incercă să se concentreze 
închizând ochii și imaginându-și mici cuburi, ca niște sertare în 
care putea clasa întâmplările care se potriveau. Construi trei 
sertare, unul pentru Gunilla, unul pentru activitatea sa de 
urmărire și unul pentru Sophie. Era un început promiţător. Plasă 
diferite întâmplări în diferitele sertare, dar pe urmă începu să 
aibă ezitări și să mute evenimentele dintr-un sertar într-altul. Se 
enervă când își pierdu puterea de concentrare. În cele din urmă, 
își dădu seama că stătea și bolborosea și deschise ochii. 

Un tată ce împingea un cărucior îl privea îngrijorat, dar apoi 
își întoarse privirea. Lars închise din nou ochii și încercă să se 
concentreze pe cubuleţe, dar fu întrerupt de cineva care își sufla 
nasul în apropierea lui. O voce ţipă Tekniska Högskolan în 
difuzoare, iar apoi bombăni ceva despre un schimb de 
magistrală spre Roslagsbanan. Nu mai avea niciun rost; Lars se 
dădu bătut, cubuleţele se dispersară în mintea lui. 

Ușile se deschiseră, un beţiv intră în vagon și se luă deo 
femeie mai tânără care stătea și citea în partea din spate a 

vagonului. Cu o jumătate de an înainte, Lars s-ar fi dus la el, i-ar 
fi arătat legitimaţia de poliţist și l-ar fi obligat să coboare. Acum 
însă nu-i păsa, îl durea în cot, avea privirea aţintită în podea - 
bețivul își făcea de cap, iar femeia suferea. 

e 

Lars era așezat pe jos în birou, cu o hârtie în față. Scria tot ce 
se întâmplase, își punea întrebări despre Gunilla, despre Sophie, 
despre mașina care se oprise lângă parcul Haga. Ce-i ascundea 
oare Gunilla? Scria și desena pe hârtie: nume, săgeți, semne de 
întrebare. Si Anders... Ce căuta Anders Ask acolo, cu Gunilla? 

Întrebările se înmulțeau, iar răspunsurile se lăsau așteptate, 
scria mereu, reflecta, continua să scrie, hârtia se umpluse, prea 
mult text și prea multe semne de întrebare. 

Lars se ridică și privi cele două tablouri atârnate pe perete: o 
maimuţă într-o cămașă hawaiană ce stătea pe o toaletă cu un 
sul de hârtie igienică în gură. Era un tablou pe care îl avusese în 
camera sa în copilărie și îl luase cu el de fiecare dată când se 
mutase. Lângă tablou era o fotografie mărită cu Ingo Johansson 
în șort și cu mănuși de box, ușor înclinat în față, pregătit de 
atac. Lars o primise cadou de la tatăl său, când împlinise opt 
ani. /ngo nu-i deloc pămpălău, băiete, asta trebuie să-ți intre 
bine în cap. Lennart avea obiceiul să bea patru pahare de Rob 
Roy înainte de cină și îi plăcea să boxeze în glumă lovindu-l prea 
tare, zicea că evreii se aflau la cârma lumii și că Olof Palme era 
comunist, cam asta era placa... 

Lars dădu jos și tabloul cu Ingo și pe cel cu maimuța, le puse 
pe podea și luă un marker gros de pe birou. Se postă în faţa 
peretelui mare, alb și începu să transcrie pe perete tot ce 
scrisese pe foaia de hârtie. Scrise, desenă, apoi făcu un pas 
înapoi și își admiră capodopera evaluând-o... Lipsea ceva. 

Lars imprimă o fotografie cu Sophie de pe calculator, o lipi în 
mijloc, făcu din nou un pas înapoi și privi peisajul. Sophie îl 
privea în ochi și Lars făcea la fel. Se declanșă un proces pe care 
Lars nici măcar nu-l înţelegea. Lars se scărpină cu unghiile pe 
pielea capului, bătăile inimii înteţiră. Imprimă mai multe 
fotografii de pe calculator, toate legate de caz, le lipi pe perete, 
ca un evantai în jurul lui Sophie. Notă numele tuturor, ce știa 
despre ei și ce informaţii îi lipseau... Trase linii cu roșu între 
toate portretele, încercând să găsească un numitor comun. 

Toate liniile duceau spre Sophie. 

O sunase Hector. Tonul vocii lui era împăciuitor, ca și cum se 
temea să n-o sperie sau s-o îngrijoreze. Îi ceruse ajutorul. Sophie 
înțelegea că era doar un pretext ca s-o întâlnească. 

Hector ședea pe canapeaua din sufragerie în apartamentul 
său din Gamla Stan. Sophie se așezase lângă piciorul în ghips și 
se uita la crăpătura din partea superioară. Trase cu grijă de o 
bucată de ghips. 

— Nu pot să mă pronunt. Cel mai bine ar fi să te duci la spital 
să te consulte un medic. 

— Dă-l jos, zise el. 

— Dar mai ai cel puţin o săptămână. 

— Nu mă mai doare și pot să mișc piciorul. În plus, ar fi 
oricum prea târziu. 

— De cât timp mergi în felul ăsta? 

— Din seara aia, zise el. 

Seara aia... Seara despre care niciunul din ei nu voia să 
vorbească, cu atât mai puţin Sophie. 

— Ești sigur? întrebă ea. 

— De ce? 

— Că vrei să-ţi dau jos ghipsul. Ar putea fi prea devreme, poți 
să ai complicaţii. 

Hector încuviinţă din cap. 

— Dă-l jos. 

— Ai cleşte și foarfecă? 

— In bucătărie, în penultimul sertar de sus, iar cleștele în 
trusa de unelte din masca de la chiuvetă. 

Sophie se ridică, se duse în bucătărie și începu să 
scotocească în sertare. Găsi foarfeca. Apoi deschise masca de la 
chiuvetă. Scoase trusa de unelte, o deschise și găsi ce căuta, un 
clește simplu. Era însă cam mic, deci operaţiunea avea să 
dureze. 

Se întoarse în sufragerie. Hector era trântit pe canapea și o 
urmărea cu privirea. Sophie se așeză din nou lângă piciorul lui 
și, cu ajutorul cleștelui, începu să taie și să îndoiască ghipsul de 
sus în jos. Sophie îi simţea privirea aţintită asupra ei. 

— Ai fi putut să faci asta și singur, zise ea. 

Continuă să taie cu cleștele. 

— N-am vrut să te implic în cele întâmplate în seara aia, 
replică el. 

— Aron mi-a explicat fără ocolișuri, zise ea scurt. 

— El este cel care e îngrijorat, nu eu. 

Sophie îl privi pe Hector. 

— Te aștepți să te cred? 

— Da. 

— Că nu ești îngrijorat? 

Hector clătină din cap. 

— Niciun pic, chiar deloc. 

— De ce? întrebă ea. 

— Pentru că te cunosc. 

— Nu, nu mă cunoști. 

— Pentru că mă îndrăgești, zise el. 

Sophie îl privi, nu-i plăcea nici ce auzea, nici stilul lui, nici 
zâmbetul care i se ivise pe buze. 

Hector percepu reacţia ei și încetă să mai zâmbească. Sophie 
continua să taie. 

— Nu sunt un om rău, zise el brusc. 

Sophie nu-i răspunse, ci își continuă treaba. Pentru prima dată 
simțea că Hector era disperat. Nu era o senzaţie puternică, dar 
exista totuși, și prezenţa ei se făcea simțită în toată camera. Era 
o ușoară senzaţie de panică pe care Hector încerca să o ţină în 
șah. 

— Soţul tău? întrebă el, străduindu-se să menţină un ton 
neutru. 

Era ca și cum s-ar fi întors la spital ca să continue jocul de 
întrebări și răspunsuri. 

Cleștele înainta cu greu prin ghips. 

— Nu vorbești niciodată despre el, continuă Hector. 

— Ba da. M-ai mai întrebat deja despre asta. 

— Ai dreptate, dar nu mi-ai povestit nimic. 

— A murit, șopti ea cu privirea și puterea mâinii concentrate 
pe clește. 

— OK, dar trebuie să mai fie și altceva. 

— Nu-i treaba ta. 

— Aş vrea totuși să aflu mai multe. 

Se opri din tăiat și îl privi. 

— De ce? 

— De ce ţi-e așa de frică? 

Sophie simţi cum o copleșește iritarea. 

— Spune-mi tu, Hector, de ce oare mi-o fi așa de frică? 

Sarcasmul nu avu niciun efect asupra lui. 

— Vă înţelegeaţi bine, tu și cu David? 

Ce urmărea, de fapt? Sophie dădu drumul cleștelui. 

— Ce vrei să spui, Hector? Nu înțeleg. 

— Ce nu înţelegi? 

— Întrebarea. Ce vrei, de fapt? 

— Vreau să știu cine ești, ce ai în bagaj și încotro ne 
îndreptăm... 

Dintr-odată o cuprinse un val de neliniște. 

— Incotro ne îndreptăm? Nu știu... Nu ţi se pare că situaţia s-a 
schimbat? 

— Nu, nu mi se pare. 

Sophie realiză că se holba la el. Poate că suferea de vreo 
dereglare afectivă. Părea incapabil să-i înțeleagă frica legată de 
ce se întâmplase și de ameninţarea lui Aron. Părea să trăiască 
într-o cu totul altă lume... Poate că avertismentele pe care i le 
transmisese Gunilla erau juste. 

Aceste gânduri o speriară. Brusc, faptul că se afla acolo în 
compania lui o umplu de anxietate. Ar fi vrut să se ridice și să 
plece, s-o ia la fugă și să-l lase acolo. Dar nu putea. Se strădui 
să-și revină și să continue conversaţia, astfel încât să-și poată 
ascunde anxietatea. Reîncepu să taie ghipsul. 

— Nu, nu ne-am înţeles excelent, zise ea încet. 

Sophie încercă să-și aducă aminte. 

— David era egoist, începu ea. Așa era felul lui, preocupat 
doar de propria persoană. N-am înţeles asta decât după câţiva 
ani. Pe urmă am aflat că mă înșela. Am vrut să divorțez, și 
atunci, pe când mă pregăteam să-l părăsesc, a primit 
diagnosticul. M-a implorat să nu-l părăsesc. În adâncul meu, 
știam că o să am grijă de el. Boala s-a agravat, a început să-i fie 
frică de moarte și cerea exagerat de multă atenţie și înțelegere. 
Cel mai mult a avut de suferit Albert, care nu înțelegea nimic din 
ce se întâmpla. 

Sophie ridică privirea și se uită la Hector. 

— David s-a purtat urât..., continuă ea. E singurul lucru pe 
care mi-l mai amintesc despre el. 

Continuă să taie ghipsul. Hector nu zicea nimic, nici măcar nu 
încuviinţa din cap. 

— Și Albert? 

— Plângea. 

Hector așteptă continuarea care nu mai urmă. Sophie desfăcu 
ghipsul și-l dădu la o parte. Apoi luă o pătură și o puse peste 
piciorul gol al lui Hector. 

— Gata, Hector, acum ești din nou liber. 

Încercă să zâmbească, dându-și seama că era prea reţinută. 
Apoi vru să se ridice. 

— Stai un pic, zise el și puse mâna pe braţul ei. 

Expresia feţei i se schimbase, părea să fi redevenit el însuși, 
era mai relaxat și în privire i se citea o undă de tristeţe. 

— Vreau să-mi cer scuze, zise el. 

Sophie observă într-adevăr o oarecare încleștare pe chipul 
său, o urmă de regret. Tonul vocii era sincer. Îl recunoștea. 

— Pentru ce? 

Sophie se așeză la loc. 

— Pentru felul cum m-am purtat. 

Sophie nu zise nimic. 

— Te-am observat adineaori. Ai acceptat și ai încercat să 
rămâi pe poziţii, deși începeai să te îndoiești de mine. Cred că ți- 
a fost chiar și frică. Îmi cer mii de scuze. 

Sophie asculta, în același timp fascinată și îngrozită de faptul 
că era în stare să-i citească în privire toate aceste lucruri. 

Însă schimbarea bruscă părea să-l fi obosit. Hector își trecu 
mâna prin păr. 

— De când eu și cu Aron ne-am dat jos din mașină, în seara 
aia, am senzația că ceva s-a destrămat și n-am cum să mai 
repar asta. Poate încrederea ta în mine, așteptările. Nu știu... 
Ăsta e motivul pentru care m-am purtat ciudat azi. Mi-e frică să 
nu te pierd, pur și simplu. Nu vreau ca relaţia noastră să se 
strice, vreau ca lucrurile să redevină ca înainte. 

Sophie nu zicea nimic. 

— Niciodată să nu-ţi fie frică de mine! spuse el. 


14. 


De obicei, Svante Cangren pleca de acasă pe la șapte 
dimineaţa. Dacă nu se ducea în vreo delegație, revenea de 
obicei acasă cam la aceeași oră, douăsprezece ore mai târziu. 
Ducea o viață agitată sau, cel puţin, aceasta era impresia pe 

care voia s-o dea celor din jur. Călătorea mult, avea multe 
ședințe, responsabilități majore și multe sarcini de îndeplinit. De 
fapt însă, lucrurile se petreceau exact invers. Se mira de faptul 
că se simțea foarte rar stresat și că, în realitate, producea atât 
de puţin. Munca era viața lui, trăia pentru carieră și pentru 
realizări. Era însă atât de simplu, aproape prea simplu. 
Responsabilitatea nu însemna că trebuia să realizeze ceva, 
trebuia doar să știe exact ce se întâmpla în sânul marelui colos 
Ericsson. Nici măcar asta nu se putea lăuda că știa cu adevărat, 
dar n-avea oricum nicio importanţă. Se afla la un nivel unde îi 
era bine și avea de gând să se menţină acolo, era singurul lucru 
care îl interesa. 

Când se pregătea să vireze și să intre în curtea casei, o 
mașină se apropie din sensul opus și se luă după el. Svante privi 
în oglinda retrovizoare. Nu recunoștea mașina, înăuntru nu 
vedea decât șoferul. 

Svante parcă, ieși din mașină și se încruntă privind vizitatorul 
care își parcase mașina cu câţiva metri în spatele mașinii lui. 
Portiera se deschise și din mașină ieși un bărbat în costum și 
fără cravată, slab, cu părul negru, cu trăsături bine definite... 

— Cu ce pot să vă ajut? 

— Sunteţi Svante Cangren? 

Svante încuviință din cap. Aron se îndreptă spre el cu pași 
hotărâți, scoase o fotografie din buzunarul interior al sacoului, 
se opri și o privi, apoi i-o dădu lui Svante. Acesta o luă și o 
scrută cu privirea. Se văzu pe sine însuși și făcu ochii cât cepele. 

Svante Cangren fu deodată sleit de puteri, vru să spună ceva, 
să reacționeze - să facă orice. Dar părea să fi împietrit, era 
incapabil să acționeze. Era poate din cauza senzaţiei paralizante 
că fusese păcălit, a sentimentului de neputinţă totală sau poate 
doar din pricina umilinţei. 

Aron îi arătă o altă fotografie. Svante în chiloţi prea mici, cu o 
țeavă pe nas, inhalând cocaină de pe o masă de sticlă. Svante 
nu primi fotografia, o privi doar, apoi se întoarse și se îndreptă 
spre casă. Aron îl urmă. 

Se postă lângă chiuvetă, cu spatele la Aron, și își turnă un 
pahar de vin fără să-i ofere și lui Aron, care se așezase pe un 
scaun picior peste picior și cu un cot pe genunchi. 

— E relativ ușor, începu el. Suntem un grup de interes și vrem 
să ne oferi informaţii despre situaţia companiei înainte de 

fiecare raport trimestrial, în fiecare zi înainte de deschiderea 
pieţei de capital... înainte de fiecare ocazie, de vreun eveniment 
special... Vrem să știm dacă firma face progrese sau nu, vrem 
să aflăm orice noutate înainte de a fi făcută publică. Vrem să 
aflăm tot ce auzi și ce vezi și toate lucrurile despre care se 
vorbește în interiorul companiei. 

Aron îi vorbise cu voce joasă, dar clar. 

Svante încercă să râdă, dar nu scoase decât un sunet 
înăbușit. 

— Încercaţi să mă șantajaţi ca să vă îmbogăţiţi pe spatele 
companiei Ericsson? 

Svante bău o gură de vin din pahar. 

— Îmi pare rău, nu sunt persoana potrivită, nu am acces la 
informaţiile de care aveţi nevoie. 

Luă încă o gură de vin și continuă să vorbească. 

— Aveţi o imagine simplistă a situaţiei. Nu știu cum ați ajuns 
la aceste concluzii, dar vă asigur că, din păcate, lucrurile nu se 
petrec așa în realitate. 

Aron nu zicea nimic. 

— În realitate, lucrurile nu se petrec în felul ăsta, repetă el și 
mai luă o jumătate de gură din pahar. 

În timp ce înghiţea își aduse aminte de ceva. 

— În plus, în fiecare companie mare există o armată de 
oameni care nu fac altceva decât să-i protejeze pe șefi de 
situaţii ca aceasta. O să ţi-o iei în bot, amice! 

Svante îndrăzni să afișeze un zâmbet. 

Aron privea bucătăria ieftină care era în contrast puternic cu 
fațada casei. Farfuriile și paharele din vitrinele iluminate erau 
noi, dar făcute în așa fel încât să creeze iluzia că ar fi fost 
antichităţi. Tablourile de pe pereți erau imprimeuri standard ce 
reprezentau flori într-o vază, respectiv vânători în sacouri roșii 
ce călăreau de-a lungul unui peisaj englezesc în zori. La 
fereastră erau flori uscate, iar masa și scaunele de bucătărie 
erau niște copii de proastă calitate în stil victorian. Aron se 
întreba dacă Svante ori amărâta de nevastă-sa avusese 
ghinionul să aleagă lucruri de un prost gust atât de izbitor. 

— Te las să alegi cui vrei să trimitem pozele mai întâi: soţiei, 
copiilor sau colegilor. 

Aron continuă să privească pozele. Se opri asupra uneia, o 
învârti pe toate părțile, sugerând că nu prea înțelegea motivul. Îi 
arătă fotografia, pe care Svante o privi în treacăt. 

— Toate aceste aventuri au fost și filmate, cu sunet. 

Ingâmfarea artificială a lui Svante se risipi și fu cuprins de 
resemnare și de deprimare. 

— Pe cine alegi, deci? 

Svante îl privi fără să priceapă. 

Aron flutură pozele. 

— Soţia? Copiii? Prietenii? Colegii? Cui să le arătăm mai întâi? 

— Pot să vă plătesc, dar nu pot să fac ce-mi cereţi. Nu am 
posibilitatea, pur și simplu. 

Tonul vocii lui Svante se schimbase, era mai deschis. 

— Răspunde la întrebare. 

Svante își trecu mâna prin păr. 

— Ce întrebare? 

Era dat peste cap cu totul. 

— Pe cine alegi? 

— Pe nimeni... nu aleg pe nimeni! Vreau să rezolvăm în alt fel, 
trebuie să existe o altă soluţie. 

— N-am venit aici să mă tocmesc. Răspunde la întrebare și pe 
urmă plec. 

Svante era disperat, creierul îi fierbea: cine oare putea să-l 
scoată din mizeria asta? 

— De ce vă luaţi de mine? N-am făcut nimic rău, sunt un om 
cinstit... 

Aron frunzărea pozele. 

— Dacă vrei să arăţi că știi să joci jocul, mă contactezi când ai 
informaţii despre următorul raport trimestrial sau orice alte 
informaţii care ar putea schimba situaţia companiei. Dacă nu 
primesc nicio veste, trimit pozele colegilor tăi, în primul rând 
subalternilor. 

Aron se ridică lăsând mormanul de fotografii pe masa de la 
bucătărie, o întoarse pe cea de deasupra și arătă spre numărul 
de mobil care era notat pe verso. Apoi ieși din bucătărie și din 
casă. 

Svante își goli paharul, urmărindu-l cu privirea pe Aron pe 
geamul de la bucătărie. Acesta din urmă se urcă în mașină și 
plecă. Svante luă telefonul și formă un număr pe care îl știa pe 
de rost, un număr ce trebuia utilizat în astfel de situații. 

Departamentul de siguranţă al companiei avea proceduri bine 
definite pentru toate tipurile de situaţii, de la furt și spionaj, la 
șantaj și răpire, iar acestea puteau fi activate imediat ce 
numărul era format. 

Svante nu formă însă ultima cifră. 

e 

Anders se afla în mașina sa, o Honda Civic, și avea receptorul 
la ureche. 

— Îl cheamă Svante Cangren. E șef de nivel intermediar la 
Ericsson, e căsătorit și are o fiică și un fiu care nu mai locuiesc 
în casa părintească, e tot ce am putut afla. 

Pentru o vreme, de la celălalt capăt al firului nu se auzi nimic. 

— Urmărește-l pe Cangren, află ce căuta Aron la el, zise 
Gunilla. 

e 

Jens îl sună pe Risto din camera de hotel. Evident, rușii făceau 
pe durii. Era sigur de asta. 

— Nu vin... și, în plus, vor aruncătoare de grenade, zise Risto. 

— Ce-ai zis? 

— Vor câte un aruncător de grenade drept compensație 
pentru faptul că ai întârziat. 

— Aruncătoare de grenade? 

— Da. 

— Glumești? 

Risto nu răspunse. 

— Spune-le să se ducă dracu’, zise Jens. 

— Nu cred că e o idee bună. 

Jens era obosit. Era enervat de faptul că toată lumea părea să 
facă mișto de el în ultima vreme. Își duse mâna stângă la ochi. 

— Ba da, spune-le să se ducă dracu’. 

— În mod normal așa aș fi făcut, dar în cazul de faţă e vorba 
de Dmitry care e... cum să-ţi zic, impulsiv. Par să se agite din ce 
în ce mai mult din cauza ta, pe zi ce trece. Au idei despre tine, 
cum că te-ai crede superior, că ai fi mai bun decât ei. 

— Păi, chiar sunt. 

— Clar... Ți-au dat o săptămână. Pe urmă vor aruncătoarele 
de grenade. 

— Dar chiar nu înțeleg că nu se poate?! Aruncătoare de 
grenade - e o glumă proastă. Toată lumea știe că e imposibil. 

— Din păcate, n-are nicio importanţă. 

Își masa fruntea cu mâna stângă. 

— Am armele pe care le-au comandat, n-au decât să vină să 
și le ia. 

— N-or să accepte. 

— Puțin îmi pasă. 

Risto rămase tăcut. Jens oftă. 

— Tu ce-ai fi făcut, Risto? 

— AȘ fi încercat să găsesc o soluţie financiară. Dă-le armele și 
dă-le înapoi și banii. O să ieși în pierdere și pe urmă trebuie să 
te ţii deoparte. 

— De ce? 

— Pentru că tipii ăștia sunt o bandă de drogaţi descreieraţi 
care sunt în stare de orice. A fost greșeala mea, n-ar fi trebuit 
să-ți pasez jobul ăsta, îmi pare rău. 

Doar gândul la Dmitry îl amăra și mai tare. 

— Nu, transmite-le că avem o înțelegere, că sunt dispus să las 
din preț la livrare din cauza întârzierii, dar atât. E ultima mea 
ofertă, nu mă interesează alte variante. 

— OK, zise Risto și închise. 

Jens stătea pe pat. Privirea i se opri asupra unui tablou de 
inspiraţie postmodernistă. Motivul era un triunghi negru ce 
plutea deasupra unui cub albastru. Până și tabloul îl scotea din 
sărite. 

Se lăsă pe spate în pat, holbându-se la tavan. În ultima vreme 
nimic nu-i mersese cum ar fi vrut, oboseala îl copleșea, iar 
voinţa începea să-l părăsească. Jens oftă, închizând ochii. Se 
trezi tresărind. Părea să fi trecut doar un sfert de oră, dar în 
realitate fusese un sfert ce durase mai multe ore. 

Făcu duș, luă un mic dejun rapid și plecă spre casă. După 
aproape o eternitate în ceaţă, trecu în sfârșit peste podul 
Oresundsbron. Era nervos, căci avea două lăzi cu arme 
automate în portbagaj. Făcu singurul lucru pe care îl putea face, 
îl privi drept în ochi, în mod tipic scandinav, pe vameșul bărbos 
ce purta un chipiu cu cozoroc. Asta păru să fie de ajuns. 
Bărbosul îl salută ducând două degete la cozoroc - o mișcare 
devenită standard ce însemna Esti OK. Jens trecu graniţa fără 
probleme, dar se procopsi cu o senzaţie de rău care îl urmări tot 
drumul până la Stockholm. Nu mai avea nervii așa de puternici 
ca odinioară. Era oare din cauza stresului, a vârstei, sau pur și 
simplu, a faptului că începea să conștientizeze că se jucase atât 

de mult cu focul în viaţă, încât în curând ar fi putut să se frigă 
serios? 

După câteva ore accelera pe șoseaua de centură 
Essingeleden, cât de cât mulțumit că revenise teafăr și 
nevătămat. In loc să cotească spre centrul Stockholmului, 
continuă spre nord și ieși de pe drumul principal în dreptul 
bisericii Danderyd și continuă să ruleze pe lângă liceu. Acolo, 
printre pini, în pădurea rărită de brazi și lângă diferite clădiri 
urâte de birouri, închiria de mult timp un depozit. 

Işi descărcă armele și, spre bucuria sa, găsi o lanternă pe care 
o căuta de mai mulţi ani. Atârna de un cârlig în fundul 
depozitului. Îi plăcea la nebunie lanterna aia. Nu era nici prea 
mare, nici prea grea, lumina excelent și, în plus, arăta și bine - 
argintie, din aluminiu - de-a dreptul perfectă. O aruncă în aer, 
apoi o prinse de mâner, încuie ușa după el și dintr-odată se simți 
mai bine dispus. Era poate pentru că se afla din nou acasă sau 
poate pentru că regăsise lanterna. 

e 

Băgă în marșarier și ieși cu spatele printre stâlpii porţilor. 
Făcu două ture în jurul cartierului ca să vadă dacă era ceva 
suspect, dar nu observă nimic. O porni spre oraș, lăsând geamul 
deschis. Merse pe Birger Jarlsgatan până ajunse la 
Engelbrektsgatan, apoi cobori într-un garaj pe strada David 
Bagares. leși din garaj și merse pe jos până în scuarul 
Engelbrektsplan, introduse cartela în aparatul de telefon și 
formă un număr. 

— Da? 

— Tot eu sunt. 

— Bună. 

Sophie așteptă ca el să zică ceva, dar Jens nu spuse nimic. 

— Eşti acasă acum? 

— Da. 

Nu era persoana ideală pentru o conversaţie telefonică. Era 
succint și tonul vocii îi era neutru. 

— Ne-am putea vedea? 

Douăzeci de minute mai târziu se întâlniră pe cheiul de pe 
șoseaua Strandvägen. El o aștepta deja pe o bancă. Când o 
văzu, se ridică ţinându-se la distanţă; nu se îmbrăţișară, nici 
măcar nu-și dădură mâna. Sophie aprecia faptul că păstrau 
distanța. 

Se așezară pe bancă. Era o seară călduroasă. El purta blugi, 
un tricou de tenis și pantofi sport. Și ea avea cam aceeași 
ținută, dar în varianta pentru femei. Pe lângă ei se perindau alţi 
oameni, unii beți, alţii treji. Era multă lume în oraș, deși nu era 
weekend. Sophie scoase din buzunar un pachet de ţigări pe care 
tocmai îl cumpărase, rupse învelișul de plastic și luă o ţigară. 

— Vrei și tu una? 

Jens luă o ţigară. Sophie și-o aprinse pe a sa și îi dădu 
bricheta. Traseră câteva fumuri. Sophie arătă cu degetul spre 
hotelul Strand ce se afla pe malul celălalt. 

— Am lucrat acolo odată. 

Iluminat din toate părțile, hotelul se ridica impunător. 

— Călătorisem în Asia, iar când m-am întors, am găsit un job 
ca recepţioneră... Aveam douăzeci și doi sau douăzeci și trei de 
ani. 

Jens privea hotelul în timp ce trăgea fumul în piept cu putere. 

— Povestește-mi despre tipii care au fost acasă la tine. 

Sophie reflectă. Încerca să se hotărască dacă să-i spună totul 
sau nu. 

— Doi tipi care s-au dat drept polițiști au intrat la mine în casă 
acum două săptămâni. l-a surprins femeia de serviciu, care are 
cheia de la casă. Au ameninţat-o, i-au zis că o s-o pățească dacă 
spune cuiva. 

Jens stătea cu braţele pe genunchi și își privea pantofii. 

— Cum au amenințat-o? 

— Nu știu. 

— De ce ţi-a spus abia acum? De ce nu ţi-a spus atunci când 
s-a întâmplat? 

— l-a fost frică. 

Jens dădu din cap pentru sine. 

— Ți-au luat ceva? 

Sophie clătină din cap. 

— Atunci ce crezi că voiau? 

Sophie stătea în cumpănă, privindu-l. 

— Nu știu. 

Jens încercă să citească pe chipul ei dacă era sinceră sau nu, 
dar nu observă nimic care să-l ajute să se decidă. In schimb, își 
dădu seama că rămăsese exact așa cum și-o aducea aminte. 

— Ce e? zise ea. 

— Nimic. 

Fumă ţigara până la filtru și pe urmă stinse chiștocul cu 
piciorul. 

— De unde îl cunoști pe Hector? 

Sophie știa că avea să-i pună această întrebare. 

— A fost internat în secție la mine... la spital. Avusese un 
accident de mașină. Ne-am împrietenit. 

— Cât de buni prieteni sunteţi? 

— Așa și așa... 

— Ce înseamnă asta? 

— Exact ce ţi-am zis, așa și așa. 

Se lăsă tăcerea, căci amândoi își dădeau seama că întâlnirea 
lor la restaurantul Trasten ascundea mult mai multe secrete 
decât erau pregătiți să-și împărtășească. 

— Crezi că ce s-a întâmplat are legătură cu Hector? 

— S-ar putea, zise ea gânditoare. 

Jens nu spuse nimic. 

— Dar nu știu sigur. Nu sunt sigură de nimic. 

— Ce altceva din viaţa ta ar fi făcut poliţia să intre la tine în 
casă, presupunând că erau într-adevăr polițiști? 

Sophie întoarse întrebarea lui Jens pe toate părțile în mintea 
sa, se ridică de pe bancă și se îndreptă spre marginea cheiului. 

— Te-a schimbat cumva trecerea timpului? 

Jens nu răspunse la întrebare. Sophie se întoarse spre el și-l 
privi câteva clipe, apoi își încrucișă braţele, încercând să afle 
cuvintele potrivite. 

— E o polițistă care îl urmărește pe Hector, dar el nu știe. Tipa 
asta, poliţista, m-a rugat să le furnizez informaţii despre 
Hector... 

Sophie îl privi pe Jens cu o mină ce părea să spună că spera 
că n-a dezvăluit prea mult. 

— l-ai povestit despre seara aia? întrebă el. 

— Bineînţeles că nu, răspunse ea cu glas scăzut. 

— Atunci ce i-ai spus? 

Sophie încercă să-și adune gândurile. 

— Fleacuri... nimic important. Nume, locuri, oameni. M-a 
sunat însă și m-a întrebat de seara aia... Nu știu dacă știe ceva. 

Jens nu-și putea ascunde surprinderea. 

— Și ce te-a întrebat? 

— Ce-am făcut în seara cu pricina. 

— Și tu ce-ai zis? 

— l-am zis că trebuia să iau cina cu Hector, dar că a intervenit 
o întâlnire importantă și că m-am întors acasă. 

— A făcut vreo aluzie? 

Sophie clătină din cap. Jens căzu pe gânduri. Apoi își ridică 
privirea. 

— Altceva? 

Sophie nu răspunse. 

— Sophie? 

— Da? 

— Continuă. 

Sophie ezită. 

— Aron mi-a zis..., continuă ea. 

— Ce ţi-a zis Aron? 

— Mi-a zis să-mi ţin gura în legătură cu tot ce s-a întâmplat. 

— Te-a ameninţat? 

Sophie încuviinţă din cap. 

— Și Hector ce-a zis? 

Sophie oftă. N-avea chef să vorbească despre Hector. 

— Și altceva? 

— Nu, e de ajuns. 

Sophie avea o mină chinuită. Vocea i se schimbase, tonul era 
mai jos. Tot corpul i se chircise. 

— Sunt în rahat, Jens... Nu știu încotro s-o apuc. 

Lui Jens îi venea greu s-o privească în ochi. 

— Poţi să mă ajuţi? 

Jens încuviinţă scurt din cap, ca și cum răspunsese deja 
afirmativ la întrebare. 

— Deci cine a fost la tine acasă, poliția sau oamenii lui 
Hector? 

Sophie continua să-și ţină braţele strâns în jurul corpului. 

— Eu cred că poliţia. 

— De ce? 

Sophie dădu din umeri. 

— Nu știu... 

Era palidă și obosită. 

— Trebuie totuși să existe un motiv... 

— Poate căutau informaţii despre Hector... Ceva ce nu le-am 
Zis... 

— Dar ţi-a trecut totuși prin cap și altceva, ceva mai probabil 
decât că au nevoie de informații? 

Sophie îl privi. 

— Da... dar cum pot să fiu sigură? Trebuie să demontez 
telefonul, să caut în lustră... cum să procedez? 

Jens încuviinţă din cap, în ciuda tonului ei ironic. 

— Exact așa trebuie să procedezi. 

Fiecare reflectă câteva clipe. Apoi Jens ridică privirea. 

— Poţi să lipsești de la muncă mâine? 

— Da... 

Jens îi observase neliniștea. Sophie se întoarse și o porni spre 
scuarul Nybroplan. 

Jens o urmări cu privirea de pe bancă, se mișca la fel ca 
odinioară. Of, ce mult o iubea pe vremea aceea... demult de tot. 
Acum își aducea aminte, îl năpădeau toate acele sentimente pe 
care încercase să le alunge. Işi aducea aminte cum se 
întâlniseră în acea vară de când părea să se fi scurs o eternitate, 
cât de bine se potriveau, cum își vorbeau despre absolut orice. 
Cum se ameţeau cu băutură, luau cina târziu în grădină și 
dormeau până la prânz. Cum furase mașina alor lui ca să 
meargă în oraș să cumpere mâncare pentru micul dejun. Cum 
simţise pentru prima și singura dată în viaţă că ar fi putut tunde 
peluza în grădina lor comună până nu l-ar mai fi ţinut picioarele 
de bătrâneţe. Și cum acest sentiment îl speriase de moarte. 
Cum, împotriva voinţei sale, reușise să se despartă de ea... Cum 
toate amintirile legate de vremea ce urmase i se șterseseră din 
memorie. 

Jens își scoase telefonul, căută un număr în agendă și așteptă 
în timp ce telefonul sună de câteva ori. Răspunse un bărbat mai 
în vârstă. 

— Salutare, Harry, mă recunoști? 

— Bineînţeles, mă bucur să te aud. 

— Eşti ocupat mâine-dimineață? 

— Nimic ce nu poate aștepta un pic. ` 

— Atunci te aştept la mine acasă la ora șapte. Iți fac cinste cu 
un mic dejun. Nu uita să-ți iei echipamentul și uniforma de 
tâmplar. Mai ai mașina firmei? 

— Cum să nu, totul e ca de obicei. 

— Și la mine la fel... Te aștept, atunci. 

Jens încheie convorbirea și privi în zare spre golful 
Nybroviken. 

De ce oare acceptase atât de ușor s-o ajute? 

Avea o relaţie cu Hector Guzman, poliţia era pe urmele ei și 
tocmai fusese martoră la o tentativă de omor la care fusese și el 
prezent. Hector și gașca lui nu ezitau să tragă dacă lucrurile se 
precipitau. Aveau gangsteri de talia lui Hanke pe urmele lor, 
făceau contrabandă cu cocaină și dracu' știe ce altceva - iar în 
mijlocul acestei nebunii se afla Sophie... Acceptase oare s-o 
ajute pentru că îi era cunoscută această lume? Sau pentru că 
era vorba de Sophie? In mod normal și-ar fi luat tălpășița 
imediat ce ar fi întâlnit-o. Ar fi fugit cu capul înainte, fără măcar 
să se întrebe de ce. Așa se purtase dintotdeauna cu femeile. Dar 
de data asta rămăsese pe loc ca un fraier în tricoul lui de tenis și 
se oferise s-o ajute... 

Jens își prinse faţa în palme, era incredibil de obosit. Apoi se 
rezemă de spătarul băncii, dorindu-și ca totul să revină la 
normal. Totul fusese mult mai ușor înainte, era mai simplu să-și 
ignore sentimentele și să nu-i pese de nimic... Era cu siguranță 
motivul pentru care toată lumea privea cu nostalgie înapoi, căci 
odată îmbătrâniţi, nu mai puteau ţine în frâu trecutul. Mai 
devreme sau mai târziu, totul trebuie să iasă la lumina zilei. 

Telefonul vibra în buzunarul de la pantaloni. Jens trase 
puternic aer în piept, încercând să scape de durerea din capul 
pieptului. 

— Da? 

Ascultă vocea estompată de la celălalt capăt al liniei. Hector 
Guzman îl întrebă pe un ton amabil dacă era genul de persoană 
care bea cafea seara. 

J 

Lars Vinge făcu vreo patruzeci de fotografii cu Jens Vall pe 
banca de pe malul apei. Când se ridică, Jens se întoarse cu fața 
la teleobiectiv. Lars făcu mai multe poze reușite cu Jens în prim- 
plan. Apoi își părăsi postul de supraveghere din faţa unei porţi 
de pe Skeppargatan și plecă înapoi spre garajul de pe strada 
David Bagares, pregătit s-o prindă din urmă pe Sophie. 

e 

Era aproape ora unsprezece, se lăsase întunericul. Jens intră 
și urcă treptele. Pe ușă era un afiș: Editura Câinele Andaluz S.A. 

Se așeză față în faţă cu Hector în biroul acestuia. Fereastra 
era deschisă, seara în continuare călduroasă, iar din stradă se 
auzeau zgomote felurite - râsete izolate, grupuri de tineri 
gălăgioși, Vo/are răsunând dintr-un apartament vecin. 

Biroul lui Hector arăta ca o veche masă de lucru, iar scaunul 
pe rotile, din anii cinzeci, era îmbrăcat în piele și părea 
confortabil. 

Hector părea cufundat în gânduri. 

— Înainte să începem, vrei ceva? Pari obosit. 

— La telefon mi-ai promis cafea. 

Hector se ridică și ieși din cameră. Jens îl urmă printr-o sală 
de ședințe și apoi printr-o bibliotecă unde se aflau o mulţime de 
cărți pe rafturi. Hector arătă cu mâna în timp ce traversau 
biblioteca. 

— Astea sunt cărțile pe care le-a publicat editura noastră. 
Multe dintre ele sunt traduceri din spaniolă, altele sunt opere 
originale produse aici, în Suedia. 

Se îndreptară spre o bucătărie. 

Hector arătă cu degetul în sus. 

— Biroul e la etajul ăsta și deasupra e apartamentul meu. 

Bucătăria era mică, dar decorată cu gust. Totul era de 
calitate. Se opriră și se priviră, măsurându-și din ochi puterile. 
Jens era mai înalt, dar Hector părea mai bine legat, mai lat în 
spate. Dacă ar fi fost mai tineri, s-ar fi măsurat postându-se 
literalmente spate în spate, cu mâinile la ceafă. 

Hector își luă privirea de la Jens și începu să pregătească 
mașina de espresso. 

— Cum ţi s-a părut Ralph Hanke? 

— Nu știu... Arogant, teatral... 

Hector așeză două cești sub robinetul filtrului și apăsă pe un 
buton; începu să se audă sunetul hârșâit al boabelor de cafea 
care erau măcinate. 

— Lapte? 

— Doar o picătură. 

Hector turnă puţin lapte în fiecare ceașcă și apoi îi oferi una 
lui Jens. 

— Povestește-mi. 

— Am ajuns în dreptul unei case dintr-o suburbie a 
Munchenului. Mi-am găsit marfa în beci. Puseseră un cadavru pe 
lăzile mele. 

Hector ridică din sprâncene în timp ce sorbea din cafea. 

— Pe urmă a apărut rusul ăla masiv, Mikhail, însoţit de Ralph 
și de fiul lui, nu-mi mai aduc aminte cum îl cheamă. 

— Christian..., zise Hector. 

— Ralph mi-a spus că vrea să mediez între voi. 

— Și ţie cum ţi se pare ideea? 

— Mi-e indiferent. 

Hector încuviinţă din cap. 

— Nici nu se pune problema de mediere. Tipii ăștia ne-au 
furat marfa, au încercat să mă omoare de două ori deja, se ţin 
de ameninţări și dracu' știe ce altceva... Scopul lor principal în 
tot ce fac e să ne oblige să ne subordonăm lor. 

— Da, și el a zis tot cam așa, replică Jens. 

— Foarte bine. Transmite-le să renunţe o dată pentru 
totdeauna. Toate rateurile pe care le-au dat până acum ar fi 
trebuit să-i facă să înţeleagă cu cine au de-a face. Dacă nu se 
potolesc de data asta, înseamnă că vor să ne declare război. 

Hector se întoarse și își clăti ceașca de espresso sub jetul de 
la robinet. Se întunecase brusc, îl cuprinsese furia și fruntea i se 
încreţise. Închise robinetul și se întoarse spre Jens. Încruntarea 
lui Hector se resimțea ca o prezenţă fizică în cameră. 

— În ultima vreme, de fiecare dată când se încing lucrurile, 
apari și tu brusc. Vrei să zici că e doar o coincidenţă? lar acum 
te întorci pe post de mediator. Nu prea e plauzibil, nu-i așa? 

Jens nu răspunse. Hector îl privi și dădu din umeri. 

— Pe de altă parte, nu pari deloc prefăcut... ești calm. 

Lui Jens nu i se păru necesar să intervină. 

— la legătura cu Hanke și transmite-i răspunsul nostru. 

Hector ieși din bucătărie și se întoarse în birou. 

— Dacă încerci să ne fentezi, ești un om mort, adăugă el fără 
să se întoarcă. 

În casa scărilor, îndreptându-se spre ieșire, Jens formă 
numărul pe care îl primise de la Mikhail. Roland Gentz răspunse 
la celălalt capăt al liniei. 

— Da. 

— Mi s-a spus să sun la acest număr ca să transmit un 
răspuns de la Stockholm. Am nimerit unde trebuie? 

— Da. 

— Hector mi-a zis să vă transmit că aţi mers prea departe și 
că e cazul să vă liniștiți... Dacă mai faceţi vreo mișcare, situația 
riscă să vă scape de sub control tuturor. 

— Am înţeles, mulțumesc pentru mesaj. 

Convorbirea se întrerupse. 

Jens făcu o plimbare prin Gamla Stan. Încerca să evalueze 
situația, numerotând evenimentele de la 1 la 10, 1 reprezentând 
ce era mai grav, mai important și mai urgent de rezolvat, iar 10 
lucrurile care sufereau amânare sau puteau fi rezolvate mai 
târziu. Găsi o grămadă de lucruri în faţa cărora puse un 1 sau un 
2 fără a le putea ordona. Renunţă să se mai gândească și se 
duse să cumpere mâncare pentru micul dejun. Găsi un non-stop 
care vindea pâine proaspătă, cafea proaspăt măcinată și 
marmeladă de casă. Cumpără cele mai bune produse, căci voia 
să-i ofere un mic dejun de calitate lui Harry peste câteva ore. 

e 

Albert plecase la școală. La nouă și jumătate dimineața se 
auzi soneria de la intrare. Sophie deschise și îi primi pe Jens și 
pe un tip mai în vârstă care se prezentă ca fiind Harry. Amândoi 
purtau salopete de tâmplar. 

— Bună ziua, doamnă, zise Jens. 

Imaginea lui despre tâmplari era că sunt oameni veseli, de 
treabă, un pic cam prea prietenoși, dar cu picioarele pe pământ. 
In orice caz, așa erau descriși la televizor. 

— Bine aţi venit, intraţi, vă rog. 

Intrară în casă. Jens făcea pe tâmplarul, iar Sophie juca rolul 
clientului. Harry nu zise nimic, se îndreptă spre unul din colţurile 
sufrageriei, se așeză pe vine și își deschise trusa de unelte. 
Sophie arătă la întâmplare. 

— Mai întâi, aș vrea să puneţi o ușă aici, să daţi la o parte 
ferestrele și să puneţi o ușă dublă și pe urmă să faceţi și niște 
scări spre grădină. 

Jens privea în jur. 

— Sigur că da. 

In timp ce discutau, Harry își dusese la ochi un aparat oval din 
plastic și cerceta camera. Se ridică și se plimbă prin cameră 
căutând cu aparatul la ochi, citind în același timp valorile 
măsurate de pe un display pe care îl ţinea în mână. Sophie și 
Jens continuau să joace teatru. 

Harry notă ceva pe o bucată de hârtie. Jens luă bileţelul, îl citi 
și apoi i-l arătă lui Sophie. Nicio cameră de filmat. Continuară să 
se prefacă, dar Sophie simțea că o lasă inspiraţia: la urma 
urmei, nu putea să schimbe totul în casă. Jens preluă ștafeta și îi 
explică ce putea fi transformat și ce nu. Cum nu era tâmplar și 

nici măcar n-avea vreo înclinaţie spre această meserie, folosea 
tot felul de termeni greșiţi. 

Harry începu să caute folosindu-se de un nou instrument; se 
apropie de o veioză, iar instrumentul începu să piuie. Găsise un 
microfon ascuns. Se întoarse spre Jens și îi făcu un semn cu 
degetul mare în sus, apoi scoase un steguleț suedez cu stativ și 
îl așeză lângă veioză. Merse mai departe. Mai găsi unul și în 
bucătărie și puse un steguleţ și acolo. La etaj găsi microfoane în 
dormitor, în cameră la Albert și în hol. Puse stegulețe peste tot. 
Harry cercetă apoi telefoanele și mai găsi încă două microfoane. 
Lui Jens i se uscase gura de la atâta trăncăneală. Sophie pălise. 

Harry scoase o cameră de filmat în miniatură. Arăta ca o mină 
de pix. O fixă în spatele unui cablu electric aproape invizibil într- 
un colț unde peretele se unea cu tavanul. Apoi verifică dacă 
funcționează într-un minimonitor care îi încăpea în palmă. Se 
văzu pe ecran, apoi se dădu înapoi și cercetă imaginea. Harry îi 
dădu monitorul lui Sophie, după care scrise pe o bucată de 
hârtie: 

Detector de mișcare. Camera pornește când detectează 
mișcări, controleaz-o în fiecare zi. Ține monitorul ascuns la cel 
mult opt metri de cameră. 

Înainte să plece, Jens îi dădu lui Sophie un telefon cu cartelă și 
un bileţel în care o ruga să plece de acasă după o jumătate de 
oră și să-l sune. 

e 

Harry și Jens plecară cu duba. 

— Ce zici? întrebă Jens. 

— Cred că cei care ascultă au resurse. Am văzut microfoane 
din alea la Londra data trecută când am fost să iau marfă. Sunt 
minuscule, aproape că nu le vezi cu ochiul liber și sunt extrem 
de scumpe. Dezavantajul e că trebuie să stai destul de aproape, 
zona de recepţie e destul de limitată, doar vreo două sute de 
metri, cred. lar într-un cartier de vile cu copaci și case împrejur, 
probabil chiar mai puţin de atât. Persoanele care folosesc acest 
echipament au un aparat de recepţie într-o mașină parcată. 
Preiau apoi materialul și îl ascultă. 

Harry conducea și vorbea în același timp. 

— Tipii care au instalat microfoanele au mai făcut treaba asta 
și înainte. E posibil să mai fie și alte instrumente de ascultat în 

casă. Explică-i că trebuie să aibă grijă și când folosește 
calculatorul, mobilul... totul, de fapt. 

— Dacă ar fi să-ţi dai cu părerea, cine crezi că le-a pus, poliţia 
sau băieții răi? 

Harry privea drept în faţă. 

— N-am nici cea mai vagă idee. 

e 

— Filmează? întrebă Anders. 

Paznicul clătină din cap. 

— Nu, face doar poze. E veche, după cum v-am spus. Ideea e 
să facă fotografii la intervale de treizeci de secunde atunci când 
vine o ambulanţă. 

— De ce? 

Paznicul dădu din umeri. 

— Pentru ca aceia de la recepţie să vadă când vine o 
ambulanţă, presupun, dar nu știu sigur... 

Anders și paznicul se aflau la biroul acestuia din urmă și se 
uitau la pozele din seara când bărbatul rănit fusese adus la 
spital. Fotografiile erau strâmbe și arătau parbrizul mașinii în 
prim-plan. 

— De ce e setată în felul ăsta? 

— Habar n-am. 

Anders oftă. Vedea partea din faţă a unei mașini închise la 
culoare, o jumătate de fereastră și o parte din acoperiș. Vedea 
un braț pe volan, un braţ drept estompat, probabil al unui 
bărbat care tocmai se pregătea să iasă din mașină. Anders oftă 
din nou. Nu exista nicio fotografie cu mașina în timp ce se 
pregătea să plece, în ultima poză mașina dispăruse deja, nu se 
mai vedea nimic. 

— Dă-mi toate pozele, chiar și pe cele asemănătoare. 

e 

Eva scanase pozele și le introdusese în calculator. Anders, 
Gunilla și Erik se uitau la ecran. 

— Ce marcă e mașina? întrebă Gunilla. 

Nimeni nu răspunse. 

— Compară cu..., zise Gunilla și citi din hârtii... o Toyota Land 
Cruiser din 2001. 

Eva începu să caute poze cu mașini Land Cruiser în calculator. 
Găsi una care îi convenea, transferă poza într-un program 3D și 
începu s-o învârtă pe toate părțile, comparând-o cu fotografia. 

— Pare să fie identică, zise ea. 

Eva deschise un alt program și începu să noteze scale și 
proporţii. Operațiunile matematice erau de neînțeles pentru 
ceilalți. Un instrument de măsurat pe care îl controla cu ajutorul 
mouse-ului măsura diferitele părţi ale ambelor mașini. Apoi 
evaluă rezultatul. 

— E foarte probabil să fie o Toyota Land Cruiser din 2001. 

— Asistenta noastră e o tipă dură, șopti Anders. 

— Nu putem să fim sută la sută siguri, zise Gunilla. 

— Mai sunt și alţii care au mașini din astea, mormăi Erik. 

Apoi se așternu tăcerea. Gândurile fiecăruia alunecau într-o 
altă direcție. Gunilla întrerupse tăcerea. 

— Vreau să vă aud scenariile, pornind de la premisa că e 
mașina lui Sophie. 

Anders vorbi primul. 

— Singurul semn de viaţă de care dispunem este un braţ care 
apare în poza numărul trei. Nu este braţul lui Sophie, e al unui 
bărbat care se pregătește să coboare din mașină. Nu poate să 
fie nici Hector însă, căci culoarea pielii e prea deschisă. Ar putea 
fi Aron. Ar putea, de asemenea, să fie tovarășul tipului care a 
fost împușcat... sau altcineva pur și simplu. În orice caz, Sophie 
ar fi putut foarte bine să facă un tur în jurul zonei în care se află 
restaurantul și pe urmă să se întoarcă să-i ia, căci mai există 
încă o ieșire din restaurant, am verificat deja. 

— Și varianta lui Lars? interveni Gunilla. De ce ne-ar fi spus 
Lars atunci că Sophie s-a dus acasă? 

— Poate că asta crede el. E posibil să-i fi pierdut urma când a 
făcut turul zonei ca să-i preia pe ceilalţi. Poate că n-a văzut-o, 
pur și simplu. 

— Păi, atunci ne-ar fi zis că s-a învărtit prin zonă, dar n-a zis 
nimic. A zis că a ieșit pe Odengatan, iar el a plecat după ea. 

— Poate că minte, zise Anders. 

— De ce să ne mintă? întrebă Gunilla. 

Anders nu răspunse. 

— Răspunde, Anders, de ce ne-ar minţi Lars? 

Anders clătină din cap. 

— Nu știu... 

Erik strâmbă din gură, mușcându-și buza de jos. 

— Eu zic să cercetăm mașina înainte să inventăm teorii. Dacă 
l-au transportat pe rănit în mașina ei, o să găsim urme, zise el. 

Gunilla se întoarse către Eva. 

— Verifică toate mașinile de modelul și culoarea asta din zona 
Stockholmului. Vreau să-mi dai numele tuturor proprietarilor. 
Anders, vreau ca tu și Hans Berglund să vă cunoașteţi mai bine. 

— Ne cunoaștem deja, zise el. 


15. 


Anders Ask și Hasse Berglund se duseseră la serviciul de 
expertiză  criminalistică în după-amiaza aceea. Gunilla îi 
trimisese să ia o ladă de la recepţie. Nu trebuiau să semneze, 
doar s-o ridice. Anders o luă sub braţ și plecă salutând niște 
polițiști mai în vârstă pe care îi cunoștea. Aceștia îi răspunseseră 
cu un semn din cap. 

Apoi se duseseră la pizzeria preferată a lui Hasse, Colosseum 
din Botkyrka. Hasse comandă Colosseum special cu file de porc 
și sos bearnaise, iar Anders ceru o pizza Hawaii. De băut luară 
bere Flacon, singura bere acceptabilă după Hasse, căci restul 
avea gust de pișat... Pișat de vulpe, ce gust o fi mai având și 
ăsta. 

Nişte beţivi pe fețele cărora se citea de la o poștă că aveau să 
sfârșească în stradă beau vin roșu dintr-o carafă într-unul din 
colțurile localului. Nu erau în stare nici măcar să urmeze un 
subiect de discuţie și ţipau unii la alţii vorbind despre educație, 
sănătate, directori și nemernicul ăla, cum dracu’ îl cheamă... 
Carl Bildt. 

Hasse se ridică și se îndreptă spre ei, rugându-i să vorbească 
mai încet. O femeie răgușită, cu părul vopsit roșu, care arăta ca 
vai de ea, se răsti la el, spunându-i că încetase cu mult timp în 
urmă să mai primească ordine de la bărbaţi... că era împotriva 
principiilor sale... că asta trebuia să-i intre bine în cap. Unul 
dintre tovarășii ei începu să bombănească nedeslușit la adresa 
lui Hasse, care se întoarse la masa sa și se așeză. 

— De ce te complici cu indivizi de teapa ăstora? 

— Nu știu, oftă Berglund și începu să muște dintr-un triunghi 
de pizza pe marginea căruia atârna brânză. Hai, zi-mi despre 
mama, continuă el cu gura plină. 

Anders își tăie o bucată de pizza. 

— Nu prea sunt multe de zis, ne cunoaștem de multă vreme. 
M-a salvat de câteva ori de la umilinţă totală. M-au dat afară de 
la Serviciul de Informaţii. 

Anders luă o îmbucătură. 

— De ce te-au dat afară? 

— M-au prins cu degetele în borcanul cu miere, zise el cu gura 
plină. 

— Ce borcan cu miere? întrebă Hasse. 

Anders termină de mestecat. 

— Aveam un grup de eritreeni pe care îi urmăream în 
Norsborg. Trebuia să mă duc să le instalez microfoane acasă 
într-o seară și am găsit o sacoșă plină cu bani în masca de la 
chiuvetă. Am băgat și eu mâna până la cot și mi-am umplut 
buzunarele... Un idiot de coleg m-a pârât. 

— Și atunci te-a ajutat Gunilla? 

— Da, oarecum... În loc să mă bage la închisoare, m-au dat 
afară. 

— De ce? 

— Cum „de ce”? 

— De ce te-a ajutat? 

— l-am făcut niște servicii la schimb și i-am rămas loial. 

— Chiar ai rămas? întrebă Hasse, mestecând. 

Anders încuviinţă din cap. 

— Da, chiar sunt. 

— Ce drăguţ! 

Hasse își goli paharul de bere. Beţivii începură să ţipe unii la 
alţii, Hasse privi într-acolo, dar Anders îi făcu semn să-i lase în 
pace. 

— Și pe urmă, ce s-a întâmplat? întrebă Hasse. 

— Am plecat de la Serviciul de Informaţii cu coada între 
picioare. Am făcut mici joburi pentru Gunilla în anii următori, pe 
urmă am dat iar de bucluc. 

Anders luă o îmbucătură. 

— Făceam parte dintr-un grup care voia să facă bani rapid. 
Am drogat niște cai la cursele de pe hipodromul din Täby... S-a 
dus dracului toată treaba, doi dintre ei au murit, iar noi ne aflam 
acolo când au apărut controlorii, eu eram cu seringa în mână. 

Anders izbucni în râs evocând amintirea. 

— Și de data aia tot Gunilla m-a salvat, n-avea nicio obligaţie, 
dar a intervenit oricum de fiecare dată când m-am aflat în 
rahat... Îi sunt deci dator. 

Hasse își goli paharul de bere și o mustață de spumă îi 
împodobea buza când îl puse jos. 

— Începuseși să zici ceva despre noi doi în mașină... că 
trebuie să fim uniţi. 

Anders luă o îmbucătură și apoi dădu din umeri. 

— Nu-i nimic. 

— Ba da, zi, replică Berglund. 

Anders clătină din cap. 

— Nu era nimic important. 

— Hai, spune-mi! 

Anders reflectă în timp ce termina de mestecat. Apoi își dădu 
berea pe gât și aruncă o privire peste umăr. 

— E vorba despre o anchetă condusă de Gunilla și de Erik. Eu 
eram colaborator independent. Era gata-gata să-l prindem pe 
Zdenko, tipul ăla care făcea șmecherii la cursele de cai, cred c- 
ai auzit de el. Era ditamai gangsterul care opera de la Malmö. 
Avea o tipă, o suedeză fără niciun pic de minte. O tipă blondă 
din Alingsås... avea douăzeci și opt de ani. Patricia nu mai știu 
cum... 

Anders avu un blocaj scurt, pe urmă își reveni. 

— Gunilla o interceptase din timp, o avea la mână cu ceva, nu 
știu cu ce. Am șantajat-o, dar n-am obţinut nimic. Brusc, a 
dispărut. Zdenko a scăpat, dar a fost împușcat un pic mai târziu 
în Malmö. 

— Păi unde a dispărut? 

— Nu știu, s-a dus... a dispărut. 

— Cum adică? 

Anders își tăia pizza. 

— Dispărută, cum ţi-am zis. A dispărut, a fost dată dispărută, 
e ca și cum n-ar fi existat. 

— E moartă? 

Anders își umplu gura de pizza privindu-l pe Hasse, apoi 
mestecă dând din umeri. 

— Cum aţi reușit să ieşiţi basma curată? 

— N-a fost greu, am șters toate informaţiile pe care le aveam 
despre ea, ca și când n-ar fi existat în analele noastre. Așa 
lucrează Gunilla. Mereu a făcut așa, se folosește de oameni. 

Pentru ea, e o componentă normală a muncii, îi implică pe toți 
cei de care are nevoie, chiar și pe cei care nu vor. 

Anders își ridică privirea. 

— lar pe cei de care nu are nevoie îi ține la distanţă, asta e 
cheia succesului ei. 

— Cum adică? 

— Cum adică? Păi, uite, eu, tipul dat afară de Serviciul de 
Informaţii și ucigașul de cai, sunt implicat. La fel și tu, un poliţist 
amărât cu probleme de comportament, nu-i de ajuns? 

— Cum a reușit s-o convingă pe blonda lui Zdenko? întrebă 
Hasse. 

— Nu știu... Probabil cu o promisiune sau cu o ameninţare. 

— Cum a făcut și cu asistenta noastră? _ 

— Nu, nu chiar așa... A fost altceva, n-am aflat niciodată ce. In 
orice caz, e o poveste încheiată, s-a terminat. 

În fundal, beţivii discutau situaţia din Palestina. 

— De data aia ne-am scos, continuă Anders. 

— Ce vrei să spui cu asta? 

Anders bău bere după pizza ca să-i alunece mai ușor pe gât în 
jos. 

— Vreau să spun ce ţi-am zis și mai devreme, că trebuie să 
fim cu ochii în patru. Situaţia se poate transforma în rai sau în 
iad. Dacă totul se duce de râpă, ar trebui să ne asigurăm că 
avem o cale de ieșire. 

— Totul se duce de râpă? Ce fel de expresie lașă mai e și 
asta? 

— Își asumă riscuri mari în momentul de faţă. 

— Ba mie mi se pare că știe exact ce face. 

Hasse se rezemă și începu să-și curețe dinţii cu limba. 

Anders dădu din umeri. 

— Se poate, dar înţelegi cu ce ne ocupăm noi, de fapt? 

— Cu ce? 

— Grupul pe care l-a format nu are date precise, e ca o umbră 
a organizaţiei-mamă. Ea însăși a cerut asta și a obținut exact ce 
a vrut... Asta nu e un job obișnuit. Ce facem noi e anarhie 
juridică. Gunilla face orice ca să obţină rezultate. Cumva a reușit 
să găsească o cale, însă într-o zi, cineva mai sus-pus o să se 
plictisească de toată treaba asta. Dacă auzi sau vezi ceva 
ciudat, să vii să-mi spui. Și eu o să fac la fel. OK? 

Hasse își înăbuși un sughiţ. 

— Sunt un fost poliţist de oraș care a fost trimis la controlul 
de frontieră. E ca și cum ai fi plasat la obiecte găsite. Cariera 
mea se dusese pe apa sâmbetei, aveam să putrezesc acolo 
până împlineam șaizeci și cinci de ani. Și pe urmă aveam să mă 
cufund în băutură și să mor singur în vreun apartament de rahat 
pe undeva. Am primit însă un apel telefonic care mi-a schimbat 
viața. Șansele că așa ceva să mi se întâmple tocmai mie erau 
aproape zero, deci am de gând să fac exact ce mi se spune, să- 
mi fac treaba exact așa cum vrea șefa. 

Hasse își roti privirea și râgâi discret ducând palma la gură. 

— Cred că înţelegi ce vreau să spun, încheie el. 

Beţivii începuseră să discute politica de imigrație și niciunul 
dintre ei nu era rasist pe față, exista însă un dar... Femeia cu 
părul roșcat declarase că ea chiar cunoștea niște imigranţi și că 
păreau să fie de treabă, singura problemă era că veneau și 
furau locul de muncă al unor suedezi cumsecade, ăsta era lucrul 
care îi displăcea. Hasse se întinse. 

— La ce oră trebuie să fim acolo? întrebă el. 

— Peste trei ore... 

— Hai să ne pilim un pic! 

Anders nu găsi niciun motiv să-l refuze. Mai comandară o 
rundă. Hasse își goli halba direct, Anders o bău pe jumătate, 
apoi Hasse mai comandă una. 

— Și două pahare de Jäger! strigă el. 

O bucată de vreme nu găsiră niciun subiect de discuţie, 
stătură și se holbară în jur. Beţivii trăncăneau, iar în difuzoare se 
auzea melodia / just called to say I love you cântată la nai. 
Anders desenă cercurile olimpice pe masă cu fundul umed al 
halbei sale de bere. 

— La ce strategie de salvare te gândiseși? întrebă Hasse. 

Li se aduse bere și Jäger. Dădură pe gât shoturile din prima. 

— Incă două! zise Hasse înainte să fi apucat să pună jos 
paharul gol. 

Chelneriţa în tricou negru era deja departe. 

— M-a auzit, nu? 

— Cred că trebuie să gândim strategic. 

— Nu mai mânca rahat, Anders... And... 

Hasse râgâi în mijlocul propoziției, apoi zâmbi larg. 

— Anders And! exclamă el. 

Anders îl privi întrebător pe Hasse care continua să 
bolborosească: 

— Răţoiului Donald i se spune Anders And în norvegiană. Tu 
ești deci Răţoiul Donald! 

Anders nu răspunse; Hasse râdea într-un mod ciudat. 

— E un nume excelent pentru un personaj de benzi desenate. 
Anders And... 

Anders îl privi pe Hasse, mirat de umorul lui aparte. 

— Cum vrei să-ți zic? Răţoiul Donald sau Anders And? 

Anders linse paharul. 

— Anders And, zise el resemnat. 

— Așa am să fac, hai, zi cum facem! 

— Trebuie să ne asigurăm că avem spatele liber. 

— Cum? 

— Dacă e cazul, minţim cu nesimţire, dar trebuie să minţim cu 
nesimţire amândoi. 

— De acord. Acum, hai să ciocnim cu nesimţire, zise Hasse și 
ridică paharul. 

e 

Plecară de la Colosseum și din Botkyrka, cumpărară un bax de 
bere cu conţinut redus de alcool de la o benzinărie și o porniră 
spre oraș pe șoseaua de centură Essingeleden. 

— Imi place să conduc când sunt beat, zise Hasse. 

Anders se aplecă în afară pe geamul deschis, lăsând aerul 
călduț al serii să-i mângâie fața. 

— Auzi, da’ Lars ăla ce nație de poponar mai e? întrebă 
Hasse. 

Vântul îi flutura prin părul lui Anders. 

— Un poponar. Dă-l dracului. 

Pierdură vremea mergând cu mașina prin centru, apoi mai 
băură niște bere și inspectară viaţa de noapte, ascultând un 
album vechi cu Randy Crawford. 

Hasse făcu un viraj brusc și intră cu Volvoul în sensul giratoriu 
din piața Sergelstorg, schimbă într-o viteză mai mică, apoi 
acceleră și făcu trei ture. Puterea gravitaţiei îi împingea pe cei 
doi la dreapta. Randy Crawford cânta, iar Anders tocmai golise o 
cutie de bere și râgâi zgomotos, după care aruncă cutia într-o 
fântână arteziană. Hasse nu se lăsă mai prejos, apăsă îndelung 
pe claxon cu mâna dreaptă în timp ce trăgea o bășină babană. 

Când se făcu ora două, cei doi se îndreptară spre Stocksund. 

Rămaseră în Volvo la câteva străzi de casa lui Sophie. Se 
conectară la echipamentul din mașina lui Lasse care era parcată 
la marginea unei pădurici. Anders își puse căștile. 

— Cred că dorm somnul cel mai dulce acum. Mergem? 

leșiră din mașină și o porniră spre casă. Anders ducea lada de 
la serviciul tehnic sub braţ, iar Hasse avea o cutie de bere în 
mână. Soarele se afla undeva în spatele orizontului, căci era 
anotimpul când nu se întuneca niciodată de-a binelea. 

— Urăsc vara, zise Anders. 

Fiecare își trase pe ochi câte o căciulă neagră tricotată. 
Anders îl privi pe Hasse. 

— Moaca ta mi-aduce aminte de căciulile de astrahan din 
armată. 

Hasse începu să râdă. 

— Unde ai făcut armata? 

— La școala de interpreți, tu? 

— La vânători, în Arvidsjaur, răspunse Hasse. 

— Eram sigur... 

Se furișară pe cărarea pietruită unde era parcat Land 
Cruiserul, apoi rămaseră nemișcaţi, așteptând în întuneric. 

Anders aprinse o lanternă și începu să lumineze înăuntrul 
mașinii. Cineva făcuse curățenie de curând. 

Deschise trusa, scoase un instrument electric, apăsă pe un 
buton și se activă un display digital care începu să acţioneze în 
timp ce Anders ţinea aparatul îndreptat spre mașină. Display-ul 
inventaria sunetele cu frecvenţe scăzute, începând de la cele 
mai joase din spectru și mergând în sus. La treizeci de metri 
distanță, mașina vecinului se descuie, iar farurile semnalizară 
scurt. Cei doi râseră înfundat. 

Display-ul digital găsi frecvenţa potrivită și mașina lui Sophie 
se descuie. Anders puse instrumentul digital înapoi în trusă și 
deschise cu grijă portiera din spate. Scoase o lanternă cu raze 
ultraviolete din trusă, o aprinse, cercetă cu atenţie scaunele, nu 
văzu nimic în neregulă, deși verificase peste tot - podeaua, 
tocurile ușilor, scaunele, tavanul - întreaga mașină. Nicio 
picătură de sânge nicăieri, era al dracului de curat. 

Anders închise portiera, apoi deschise portbagajul, privi 
înăuntru și începu să cerceteze cu lanterna în toate colțurile. 
Nici acolo nu găsi nimic, deci închise lanterna și începu să tragă 

în piept mirosurile. Simţea un damf de clor și de altceva, o 
substanţă chimică... apoi un miros familiar, oare de lipici? Privi 
covorașul care acoperea podeaua din portbagaj, nu era oare 
prea mic? Trase de unul din colţurile lui și se apropie cu nasul. 
Clar era lipici! 

— Hasse! șopti el. 

Hasse se înfiinţă cu o faţă obosită. 

— la miroase un pic aici. 

Hasse se aplecă și mirosi. 

— Lipici? 

Anders încuviinţă din cap. 

— Și uită-te la covoraș, nu e original, e prea mic. 

Hasse dădu din umeri și luă o gură de bere. Nu-i păsa aproape 
de nimic când era beat. Anders luă o mostră de lipici și tăie o 
bucăţică din covoraș. Le băgă pe fiecare într-o punguliță de 
plastic și apoi le sigilă. Fotografie cu atenţie restul mașinii, apoi 
o încuie cu dispozitivul digital. Se încuie și mașina vecinului și 
totul era din nou ca înainte. 

e 

Gunilla îl sunase și îi spusese să întrerupă urmărirea la ora opt 
seara și să se ducă în oraș la restaurantul Trasten. Era prima 
dată când îi cerea acest lucru. Acolo nu se întâmpla nimic și 
după o vreme își dădu seama că se cocea altceva și se întoarse 
în Stocksund. 

Lars se ţinuse la distanţă, în curtea unui vecin, ascuns printre 
boschete. li reperase când sosiseră, pe jumătate beţi și fără 
frică, îi auzise râzând în timp ce vorbeau despre o căciulă de 
astrahan. Ce dracu' căutau acolo? 

Făcuse niște poze reușite cu ajutorul teleobiectivului. În plus, 
aparatul nu făcea niciun zgomot când apăsa pe buton, deci avea 
prim-planuri și cu Anders și cu matahala de Hans Berglund. 
După ce aceștia părăsiră locul, mai așteptă un pic, să se asigure 
că era singur. Apoi rupse o foaie de hârtie din carnetul său și 
scrise Ai grijă cu scrisul lui de mână neciteţ. 

După care vâri hârtia în cutia poștală a lui Sophie. 

e 

Când ajunse acasă, Lars descărcă pozele cu Anders Ask și 
Hans Berglund în calculator, apoi imprimă câteva dintre ele și le 
lipi pe perete. Se așeză pe scaunul de la birou, se lăsă pe spătar 

și își admiră opera. Elementele de pe perete se înmulțeau 
văzând cu ochii, păreau să fi prins viaţă. 

În deschizătura ușii se afla Sara. Abia se trezise și se chinuia 
să deschidă ochii. Văzu că tot peretele era acoperit de nume, 
poze, cuvinte, săgeți, date, linii și semne de întrebare. Era ca un 
labirint, un labirint al demenței. Se uită apoi spre Lars, care 
stătea și se holba. Privirea lui era lipsită de expresie, era palid, 
avea coșuri pe față și părul gras - dădea impresia că era bolnav. 

— Ai nevoie de ajutor, zise Sara. 

Lars se întoarse către ea. 

— Ți-am zis să te muţi de aici. 

— Mă mut, dar deocamdată n-am unde să stau. Am vorbit cu 
Terese, poate îmi dă ea o mână de ajutor. 

Lars se uită la ea. 

— Crezi că-mi pasă? 

Sara se întristă, privi din nou spre perete. 

— Ce-i asta, Lars? 

Lars își admiră satisfăcut capodopera. 

— Viaţa pe un perete... Toată viaţa asta nemernică... pe un 
perete! 

Sara nu înţelegea nimic. Lars se ridică și se îndreptă spre ea 
împleticindu-se. Avea o mină satisfăcută, ceea ce o făcu pe Sara 
să zâmbească ușor, în speranţa că o va îmbrăţișa... 

Poc! O lovi tare peste faţă. | se tăiară picioarele și căzu la 
pământ. Era năucită. Se trezi dintr-odată cu Lars peste ea. Avea 
faţa crispată și ţipa, împrăștiind salivă, că nu voia s-o mai vadă 
vreodată în birou la el și că avea s-o omoare dacă o mai prindea 
pe-acolo. 

PARTEA A TREIA 


16. 


— Carlos Fuentes s-a prezentat la urgenţă sâmbătă noaptea. 

Gunilla se opri, cântărind cuvintele înainte să-și dea jos 
pardesiul. 

— Aceeași sâmbătă? 

Eva încuviinţă din cap. 

— A pretins că a fost atacat de o bandă de tineri. 

Gunilla își puse pardesiul pe un umeraș. 

— A fost interogat? 

Eva făcu un semn cu degetul spre un dosar ce se afla în fața 
sa pe masă. 

Gunilla citi interogatoriul realizat de o patrulă la ora 01:48 în 
noaptea respectivă. Nu era nimic interesant de semnalat. Carlos 
traversase piața Odenplan și începuse să meargă de-a lungul 
străzii Norrtullsgatan când fusese atacat de trei tineri 
necunoscuţi. N-avea nicio descriere a făptașilor, căci fugiseră 
rapid de la locul faptei. Gunilla răsfoi raportul medicului: Carlos 
își pierduse doi dinţi de sus, avea vânătăi și răni sângerânde pe 
față. Gunilla mai citi totul încă o dată. 

— Nicio rană pe corp, comentă ea. 

Eva își ridică privirea din calculator. 

— Ce-ai zis? 

— A fost atacat de trei tipi care cu toții trebuie să fi ţintit spre 
faţă. N-are nicio rană nici pe corp, nici pe picioare. 

— Nu e totuși imposibil, nu? zise Eva. 

Gunilla nu-și luase ochii din hârtie. 

— Ba da, e... 

Se așeză pe un scaun și citi raportul de la cap la coadă. După 
ce termină, se ridică și se îndreptă spre tabla albă ce atârna de 
perete, luă un marker și scrise data la care bărbatul împușcat 
fusese lăsat la urgenţă, iar deasupra datei scrise: Do; bărbați 
necunoscuți la Trasten. Apoi adăugă: Hector? și Mașina lui 
Sophie? Scrise și: Un bărbat împușcat și Carlos Fuentes victima 

unui atac. Frânturile de frază formau o semilună deasupra datei. 
Dedesubtul ei Gunilla scrise: Un bărbat necunoscut în mașină la 
Sophie? Mașină spălată? 

Apoi făcu un pas înapoi. Nu avea nicio dovadă că mașina lui 
Sophie ar fi fost cea care îl lăsase pe bărbatul împușcat la 
urgență. Nu dispunea de niciun indiciu cum că evenimentele 
notate ar avea ceva în comun. Pe de altă parte, fără a neglija 
puterea coincidenței... sunt situaţii când nu e plauzibilă. 

— Eva? zise ea. 

Eva Castroneves ridică privirea. 

— Carlos a fost atacat în aceeași seară, iar Anders e șaptezeci 
la sută sigur, după propriile lui spuse, că unul dintre tipii pe care 
i-a văzut intrând la Trasten e bărbatul împușcat care a fost lăsat 
la spital... Covorașul din portbagaj e prea mic și a fost lipit de 
curând, se simţea chiar și mirosul de detergent... Putem oare 
considera că nu mai e vorba de o coincidenţă? 

Eva analiză tabla fără să răspundă. 

Gunilla se răsuci din nou spre tablă și rămase în cumpănă o 
bună bucată de vreme. Eva se întoarse la treaba ei. După ce se 
holbă îndelung, Gunilla reveni la realitate, se duse la biroul său, 
își dădu jos colierul de la gât și descuie sertarul de la mijloc cu o 
cheiță ce se afla pe lănţișor. Scoase un carneţel negru, încuie la 
loc sertarul, își puse din nou colierul la gât și ieși din cameră. 

Gunilla ieși în stradă, o luă la stânga și începu să se plimbe pe 
șoseaua Valhallavägen. Merse o bună bucată de vreme, căutând 
un loc unde să se așeze. Găsi o bancă vizavi de staţia de metrou 
Stadion. Se așeză acolo. 

Gunilla închise ochii și ignoră traficul și celelalte zgomote, 
concentrându-se doar asupra lumii sale lăuntrice. Succesiv, 
dispărură sunetele din jur, adierile vântului printre copaci și, în 
cele din urmă, întregul peisaj. Gunilla era foarte concentrată, nu 
percepea nimic din ce se petrecea afară și nu lăsa să iasă nimic 
din ceea ce se petrecea în mintea sa. Era ca și cum și-ar fi 
activat vederea lăuntrică. O vedea pe Sophie Brinkmann în faţa 
sa, îi distingea trăsăturile feţei, îi auzea tonul vocii, îi vedea 
gesturile mici și neînsemnate pe care le făcea cu mâinile. Mâna 
dreaptă care dădea părul peste ureche, arătătorul care trecea 
peste o sprânceană, palma ce se odihnea pe coapsa dreaptă. 
Gunilla o văzu dându-și capul pe spate ușor, îi identifică trei 
tipuri diferite de zâmbet: cel sincer, cel politicos, cel interogativ. 

Auzi trei tonuri diferite ale vocii: cel natural, cel plin de îndoială, 
cel involuntar neonest... Compară întâlnirile cu Sophie între ele, 
îi analiză expresiile și replicile. Vizualiză chipul lui Sophie când 
merseseră cu mașina și Gunilla pomenise de sentimentul devină 
legal de moartea părinţilor. Auzi tonul vocii Sophiei ca și cum ar 
fi avut o înregistrare, era sincer și rezervat... ezitant. Își aduse 
aminte de expresia Sophiei când îi explicase că o manipulase și 
apoi o întrebase: Cum te face să te simți? Atunci avusese alt 
ton, minţise. Gunilla îi auzi vocea și compară cu convorbirea 
telefonică în care Sophie îi spusese că se întorsese acasă de la 
Trasten înainte ca Hector să dispară. Era același ton, era o 
minciună. 

Gunilla avu o scurtă viziune: Hector dispare din restaurant 
dintr-un motiv necunoscut, Sophie și Aron îi vin în ajutor... 
Sophie minte. Minte tot timpul? A minţit-o mereu? 

Reveni la realitate, percepu sunetul propriei sale respiraţii, 
adierea vântului printre frunzele copacilor, zgomotele din trafic 
și vocile oamenilor... Gunilla Strandberg deschise ochii. 

Apoi deschise carnețelul negru pe care îl avea pe genunchi, 
scrise toate concluziile la care tocmai ajunsese, toate gândurile 
și toate cugetările, toate reflecţiile... toate instinctele. Carneţelul 
era plin de astfel de certitudini neclare. 

Cili ceea ce tocmai notase, apoi reciti de mai multe ori - 
începea să aibă o imagine clară. Se pare că Sophie Brinkmann 
făcea exact ceea ce îi era pe plac. 

Gunilla se ridică și reveni pe jos la birou. Acolo, îl sună pe 
fratele său Erik, și îi spuse că voia să îi ceară părerea în legătură 
cu un lucru. 

e 

Albert era euforic când plecase de la ea de acasă, încă mai 
simţea gustul de la guma ei de mestecat în gură. Se întâlniseră 
cu două săptămâni în urmă și acum erau împreună. O chema 
Anna Moberg și îi plăcuse de ea dintotdeauna. 

O mașină se apropie de el în timp ce mergea pe trotuar. Îl 
însoțea în ritmul lui de mers. Albert privi mașina, îl privi pe 
șofer, întrebându-se dacă acesta voia să-i zică ceva. Geamul era 
însă închis pe partea șoferului. Albert continuă să meargă, iar un 
pic mai târziu se opri. 

Mașina continuă câţiva metri, apoi se opri. Albert traversă 
strada prin spatele mașinii, grăbind pasul. Geamul se lăsă în jos. 

— Băiete! 

Albert se întoarse și văzu la volan un necunoscut, un tip 
robust cu o geacă de vânt pe el. 

— Albert Brinkmann? 

Albert încuviinţă din cap. 

— la vino aici, că vreau să stau de vorbă cu tine. 

Albert ezită. 

— Nu, mă duc acasă. 

Simţi nervozitatea din propria-i voce și încercă s-o ascundă 
printr-o postură dreaptă, dar corpul nu părea să vrea să-i dea 
ascultare. Tipul din mașină îi făcu semn cu mâna. 

— Ți-am zis să vii încoace, sunt de la poliţie. 

Albert se îndreptă spre mașină, pășind încordat. Bărbatul îi 
arătă o legitimaţie 

— Mă cheamă Hasse, așază-te în spate. 

Albert continua să ezite. 

— Așază-te în spate, repetă el cu voce joasă. 

Bancheta din spate era tapisată cu velur. Simţi un miros de 
mâncare, părea să fie de hamburger. Hans Berglund îl privi pe 
Albert în oglinda retrovizoare. 

— Ai încurcat-o rău de tot. 

Albert nu zise nimic. Un zgomot scurt și surd răsună 
sincronizat când Hasse apăsă pe butonul care activa încuietorile 
ușilor. Se întoarse apoi în spate și îl privi pe Albert în ochi. 

— Nu te preface că nu știi despre ce vorbesc. 

Bărbatul avea fața rotundă, părul tuns scurt și gușă. Albert 
surprinse o sclipire sălbatică în ochii lui apoși. 

Lovitura apăru brusc. Hasse îl pocnise cu palma peste cap, iar 
Albert se lovi rău cu capul de geam. Timp de o secundă, nu 
pricepu nimic, apoi îl năpădi durerea. Albert se apucă de cap cu 
mâna. 

— Nu știu despre ce vorbești. Mă confunzi cu altcineva, 
mormăi el. 

Îi dăduseră lacrimile, tremura din cap până-n picioare. 

— Nu, Albert, nu te-am confundat. 

Hasse se întorsese în faţă și se holba drept înainte. 

— Tocmai am stat de vorbă cu o fată sau, mai bine zis, o 
fetiță. Are paișpe ani și mi-a zis că ai violat-o la o petrecere 
acum două săptămâni... și mai știi ceva? 

Albert își plecase privirea și încă își mai ţinea mâna la cap, 
unde simţea o durere acută. 

— Și mai știi ceva? urlă Hasse. 

Albert se forță să-l privească în ochi. 

— Ce? 

— Cred că spune adevărul... Avem și trei băieţi care sunt gata 
să depună mărturie, plus raportul medicului. Paișpe ani 
înseamnă că e minoră, e un lucru pe care societatea noastră nu- 
| acceptă... deloc. 

Frica lui Albert se risipi puţin. 

— E clar că mă confundați cu altcineva. Pe mine mă cheamă 
Albert Brinkmann și locuiesc chiar aici, în Slocksund. 

Arătă cu degetul în direcția unde se afla casa lor. Hasse își 
schimbă poziţia pe scaun. 

— N-ai fost la o petrecere pe insula Ekerö? întrebă el uitându- 
se într-un carnetel. În localitatea Kvarnbacken, în ziua de 
paisprezece, luna asta? 

— Nu știu cum se numea localitatea. 

— Dar ai fost la petrecere acolo? 

Deși nu voia, Albert se simţi nevoit să încuviinţeze din cap. 

— Dar n-am întâlnit nicio fată acolo... Eu sunt împreună cu 
altcineva. 

— Eşti ditamai taurul comunal, deci? zise Hasse pe un ton 
complice. Așa suntem cu toţii. Când se depășesc limitele însă, 
atunci intru eu în acţiune și rezolv situaţia, asta e meseria mea, 
înţelegi ce vreau să zic? 

Căldura din mașină devenea sufocantă. 

— Dar eu n-am făcut nimic, șopti Albert. 

Hasse își trecu limba peste dinţii de sus, dădu în jos 
apărătorul de soare și își inspectă rânjetul în oglindă. 

— Te duc în oraș, în Norrmalm. Acolo te așteaptă martorii ca 
să te identifice. Dacă e așa cum zici, îți dau drumul. OK? 

Albert încerca să-și adune gândurile. 

— Cum o cheamă pe fată? întrebă el. 

Hans Berglund ridică din nou apărătorul, porni motorul și 
plecă spre centru. Nu răspunse nimic la întrebarea lui Albert. 

e 

— Aici erai. Te caută Albert la telefon. 

Sophie îi zâmbi colegului și intră la recepție, se așeză pe un 
scaun și ridică receptorul care o aștepta pe birou. 

— Bună, dragul meu. 

La celălalt capăt al liniei își auzi fiul plângând ca un copil mic, 
incapabil să-i povestească ce păţise. Sophie ascultă, îl linişti și îi 
spuse că vine imediat. 

La staţia de poliţie i se spuse să aștepte pe un coridor gol de 
la etaj. Stătea singură, înconjurată din toate părţile de tăcere. În 
faţa sa, vedea ușa întredeschisă a unui birou. Camera era goală, 
neutilizată. Se auziră pași la capătul celălalt al coridorului. Apăru 
un bărbat masiv cu barbă, ce ţinea un dosar de plastic în mână. 
Se opri și se prezentă ca fiind Erik, apoi se așeză lângă ea pe 
bancă. Sophie simţi un miros de transpiraţie învechită care îi 
persista în haine. 

— Fiul dumneavoastră, Albert, v-a explicat cum stau lucrurile, 
nu? 

Vocea bărbatului era lipsită de expresie și indiferentă. 

— Este vorba despre o neînțelegere... 

Erik se șterse la ochi și se scărpină un pic la tâmplă. Părea 
obosit, de-a dreptul sleit de puteri. 

— Se pare că a agresat sexual o minoră... 

— Nu, n-a agresat pe nimeni, zise ea. lar acum aș vrea să-l 
văd. 

Erik își drese vocea. 

— Bineînţeles, în curând. 

— Acum, altfel contactez un avocat. 

— Nu cred că e cazul. 

Sophie nu înțelegea. 

— Ce vreţi să spuneţi? 

— Exact ce am spus deja, că nu cred că e cazul. 

— Să ce? 

— Să contactaţi un avocat. 

— Atunci daţi-mi voie să-l văd. 

Erik ridică un pic mâna pe care o sprijinea pe picior. 

— Nu e nicio grabă. Nu e nevoie să apelăm la soluţii extreme. 
N-am putea să stăm de vorbă un pic mai întâi? 

Sophie îl privi - barba îi ascundea expresia feței. 

— Poate că aveţi dreptate, începu Erik. Poate că Albert n-a 
tăcut nimic. Vă cer doar să nu vedeţi lucrurile în alb și negru. 
Fiul dumneavoastră a fost reţinut... Suntem polițiști, ne 
cunoaștem meseria. 

Sophie încerca să înţeleagă ce voia să zică. 

— Poftim, citiţi, vă rog... O să vă ajute să vă formaţi o imagine 
mai clară asupra situaţiei. 

Îi înmână dosarul de plastic. Sophie îl luă, îl deschise și începu 
să răsfoiască. Trecu peste cele trei mărturii. Citi acuzaţiile legale 
de purtarea lui Albert în seara cu pricina. 

— E păcat de un băiat așa de tânăr și poate că aveţi dreptate, 
dar... acum a ajuns la poliţie și noi avem trei martori... treaba e 
foarte serioasă. 

Erik se ridică de pe bancă și își întinse corpul masiv. Undeva 
se auzi o încheietură trosnind. Se uită spre ambele capete ale 
coridorului, erau în continuare singuri. 

— Puteți să-l luaţi acasă acum, zise el cu voce joasă. Dar nu 
vorbiți cu nimeni despre cele întâmplate, dacă nu vreţi să 
complicaţi și mai mult lucrurile pentru el și pentru 
dumneavoastră. 

Erik plecă. Sophie îl urmări cu privirea. În spatele neputinței 
sale de a înțelege situaţia începea să se închege un scenariu, un 
scenariu ce se baza pe minciuni, înșelăciune, ameninţări și 
manipulare. Fu întreruptă de un zgomot de pași puţin mai 
încolo. Îl văzu pe Albert apropiindu-se fără să fie însoţit de vreun 
poliţist. Mergea singur și confuz de-a lungul coridorului gol. 
Sophie se ridică, iar el grăbi pasul spre ea. Tot corpul părea să-i 
tremure de frică și de disperare. 

[] 

Erik Strandberg avusese o zi bună. Stătuse și se uitase la 
Albert din spatele peretelui de oglinzi din camera de 
interogatoriu, îl observase în timp ce încerca să-și găsească o 
poziţie confortabilă pe scaun. Era ciudat să vezi un băiat așa de 
mic, care nu înțelegea nimic din ce se petrecea. Era speriat de 
moarte și cuprins de panică. Priveliștea era aproape fascinantă. 

Erik se bucurase și când descoperise atitudinea deschisă și 
maleabilă a lui Hasse Berglund faţă de munca sa. Aveau multe 
lucruri în comun. În primul rând, felul de a fi direct și sincer, dar 
și umorul - râdeau de același lucruri, de aceleași întâmplări 
idioate care se desfășurau în jurul lor. 

Cu o zi înainte îi prezentase ideea lui Berglund, iar acesta o 
îmbrățișase imediat, preluase propunerea chiar și o dezvoltase 
mai departe. 

— Mergem în Negromania, declarase Hasse Berglund. 

Și așa și făcuseră. Își făcuseră apariţia printre zecile de blocuri 
vopsite în culori vii. 

— Cui dracu' i s-or fi părând mai acceptabile doar pentru că 
le-au vopsit în culorile astea oribile? 

— Habar n-am, răspunse Hasse. 

Nu exista niciun dubiu legat de faptul că cei doi erau polițiști 
în haine civile, căci purtau geci scurte până în talie, blugi de 
mărci ieftine și pantofi negri ce erau un amestec fără gust între 
încălţăminte sport și pantofi pentru boșorogi. 

— li întâlneam des pe tipii ăștia când lucram în centru, sunt 
de treabă. Până peste cap în droguri și alte rahaturi, dar de 
ispravă și cu mintea descuiată, zise Hasse, bâjbâind după 
intrarea potrivită. 

Luară liftul. Cineva scrisese măscări pe perete cu un marker, 
mai erau și altele de jur-împrejurul porţiunilor de metal ale 
liftului, o mare parte din ele scrise cu greșeli de ortografie. Erik 
și Hasse izbucniseră în râs. 

Soneria era încastrată în ușă și funcţiona pe baza unui sistem 
mecanic. Suna la fel în toate blocurile din întreaga ţară. Hasse 
sună rapid de vreo zece ori la rând, doar pentru că era enervant. 
Erik se amuză din nou. 

Ușa fu deschisă de un băiat cu coșuri într-un tricou și 
pantaloni de trening negri cu dungi albe. Avea o față speriată, 
poate că era expresia lui naturală. Îi apăru un rânjet pe buze 
când îl recunoscu pe Hasse. 

— Șerifule! Fără uniformă... Ce cauţi în Hallunda? 

Erik și Hasse intrară; apartamentul mirosea a marijuana. În 
cameră se mai aflau încă doi băieţi. Jucau jocuri pe televizor. În 
scrumieră se vedeau hârtii de rulat ţigări și chiștoace de jointuri, 
jaluzelele erau trase în jos. 

Băiatul care le deschisese se numea Istvan și îi invită să se 
așeze pe o canapea de piele maro. Erik și Hasse se așezară însă 
pe două scaune, verificându-le înainte să se așeze. 

— Istvan, cowboy-ule... care mai e viaţa ta? Hasse se 
așezase. 

— Comme gi, comme ça, răspunse Istvan rotind din mână. 

Apoi începu să râdă cu sughiţuri fără vreun motiv aparent. 
Prietenii săi, care se concentraseră asupra jocului pe televizor, 
începură și ei să necheze de râs - însă fără să-și ia ochii de la 
televizor. Erik începu să se foiască neliniștit. 

— Avem nevoie de ajutorul vostru, vă dăm cinci mii de 
căciulă. 

Istvan rămase în expectativă. 

— Sunteţi martori la un viol. Un tip de cinșpe ani care s-a luat 
de o fată. Voi trebuie să ziceţi că aţi fost la petrecerea 
respectivă și că aţi văzut totul din trei unghiuri diferite. Aţi 
priceput? 

Istvan încuviinţă din cap. 

— Bineînţeles. 

Ceilalţi doi continuau să se concentreze asupra jocului pe 
televizor. Hasse le zise să închidă. 

— De ce? se miră unul din ei. 

Hasse avea alergie la astfel de întrebări. 

— Închide-l când îţi spun, zise el mult prea tare. 

Îl opriră și televizorul scoase un semnal ciudat. Hasse își 
recăpătă calmul. 

— Vă spun întreaga poveste, voi mă ascultați și pe urmă ne 
punem de acord în legătură cu cel mai potrivit scenariu. Trebuie 
să știți totul ca pe apă. Vă dau banii azi. Dacă e cazul, vă mai 
chem o dată mai târziu și asta e inclus în preț. 

Toţi dădură aprobator din cap. 

Hasse îi puse să repete de trei ori povestea pe care le-o 
relatase. Apoi le dădu banii și le mai zise că avea să-i omoare în 
bătaie el însuși dacă nu-și ţineau gura. 

— Dac-o fi să mă omoare cineva în bătaie vreodată, sper s-o 
faci tu, Șerifule. 

Hasse lansă câteva lovituri în aer către Istvan care răspunse 
prefăcându-se că se apără. Erik se amuză. Istvan îi întrebă dacă 
nu voiau să mai stea să împartă un joint cu ei. 

— Porcăriile astea vă tâmpesc, mormăi Erik. 

Băieţii izbucniră într-un râs isteric la auzul acestor vorbe. 

În mașină, pe drumul înapoi din Hallunda, Erik îl sună pe un 
fost coleg din Norrmalm și îl rugă să-l lase să folosească o 
cameră de interogatoriu peste zi. 

— Îți dau două ore, nu mai mult. Să intri pe scările laterale, nu 
lua liftul. 

Totul mersese șnur. Albert fusese gata să facă în pantaloni. 
Mă-sa, asistenta, fusese palidă ca o stafie. Ce ciudat fenomen e 
frica, își zicea el în sinea lui în timp ce mergea în jos pe 
Vasagatan. Unii oameni se îneacă în ea pur și simplu. 

Erik găsi un loc unde se vindea shaorma, intră și comandă un 
meniu pe cinste. Turcul de pe partea cealaltă a tejghelei voia să 
vorbească despre rezultatele meciurilor de fotbal și despre 
vreme. Erik n-avea chef să-i răspundă. Celălalt se prinse rapid și 
continuă să taie carnea fierbinte în tăcere. Erik se așeză pe un 
taburet înalt la o masă îngustă ce dădea spre stradă, oftă 
desfășurând ziarul de seară pe care îl furase de la secția de 
poliţie din Norrmalm, răsfoi câteva pagini, un star de care nu 
auzise se pare că devenise homosexual. Erik avea un sentiment 
constant că înțelege din ce în ce mai puţin lumea în care 
trăiește. 


— Albert? 

Ea îl privi de lângă chiuveta de bucătărie asupra căreia era 
aplecată. Albert se uita în jos spre masă și refuza să-și ridice 
ochii. 

Fără să se poată controla, s-a apropiat de el și l-a lovit cu 
palma peste obrazul drept. Lovitura fu atât de puternică, încât o 
sperie, se dădu înapoi șocată, apoi își reveni și se îndreptă spre 
el cu brațele deschise. El o întâmpină ridicându-se. Rămaseră 
îmbrățișaţi, Sophie mângâindu-i părul. 

— N-am făcut nimic, zise el răguşit. 

Sophie auzea copilul din el, simţea frica lui, simțea că e 
nevinovat. 

— Știu, șopti ea. 

— Atunci ce s-a întâmplat? 

Sophie se gândi la întrebarea lui, credea că știe răspunsul, dar 
n-avea de gând să i-l spună. 

— Nimic... Acum s-a terminat oricum, au făcut o greșeală... 

Se auzi repetând fraza, cu gândul la microfoanele ce îi 
înregistrau fiecare cuvânt, care probabil, avea mai târziu să fie 
auzit de Gunilla Strandberg. 

— Dar aveau martori?! Viol? Ce înseamnă... 

Sophie îi făcu semn să se oprească. 

— Încearcă să uiţi totul, ce-a fost a fost. Toată lumea face 
greșeli, chiar și poliţia. 

Îl mângâie pe cap. 

— Polițistul m-a lovit, zise Albert încet. 

Sophie clipi brusc, ca și cum i-ar fi intrat o insectă în ochi. Se 
forță să rămână calmă și continuă să-l mângâie. 

— Ce-ai zis? 

— Polițistul care m-a luat cu mașina m-a lovit peste faţă. 

Dintr-odată, Sophie nu mai percepu nimic din lumea 
exterioară, ci doar ce se petrecea înăuntrul său, un fel de 
scânteie. Era ca o porțiune de culoare care se extindea. incepea 
să simtă această culoare, o ardea, o făcea să se încordeze, o 
presa... creștea mereu. Până la urmă se transformă într-o furie 
teribilă. Nu era aceeași furie pe care o simţise mai devreme și 
care provenea din neliniștea sa. Era ca un blestem cumplit care 
îi pătrunsese în fiecare celulă, care se răspândea avid, fără să 
mai lase loc pentru nimic altceva. În mod ciudat, această furie o 
ajută să se relaxeze, să se poată concentra. 

— Nu spunem la nimeni despre asta. Promite-mi, șopti ea. 

— De ce nu? 

— Pentru că așa zic eu. 

Albert se trase din îmbrăţișare, părea confuz. 

— De ce nu? zise el din nou. 

— Pentru că e o întâmplare atipică, șopti ea. 

— Cum adică? 

Albert așteptă un răspuns pe care nu-l primi. Fu cuprins de o 
senzaţie neplăcută, se întoarse și plecă din bucătărie. 

Se auzi soneria telefonului. La celălalt capăt al firului se afla 
Yvonne care începu să întrebe de sănătate. Sophie îi dădu 
răspunsurile standard. 

— Veniţi duminică? 

Yvonne avea tonul unei adevărate martire când puse 
întrebarea. Sophie încerca să se poarte ca de obicei. 

— Da, pe la șapte... cum venim de obicei. 

— Da, dar de obicei veniţi la șapte și jumătate. N-are 
importanță, însă de data asta stăm la masă... 

Sophie își întrerupse mama. 

— Venim la șapte sau la șapte și jumătate. 

Apoi își luă la revedere și închise. Abia atunci îi sări ţandăra și 
aruncă telefonul pe podea, iar pentru că nu se sparse, îl mai 
aruncă o dată și apoi îl călcă în picioare. Işi încleștă maxilarele, 
dar nu simţi acea senzaţie purificatoare pe care defularea ar fi 
trebuit să i-o dea. Era stăpânită de aceeași furie și neputinţă ca 
și înainte să fi trântit telefonul de podea. 

Albert o privea din sufragerie. Privirile lor se întâlniră. Sophie 
se aplecă și adună bucăţile telefonului sfărâmat. 

Ferestrele erau larg deschise, Jens dădea cu aspiratorul, iar 
peria aluneca peste podele și covoare. Încerca să-și găsească 
liniștea și câteodată reușea atunci când făcea curățenie. Nu 
astăzi însă, în plus era deja curat, căci aspirase și cu o zi înainte. 
Zgomotul prafului care intra pe ţeavă și vibra până ajungea în 
punga aspiratorului îi făcea plăcere. li dădea un sentiment de 
satisfacţie, căci avea senzaţia că ceea ce făcea avea un rost. 
Astăzi nu se auzea niciun astfel de sunet. Era singur cu 
aspiratorul și se învârteau prin apartament ca un cuplu în 
vârstă. 

| se păru că aude un sunet dincolo de melodia ce se revărsa 
din combină și de băzâitul aspiratorului. Ciuli urechile, dar nu 
auzi nimic și continuă să curețe covorul. Sunetul se repetă. 
Închise aspiratorul cu piciorul și ascultă - era soneria de la 
intrare. 

e 

Sophie se afla în bucătărie. Vorbea clar, concis și detaliat. Îi 
povestise ce se întâmplase cu Albert la poliție. Lui Jens i se 
părea că n-are niciun sens. 

— Cei de la poliție zic că au martori și că fata e în vârstă de 
paisprezece ani, continuă ea. 

Jens înțelegea cât era de agitată, i se citea pe chip. Brusc, 
părea îmbătrânită și speriată... era ca o umbră. 

Ibricul de espresso de pe aragaz începu să țiuie în crescendo. 
Jens nu-l auzea însă, era preocupat de ceea ce îi povestise 
Sophie. În cele din urmă, Sophie fu cea care îl atenţionă. Țiuitul 
îi pătrunse în creier și îi împrăștie gândurile. Jens dădu ibricul la 
o parte de pe aragaz. 

— E posibil să se fi întâmplat? întrebă el în timp ce lua două 
cești de pe o etajeră. 

Sophie clătină din cap ca și cum întrebarea lui era de-a 
dreptul imbecilă. 

— Ești sută la sută sigură? 

Sophie răbufni. 

— Ce Dumnezeu, bineînţeles că sunt sigură! 

Jens o scrută cu privirea, indiferent la această scurtă ieșire 
nervoasă. 

— E totuși posibil să se fi întâmplat ceva asemănător? 

Sophie se pregătea să-l întrerupă. 

— Nu, așteaptă, Sophie. E posibil să fi existat un mic incident, 
ceva minor și lipsit de gravitate? 

Sophie vru să răspundă că nu, dar se opri și inspiră adânc. 

— Nu știu..., zise ea cu voce slabă. 

Jens o lăsă să mediteze câteva clipe. 

— Vino, zise el luând ceștile și îndreptându-se spre canapelele 
ce se aflau în colțul opus al apartamentului. 

Îi făcu semn să se așeze, puse ceștile pe masă și se așeză pe 
fotoliu în fața ei. 

— E posibil ca Albert să-i fi făcut avansuri fetei, să fi flirtat cu 
ea? 

— Nu știu, zise ea din nou. 

— Dar Albert ce zice? 

Își ridică privirea, apoi și-o lăsă din nou în jos. 

— Că nu era nicio fată acolo. N-a întâlnit pe nimeni, aproape 
că n-a vorbit cu nimeni. Că se dusese la petrecerea respectivă 
sperând s-o întâlnească pe altă fată. 

— Pe cine? 

— Prietena lui, Anna. 

— N-ar putea să-i ofere un alibi atunci? 

— Nu, fiul meu n-a avut curajul s-o contacteze. 

— El ce crede? 

— Totul și nimic. La început a venit cu o teorie despre un tip 
cu care se certase care ar fi putut să vrea să se răzbune... Dar 
crede și ce i-am zis eu. 

— Și tu ce i-ai spus? 

— Că cei de la poliţie au făcut o greșeală. 

— Și a acceptat explicaţia asta? 

Lui Sophie nu-i plăcu întrebarea, deci nu răspunse. Se așternu 
tăcerea, sorbeau din cafele, reflectau și analizau, fiecare în 
sinea lui. Gândurile lui Jens nu duceau nicăieri, avea nevoie de 
ajutor ca să înțeleagă. 

— Deci poliţista îl ţinea pe Hector sub urmărire la spital? 

— Da. 

— Și a intuit faptul că tu și cu Hector v-aţi împrietenit? 

Sophie încuviinţă din cap. Nu înţelegea unde voia să ajungă. 

— Și pe urmă te-au contactat și ţi-au propus să devii 
informatorul lor? 

Sophie nu zise nimic. 

— Pe urmă ţi-au umplut casa de microfoane? 

Nu-i plăcea tonul vocii lui. 

— Și te-au pus sub urmărire? 

Sophie își privea mâinile. Își răsuci un inel, îndreptându-l. 

— Și acum îţi ameninţă fiul că îl dau în judecată pentru viol? 

Jens se rezemă de spătarul fotoliului. 

— Sună foarte ambițios, zise el. 

Sophie îl privi încercând să-și dea seama dacă era sarcastic. 

— Dar tu ce crezi? întrebă el. 

— Poate. 

— Poate ce? 

— Poate că e ambițios. 

— Se pare că îţi acordă mai multă atenţie decât lui Hector... 
De ce oare? 

— Nu știu. 

Se schimbase. Dintr-odată părea să nu mai aibă răbdare să fie 
înţelegător. Nu mai avea timp pentru ea. 

— Eşti amenințată de poliție, îți ascultă telefoanele, te-ai 
încurcat cu un tip ce e bănuit a fi criminal și trebuie să-l pârăști 
la poliție pentru că aceștia din urmă îl au la mână pe fiul tău? 

Sophie se apără automat. 

— Nu, nu-i deloc așa. 

Jens îi aruncă o privire extenuată. 

— Nu m-am încurcat cu el și nu știu dacă este un criminal... Și 
nu l-am pârât încă. 

— Mai ai și alţi prieteni care sunt târâţi prin păduri pentru a fi 
executați sâmbătă seara? 

— Termină. 

— Nu, Sophie, tu trebuie să încetezi. Unde te crezi? Nu poţi 
să-ţi creezi propria ta realitate care să corespundă dorințelor 
tale. Ce ţi se întâmplă ţie nu e ceva normal. Poliţista asta pare 
să fie o tipă periculoasă. In plus, l-ai pârât deja, chiar dacă tu 
consideri că nu ai făcut-o. Ai început să-l pârăști în momentul 
când poliţista a început să-ţi pună întrebări. Ce i-ai dezvăluit o 
să fie mai puţin important pentru Hector și oamenii lui când o să 
afle. 

Jens se pregătea să continue, dar se opri. 

— De ce crezi că cei de la poliţie îţi fac asta? întrebă el. 

— Nu știu. 

— Dar ce crezi? 

— Ca să mă poată controla. Să mă lege de mâini și de 
picioare, să mă oblige să fac lucruri pe care nu vreau să le fac... 
Nu știu. 

Sophie se întoarse către el. 

— Nu trăiesc în propria-mi realitate. N-am de gând să acuz pe 
nimeni anticipat. E ca și cum aș merge pe un câmp minat, la 
orice abatere... 

Işi privi din nou mâinile, degetele, inelele de pe degete. Inelul 
cu diamante de la bunica sa, inelul de logodnă pe care nu și-l 
dăduse jos. Incepu încet să vorbească. 

— Hector, poliția... am făcut ce am crezut de cuviință în 
fiecare caz. N-am avut la cine să apelez. Nici măcar nu mi-am 
înţeles rolul în tot ce s-a întâmplat. N-am făcut decât să-mi 
urmez instinctul, o voce lăuntrică pe care n-am auzit-o decât rar 
în tot acest timp. Am așteptat în tăcere atâta vreme, strigând 
mut după ajutor. Acum însă, dintr-odată e vorba despre fiul 
meu, doar despre el, nimic altceva nu mai contează. 

Jens se relaxase din nou. 

— Cine altcineva dintre apropiații tăi știe ce s-a întâmplat? 
întrebă el cu o voce răgușită. 

— Nimeni. 

— Nimeni? 

Sophie clătină din cap. 

— Nimeni. 

— Nu te vezi cu nimeni? N-ai nicio prietenă pe care să te poți 
baza? 

— Ba da... 

— Și nici ei nu i-ai spus nimic? 

Sophie clătină din cap. 

— Nu... 

Jens căzu pe gânduri. 

— Bine, zise el cu voce joasă, apoi o privi. De ce nu? 

Sophie îl privi întrebător. 

— De ce n-ai spus nimănui? Nu-i normal să-ţi descarci sufletul 
când ai de-a face cu așa ceva? 

— Asta fac chiar acum. 

Pe fereastra deschisă pătrunse zgomotul făcut de un avion 
sus, printre nori. 

— Și acum vrei să te ascunzi împreună cu Albert? 

— Nu știu ce ar trebui să fac. 

— Dacă ai putea să alegi? 

— Atunci aș alege ca toată mizeria asta să dispară. 

— Inţeleg. Cum ai face totul să dispară? 

Ea dădu din umeri fără să zică nimic. 

— Sophie! 

— Nu știu. Ce fel de întrebare idioată mai e și asta? 

— Trebuie să ai totuși vreo idee, nu? Te-ai mai gândit la asta 
cel puţin o dată înainte? 

La început nu răspunse, deși știa care era situaţia. 

— Nu ajung la nicio soluţie, nu găsesc nicio cale de ieșire. Pe 
orice parte aș învârti lucrurile, cineva o s-o pățească. Nu vreau 
ca lucrurile să stea așa. N-am făcut nimic rău, absolut nimic, nu 
vreau să sacrific pe nimeni. 

— E însă clar pe cine trebuie să sacrifici, nu? 

Sophie îi întâlni privirea. 

— Da... bineînțeles. 

— De ce nu-l sacrifici atunci? Fă așa cum îţi cere poliţia. Dă-le 
oricât de multe informaţii poți, ajută-i să-l prindă și pe urmă ai 
scapat. Tu și Albert puteţi reveni la viața voastră obișnuită. 

Sophie îl privi critic. 

— Tu așa ai fi făcut? 

El clătină din cap. 

— Nu. La mine nu s-ar fi terminat așa, mi-aș fi petrecut tot 
restul vieții fugind și de poliţie și de banda lui Hector. Niciunii nu 
s-ar fi lăsat păgubași. 

— Vezi, zise ea cu indiferență. 

Sophie scoase o bucată de hârtie și i-o dădu lui Jens. Acesta o 
luă și citi: A; grijă. 

— Unde ai găsit-o? 

— In cutia poștală. 

— Când? 

— leri-dimineaţă. 

— Înainte să-l reţină pe Albert? 

Sophie încuviinţă din cap. Jens privi din nou bucata de hârtie, 
ca și cum ar fi încercat să citească printre rânduri. 

— Cine a scris bileţelul? 

— Nu știu. 

Jens era total nedumerit. Puse bileţelul pe măsuţa de cafea și 
se aplecă puţin mai în față pe scaun. Stătea cu coatele pe 
genunchi. 

— Dacă aș fi în locul tău, eu aș încerca să aflu cât mai multe 
informaţii despre cei care constituie ameninţarea iminentă, în 
cazul de faţă poliţia. Pe urmă, aș încerca să găsesc o modalitate 
de a-i confrunta cumva cu faptele. 

— Cum? 

Jens dădu din umeri. 

— İn cazul tău confruntarea înseamnă să-i dezechilibrezi un 
pic... poate aflând ceva. 

— Și pe urmă? 

Jens se ridică din fotoliu și o porni spre bucătărie. 

— Nu știu... 


17. 


Carlos mânca supă, îmbrăcat într-un trening nou-nouț. Nu 
putea mânca decât hrană lichidă. Stătea în fotoliul cel bun cu un 
şervet pe genunchi. La televizor era un film cu Terence Hill și 
Bud Spencer. Bud îi dobora pe pungași cu palmele goale, iar 
loviturile sale erau însoţite de efecte sonore exagerate. Dublajul 
nu era nici pe departe sincronizat cu modul șmecheresc în care 
Terence își mișca buzele. Carlos se amuza privind încăierările, 
dar îl durea faţa la fiecare zâmbet. 

Din hol răsună sunetul soneriei. 

Anders și Hasse zâmbiră prietenos când Carlos deschise ușa. 

— Carlos Fuentes? întrebă Hasse. 

Carlos dădu aprobator din cap. Hasse îi flutură prin faţă 
legitimaţia de poliţist. 

— Mă numesc Kling, pe colegul meu îl cheamă Klang. Ne daţi 
voie să intrăm? 

— Am vorbit deja cu poliţia, au venit la spital. 

Hasse și Anders se înghesuiră pe lângă Carlos și intrară în 
bucătărie. Carlos se uita după ei. 

— Ce doriți? 

Kling și Klang se legănau fiecare pe câte un scaun de 
bucătărie. Carlos rămăsese în picioare, rezemat de masca de la 
chiuvetă. 

— Și chiar nu vă aduceţi aminte cum arăta niciunul dintre ei? 

Carlos clătină din cap. 

— Cam ce vârstă aveau? 

Anders fusese cel care pusese întrebarea. Carlos se gândea. 

— Adolescenți... 

— Treisprezece sau nouăsprezece ani? întrebă Anders. 

— Mai degrabă nouăsprezece, poate șaptesprezece. 

— Șaptesprezece? zise Hasse. 

Carlos încuviinţă din cap. 

— Și v-au luat la bătaie așa, din senin, acești tineri de 
șaptesprezece ani? 

Carlos încuviinţă iarăși din cap. 

— Of, zise Hasse. 

Carlos nu-și putea da seama dacă își bătea joc de el. 

— Trebuie să fi văzut ceva totuși? Chipul vreunuia dintre ei... 

Carlos clătină din cap. 

— Totul s-a întâmplat atât de repede... 

— De ce naţionalitate erau? Erau suedezi? 

Carlos se prefăcu că se gândește. 

— Cred că erau imigranţi, aveau feţele acoperite. 

Carlos își scărpină ușor vârful nasului. 

— Mereu imigranții ăștia, zise Hasse. 

Anders își răsfoi de formă agenda. 

— Vă întorceaţi de la serviciu? 

— Da... 

— Unde lucraţi? 

— Sunt proprietarul unui restaurant, Trasten. 

— Și la restaurant n-au fost probleme în seara respectivă? 
Nicio încăierare? Nimic ieșit din comun? 

Carlos clătină din cap, trecând din nou, rapid, aproape 
insesizabil, cu arătătorul peste vârful nasului. 

— Nu. Restaurantul se închide la ora unsprezece și atunci m- 
am dus acolo să încui. A fost o sâmbătă liniștită. 

— Bineînţeles că a fost, zâmbi Anders. 

Carlos încercă să-i întoarcă zâmbetul. 

— De unde sunteţi de origine? întrebă Hasse. 

— Din Spania... Malaga, mai precis. 

— Nu-l cheamă și pe rege tot Carlos? 

Carlos încerca să găsească logica întrebărilor. 

— Nu, îl cheamă Juan Carlos... 

— Păi, atunci îl cheamă și Carlos, zise Hasse. 

Carlos nu pricepea ce voia să zică Hasse. 

— Și deci nu s-a întâmplat nimic? întrebă Anders din nou. 

Carlos îl privi pe Anders și clătină din cap. 

— Totul s-a petrecut ca de obicei? întrebă Hasse. 

Privirea lui Carlos se muta de la unul la altul. 

— Este exact cum v-am zis deja! 

— Don Carlos! Nu era oare un actor porno pe care îl chema 
așa? 

Carlos îl privi pe Hasse, nefiind sigur dacă acesta se aștepta la 
un răspuns sau nu. 

— Nu știu, zise el încet. 

Anders îl scrută pe Carlos cu privirea. 

— Aţi făcut vreodată studii de psihologie? 

— Poftim? 

— Aţi studiat psihologia? 

Carlos clătină din cap. 

— Psihologia? Nu. 

Anders arătă cu degetul spre Hasse. 

— Noi da, suntem psihologi. De la școala de psihologi Kling și 
Klang. 

Carlos era total pierdut. 

— Acolo am învăţat, printre altele, că unul dintre cele mai 
evidente indicii că cineva minte e faptul că își scarpină vârful 
nasului. 

Carlos își pipăi nasul. 

— Exact. Îţi scarpini tot timpul vârful nasului, Carlos, ca și 
cum nervul ăla nenorocit care se activează de fiecare dată când 
mintim s-ar afla chiar acolo. 

— Nu mint, zise el. 

— De unde îl cunoști pe Hector Guzman? întrebă Hasse. 

— Hector? 

Anders și Hasse erau în expectativă. 

— Este o cunoștință veche, ia masa la mine la restaurant din 
când în când. 

— Și ce fel de om este? 

— Un om obișnuit, nu are nimic ieșit din comun. 

— Cum se poartă un om obișnuit? 

Carlos se scărpină în vârful nasului. 

— Normal. Muncește, mănâncă, doarme... Ce știu eu. 

— L-ai întâlnit pe Hector sâmbăta trecută? 

— Nu. 

— Nu se afla la restaurant? 

— Nu la ora când am venit eu. Am venit târziu ca să încui. 

— Ştii cumva dacă era cu cineva în seara respectivă? 

Carlos clătină din cap. 

— Nu știu nimic. 

— O tipă? Sophie? 

Carlos clătină din cap bucuros că nu trebuia să mintă. 

— Nu știu, zise el sleit de puteri. 

Anders se ridică și se îndreptă spre Carlos examinându-i rănile 
de pe față. Carlos se simţea înghesuit, dar se silea să pară 
relaxat. Hasse apăru și el în spatele lui Anders. 

— Au ţintit bine..., șopti Anders. 

Carlos avea o mutră întrebătoare. 

— Tinerii ăștia care te-au atacat. Te-au lovit doar la față? 

Carlos încuviinţă din cap. 

— Nicio altă rană? 

Carlos clătină din cap. 

— O să trebuiască să porţi ăsta. 

Anders scoase un microfon. 

— Poţi să-l ţii în buzunar sau oriunde altundeva, atâta timp 
cât nu e la o distanţă mai mare de treizeci de metri de chestia 
asta. 

Anders îi arătă o cutiuţă. Carlos clătina disperat din cap. 

— Din păcate, nu ești tu cel care decide, Carlos. Poartă 
microfonul și ține-ți gura. Dă-i drumul când te afli în apropierea 
lui Hector și a lui Aron, umple-l cu informaţii. 

Hasse și Anders plecară din bucătărie, îndreptându-se spre 
ușa de la intrare. 

— Nu-mi puteţi face asta, șopti Carlos. 

Anders se întoarse. 

— Ba bineînţeles că da. Facem exact ce vrem. Chiar și celălalt 
lucru. 

— Ce alt lucru? 

Hasse se repezi asupra lui Carlos, îl apucă de gât și îl lovi de 
mai multe ori cu pumnul în moalele capului. Loviturile în tâmplă, 
în ureche și în pometți răsunau dur când nimereau din plin. 
Carlos se prăbuși pe podeaua din bucătărie. Confuz, rămase pe 
jos și ochii săi de-abia înregistrară contururile lui Kling și Klang 
când aceștia ieșiră pe ușă. 

Carlos continua să stea pe podea, încercând să se liniștească. 
Bătăile inimii erau prea rapide. Brusc, simţi o durere acută în 
capul pieptului, respiraţia i se precipită, inima începu să bată și 
mai tare și apoi îl cuprinse ameţeala. Impleticindu-se, reuși să 
se ridice și să se ducă la baie. Inima îi bubuia în piept. Cu 
mâinile tremurânde izbuti să scoată cinci comprimate din 
flaconul de medicamente pentru inimă. Înghiţi trei rezemându- 
se cu ambele mâini de marginea chiuvetei, respiră adânc de 
câteva ori și în curând reuși să-și mai echilibreze ritmul cardiac. 
Carlos se privi în oglindă. Era un om lovit din toate punctele de 
vedere. Avea două variante, pe termen mediu poate trei, dar în 
momentul de faţă numai două: Hector sau Hanke. Cea de-a treia 
variantă pe termen mediu era poliţia, dar încă nu înţelegea cât 
de bine cunoșteau situația. Trebuia să se apere deja. Carlos îl 
compară pe Hector cu Hanke: cine era mai puternic, care dintre 
ei avea să câștige? Habar n-avea, nu știa nici măcar motivul 
pentru care se luptau, știa doar că-și vânduse șeful, că acesta 
din urmă îi dăduse o mamă de bătaie, că fusese contactat de 
polițiști care păreau să știe mai mult decât îi spuseseră lui. 

Carlos își privi faţa desfigurată. Era opera lui Hector... Poate 
asta însemna că erau chit. 

Carlos își luă privirea din oglindă și ieși din baie. Nu, nu erau 
deloc chit... așa îi spunea inima, cel puţin. Inima era mai puţin 
importantă în cazul de faţă însă era vorba de mult mai mult. Se 
duse la bucătărie, desfăcu o sticlă de vin și bău un pahar mare. 
N-avea de gând să sune pe nimeni încă, își propusese să mai 
aștepte, să vadă cum evoluează lucrurile. Apoi avea să se 
decidă cui să i se alăture. 

(J 

Pe masă se afla un maldăr de hârtii. Hector citea. În fața lui, 
pe un scaun, stătea juristul, Ernst. Într-o parte, se afla Aron care 
verifica recitind totul de două ori. 

— Companiile sunt înregistrate în Indiile de Vest și în Macao, 
zise Ernst. Le-am înregistrat ca firme de investiţii, iar proprietarii 
sunteţi tu, Thierry, Daphne și tatăl tău. Tu deţii cinzeci la sută, 
Adalberto are patruzeci și cinci, care îţi revin ţie în cazul în care 
el decedează. La fel se întâmplă și în cazul în care tu ai muri, 
procentele tale îi revin lui. Thierry și Daphne deţin patru la sută 
împreună și apar ca fondatori ai companiilor. Amândoi au 
semnat procuri pe care le am cu mine... 

Ernst le arătă patru foi de hărtie. 

— Asta îţi oferă un control total asupra încasărilor și plăţilor 
realizate de firme. 

Hector se grăbi să semneze actele. 

— Ce se întâmplă dacă murim și eu și tata? 

— Atunci totul revine altcuiva. Poţi să decizi mai târziu cui. 
Am actele pregătite, trebuie doar să completezi și să semnezi, 
când te-ai hotărât asupra persoanei sau persoanelor. 

Hector aruncă o privire pe împuternicire. Apoi luă hârtiile, le 
împături, le puse într-un plic, iar plicul îl vâri în geanta sa 
diplomat. 

Telefonul lui Aron începu să sune. 

— Da? 

— Nu ne vom îndeplini obiectivele, zise Svante Cangren și îi 
închise telefonul în nas. 

e 

Sunase la numărul cu pricina și le oferise informaţii, așa cum 
îi ceruseră. Acum credeau cu siguranţă că e omul lor. Se înșelau 
însă, nu făcuse decât să câștige ceva timp. 

Cel mai tare îl durea când se gândea la nemernica de curvă 
care îl trădase. Ar fi vrut s-o apuce de cap și să i-l zdrobească de 
perete, să-i spună că nimeni, nici dracu’, nu reușise să-l 
păcălească pe Svante Cangren. Ea reușise însă. Svante oftă 
adânc, se simţea distrus. Voia, de asemenea, să-l vadă mort pe 
tipul care îl ameninţase, și-l dorea mort cu disperare. În ultima 
vreme nu se gândise decât la modalităţi de a ieși din impas. 
Comparase diferite idei, diferite tipuri de oameni: mafia rusă, 
bandele de motociclişti... cam ăsta era genul de oameni pe care 
îi contactai când aveai necazuri, nu? Işi dădea însă seama că 
niciunii din ei nu îl puteau ajuta. Se gândise chiar să-l împuște el 
însuși pe tip cu arma lui de vânătoare, o pușcă marca Purdey, cu 
care vâna fazani. Era o armă bine îngrijită pe care o ţinea într-un 
dulap special amenajat din beci. Ar fi vrut să-l împuște pe 
nemernic drept în față - două focuri ar fi fost de ajuns. |și dădea 
însă seama că nici asta n-ar fi mers, ar fi fost prins, așa li se 
întâmpla tuturor celor care acționau impulsiv. E 

Svante Cangren formă un număr, era numărul lui Ostensson 
de la Departamentul de siguranță. Acesta răspunse printr-un 
„Maa?” 

— Svante Cangren la telefon. 

— Ah! Bună ziua. 

— Vă contactez cu o întrebare, nu este vorba de firmă, ci 
despre un prieten care are nevoie de ajutor. 

— Aha? 

— Mă puteți ajuta? 

— Da... cred că da. 

— Parcă lucraţi la o firmă privată înainte să veniţi la noi, nu-i 
așa? 

— Exact. 

— Și cum merg lucrurile în domeniul ăsta? 

— Depinde de situaţie. 

— Vă ocupați cu identificarea de persoane? 

— Da, printre altele. 

— Sunteţi flexibili? 

— Ce vreţi să spuneţi? 

— Dacă sunteţi flexibili, nu pot să mă exprim mai clar de atât. 

Ostensson rămase tăcut un pic prea mult. 

— Aș zice că da. 

— Am un amic care are nevoie de ajutor. 

— Mi-aţi mai spus asta. 

— Mi-aţi putea da un nume? 

— Zivkovic, Håkan Zivkovic. 

— Mulţumesc. 

— Svante. 

— Da? 

— Nu cumva încerci să-mi spui ceva? 

Svante izbucni în râs. 

— Nu, lucrurile stau exact cum ţi-am spus... Vreau să-l ajut pe 
un prieten la nevoie, dar înţeleg că trebuie să întrebi. 

Svante puse receptorul în furcă, apoi formă numărul lui Håkan 
Zivkovic și se prezentă ca fiind Carl al XVI-lea Gustav. Îi spuse 
că avea nevoie de ajutor ca să-l găsească pe un tip al cărui 
nume nu-l cunoștea și îi dădu informaţii despre cum arăta și ce 
mașină avea. 

— Vom face tot posibilul să vă ajutăm, dar pentru că sunteți 
anonim, trebuie să plătiţi un supliment. 

— Păi, de ce? 

— E modul în care lucrăm, asta-i tot. 

— OK. 

Håkan îi dădu lui Svante numărul contului bancar, iar Svante 
promise să depună banii în contul lui Hâkan în cursul zilei 
următoare. 

e 

Într-un apartament aproape gol din Farsta, șapte persoane de 
încredere se instalaseră în faţa calculatoarelor și, prin 
intermediul unor conexiuni criptate, operau vânzări în lipsă ale 
acțiunilor Ericsson provenind din o sută treizeci și șase de 
depozite diferite. Activitatea era condimentată de comerțul cu 
instrumente financiare care să producă un efect de levier 
asupra cursului descendent al acţiunilor Ericsson. La ora cinci își 
terminaseră treaba. Imediat după aceea închisese și bursa, iar 
acţiunile Ericsson se menţinuseră la un nivel constant toată 
ziua. 

Aron și Hector supravegheaseră totul. Se despărțiră și 
dormiră prost toată noaptea, iar a doua zi dimineața se 
reîntâlniră cu cele șapte persoane de încredere în același 
apartament. 

La televizorul din apartament se difuzau știrile dimineții. 
Prezentatoarea relata pe un ton foarte serios despre prognoze 
eronate în Asia și alte lucruri de care nu-i pasă nimănui de fapt. 
Nervozitatea mută pe care o resimţeau încă din seara 
precedentă începea să se risipească. Odată cu deschiderea 
bursei la ora nouă, începură să reachiziționeze acțiunile și 
vândură opţiunile și warrantele pe care le cumpăraseră în ziua 
precedentă. Priveau amuzaţi ecranul calculatorului care afișa 
comportamentul acţiunilor Ericsson - diagrama arăta ca un 
parcurs de slalom. 


18. 


Era ora nouă seara când se auzi soneria de la intrare. Apăruse 
în faţa ei cu un pachet de delicatese într-o mână și o sticlă de 
vin spumos în cealaltă. Hector afișa un zâmbet sincer, ca și cum 
ar fi câștigat la loterie. Mintea ei era măcinată de o mulţime de 
gânduri. A/bert... Jens se află pe undeva prin apropiere... 
microfoanele... nu e momentul cel mai potrivit... 

— Am adus mâncare, zise el și îi arătă pachetul din mâna 
stângă. 

Ea încercă să-i zâmbească. 

— Bună, Hector. Ce te aduce pe la noi? 

— N-aveam chef să mănânc singur. 

— Aron? 

— E pe aici, pe undeva. 

Sophie privi în urma lui. 

— Intră. 

Se așezaseră în bucătărie. Sophie scosese pahare, farfurii și 
tacâmuri. Hector despachetase mâncarea. Ciuguleau din 
cutiuțe, sorbeau din vinul spumos și stăteau de vorbă. Sophie 
nu-și putea lua gândul de la microfonul care era fixat pe lustra 
din bucătărie, aflată chiar deasupra lor. Situaţia era foarte 
stresantă pentru ea, dar spre ușurarea ei, Hector se purta ca de 
obicei. Era un simplu prieten care venise în vizită cu ceva de 
mâncare. Nu încerca să facă aluzii, se purta natural, avea un stil 
liniștitor și se uita mai mult la buzele ei decât în ochii ei când 
vorbea. 

— Uite ce simplu este, zise el. 

Sophie luă o îmbucătură. 

— Ce e simplu, Hector? 

— Să stam aici, tu și eu. 

Tonul vocii i se schimbase, era mai serios. 

Ea se neliniști și îi zâmbi vag. 

— Da... e ușor. 

— Sophie? 

— Da? 

Hector își căuta cuvintele. 

— AŞ vrea să-ţi cumpăr un cadou, poate o bijuterie... 

Sophie încercă să protesteze, dar el îi făcu semn cu mâna că 
voia să termine de vorbit. 

— Să te invit la teatru, să facem o călătorie, o plimbare 
urmată de prânz, ceva personal, nu știu exact ce. De fiecare 
dată când mă hotărăsc pentru ceva încep să mă roadă ezitările. 
Dacă, de fapt, bijuteria pe care am ales-o sau piesa de teatru 
sau orice ar fi nu te reprezintă... Tu ești cu totul altceva, ești o 
enigmă pentru mine, ești intangibilă, oricât de mult m-aș 
strădui. Și din cauza asta, nu îndrăznesc. Nu îndrăznesc, fiindcă 
mi-e frică să nu greșesc și să te pierd. 

Sophie privea în jos spre farfurie, ciugulea din mâncare, își 
ferea privirea de Hector. 

El i se adresă în șoaptă încercând să-i atragă atenţia. 

— Când vorbim serios? Despre noi, despre ce s-a întâmplat... 

— Salut! 

Vocea venise din spatele lor. Albert apăruse brusc în 
bucătărie, ca și când ar fi fost trimis de vreun înger, și se uită 
întrebător la Sophie, iar apoi la Hector. 

— Salut, Albert. 

— Salut? 

— Ti-l prezint pe Hector. 

— Salut, Hector, zise Albert cu naturaleţe și scoase o farfurie 
din dulap și tacâmuri din sertar. 

Hector îl urmărea cu privirea. Albert se așeză hotărât la masă, 
fixându-l pe Hector în treacăt cu privirea. 

— Hector? Nu-i un nume de câine? întrebă el cu o sclipire de 
ironie în ochi în timp ce-și punea mâncare pe farfurie. 

— Ba da, zise Hector. E un nume de câine. Și Albert? Parcă 
am avut un măgar pe care îl chema așa odinioară. 

Apoi se lansară într-o conversaţie presărată pe alocuri cu 
glume, ca și cum ar fi intuit că aveau același tip de umor, ca și 
când se cunoșteau dintotdeauna - un fel de alianță de care nici 
măcar nu erau conștienți. 

Hector râdea, Albert râdea și vorbea. Sophie urmărea totul cu 
un zâmbet voios și cu o temere profundă. 

e 

Era o seară călduroasă. Jens stătea pe o bancă în piaţa 
Stocksund. Pe lângă el treceau elevi îmbrăcaţi festiv și cu chipiu 
de absolvenţi pe cap. O fată cu o cutie de băutură în mână se 
bălăngănea pe tocurile înalte, gata-gata să-și piardă echilibrul. 
Țipa în loc să vorbească normal, dar ceilalți nu păreau să o 
audă. 

Jens aștepta în zadar să se mai întunece. Îi lăsă pe tinerii 
chercheliţi să se îndepărteze și pe urmă își luă rucsacul negru, 
se ridică și o porni agale pe străzile întortocheate spre locuinţa 
lui Sophie. Trecu pe lângă casă păstrând distanţa, se urcă pe un 
deal, apoi intră într-o grădină de unde avea o privire de 
ansamblu asupra zonei. Familia respectivă nu părea să fie 
acasă. Nişte lămpi de veghe străluceau ici și colo înăuntru - 
părea să fie un obicei în acea zonă, când lumea era plecată de 

acasă. Jens se apropie de boschetele de la marginea peluzei, se 
strecură înăuntru culcat pe burtă, își scoase binoclul din rucsac 
și începu să cerceteze împrejurimile. 

Descoperi Saabul, reglă imaginea și văzu un bărbat la volan. 
Mașina era parcată într-un loc retras, în spatele unor copaci. 
Dacă n-ar fi căutat-o, nu i-ar fi atras atenţia. Jens analiză 
perimetrul din jurul mașinii prin binoclu, încercând să găsească 
lucruri ciudate. Își mări aria de căutare și cercetă o zonă mai 
largă, căutând alţi oameni, dar nu văzu nimic. 

Planul său era simplu, avea de gând să se apropie, să-l 
fotografieze pe individ de la distanță și pe urmă să-i afle 
identitatea cu ajutorul lui Harry. Așa avea de gând să înceapă... 
Tipul din mașină era cel mai probabil poliţist. Jens nu mai credea 
însă în probabilităţi. Avea nevoie de date concrete ca să facă 
ordine în această poveste încâlcită. 

Jens dădu binocilul la o parte, întorcând privirea spre casa lui 
Sophie. Zări mișcare în bucătărie și își duse din nou binoclul la 
ochi. 

În faţa ochilor îi apăru Hector Guzman. Era ultimul lucru la 
care se așteptase. Hector, Sophie și Albert stăteau în jurul 
mesei. Hector? Asta înseamnă că Aron se află cu siguranţă în 
apropiere... Dar unde? Jens își continuă căutarea scrutând 
împrejurimile rapid. Tipul din Saab se afla la vest de casa lui 
Sophie. Jens era la nord. Căuta la sud și la est, nu vedea nicio 
mașină parcată, iar Aron nu era nicăieri. Reveni către bucătăria 
lui Sophie. Hector nu se mai afla în dreptul ferestrei. Continuă 
spre Saab și apoi înapoi spre regiunea din est. Dacă Aron se afla 
în apropiere, situația se schimbase drastic. 

Și se afla într-adevăr acolo. Jens îl văzu în binoclu apropiindu- 
se pe o străduţă dinspre est. Mergea agale exact în direcţia 
unde se aflau Saabul și polițistul. Jens îl urmări pe Aron prin 
binoclu. În mintea lui, se desfășurau scenariile posibile. Își dădu 
seama că nu putea acţiona decât într-un singur fel. Îl privi pe 
Aron, apoi se uită spre Saab și încercă să estimeze distanţa ca 
să știe cât timp avea la dispoziţie. Câteva secunde, nimic mai 
mult. În plus, nu putea s-o ia pe scurtătură... și trebuia și să se 
furișeze. lar Aron era capabil să audă oamenii care se furișau... 
La dracu’. 

Jens se ridică și o luă la fugă pe creasta dealului, în paralel cu 
Aron, care înainta pe drumul de la poale. Mări viteza și zgomotul 

pașilor se intensifică, de asemenea. Era un risc pe care trebuia 
să și-l asume, căci trebuia să ajungă mai devreme, mult mai 
devreme. Și trebuia să se apropie de mașină prin spate ca să 
apuce să se ascundă când Aron avea să treacă pe acolo. Alerga 
deci într-un cerc larg, distanța pe care o avea de parcurs era de 
două ori mai mare decât pentru Aron. Trebuia să se miște de 
două ori mai repede... și fără niciun zgomot. 

Jens fugi printre lăstari, traversă mai multe grădini și după o 
vreme alerga în paralel cu Saabul care era parcat în vale. Se 
uită după Aron și, nevăzându-l, luă o curbă largă. Țintea spre 
sud și prinse viteză într-o pantă cu iarbă acoperită de rouă, 
Saabul se afla acum pe partea stângă. Alunecă pierzându-și 
echilibrul, se înălță ca pe schiuri și se năpusti asupra Saabului. 
Aron apăruse deja la capătul drumului și se îndrepta spre el și 
spre mașină. Urma o porţiune de vreo douăzeci de metri în care 
se expunea total. Se chirci cât putu și se grăbi, apropiindu-se de 
mașină în diagonală, venind din spate. Spera ca tipul dinăuntru 
să fie ocupat cu ceva, să nu se uite în oglinda retrovizoare... să 
fie un pic aplecat în faţă, încât să nu-i atragă atenţia lui Aron. 

Jens se repezi spre portiera din spate, rugându-se să nu fie 
încuiată. Puse mâna pe mâner, o deschise, mulțumindu-i Celui 
de Sus. Se trânti pe bancheta din spate, ascunzându-și fața în 
spatele scaunului șoferului. 

— Pornește în clipa asta! 

Bărbatul nu făcu nicio mișcare. 

— Ce? 

— Porneşte mașina și pleacă acum, garda de corp a lui 
Guzman se îndreaptă spre tine chiar acum! 

Jens ridică un pic capul și îl văzu pe Aron apropiindu-se. Tipul 
de la volan părea retardat. 

— Uită-te la stânga! 

Tipul se execută. Atunci păru să înţeleagă. 

Saabul demară în trombă și o porni la drum. Jens rămase 
întins la podea. Işi deschise rucsacul, își scoase pistolul Beretta 
92 și îl împinse în coastele tipului de la volan. 

— Întoarce oglinda retrovizoare. 

Trecură câteva secunde înainte ca acesta să priceapă. Apoi 
întoarse oglinda care era fixată pe parbriz. 

Merseră o bucată de vreme. Tipul era ciudat de calm. 

— Dă-mi portofelul. 

— Sunt poliţist, zise el cu un glas somnoros. 

— Cum te cheamă? 

— Lars. 

— Lars și mai cum? 

— Vinge. 

Jens îi puse țeava după ureche. 

— Portofelul. 

Se afla la vedere pe bord. Lars se întinse după el și îndoi 
braţul în spate ca Jens să-l poată lua. 

— Telefonul... 

Lars îi dădu mobilul. Jens băgă totul în buzunar. Apoi îi ceru 
arma pe care o descărcă. Încărcătura o băgă în buzunarul de la 
pantaloni, iar pistolul îl aruncă pe jos. 

— Unde mergem? 

— Condu și taci. 

Lars se execută. Jens era prea jos ca să vadă încotro 
mergeau. 

— Cine ești? întrebă Lars. 

Jens nu răspunse. 

— De ce m-ai avertizat? 

— Tacă-ţi gura. 

Merseră roată fără nicio noimă vreun sfert de oră. Apoi Jens îi 
spuse să oprească. 

Lars cârmi spre marginea drumului și, când opri, Jens se 
aplecă și-i luă cheia din contact. 

— Ține-ţi privirea înainte, zise el și îl lăsă pe Vinge cu o mie 
de întrebări fără răspuns. 

Jens se depărtă în grabă de Saab și dispăru în vegetaţia dintr- 
o grădină. 

Când fu sigur că ieșise din vizor, Jens se opri și privi în jur. Se 
afla din nou în zona unde locuia Sophie. Casa ei era la două 
străzi mai încolo. Polițistul trebuie să fi mers în cerc. 

e 

Jens se întoarse rapid la mașina sa care era parcată lângă 
piață. Voia să plece cât mai repede ca nu cumva să dea nas în 
nas cu Aron sau cu Hector. Se așeză la volan și o porni spre 
Inverness, scoțând legitimaţia din portofel. Era o legitimaţie de 
poliţist: Lars Vinge. Se uită la fotografie, era același tip. Vâri apoi 
legitimaţia în buzunar, scoase mobilul lui Vinge și începu să 
caute în agenda telefonică. Găsi câteva nume: Anders, Doctorul, 

Gunilla, Mama, Sara... asta era tot - era o agendă neobișnuit de 
subţire. Verifică apoi ultimele apeluri primite și efectuate. Lars 
nu părea să fie vreun utilizator fervent al telefonului, nu găsi 
decât câteva convorbiri cu Gunilla. Trecu apoi la apeluri 
pierdute, și văzu trei de la Sara și două de la Anonim. 

Când trecea peste podul Stocksund, Jens deschise fereastra și 
aruncă cheia de la mașină și încărcătura pistolului peste 
parapet. 

e 

Albert se retrăsese în sufragerie, lăsându-i singuri. 

— Ce băiat bine-crescut ai, zise Hector. 

Apoi începu să vorbească despre cât de important este să 
adopţi de tânăr atitudinea potrivită în viaţă, căci atunci totul 
merge șnur și pică la ţanc. Il compară pe Albert cu sine însuși. 

Sophie îl întrerupse. 

— E vremea să pleci, Hector. 

Acesta nu înţelegea. 

— Vrei să plec? 

Sophie încuviință din cap, iar el încerca să-i interpreteze 
expresia feţei. 

— De ce? 

— Pentru că așa vreau eu. Și să nu mai vii pe aici. 

Hector o privi încruntându-se, cu mâinile împreunate. 

— Bine, zise el, încercând să dea impresia că vorbele ei îl 
lăsau rece. 

Se dezmetici și se ridică, dar în loc să plece, rămase lângă 
colțul mesei. 

— Nu înţeleg, cu ce am greșit? 

Sophie îi evita privirea. 

— N-ai greșit cu nimic. Vreau pur și simplu să pleci. 

Se vedea clar că era trist. Nu făcu însă haz de acest lucru, ci 
sună pe cineva, mormăi ceva în spaniolă și plecă. Aron îl aștepta 
în mașină. 

Sophie rămăsese la masa de la bucătărie, pentru câtă vreme 
nici ea nu știa. 

— Mamă, chiar vrei să mori singură? 

Albert avea un aer dezamăgit când intră în bucătărie și se 
așeză în faţa ei. Sophie nu răspunse, ci se ridică și începu să 
strângă masa. 

— De ce îţi e atât de frică? 

— Nu mi-e frică, Albert. Sunt în stare să iau propriile mele 
decizii în viață, să-ţi fie clar! 

Sophie înţelese imediat cât de dur se exprimase, nu-și alesese 
deloc bine cuvintele. 

— Păi, atunci cine e? 

— Ți-am explicat deja. 

— Vorbești serios? 

Sophie nu îi răspunse nici la această întrebare. Ar fi vrut să 
izbucnească, spunându-i: Pentru numele lui Dumnezeu, Albert, 
taci din gură, te rog! Aud tot ce spunem! 

Tot ce reuși să facă însă fu un semn cu mâna spre sufragerie, 
într-o încercare eșuată de a-i zice că era pedepsit. Dar Albert 
era prea mare pentru genul ăsta de mustrări, nici măcar nu 
înțelese. Oftă doar, se ridică și plecă din bucătărie. 

Sophie goli sticla de vin spumos în chiuvetă. 

e 

Apartamentul arăta ca un depozit vechi, cu stâlpi care 
susțineau tavanul relativ înalt, era spațios, deschis și sărac 
mobilat. Harry locuia într-o mansardă prăpădită dintr-un imobil 
din cartierul Kungsholmen. Acolo locuia de când îl știa Jens, de 
mai bine de cincisprezece ani. Harry era autodidact și lucrase ca 
detectiv particular toată viața. O mare parte din anii șaptezeci și 
jumătate din anii optzeci își avusese baza la Londra, apoi se 
decisese să se întoarcă acasă. 

Era proaspăt trezit din somn și se mișca leneș prin camera 
enormă, în papuci de casă și halat de baie. Părul lui rar și rebel 
părea să aibă o voinţă proprie, total separată de a lui Harry. 

— Am pornit filtrul de cafea, dar o să dureze ceva vreme, că 
am uitat să curăţ depunerile de calcar de pe aparat. 

Vocea lui Harry era aspră și hodorogită. 

Filtrul de cafea huruia îngrijorător în bucătărioară. Avea patru 
calculatoare deschise. Harry se îndreptă agale spre ele, 
scărpinându-se în cap. 

— Pe ce-ai pus mâna? Harry tuși înfundat. 

Se așezară fiecare pe câte un scaun la masa de lucru. 

— Un card de identitate și un telefon. 

Harry întinse mâna. 

— Dă-mi cardul de identitate. 

Jens îi înmână lui Harry cardul de identitate al lui Lars Vinge. 
Harry se uită la el, întorcându-l pe toate părțile. Il privi la lumina 
unei veioze ce se afla pe o etajeră în spatele monitoarelor. 

— E autentic, deci tipul e cel mai probabil poliţist. l-ai văzut 
fața? 

— Din profil, e tipul din poză. 

Harry căscă prelung și începu să butoneze pe o tastatură, 
privind cu coada ochiului cârdul de identitate. 

— Cum ai făcut rost de ăsta? N-ai zis că te duci să faci poze? 

— Situaţia a luat o altă turnură. 

— Se mai întâmplă, zise Harry și continuă să butoneze, total 
dezinteresat. 

Trase un sertar ce se afla în dreptul picioarelor sale și scoase 
o agendă de piele răpciugoasă, își puse ochelarii de citit pe nas 
și începu să răsfoiască. Toate paginile erau acoperite de 
însemnări scrise îngrămădit. Se întoarse spre Jens și făcu un 
semn din cap spre filtrul de cafea care se oprise din huruit. Jens 
se ridică și se îndreptă într-acolo. 

Harry găsi ce căuta, completă numele de utilizator și parola 
pe un site și apăsă pe tasta enter. Apoi scrise Lars Vinge, urmat 
de codul numeric personal al acestuia. O nouă pagină se 
încărcă, pe care apăru poza din pașaportul lui Vinge. Jens se 
întoarse cu ceștile. 

— Lars Christer Vinge, poliţist de la ordine publică, secţia 
Husby, zise Harry. 

Jens se aplecă în față ca să poată citi de pe ecran. 

— Ce pagină e asta? 

— Registrul de personal al poliţiei... 

Jens se așeză, Harry continuă să citească. 

— A fost la ordine publică în Văsterort până acum vreo lună. 
Acum e detectiv, lucrează pentru Departamentul de crimă 
organizată... 

— Nu prea știu cum stă treaba la poliţie, dar e normal să 
treacă de la una la alta așa? întrebă Jens. 

— Habar n-am... cui naiba îi pasă de poliţie, mormăi Harry și 
luă o gură de cafea, apoi puse ceașca la loc și începu să 
butoneze din nou. 

— O să dureze ceva vreme, zise el. 

Jens rămăsese lângă el. Harry butona, se uita la Jens, pe urmă 
mai scrise un pic, apoi îl privi iar. 

— Vezi că am niște jucării într-un colţ, du-te acolo și joacă-te. 

Jens pricepu aluzia. 

O masă de ping-pong era rezemată de un perete; Jens o 
instală și începu să joace de unul singur. Zgomotul vioi al mingii 
de tenis de masă îi răsuna plăcut în ureche, ajutându-l să se 
concentreze. Era ca și hipnotizat. Nu se mai gândea la nimic, 
lăsa doar mingea să sară între el și perete. Se închise în sine, 
concentrându-se asupra unui singur lucru și anume, să facă 
nenorocita de minge să înţeleagă că n-avea nicio șansă 
împotriva lui. Dar nu era chiar așa, căci Harry îl strigă, iar atunci 
Jens își pierdu concentrarea și mingea câștigă. Căzu de pe masă 
și se rostogoli pe podea, câștigându-și libertatea neînsemnată. 

Pe ecran, Harry avea mai multe pagini deschise în ferestre 
micșorate. Jens se așeză din nou pe scaun. 

— Lars Vinge e un tip care nu iese în evidenţă, nu există 
aproape nimic interesant despre el. E poliţist și a fost transferat 
din Văsterort la Departamentul de crimă organizată. Am căutat 
în rapoartele medicale și am văzut că a fost la doctor recent. 
Dosarele vechi nu sunt actualizate, deci e greu să găsești vizite 
medicale dinainte de 1997. In orice caz, a fost la doctor recent 
din cauza unor dureri de spate și a unor probleme cu somnul. la 
Sobril și Citodon, din câte văd aici. 

— Ce fel de medicamente sunt astea? 

— Sobril e un calmant, creează dependenţă... E din familia 
benzodiazepinelor, astea te nenorocesc cât ai clipi. 

— Și celălalt? 

— Citodon e un analgezic care arată ca Nurofenul, are și gust 
de Nurofen... Dar e codeină. În corp se transformă în morfină. 

— De unde ai toate aceste cunoștințe, Harry? 

— Nu e treaba ta, mormăi el și scrise ceva pe ecran, apoi 
dădu clic cu mouse-ul, căutând și cercetând în lumea plată, 
bidimensională din faţa sa. Părea să aibă remușcări legate de 
răspunsul său lipsit de amabilitate. 

— Fosta mea prietenă era dependentă de medicamente... 
Avea o întreagă farmacie acasă. O farmacie care o făcea să se 
simtă din ce în ce mai rău pe fiecare zi ce trecea. 

— Și pe urmă? 

— Până la urmă nu se mai recunoștea pe sine însăși și chiar și 
mie mi se părea de nerecunoscut. 

— Îmi pare rău. 

Harry se întoarse spre Jens și îl privi în ochi. 

— Da, și mie îmi pare rău, răspunse el cu o voce plină de 
sinceritate și se întoarse spre calculator. 

Jens îl scrută pe Harry cu coada ochiului. De obicei era foarte 
rezervat când era vorba de viața lui personală. 

— Deci avem de-a face cu un detectiv care e dependent de 
medicamente? întrebă el. 

Harry clătină din cap. 

— Nu, nu e neapărat dependent. Nu devii dependent de la 
prima pastilă... Majoritatea nu au probleme, dacă le iau doar 
temporar și în cantităţi reduse. 

— Altceva? 

Harry clătină din cap. 

— Nimic, în afară de faptul că nu e căsătorit, că locuiește în 
cartierul Söder și că a scris o teză despre problemele etnice din 
Husby pe vremea când era la ordine publică sau siguranţa 
cetățeanului sau cum dracu’ i-o mai zice acum... Are legitimaţie 
de taximetrist, o situaţie economică relativ proastă și, din datele 
de pe cardul său de credit, văd că achiziţionează din când în 
când filme online și face cumpărături la un supermarket ieftin. 

Jens citi informaţiile neîndestulătoare de pe ecran. 

— Am nevoie de mai multe detalii. Poţi să vezi ce cazuri are 
acum? Cu cine... și pentru cine lucrează? 

— Sună și întreabă, răspunse Harry. 

— Și îmi vor răspunde? 

— Probabil că nu. 

— OK. Verifică și o tipă, polițistă, Gunilla Strandberg. 

Harry începu din nou să butoneze pe tastatură. 

— Cine e tipa? 

— Şefa lor, cred, persoana de contact a lui Sophie. 

Harry zăbovi pe o pagină, dădu în jos și citi. 

— Gunilla Strandberg, angajată din '78. Se pare că a avuto 
carieră obișnuită... Agent de ordine publică în Stockholm, 
inspector la o staţie de poliţie din Karlstad vreo câţiva ani la 
mijlocul anilor optzeci... A revenit la Stockholm, a început să 
lucreze la Departamentul de crimă organizată, a devenit 
comisar... A fost suspendată timp de două luni în așteptarea 
rezultatelor unei anchete în 2002, apoi a revenit la muncă. 

— Despre ce fel de anchetă e vorba? 

— Nu știu, pagina pe care sunt e registrul de personal al 
poliţiei. Nu au decât informaţii factuale. 

— Poţi să accesezi vreo altă pagină care să ne ofere mai 
multe informaţii? 

— Nu. 

Harry deschise o nouă fereastră și reîncepu căutările. Găsi 
câteva pagini, le micșoră și le puse la rând, una după alta, pe 
ecran. 

— Necăsătorită, locuiește în Lidingö. Are un frate pe care îl 
cheamă Erik... Nimic interesant în jurnalul medical... Nu pare să 
fi fost vreodată bolnavă. 

Harry continuă să scrie. 

— Are câteva datorii neplătite, dar în general o situaţie 
financiară bună. Este membră în Amnesty și donează regulat 
bani pentru activităţile Human Rights Watch și Unicef... Pare să 
fie și membră a unei asociaţii de horticultori specializaţi pe 
bujori. Numele ei apare într-un articol pe pagina asociaţiei. 

Harry se întinse. 

— E o babă cu dare de mână care nu-și plătește facturile la 
timp, dar e filantroapă, are o sănătate de fier și o febleţe pentru 
bujori... Nimic altceva. 

(J 

Lars nu era şocat, nici măcar nu tremura. Acum, că avea 
Ketogan la îndemână, era mereu calm, nu simțea absolut nimic. 
Nu tresărise nici măcar atunci când simţise țeava rece a 
pistolului împungându-l între coaste. Nicio simtire. 

Nu știa cum să-și descrie starea de spirit. Poate că era mirat? 
Da, ar putea fi mirare. Mirare că un tip necunoscut înarmat se 
strecurase la el în mașină și îi luase telefonul, legitimația și 
cheia de la mașină... mirare. 

Lars se holba în întunericul nopţii cu gura deschisă, trăgându- 
se de buza de jos. Își dădea seama că era pierdut, simţea acest 
lucru. În primul rând, din cauza medicamentelor, dar și a 
restului. Totul se întâmplase atât de repede, în câteva 
săptămâni distrusese totul. Viaţa sa dinainte, amărâtă așa cum 
era, era acum distrusă. Relaţiile erau ruinate, viaţa sentimentală 
se afla într-o anarhie totală, până și abilităţile motrice 
începuseră să dea rateuri. Sufletul îi murise și era îngropat 
undeva în abisul propriului său infern. Nici măcar asupra 
gândurilor nu mai avea stăpânire. Singurul lucru care părea să-i 

mai fi rămas era ceva străin. Nu se mai recunoștea pe sine 
însuși. Nu mai era el însuși... dar nu era nici altcineva. Cine era 
tipul? Nu făcea parte din anturajul lui Hector... Poate vreun 
prieten? Un prieten care o ajută pe Sophie? Dar de ce? 

Dădu drumul buzei de jos. Se holba în fața sa. Mirare nu era 
totuși cuvântul potrivit - nu simţise nimic. 

Lars lăsă timpul să treacă. Rămase acolo nemișcat. Și totuși, 
în confuzia alimentată cu droguri a creierului său începu să se 
înfiripeze o semnificaţie nouă. Nu mai avea nici telefon, nici 
portofel, nici cartușe, nici cheia de la mașină... pierduse totul, 
împreună cu personalitatea și sufletul... împreună cu viaţa sa de 
dinainte. Poate că era un semn? Un semn de schimbare? Era 
vremea unui nou început, era vremea să pornească din nou de 
la zero... Era vremea să afle ce se petrecea de fapt în jurul lui și 
să se hotărască de partea cui era. 

Dintr-odată, își dădu seama că avea libertatea să facă ce voia. 
Lars avu o viziune a spațiului și a timpului, a ceea ce trebuia să 
facă de acum încolo, ceea ce era de datoria lui să facă. 

Își îndoi braţul în spate și ridică pistolul fără încărcătură de pe 
podeaua din spatele mașinii, sări afară din mașină, se îndreptă 
spre portbagaj și îl deschise. Închise geanta în care se afla 
aparatura, o scoase din portbagaj, se îndreptă spre o grădină și 
o ascunse în spatele unui mesteacăn. Lars se așeză și își dădu 
jos șireturile de la pantofii sport, le legă unul de celălalt, se 
ridică și se întoarse spre Saab, deschise capacul de la rezervor, 
băgă șiretul înăuntru cât se putu, îl trase înapoi, mirosi - 
benzină, ce miros fantastic... 

Băgă apoi celălalt capăt cât de mult putu. Câţiva centimetri 
de șiret atârnau în afara rezervorului. Lars privi spre copac, 
încercând să estimeze de cât timp avea nevoie. Trei-patru 
secunde poate. Nu, mai mult. Cinci, șase... 

Scoase o brichetă și dădu foc capătului de șiret înmuiat în 
benzină. Șiretul ardea repede, mai repede decât și-ar fi închipuit 
Lars, care fugi cum nu fugise vreodată, cu pași mari și cu o 
senzație de panică pulsându-i în moalele capului. 

Explozia produse un sunet sec și gros, ca și cum cineva ar fi 
aruncat un covor peste întreaga zonă. Valul de aer care o însoţi 
îi dădu senzaţia unei adieri călduțe în spate. Lars se aruncă la 
pământ și ateriză peste geanta cu echipamentul de ascultare. 
Se întoarse cu faţa spre flăcările care se înălțară spre cer timp 

de câteva secunde. Partea superioară a flamei se curbă și luă 
forma unei ciuperci, apoi dispăru în semiîntunericul nopții. 
Saabul era în flăcări. Trosnea, pocnea și pârâia. Geamul din 
spate dispăruse, portbagajul se desprinsese, plasticul începuse 
să se topească, geamurile plesniseră, roata din spate de pe 
partea stângă împroșca cauciuc spre flăcări. Lars privea 
artificiile fascinat. 
e 

Sophie visase că centrala termică din beci explodase. Se 
întâlni cu Albert în hol. 

— Ce s-a întâmplat? întrebă el. 

— Nu știu. 

Sophie cobori la parter, dar nu văzu nimic ieșit din comun. 
Continuă spre beci, cercetând cu privirea, încercând să 
depisteze mirosuri suspecte, dar nu găsi nimic nici acolo. Il auzi 
pe Albert strigând-o de afară. 

Când ieși văzu o scânteiere deasupra copacilor pe o stradă 
vecină. Era o scânteiere puternică, gălbuie. 

Incepură să meargă într-acolo. 

Un grup mărișor de oameni proaspăt treziți din somn se 
adunaseră și priveau focul. De pe străzile dimprejur se apropiau 
și alţii. Sophie observă că era o mașină, un Saab vechi. 

Albert se întâlni cu un amic și începură să vorbească și să 
râdă. Sophie se holba la flăcări. In depărtare, se auzeau sirenele 
pompierilor. Sophie asculta trosnetele și pârâielile de la plastic, 
cauciuc și metal. 


Lars era chiar în spatele ei. 

Se ridicase după explozie și se pregătea să plece, când realiză 
că probabil avea să apară și ea. Se oprise, se întorsese și se 
ascunsese în întuneric. De acolo văzuse cum începuseră să iasă 
oamenii din vilele învecinate. Lars ascunsese geanta, își 
aranjase părul și revenise. 

Acum trecea drept proprietarul unei vile care fusese trezit de 
explozie, se îmbrăcase și se dusese să vadă ce se întâmpla. 

La început nu o văzuse și devenise nerăbdător. Incercase să 
se calmeze ascultând comentariile celorlalţi. Majoritatea erau 
glume. Cineva care cerea un foc, altcineva care vorbea despre 
Saab, acţiuni și faliment. Lars nu pricepea umorul, dar toți 
ceilalți păreau să-l guste. Din ce în ce mai mulţi oameni se 


VP - 246 


alăturau masei de spectatori care privea reprezentaţia. Apoi o 
văzu. 

Se apropiase de pe o stradă din spatele lui. Când aruncase o 
privire într-acolo, îl văzuse pe Albert mergând în faţa ei, apoi 
apăruse și ea, plină de farmec. Lars simţea că începuse să 
zâmbească. Se abţinu, se întoarse cu spatele și începuse să se 
holbeze la foc, urmărind-o cu coada ochiului. Sophie se oprise la 
o aruncătură de băț de el. Lars începuse să se apropie de ea 
încet prin mulţime. 

Acum se afla exact în spatele ei, admirându-i ceafa care i se 
părea atât de atrăgătoare. Avea părul prins într-o coadă, iar 
ceafa îi era goală. Ar fi vrut să întindă mâna și să i-o mângăie, 
să i-o maseze, să lase degetul să pătrundă în acea adâncitură. 

— Sophie? 

O femeie în capot se apropie de ea. 

— Ce nebunie! Ce s-a întâmplat? 

Lars urmări întreaga conversaţie. 

— Bună Cissi, nu știu, m-am trezit când am auzit explozia. 

— Și eu la fel... 

O ascultase atâta vreme în căști, o văzuse în obiectivul 
telescopic, fusese aproape de ea când dormea, dar n-o văzuse 
niciodată în felul ăsta - într-o situaţie obișnuită, fără să doarmă, 
Sophie. Continuă să se zgâiască la mișcările restrânse ale 
corpului ei, să-i observe gesturile, începu din nou să zâmbească. 

Cissi scoase un pachet de ţigări din buzunarul capotului. 

— Am apucat să le iau cu mine, vrei una? 

— Mersi. 

Işi aprinseră fiecare câte una și priviră spre mașina în flăcări. 
Cissi își luă privirea de la foc, trase un fum, se întoarse și fu 
întâmpinată de rânjetul suspect al lui Lars. Il analiză din cap 
până în picioare. 

— Tu la ce rânjești, mă rog? 

Sophie se întoarse și ea și dădu cu ochii de Lars. Se holbară 
unul la celălalt. El lăsă privirea în jos, se întoarse lansându-se în 
mulțime și dispărând rapid. 

Cissi mai trase un fum. 

— Cine o mai fi fost și perversul ăsta? 

Sophie știa... Ştia cine e. I se făcu frică. ȘI-I închipuise mai 
închegat, mai masiv, mai mult ca un poliţist sau cum credea ea 
că trebuie să arate un poliţist. Oricum, nu ca tipul pe care 

tocmai îl văzuse, cu privirea ștearsă și nesigură, cu postura 
bizară și ochii pierduţi în gol. 

— Nu știu, zise ea căutându-l cu privirea prin mulţime. Lars 
Vinge nu mai era de găsit însă. 

e 

Peretele. Amestecătura de poze, nume, linii, notițe... Ce haos! 
Își trase sufletul și începu să se concentreze asupra pozelor cu 
Sophie. Făcu înapoi câţiva pași, i se păru că începe să priceapă, 
dar nu fusese decât o sclipire care se destrămă... La dracu” 

Lars notă pe perete: Bărbat 35-40, suedez, înarmat, calm. 
Trase o linie către Sophie. Se îndepărtă și privi încercând să-și 
amintească. Mai auzise oare vreodată vocea bărbatului din 
mașină? Privirea i se fixă asupra fotografiei bărbatului pe care 
Sophie îl întâlnise pe strada Strandvägen. Mintea îi fremăta de 
gânduri. Timpul se scurgea și puterea de concentrare îi slăbea. 
Șirul argumentației i se rupse. 

Lars se duse la baie și pregăti o nouă doză. De data asta era 
convins că reușise să amestece un cocktail care să-i sporească 
concentrarea. Luă tabletele uitându-se în oglindă în timp ce 
fredona fără vlagă New York, New York. Lars era palid, rebegit și 
avea coșuri galbene în jurul gurii - îi plăcea cum arăta. 

Înapoi la perete. Lars continuă să lucreze, să caute, să 
cerceteze. Își scărpina coșurile, picioarele nu-i aveau stare, 
clânţănea din dinţi ca o rumegătoare. Exista oare vreun tipar 
care lui îi scăpa? Era poate ceva încodat în tot ce scrisese pe 
perete? Poate că el însuși crease un cifru fără să-și dea seama, 
iar răspunsurile la toate enigmele se aflau acolo? Lars simţi cum 
puterea drogurilor pălește și pe urmă dispare total. Avea 
impresia că Ingo Johansson ieșise din tablou și stătea rezemat 
de perete, apoi făcuse un pas înainte și îi aplicase un croșeu de 
dreapta în plină figură. 

Lars se așezase pe scaun, gâtul îi atârna, era incapabil să 
gândească sau să se miște. Creierul îi era făcut knockout, 
morfina îl dăduse gata. Din colţul gurii îi curgeau balele. Se uită 
fix în jos și văzu că avea blugii pătaţi de iarbă în genunchi... 
exact ca în copilărie! Lars izbucni în râs, pete verzi în genunchi! 
Dozajul fusese prea puternic. Oboseala îi cobori spre ceafă, apoi 
spre umeri și continuă în jos către piept, stomac și picioare, 
răspândindu-se până în vârful degetelor. Alunecă de pe scaun, 

căzu în genunchi, se prăbuși, dar pară cu mâinile. Aterizarea se 
lăsă cu dureri în încheieturile mâinilor și în antebraţe. 

Sub birou, zări un cablu izolat ce nu părea să fie fixat 
niciunde. Lars se holba la el. Avu o înlănţuire de gânduri legate 
de el care însă se disipară rapid. 

Mai luă Ketogan, benzodiazepin... și încă altceva. O supradoză 
în toată regula. Nu reuși însă să atingă starea la care tânjea. 
Avea doar senzaţia unei presiuni care îl înglodea din toate 
părțile sau cel puţin așa i se părea. Nu se putea mișca, nu putea 
gândi, era mai greu decât masa unei stele în curs de implozie. In 
acel moment apăru din nou Ingo. De data asta zise un banc din 
umorul local, apoi îi aplică o lovitură de stânga, își etală jocul de 
picioare și finaliză printr-un upercut. Se făcu beznă. 

e 

Soneria telefonului îl trezi din obscuritatea compactă și 
groasă. Lars se uită la ceas, trebuie să fi fost dus câteva ore 
bune. Târâitul telefonului răsună din nou. Făcea un zgomot spart 
și strident. Se ridică în genunchi. Soneria telefonului urla. Se 
rezemă de o masă și se ridică. Inaintă împleticindu-se pe 
parchet, simţea o durere cumplită în spate și în genunchi. 

— Alo? 

— Lars Vinge? 

— Da? 

— Mă numesc Gunnel Nordin și vă sun de la azilul 
Lyckoslanten. Vă contactez cu o veste proastă, din păcate, 
mama dumneavoastră a decedat în această dimineaţă. 

— Mada... E într-adevăr o veste proastă... 

Lars închise telefonul și se duse în bucătărie fără să știe de 
ce. Poate că îi trebuia ceva. Se auzi din nou soneria telefonului. 
Își roti privirea încercând să-și aducă aminte ce căuta. Țârâitul 
telefonului răsună din nou. Se uită spre tavan, apoi spre podea, 
căută în locul unde se afla, apoi făcu o întoarcere la trei sute 
șaizeci de grade. Telefonul continua să sune. Nu, nu-și aducea 
aminte ce căuta, creierul îi fierbea. 

Telefonul sună. Lars ridică receptorul. 

— Alo? 

— De la Lyckoslanten vă deranjez din nou. Sunt Gunnel 
Nordin... 

— Da? 

Lars se uita în jos. 

— Nu știu dacă aţi înţeles ceea ce tocmai v-am spus. 

— Ba da, aţi spus că mama a murit. 

Îl mânca obrazul, ca și cum tocmai îl ciupise un ţânţar. Se 
scărpină tare cu unghiile, enervat. 

— Vreţi să treceţi pe la noi? Să o vedeţi pentru ultima oară? 

Lars își privi unghiile și observă un pic de sânge. 

— Nu, nu e nevoie, faceți dumneavoastră ce trebuie. 

Gunnel Nordin nu mai zise nimic câteva clipe. 

— Trebuie totuși să vă rog să vă prezentaţi ca să semnaţi 
niște acte și să luaţi obiectele personale ale lui Rosie. Aţi putea 
să veniţi săptămâna aceasta? 

— Da... sigur. 

Lars continua să meargă de colo-colo căutând ceva. 

— Ar mai fi încă un lucru... 

— Da? 

— Rosie... mama dumneavoastră s-a sinucis. 

— Ah... OK. 

Lars închise din nou telefonul. Ce dracu' căuta? 

Deschise frigiderul, aerul rece care se degaja era plăcut. Stătu 
așa multă vreme, nici el nu știa cât. Se auzi din nou telefonul, de 
data asta părea să sune mai tare. Se holbă la compresorul de pe 
peretele din spate al frigiderului. Il auzea trosnind. 

Telefonul urla, distrugându-i liniștea. Se auzi ţipând, un țipăt 
sălbatic, plin de furie primordială. Îl miră faptul că putea să ţipe 
în felul acesta, nu i mai întâmplase niciodată înainte. 


— Da? 
— Lars, ce s-a întâmplat ieri? 
Era Gunilla. 


— leri? Nimic, din câte știu. 

— Mașina ta a luat foc. 

— Mașina mea? 

— Saabul din Stocksund a luat foc. 

— Cum așa? 

— Nu știm. Martorii spun că a explodat. La ce oră te-ai întors 
acasă? 

— Pe la unșpe. 

— Şi echipamentul? 

— L-am lăsat în Saab. Unde e mașina acum? 

— A fost remorcată, acum se află în posesia poliției din Täby. 
O vor analiza, dar știi și tu cât timp durează lucrurile astea. 


VP - 250 


Lars habar n-avea. 

— Lars, cine crezi că a făcut asta? 

Lars se prefăcu că e uluit. 

— N-am nici cea mai vagă idee... Vagabonzi, huligani... Nu 
știu, Gunilla. 

— Cât material înregistrat am pierdut? 

— Nimic de valoare, am scris oricum totul în rapoarte. 

Gunilla rămase cu receptorul în mână o bucată de vreme, pe 
urmă închise. 

e 

Jens ar fi vrut să continue să doarmă, dar soneria telefonului 
nu se dădea deloc bătută. Se întinse după receptor dărâmând 
deșteptătorul său învechit, care se prăbuși pe jos. Apucă să 
arunce o privire fugară la poziţia acelor de ceasornic și când 
văzu și razele soarelui care se strecurau înăuntru pe sub perdea, 
ajunse la concluzia că trebuia să fie miezul zilei. 

— Da... 

— Te-am trezit? 

— Nu, nu, mă trezisem deja. 

— Putem să stăm de vorbă? 

Jens încercă să-și adune gândurile. 

— Suni de pe telefonul pe care ţi l-am dat eu? 

— Da. 

— Închide, te sun eu. 

Dădu la o parte plapuma albă, mare și puse picioarele pe 
mocheta moale. Dormitorul lui era alb ca un nor cumulus. Totul 
era alb în afară de un tablou într-o nuanţă mată de vișiniu: o 
copie după Mark Rothko care îi picase cu tronc. Jens se întinse, 
se ridică și ieși din cameră. Se scărpină în cap și își alungi 
mușchii. N-avea pe el decât o pereche de chiloţi albi, mari și 
largi, cu nasturi, cusuți de mână în Turcia. Cumpărase douăzeci 
de perechi de la croitorul său. Din punctul lui de vedere, erau 
cele mai bune haine pe care le cumpărase vreodată. 

Intră în bucătărie, deschise un sertar și scoase un nou card 
SIM, rupse ţipla de plastic și îl introduse sub bateria telefonului 
său, după care o sună pe Sophie. 

— Azi-noapte a luat foc o mașină la noi în cartier, zise ea când 
răspunse. 

Jens era în continuare buimac. 

— A luat foc? Cum așa? 

— M-am trezit din cauza unei explozii la douăsprezece 
jumătate. M-am dus cu Albert să vedem ce s-a întâmplat și era 
un Saab care ardea. Au venit pompierii și au stins focul. 

— Un Saab? 

— Da. 

— Ciudat. 

— Într-adevăr... Ai avut de-a face cu asta? 

— Nu. 

Jens rememoră evenimentele din seara trecută. 

— Dar m-am aflat acolo cu câteva ore mai devreme. Asta știai 
însă, că doar ţi-am spus. 

— Ce s-a întâmplat? 

— Era un tip în Saabul ăla, un poliţist. Aveam de gând să mă 
apropii și să-l fotografiez. Totul urma să se desfășoare calm, fără 
ca el să observe ceva. Asta era planul meu. 

— Dar? 

— Dar planurile merg rar așa cum ne dorim noi. 

— Deci? 

— L-am văzut pe Hector la tine în bucătărie. Apoi a apărut și 
Aron plimbându-se prin apropiere. Venea drept spre tipul din 
Saab. 

Sophie așteptă. 

— Am fost deci nevoit să-l fac pe poliţist să dispară. Dacă i s- 
ar fi părut suspect lui Aron și dacă ar fi găsit echipamentul în 
mașină - îţi dai seama ce s-ar fi putut întâmpla. 

— Și ce-ai făcut? 

— Am dat buzna în Saab și l-am obligat să plece de acolo. 

— Și pe urmă? 

— Am coborât la câteva străzi mai încolo și m-am întors în 
oraș. 

— Asta-i tot? 

— Da, asta-i tot. Și am aflat și cum îl cheamă, zise Jens. 

— Cum îl cheamă? 

— Lars Vinge. 

— Cum arată? 

— Stai un pic... 

Jens se duse în hol, luă carnetul de conducere al lui Lars, îl 
puse pe o măsută, făcu o poză fără bliţ și i-o trimise lui Sophie 
pe telefon. 

Se făcu tăcere la ambele capete ale liniei telefonice. Jens îi 
auzea respiraţia, apoi răsună semnalul telefonului. 

— El e. L-am văzut ieri, era în mulţimea adunată, căsca gura 
la foc. 

Răspunsul îl surprinse. 

— Eşti sigură? 

— Da. lar în seara când a dispărut Hector, tot el era la volanul 
mașinii Volvo. L-am mai văzut și în altă parte... Nu mai țin exact 
minte unde, în Djurgården parcă. Te-a văzut? 

— Nu. Eram ascuns în spatele scaunului șoferului. 

Jens rămase în cumpănă. 

— Înseamnă că el a dat foc la mașină. 

— Păi, de ce? 

— Poate pentru că se simţea ca un fraier după ce i-am luat 
lucrurile. 

— Ce lucruri i-ai luat? 

— Telefonul, portofelul, încărcătura de la pistol... cheia de la 
mașină. Tot ce-i era drag. 

— Și acum ce facem, Jens? 

Jens înţelese cât era de îngrijorată. 

— Inamicul e acum poliţia? 

— Poate că vom avea noroc. 

— Cum adică? 

— Polițistul ăsta, Lars, o să mușamalizeze toată treaba. Nu 
spune la nimeni, poate că-i e rușine. De-aia a dat foc la mașină. 

— Sau poate că nu, zise ea încet. Intervenţia ta poate că 
înrăutățește situația, mai ales pentru Albert. La asta nu te-ai 
gândit? 

— Ba da, dar am pus lucrul ăsta în balanţă cu ce s-ar fi 
întâmplat dacă ai fi fost dată de gol faţă de Hector și de Aron. Ar 
fi fost mai rău. 

Jens îi auzea zgomotul pașilor pe asfalt. Nu știa ce să mai 
spună. 

— Ce planuri ai pentru azi? întrebă. Regretă imediat ce rostise 
cuvintele. 

— Mă duc la muncă. 

încercă să găsească ceva de zis, dar nu-i trecea nimic prin 
minte. 

— Pe curând, Sophie. 

Sophie închise. 

19. 


Sara aștepta într-o cafenea pe partea cealaltă a străzii. Se 
așezase în așa fel încât să aibă vedere asupra intrării în imobil și 
să-l observe pe Lars când pleacă. Il urmări cu privirea 
depărtându-se. | se părea schimbat, era rigid în mișcări, părea 
bolnav. 

Sara așteptă până nu-l mai văzu deloc. Apoi se ridică, ieși pe 
trotuar, se uită rapid în ambele părţi și traversă strada 
Swedenborgsgatan. In lift își dădu jos ochelarii de soare și se 
analiză în oglindă. Vânătaia de la lovitura primită de la el îi 
acoperea ochiul drept. O parte a vânătăii nu mai era albastră, 
bătea mai mult spre verde. Arăta ca naiba. 

Descuie ușa cu cheia sa și intră în apartament. Pe jos, la 
picioarele ei, se aflau scrisori nedeschise, iar în mijlocul holului 
era un scaun cu un morman de cratițe pe el. Mirosea urât, aerul 
era închis. 

Intră în biroul lui Lars, jaluzelele erau trase și era dezordine. 
Pe podea se afla o saltea. Cearșaful era dat la o parte și zăcea 
pe parchet. Perna era pătată și neîmbrăcată în faţă de pernă, iar 
lângă saltea se mai vedea aruncată o pătură. Peste tot erau 
farfurii cu mâncare stricată, pahare, hârtie de uz casnic 
folosită... Doamne Dumnezeule! 

Și cazul la care lucra? Hărtii peste tot, poze, un haos total... și, 
în plus, peretele, peretele mâzgălit. Sara răsuflă adânc, trase un 
scaun, se așeză și privi harababura. Dintr-odată fu copleșită de 
tristeţe, era trist că omul pe care îl iubise atât de mult își 
pierduse minţile. Aceasta era viaţa lui acum, decăderea. 
Senzaţia fu însă de scurtă durată, ar fi vrut să simtă simpatie, 
dar nu putea, tot ce simţea era ură, îl ura pentru ce îi făcuse. 
Sara văzu fotografiile unei femei pe nume Sophie, fotografii cu 
un tip pe care îl chema Hector. Mai erau și alte nume și alte 
fotografii: Gunilla, Anders, Hasse, Albert, Aron... Și un bărbat 
fără nume, pe o bancă pe malul apei, părea să se afle pe strada 
Strandvägen. Sara trecu cu privirea peste întregul perete fără să 
priceapă nimic clar. Și textul! Era text peste tot, scris îngrămădit 
pe unde mai încăpuse, o parte din text era tăiat într-un mod 
aproape maniac. In alte părți textul era mai mare, scris cu litere 
întortocheate, ca și cum tipul de scris îi reflecta starea de spirit. 

Sara îi deschise calculatorul. Îi știa parola de pe vremea când 
îl foloseau amândoi. Apăsă pe tasta enter. În timp ce aștepta să 
se deschidă calculatorul, începu să tragă sertarele biroului. Totul 
era în dezordine și ilogic. În ultimul sertar de jos găsi un dosar 
pe care cineva desenase o floare. Il deschise. Fotografii 
imprimate pe coli A4. Tot dosarul era plin, toate cu aceeași 
femeie. Se întoarse și se uită pe perete... Sophie. Sara continuă 
să răsfoiască dosarul. Sute de poze cu Sophie în posturi diferite. 
Sophie pe bicicletă, Sophie în bucătărie - o poză făcută din 
exterior. Sophie plimbându-se, Sophie săpând în grădină. Sophie 
intrând printr-o ușă masivă, probabil intrarea într-un spital... 
Sophie la volan și... Sophie dormind. Ce Dumnezeu... Chipul ei în 
prim-plan în timp ce doarme. Fotografia trebuie să fi fost făcută 
în dormitorul ei, de aproape. Asta e scârbos, e o obsesie... 

Continuă să scotocească prin sertare și găsi două perechi de 
chiloţi de mătase, nu erau ai ei, era o marcă scumpă. li puse 
înapoi, găsi un caiet, îl deschise și începu să răsfoiască. Poezii... 
scrise de mână, scrisul neciteţ al lui Lars. Poezii slabe, cu un 
limbaj naiv... pe o pajiște în miezul verii... tânjind cu sete după 
izvorul adânc al iubirii... Părul tău superb a cărui suflare caldă 
înmoaie lumea meschină... Noi doi, Sophie, împotriva întregii 
lumi... 

Sara se holba scârbită. Calculatorul pornise. Pe desktop se 
aflau o grămadă de fișiere ce aveau ca nume diferite date. 
Deschise unul din ele. Era plin de fișiere cu înregistrări. Dădu 
click pe primul din ele și din difuzoarele calculatorului începură 
să iasă sunete. Sara ascultă, la început nu se auzea decât un 
fâșâit de fundal, apoi auzi zgomote de pași pe o podea de 
parchet, o ușă care se deschidea, iar după ce mai trecu un pic 
de vreme, cineva deschise un televizor și Sara recunoscu vocea 
prezentatoarei de știri care se auzea cam înfundat. Lăsă 
înregistrarea să continue să redea sunetele amorfe, se ridică și 
privi chipurile de pe perete. 

Ştia că Gunilla era șefa lui Lars, dar cine erau ceilalți? Anders 
și Hasse puteau fi colegii lui... 

Sophie era punctul central. Sara urmări liniile, citi însemnările 
lui Lars... În mintea ei începea să se contureze o imagine. 

Albert, vino să mâncăm ceva. 

Sara se sperie, vocea răsunase din calculator, era limpede și 
părea să fi venit de foarte aproape. Sara ascultă, auzi pe cineva 

care scotea farfurii dintr-un dulap, era oare Sophie? Urmară 
câteva clipe de tăcere, apoi înregistrarea se termină. Sara se 
apropie de calculator, alese un alt fișier, auzi o convorbire 
telefonică, Sophie vorbea cu o cunoștință, râdea, punea 
întrebări succinte. Era o mică bârfă între prietene, Sophie 
povestea despre cineva care se făcuse de râs la o petrecere. 
Sara dădu click pe un nou fișier. Sophie îl asculta pe un băiat la 
istorie. Era vorba despre cel de-al Doilea Război Mondial și 
băiatul răspunsese sigur pe el la toate întrebările, în afară de 
una care se referea la Pactul Ribbentrop-Molotov. Văzu 
fotografia unui adolescent pe perete, Albert. Părea relaxat, vesel 
și plin de viață. Apăsă pe un alt fișier și auzi muzică dintr-o 
combină. Incă un fișier, Albert mânca sandviciuri cu un prieten, 
umor deplasat și tiruri de hohote de râs. Apoi încă un fișier. Din 
nou un fâșâit de fundal și apoi un zgomot care suna ca și cum 
cineva ar fi tras altcuiva o palmă. O convorbire între băiat și 
Sophie. Sara auzi cuvinte precum viol, dovezi, poliția din centru, 
interogatoriu... Începu să asculte cu atenţie, ascultă din nou - 
același fragment de cinci ori. Doamne ferește... 

Copie cât de multe fișiere putu pe un stick USB. Scoase un 
aparat de fotografiat din buzunar și fotografie peretele, pozele, 
poeziile... 

Copie tot ce prinse și pe urmă plecă. 

e 

Revenise la maşina sa obişnuită, un Volvo V70. Era exact 
acolo unde o lăsase cu o săptămână înainte, într-o parcare din 
Aspudden. 

Lars începu să derapeze când puse frână în apropiere de 
azilul de bătrâni Lyckoslanten. Condusese cu viteză mai mare 
decât credea și fusese nevoit să frâneze brusc când își dăduse 
seama că estimase greșit viteza cu care rula. Parcă asta nu era 
posibil decât pe autostradă? Alunecă pe pietriș, apoi pe asfalt și 
de-abia reuși să oprească mașina înainte de a se ciocni cu o altă 
mașină parcată. Doi tineri trecură pe lângă el și îi făcură semn 
cu degetul în sus. Lars ezită prea mult și își dădu seama că un 
răspuns cu degetul în sus din partea lui ar fi venit prea târziu. 

Găsi o infirmieră în azil, se prezentă și povesti că venise să 
preia obiectele personale ale mamei sale. Infirmiera încuviinţă 
din cap și spuse că avea să-i descuie camera. Lars o urmă, avea 

un dos enorm și Lars nu-și putea dezlipi privirile de la el. 
Infirmiera descuie camera lui Rosie, iar Lars păși înăuntru. 

— Coborâţi la recepţie când sunteţi gata, trebuie să semnaţi 
niște hârtii. 

Lars trase ușa după el, se grăbi spre dormitorul lui Rosie, 
deschise sertarul în care aceasta își păstra rețetele, le luă pe 
toate. Le frunzări în fugă: Xanor, Lyrica, Sobril, Stesolid, 
Ketogan. 

Lars vâri reţetele în buzunarul interior al gecii, apoi se duse în 
baie. In dulăpiorul de deasupra chiuvetei găsi Depolan, un flacon 
neînceput de Ritalin, un amestec de alte tablete mai slabe și 
niște folii de Halcion și de Fluscand. Pe raftul de sus, mai văzu 
un flacon, se întinse după el și citi eticheta, Hibernal... 
Recunoștea flaconul. După formă, părea să fie mai vechi. 
Hibernal... O amintire îi trecu fulgerător prin minte și apoi 
dispăru la fel de rapid. Luă toate medicamentele și le îndesă în 
buzunare. Pe raftul din mijloc, în spatele paharului cu periuțe de 
dinţi, mai zări ceva, era tot un flacon mai vechi. Litium - un 
adevărat clasic... 

Se auziră bătăi în ușă. Lars aranjă totul și apoi trase apa fără 
să-și dea seama de ce. 

La ușă se afla un bărbat cu barbă ce purta o cămașă neagră. 
Bentiţa albă de la gulerul cămășii îi ieșea în evidenţă. 

— Lars Vinge? Mă numesc Johan Ryden și sunt preot. 

Lars se holba la el. 

— Îmi daţi voie să intru? 

Lars îi făcu loc și închise ușa după el. Johan avea o înfățișare 
prietenoasă. 

— Condoleante. 

Lui Lars îi luă ceva timp să înțeleagă ce voia să spună. 

— Multumesc... 

— Cum vă simţiţi? 

Cum mă simt? Cum mă simt... 

Lars nu știa ce altceva să răspundă decât că nu simţea nimic. 
Dar nu era un lucru pe care îl putea spune... Întâlni privirea 
preotului. Simţea cum creștea ceva în adâncul său, ceva ce nu-l 
făcea deloc să se simtă nelalocul lui, dimpotrivă: o minciună. 

Lars oftă. 

— Mă simt așa cum se simte orice persoană căreia tocmai i-a 
murit o rudă apropiată... e o senzaţie de zădărnicie, de 
mâhnire... de tristețe. 

Johan încuviință dând ușor din cap, într-un gest menit să 
exprime faptul că înţelegea exact ce voia să spună. Lars 
continuă cu capul plecat. 

— Faptul că am pierdut-o pe mama mă umple de un 
sentiment straniu... 

Johan încuviinţă dând din cap mai repede de data asta. Lars 
clătină din cap și continuă. 

— Dar... nu știu cum să zic, spuse el încet, mulțumit de teatrul 
pe care îl juca. 

Lars privi chipul preotului care degaja umanitate, demnitate și 
încredere. Trebuie să se fi antrenat al dracului de mult acasă în 
oglindă ca să-i iasă așa de bine. 

— Bineînţeles că nu știi, Lars, niciunul din noi nu știe. 

Lars făcu o mină tristă. 

— Mama ta a ales să-și pună capăt zilelor... Nu lăsa lucrul 
ăsta să fie o povară pentru tine. Era o femeie bolnavă, sleită de 
puteri, care își trăise deja viața. 

— Săraca mama..., șopti Lars. 

Cercetă privirea lui Johan, era sigur că preotul îl credea. 
Preotul îl credea pe Lars... așa cum credea în Dumnezeu. 

Lars plecă de la azil fără să se uite înapoi. Se duse la cea mai 
apropiată farmacie și ceru tot ce era prescris în reţete, sperând 
ca farmacista să nu vadă cumva în baza de date că destinatara 
era moartă. Totul merse ca pe roate. Era asigurat, avea o nouă 
încărcătură la dispoziţie. 

e 

Se prezentase ca fiind Alfonse. Era tânăr, în jur de douăzeci și 
cinci de ani, și surâdea plin de încredere ca și cum, pentru el, 
viaţa ar fi fost un fenomen incredibil de amuzant. 

— Hector, zise Hector când dădură mâna. 

Alfonse cercetă biroul cu privirea și apoi se așeză. 

— Cărți? 

— E o editură, sunt proprietarul unei edituri. 

Alfonse scoase un sunet vag, apoi zâmbi. 

— Proprietar de editură..., zise el încet ca pentru sine însuși. 

Hector îl analiză pe Alfonse, i se părea că recunoaște 
trăsăturile familiei. 

— Semeni cu unchiul tău. 

Alfonse se uită teatral la Hector, ca și cum această opinie l-ar 
fi rănit. 

— Eu sper că nu. 

Cei doi își zâmbiră. 

— Ce mai face Don Ignacio? 

— Excelent. Tocmai și-a cumpărat un nou avion, e fericit ca 
un copil. 

— Mă bucur. Transmite-i salutări și felicitări din partea mea. 

Hector se așeză mai comod pe scaun. 

— Hai să discutam chestiunea pentru care ai venit și pe urmă 
te invit la cină, dacă nu ai alte planuri. 

— Mersi Hector, dar azi n-am timp. Stockholmul e plin de 
conaționali pe care trebuie să-i întâlnesc. 

— Cât stai pe aici? 

— Cunosc o femeie aici în oraș care mi-e tare dragă. La ea 
locuiesc. Azi-dimineață mi-am dat seama că e atât de plăcut să 
mă trezesc la ea și să mâncăm micul dejun împreună, încât m- 
am hotărât să stau mai mult decât îmi propusesem. 

— Atunci apucăm să luăm cina împreună. 

— E foarte posibil. Și vom avea timp și să ne punem de acord 
cu privire la chestiunea asta. 

Rămaseră privindu-se în ochi, iar tonul lui Alfonse se schimbă. 

— Don Ignacio e neliniștit, zise el încet. Se întreabă de ce nu 
mai faceți comenzi. Rezerva pe care o aveaţi în Paraguay 
trebuie să se fi terminat deja, dar nici tu, nici tatăl tău nu dați 
niciun semn de viaţă. Vrem să știm dacă situaţia este sub 
control... Să aflăm ce se întâmplă și, evident, să ne asigurăm că 
sunteți bine și că nu aveţi necazuri. 

Hector scoase un trabuc subțire. 

— Am avut ceva probleme cu reţeaua de livrare. 

Alfonse așteptă în timp ce Hector trăgea tutunul în piept. 

— A fost interceptată. 

— De cine? 

— Nişte nemti... 

Alfonse îl privi pe Hector. 

— Măi să fie. 

Hector suflă fumul. 

— E o poveste încâlcită, tocmai am reluat controlul, dar nu 
reîncepem activitatea imediat, mai așteptăm un pic să 
liniștească lucrurile. 

— Cât o să dureze? 

— Nu știu. 

Alfonse încuviinţă din cap. 

— Don Ignacio o să se bucure să audă că sunteţi bine... dar 
acum că m-am convins că vă merge bine... uite ce am de zis: 
Don Ignacio e de părere că avem un contract. In contract se 
prevede că noi trebuie să vă facem rost de vitamine și să 
asigurăm transportul acestora până în Ciudad del Este. Eo 
afacere fără întreruperi. Acum însă s-a oprit dintr-un motiv 
oarecare. Don Ignacio n-ar vrea să meargă așa de departe încât 
să o considere o încălcare a contractului, dar... Cred că înţelegi 
ce vreau să zic. 

Hector se întinse în scaun. 

— Pentru mine nu e un contract. Nu ne-am pus de acord 
asupra niciunei perioade de timp... Singura înţelegere pe care o 
avem e cea asupra preţului. Don Ignacio și-a primit mereu banii 
pe care îi datoram, nu-i așa? 

— Și ăsta e un lucru de care e mulţumit, tare multumit. 

— Și noi suntem mulţumiţi de cât de simplu e să facem 
afaceri cu voi, zise Hector. 

Alfonse era bine îmbrăcat și politicos. Arăta bine, avea părul 
negru și des, tipic sud-american, trăsăturile bine conturate, 
bărbia ieșită în afară, pomeţii care îi confereau o duritate 
atractivă. Femeile îl considerau cu siguranţă chipeș. Dădea 
impresia unei persoane liniștite, în ciuda faptului că zâmbea 
constant. In spatele acestei măști, Hector vedea însă nebunia. 
Era capabil să identifice nebunia de la o distanţă de un 
kilometru. În cazul lui Alfonse, își dăduse seama imediat ce 
acesta intrase pe ușă. In ceea ce-l privește pe Don Ignacio 
Ramirez, o identificase de la prima întâlnire cu el cu zeci de ani 
în urmă. li plăceau oamenii care aveau această trăsătură, 
simțea că făceau parte din aceeași categorie, că erau înrudiţi. 
Hector realiză că îl plăcea pe Alfonse. 

— Păi atunci avem o problemă, zise Alfonse. 

Hector dădu din umeri. 

— Nu știu dacă e o problemă, poţi s-o consideri o pauză. 

— În vocabularul nostru acest cuvânt nu există. Don Ignacio 
contează pe banii de la voi în schimbul serviciilor sale. Dacă 
vreţi să luaţi o pauză, după cum ai spus, asta nu influenţează în 
niciun fel contractul cu noi. 

— Dar, dragul meu Alfonse, noi nu avem un astfel de contract. 

— Don Ignacio e de altă părere și, de obicei, are dreptate... 

Hector rămase în cumpănă. 

— Pot să-ţi ofer ceva? 

Alfonse clătină din cap. 

— Ce fel de probleme aveţi, vă putem ajuta cu ceva? Poate vă 
putem ajuta dacă nemţii ăia vă mai creează probleme? 

Hector evaluă oferta, știa că ajutorul columbienilor avea să fie 
costisitor pe termen lung. 

— Nu, ne descurcăm, problema nu e atât de spinoasă. 

— Păi, povestește-mi... 

Hector trase un fum din țigară. 

— Din motive pe care nu le cunoaștem, au intervenit și au 
preluat activitatea, mituind și probabil amenințând oamenii 
noștri. Apoi am intrat noi în acțiune și am recuperat totul, dar 
treaba s-a cam încins. Căpitanul vaporului de care ne folosim 
vrea să stea deoparte o vreme. 

Alfonse reflectă în sinea lui câteva clipe. 

— Atunci există două variante, zise el. 

Hector rămase în expectativă. 

— Sau ne plătiţi - noi vă umplem depozitul din Paraguay și voi 
scoateţi marfa pe piaţă înainte de următoarea livrare. 

— Sau? 

— Sau îi contactăm pe prietenii voştri nemți. Par să fie mult 
mai interesați de afaceri decât voi. 

Hector și Alfonse se inspectară reciproc. Hector oftă, 
amuzându-se de faptul că picase atât de ușor în capcană. 

— Continuăm ca de obicei, zise Hector. Voi încărcaţi, iar eu vă 
trimit banii, daţi-mi doar un mic răgaz. 

Alfonse făcu un gest în semn de mulțumire. 

— Deci, ce ai de gând să faci împreună cu compatrioţii tăi din 
Stockholm? Să-ţi recomand câteva locuri bune? întrebă Hector. 

— Nu e nevoie, au rezervat deja o masă, mergem să mâncăm 
undeva. 

Alfonse își privi ceasul de mână. 

— Apoi mergem să dansăm salsa într-un club, nu-mi mai aduc 
aminte cum se cheamă. Nu vrei să vii cu noi? 

— Mersi de invitație, dar sunt ocupat în altă parte. 

— Atunci încheiem afacerile înainte să plec acasă? 

— Când ai tu timp. 

Alfonse îl cercetă pe Hector cu privirea o vreme. 

— Pari să fii un tip de treabă, Hector Guzman. 

— Și tu la fel, Alfonse Ramirez. 

Alfonse ieși de la Hector din birou, cobori în stradă și o luă la 
dreapta. Hasse Berglund îl lăsă pe columbianul elegant să se 
depărteze, apoi se ridică, împături ziarul pe care îl răsfoise și o 
porni după el. 

e 

Gunilla auzi telefonul bâzâind în buzunar. Nu recunoștea 
numărul de pe ecran. 

— Da? 

— Dumneavoastră sunteţi Gunilla Strandberg? 

— Cine vrea să știe? 

— Mă numesc Sara Jonsson și aș vrea să vă întâlnesc. 

— Ne cunoaștem de undeva? 

— Nu în mod direct. Fostul meu prieten lucrează pentru 
dumneavoastră. 

— Mda? 

— Lars Vinge. 

Îi pică fisa. Sara Jonsson... Gunilla știa că e jurnalistă 
independentă. Lars îi vorbise despre ea la interviu. Gunilla o 
verificase: Sara Jonsson, o jurnalistă independentă care scria 
articole culturale foarte rar publicate. 

— Sigur, aveți ceva special să-mi comunicaţi? 

— Da. 

— Și anume? 

— Vreau să ne întâlnim și să stăm de vorbă. 

Gunilla îi analiză tonul vocii. Tipa era încordată și nervoasă. 
încerca să ascundă asta în spatele unui ton hotărât. 

— Unde să ne întâlnim, Sara? 

— Ne-am putea vedea în Djurgården, lângă restaurantul 
Djurgârdsbrunn. 

— OK. Când? 

— Peste o oră. 

— Atât de repede? 

— Da. 

— Atunci ne vedem acolo. 

Gunilla încheie convorbirea cu un zâmbet care se risipi 
imediat. 

Erik și Gunilla parcară în faţa restaurantului. Sara Jonsson 
aștepta afară. Purta o bluză ieftină și uzată, cumpărată de la 
vreun producător de articole de îmbrăcăminte în masă, avea 
ochelari negri la ochi și o fustă până la genunchi. Uitase să se 
radă pe picioare, iar părul ciufulit era prins anapoda într-o 
coadă. 

Işi dădură mâna. Sara avea mâna rece și umedă. Anxietatea îi 
era evidentă - ochelarii de soare nu o apărau decât parțial. 

— OK, Sara, mergem să ne așezăm? întrebă Gunilla. 

— Nu, prefer să ne plimbăm un pic. 

— Sigur, vremea e frumoasă. 

O porniră în jos, spre podețul peste canal. 

— De câtă vreme locuiești împreună cu Lars? 

— Nu mai locuim împreună. 

— Ce păcat. 

Sara avea mintea în altă parte. Gunilla și Erik își dădură 
seama, privirile li se încrucișară rapid. 

— Nu știu cu ce să încep, zise ea după ce trecură podețul. 

Gunilla aștepta nemișcată. 

— Lars s-a schimbat. 

— În ce fel? 

— Nu știu, n-are oricum nicio importanţă, dar e motivul pentru 
care am început să caut o explicație. 

Sara era în continuare nervoasă. 

— Tot pentru dumneavoastră lucrează, nu-i așa? 

Gunilla încuviinţă din cap. 

— Atunci știți că a fost plecat mult, că lucra seara și se 
odihnea ziua... Ne-am distanțat. 

— AȘ putea să-i schimb programul, dacă asta e problema... 

Sara clătină din cap. 

— Nu e vorba despre asta, v-am spus deja că nu mai suntem 
împreună... 

Era o nuanţă de jignire în vocea ei. 

— De ce, dacă nu sunt indiscretă? 

Sara se întoarse spre Gunilla, se opri și își dădu jos ochelarii 
de soare. Gunilla îi văzu ochiul. 

— Ce s-a întâmplat? 

— Ce credeți că s-a întâmplat? 

Gunilla se uită cu atenţie la ochiul învineţit. 

— Lars? 

Sara nu răspunse, își puse ochelarii la loc și continuă să 
meargă. 

— Am început să caut prin lucrurile lui, lucrurile lui personale. 
Încercam să găsesc ceva care să explice această schimbare. 

Gunilla era numai ochi și urechi. 

— Cu cât mi-am intensificat căutările, cu atât mai clar mi-a 
devenit faptul că se ocupa cu ceva ce nu făcea parte... cum să 
zic, nu făcea parte din sarcinile lui de lucru. 

— Ce vrei să spui? 

— Vreau să spun că înțeleg despre ce e vorba. 

— OK, despre ce e vorba? 

Sara mergea cu capul plecat. Ridică privirea. 

— Sunt jurnalistă. 

— Da, știam deja. 

— În calitate de jurnalistă, este datoria mea să raportez 
abuzurile de putere. 

Gunilla ridică din sprâncene. 

— Oh, sună foarte nobil. 

Sara se avântă. 

— Știu cu ce vă ocupați... Puneţi microfoane, vă dedaţi la 
amenințări și urmăriri. 

— Acum nu prea mai înţeleg la ce te referi, zise Gunilla. 

— Mă refer la Sophie, mă refer la Hector. 

Sara habar n-avea cum stăteau lucrurile. Nu știa decât 
numele și informaţiile evazive pe care le obținuse ascultând 
înregistrările de pe calculator. Era conștientă că puseseră 
microfoane și, în plus, mai găsise niște informaţii neactualizate 
despre anchetele conduse de Gunilla în registrul poliţiei - mai 
mult de atât nu știa. Dar nu avea intenţia să dezvăluie acest 
lucru față de Gunilla. Era șansa ei să facă senzaţie, povestea 
asta avea s-o ajute să renunţe la articolele culturale care nu 
interesau pe nimeni și să acceadă la ceva mai bun. Avea de 
gând să facă jurnalism de investigaţie, să devină o persoană de 
încredere care să divulge abuzurile clasei aflate la conducere. 
Se simţea mai confortabil în acest domeniu, i se potrivea mai 
bine, o definea mai precis. 

Gunilla reuși să-și ascundă surprinderea. 

— Ce pot să spun e că ne ocupăm de mai multe anchete în 
momentul de față și că există câteva care, în această fază a 
operaţiunii, sunt clasificate ca fiind strict secrete, iar dezvăluirea 
unor astfel de informaţii este considerată un delict. Dacă ai 
nevoie de informaţii, ţi le vom furniza în timp, dar nu atâta 
vreme cât ne punem în pericol anchetele și colaboratorii care 
lucrează la ele. 

Sara scoase din mânecă un al doilea as. 

— Albert... Interogatoriul, secția de poliție din centru... Violul. 
N-are decât cincisprezece ani! 

Gunilla o privea ţintă. Sara îi citea fiecare mișcare a feței. 
Nimerise oare în plin? Posibil... 

— Ce-ai spus? 

— Ai auzit ce-am spus. 

Erik încercă să salveze situația. 

— E o anchetă în curs și ca atare e secretă. Această anchetă 
conţine multe elemente delicate. Tot ce-ai văzut sau auzit nu 
trebuie transmis mai departe spre publicare înainte de a obţine 
acordul nostru, zise el. 

Sara își păstră calmul. Intuia că lovise la ţintă și o scruta pe 
Gunilla cu privirea. _ 

— Microfoane plasate ilegal, Sophie... Incotro vă îndreptaţi, de 
fapt? 

Gunilla se uita fix la Sara; o umbră de tristeţe îi acoperi chipul. 

— Poftim? 

Sara simţea că nervozitatea o părăsise. Aruncă în joc și 
ultimul as. 

— Patricia Nordenstrâm: e oare un nume familiar? 

Gunilla încercă să menţină o mină neutră, dar în cele din 
urmă afișă un zâmbet lipsit de bucurie, rigid și artificial. 

— Patricia Nordenstrom a dispărut acum cinci ani, continuă 
Sara. A dispărut în timp ce lucrai cu ea. În documentaţie nu 
există nimic care să indice că dispariţia ei ar fi legată de cel 
poreclit „Regele pariurilor”, a dispărut în timp ce tu lucrai cu ea. 
Același lucru e valabil și pentru Sophie? O să dispară și ea? 

Sara mersese până la capăt. De fapt, n-avea nici cea mai 
vagă idee despre ce vorbește, știa doar că era ceva putred în 
toată povestea asta, înțelesese acest lucru imediat ce Lars 
începuse să lucreze la caz. Fusese mutat peste zi de la ordine 

publică la crimă organizată. Era dubios. Se transformase din 
Lars într-o persoană total străină, și asta era dubios... 

Gunilla părea să fi rămas cu privirea fixată pe Sara. Apoi se 
întoarse și plecă. Chiar și Erik rămăsese surprins și nu avusese 
altă soluţie decât s-o urmeze. 

e 

Gunilla era abătută când ieșiră din parcare și porniră înapoi 
spre oraș. 

— Vai de tine, fată amărâtă, zise ea pentru sine. 

Erik conducea fără să scoată o vorbă. 

— De ce acum? continuă ea. 

Erik știa că nu se aștepta să primească vreun răspuns din 
partea lui. 

— Chiar nu-și dă seama? 

Gunilla privea în gol. 

— Aceeași poveste încă o dată? continuă ea. 

Trecură pe lângă turnul Kaknăstornet. 

— Cum o fi făcut rost de toate informaţiile astea? 

Gunilla oftă și căzu pe gânduri. 

— La naiba, șopti ea. 

— Patricia Nordenstrâm? Cum a aflat despre ea? întrebă Erik. 

Gunilla trase în jos apărătorul de soare. 

— Informaţia poate fi accesată din registrul poliţiei. Mai sunt 
câteva detalii de care n-am reușit niciodată să scap. Nu știu 
exact cum a aflat, poate că a făcut pur și simplu o cerere. Darn- 
are oricum nicio importanţă. A înțeles lucruri pe care n-ar fi 
trebuit să le înţeleagă. 

— O fi ajutat-o Lars? 

— Nu știu, nu cred însă... Ai văzut ce i-a făcut. 

Gunilla reflectă câteva secunde. 

— Ce-a zis înainte s-o menţioneze pe Patricia? 

— Microfoane... 

— Înainte de asta? 

— Albert... 

— De unde știe despre Albert? întrebă ea. 

Erik nu avea niciun răspuns. 

Gunilla oftă, împingând în sus apărătorul de soare. 

— Lars poate să mai aștepte. Îl lăsăm să-și vadă de treabă, la 
distanţă... ca de obicei. Sara însă... 

Erik viră și intră pe Strandvägen. 

— Poate că e momentul să-l iniţiem pe Hans. 

Erik mormăi aprobator. 

— La naiba! șopti ea din nou pentru sine. 

e 

Ralf Hanke era în toane rele. Era cufundat într-o tăcere 
compactă, ca de fiecare dată când i se întâmpla acest lucru. Cei 
din jurul lui îi percepeau starea de spirit ca pe un fir electric pe 
un stâlp de înaltă tensiune. Toată lumea se ținea la distanță. 

Privea spre centrul Münchenului prin fereastra panoramică de 
la etajul șapte. Peisajul era nebulos. Marginea de jos a norilor 
cenușii se afla aproape la același nivel cu el. Dacă s-ar fi găsit 
cu câteva etaje mai sus, n-ar fi văzut nimic - ceea ce poate ar fi 
fost destul de plăcut. Deseori privea acest peisaj când nu reușea 
să-și pună ordine în gânduri. | se întâmpla foarte rar să observe 
ceva concret, dar îi venea mai ușor să reflecteze cu lumea la 
picioare. Astăzi purta un pulover tricotat. | se întâmpla rar, dar 
când se întâmpla, se simţea confortabil. Poate pentru că era 
plăcut să scape de costum, să se simtă în largul său. Dar 
puloverul tricotat avea și un alt efect asupra lui. Il ajuta să-și 
limpezească gândurile, să acţioneze cu sânge rece, să fie mai 
agresiv, exact ca astăzi. lar gândurile limpezi și reci însoţite de o 
dispoziție agresivă înlesnesc simțitor luarea de decizii. 

Interfonul scoase un bâzâit. 

— Domnule Hanke? 

Vocea calmă a secretarei răsună în încăpere. 

— Spuneţi, domnișoară Wagner. 

— A sosit domnul Gentz. 

Ușa de la birou se deschise. Roland Gentz intră și merse până 
în faţa unui fotoliu pe care se așeză, scoțând niște hârtii din 
diplomat. Nu se salutară. Nu se salutaseră niciodată. Și asta nu 
din lipsă de politeţe, ci, pur și simplu, dintr-o înţelegere tacită 
cum că așa trebuiau să se poarte în afaceri - doi bărbaţi care nu 
se salută. 

Ralph rămăsese la fereastră. Vremea închisă și problemele pe 
care le avea pe cap îl făceau să tânjească după un păhărel. Privi 
în depărtare, spre oraș. 

— Vrei un pahar de tărie? 

Roland ridică privirea din hârtii, mirat de întrebare. 

— Oare când am încetat să mai bem în timpul zilei? întrebă 
Ralph. 

Roland se gândi. 

— Cam prin anii nouăzeci... Cam tot pe atunci când a încetat 
să mai fie la modă cravata, cred. 

Ralph se îndreptă spre birou. 

— Două lucruri bune, oftă el. 

Se așeză. 

— Deci? 

— OK, de ce nu? 

Ralph apăsă pe butonul interfonului. 

— Domnișoară Wagner? Două pahare de single malt fără 
gheaţă. 

— Imediat, domnule Hanke. 

Ralph își împreună mâinile cu un aer îngăduitor. Roland 
răsfoia prin hârtii. 

— Am primit plata pentru cele trei galerii din Marea Britanie... 
Avem în continuare probleme la Hamburg cu construcţia 
podului... E vorba de hidraulică, o să dureze. O să obţinem 
contractele cu americanii, dar și în cazul ăsta trebuie să avem 
răbdare, toată lumea vrea să participe. 

Ralph asculta ușor absent, își întorsese scaunul și se uita din 
nou pe fereastră. Roland vorbea mai departe în fundal. După 
câteva minute, Ralph îl întrerupse. 

— Asta poate să mai aștepte... Care e situaţia în Suedia? 

Roland ridică privirea din hârtii. 

— Suedia? Nimic nou... 

— Care sunt ultimele evenimente? 

Roland își adună gândurile. 

— Tovarășul lui Mikhail e în spital... 

— O să vorbească? 

Roland clătină din cap. 

— Nu. 

— De unde știi? 

— Așa zice Mikhail. 

— N-am mai auzit nimic de la ei. 

Roland nu răspunse. 

— Și mediatorul, tipul cu armele? 

Roland se foi în scaun. 

— Ralph, pot să-ţi spun ce cred eu? 

Ralph privea orașul pe fereastră. 

— Te rog. 

— Ce-ar fi să renunţăm la toată treaba asta? Ne afectează 
celelalte afaceri, iar gradul de risc crește pe zi ce trece... Și, în 
plus, proiectul e neînsemnat ca mărime... Hai să-l lăsăm 
deoparte și să ne concentrăm pe treburile importante. 

Ralph își învârti scaunul spre Roland. 

— Cum îl cheamă pe tipul ăla pe care l-am cumpărat? 

Roland se întreba dacă Ralph auzise vreun cuvânt din ceea ce 
tocmai îi spusese. 

— Carlos, Carlos Fuentes. 

— Cine e? 

— Un oarecare, proprietarul câtorva restaurante. E pe post de 
paravan pentru Hector, dar nu știu exact cum. 

— Hai să ne mai folosim de el. 

— Cred că e deja uzat. 

— De ce? 

— El a fost cel care l-a pus pe Hector să vină la restaurant ca 
să fie prins de Mikhail și de tovarășul lui. Nu cred că sunt atât de 
nătărăi încât să creadă că a fost o coincidenţă. 

— E mort? 

Roland dădu din umeri. 

— E posibil... 

Se auziră bătăi ușoare în ușă. Domnișoara Wagner intră cu o 
tavă și două pahare de whisky cu fundul gros. Îi servi și apoi 
ieși. 

Nu băură imediat, adulmecară mai întâi. Ralph bău primul, 
Roland după el. Inghiţiră și lăsară gustul să le mângâie simţurile. 
Acesta e atuul unui whisky - are un gust care impresionează și 
care creează iluzia unor amintiri false și a unor sentimente 
dramatic de frumoase despre lucruri ce sunt imposibil de 
obținut. Acesta ar putea fi motivul pentru care un anumit tip de 
romantici s-au prăpădit bându-l. 

Puseră paharele jos. 

— Avem pe cineva în Spania? întrebă Ralph. 

— Ce vrei să spui? 

— Avem pe cineva cum e Mikhail în Spania? 

Roland clătină din cap. 

— Nu. 

— Găsește pe cineva. Vreau să avem pe cineva acolo în 
stand-by, o persoană care să poată acţiona rapid. 

— În ce fel? 

— Prin violenţă. Poate doi sau trei tipi. 

— Nu sunt de acord, zise Gentz încet. 

Ralph nu replică. Sub ei se auzea vuietul mocnit ce se ridica 
din centrul orașului. 

— Și tipa? Cine este, ce știm despre ea? 

— Nimic... E doar o femeie, vrei să aflu detalii? 

Ralph reflectă, ducând paharul la gură. 

— Da. 


20. 


Un bujor alb tocmai înflorise. Era nespus de frumos, mare și 
larg, simetric și visător. Tommy Jansson îl privea. Stătea într- 
unul din scaunele albe de lemn, în grădina Gunillei. Masa de 
afară se afla într-un separeu al grădinii care mirosea îmbietor a 
trandafiri și a clematite. 

Tommy Jansson era șeful departamentului de informaţii din 
cadrul Direcţiei de Combatere a Crimei Organizate, departament 
în care Gunilla lucrase în ultimii paisprezece ani. In mod formal 
era șeful ei, un tip dur care conducea mașini americane și avea 
un revolver 357 la brâu. În viaţa particulară era ca un copil, dar 
în ceea ce privește munca, era un profesionist desăvârșit. 
Gunilla îl aprecia foarte mult ca șef, dar și ca prieten și coleg. 

Gunilla puse pe masă un platou cu prăjituri cu scorţişoară. 
Tommy aşteptă până se așeză în faţa lui. 

— Am auzit că te-au poreclit „mama”. 

Gunilla zâmbi. 

— Cine ţi-a zis? 

— Fratele tău. L-am sunat pe drum spre tine, ca să-mi fac o 
idee despre cum vă merge. 

Gunilla se foi în scaun. 

— De ce l-ai sunat pe el? 

— De-aia. 

Gunilla turnă ceai englezesc în ceașca lui Tommy. El sorbi un 
pic înainte să înceapă să vorbească. 

— A trecut ceva vreme. Lumea pune întrebări. 

— Da? zise Gunilla. 

— Procurorul așteaptă să-i dai material. 

— Tommy, tu știi cum lucrez eu, știi că nu vreau să predau 
ceva ce nu este îndeajuns de copt vreunui procuror stresat care 
n-o să priceapă o iotă și o să folosească greșit informaţia, astfel 
ca până la urmă să nu mai rămânem cu nimic. 

— Inţeleg, dar sunt presat din toate direcţiile. Nu pot să te 
acopăr tot timpul. 

Păsările ciripeau în copaci, iar glasurile lor îţi dădeau un 
sentiment de liniște. Gunilla îl scrută cu privirea. 

— Să mă acoperi? 

— Ştii ce vreau să spun. 

— Nu, nu știu. 

Tommy se uită ţintă la ea. 

— Procurorul nu e singurul care pune întrebări, continuă el. Și, 
în plus, mai și împrăștie teoriile în toate direcțiile. Asta creează 
nesiguranță. 

— Berit Stâhl? 

Tommy încuviinţă din cap. 

— Ce zice? 

— Chiar vrei să știi? 

Gunilla nu răspunse. Tommy încercă să găsească o poziţie 
mai confortabilă pe scaunul de lemn. 

— Zice că nu înţelege de ce ţi s-a dat mână liberă. 

— Și tu ce zici, Tommy? 

— Ce-am susţinut dintotdeauna și anume, că ești unul dintre 
cei mai buni oameni pe care îi am. 

— Și atunci ea ce zice? 

Tommy bău o gură de ceai și își sprijini ceașca pe genunchi. 

— Că nu există nicio indicație în acest sens. 

— In ce sens? 

—A trecut în revistă toate cazurile tale din ultimii 
cincisprezece ani și a zis că procentajul anchetelor conduse de 
tine care s-au încheiat cu o condamnare e cu mult sub medie. 

Gunilla oftă. 

— Exact cum îţi spuneam mai devreme. Altceva? 

— Asta-i tot. 

— Nu, nu cred... 

Gunilla rămase cu ochii fixaţi pe Tommy. Acesta lăsă privirea 
în jos. 

— Mai zice că motivul pentru care tu lucrezi în felul cum 
lucrezi, cu propriul grup, fără amestecul altora, în clădiri private 

etc., e că vrei să construiești o organizaţie al cărei șef să poți 
deveni când se reorganizează poliția peste câţiva ani. 

— Da? Și? 

Tommy dădu din umeri. 

— Îți zic ce-a spus. 

— Ce, că am ambiţie? 

Tommy oftă. 

— Nimănui nu-i pasă... deocamdată. Dar dacă va continua să 
fie cu gura mare, cineva o să devină nervos și o să înceapă să 
pună întrebări. 

Tommy începu să șoptească. 

— Gunilla, dacă întâmpini greutăţi, dacă nu ai atâta material 
cât ai vrea, trebuie să-mi spui. Te-am apărat dintotdeauna și o 
s-o fac și de data asta... Dacă văd însă că nu ești deschisă și 
sinceră cu mine... 

— Nu-ţi face griji, zise ea încet. 

Tommy își trecu o mână prin păr. 

— Nu-mi fac griji... 

Gunilla izbucni în râs. 

— Ba vezi bine că-ţi faci. 

El nu-i răspunse. 

— Tommy, hai să menţinem înțelegerea pe care am avut-o la 
început... 

— Ce înțelegere am avut? 

— Că n-am nevoie să raportez, zise Gunilla. 

— Cine a zis că am venit aici ca să-mi dai raportul? 

— Ce altceva te-ar fi putut aduce aici? Prăjiturile? 

— Da, prăjiturile. 

Niciunul dintre ei nu zâmbi. 

Tommy căzu pe gânduri. Gunilla și el erau egali, gândeau la 
fel și aveau aceleași păreri. Nu-și împărtășeau toate astea, erau 
multe lucruri pe care nici măcar nu aveau nevoie să și le spună. 
Știau că, în linii mari, vedeau lucrurile în același mod. 

Tommy întrerupse tăcerea. 

— Vreau să știu cât de departe ai ajuns și când crezi că o să 
poţi avea dovezi destul de clare pentru anchetă... Și mai vreau 
să-mi spui dacă ai nevoie de ceva. 

Gunilla simţi cum o învăluie răceala. 

— Să-ţi fie rușine, zise ea. 

Tommy își luă o mină nevinovată. 

— Ce? 

— Știu ce încerci să faci, dar n-o să-ţi reușească. 

— Ce tot zici acolo, Gunilla? 

— Dacă îţi imaginezi că poţi aduna informaţii ca să poţi pasa 
cazul altcuiva, te înșeli. 

Tommy clătină din cap. 

— N-am venit aici ca să te dau afară. 

— N-am zis asta, dar înţeleg care-i treaba. 

— Care-i treaba? 

— lţi acoperi spatele, aduni informaţie și dacă se dovedește 
că lucrurile nu merg cum vrei tu, mă înlocuiești. Te-am mai 
văzut făcând treaba asta și înainte. 

Tommy începea să se enerveze. 

— Termină odată cu jocul ăsta! 

— Tu ești cel care trebuie să termine, Tommy. Eu vorbesc 
serios și nu am nicio intenție să mă răzgândesc. Avem o 
înțelegere. Nimeni și nimic nu schimbă acest lucru... cu atât mai 
puţin Berit Ståhl. 

— Ce-ți pasă de ea? zise Tommy. 

Gunilla se relaxă. 

— Multumesc... 

El clătină din cap. 

— Nu-i nevoie să-mi multumeşșşti. Se pare că interpretezi greșit 
înțelegerea noastră. 

Dintr-o grădină vecină se auzeau râsete de copii. 

— In ce sens? 

— Că e legat în primul rând de mine și de ceilalți șefi. 

Gunilla nu răspunse. El o privi cu insistenţă. 

— Ești în rahat, zise Tommy. 

Gunilla strâmbă din nas. 

— Ce fel de limbaj mai e și ăsta? 

— Ești sau nu? 

Gunilla scutură din cap 

— Nu, nu sunt, răspunse ea în șoaptă. 

Avuseseră sute de astfel de convorbiri de-a lungul anilor, 
toate pe aceeași temă - Tommy voia să controleze situaţia, iar 
Gunilla nu voia să-l lase să preia controlul. 

— Cum se simte Monica? întrebă Gunilla pe un ton blând. 

Tommy își aţinti privirea asupra grădinii. 

— Se simte bine, niciun semn direct deocamdată. 

— Ce zic doctorii? 

Tommy o privi în ochi. 

— Că nu știu, dar că știu, cam așa ceva. 

— Și asta ce înseamnă? 

Vocea lui Tommy se stinse. 

— Că are boala, că SLA e incurabilă, că în curând vor apărea 
primele simptome. 

Gunilla vedea cât era de mâhnit. Tommy privi în ceașcă. 

— Ştii ce e cel mai rău? întrebă el cu voce slabă. 

Gunilla clătină din cap. 

— Mi-e mai frică decât îi e ei. 

Apoi se așternu din nou tăcerea. Insectele zumzăiau, frunzele 
copacilor fremătau în vânt, păsările ciripeau. 

Tommy goli ceașca, o așeză pe masă și se ridică. Redevenise 
șeful ei. A 

— Sunt de partea ta, Gunilla. Insă trebuie să-mi ceri ajutor, 
dacă ai nevoie. 

Tommy ieşi din separeul grădinii şi dispăru spre poartă. 
Gunilla îl urmări cu privirea. În spatele ei bâzâia un bondar. 

e 

Era trei și jumătate dimineaţa. Lars forță ușa de la terasă. 
Treaba merse repede, căci știa procedura. Işi dădu jos pantofii, 
făcu câţiva pași în sufragerie în șosete. Toată lumea era 
adormită. Se furișă până la lampa cu picior de lângă canapea și 
căută atent cu privirea. Găsi microfonul minuscul și subţire pe 
care îl instalase Anders și îl desprinse cu grijă, ţinându-l între 
degetul mare și arătător. Îi dădu drumul într-o punguliţă de 
plastic pe care o puse în buzunar și se retrase din nou către ușa 
de la terasă. Avu o străfulgerare și fu nevoit să se oprească. Nu 
era un gând ce putea fi exprimat prin cuvinte, ci doar prin 
senzații, ceva de genul: /a naiba... Sophie doarme la etaj. 

Lars se îndreptă spre scară, fu atras în acea direcţie fără 
drept de apel. Urcă treptele tiptil. 

Ușa de la camera ei era întredeschisă. Lars se apropie cu 
urechea și ascultă. Dinăuntru răsuna respirația ei calmă. 
Impinse ușor ușa, totul se petrecea în tăcere deplină. Făcu un 
pas înainte pe mochetă. 

Era întinsă în faţa lui, aproape la fel ca data trecută, pe spate, 
cu părul răspândit pe pernă, la doar câţiva metri distanţă de el. 
Incepu să ezite. Ce căuta el acolo... Ce se pregătea să facă... 

Însă... Se uită la ea, văzu cât era de frumoasă și dorinţa puse 
stăpânire pe el, iar ezitarea dispăru. Ar fi vrut să se cuibărească 
lângă ea, să-i spună că se simţea rău. Poate că asta i-ar alina 
suferinţa. Un sunet îl trezi din fantezie. Era un fâlfâit care venea 
din spatele perdelei. Un fluture de noapte. Aripile i se zbăteau, 
lovindu-se de geam, în timp ce ducea o luptă grea ca să poată 
ieși afară, atras de lumina palidă pe care o răspândeau stâlpii de 
iluminat. 

Inima îi bătea regulat, respiraţia îi era calmă... Se așeză în 
genunchi și apoi începu să înainteze spre ea în patru labe. Cu 
grijă, cu grijă, în curând avea să-i simtă mirosul. Incepu să aibă 
erecţie, îi veni ideea să-i pună mâna la gură... să se urce peste 
ea, să... Nu, nu așa. Lars se blestemă. Insă ar fi putut... Nu, nu 
putea... sau putea? Se luptă cu impulsul, dar, ca și în restul 
zilelor săptămânii, acesta îl învinse și acum. 

Încă stătea în genunchi când își descheie nasturele de la 
pantaloni, trase fermoarul în jos și își vâri mâna stângă înăuntru. 
Nu voia, dar pur și simplu nu se putea abtine. Lars închise ochii 
și făcu dragoste cu Sophie în imaginaţia lui. Ea îi rostea numele 
printre suspine, îl implora să nu se oprească, îi mângâia spatele, 
îi spunea că îl iubește. Aripile fluturelui de noapte se izbeau de 
perete. Lars trimise un sărut în aer și își dădu drumul. Urmă o 
senzaţie de zădărnicie totală. 

Cobori treptele cu grijă, se deplasă tiptil pe podeaua din 
sufragerie și părăsi casa prin același loc prin care intrase. 

e 

Nu erau în stare nici măcar să se privească în ochi. Lui Anders 
îi atârna capul, iar Hasse ofta aproape la fiecare răsuflare. 
Stăteau în Honda lui Anders care era parcată pe strada 
Bastugatan. Hasse întrerupse tăcerea. 

— Ai mai făcut asta? 

Anders privi în gol în întuneric, încuviințând din cap. 

— Și cum e? 

Anders nu voia să vorbească despre asta. 

Căută în buzunar. Întinse palma către Berglund. Erau niște 
pastile albe. 

— Ce-i asta? 

— Ajută. la două. 

— Eu nu iau niciodată pastile. 

— Eşti prost sau ce-ai? 

Hasse nu înțelegea. 

— Ce? 

— la-le! 

Anders țipase. Apoi oftă, se sprijini de portieră și continuă să 
privească în gol. Hasse luă pastilele și le înghiţi. 

Timpul trecea încet; se târa, ca și când ar fi trecut prin pereţi 
groși, masivi, ca și când ar fi vrut să-i facă să sufere. Sau poate 
voia să le ofere ocazia să aleagă. Anders detesta această 
senzaţie. Se uita nerăbdător la ceas. Cu cinci minute înainte de 
ora stabilită, deschise portiera. 

— Hai să mergem. 

leșiră din mașină, se apropiară de ușa imobilului, formară 
codul corect și o porniră în sus pe scările de piatră. 

Pe ușă scria Dahl. Dedesubt, era un bilețel lipit cu scotch pe 
care putură citi S. Jonsson. 

Ascultară câteva clipe. Anders începu să meșterească la yală. 
Nu tremura și nici nu ezita, tabletele își făcuseră efectul. Yala 
cedă. Rămaseră tăcuţi, ascultând și încercând să distingă 
sunete suspecte. 

Anders puse mâna pe clanţă, apăsă cu grijă până când ușa se 
întredeschise, așteptă o vreme, pe urmă o deschise numai cât 
să se poată strecura amândoi înăuntru. 

Anders și Hasse stăteau nemișcaţi în hol. La dreapta se afla o 
bucătărioară îngustă, cu o masă adunată lângă fereastră, două 
scaune pliante și fără prea multe dulapuri. Era o garsonieră de 
dimensiuni reduse. Anders făcu un pas înainte. Văzu un 
televizor, o canapea, un tablou, o lampă cu picior... În spatele 
unei draperii se afla un pat. Acolo dormea Sara, i se auzea încet 
respirația. 

Își dădură jos pantofii și se furișară în tăcere prin cameră. 
Anders se așeză pe vine și deschise o învelitoare din Gore-Tex. 
Înăuntru, înfășurată în pânză moale, se afla o seringă. O ridică 
încet și dădu la o parte apărătoarea de plastic care proteja acul. 

Hasse era în spatele lui. Nu mai respira așa de greu, tabletele 
își făcuseră efectul și în cazul lui. Anders se ridică. li aruncă o 
privire lui Hasse, acum e momentul. Începură să se deplaseze 
fără pic de zgomot spre pat. 

Sara dormea pe burtă și sforăia ușor. Hasse se îndreptă spre 
capul patului, dădu la o parte draperia cu grijă și se postă lângă 
partea superioară a corpului ei, pregătit să o prindă în caz că s- 

ar fi trezit. Anders se așeză în tăcere la picioarele patului. 
Trebuia să ridice plapuma; făcu mai întâi o încercare, ridică un 
centimetru sau doi. Sara nu se mișcă; dormea adânc. Anders nu- 
i vedea picioarele, așa că mai ridică un pic. Femeia lovi cu 
piciorul din reflex în somn. Anders sări speriat. Unul dintre 
picioare îl scărpina pe celălalt, iar Sara mormăia ceva; părea să 
fie o dojană, ca și cum ar fi certat pe cineva. Apoi se făcu 
tăcere. Anders și Hasse se uitară unul la celălalt. Anders trase 
adânc aer în piept, se concentră, apucă seringa bine cu mâna 
dreaptă, cu arătătorul și degetul mijlociu pe marginile de plastic 
și degetul mare pe vârf. Ultima mișcare pe care o făcuse Sara îi 
lăsase piciorul dezvelit. Anders îi făcu semn lui Hasse să se 
pregătească. Hasse se postă cu picioarele depărtate și cu 
braţele în aer. 

Anders se uită la seringă. Lichidul era transparent, supărător 
de transparent. Așteptă, ca și cum ar fi ezitat, ca și cum se 
întreba ce căuta acolo. Apoi îndreptă acul subţire spre talpa 
dreaptă a Sarei și înfipse acul cam un centimetru. Sara tresări 
când simţi durerea, dar Anders îi prinse piciorul și îl ţinu strâns 
în timp ce Hasse, cu toată greutatea corpului, îi imobiliza brațele 
pe pat. Sara ţipă în saltea când Anders îi injectă lichidul în corp. 
Sara protestă și începu să tremure, iar Anders îi scăpă piciorul 
din prinsoare, cu seringa înfiptă în el. Sara lovi instinctiv cu 
ambele picioare. Acul se rupse și seringa zbură cât colo. 
Adunându-și toate puterile, Hasse încerca s-o imobilizeze. 

Trecu un șir de secunde nesfârșite înainte ca drogul să-i 
ajungă la inimă și să-i cauzeze un infarct. Sara încetă să mai 
tipe și să mai lovească. Se lăsă o tăcere mai apăsătoare decât 
vreunul din ei și-ar fi putut închipui. 

Cei doi o priviră pe femeia care zăcea în pat pe burtă, apoi se 
uitară unul la celălalt. Hasse îi dădu drumul și făcu un pas 
înapoi, îndepărtându-se de ea. 

— La naiba, șopti el. S-a moleșit de tot! 

Se mai îndepărtă câţiva pași. 

— Moale râu..., zise el cu ochii fixaţi pe Sara. E moartă? 

Anders se ridică și o privi. Era întinsă în aproape aceeași 
poziție în care fusese când intraseră în cameră. Avea capul pe 
pernă, părul un pic ciufulit, faţa răsucită spre dreapta. Se holba 
la draperie. 

— Da... e moartă. 

Rămaseră pe loc, nemișcaţi, fără vreun motiv anume; era 
doar senzaţia că nu voiau să plece de acolo, că ar fi preferat să 
oprească timpul, să-l dea înapoi, să repare tot ce făcuseră. Se 
holbau la actul pervers pe care îl săvârșiseră. Hasse înghiţi în 
sec, dar Anders fu primul care își veni în fire. 

— Găseşte seringa, trebuie să fie pe aici pe undeva. 

Hasse nu părea să priceapă și îl privi întrebător pe Anders. 

— Seringa, trebuie să găsim seringa! 

Hasse începu să caute. Anders se așeză din nou, apropiindu- 
se de piciorul Sarei cu o lanternă minusculă în gură. Își dădu jos 
mănușa și trecu mâna încet peste talpa piciorului. Găsi acul 
rupt, îl trase afară cu degetul mare și cu arătătorul, așa cum 
tragi un ghimpe din piciorul unui copil într-o zi de vară. 

Hasse găsi seringa un pic mai încolo. Făcură turul 
apartamentului, căutând cu atenţie în dulapuri și în sertare. 
Anders îi găsi aparatul de fotografiat, care era ascuns într-o 
cutie de bijuterii. Mai găsi niște însemnări și un jurnal pe care le 
vâri în geacă. 

Făcură curat după ei, plecară din apartament și o porniră la 
drum cu mașina în Stockholmul învăluit în întuneric. Anders 
duse receptorul la ureche. 

— E gata, zise el. 

Gunilla avea vocea slabă, poate din respect sau poate pentru 
că tocmai fusese trezită din somn. 

— Ştii că totul are un scop nobil. Mai nobil decât ţi se pare ţie 
acum. 

Anders nu răspunse. 

— Cum te simţi? 

Chiar se purta ca o mamă. Nu ca mama lui, ci ca mama 
altcuiva. 

— Cum m-am simțit și data trecută. 

— Și ce s-a întâmplat atunci a avut un scop nobil. lar cele 
două sunt întrețesute, îți dai seama de asta, nu? A fost un rău 
necesar, altfel riscam să pierdem totul. 

Fu rândul lui Anders să rămână tăcut. 

— Era ori ea, ori noi, Anders. Știa de treaba cu Patricia 
Nordström. 

Anders se trezi la viață. 

— Poftim? 

— Da. 

— De unde? 

— Nu știu, dar cred că a găsit ceva prin registre. 

— Și Lars? Ce știe? 

— Habar n-am. Poate mai mult decât bănuim noi. 

— Reprezintă un pericol? 

— Tu ce crezi? 

— Instinctul îmi zice că nu... Dar cine știe... 

— Exact, cine știe... 

O auzi oftând. 

— Și Hans cum se simte? întrebă ea. 

Anders îl privi pe Hasse care stătea cu capul plecat, cu faţa 
total lipsită de expresie și conducea mașina prin noapte. 

— Cred că e OK. 

— Bine, zise ea încet. 

(J 

Se învârtiră cu mașina prin oraș, răsuflând greu, cu ochii în 
gol... Niciunul din ei nu voia să se ducă acasă și să fie singur. 
Hasse era amărât. Anders băgă de seamă și îl bătu de câteva ori 
pe umăr. 

— O să treacă. 

— Când? mormăi Hasse. 

— Peste câteva zile, minţi el. 

Hasse conducea în întunericul nopții. 

— Poţi să-mi povestești toată tărășenia acum? zise Hasse. 

— Ce vrei să știi? 

— Totul, șopti el. 

— Ca de exemplu? 

— Pentru început, spune-mi de ce aţi omorât-o pe blondă, pe 
femeia Regelui. Că voi i-aţi făcut de petrecanie, nu-i așa? 

Vorbea cu voce joasă, aproape în șoaptă. 

Anders își dădu seama că piciorul drept îi tresărea nervos și 
se controlă. 

— N-am avut încotro. Îl văzuse pe unul dintre ai noștri 
lichidându-l pe unul dintre oamenii lui Zdenko. 

— De ce l-aţi lichidat? întrebă Hasse. 

Anders se șterse la ochi. 

— Era un haos total... Nici nu-mi mai aduc aminte tot ce s-a 
întâmplat. 

Anders își aruncă privirea pe fereastră. Casele pe lângă care 
treceau deveniră dintr-odată amenințătoare. 

— Mai întâi l-am avut în vizor pe un tip din anturajul lui 
Zdenko. Am încercat să-l convingem să-l toarne, dar tipul făcea 
joc dublu. Ne-a tras-o rău de tot. Eu mă bazam pe el sută la 
sută, Gunilla și Erik la fel... Dar el era loial faţă de șeful lui. Ne 
înșelaserăm în toate privințele. Când ne-am dat seama, totul se 
ducea de râpă, era gata să pierdem totul. Atunci am început s-o 
abordăm pe Patricia Nordström, prietena lui Zdenko. Ne-a ajutat 
să obținem ce voiam. Eu am aranjat sinuciderea trădătorului. 

Anders își drese vocea. 

— Dar tipa a văzut totul. S-a isterizat, a început să ţipe și să 
amenințe că spune totul poliţiei... Treaba se împuţise rău. 

— Și ce-aţi făcut? 

Anders îl privi pe Hasse, lăsând tăcerea să vorbească. 

— Cum? 

Lui Anders nu-i făcea plăcere să-și aducă aminte. 

— Exact cum am făcut cu jurnalista, seara asta mi-a dat o 
senzaţie naşpa de dejă-vu... Dar înainte l-am împușcat în cap pe 
nemernicul ăla de Zdenko pe arena Jägersro... Mi-am pus o 
perucă. Povestea pe care ai citit-o în presă și tot restul nu sunt 
decât rahaturi. Am încasat o mare parte din averea lui, tot pe ce 
am putut pune mâna. 

— Și blonda unde a dispărut? 

Contururile estompate ale orașului începeau să prindă formă 
odată cu apariţia primelor raze de soare la orizont. 

— Pe fundul mării, zise Anders ca pentru sine însuși. 

e 

Avu din nou o senzație neplăcută când se trezi. Se grăbi să 
iasă din pat, ca și cum camera ar fi fost atinsă de vreo boală 
contagioasă. 

Sophie își pregăti o ceașcă de ceai, se îndreptă spre scara de 
la beci, scoase monitorul din ascunzătoare și îi dădu drumul. 
Avea aceeași rutină în fiecare dimineaţă. Îl ţinea în fața sa într-o 
mână, când se întoarse în bucătărie, sorbind din ceaiul fierbinte. 
Brusc, apăru o imagine. Era noapte, un bec din stradă împrăștia 
o lumină slabă în sufragerie. Un bărbat în haine închise la 
culoare trecu pe lângă cameră, îndreptându-se spre scări, apoi 
filmul se termină. Nu durase decât patru secunde. Inlemni de 
frică și puse ceașca jos ca să n-o scape. Toate puterile o 
părăsiseră. Urmă un nou film, același bărbat care venea din 

sensul opus, dinspre scări, îndreptându-se spre sufragerie, apoi 
dispăru din imagine. 

Frica pe care o simțea nu era cea obișnuită. Era diferită. Era o 
spaimă care o făcea să o ia cu rău de la stomac, care îi dădea 
amețeli și îi crea în același timp o senzaţie de epuizare. Se mai 
uită o dată, filmul era întunecat și neclar. Ostil și ameninţător. 
Găsi butonul care dădea înapoi, apoi apăsă pe stop. Bărbatul 
încremeni într-o poză în care avea picioarele unul în faţa 
celuilalt. Avea părul ud, era transpirat. 

Era fără nicio îndoială Lars, polițistul... 

a 

Svante Cangren se bărbierea în baie, când auzi soneria noului 
său telefon mobil. Știa cine era, o singură persoană avea acest 
număr. Ținea aparatul la mică distanţă de crema de ras de pe 
obraz. 

— Carl Gustav, răspunse el. 

— Håkan la telefon... 

Svante trasă o linie cu lama de ras. 

— Cu ce te pot ajuta? 

— Am nevoie de mai multe informaţii despre tipul tău. 

— De ce? 

— Pentru că m-am folosit de metodele uzuale, am căutat și 
am întrebat, dar n-am dat de nimic. Speram să fie o persoană 
pe care s-o fi știut deja... dar se pare că nu e cazul. 

— Eu te-am plătit deja și tu mă suni să-mi spui că n-ai făcut 
nimic. 

— N-am zis asta. 

— Ba da. 

Svante se rădea între nas și buza de sus. 

— Am nevoie de o descriere mai detaliată. 

— Ți-am zis tot ce mi-aduc aminte. 

— Trebuie să ne întâlnim, vreau să-ți arăt niște poze. 
Împreună, putem să creăm un profil mai clar al tipului. 

e 

Svante stătea în mașină în parcarea de lângă Villa Källhagen. 
Avea geamul lăsat în jos. Pe aleea dintre restaurant și muzeul 
naval se perindau câţiva oameni. Bătea darabana cu degetele în 
volan - detesta să aștepte. 

O mașină de teren se opri în faţa lui. Dinăuntru cobori Håkan. 
Purta o cămașă gri și avea părul tuns scurt la spate și ras în 

părţile laterale. Ochii îi erau înfundaţi în ţeastă, aproape ca niște 
umbre. De pe partea pasagerului apăru un tip mărunt, cu 
aceeași frizură, dar mai în vârstă. 

— Facem o plimbare cu mașina mea? întrebă Svante, 
scoțându-și capul pe geamul lăsat în jos pe jumătate. 

Håkan clătină din cap. 

— Mergem pe jos. 

Svante cobori și-i întinse mâna. Hâkan era nervos, îl salută în 
grabă. 

— Acesta este colegul meu, Leif Rydbăck, zise el. 

Svante dădu mâna cu tipul mai mărunt. 

Cei trei ieșiră din parcare îndreptându-se spre canal. 

e 

Obiectivul aparatului de fotografiat captură câteva 
instantanee clare cu cei trei. Anders făcuse nu mai puțin de 
douăzeci de poze de pe bancheta din spate a maşinii sale. Il 
cunoștea pe tipul tuns scurt cu cămașă gri, chiar și pe cel mai 
mic de statură, dar... la naiba, nu-și mai aducea aminte cum îi 
cheamă. Îi mai văzuse cu siguranţă. Cel înalt se ocupase cu 
afaceri murdare pe vremuri. Anders încerca să-și aducă aminte. 
Numele îi stătea pe limbă. Fusese implicat într-o anchetă legată 
de mafia din sectorul restaurantelor, precum și de anumite 
persoane bănuite de acte de terorism. In contextul acesta îl mai 
întâlnise, dar nu ca terorist, ci ca un individ dubios care 
începuse să amenințe un grup de sirieni ce aveau restaurante în 
oraș... Cum naiba îl chema? Și ăla mai scund? Anders încercă 
să-și aducă aminte... dar nu reuși. 

Îl sună pe Reutersvărd, un fost coleg de la Serviciul de 
Informații. 

— Cum dracu' îl chema pe tipul ăla? 

— Zivkovic, Håkan Zivkovic. Se pare că s-a cuminţit. Are o 
firmă de securitate, oferă servicii de supraveghere pentru 
diverse companii de asigurări, urmărește oameni, mai ales la 
cererea partenerilor geloși ce vor dovezi fotografice care să le 
confirme  fricile. Mai are ceva legături cu foștii tovarăși din 
lumea interlopă și le pasează mici servicii din când în când. 
Totul se desfășoară însă în limitele normalului, după părerea 
noastră. 

— Ce tipi din lumea interlopă? 

— Suedezi. Cei pe care îi tot verificam, deși știam cu toţii că 
nu sunt periculoși. Conny Blomberg, Tony Ledin, Leffe Rydbăck 
și tipul ăla urât cu strungăreață, Calle Schewens... 

— Care dintre ei e scund, cu nasul borcănat, tuns scurt și cam 
la cincizeci de ani? 

— Cred că te referi la Rydbăck. 

— Zivkovic umblă cu ăștia și acum? 

— Nu știu dacă umblă cu ei, dar îi angajează pentru mici 
treburi din când în când. 

— E vreun ciripitor printre ei? 

— Da, Rydbăck toarnă pentru ceva bani și alte servicii. Stai la 
distanţă de Ledin și de Schewens, sunt prea agresivi, mai ales 
cu poliția. De Conny Blomberg nu știu nimic, în afară de faptul 
că se tratează singur pentru ADHD cu haşiş și că îi plac 
travestiții cu sâni. 

— Bine. Mersi, Reutersvărd, ne mai auzim. 

Reutersvărd nu voia să încheie convorbirea, i-ar fi plăcut să 
mai bârfească un pic și să pună întrebări indiscrete despre 
lucrurile cu care se ocupa Anders mai nou. Anders îi spuse că se 
apropia de un tunel și închise. 

Îi urmări pe cei trei cu privirea: se îndreptau spre muzeul 
naval. Le analiză înfățișarea. Zivkovic explica preocupat ceva, 
Svante se ţinea la distanţă, dar asculta, Leffe nu părea să 
asculte, stătea doar în preajma lui Zivkovic. 

Anders începu să reflecteze la ce vedea - Svante Cangren, 
Håkan Zivkovic și Leffe Rydbăck plimbându-se împreună în 
Djurgården? De ce? Svante ia legătura cu Hâkan și cu Leffe 
după ce a primit vizita lui Aron Geisler? Lucrează oare Aron și 
Svante Cangren împreună în vreun fel? Se cunosc? Dar care e 
rolul lui Zivkovic și al lui Rydbăck? Trebuie să execute ceva? 

Bărbaţii dispărură din vizorul lui Anders, care își mângâia 
barba, în timp ce mintea îi lucra la diferite teorii. 

... Sau poate că Aron Geisler îl șantajase pe Svante Cangren? 
Trebuie să fie vorba de șantaj în toată regula, altfel Svante s-ar 
fi adresat departamentului de securitate din cadrul companiei 
Ericsson sau ar fi luat legătura cu poliția. Nu făcuse însă acest 
lucru, ci îl contactase pe Hâkan Zivkovic ca să-l ajute să-l 
găsească pe Aron? Posibil... Dar n-aveau nicio șansă să-l 
găsească, Anders era sigur de asta. 

Își prinse câteva fire din barbă și începu să tragă de ele, 
întorcându-și teoria pe toate părțile. Merita să fie testată. 

Porni Honda și plecă spre oraș. Rămase blocat în trafic pe 
Strandvăgen și începu să scotocească printre contactele sale din 
lumea interlopă în căutarea numărului de telefon al lui Leffe 
Rydbăck, căci nu voia să se folosească de canalele obișnuite. 
Petrecu astfel multă vreme și fu nevoit să promită o grămadă de 
servicii scumpe la schimb înainte de a obţine vreun rezultat. 
Leffe răspunse după câteva secunde, scoțând un sunet scurt pe 
care Anders nu-l pricepu. 

— Rydbăck? 

— Cine vrea să știe? 

— Sunt Anders Ask. 

Urmă un moment de tăcere. 

— Nu cunosc niciun Anders... Task?. 

Anders auzea că Leffe se afla într-o mașină, probabil 
împreună cu Zivkovic. 

— Ba mă cunoști. Lucram la Serviciul de Informaţii când ai 
dat-o în bară cu sirienii și restaurantele lor. Eu am fost cel care 
te-a prins, și pe tine și pe idiotul ăla Håkan nu mai știu cum. 

— Mi-aduc aminte de tine, erai al dracului de tupeist... și de 
urât. 

Și tu tare bătut în cap, Leffe. Și un copil ar fi făcut o treabă 
mai bună. Cu ce dracu' gândești? 

— Ce vrei? mormăi Leffe. 

— Merg un pic la nimereală, dar am să-ţi pun o întrebare. 
Răspunsul îţi poate aduce ceva bani în buzunar, ce zici? 

— Încercarea moarte n-are. 

— Au apărut niște indivizi în oraș care se ocupă cu șantajarea 
a diferiţi șefi din companiile mari. Aron Geisler și Hector 
Guzman. Guzman are o editură în Gamla Stan. Ai auzit cumva 
de ei? 

Anders desluși cum Leffe acoperi receptorul cu mâna, șoptind 
ceva în fundal. Apoi reveni, încercând să se exprime calm și 
chibzuit. 

— Nu, nu cred. Cum ai zis că-i cheamă? 

— Hector Guzman; G-U-Z-M-A-N, are o editură în Gamla Stan. 
lar pe celălalt îl cheamă Aron Geisler. 


? joc de cuvinte intraductibil, task e un cuvânt vulgar în suedeză, ce face referire la 
organul genital masculin. (W.t.). 

Anders silabisi și celălalt nume de familie și auzi creionul lui 
Leffe scrijelind pe hârtie. 

— Habar n-am... Task, ia ascultă! 

— Da? 

— Marș acasă și trage-i-o lu' mă-ta. 

— Sigur. 

Leffe îi trânti receptorul în nas. 

e 

Erik era trist. | se întâmpla din când în când. Dintr-odată, 
devenea tăcut și se închidea în el. Era aproape imposibil să-l 
scoţi din cochilie. Acum că începea să îmbătrânească, poate că 
era cel mai potrivit mod de a aborda tristețea. În cazul lui Erik 
Strandberg însă, tristeţea se manifestase în acest fel încă din 
copilărie, de când le muriseră părinţii. Nu-i jelise deloc, nu știuse 
cum. Nici Gunilla n-o făcuse, dar ea, cel puţin, găsise un punct 
de sprijin. Ceva care să o ţină departe de depresii și alte stări 
întunecate. Nu știa exact ce era acest ceva, dar nici nu simțea 
nevoia să afle. Era puternică și intenţiona să rămână așa. 

Gunilla se simţise dintotdeauna responsabilă pentru el - 
simțea responsabilitatea de a-i oferi ceea ce nu-și putea oferi 
singur. Și se achitase de această responsabilitate, atât cât 
putuse, toată viața. 

Trecuse o veșnicie de când muriseră Siv și Carl-Adam 
Strandberg, mama și tatăl lor. Fuseseră împușcați de un bărbat 
în timpul unei vacanțe cu cortul în Värmland. Ucigaşul, Ivar 
Gamlin, era beat și plecase în pădure cu pușca după ce își 
bătuse soția. Dintr-un motiv neelucidat, împușcase cuplul 
Strandberg prin pânza cortului. Gamlin încercase să se sinucidă, 
dar împușcătura nu făcuse decât să-l desfigureze și să-l lase 
incapabil de a mai vorbi. A murit la începutul anilor nouăzeci în 
închisoare, ucis de un alt deţinut. Îi rupsese și mâinile și 
picioarele. N-au găsit pe nimeni în închisoare care să depună 
mărturie în legătură cu cele întâmplate. Nici paznicii n-au putut 
să explice cum reușise ucigașul să intre în celula lui Ivar Gamlin 
în miez de noapte. 

Gunilla îl privi pe fratele său stând în cel mai întunecat colţ al 
sufrageriei. Afară strălucea soarele, dar el se ascundea în 
semiîntuneric. 

Se duse în bucătărie și îi pregăti un prânz ușor, așa cum știa 
că-i place. Hering cu cartofi, pâine tare, bere brună și o sticluţă 

de tărie direct din congelator. În plus, o ceașcă de cafea, o felie 
de tort și, într-o zi ca aceasta, când era deprimat, un ziar pe 
care să mimeze că-l citește ca să nu fie nevoie să stea de vorbă 
cu ea. Întinse unt pe pâine cu grijă și răbdare, ca să nu se 
fărâmiţeze. Erik voia unt pe tot sandvișul, în fiecare colţișor. 
Puse farfuria cu hering, paharul de bere, pâinea și sticluta rece 
de tărie pe o tavă, o duse în sufragerie și o așeză pe masa de 
lângă fotoliul pe care stătea Erik. Gunilla își mângâie fratele pe 
obraz. Acesta bolborosi ceva. 

Se auzi soneria telefonului. Anders îi dădu un raport scurt și la 
obiect despre întâlnirea dintre Zivkovic, Rydbăck și Svante 
Cangren. Îi pomeni de teoria sa privind șantajul și de faptul că îl 
sunase pe Leffe Rydbăck și că îi dezvăluise numele lui Hector și 
Aron, precum și locul unde îi putea găsi. 

— Nu ne rămâne decât să așteptăm și să vedem dacă am 
dreptate, zise el și închise. 

Gunilla îl informă pe fratele său. Acesta nu răspunse; își vedea 
de sandviș. Gunilla se așeză la fereastră. Lumea de afară era 
plină de verdeață. 

— Trebuie să ne pregătim, zise ea. 

Cercetă grădina cu privirea. 

— O să-mi fie dor de flori, Erik, de bujori, de trandafiri... de 
toată grădina. 

El tocmai ridicase sticluța de tărie în mâna dreaptă. 

— Fii cu ochii pe asistentă, zise el cu voce răgușită și dădu 
băutura pe gât. 

Privirea ei zăbovea asupra trandafirilor de lângă gardul de 
lemn. 

— Poftim? 

El puse sticluța jos și răspunse cu un glas răgușit. 

— Trebuie să ai grijă să nu facă vreo mișcare, ţine-o în 
pătrăţica ei până suntem gata de plecare... 

Gunilla ascultă cuvintele și continuă să se gândească la cele 
spuse de el în timp ce străbătea sufrageria ca să iasă pe 
verandă. 

Odată ajunsă afară, fu orbită de lumina soarelui. 

e 

Lars se bărbierise, se pieptănase și se îmbrăcase cu haine 

decente, de zi cu zi - curate și proaspăt călcate. 

Microfonul pe care îl luase din sufragerie de la Sophie se afla 
într-o punguliţă sigilată. II băgă cu grijă în buzunar, se duse la 
baie, își făcu plinul cu o combinaţie perfectă ce consta dintr-o 
doză puternică de morfină sub formă de supozitoare, un cocteil 
de benzodiazepine în stomac și Lyrica pentru sistemul nervos. În 
oglinda de la baie avea un aer calm, era chipeș și atrăgător. Își 
spărsese deja coșurile gălbui. Se apropie mai mult de imaginea 
sa în oglindă, depunerile de pe dinţii din faţă arătau ca solzii 
pielii de șarpe. Deschise dulăpiorul, puse puţină pastă pe 
periuţa de dinţi și începu să se spele în timp ce medicamentele 
își făceau efectul. Periuţa îi dădea o senzaţie de bumbac peste 
dinţi, era plăcut, totul era plăcut. Sentimentele neplăcute și 
problemele se aflau undeva de cealaltă parte a universului. Se 
clăti cu apă călduţă, totul era perfect. Flaconul de Hibernal îi 
făcea cu ochiul de pe raft. Îl luă, îl privi și îl scutură ușor. Suna 
ca un maracas. ll mai scutură un pic, poate că ăsta era sunetul 
din Cuba? Il puse la loc. 

Lars pluti în jos pe scări, merse cu mașina spre Brahegatan, 
se strecură în secția de poliţie, urcă treptele și intră în birou. 

Făcu un semn din cap celor dinăuntru, încercând să-și dea 
seama de atmosfera care domnea; îi văzu pe Hasse și pe Anders 
care stăteau și așteptau fiecare pe câte un scaun. Erik era la 
biroul său, cu o mină epuizată, și închidea ochii când se masa 
între ochi cu arătătorul și degetul mare, poate ca să aline vreo 
durere de cap. Hasse și Anders... Lars îi privi din nou: și ei 
păreau obosiţi, dar în alt fel. Hasse părea de-a dreptul extenuat, 
terminat și lipsit de viaţă... Capul îi atârna. Anders stătea cu 
braţele încrucișate și cu picioarele întinse și se holba în gol. 

Lars se așeză pe un scaun, perna era moale. Eva Castroneves 
se apropie de el cu o ceașcă de cafea în mână. 

— N-am știut dacă să-ți pun lapte sau nu. 

Lars o privi mirat, dar cum Eva n-avea chef de neînțelegeri, îi 
întinse pur și simplu ceașca. 

— Poftim. 

Lars o luă fără să-i mulțumească. 

— Cu plăcere, șopti ea. 

— Mersi, murmură Lars. 

Eva se așeză pe scaunul de lângă el. 

— Cum merge treaba? întrebă ea. 

Lars o privi. Era cumva schimbată? Mai veselă? De ce se 
așezase lângă el? 

— Merge bine, cred eu. Cam lent, dar bine... Se pare că știm 
încotro ne îndreptăm deja. 

Eva încuviinţă din cap. 

— Și eu cred la fel. 

Privirea lui Lars rămase fixată asupra ei. Eva începu să se 
foiască. 

— M-am răzgândit, vreau un pic de lapte, zise el ridicându-se 
și îndreptându-se spre bucătărie. 

Lars deschise frigiderul și în același timp scoase punguliţa de 
plastic din buzunar și apucă microfonul între degetul mare și 
arătătorul de la aceeași mână cu care ţinea ceașca de cafea. 
Apoi turnă lapte în ceașcă și ieși din nou. Făcu ocolul camerei; 
Erik găsise un tabloid pe care îl răsfoia alene, Eva privea în gol, 
iar Anders și Hasse rămăseseră în aceeași poziţie, cu braţele 
încrucișate și cu o mină gânditoare. 

Lars se îndreptă spre avizierul pe rotile dedicat anchetei și se 
prefăcu că citește un document, împingând în același timp 
microfonul minuscul în pânza moale care acoperea avizierul. Se 
întoarse, făcu câţiva pași la întâmplare, se uită la diferite lucruri, 
termină de băut cafeaua - dădea impresia că vrea să facă un pic 
de mișcare înainte de începerea ședinței. 

Afară, pe Brahegatan, la o distanță de câteva imobile, Lars 
parcase o mașină închiriată. Un Renault. In portbagaj, sub o 
pătură, se găsea echipamentul de ascultare. 

Ușa se deschise și Gunilla pătrunse înăuntru cu pași apăsaţi, 
cerându-și scuze pentru întârziere. Eva Castroneves se ridică, își 
luă poșeta și se îndreptă spre Gunilla. Lars le scrută în timp ce 
șușoteau lângă ușă. Surprinse câteva zâmbete și auzi chiar și un 
chicot de râs. Rămase uimit când o văzu pe Eva aplecându-se și 
sărutând-o pe Gunilla pe amândoi obrajii. Apoi se îndreptă către 
Erik, îi zâmbi și-l mângâie pe obraz. Erik îi zise bon voyage cu un 
glas răgușit, după care Eva plecă din birou. 

Gunilla se adună și începu să le vorbească. 

— Am să vă împart în două echipe. Anders și Hans sunt 
echipa unu, iar Lars și Erik echipa doi. 

Apoi citi de pe o hârtie. 

— Erik și Lars, voi dați o fugă acasă la Carlos Fuentes, puteți 
să plecaţi deja. Anders, tu și cu Hans rămâneţi pe loc. 

Erik se ridică greoi, cu un oftat și plecă, iar Lars se luă după 
el, un pic nesigur pe situaţie. 

După ce Lars și Erik ieșiră din cameră, Gunilla se îndreptă 
spre tabla albă și scrise A/bert Brinkmann și Lars Vinge. 

— Avem două lucruri de discutat. 

e 

Era serbarea de sfârșit de an școlar. Soarele strălucea, prin 
mesteceni nu trecea nicio adiere de vânt, iar asfaltul se 
înmuiase de la căldură. 

Vreo treizeci dintre colegii lui se adunaseră dimineaţa 
devreme într-un parc la malul apei. Băuseră vin spumos. Se 
îmbătaseră cu toţii, unii plângeau, alţii vomau. 

O luaseră pe jos împreună spre școală. El se dusese cu Anna. 
Se despărțiseră înainte de a intra în aulă. Acum ar fi vrut să se 
întoarcă și s-o caute cu privirea în mulţime, dar se abţinu. 
Rămase la locul lui ascultând cântecele și acompaniamentul 
execrabil la flaut. Directorul ţinu un discurs în care declară că 
hărţuirea, drogurile și rasismul erau lucruri rele, după care 
ceremonia se termină. 

Albert traversă curtea școlii împreună cu prietenul său, 
Ludvig. Clădirea masivă din cărămidă a școlii, cu două laturi ce 
se prelungeau în spatele său, era frumoasă, azi, în prima zi de 
vacanţă, chiar mai frumoasă decât de obicei. O zări în depărtare 
într-un grup de fete, îi zâmbi și ea îi întoarse zâmbetul. 

Auzi un ţiuit în buzunar, în timp ce el și Ludvig își descuiau 
bicicletele. /n seara asta o să fim împreună, XXX. 

Albert se uită în urmă, Anna dispăruse. Vâri telefonul înapoi în 
buzunar, zâmbind neîntrerupt. Viata e minunată. 

Albert și Ludvig coborâră panta pe biciclete, cu părul în vânt, 
inhalând miresmele verii. Se aliniară și începură să mărească 
viteza. Ludvig luă un viraj larg, îndepărtându-se de Albert și 
intrând pe o altă pistă. li strigă ceva ce Albert nu auzi, apoi zise 
că Gustav avea să le ofere mâncare, dar nu și băutură. 

Albert îi făcu un semn cu mâna și continuă drept înainte. Urcă 
un deal depunând ceva efort, apoi o coti pe un drum îngust ca 
să ajungă acasă mai repede. Auzi o mașină în spatele său și se 
trase pe marginea drumului ca s-o lase să treacă. Mașina 
rămase însă în spatele lui, mergând cu viteză mică. Albert 
aruncă o privire peste umăr. Era un Volvo, iar la volan se afla 
Hasse. 

Mintea îi fu străbătută de o mulţime de gânduri. Că avea să 
rateze cea mai frumoasă seară din viața sa, ceea ce se 
întâmplase și data trecută când îl întâlnise pe tipul de la volan, 
că trebuia s-o ia la fugă... 

Așa și făcu, o luă la fugă. Se lansă pe mijlocul drumului și 
începu să pedaleze din răsputeri pe pantă, în jos. Bicicleta 
accelera, aerul îi șuiera în urechi, amestecându-se cu zgomotul 
pe care îl făcea motorul mașinii care se ambala undeva în 
spatele lui. 

Se gândea cu febrilitate cum să scape, dar realiză că bicicleta 
n-avea să-i fie de niciun ajutor. La jumătatea pantei, puse o 
frână bruscă și viră în grădina cuiva. Se lăsă purtat de bicicletă 
cât de mult putu pe gazon, apoi sări de pe ea din mers și o luă 
la fugă. Se întoarse rapid și văzu cum mașina dădea cu spatele 
pe coastă în sus. Albert profită de ocazie și o porni în jos, în 
direcția diametral opusă mașinii. Mașina încetă să meargă cu 
spatele și plecă la vale în plină viteză. 

Albert avea un avans simțitor. Alergă o vreme, iar pe urmă o 
coti la dreapta. Incerca tot timpul să păcălească mașina. Volvoul 
părea să ezite. Il auzise punând brusc frână. Se deschise 
portiera. Albert privi înapoi, un bărbat sări de pe scaunul 
pasagerului și o luă la fugă după el. Albert nu-l recunoștea, dar 
își dădu seama că era rapid, așa că începu să fugă din toate 
puterile. Se auzi din nou mașina, un pic mai jos, mergea foarte 
repede, paralel cu el. 

— Poliţia! Oprește-te! strigă bărbatul din spatele lui, ai cărui 
pași rapizi se apropiau. 

Albert făcu un salt, sări peste un gărduț și intră în altă 
grădină. Gazonul era în pantă. Se folosi de terenul înclinat ca să- 
și sporească viteza. Trecu pe lângă doi copii care se dădeau în 
leagăn. Erau o fetiță și un băiețel de vreo cinci ani; îi făcură cu 
mâna entuziasmați. Albert se întoarse brusc și o porni în direcţia 
din care venise, apoi coti la dreapta și continuă pe alt drum, de- 
a lungul altei grădini, traversă încă un drum, o luă la stânga și 
dispăru peste o pajiște. Nu se opri din alergat deși plămânii, 
picioarele și inima îi semnalau o nevoie acută de oxigen. Privi în 
urmă și observă că bărbatul dispăruse. Ochi un pâlc de copaci și 
se îndreptă într-acolo. Intregul corp îi zvâcnea. Sări peste un 
gard sprijinindu-se într-o mână și căzu în interiorul unei grădini, 
unde rămase nemișcat, străduindu-se să nu gâfâie prea tare. 

Bătăile inimii îi pulsau în urechi, iar respiraţia precipitată îl 
împiedica să înregistreze orice alt sunet. Albert închise ochii, 
apropiind capul de pământ. Așteptă să i se liniștească respiraţia. 
Se auzi o mașină. Albert se uită cu atenţie. Era un Cherokee cu 
o mămică blondă la volan, părea obosită, iar copilul de pe 
bancheta din spate plângea. Începuse să respire normal. Asculta 
concentrat, încercând să deslușească sunete de pași, pașii 
celuilalt. Probabil că-i pierduse urma. Albert se pregătea să se 
ridice, când auzi încă o mașină apropiindu-se din stânga. Ridică 
încet capul. Volvoul trecu pe stradă, chiar prin faţa lui. Hasse se 
afla la volan. Apoi se auziră zgomote de pași pe asfalt. 

— E în apropiere, strigă celălalt bărbat. 

Volvoul demară în trombă și dispăru. Albert băgă capul la 
cutie. Ce-o fi crezut? Că era gata să le scape din mâini? 

Pașii de pe asfalt se apropiau, ezitau, nu se puteau hotărî, 
mergeau un pic, alergau încă un pic, se opreau, se întorceau, 
rămâneau pe loc... 

Albert ciuli urechile, auzi din nou pașii, deși mai slab. Bărbatul 
mergea de colo-colo pe asfalt cu pantofii cu talpă de cauciuc, 
tipici polițiștilor. 

— Albert? 

Era o vocea calmă și joasă, care răsuna de undeva din 
apropiere. Albert își ţinea respiraţia. 

— Albert, știu că ești prin apropiere... Poţi să te arăţi acum. 
Mama ta a avut un accident... Am venit să te ducem la ea. Nu-ţi 
fie frică. Mama ta are nevoie de tine. 

Albert pusese capul jos. Pașii se îndepărtară o idee. Volvoul 
reveni și se opri. 

— Albert! strigă bărbatul. 

— Vino, Anders... 

Era vocea lui Hasse. 

— N-a avut cum să treacă peste pajiște înainte să vin eu, e 
imposibil, e aici pe undeva. 

Intră în mașină! 

Hasse nu mai avea răbdare. 

Se auzi portiera închizându-se și mașina dispăru. Albert stătea 
nemișcat, aveau să se întoarcă. Incerca să se hotărască dacă să 
rămână acolo sau să se ridice și să găsească o nouă 
ascunzătoare. Încotro plecaseră oare? Doar un pic mai încolo și 

apoi se opriseră ca să-l prindă imediat ce se ivea? Sau plecaseră 
oare de-a binele, renunțând? 

Se hotărî să rămână unde era. Se scurse o veșnicie. Mașina 
nu se auzea. Albert privi în sus, scrutând tot ceea ce-i intra în 
câmpul vizual. Scoase cu atenţie telefonul din buzunar și apăsă 
pe tasta care tăia sunetul, apoi îi scrise un SMS lui Sophie cu 
degetele tremurânde: 

Sunt urmărit de poliție m-am ascuns unul din ei e același ca 
data trecută. _ 

Trimise mesajul și simţi brusc nevoia să plângă. In timpul 
urmăririi nu-i fusese frică, și nici cât stătuse ascuns, fusese tot 
timpul ghidat de un instinct de autoapărare, un instinct de 
supraviețuire. Acum însă îl năpădeau frica, groaza, sentimentul 
de singurătate. 

Apăru din nou o mașină. Încerca să-și dea seama dacă era 
Volvoul după sunetul motorului, dar nu reuși. Mașina se apropia. 
Albert își privi telefonul: niciun mesaj. 

e 

Erik propusese să mănânce un hotdog înainte să se ducă la 
Carlos, ceea ce și făcuseră pe Vallhallavăgen, în apropierea gării 
Ostra Station. Fusese prima dată când Erik și Lars erau 
împreună în oraș și, în plus, și cu un hotdog în mână. 

Erik pusese o droaie de întrebări, întrebări despre Lars. 
Întrebase dacă îi făcea plăcere să lucreze cu ei, cum i se părea 
că avansează ancheta. Pusese și întrebări camuflate, încercând 
să afle cât de mult știa de fapt Lars despre activităţile grupului. 
Lars înţelesese strategia lui Erik. Îl detesta pentru felul cum îl 
trata, îi ura pe toți pentru comportamentul pe care îl adoptaseră 
faţă de el. Cum nu știa nimic concret însă, răspunsese fără nicio 
problemă, cu sinceritate, la întrebări. Erik nu părea să fie 
mulţumit. Voia răspunsuri mai concrete care să-l ajute să-l dea 
de gol pe Lars. 

Când Erik intră în mașină și se așeză din nou pe scaunul din 
față, Lars profită de ocazie și aruncă jumătate din hotdog într-un 
coș de gunoi. Apoi se urcă la volan și viră la stânga, intrând pe 
Odengatan. Erik închise ochii și începu să se maseze la rădăcina 
nasului. Oftă ca și cum l-ar fi durut ceva și aruncă o privire 
fugară spre razele soarelui. 

— Și asistenta, cum merge treaba cu ea? Crezi că știe ceva? 

— Nu, răspunse Lars. 

— De ce nu? 

— Pentru că nu avem niciun indiciu în acest sens. O urmăresc 
de-o veșnicie... Nici măcar cea mai mică dovadă. 

— Știe că e pusă sub urmărire? 

Lars se întoarse spre Erik. 

— De unde să știe? 

— Nu știu, dar nu obţinem nimic de la ea. 

— Poate că nu are ce să ne dea? 

Erik ridică din umeri. 

Parcară în faţa apartamentului lui Carlos de pe 
Karlbergvăgen, într-un loc unde staționarea era interzisă. 

Înainte să deschidă portiera, Erik se întoarse spre Lars și îl 
scrută cu privirea câteva secunde. Rămase uitându-se fix la el. 

— Ce e? mormăi Lars. 

Erik nu părea să fie jenat de situaţie; dimpotrivă, părea să o 
savureze. 

— Lars Vinge, ești o adevărată paiaţă, îţi dai seama, nu-i așa? 

Lars nu răspunse. Încă mai simţea efectul medicamentelor 
obținute pe rețetă, ceea ce-l făcea de fiecare dată să se simtă 
mai sigur pe sine. Avu puterea să-i înfrunte privirea lui Erik, dar 
acesta răspunse strâmbând din nas. 

— Ai de gând să mă hipnotizezi? 

Lars își întoarse privirea. 

Erik își drese vocea. Scoase o serie de sunete înfundate și pe 
urmă începu să tușească. Simţea că se sufocă. 

— Gunilla zicea că vrei să-ţi lărgești orizonturile, să faci alte 
lucruri. Sarcina noastră de azi merge exact în sensul ăsta. Ești 
pregătit? 

Lars încuviinţă din cap. 

— Ești sigur? 

— Da. 

— OK, atunci ascultă și învață și ţine-ți gura. Ultimul aspect e 
cel mai important. 

Erik ieși din mașină. Lars rămase pe loc, trase adânc aer în 
piept și apoi îl urmă. g 

Liftul era defect. Carlos stătea la etajul patru. Incepură să 
urce pe scări. 

Erik gâfâia. La etajul trei se opri, ţinându-se strâns de 
balustradă și respirând greu. Faţa i se înroşise. Îi făcu semn 
iritat lui Lars să urce mai departe. 

Cu căștile pe urechi, Erik asculta înregistrările de pe aparatul 
pe care Hasse și Anders i-l dăduseră la vizita anterioară. 

— Nu ai nimic, doar bârâit și porcării! 

ÎI privi pe Carlos. 

— De ce? continuă el. 

Carlos își linse buzele. 

— De unde vrei să știu eu? L-am purtat, dar Hector n-a vorbit 
cu mine. 

Lars stătea pe unul dintre scaunele de la bucătărie și urmărea 
conversaţia. 

— Hector o să se ducă la fund și o să te tragă după el. Îți 
oferim o șansă, Carlos. O șansă să ieși basma curată din toată 
povestea asta. Dar trebuie să ne ajuţi. Înţelegi? 

Erik vorbea pe un ton disprețuitor, ca și cum s-ar fi adresat 
unui copil. Lars privi vânătăile de pe faţa lui Carlos. 

— Ai luat bătaie? îl întrebă. 

Carlos îl privi pe Lars cu o expresie mirată. 

— Ține-ți gura, Lars, zise Erik. 

Erik ridică din nou microfonul. 

— Poartă-l tot timpul. Venim înapoi peste două zile și până 
atunci să faci bine să-l umpli cu informaţii... Poftim. 

Carlos privi microfonul pe care i-l întinsese Erik, apoi privi în 
jos, ca și cum ar fi căutat o soluție. 

— la-l, zise Erik. 

Carlos clătină din cap; Erik începea să-și piardă răbdarea. 

— la-l, omule! zise Erik cu o voce spartă. 

Lars se ridică. 

— Suntem gata? 

Erik se întoarse spre el. 

— Nu ţi-am zis să-ţi ţii gura? 

Lars afișă un zâmbet dispreţuitor. 

— Ba tu să-ți ţii gura. Nu vezi că nimic nu-ți reușește? Ți se 
pare că asta-i cea mai bună metodă? 

Erik îl privi pe Lars cu surprindere. Simţi cum îi crește 
tensiunea, se înroși și mai tare la faţă. 

— Poponar nenorocit, zise el încet și când să continue, își 
pierdu echilibrul. 

Mormăi ceva de neînțeles. | se împleticeau cuvintele în gură, 
iar vocea îi era lipsită de expresie. Lars și Carlos îl priveau 

miraţi. Erik încercă să zică ceva, cu ochii micșoraţi ca și cum 
lumina ar fi devenit brusc prea puternică, își trecu palma peste 
frunte, se bălăngăni și se sprijini de spătarul unui scaun. 

— Nu mai văd bine, zise el. 

— Ce? 

Lui Erik începu să-i tremure mâna stângă, iar el o privea 
surprins. 

— Ce dracu'? șopti el ca pentru sine însuși. 

Își luă privirea de la braţul său tremurând și o îndreptă spre 
Lars, apoi spre Carlos. Scoase un sunet gutural și ininteligibil, 
apoi începu să vomite. Unul din picioare i se îndoi. Căzu spre 
stânga cu scaun cu tot și se lovi de podea cu un zgomot surd. 
Rămase pe jos, în propria-i vomă, clipind din ochi. 

Carlos se uita fix la el. Lars se uită și el, apoi se aplecă cu 
grijă. 

— Cum te simţi, Erik? 

Niciun răspuns. 

— Trebuie să sunăm după o ambulanţă, zise Carlos. 

Lars îi întinse o mână. 

— Erik? șopti el. 

Erik se sufoca. Speriat, Carlos luă telefonul de pe peretele din 
bucătărie și se pregătea să formeze numărul de la urgente. Lars 
își scoase pistolul și îl îndreptă apatic spre Carlos. 

— Hai, închide. 

Carlos se holbă la ţeava pistolului, puse la loc receptorul și 
făcu un pas înapoi. 

— Nu pot să-l las să moară la mine în casă! zise Carlos. 

— Ba da, sigur că poți. 

Lars se așeză pe vine cu pistolul în mână, atârnându-i între 
genunchi, și începu să se uite fascinat la Erik. Își agită mâna în 
faţa ochilor lui. 

— Erik? 

Ochii lui Erik se mișcară ușor, privind spre Lars. Lars văzu cum 
Erik îl implora din priviri. Începură să-l doară mușchii coapselor, 
se ridică și îndreptă către Carlos. 

— Poliţiştii care au fost aici data trecută? 

Carlos se uită întrebător la Lars. 

— Au mai fost niște polițiști aici, cei care ţi-au dat microfonul. 
Spune-mi ce s-a întâmplat! 

— Au venit doi tipi acum câteva zile, unul masiv și unul... 
normal. Mi-au pus întrebări... M-au ameninţat. 

— De ce? 

Carlos privi pistolul care atârna în mâna lui Lars. 

— Nu știu... Dă pistolul la o parte. 

Lars privi pistolul fără să facă niciun gest. 

— Nici măcar nu-l ţin îndreptat spre tine. 

Carlos își trecu mâna stângă peste ochi. 

— Ce te-au întrebat? 

— Despre Hector... 

— Ce te-au întrebat despre Hector? 

Carlos își dădu palma la o parte și îl privi pe Lars. 

— Dacă l-am întâlnit la restaurant în seara aceea. 

— Care seară? 

Carlos arătă spre faţa sa desfigurată. 

— Şi l-ai întâlnit? 

Carlos clătină din cap. 

— Cum te-au ameninţat? 

— Nu știu. 

— Cum poți să nu știi? 

— M-au lovit. 

— Altceva? 

Carlos părea confuz. Lars îi dădu un indiciu. 

— Au pomenit pe altcineva? 

— Pe cine? 

— Vreo tipă? 

— Ce tipă? 

— Sophie? 

Carlos reflectă, apoi încuviinţă din cap. 

— Da, au întrebat dacă am văzut-o în seara aia. 

— Și ai văzut-o? 

Carlos clătină din cap. 

— Și ce-ai răspuns? 

Carlos îl privi pe Lars cum ai privi un retardat. 

— Că n-am văzut-o! 

— Ce s-a întâmplat la restaurant? 

Carlos își întoarse privirea. 

— Nu știu. 

Rostise cuvintele deja obosit să tot repete același lucru. 

— Vreau să-mi spui dacă te contactează din nou. 

— De ce? 

Lars îndreptă placid pistolul spre Carlos. 

— Pentru că așa zic eu. 

Carlos rămase în cumpănă. 

— Ce-mi dai dacă-ţi zic? 

Lars analiză rănile lui Carlos. 

— Nimic. Dar cel puţin n-am să te bat măr. 

Carlos clătină din cap. 

— Atunci ce vrei, Carlos? 

— Protecţie, în caz că dau de greu. 

— OK, de acord, în plus, nu spui nimănui că a trecut ceva 
vreme după ce s-a prăbușit moșul și până am chemat salvarea. 

Lars agită pistolul către Carlos, făcându-i semn să iasă din 
bucătărie. 

Trase un scaun, se așeză și începu să privească corpul rigid al 
lui Erik Strandberg. Moșneagul se sufoca încet. Lars îi căută 
privirea ca să se asigure că el, Lars Vinge, era ultima persoană 
pe care Erik Strandberg o vedea în viaţă. Erik se stinse după o 
luptă lungă și chinuitoare, iar Lars nu rată nicio secundă din 
acest spectacol. Cadavrul arăta ciudat, faţa îi atârna bizar. Erik 
murise în propria vomă. Acest lucru îl făcea pe Lars să simtă o 
senzaţie de satisfacţie. 

e 

Albert era întins pe jos, simțea miros de pământ și de iarbă. 

Primise un mesaj de la Sophie. Rămâi unde ești. Nu ieși din 
ascunzătoare. 

Auzea zgomote de pași pe stradă, îl vedea pe celălalt tip, cel 
pe care îl chema Anders. Nu știa însă unde se afla Hasse. 

Albert se hotărî s-o ia din nou la fugă. Ştia că avea un avans 
bun. 

Se auzi un fâșâit la câţiva metri de el. Inima îi săltă în piept. 
Bărbatul, nu știa care dintre ei era, se afla în apropiere. Albert 
nu avea altă alegere. Se ridică rapid, își luă avânt și începu să 
alerge. După nici zece metri intră în brațul întins al cuiva, primi 
o lovitură la gât și fu doborât la pământ. Mâini puternice îl 
țineau jos și un genunchi greu îi apăsa pe piept, golindu-l de aer. 
Albert văzu fața schimonosită a lui Hasse și îl auzi pe bărbatul 
masiv înjurând printre dinţi așa de furios, că-i sărea saliva din 
gură. Cu o mână îl ţinea de gât, gata să-l sugrume, iar cu 
cealaltă îl lovea în plină figură. Loviturile dure nimereau peste 

ochi, nas și gură. Apoi încetă să-l lovească, dar continuă să-l ţină 
de gât și să-l strângă. Tot aerul dispăru rapid. Albert simţea că 
oxigenul din creier era pe terminate, că viaţa i se strecura 
printre degete. În sinea lui, se ruga să supravieţuiască... nu mai 
avea puterea să ţină ochii deschiși. 

Exact în momentul când credea că-și va pierde cunoștința, 
Hasse îi dădu drumul. Albert se așeză într-o parte, vomând fiere 
și zbătându-se să-și recapete suflul. 

Hasse îl ridică brutal de jos, ţinându-l strâns de braț. 

— L-am prins! strigă el. 

În acel moment, Albert reuși să se elibereze. O porni din nou 
la goană. Picioarele îl propulsau înainte, deși nici nu le simţea. 
Avea un gust de sânge în gură și toate încheieturile îl dureau. 
leși pe stradă și auzi mașina accelerând în spatele lui. Reuși să 
intre într-o grădină. Pașii îi erau lenți și greoi, de-abia își ținea 
echilibrul. Albert îl vedea tot timpul cu coada ochiului pe Hasse, 
care alerga paralel cu el. Când își dădu seama că Hasse poate 
să menţină același ritm cu el, Albert sări peste gard și o luă la 
fugă pe șosea în speranţa că va întâlni pe cineva sau că va 
putea opri vreo mașină ca să ceară ajutor. 

Odată ajuns pe asfalt, încercă să mărească viteza. Volvoul se 
ivi din partea stângă. Venea cu viteză mare, nici măcar nu puse 
frână. Lovitura fu dură. Mașina îi seceră picioarele la înălțimea 
genunchilor și îl săltă în aer. Se învârti la 180 de grade pe 
acoperișul mașinii, iar după acest lung zbor tăcut căzu pe asfalt 
pe șira spinării, lovindu-se la cap așa de tare, încât partea din 
spate a craniului îi crăpă. Albert își pierdu cunoștința. 

a 

Sophie îl sunase disperată, bâiguind incoerentă. Îi luase ceva 
vreme să priceapă despre ce vorbea. Se năpustise spre mașină. 

Fiul ei se afla într-un tufiș dintr-o grădină, iar în jurul lui 
patrulau doi polițiști. Îi spusese să nu-i lase să pună mâna pe el, 
îi repetase acest lucru de mai multe ori. Jens încercase să o 
liniștească. 

Se afla în apropierea locului cu pricina, când fu depășit de o 
ambulanţă ce rula cu viteză. Jens o porni după ea. Ambulanţa se 
opri la o stradă mai încolo, lângă corpul însângerat al unui băiat, 
ce zăcea părăsit în mijlocul drumului. 

Sophie își mușcă o bucată din unghia de la degetul mic. 
Niciuna din unghii nu mai era ca odinioară. Acum erau scurte și 
inegale. 

Se afla într-un salon gol la serviciu. După ce primise SMS-ul lui 
Albert, începuse să meargă de colo-colo fără rost. Acum aștepta. 

Avu brusc o viziune, îl văzu pe Albert în grădină jucându-se cu 
Rainer. Imaginea dispăru la fel de repede pe cât apăruse. Nu 
înțelegea de ce gândurile i se îndreptaseră către câine. Rainer 
era un labrador auriu pe care Albert îl iubise la nebunie. Il 
cumpăraseră când Albert avea doi ani, poate ca substitut pentru 
un frate sau o soră. Începând de la vârsta de șase ani, Albert 
alergase cu câinele pe peluză în fiecare zi, și vara, și iarna. La 
vârsta de nouă ani, învățase deja mișcările câinelui, felul cum 
reacţiona, îl prindea de fiecare dată. li privise pe fereastră de 
nenumărate ori. Albert era concentrat, câinele vesel. 

Albert împlinise doisprezece ani când a murit Rainer. Plânsese 
până îi secaseră toate lacrimile. 

Soneria telefonului o trezi din reverie. 

— Da? 

Auzise ce-i spusese Jens, auzise vocea sa clară, care îi dădea 
explicaţii. Picioarele i se înmuiară de disperare și de groază. 
Reuși să se agaţe de pervazul ferestrei și se ţinu strâns de el, ca 
și cum ar fi fost ultimul lucru care o împiedica să se prăvălească 
în abis. Apoi văzu negru în faţa ochilor. Următorul lucru pe care 
și-l amintea fu faptul că fugea de-a lungul unui coridor. Cobori 
pe scări în loc să ia liftul, alergă pe holurile ce făceau legătura 
între diferitele secții ale spitalului, trecu de holul de la intrare și 
intră la urgente. 

Ajunse în același timp cu ambulanţa. Se apropie și le împinse 
la o parte pe asistentele care deschideau ușile din spate. 

Îl văzu pe Albert întins pe targă cu faţa însângerată. Pe frunte 
avea un bandaj lat, iar gâtul îi era susţinut într-un guler cervical. 
Hainele îi erau rupte și pline de sânge. Sophie tocmai se 
pregătea să intre în ambulanţă, când o asistentă o prinse de 
braţ și o trase afară. 

e 

Mirosul de gaze de eșapament era înțepător acum, când era 
cald afară și avea fereastra deschisă. 

Gunilla stătea și aștepta în Peugeotul său în parcarea din 
piața Hötorget. Urmări cu privirea în oglinda retrovizoare Honda 

lui Anders care se apropie și se opri în spatele mașinii sale. 
Anders deschise portiera și se așeză greoi lângă ea, pe scaunul 
pasagerului. 

— S-a dus dracului treaba, zise el încet. 

— O să supravieţuiască? 

Anders se scărpină la ceafă. 

— Nu știu. A primit o lovitură zdravănă, care l-a doborât la 
pământ. 

— V-a văzut cineva? 

— Nu. 

— Ești sigur? 

— Da. 

Gunilla stătea nemișcată. 

— Și mașina? întrebă ea. 

— Am spălat-o și am aranjat o ciocnire cu o altă mașină. E 
parcată undeva în siguranţă. 

Gunilla își sprijini capul în mână. Tăcerea îl exaspera pe 
Anders. 

— Am luat mobilul băiatului. l-a trimis un SMS lui Sophie. Ştie 
că noi suntem făptașii. 

Gunilla nu spuse nimic. 

— Care e următorul pas? întrebă el. 

Ea oftă. 

— Nu știu... În momentul ăsta chiar nu știu. 

Anders o privi, n-o mai văzuse așa înainte. 

— Ştii bine ce trebuie să facem, zise el. 

Gunilla își ridică privirea spre el, apoi își sprijini din nou capul 
în palmă. 

— Gunilla? 

Ea nu răspunse. 

— Ştii ce trebuie să facem, nu? 

— Lăsaţi-l în pace pe băiat, zise ea. 

Anders ieșise deja pe jumătate din mașină. 

— De ce? 

— Pentru că așa zic eu. 

Anders reflectă câteva momente. 

— OK, deocamdată. Dar dacă își revine, trebuie să ne 
descotorosim și de el, îţi dai seama, nu? 

Gunilla privea în gol. 

Anders ieși din mașină și trânti portiera în urma sa. Gunilla 
auzi scârțâitul anvelopelor pe betonul lustruit când mașina 
părăsi garajul. Sunetele se stinseră și se așternu tăcerea. 
Gunilla încercă să reflecteze, să găsească o soluţie, o direcție... 
Telefonul începu să sune în cutiuţa dintre scaunele din față și îi 
întrerupse gândurile. Gunilla răspunse. Era Lars Vinge. Îi spuse 
că Erik murise. Înțelesese ceea ce-i spusese, dar îl întrebă 
oricum. 

— Care Erik? 


21. 


Sophie stătea lângă Albert și îl ţinea de mână. Era și mai 
imobilizat decât fusese în ambulanţă: corzi, guler cervical, benzi 
și o coroană suprarealistă de metal pe cap, totul ca să rămână 
nemișcat. Avea ambele picioare în ghips de la coapse și până la 
glezne. 

Doctoriţa, pe care o chema Elizabeth și pe care Sophie o 
cunoștea din vedere, intră în salon. Elizabeth i se adresă concis. 

— Credem că Albert s-a rănit la vertebra a douăsprezecea. 
Este tasată în măduvă, dar nu știm exact cum arată locul cu 
pricina. 

Albert dădea impresia că doarme. 

— Unul din oasele craniene e zdrobit. Acum însă nu îndrăznim 
să-l tulburăm prea mult, deci nu știm exact cum stau lucrurile. 
Știm doar că această rană pune presiune asupra creierului său. 
Scopul nostru imediat este să reducem această presiune. De 
îndată ce reușim, îl vom muta la spitalul Karolinska. 

De-a lungul anilor ca asistentă medicală, le liniștise pe rudele 
pacienţilor spunându-le că adesea rănile arătau mai rău decât 
erau de fapt. Și spunea acest lucru cu sinceritate, de multe ori 
chiar așa era. Acum însă era exact invers, rănile lui Albert erau 
mai grave decât păreau. Cu mult mai grave. 

Doamne Iisuse Hristoase, ajută-ne... 

Jane intră în cameră; îl privi îngrozită pe Albert și o îmbrăţișă 
pe Sophie. 

Jens o sunase de mai multe ori pe telefonul secret. În cele din 
urmă îi răspunsese. Jens părea stresat. 

— Trebuie să dispari în momentul ăsta... 

— Nu pot să-l părăsesc. 

— Ba bineînțeles că poţi. Am vorbit cu personalul din 
ambulanţă. Albert nu avea telefonul la el. E posibil să-l fi luat 
polițiștii, să fi citit mesajele voastre... Știu că tu știi. Dacă te 
găsesc, or să-ţi facă rău. 

— Nu, nu-l las singur... 

— Am sunat după ajutor. Doi prieteni de-ai mei vor face cu 
rândul în faţa salonului lui Albert. ÎI vor păzi, îl vor proteja. 

Sophie avea o mie de întrebări. 

— Sophie, trebuie să pleci acum! 

Aproape îi silabisi ultimele cuvinte. 

Când termină convorbirea, Sophie observă că Jane se afla în 
spatele ei. 

— Sophie, ce se întâmplă? 

Ea nu răspunse. 

— Mai e ceva în afară de accident, nu-i așa? 

Sophie ar fi vrut să-i povestească. li spusese întotdeauna totul 
lui Jane. lar Jane, la rândul său, făcuse la fel. Adevărul, 
sinceritatea... acestea erau lucrurile care le uneau. Îşi privi sora 
în ochi și rezistă tentaţiei de a-i povesti totul. 

— Nu acum, Jane... Trebuie să plec, te rog, nu mă întreba de 
ce. Să ai tot timpul grijă de Albert. Doi tipi vin încoace. Lasă-i să 
stea aici. 

Apoi se întoarse și plecă, fără să fie în stare să-și ia rămas- 
bun de la Albert. Plecă pur și simplu. Jane rămase privind în 
urma ei. 

e 

Sophie își făcea bagajul în dormitor. Era grăbită, încerca să 
hotărască de ce avea nevoie, telefonul cu linia directă spre Jens 
era cel mai important, apoi celălalt telefon și încărcătorul. 
Aruncă totul în poșetă, se duse în grabă în baie și începu să-și 
adune articolele de toaletă. De la parter, din sufragerie, se auzi 
un zgomot. Sophie împietri și rămase în tăcere, ascultând. 
Niciun sunet. Continuă, puse în trusă pasta de dinţi, periuța, 
cremele... tot ce era la îndemână. Un zgomot din nou - un 
păcănit și o ușă care se închidea. Își tinu respiraţia, ascultă. 
Niciun sunet. Îşi imagina oare totuh Nu... 

Se furișă până la fereastra de la baie și privi afară. O mașină 
Honda era parcată pe stradă în faţa gardului ei. Plecă de la 
fereastră și se strecură afară din baie. Acum auzea parchetul 
scârțâind la parter. Ingheţă de frică; rămase nemișcată. 

— Uită-te la etaj. 

Era vocea joasă a unui bărbat, apoi auzi zgomote de pași ce 
se apropiau de scară. Sophie rămăsese pe loc, pironită la etaj. 
Ce să facă, sa se ascundă? Să se lupte? Erau cel puțin doi 
bărbaţi contra ei. 

Pașii începeau să urce treptele. Căută un obiect cu care să 
lovească, dar nu găsi nimic. Pașii se apropiau. li veni o idee - 
scara de incendiu din afara ferestrei lui Albert. Sophie ieși din 
baie și începu să se îndrepte spre camera lui Albert în timp ce 
pașii greoi de pe trepte se apropiau. Ajunse în ultima secundă și 
trase ușa după ea fără zgomot. Işi puse geanta în diagonală 
peste piept, deschise fereastra, se urcă pe biroul instabil al lui 
Albert și tocmai se pregătea să coboare, când ușa se deschise în 
spatele său. O mână puternică o apucă de guler. Sophie fu trasă 
în spate și căzu pe podea, aterizând dur pe spate. Hasse 
Berglund își puse genunchiul peste pieptul ei și o mână în jurul 
gâtului. Obrajii începură să-i atârne când se aplecă deasupra ei. 
Arăta ca un câine. Îi întâlni ochii apoși și holbaţi și își dădu 
seama că îi plăcea ceea ce-i făcea. 

— Anders! strigă el. 

Sophie întinse brațul pe mochetă sub patul lui Albert și începu 
să pipăie cu degetele. Puse mâna pe partea inferioară a lunetei 
și o prinse ca pe o bâtă de baseball. 

— Anders! strigă bărbatul din nou și întoarse capul dinspre ea 
pentru câteva clipe. 

Sophie lovi cu toată puterea. Tubul lunetei îl nimeri pe Hans 
Berglund în moalele capului. Lovitura fusese atât de puternică, 
încât îi dădu drumul din prinsoare și căzu într-o parte, ameţit și 
fără vlagă. Sophie se eliberă și îl izbi cu piciorul, apoi își scoase 
și piciorul drept de sub corpul lui masiv. Se auziră pași repezi pe 
scară. Sophie se ridică în picioare și îl auzi pe Hasse mormăind 
ceva în spatele ei. Cu coada ochiului observă că își recăpătase 
puterile și se pregătea să se întoarcă spre ea, întinzând braţul s- 
o prindă. Făcu un salt pe birou și se aruncă pe fereastră. Reuși 
să prindă scara ruginită cu mâna dreaptă, alunecă un pic și se 
alese cu o rană adâncă în palma mâinii. Apoi scăpă bara scării 

din mână și căzu pe spate plutind în aer câteva secunde, după 
care ateriză pe spate pe peluză. Işi pierdu răsuflarea și rămase 
întinsă. Deși avea dureri în tot corpul și nu reușea să-și recapete 
suflul, se forță să se ridice. Grăbi pasul spre mașina sa care era 
parcată pe aleea pietruită din faţa casei. Reuși să scoată cheia 
din buzunar în timp ce alerga. O dureau toate încheieturile. 
Descuie mașina cu telecomanda. Abia izbutise să se așeze la 
volan și să încuie ușile, când îi văzu pe cei doi năpustindu-se 
afară din casă pe ușa de la bucătărie. Celui mai gras dintre ei îi 
sângera urechea. Celălalt arăta ca un copil, în ciuda vârstei, și 
avea ochi rotunzi, închiși la culoare, ca de căprioară - exact așa 
cum îl descrisese Dorota. 

Întoarse cheia în contact. Mașina porni. Cel cu față de copil 
trase pistolul și îl îndreptă spre ea. Cel gras îi strigă să oprească 
motorul și să se dea jos din vehicul. 

Sophie băgă în marșarier și apăsă cu putere pe acceleraţie. 
Cauciucurile împroșcară pietriș în jur, mașina trecu de stâlpii 
porţii, Sophie învârti de volan și ieși în stradă. Continuă să 
meargă cu spatele cu viteză spre Honda parcată în apropiere. 
Mașina huruia din cauza turaţiei. Se pregăti pentru coliziune. 
Land Cruiserul se izbi în capota Hondei, ciocnitura fu brutală, iar 
Sophie fu propulsată înainte și se izbi de volan, pierzându-și 
suflul pentru câteva clipe. Apoi băgă repede în viteză și o porni 
înainte. Privi în fugă în oglinda retrovizoare și observă că 
distrusese capota Hondei. 

Cei doi bărbaţi ieșiseră în mijlocul drumului. Armele lor erau 
îndreptate spre ea. Sophie acceleră la maximum, iar viteza se 
schimbă automat. Se aplecă și se adăposti sub panoul de bord și 
continuă în direcţia lor. Anders și Hasse se dădură la o parte. 

e 

Odată ajunsă în mallul Mörby Centrum, parcă mașina la 
ultimul etaj al parcării, o încuie și se grăbi să iasă în zona cu 
magazine. Acolo se opri, ezitând. Să ia oare metroul sau 
autobuzul? Reflectă rapid. Staţia de metrou Mörby Centrum era 
cap de linie și nu avea decât o ieșire. Dacă cei doi veneau în 
timp ce ea aștepta metroul, n-ar avea nicio șansă să scape. 

Cumpără un bilet de la automat și se grăbi spre staţia de 
autobuz. Acolo, se ascunse în mulţime, privind neîncetat în 
direcţia din care soseau autobuzele. Din când în când arunca un 
ochi spre ușile de la intrare prin care își închipuia că polițiștii 

puteau intra în orice moment, năpustindu-se către ea. Inima îi 
bătea tare, gata-gata să-i sară din piept. 

Apoi, în sfârșit... Se ivi un autobuz ce se îndreptă spre ea și se 
opri în fața pasagerilor aflaţi în așteptare. Numărul autobuzului 
nu-i spunea nimic, dar n-avea nicio importanţă. Se așeză la 
coadă, se urcă, arătă biletul șoferului și acesta îi făcu semn cu 
mâna să treacă. Sophie se duse în spatele autobuzului, se așeză 
pe o banchetă pentru două persoane, se aplecă și începu să se 
roage la Dumnezeu ca autobuzul să plece cât mai repede. Dar 
autobuzul stătea pe loc; rămăsese cu ușile larg deschise în 
așteptarea orei de plecare prevăzute în orar. 

Respirația îi deveni greoaie. Simţea cum o cuprinde panica și 
își adună toate puterile ca să reușească să rămână în autobuz, 
să reziste tentaţiei de a o lua la fugă. 

În cele din urmă, ușile se închiseră și autobuzul părăsi Mörby 
Centrum. Sophie răsuflă ușurată. Autobuzul o ducea departe de 
Danderyd, spre Sollentuna. Sophie cobori în Sjöberg și merse 
printre casele aproape identice din zonă, iar mai pe urmă, 
chemă un taxi. Un sfert de oră mai târziu, taxiul sosi. Sophie îi 
ceru taximetristului s-o ducă în centru, în piaţa Sergels Torg. 

Plăti, cobori pe Klarabergsgatan și o porni spre Plattan. Acolo, 
dispăru în mulţime, cobori la metrou și îl luă pe primul până la 
Slussen. Schimbă apoi peronul și se întoarse până la Gamla 
Stan, iar de acolo o porni spre Ostermalm pe jos. 

El o întâmpină pe stradă. Stătea și aștepta în faţa intrării. Ea 
nu plângea, se lăsă îmbrăţișată și își puse capul pe umărul lui. 

Luară liftul până la ultimul etaj. El o privea în oglindă, neștiind 
cum s-o consoleze, nici măcar dacă era cazul să încerce. Nu știa 
cum să se poarte, nu era școlit, căci era unul dintre lucrurile pe 
care încercase să le evite toată viaţa. Acum însă ar fi vrut să 
știe, acum ar fi vrut să știe ce să facă, cum s-o ajute. Dar era 
prea târziu, ar fi făcut cu siguranţă vreo gafă, dacă ar fi încercat. 

Sophie îi ceru o soluţie antiseptică. El îi oferi ce avea. Sophie 
își bandajă mâna plină de sânge și intră în altă cameră. O auzi 
vorbind la telefon cu sora sa. 

Jens îi făcu de mâncare. Sophie era tăcută, iar Jens o lăsă în 
pace. 

e 

Camera mirosea a formol. Gunilla își privea fratele mort. Erik 

Strandberg era întins pe o targă metalică de la morgă, arăta ca 

și cum ar fi dormit. Avu impulsul să-l trezească, să-i spună că 
venise vremea să plece la muncă, că avea să fie o zi ca toate 
celelalte, că după serviciu aveau să ia cina undeva în oraș, să 
vorbească despre caz, despre toate lucrurile pe care le discutau 
de obicei. 

Ce-ar trebui să faci când îţi vezi fratele pentru ultima oară? Să 
încerci să evoci o amintire? Să încerci să-ţi amintești ceva ce 
uitaseși? La ieșirea din spital se urcă în mașină și privi pe geam 
fără să înregistreze nimic din ce vedea. Apoi se produse ţipătul. 
Țipă din toţi rărunchii până își goli plămânii. Apoi o năpădiră 
lacrimile și în cele din urmă tristețea se dezlănțui cu violență. 
Durerea aproape că o sufoca, se simţea singură și părăsită, și 
nimic nu părea s-o poată alina. |n plus, o rodea o senzație 
nedefinită de neputinţă. Această senzaţie dădu încetul cu 
încetul naștere unei imagini care revela faptul că singurătatea 
totală în faţa căreia se afla o punea într-o poziţie în care nu mai 
avea nimic de pierdut în viaţă. 

Apoi se liniști. Deschise geamul ca să lase aerul proaspăt să 
pătrundă înăuntru, respiră de câteva ori, își șterse rimelul care i 
se scursese pe obraji. Se machie din nou în oglindă, se îndreptă, 
trase adânc aer în piept, porni mașina și plecă. 

e 

În timpul nopţii veni la el. Se ghemui lângă el pe canapea, se 
cuibări în braţele lui. Rămase așa o vreme, lăsându-l s-o 
îmbrățișeze. Apoi se ridică și se întoarse înapoi în patul său. Jens 
o privi, încercă să adoarmă la loc, dar nu reuși. Se ridică și îl 
sună pe Jonas, care era la spital și îl păzea pe Albert. Acesta ÎI 
asigură că totul era în regulă. 

Își aprinse o ţigară în bucătărie și se aplecă pe fereastră să o 
fumeze. Auzi telefonul vibrând pe blat, pe ecran era afișat un 
număr de Moscova. 

— Da? 

— Prietenii tăi sunt în drum spre Suedia. 

Vocea lui Risto era la fel de lipsită de expresie ca de obicei. 

— Spre Stockholm? 

— Da, sunt pe drum... 

— Când au plecat? 

— Nu știu. leri, cred. 

— OK, n-au decât să vină. Nu mă vor găsi niciodată. 

— Știu cum te cheamă... 

— Știu doar că mă cheamă Jens. 

— Când ai fost la Praga ţi-ai folosit numele adevărat... La 
prima întâlnire cu ei... 

Jens își aminti. Făcea acest lucru din când în când, dacă 
afacerea i se părea lipsită de riscuri. 

— Au întrebat de nume la hotel. 

— Înţeleg... Mersi, Risto. 

Jens încheie convorbirea și căzu pe gânduri. 

— La naiba..., șopti el încet. 

— Ce s-a întâmplat? 

Se întoarse. O văzu pe Sophie privindu-l. Încercă să-i 
zâmbească liniștitor. 

e 

La trei și douăzeci noaptea, Lars descuie mașina închiriată pe 
care o parcase pe Brahegatan. 

O porni prin orașul ce părea amorţit, nu se vedeau decât 
câţiva oameni, cea mai mare parte dintre ei beţi. El însuși era 
beat, dar nici nu-și dădea seama de acest lucru. Beat, drogat - 
dependent - aceasta era realitatea lui. 

Parcă mașina la trei străzi distanță de apartamentul său, 
scoase echipamentul de înregistrare din portbagaj, îl puse pe 
umăr și se îndreptă spre casă. 

Odată ajuns în sufragerie, salvă fișierele pe calculator, își 
puse căștile și ascultă secvenţa de pe Brahegatan la care el 
însuși fusese prezent - o auzi pe Gunilla rugându-i pe el și pe 
Erik să-i facă o vizită lui Carlos. Sunetul era prost, nu se auzea 
deloc clar. Auzi zgomote de pași și pe urmă o ușă închizându-se. 
Erau pașii lui Hans și ai lui Erik. Lars ascultă concentrat, auzi 
scârțâitul inconfundabil al markerului pe tabla albă. 

— Avem două lucruri de discutat. 

Cuvintele fuseseră rostite de Gunilla. 

Urmară câteva momente de tăcere, apoi Gunilla vorbi din 
nou. 

— Inainte să vorbim despre băiat, aș vrea să revenim la 
noaptea cu pricina. Lars știe mai multe decât am crezut noi. Erik 
încearcă să afle ce și cum. 

— Ştie și de Patricia Nordström? 

Era vocea lui Anders. Lars notă numele Patricia Nordström pe 
o hârtie. 

— Nu știu, nu cred. 

— Dar ea știa? 

— Da, replică Gunilla scurt. 

Ea? Lars încerca să înțeleagă. 

— A fost găsită? întrebă Hasse. 

— Da, a găsit-o o prietenă, zise Gunilla. 

— Cauza morții? 

— Stop cardiac, exact cum speram. 

Lars nu pricepea nimic. 

— Nicio suspiciune? întrebă Anders. 

— Nu. Nicio suspiciune... deocamdată. 

Hasse tuși, apoi Gunilla continuă: 

— E important ca el să nu afle nimic deocamdată. Aș prefera 
să-l înlătur, dar dacă știe ceva și nu ne spune, e mai bine să 
rămână în preajmă fără să afle nimic. 

Timp de câteva secunde nu se auzi niciun sunet, apoi o 
ciocănitură cu markerul pe tablă. Lars își îndesă căștile pe 
urechi și se concentră. 

— Trebuie să-l găsim pe băiat, să-l prindem iar, zise Gunilla. 

Lars se chinuia să înțeleagă - despre ce băiat era vorba? 

— De ce? întrebă Anders. 

— Trebuie s-o ţinem în șah pe Sophie. Am impresia că în 
curând o să facă ceva drastic. In situaţia de față nu ne putem 
permite așa ceva. 

Cuvintele rostite de Gunilla erau lipsite de tonalitate. 

Lars se gândea... Băiatul?... Albert! Ce vor să-i facă? 

— Azi e serbarea de sfârșit de an școlar, zise Hasse. 

Urmă un mormăit ininteligibil al lui Anders și un răspuns încet 
dat de Gunilla; Lars nu reușise să distingă cuvintele. Apoi auzi 
hârșâitul unor scaune pe podea, probabil când Hasse și Anders 
se ridicaseră să plece. 

Închise echipamentul, încercând să reflecteze la cele auzite și 
gândindu-se la Albert. În timp ce el și Erik se duseseră la Carlos, 
Anders și Hasse porniseră în căutarea lui Albert. Reușiseră oare 
să pună mâna pe el? Dar de ce îl căutau? Ce aveau cu el? In 
mintea lui Lars gândurile se perindau cu rapiditate. Era oare 
ceva de pe vremea când o supraveghease pe Sophie care ieșea 
în evidenţă în legătură cu Albert? Închise ochii și îşi răscoli cu 
febrilitate memoria. O amintire subtilă și neclară începu să se 
contureze. Încercă să și-o însușească, dar nu reuși. Dispăru, însă 
nu cu totul... rămase o bucăţică... un miez mic și delicat. Se 

concentră, îndreptându-se cu grijă spre calculator, ca nu cumva 
să piardă și această ultimă părticică. Incepu să scrie cuvinte- 
cheie: A/bert, Sophie, bucătărie. In fereastra de căutare apăru o 
listă de fișiere. Lars se uită la data când fuseseră create și 
începu să le asculte începând de sus. Erau convorbiri la micul 
dejun, convorbiri la cină, convorbiri în timpul zilei, când Albert își 
făcea temele. Erau și convorbiri seara, Sophie vorbind la 
telefon... Albert vorbind la telefon. Apoi mai erau niște fișiere în 
care diferite sunete atmosferice activaseră senzorul, după care 
se așternea din nou tăcerea. Lars ascultă toate fișierele, dădu 
înainte căutând. La naiba, își aducea aminte ceva, nu știa însă 
ce... Era ceva ce i se fixase numai în subconștient. Cu cât 
asculta mai mult, cu atât se subţia amintirea în memoria sa 
lipsită de limpezime. 

După două ore și jumătate, nu reușise să asculte nici măcar 
jumătate din fișiere. Lars apăsă pe unul nou, ascultă iar, dădu 
înainte ca să treacă de momentele de tăcere. Un frigider se 
deschise și se închise, se auzi vocea lui Sophie zicând A/bert. 
Urmă o tăcere... Apoi zgomotul inconfundabil al unei palme. 

Lars apăsă ușor căștile pe urechi, sunetul se îmbunătăți și 
începu să audă detaliile. Zgomote de pași de-a lungul podelei, 
cineva care se ridica de pe un scaun. 

— Dragul mamei, ce-ai făcut? 

Lars asculta. 

— N-am făcut nimic. 

Vocea lui Albert părea înăbușită, ca și cum s-ar fi ascuns la 
pieptul mamei sale. 

— Gata, s-au înșelat... S-au înșelat. 

Lars nu-și amintea acest schimb de replici, își amintea că îi 
ascultase, dar conversaţia cursese altfel, nu cum o percepea 
acum. 

— Dar aveau martori?! Viol? Ce înseamnă... 

Lars o auzi pe Sophie șoptind. 

— incearcă să uiţi totul, ce-a fost a fost. Toată lumea face 
greșeli, chiar și poliţia. 

Se făcu din nou tăcere, Lars asculta. 

— Polițistul m-a lovit. 

— Ce-ai spus? 

— Polițistul care m-a luat cu mașina m-a lovit peste faţă. 

Urmă o tăcere prelungită, după care fișierul se termină. Lars 
se ridică, își puse ordine în gânduri, scrise pe perete ceea ce 
tocmai auzise. Lucră cu încordare până noaptea târziu. Începea 
în sfârșit să înțeleagă cum stau lucrurile. 

e 

Când mijeau zorile, Lars fu trezit de soneria telefonului. 
Gunilla voia să-l vadă. 

Se holbă la imaginea sa în oglinda de la baie, încercând să 
găsească o personalitate care să corespundă situaţiei. Luă o 
doză mai mică de medicamente, la urma urmei fusese de față 
când îi murise fratele... Trebuia deci să dea impresia că nu prea 
e în formă. 


— Ce s-a întâmplat? 

Ținea mâinile în poală. Era cald, douăzeci și cinci de grade la 
umbră. Stăteau la o terasă în piaţa Ostermalmstorg. Gunilla era 
încordată, părea să se pregătească să audă ceva ce avea s-o 
afecteze emoţional. Lars privi în jos, spre masă, apoi către 
Gunilla. 

— Am intrat, Erik era cel care vorbea... dintr-odată s-a 
prăbușit... 

O adiere de vânt străbătu piaţa fără să răcorească deloc 
aerul. 

— Cum? 

— E important cum? 

— Altfel nu ţi-aș pune întrebarea. 

Lars începu. 

— A zis că nu mai vede bine. Unul dintre braţe a început să-i 
tremure. A bolborosit ceva și pe urmă s-a prăbușit. 

— Ce-a zis? 

— N-am auzit. 

— Și tu ce-ai făcut? 

— M-am apropiat în grabă să-i iau pulsul. 

— Și? 

— Era în viaţă. M-am dus să sun ambulanţa. 

— Și pe urmă? 

— M-am așezat lângă el. 

— A mai zis ceva? Tu ce-ai mai zis? 

— Își pierduse cunoștința, am început să-i vorbesc calm. 

— Ce i-ai zis? 

— l-am zis că totul o să fie bine, că ambulanţa urma să 
sosească și să nu-i fie frică. 

Gunilla întoarse privirea, răsuflând profund. 

— Mulţumesc. 

Lars nu răspunse. 

— Și tipul, Carlos? El ce-a făcut? 

— S-a speriat și s-a dus în altă cameră. 

— Ce-aţi apucat să discutaţi cu el? 

— Nu mare lucru. Erik i-a zis că vrea să vadă rezultate. N-am 
ajuns mai departe de atât... 

Gunilla privea oamenii din jur. 

— Începem să ne apropiem, dovezile încep să apară. Trebuie 
să fim cu toţii foarte concentrați pe muncă. N-avem voie să 
facem nicio greșeală. 

Lars luă o gură de apă din pahar. 

— S-a întâmplat vreun lucru pe care eu nu l-am aflat? 

Cu o licărire de tristețe în ochi, Gunilla clătină din cap ca 
pentru sine însăși. 

— E groaznic, fiul lui Sophie, Albert, a fost călcat de o mașină 
ieri... l-au rupt șira spinării, e internat la terapie intensivă, e o 
poveste cumplită. 

Lars ar fi vrut să ţipe. Se concentră însă, încercând să-și 
păstreze calmul. În minte îi apăru imaginea unui copac care 
crește anevoios pe o stâncă șlefuită de valurile mării... Încerca 
să evoce orice imagine care să implice o lentoare infinită. 

— Ah... Cine l-a călcat? zise el pe un ton la fel de indiferent 
precum își dorea. 

Gunilla dădu din umeri. 

— Nu știu, a fost un accident... A fugit de la faţa locului. 

— Groaznic. S-a mai întâmplat și altceva? 

Încerca să fie distant și profesionist. 

— Nu, nu cred. 

e 

Gunilla îl urmări cu privirea pe Lars în timp ce se îndepărta, 
mergând spre Humlegårdsgatan. | se părea schimbat, atitudinea 
sa nesigură dispăruse, se transformase. Nu era mai sigur... doar 
mai hotărât, mai tăcut. Era distanțat fără să fie gânditor, ceea 
ce era ciudat. 

După ce Lars dispăru, își scoase telefonul și îl sună pe Hans 
Berglund. 

— Ai putea, te rog, să faci curăţenie acasă la asistentă? 
Anders poate să-ţi spună unde sunt plasate microfoanele. Totul 
trebuie să dispară, nu lăsa nicio urmă. 

inchise telefonul și începu să observe oamenii din jurul său cu 
un interes brusc. li zâmbi unui băiat creț cu cămașă albă și 
pantaloni negri, care, după câteva momente de confuzie, își 
dădu seama că Gunilla voia să plătească. 

e 

Lars plecă din Östermalm şi se duse la banca sa din cartierul 
Söder, îl salută pe casierul cu tenul gras și ceru să fie lăsat să-și 
deschidă seiful bancar. 

Scoase lada și puse o mulţime de înregistrări, cópii ale 
fișierelor cu înregistrările efectuate acasă la Sophie Brinkmann, 
plus fișierul înregistrat la secția de poliţie, fotografii, texte, 
rapoarte... totul. Plecă de la bancă și se îndreptă spre 
Stocksund. Trebuie să o păzesc... 

e 

Se asigură că Sophie nu era acasă și parcă la două străzi mai 
încolo de casa ei. Un sfert de oră mai târziu, o maşină trecu pe 
lângă el, claxonând scurt. Lars privi spre stânga și îl văzu pe 
Hasse arătându-i degetul. Lars respiră adânc golindu-și plămânii 
și își dădu capul pe spate. Trecu ceva vreme, cinci minute sau 
poate zece, apoi apăru din nou mașina lui Hasse din direcţia 
casei lui Sophie. Hasse încetini și deschise fereastra aplecându- 
se spre Lars cu brațul stâng atârnându-i deasupra portierei. 

— Imediat ce-o vezi, ne suni, ori pe mine, ori pe Anders sau 
pe Gunilla. Nu faci nimic de unul singur... Ai înţeles? 

Lars încuviinţă din cap. 

Hasse bătea darabana pe partea exterioară a portierei, apoi îi 
arătă din nou degetul. De data aceasta, gestul fu clar și prelung, 
așa încât Lars să nu rateze nicio secundă din acest Fuuuck 
Yooou până când mașina dispăru în depărtare și sunetul făcut 
de cauciucuri pe pietriș se disipă. Apoi se așternu iar liniștea. 

Lars rămăsese nemișcat în mașină, privind în gol. Păsările 
ciripeau, dar el nu le auzea. In depărtare se auzeau hohotele de 
râs și strigătele de bucurie ale unor copii care se jucau, dar Lars 
nu-i auzea nici pe ei. Nu-și auzea decât vocea lăuntrică. Se 
străduia s-o urmărească, dar pierdea mereu șirul gândurilor. Din 
buzunar, se auzi soneria telefonului. Lars răspunse mormăind 
Alo. 

— Lars? 

— Da? 

— Terese la telefon. 

Era prietena Sarei care se smiorcăia la telefon. 

— N-am putea să stăm un pic de vorbă? Nu mai suport să mă 
gândesc de una singură... 

Lars nu înțelegea. 

— La ce să te gândești? 

Terese plângea. 

— Terese, ce s-a întâmplat? 

Se așternu tăcerea. 

— N-ai aflat? 

— Ce? 

Terese îi povesti printre lacrimi că Sara murise cu o noapte 
înainte, că făcuse un stop cardiac. 

Universul se întoarse pe dos, cerul se deschise larg. Lars 
deschise portiera și vomită pe asfalt. 

e 

Klaus îl sunase pe Mikhail în mijlocul nopţii. Era obosit, dar 
părea să fie în toane bune. 

— Poţi să vii să mă iei de aici? 

— Cum te simţi? 

— Cum se simte cineva care a fost împușcat în burtă? zise 
Klaus. 

— Nu știu. Știu doar cum e să te lovească un glonţ în coapsă, 
în umăr, în piept... sau schije de grenadă în fund. 

Se amuzaseră. După ce terminară convorbirea, Mikhail își făcu 
bagajul și se duse la aeroport dis-de-dimineaţă. Luă primul zbor 
spre Scandinavia. Ajunse la Copenhaga și de acolo luă un nou 
zbor spre Stockholm. 

Repetă aceiași pași ca data trecută. La aeroportul Arlanda 
închirie o mașină pe un nume fals, apoi se duse la idiotul cu 
armele din Enskede și făcu rost de un nou pistol a cărui 
provenienţă nu putea fi stabilită, după care o porni spre spitalul 
Karolinska. 

Mikhail se săturase de mașini Volvo, de oameni blonzi și de 
bunăstarea socială în aparenţă perfectă - se săturase de Suedia. 

Hector vorbea cu Adalberto pe o linie sigură. Adalberto îl 
asigurase că banii din afacerea Ericsson erau puși deoparte. 
Hector făcea socoteli în minte și Adalberto la fel. 

— Hector, înainte să continuăm, am să-ţi spun ceva... M-au 
contactat oamenii lui Hanke. M-a sunat un tip pe nume Roland 
Gentz și m-a întrebat cum mi se pare propunerea. 

— Care propunere? 

— Asta l-am întrebat și eu... 

— Și? 

— Nu se dau bătuți. 

— Și noi cum stăm? 

Adalberto făcu o pauză. Hector îl auzi sorbind dintr-un pahar 
și sfărâmând un cub de gheaţă între dinţi. 

— Am pus o armată de avocaţi pe ei, care să-i dea în judecată 
din toate direcţiile... Aș prefera ca lupta să se ducă mai degrabă 
pe terenul ăsta. Treaba cu mașini și pistoale începe să devină 
forțată. Dar trebuie să ai grijă. Se pare că pregătesc ceva... 
Gentz mi-a spus verde în faţă. M-a ameninţat. 

— Tată, mai devreme sau mai târziu, tot trebuie să rezolvăm 
problema. 

— Mai târziu. Deocamdată așteptăm să vedem ce rezultate dă 
ultima mea mișcare. 

Hector își aprinse un trabuc subţire. Adalberto luă o gură din 
pahar. 

— Am vorbit cu Don Ignacio. Părea liniștit, mi-a zis că tu și cu 
Alfonse aţi căzut de acord. 

— Ne mai întâlnim o dată înainte să se întoarcă acasă... 
Trebuie să aranjăm niște detalii. 

Adalberto mormăi ceva ce Hector nu înţelese, după care 
continuă. 

— Leszek și cu mine am făcut progrese, în curând ne putem 
relua reţeaua de distribuţie. Căpitanul s-a decis să facă o 
schimbare. 

Hector căzu pe gânduri. 

— Ce vrei să spui cu asta, cum s-a decis căpitanul să facă o 
schimbare? 

— Nu-i nicio glumă. E exact cum ţi-am zis: a schimbat 
vaporul, l-a vândut pe cel vechi și și-a luat unul nou. Planul a 
ramas același. Marfa este transportată cu mașina din Ciudad del 
Este, iar el o ia în primire după o săptămână în Paranaguá. La 

sfârșitul lunii o să ajungă o nouă încărcătură la Rotterdam. Am 
intrat iarăși în joc. 

— Și asta e bine sau rău? 

— Nu știu... dar oricum n-aveam încotro, nu-i așa? 

Hector nu răspunse. 

— Sonya cum se simte? 

— Preferă să fie singură. 

— Dar tu, tată, cum te simţi? 

Puțin tulburat, Adalberto nu răspunse. 

— Exact așa cum merit..., zise el încet. 

Hector fuma la Stockholm, iar la Marbella Adalberto savura un 
pahar de tărie. Rămaseră așa o vreme unul în compania 
celuilalt. 

Hector închise telefonul și începu să reflecteze în singurătate. 
Fu întrerupt de soneria de la intrare. Aron se ivi în birou. 

— Aşteptăm pe cineva? întrebă el. 

Hector clătină din cap și scoase un revolver dintr-unul din 
sertarele biroului. Aron luă pistolul său cu amortizor de pe unul 
din rafturile bibliotecii. Se îndreptară către ușă. 

Pe vizor Aron văzu doi bărbaţi. Nu-i cunoștea pe niciunul din 
ei. Îi făcu semn lui Hector, care se apropie, se uită și clătină din 
cap. Aron îi făcu semn lui Hector să se dea înapoi. 

Își vârf arma la brâu în partea din spate a pantalonilor, 
deschise ușa și zâmbi prietenos către Hâkan Zivkovic și către 
tovarășul acestuia, Leffe Rydbăck. 

— Da? zise Aron. 

Amândoi aveau părul tuns scurt și pantofi de cauciuc și erau 
îmbrăcaţi în haine ieftine. Pe sub geci se ghiceau niște veste 
antiglont bine strânse pe corp, care îi făceau să arate caraghios. 
Tovarășul avea nasul borcăânat, era cu un cap mai scund ca 
Zivkovic și afișa o nervozitate evidentă pe care încerca să o 
ascundă printr-o figură furioasă. 

— Îl căutăm pe Aron sau pe Hector. 

Zivkovic era de-a dreptul obraznic. 

— Cu ce treabă? 

— O propunere. 

— Atunci vă rog să notaţi propunerea și să ne-o trimiteţi și vă 
contactăm noi. 

Se pregătea să închidă ușa, dar Hâkan Zivkovic o împinse, 
deschizând-o din nou. Aron îl lăsă să înainteze, erau nervoși și 
ameninţători. 

Intrară în hol, iar Håkan îl îmbrânci pe Aron. Fusese o mișcare 
ciudată, menită să-l sperie pe Aron, să-l facă să-și piardă 
cumpătul. Hector intră în cameră. 

— Bună ziua. Cu ce vă pot fi de ajutor? 

Zivkovic și tovarășul său se zăpăciră. Tovarășul scoase 
pistolul și-l ţinti cu nervozitate. 

— Țineţi-vă gura și așezaţi-vă. Vrem să stăm de vorbă cu voi, 
zise Zivkovic. 

Aron și Hector se lăsară ameninţaţi. Intrară în sufragerie și se 
așezară pe canapea. Zivkovic și tovarășul lui rămaseră în 
picioare. 

— Ascultaţi-mă cu atenţie, zise el, făcând câţiva pași prin 
cameră. 

Aron și Hector îl priveau aproape cu milă. 

— Aţi ameninţat un client de-al meu. 

— Pe cine? întrebă Aron. 

Zivkovic clipi repede. 

— N-are importanţă. 

— Ba eu zic că are, interveni Hector. 

Zivkovic nu se aștepta să fie contrazis. 

— Ba nu are. 

— Cine e? 

Tovarăşul îi amenință cu pistolul. 

— Știţi foarte bine despre cine vorbesc. 

— Banu. 

Zivkovic îl fixă cu privirea pe Hector. 

— Leffe nu așteaptă decât semnalul meu ca să vă împuște, 
nu-i prima dată când omoară pe cineva. 

Hector îl privi pe tovarăș cu o mină surprinsă. 

— Chiar așa, Leffe? Ai mai omorât și pe alţii? 

Leffe confirmă din cap cu o mină furioasă. Zivkovic continuă 
să patruleze prin cameră cu un aer de comandant. 

— Retrageţi-vă amenințările, că altfel o încurcaţi. Vă dau 
cuvântul meu. Știm cine sunteţi și unde locuiți. 

Lui Zivkovic nu-i plăcea modul în care cei doi zâmbeau. 
Hector ridică mâna. 

— Hai, ia plecaţi voi de aici, zise el calm în timp ce se ridica. 

— Așază-te dracului la loc! 

Zivkovic ţipa ca un militar. Aron se ridică și el. Zâmbeau 
amândoi la obrăznicia sa, amuzându-se de faptul că nu avea nici 
cea mai vagă idee despre cei cu care avea de-a face. Zivkovic 
tocmai se pregătea să spună ceva, când Aron scoase revolverul 
de la spate. Scena se desfășură rapid. Amortizorul pufăi când 
lansă două gloanţe în vesta de protecţie a lui Leffe Rydbăck. 
Leffe căzu pe spate și scăpă arma din mână. In aceeași 
secundă, Hector se repezi înainte, îl apucă pe Zivkovic de gât și 
îl dobori la podea, aplicându-i două lovituri dure peste față. 
Hector își împinse genunchiul peste obrazul lui Zivkovic și îi 
întoarse capul spre Leffe, care gâfâia culcat pe spate un pic mai 
încolo. 

— Ai să vezi ce se întâmplă când lumea vine acasă la mine și 
mă ameninţă cu arma, șopti el. 

Aron trase de vesta antiglont și o dădu jos de pe Leffe, apoi îi 
săltă capul și o puse în spatele acestuia. Leffe nu pricepea 
nimic. 

Apoi își îndreptă pistolul spre inima lui Leffe și trase de două 
ori. Gloanţele străbătură corpul lui Leffe și se înfipseră în vesta 
antiglont. Nu trecură de vestă spre podea, iar Leffe muri pe loc. 
Zivkovic scoase un țipăt ca un copil și începu să plângă. 

— Cine ești tu? întrebă Hector. 

Hâkan se holba cu ochii înlăcrimaţi la prietenul său mort. 

— Mă cheamă Hâkan Zivkovic. 

Hector își dădu la o parte genunchiul și îl ridică pe Zivkovic. 

— Acum ţi-e frică, Hâkan, nu-i așa? 

Zivkovic nu scoase niciun cuvânt. 

— Dar acum câteva momente nu-ţi era deloc frică... Erai 
obraznic și ameninţător... Interesant cum se-ntoarce roata, nu? 

Hector îl ţinea strâns de gât. 

— Hai, zi-ne. 

— N-a zis niciodată cum îl cheamă, gemu Zivkovic. 

— Cum arată, atunci? 

Zivkovic îl descrise pe Svante Cangren. 

— Și care era scopul acestei vizite? 

Hector întări strânsoarea în jurul gâtului. 

— Să vă speriem, ca să-l lăsaţi în pace. 

Hector îl privi pe Zivkovic, era din ce în ce mai palid. 

— Și dacă nu ne dădeam bătuţi? 

— Atunci aveam de gând să vă împușcăm. 

— Nu v-a mers... nu-i așa? 

Zivkovic clătină din cap. 

— Te întorci la el și-i povestești în detaliu ce s-a întâmplat 
aici. Îi explici clar că nu-l lăsăm niciodată în pace, nici pe el, nici 
pe tine... Nu uita lucrul ăsta, Håkan Zivkovic. 

Hector îi dădu drumul lui Zivkovic. Acesta se ridică și plecă 
din apartament fără să-și mai privească tovarășul mort. 

e 

Håkan Zivkovic ieși și o luă încet la fugă spre Själagårdsgatan. 
Era palid și-i curgea sânge din nas... Era singur și răvășit. 

Anders o sună pe Gunilla și îi povesti ce văzuse. La celălalt 
capăt al liniei se lăsă tăcerea. 

— Singur? zise ea, întrebând doar ca să mai câștige ceva timp 
de gândire. 

— Da. 

— Deci poate că planul tău a funcţionat? 

Anders nu răspunse. 

— Și celălalt a rămas sus? 

— Nici nu îndrăznesc să mă gândesc în ce hal arată. 

— Bine... atunci a sosit momentul, nu-i așa, Anders? 

— Indrăznesc să zic că da. 


22. 


Tărăboiul începuse în spital cu jumătate de oră înainte, când 
se trezise neamţul. 

Pe doctor îl chema Patrik Bergkvist. Era un tip cu părul creț, la 
treizeci și opt de ani, care purta cască de protecţie când venea 
cu bicicleta la serviciu. Doctorul Bergkvist stătea pe marginea 
patului și lumina în ochii lui Klaus cu o lanternă mică pe care o 
scosese din buzunarul de la piept al halatului său alb. Klaus se 
uita la el, iar undeva, în spate, aștepta o asistentă. Patrik se 
folosea de germana pe care o învățase în școală. 

— Vă aduceţi aminte cum vă cheamă? 

Klaus avea o mină iritată. 

— Da. 

— Cum vă numiţi, deci? 

— Nu-i treaba ta. 

Patrik încerca să-și păstreze buna dispoziţie. 

— Bine, dar de ce? 

— Ți-am zis că nu e treaba ta. 

Patrik nu se aștepta la un așa răspuns. În general, pacienţii îl 
tratau cu respect și, în plus, nu-i plăcea să fie umilit în prezenţa 
asistentelor. Închise lanterna. 

— Am scos glonţul. Aţi avut noroc, nu a cauzat nicio vătămare 
permanentă a organelor interne. O să simţiţi dureri o bună 
perioadă de aici înainte, însă. 

— Danke, zise Klaus încet. 

Patrik dădu din cap. 

— Poliţia ar vrea să vă pună câteva întrebări. Vă simţiţi destul 
de în putere? 

— Nu. 

— Am să-i sun oricum, eu cred că veţi face faţă. 

Doctorul Bergkvist plecă din salon, intră în birouașul 
îngrămădit între două saloane și scoase numărul lăsat de poliţie. 
ÎI formă și îi răspunse o femeie pe nume Gunilla Strandberg. Se 
dovedi a fi o femeie foarte cumsecade. 

— Cât de rău e rănit? întrebă ea. 

Patrik Bergkvist replică în limbajul său tipic de medic 
competent. Gunilla îl întrerupse când i se păru că exagerează cu 
termenii de specialitate. 

e 

Klaus stătea în pat și răsfoia o revistă suedeză de scandal. Se 
uita la poze cu regele Carl Gustav, cu regina Silvia, cu Carl Philip 
și cu Madeleine care făceau cu mâna de pe peluza din fața unui 
castel alb. Victoria și soțul ei nu apăreau în poze. Poate erau în 
vreo călătorie. Klaus știa întreaga familie regală. Prietenul său, 
Rudiger, era înnebunit după casele regale europene. 

Se deschise ușa. Anders salută cu o mișcare a bărbiei și intră 
în cameră. Klaus îl scrută cu privirea. Apoi îl privi dezgustat pe 
porcul de Berglund care intră imediat după aceea. 

— Te simţi bine? 

Anders vorbea nemţțește bine. Trase un scaun și se așeză. 

— Voi cine mai sunteţi? întrebă Klaus. 

Hasse scoase legitimaţia de poliţist. 

— Ai fost împușcat? întrebă Anders. 

Klaus dădu pagina. O văzu pe Kicki Danielsson la ea acasă, 
așezată la o masă din lemn masiv, în bucătărie. 

— Cum te cheamă? 

Klaus ridică privirea, nu avea nicio intenţie să răspundă. 

— Putem să te ajutăm, de asta am venit. 

Anders dădea dovadă de multă răbdare, Klaus întoarse din 
nou pagina. Un tip cu capul mare pe care îl chema Christer își 
îmbrățișa soția firavă. Lui Christer părea să-i placă și Elvis 
Presley și, în plus, îi plăcea să-și decoreze baia din casa de 
vacanţă cu robinete aurite. Anders se aplecă și luă cu grijă 
revista din mâinile lui Klaus. 

— Am altele să-ţi arăt. 

Anders puse revista deoparte și scoase din geacă un plic de 
format A4 îndoit. Îl deschise și începu să răsfoiască printre o 
mulțime de fotografii. Klaus aștepta. Aruncă o privire iute spre 
Hasse, care se postase lângă fereastră. Anders luă o poză cu 
Hector și i-o arătă lui Klaus. 

— ÎI recunoști pe acest bărbat? 

Anders îi cerceta chipul lui Klaus în timp ce acesta se uita la 
poza cu Hector. Klaus clătină din cap. 

— Nu... 

Luă o poză cu Aron Geisler, Klaus clătină din cap. Anders 
scoase o fotografie cu Sophie Brinkmann. Klaus clătină din cap. 
Anders îi arătă o fotografie a unui criminal necunoscut din 
arhiva poliţiei. Klaus reacționă cu o secundă mai târziu, ca și 
cum ar fi răscolit în memorie, apoi clătină din cap. 

— Ştie, îi zise Anders lui Hasse. 

Anders continuă apoi în germană. 

— Ai fost internat după ce ai fost împușcat. Știm că ai fost 
adus de cineva cu mașina. De cine? 

Klaus dădu din umeri. 

— Cine te-a împușcat? 

Klaus nu răspunse. 

Anders își luă din nou avânt. 

— O luăm de la început. Cine te-a adus la spital? 

Klaus îi aruncă o privire lipsită de expresie. 

— Dacă ne spui cum ai ajuns aici și ce știi despre Hector 
Guzman, îți dăm drumul, cu condiția să depui mărturie mai 
târziu. 

Klaus căscă îndelung, satisfăcut, se întinse după revista de 
scandal de lângă Anders și începu din nou să răsfoiască. Apoi 
ridică privirea și rânji către Anders. 

— Bine, când doctorul ne dă semnalul că te-ai întremat, te 
băgăm la arest până te decizi să vorbești. 

Klaus rânji din nou în timp ce Anders și Hasse ieșeau din 
cameră. 

e 

Anders și Hasse treceau pe coridor. Ușa de la celălalt capăt se 
deschise. Un tip masiv venea spre ei cu un mers legănat. 
Coridorul părea să fie un pic prea îngust pentru el. 

Se întâlniră la mijloc. Tipul nici măcar nu îi privi, trecu hotărât 
pe lângă ei. 

După câţiva pași, Anders se opri și se uită înapoi după el. 

— Anders? întrebă Hasse. 

Anders se îndreptă spre el, cu mintea în continuare 
preocupată de un gând, de o amintire. 

— Ce e, Anders? 

Anders se întoarse din nou și îl văzu pe Mikhail deschizând 
ușa de la salonul lui Klaus. 

= Ele... 

— Cine? 

— Tipul masiv. E tovarășul celuilalt, e tipul pe care l-am văzut 
intrând la Trasten. 

— Ești sigur? 

— Nu... 

— Păi? 

— Păi, la naiba... 

Anders scoase pistolul și se întoarse spre camera lui Klaus. 
Hasse își scoase și el pistolul și îl urmă cu pași mari. 

e 

Mikhail deschisese dulapul, înșfăcase hainele lui Klaus și le 
trântise pe pat. În spatele lui se deschise ușa. Se întoarse și 
văzu un bărbat, un braţ, un pistol îndreptat spre el. Mikhail 
acţionă instinctiv. Întinse mâna și îl apucă pe Anders de braţ, 
trăgându-l spre el. Se auzi un foc de armă. Klaus scoase un 
țipăt. Cu coada ochiului, văzu încă un bărbat cu o armă și 
continuă să se lase purtat de instinct. Îl trase pe Anders în jurul 
său, mereu cu mâna pe pistolul lui, apoi i-l smulse din mână și îl 
îndreptă spre Hasse cu arătătorul pregătit pe trăgaci. 

— Mikhail! strigă Klaus. Sunt polițiști! 

Mikhail își relaxă degetul de pe trăgaci. 

— Dă-i drumul, fu singurul lucru pe i-l spuse grăsanului. 

Hasse aruncă arma jos fără nicio ezitare. Mikhail îl împinse pe 
Anders spre mijlocul camerei și îi făcu semn lui Hasse să treacă 
lângă el. 

— Nenorocitul ăsta m-a împușcat, zise Klaus, ţinându-se cu 
mâna de umăr. 

Sângele îi curgea necontenit din rană. 

Mikhail evaluă haosul care se produsese în cameră, stătu în 
cumpănă, apoi îi aruncă pistolul lui Klaus, care îl prinse cu mâna 
stângă. Mikhail luă pistolul lui Hasse de jos și ieși din cameră. 

Înainta pe coridor. Câteva asistente se adăpostiră după o 
targă. Mikhail căuta în toate saloanele. Patrik Bergkvist se 
ascunsese într-un birou, sub masă. Mikhail se aplecă, apoi căută 
cu mâna, dădu de cârlionții lui și îl trase afară. g 

— Am nevoie de un anestezic sau de un narcotic. Imi mai 
trebuie și pansament, ac și aţă și instrumente cu care să scot un 
glonț dintr-un braţ. 

Patrik Bergkvist dădea din cap aprobator la tot ce auzea. 
Mikhail îl luă de gât și se îndreptară spre un depozit. 

e 

Klaus îi ținea pe Hasse și pe Anders în șah cu pistolul. Se 
deschise ușa. Mikhail îl împinse înăuntru pe Patrik Bergkvist care 
se așeză imediat lângă Anders Ask. 

— Nu, nu-i ăla. Ăsta! 

Mikhail arătă spre Klaus și spre umărul însângerat al acestuia. 
Patrik începu să cerceteze rana. Mikhail deschise o pungă 
albastră, subţire, pe care o ţinea în mână. Luă o sticlă de 
tiopental sodic și încărcă două seringi. Pe una o injectă în 
coapsa lui Anders. Acesta începu să bolborosească înjurături 
înainte să se prăbușească. Mikhail îi aplică același tratament și 
lui Hasse, care gemu când seringa se înfipse în pielea lui. După 
mai puţin de un minut, ambii dormeau duși. 

Patrik Bergkvist reușise să oprească temporar sângerarea, 
legând strâns un pansament în jurul rănii. 

— Trebuie operat de urgenţă. 

— Cât de repede poţi s-o faci? 

— Într-o oră. 

— Las-o moartă! 

Mikhail umplu seringa. Doctorul Bergkvist se opuse înverșunat 
când Mikhail îl prinse de braț și îi injectă narcoticul în organism. 
Medicul bolborosi isteric, încercă să spună că avea nevoie de un 
anestezist care să-l supravegheze, că avea nevoie de oxigen. 
Apoi se prăbuși cu braţele pe lângă corp și ateriză dur cu 
obrazul pe ciment, pierzându-și cunoștința. 

Mikhail îl ajută pe Klaus să se ridice din pat și îl lăsă să se 
sprijine de el când părăsiră în grabă incinta spitalului. 

Se urcară în mașina închiriată care aștepta în fața ieșirii. 
Mikhail o porni spre oraș. 

— Unde te duci? Trebuie să mergem la aeroport! zise Klaus. 

— Nu în halul ăsta, o să mori. 

Mikhail formă un număr de Stockholm pe mobil. 

e 

Suna telefonul. Recunoscu vocea de la celălalt capăt al firului. 
Mikhail părea stresat, îi propuse să facă un târg care în sine nu 
avea nicio valoare. Ideea era ca Jens să-i facă un serviciu, ceea 
ce însemna că îi va fi dator. Jens nu acceptă. Dar Mikhail nu se 
lăsă, insistă într-un mod care îl surprinse pe Jens. Părea aproape 
umil. Dar cum era vorba de Mikhail, era exclus... 

— Îmi pare rău, e imposibil. 

— Te implor... Eşti singurul care ne poate ajuta. Prietenul meu 
e pe moarte... 

Auzise oare o nuanţă de umanitate în vocea lui Mikhail? Viaţa 
unei persoane era în pericol. Putea el oare să închidă telefonul 
plin de nepăsare și să nu se întrebe niciodată dacă ar fi putut 
acţiona în alt mod? Putea să refuze, pur și simplu, și să-și vadă 
de viața sa? O privi pe Sophie, care stătea pe canapea. La 
naiba! 

Îi dădu adresa lui Mikhail, închise telefonul și regretă amarnic. 
Zece minute mai târziu se auziră bătăi în ușă. Amândoi îl 
recunoscură pe Klaus, care era plin de sânge și care fu cărat 
înăuntru de Mikhail. 

— Ce s-a întâmplat? întrebă ea. 

— E împușcat în umăr, răspunse Mikhail. 

Klaus zăcea pe canapea. 

— Repede, Jens, adu apă caldă, prosoape și toate 
medicamentele pe care le ai. 

Jens dispăru din cameră, Mikhail răsturnă conţinutul pungii de 
la spital pe măsuța de cafea. Seringi, ac și aţă, tiopental sodic, 

antiseptic, pansament. Tocmai se pregătea să desfacă rana, dar 
Sophie îl opri. 

— Ai răbdare, mă ocup eu, zise ea și se așeză lângă Klaus, 
desfăcându-i bandajul improvizat în jurul braţului și cercetând 
rana. 

— Am nevoie de o pensetă sau de un clește, îi strigă ea lui 
Jens. 

Îi luă pulsul lui Klaus, era slab și agitat. 

— De unde ai făcut rost de toate astea? 

Sophie arătă spre lucrurile de pe măsuţă. 

— De la spital, răspunse Mikhail. 

Sophie încărcă o seringă cu tiopental sodic. Era o doză mică, 
nu știa exact cât trebuia să folosească. 

— Trebuie să decizi, îi zise lui Mikhail. Ori îl operăm fără 
anestezie, ori îi dau o doză redusă, dar asta prezintă riscuri. 

Klaus scotea gemete de durere. 

— Dă-i doza, zise Mikhail. 

Sophie injecta substanţa în braţul lui Klaus. Durerea dispăru 
imediat, plutea deja printre nori. Jens apăru cu apă și prosoape 
și cu puţinele medicamente pe care le găsise în dulapul de la 
baie. 

După o jumătate de oră, Sophie reuși să scoată glonțul și să 
oprească hemoragia. Glonţul perforase unul din mușchii 
brațului, dar scheletul părea să fi rămas intact. Spălă rana, o 
cusu, făcu tot ce se putea cu puţinul pe care îl avea la 
îndemână. Mikhail îi supraveghea respiraţia lui Klaus. 

— Mulţumesc, zise el, în timp ce ea făcea ordine pe măsuţă. 

— E doar o soluție temporară, are nevoie de asistență 
medicală. 

Se duse la baie să se spele. Mikhail întâlni privirea lui Jens. 

— Plecăm imediat ce se trezește, mormăi rusul. 

Cei doi o auziră pe Sophie dând drumul la robinetul de la baie. 
Niciunul din ei nu avea nimic de adăugat. 

— Ti-e foame? 

Jens nici nu știa de ce întrebase. Mikhail încuviinţă din cap. 

Mâncară niște sandvișuri în bucătărie. Mikhail stătea aplecat, 
cu mâna stângă ţinea farfuria, iar cu dreapta ducea mâncarea la 
gură. 

— Ce căutaţi aici? întrebă Jens. 

Mikhail mesteca, arătând cu furculita spre canapeaua pe care 
se afla Klaus. 

— Am venit să-l iau acasă, zise el, apoi termină de mestecat 
și înghiţi. S-a trezit ieri în spital și m-a sunat, deci am luat 
avionul și am venit. 

— Ce s-a întâmplat? 

Mikhail se întinse un pic. 

— A venit poliţia și am fost nevoiţi să o ștergem... 

— Cine l-a împușcat? 

— Un poliţist... 

Sophie intră în bucătărie, privindu-i pe Jens și pe Mikhail care 
mâncau în tăcere. Nu-i plăcea ce vedea. 

— Acum o să se ia din nou de Hector? 

Mikhail păru să înţeleagă întrebarea și clătină din cap. Sophie 
nu-l slăbi pe rus cu privirea în timp ce-i spuse lui Jens: 

— Vreau să-l rogi ceva. 

e 

Carlos gâfâia. Venise cât de repede putuse după convorbirea 
cu Hector. Acum se afla în baie la Hector și privea cadavrul lui 
Leffe Rydbäck, care zăcea în cadă într-o poziție ciudată. Hector 
se afla în spatele lui. 

— ÎI tai în bucăţi și-l duci la restaurant. Acolo îl toci la mașina 
de tocat. 

Carlos duse mâna la gură, cuprins de o senzaţie de rău. Apăru 
și Aron în spatele lor cu două sacoșe de hârtie în mână. Iși făcu 
loc pe lângă ei și puse un prosop pe pardoseală. Apoi deschise 
sacoşele și scoase două fierăstraie de mână de dimensiuni 
diferite și le așeză pe prosop. Scoase și mănuși de menaj, un 
şort din plastic, o cască de duș, otet, o foarfecă de grădină, 
soluţie dezinfectantă pentru mâini, un sul de pungi pentru 
congelator, un fierăstrău electric cu bateria încărcată, ochelari 
de protecţie, o mască de protecţie, praf de clor, o găleată albă și 
un ciocan marca Steel Eagle cu mâner de plastic. La sfârșit 
scoase și un odorizant Wunderbaum cu miros de vanilie, îi rupse 
ambalajul și îl agăţă de ţeava de la duș. 

— Trebuie să te apuci de treabă înainte să se împută, zise el. 

Carlos ezita. Se aplecă, luă șorţul, casca și mănușile de menaj 
și începu să se echipeze încet. Aron scoase un briceag din 
buzunarul pantalonilor și îl deschise. Avea mânerul negru, 
ondulat și lama scurtă din oțel. 

— E foarte ascuţit, zise el și îi întinse cuțitul lui Carlos, 
ținându-l cu grijă de mâner. Să vomiţi în toaletă, nu în găleată, 
mai adăugă Aron înainte ca el și Hector să plece din baie. 

Carlos rămase nemișcat în tăcerea care se așternuse peste 
baie. Privea ţintă spre cadavrul lui Leffe Rydbăck din cadă. 
Respiră scurt de câteva ori înainte să se apropie de marginea 
căzii și să ridice mâna dreaptă și rece a mortului. Indreptă lama 
ascuțită a cuţitului spre degetul mic al lui Rydbăck și apăsă. 
Fără să depună niciun efort, degetul se desprinse și căzu 
lovindu-se de marginea căzii. Sângele care ieșea din rană 
curgea domol. Carlos repetă operaţiunea cu degetul mare. După 
ce căpătă îndemânare, le tăie și pe celelalte și apoi se apucă de 
degetele de la mâna stângă. 

[] 

Hector se așezase pe canapea și citea un ziar. Aron stătea 
într-un fotoliu. În baie se auzea cum Carlos încearcă fierăstrăul 
electric, ca un adolescent care ambalează motorul unei 
motociclete. Apoi se auzi sunetul herăstrăului care trecea prin 
ceva gros, se împotmolea, pierdea din turație și apoi își revenea. 
După care fierăstrăul amuţi și îl auziră pe Carlos smiorcăindu-se 
și vomând în toaletă. Apoi fierăstrăul își reluă băzăitul. 

Timpul trecea, Hector citea, Aron privea în gol. Fură întrerupţi 
de un zgomot de pași pe scara în formă de spirală care ducea 
spre biroul de la etajul inferior. Aron se ridică și își scoase arma. 
Pașii erau lenți, dar fără să fie greoi. 

Apăru o femeie cam la cinzeci de ani care îl privi pe Hector și 
apoi pe Aron și pistolul acestuia. 

— Poţi să renunți la pistol, zise ea. 

Aron îl lăsă în jos, dar nu îi dădu drumul din mână. 

— Îmi cer scuze, zise femeia. Dar sunt convinsă că nu m-aţi fi 
lăsat să intru dacă aș fi sunat la ușă, a trebuit deci să intru prin 
biroul de jos. 

Gunilla duse mâna la ureche. Sunetul fierăstrăului răsuna prin 
perete. 

— Renovaţi cumva? 

Mai ascultă un pic. 

— Sau poate că-l tăiaţi în bucăţi pe Leffe Rydbăck? 

Aron ridică din nou pistolul, dar femeia părea să fie total 
indiferentă. Își arătă legitimatia. 

— Sunt de la poliţie. Mă numesc Gunilla Strandberg. Te rog să 
nu mai ţii pistolul spre mine, colegii mei știu că sunt aici. 

Aron ezită, apoi se retrase spre fereastră. Se uită în jos, dar 
nu văzu nimic. 

— Nu, nu e nimeni aici, sunt doar eu. Am venit să stăm de 
vorbă, dar colegii știu că sunt aici. În caz că mi se întâmplă 
ceva... Făcu un gest cu mâna. Inţelegeţi ce vreau să spun. 

Gunilla îl privi pe Hector. 

— Vreau doar să stăm de vorbă, repetă ea încet. 

Hector împături ziarul și îi făcu semn să se așeze. 

Gunilla se așeză pe canapea. Din baie se auzea ciocanul care 
lovea puternic în carne și în oase și băzâitul fierăstrăului care 
pornise din nou la lucru. Hector o scrută cu privirea. 

— Ne cunoaștem de undeva? întrebă el. 

— Eu te cunosc pe tine, Hector Guzman. Tu nu mă cunoști. 

Hector și Aron erau în expectativă. 

— Vă întrebaţi de ce am venit, nu? 

Gunilla îl fixă pe Hector cu privirea. 

— Din pură curiozitate, cred, zise ea. 

Carlos vomită din nou. De data aceasta voma se revărsă în 
jeturi. 

Gunilla așteptă până când Carlos termină. 

— Sunt curioasă să aflu câţi bani aţi câștigat șantajându-l pe 
Svante Cangren și din afacerile cu Alfonse Ramirez, despre care 
știu, de altfel, că e în oraș... Cam cât, aproximativ? 

Hector o cercetă atent. 

— Ce vrei? întrebă el. 

Gunilla afișă o mină întrebătoare. 

— Se vede pe tine, continuă el. Vrei ceva, poate răspunsuri. 
Asta vă place vouă, polițiștilor, cel mai mult, să obţineţi 
răspunsuri, nu-i așa? 

— Nu, răspunsurile le am deja. În plus, nu mă interesează 
deloc. 

Hector privi spre Aron, care la rândul lui o privi pe Gunilla. 

— Păi, atunci ce vrei? întrebă Hector. 

— Vreau ce ai tu. 

— Pardon? 

— Cât aţi câștigat cu Ramirez și cu Cangren? întrebă ea din 
nou. 

Hector nu răspunse. 

— Vreau o parte din acest profit, zise Gunilla. 
Abia acum înţelegea Hector. 

— Ce-mi dai în schimb? 

— Ai mână liberă atât timp cât lucrez la poliţie. 

PARTEA A PATRA 


23. 


Nu-l podideau deloc lacrimile. Văruia peretele. Notitele, 
argumentele, săgețile... logica, totul dispărea în spatele unui 
strat gros de vopsea. 

Sara fusese acasă la el. Văzuse peretele și înţelesese ceva. O 
contactase pe Gunilla, după care fusese omorâtă. In curând 
aveau să-l omoare și pe el. 

Copiase totul, și ce avea în format digital, și restul. Avea două 
exemplare. Unul era în siguranţă în seiful bancar. Celălalt se afla 
în geanta sport de pe podea. Își verifică pistolul: era încărcat, iar 
în geacă avea încărcătura de rezervă. De obicei își ţinea pistolul 
într-o teacă la brâu. Acum îl avea prins pe umăr. 

Aruncă o privire de jur-împrejurul biroului. Peretele era alb ca 
zăpada, camera era curată, nu mai rămăsese nimic interesant 
pentru nimeni. Ridică geanta neagră de sport de pe podea. Işi 
luă laptopul și echipamentul de înregistrat și părăsi 
apartamentul. 

Ajuns în stradă, își îndreptă pașii spre mașina închiriată. Dacă 
ar fi fost atent, poate că l-ar fi observat pe tipul din mașina 
parcată la o distanţă de câteva case. Dar nu era, era neatent... 
Efectul drogurilor începea să se disipeze, iar el se concentra 
exclusiv asupra propriei dureri. 

O porni cu mașina închiriată prin oraș. Traficul era lejer, căci 
începuse deja vacanța de vară. Parcă pe Brahegatan, la 
oarecare distanță de secţia de poliţie. Işi puse aparatura pe 
genunchi și controlă legătura cu microfonul din birou. Mută apoi 
echipamentul în portbagaj și ieși din mașină cu laptopul și cu 
geanta în mâini. 

Se plimba cu privirea în pământ. Traversă Karlavägen și se 
îndreptă spre piaţa Stureplan. 

Cineva îl împinse din partea stângă. Fusese o împingere 
ușoară, iar când se uită, văzu un tip masiv care mergea alături 
de el. 

— Walk with me, zise acesta într-o engleză cu accent rusesc. 

Lars îngheţă și se repezi să-și apuce arma din dotare. 

Tipul îi arătă pistolul pe care îl ţinea în mâna dreaptă. Îi făcu 
semn lui Lars să-i predea arma. Totul se petrecuse rapid. Dintr- 
odată, tipul masiv avea pistolul lui Lars în geacă și îl împingea 
peste stradă către o mașină parcată la marginea trotuarului. 
Mikhail deschise portiera din spate și îl îmbrânci pe Lars 
înăuntru. 

— Nu te mișca și ţine-ți gura, zise Jens de la volan. 

Se lansară în trafic. 

— Cine sunteţi? întrebă Lars. 

Tipul masiv îi dădu un pumn în figură. 

e 

Camera era îngrozitoare. Arăta ca o cabină de pe un vapor, 
iar gălăgia de pe autostradă pătrundea chiar și prin ferestrele 
izolate. 

După ce plecaseră Jens și Mikhail, Sophie luase un taxi și o 
pornise spre sud traversând șoseaua de centură Essingeleden și 
continuând pe autostrada E4 către suburbiile din sud. Motelul se 
afla la marginea autostrăzii, în zona Midsommarkransen. Nu 
avea recepţie, doar un lobby unde rezervai cu cartea de credit - 
Jens îi dăduse una. 

Stătea pe pat și aștepta. Era mai mult o targă decât un pat, 
era tare și incomod. O suna mereu pe Jane. De fiecare dată, 
Jane răspundea în același fel. Wicio schimbare. Sophie își zări 
silueta în oglinda de deasupra biroului fixat în perete. Avea un 
aer trist și părea epuizată - își întoarse privirea. 

După o așteptare ce părea să fi durat o veșnicie, auzi în 
sfârșit bătăi în ușă. Sophie se ridică și se duse să deschidă. Jens 
îl împinse înăuntru pe Lars Vinge, iar ușa se închise automat în 
spatele lor. 

Lars Vinge era tulburat. Se întreba unde se afla. Sophie îl 
privea. Părea bolnav, slăbit și palid, avea ochii încercănaţi, 
dădea impresia unui om înfometat. Avea o dâră de sânge la nas 
și sânge uscat într-una din nări. Jens îi făcu semn să se așeze. 
Lars găsi un scaun lângă masa fixată în perete. 

— Îmi daţi, vă rog, ceva de băut? 

Avea vocea stinsă. 

— Nu, zise Jens. 

Lars se frecă la ochi. 


VP - 330 


— Ştii de ce te afli aici? întrebă Jens. E 

Lars nu răspunse, o privi pe Sophie și începu să zâmbească. li 
zâmbea ca și cum ar fi fost vechi prieteni care nu se mai 
văzuseră de multă vreme. Zâmbetul o deranjă pe Sophie. 

Înainte nu-l văzuse decât în trecere. Abia acum înţelegea ce 
hram poartă. Nu-i plăcea deloc de el. Lars Vinge afișa un 
amestec de lipsă de încredere în sine și de falsă siguranță de 
sine. Era instabil, dezagreabil... și fricos. 

— Nu era nevoie să vă purtaţi așa, zise el. 

— Cum? 

O privea neîntrerupt pe Sophie, piciorul stâng îi sălta 
necontrolat. 

— Nu era nevoie să mă prindeți așa... Urma oricum să vă 
contactez în curând... 

— De ce? întrebă Sophie. 

Lars își lăsă privirea în jos. 

— Îmi pare rău pentru tine, am auzit ce i s-a întâmplat lui 
Albert. Cum se simte? 

— Spune-ne tot ce știi, zise Jens. 

Urmă o tăcere prelungită. 

— Gunilla le-a cerut lui Anders și lui Hasse să-l prindă. 

— De ce? 

— Nu știu. Se pregătește ceva. Voiau să te aibă la mână, 
Sophie, au zis că vor să se asigure că nu le creezi probleme. 

— Ce fel de probleme? 

— Nu știu, dar cred că le e frică de tine... Le e frică să nu faci 
ceva pripit, la urma urmei te-au ameninţat. Mai devreme sau 
mai târziu tot aveai să reacţionezi. 

Sophie nu înțelegea. 

— Dar de ce acum? 

Lars se gândi câteva clipe. 

— Se pregătește ceva... 

— Spune totul încă o dată de la început, îl întrerupse Jens. 

Lars privi în sus spre Sophie și spre Jens, continuând să 
reflecteze. Lăsă mâna dreaptă să-i cadă pe masă, căutând să-și 
ordoneze gândurile. Apoi începu să povestească. La început cu 
ezitări și pauze, dar după câteva momente de zăpăceală, găsi 
firul și continuă cu mai multă convingere. Povesti cum fusese 
contactat de Gunilla Strandberg și cum începuse să lucreze 
pentru ea, despre faptul că deja de la început avusese dificultăţi 

în a înțelege scopul operaţiunii. Apoi povesti despre cum o 
urmărise pe Sophie, despre microfoanele pe care le plasaseră la 
ea acasă, despre rapoartele către Gunilla, despre faptul că nici 
măcar nu știuse că ceilalţi îl răpiseră pe Albert. Le zise și că nu 
era deloc informat, ci mai degrabă ţinut deoparte. 

Lui Sophie totul i se părea ireal. Era în faţa omului care o 
urmărise în ultimele săptămâni și acesta povestea lucruri care îi 
depășeau puterea de înțelegere. incetul cu încetul, își dădu 
seama că ea era figura centrală în toată această poveste. Lars îi 
spusese despre oamenii pentru care ea era personajul principal 
într-o anchetă ce nu părea să se bazeze pe nimic concret. Aflase 
despre tot ce făcuse și nu făcuse Gunilla, știa acum că bărbatul 
pe care îl întâlnise la secția de poliţie era Erik Strandberg, frate 
cu Gunilla, aflase și că acesta din urmă murise subit. Era 
informată despre încercările lor de a pune presiuni asupra altor 
persoane din anturajul lui Hector, într-o goană nebună după 
ceva. Știa că Anders Ask lucra la negru la anchetă, că Hasse 
Berglund avea un trecut violent și că ei erau cei care îl 
atacaseră pe Albert. 

Lars își termină povestea, lăsă privirea în jos și începu să 
treacă cu degetul peste o pată invizibilă de pe masă. 

— Ai zis că începi să-ţi faci o imagine... Cum arată această 
imagine? întrebă ea. 

— Nu știu... Se scarpină pe frunte. Vieţile noastre sunt în 
pericol, a ta și a mea, Sophie... și a lui Albert, dar asta aţi înţeles 
deja. 

Îi privi pe Sophie și pe Jens. 

— Tu ai scris bilețelul din cutia poștală? întrebă ea. 

Lars încuviinţă din cap. 

— Și ai intrat și la mine în casă? 

Acum Lars se holba la ea. 

— Poftim? 

— Răspunde, zise Jens. 

Lars lăsă capul în jos. Clătină din cap, privind fix în podea. 

— Nu..., mormăi el. 

— Nu ce? 

— Nu, n-am de gând să răspund, șopti el. 

Jens și Sophie se uitau unul la celălalt. Tipul părea un pic 
scrântit. 

— Și la Saab de ce i-ai dat foc? întrebă Jens. 

— Tocmai începusem să înţeleg că se întâmplau o sumedenie 
de lucruri despre care eu nu știam nimic... Când ai venit și mi-ai 
luat legitimaţia și celelalte lucruri, mi-a venit o idee. Am luat 
echipamentul, am dat foc la mașină și pe urmă le-am spus că 
echipamentul fusese distrus în incendiu. 

— De ce? 

Lars trasa cercuri pe masă cu unul dintre degetele de la mâna 
dreaptă. 

— Am început să-i urmăresc pe ei acum. 

— Care ei? întrebă Jens. 

— Gunilla, colegii mei. 

— De ce? 

Lars încetă să facă cercuri și privi în sus. 

— Ce-ai spus? întrebă el ca și cum ar fi uitat brusc toate 
lucrurile despre care tocmai vorbise. 

— De ce ai început să-ți urmărești colegii? 

Jens îi vorbise rar și limpede. 

Lars înghiţi și își recăpătă memoria. 

— Pentru că am înţeles că făceau lucruri... pe care le 
ascundeau de mine. 

— Ce anume? întrebă Jens. 

— Atunci situația era prea tulbure ca să-mi dau seama... dar 
am avut oricum dreptate. 

Jens și Sophie rămăseseră în expectativă. 

— Au omorât-o pe prietena mea. 

Se opri din desenat pătrate. 

— Pardon? zise Sophie. 

Își ridică privirea către ea și către Jens. 

— Au omorât-o pe Sara, prietena mea. 

e 

Mikhail conduse înapoi spre oraș. Sophie și Jens se aflau pe 
bancheta din spate. 

— Doamne-Dumnezeule, șopti Jens. 

Sophie îi împărtășea groaza. Privirea ei era îndreptată pe 
fereastră, la traficul care se mișca în ritm domol în jurul lor. 

e 

Mikhail și Klaus plecaseră luându-și rămas-bun în fugă. Se 
auzi soneria de la intrare. Jens se uită la ceas. 

— Mikhail trebuie să fi uitat ceva, mormăi el ca pentru sine 
însuși. 

Se uită pe vizor, se aștepta să vadă doi tipi. Afară însă se 
aflau trei tipi, trei tipi ce arătau altfel: ochii le sticleau, erau 
obosiţi și agitaţi în același timp. Gosha era ras în cap, Vitaly 
avea o sticlă de lichior în mână, iar Dmitry avea ochii cât cepele. 
La naiba! După calculele lui, ar fi trebuit să ajungă la Stockholm 
seara târziu, atunci îi aștepta. Trebuie să fi mers fără nicio 
pauză. 

Jens se depărtă de ușă și intră în bucătărie. Sophie îi văzu 
expresia. 

— Ce e? 

Jens se apropie de fereastra de la bucătărie. 

— Jens, ce e? 

— Au venit mai devreme decât credeam... Trebuie să plecăm 
de aici, acum. 

Se auziră bătăi puternice în ușă. 

— Cine e? 

Jens deschise una dintre ferestrele de la bucătărie. 

— Nimeni important. Vino, trebuie să plecăm. 

— Lasă-mă mai bine pe mine să le spun că nu ești acasă. 

— Nu vrei să faci asta, crede-mă. 

Bătăile din ușă se transformaseră acum în bubuieli. Tocul ușii 
se zgâlţâăia. Jens făcu un semn cu mâna spre fereastra deschisă. 
Sophie încerca să găsească o altă soluție. Bubuiturile se 
transformară în șuturi puternice. Se auzeau vocile întărâtate ale 
inșilor. Jens ieși pe fereastră, se întoarse și întinse mâna spre 
Sophie. Ea îl privi, îi privi mâna, tot ezitând. Apoi ieși din 
bucătărie și dispăru în apartament. 

— Sophie! strigă Jens. 

Un picior pătrunse prin lemnul ușii, vocile întărâtate se 
auzeau și mai tare acum. Sophie reveni cu poșeta, îl prinse de 
mână pe Jens și săltă pe pervaz. Zgomotul lemnului ce se 
desprindea din ușă se amestecă asurzitor cu chiotele și 
strigătele celor trei ce reușiseră să intre în apartament. 

Sophie se căţăra pe suprafaţa îngustă de pe partea 
exterioară. Pășea pe tablă veche în bătaia vântului. Se ţinea de 
ferestrele îmbrăcate în tablă ale mansardei ce decorau partea 
superioară a fațadei. Distanţa până la pământ era enormă, iar 
tabla era alunecoasă. Aruncă o privire în jos. Mașinile erau 
îndeajuns de mici ca peisajul să-i provoace instantaneu o frică 

de moarte. Privi spre Jens, dar peisajul era la fel de ameţitor. 
Cerul de deasupra sa părea mult prea mare. 

— Trebuie să ne îndepărtăm un pic. Cu atenţie, fă pași mici, 
șopti el și se dădu la stânga. 

Sophie o porni după el. Din apartament răsunau voci, rușii 
umblau de colo-colo prin camere. Dmitry urla furios, se sparse 
ceva, cei trei începură să ţipe acuzându-se reciproc. Sophie 
pășea cu atenţie. Transpirase și tremura. Frica de înălţime 
începu să se intensifice și să se manifeste printr-o senzaţie 
puternică de rău. Jens se întoarse spre ea și îi citi groaza în 
priviri. 

— Încă doar câţiva pași. O să reușești, zise el calm. 

Se apropiau încet de un alt apartament. Fațada era diferită, 
se îndreptau spre o altă clădire. Jens se opri și încercă să 
găsească o modalitate de a continua. Spaţiul pentru picioare era 
și mai strâmt, suprafaţa era înclinată în jos și nu aveau de ce să 
se ţină, nu era decât tablă alunecoasă cu colțurile întărite de-a 
lungul celor trei metri pe care îi mai aveau de parcurs până la 
următoarea fereastră. Sophie se holba, i se părea imposibil. Jens 
încercă să se ţină de un colț cu una din mâini, toată puterea 
venea din încleștarea degetelor. 

— E imposibil, zise ea. 

Inima îi bătea tare în piept. | se pusese un nod în gât din 
cauza lipsei de salivă. 

Jens prinse colțul din alt unghi și ridică un picior ţinându-se 
strâns. 

— Trebuie să ajungem în fața apartamentului celuilalt. 

— Nu, nu se poate, se tângui ea. 

Panica o acaparase. Voia să se așeze, pur și simplu, și să 
aștepte să vină cineva să o ia. 

Dintr-un salt, Jens ateriză pe faţada cealaltă. Avea picioarele 
pe suprafaţa îngustă și se ţinea cu ajutorul colţurilor de tablă. 
Rămase nemișcat câteva clipe, încercând să-și dea seama dacă 
putea să menţină poziţia. Sophie îl privea. Ceea ce se pregătea 
să facă părea absolut imposibil. Ei n-avea să-i reușească 
niciodată. Privi în jos. Peste tot vedea doar moartea iminentă. 
Incepu să respire sacadat. Pe obraji începură să i se 
rostogolească lacrimile. 

— Nu ești în toate minţile, mă auzi? zise ea. 

Jens vedea că plângea, înțelegea în ce stare era, mai făcu un 
pas, menținându-și corpul aproape de fațadă. Continuă cu pași 
minusculi, încheieturile mâinilor i se albiseră. Se opri și răsuflă 
adânc. După ce se liniști, mai făcu câţiva pași. Se deplasase doi 
metri și se apropiase de fereastră. Nu era totuși îndeajuns de 
aproape încât s-o poată atinge. 

In cele din urmă reuși să ajungă la fereastra de la mansardă. 
Jens se opri menținându-și echilibrul, apoi se concentră, își luă 
avânt cu un picior și lovi geamul cu toată puterea spărgându-l. 
Apoi fu nevoit să se așeze pe vine, ca să deschidă fereastra pe 
dinăuntru. Işi dădu drumul cu mâna dreaptă și îndoi cu grijă 
picioarele, își strecură mâna înăuntru, deschise fereastra și 
intră. Toată operaţiunea fusese executată într-o înlănțuire 
perfectă de mișcări. 

Dispăru câteva clipe, apoi reapăru. Acum se aplecase peste 
cadrul ferestrei și se întinse spre ea cât de mult putu. In felul 
aceasta o scutise de un metru de escaladare, dar nu era de 
ajuns. Sophie se ridică și se legănă în vânt. El îi făcu semn cu 
mâna. 

— Vino odată! 

Avea nevoie de mai mult aer, dar groaza nu-i îngăduia să 
respire decât în porţii mici. Bătăile inimii îi erau atât de 
puternice, încât păreau să absoarbă tot oxigenul din corpul său. 
Sophie expiră, dar nodul din gât tot nu-i dădea pace. 

— O să reușești, trebuie doar să te ţii cu mâinile, zise el. 

Făcu un atac de panică și începu din nou să plângă. 

— Acum! zise Jens și îi făcu semn cu mâna. 

Sophie își dădu seama că avea o singură șansă: trebuia să 
facă exact cum făcuse el, să găsească un punct de sprijin și apoi 
să își facă avânt cu unul din picioare. 

— Sophie! strigă el. 

Rușii țipau în bucătărie. Sophie își șterse lacrimile, înghiţi 
nodul din gât și execută mișcarea înlănțuită. Se prinse de colțul 
de tablă, cu spatele spre abis. La cea mai mică adiere de vânt 
avea să cadă, sau cel puţin așa i se părea. Făcu un pas la 
stânga. Suprafaţa era înclinată. Apucă strâns cu degetele care i 
se albiseră. Se pregăti să-și schimbe poziţia degetelor pentru a 
putea înainta ca să prindă următorul punct de sprijin. Sophie 
întinse brațul, prinse colțul tablei cu mâna stângă și păși rapid la 

stânga, începu să-i alunece piciorul, iar mâna i se desprinse de 
pe tablă. Scoase un țipăt și se prăvăli. 

Simţi mâna lui Jens prinzând-o de păr. Simţi un braţ în jurul 
gâtului. Apoi văzu negru în faţa ochilor. 

Se prăbușiră pe podea, printre cioburi. Sophie nu se putea 
mișca. Era culcată deasupra lui Jens, care avea un aer epuizat și 
broboane de transpiraţie pe frunte. Se priviră în ochi. 

— Ai reușit, zise el. 

jens se ridică și o trase după el. Străbătură în grabă 
apartamentul. Adrenalina era singurul lucru care o menținea în 
mișcare. Se opriră în hol. Jens îi făcu semn să aștepte. Formă un 
număr pe mobil și explică în engleză că acum era el cel care 
avea nevoie de ajutor. După această convorbire scurtă, închise 
telefonul și tocmai se pregătea să iasă pe scări, când își dădu 
seama că ușa era încuiată pe dinafară. 

— Caută! îi zise el. 

Incepură să caute în hol. Sophie scotocea prin haine, Jens 
căuta în sertarele unei console care se afla sub o oglindă 
enormă. Niciunul din ei nu găsi nimic. El începu să caute într-un 
dulap, iar ea căută din nou în sertarele consolei, ca și cum n-ar fi 
avut încredere în capacitatea lui de căutare. Sophie căuta cu 
privirea în hol de-a lungul pereților, al podelei, la tocul ușii, 
deasupra contorului... Acolo, un cârlig de care atârna o singură 
cheie. Se întinse, puse mâna pe ea și o încercă în yală. Întoarse 
cheia și - clic - ușa se descuie. 

Coborâră treptele cu pași lungi. Jens îi ţinu ușa grea de la 
parter. Se grăbiră spre mașina pe care o închiriase el și se 
năpustiră înăuntru. 

Exact în momentul în care vira spre banda de circulaţie, 
Dmitry apăru pe ușa de la intrare. Jens apăsă pe acceleraţie și 
dispăru rapid. Dmitry și tovarășii săi alergau spre mașina lor. 

Sophie luă telefonul și formă un număr. 

— Salut... Eu sunt. 

— Aud. 

— Ce faci? 

El nu îi răspunse imediat, mirat poate de întrebarea sa 
directă. 

— Nu fac nimic. 

— Am putea să ne vedem? 

— Când? 

— Acum? 

Se făcu din nou tăcere. 

— Vine pe neașteptate propunerea, dar bine, sunt la 
restaurant. 

Sophie închise, Jens dirija mașina prin trafic. 

— Eşti sigură? întrebă el. 

— Nu..., zise ea încet. 

— De ce vrei să mergem acolo? 

— Avem încotro? 

Jens cârmea în trafic. 

— Întotdeauna există o altă soluţie. 

— E singurul loc unde ne putem adăposti, zise ea. 

Jens privi în oglinda retrovizoare, mașina lui Dmitry nu se 
vedea. 

e 

Hasse stătea în mașina parcată în fața restaurantului Trasten 
și privea alene în jur. Primise ordine clare. Trebuia să aștepte în 
fața restaurantului și să nu acţioneze în niciun fel. Era posibil să 
fie contactat de Aron Geisler sau poate de alt tip, pe nume Ernst 
Lundwall. El trebuia să se supună și să-i urmeze. Odată ajuns 
înăuntru, planul era s-o sune, să-i spună cum au mers lucrurile și 
ce-i ziseseră tipii. Dar, în primul rând, trebuia să supravegheze 
transferul banilor. Gunilla avea să controleze și când totul era 
gata, dacă avea posibilitatea, el trebuia să-i împuște pe Hector 
Guzman și pe Aron, înscenând totul încât să pară că acţionase în 
legitimă apărare, iar apoi - case closed. 

Anders umbla aiurea prin oraș, căutându-i pe Sophie și pe 
Lars; erau recompense pe capetele lor acum, mai ales pentru 
Sophie. Pe ea erau nevoiţi s-o înlăture, ceea ce poate era trist... 
Sau poate nu, nici nu se mai putea hotărî ce simţea. Asasinatul 
prietenei activiste a lui Lars îl schimbase radical, închisese 
anumite părţi din el, iar pe altele le distrusese pur și simplu. In 
plus, îl împovăra un sentiment enorm de vină. Era 
omniprezentă. Voia să omoare din nou, în așa fel încât omorul 
să devină un obicei. Poate așa avea să scape de sentimentul de 
vină. 

O mașină trecu pe lângă Hasse și acesta o urmări cu privirea. 
Mașina se strecură într-un loc de parcare pe care șoferul îl 
reperase un pic mai încolo. Din mașină ieși un bărbat care 
așteptă o femeie ce cobori de pe partea pasagerului. Trecură 

câteva secunde înainte ca Hasse să-și dea seama cine era. Data 
trecută n-o văzuse decât în treacăt, de la spate, când se 
pregătea s-o sugrume. Cei doi intrară în restaurant. 

Îl sună pe Anders pe mobil. Anders se agită, îi spuse să 
aștepte, să stea deoparte și că era pe drum. 

În curând mai trecu o mașină care parcă un pic mai sus pe 
stradă. Era o mașină cu plăcuţe rusești, dar nu i se părea un 
lucru ieșit din comun. Hasse se pregătea să prindă două muște 
dintr-o singură lovitură sau poate chiar trei. Își controlă pistolul, 
era încărcat și siguranţa nu era trasă. 

e 

Restaurantul era închis. Hector era așezat la o masă împreună 
cu Aron, cu Ernst Lundwall și cu Alfonse Ramirez. Păreau să 
lucreze la ceva. Alfonse avea în față un computer conectat la 
internet, Ernst verifica o mulțime de documente, iar Hector și 
Aron făceau niște socoteli pe o hârtie. Toţi beau cafea, în afară 
de Alfonse care bea vin. 

Hector afișă o mină surprinsă când o văzu pe Sophie însoţită 
de Jens. Tocmai se pregătea să spună ceva, dar Sophie îl 
întrerupse. 

— Trebuie să vorbim. 

Hector se ridică și îi făcu semn să se așeze mai încolo. 

Îi trase un scaun. Sophie luă loc, el se așeză în faţa ei privind- 
o și așteptând să înceapă să vorbească. 

Sophie respiră adânc, îl privi în fugă pe Jens, care se așezase 
singur la o masă mai îndepărtată, apoi îi privi pe Ernst și pe Aron 
și pe bărbatul necunoscut, păreau cu toţii cufundaţi în lucru. 

— Te deranjez? întrebă ea. 

Hector clătină din cap și arătă spre Jens. 

— El ce caută aici? 

Totul era de-a-ndoaselea, Sophie ar fi vrut ca lucrurile să stea 
altfel. 

— Ai puţină răbdare, zise ea recăpătându-și cumpătul, în timp 
ce se gândea cum să înceapă. 

Își puse mâinile în poală și se pregăti de ceea ce se putea 
dovedi a fi sinucidere curată. 

— Fiul meu Albert, e internat în spital. A fost călcat de o 
mașină și are spatele rupt. 

Hector fu cuprins de spaimă și se pregătea să întrebe ceva 
când ea ridică mâna. 

Își luă din nou avânt. 

— Acum în jur de o lună am fost contactată de... 

Nu apucă să spună mai mult. Ușa de la intrare se deschise 
furtunos și rămase agăţată într-o singură balama. 

— Jens! 

Vocea era puternică. Dmitry înaintă în restaurant cu un 
revolver în mână. După el intrară Gosha, cu o bâtă în mână, și 
Vitaly cu un pistol. Dmitry dădu cu ochii de Jens. 

— Missed me? 

Jens îl privi pe Dmitry cu dezgust. Hector și Aron avură un 
schimb de priviri, încercând să înțeleagă cine erau acești 
indivizi. 

— Ce vrei? întrebă Jens. 

Dmitry arătă cu pistolul spre sine însuși, prefăcându-se mirat. 

— Ce vreau eu? N-are importanţă... acum sunt aici și... 
drumul a fost al naibii de lung și am tot visat să te împușco 
dată și încă o dată și încă o dată. 

Sophie observă că Jens butona pe telefon pe sub masă. Se 
uită cu grijă spre celălalt capăt al camerei. Aron stătea 
nemișcat, iar necunoscutul se legăna ușor pe scaun, luând cu 
atenţie câte o gură de vin din pahar. Ernst Lundwall se holba în 
jos. lar Hector... stătea nemișcat și îi zâmbea liniștitor. 

Jens se ridică în picioare. Sophie observă că se folosise de 
ocazie ca să-și bage telefonul în buzunar. 

— Ce aveam de spus i-am spus deja lui Risto, cred că ţi-a 
comunicat... Dacă ai venit până aici în speranţa că lucrurile se 
pot rezolva în alt fel, atunci ai venit degeaba. 

Dmitry se holba la el cu gura întredeschisă. Părea să se fi 
săturat, îi făcu un semn lui Gosha, acesta se apropie și îl lovi pe 
Jens de mai multe ori cu bâta în cap. Jens căzu la pământ. 
Dmitry se apropie imediat și îl luă la șuturi. Vitaly îi ţinea pe 
ceilalți sub ameninţarea pistolului. Masacrarea lui Jens era dură 
și impulsivă. Sophie nu se putea uita. 

Jens credea că loviturile aveau să înceteze, dar nu fu așa. Avu 
brusc senzația că urma să moară, că Dmitry era atât de bolnav, 
încât avea să-l omoare din bătaie. Încerca să se apere 
ghemuindu-se. Pantoful lui Dmitry nimerea peste tot: în cap, în 
ceafă, în spate, în burtă. Apoi schimbă tactica și începu să-l 
calce pe Jens pe faţă. 

— De-ajuns! strigă Hector. 

Dmitry se opri și îl privi pe Hector, gâfâind. 

— Tu cine ești... negroteiule? 

Sophie văzu o flacără aprinzându-se în ochii lui Hector. Nu era 
o furie obișnuită. Era altceva, ceva mai presus de furie. Aron 
înţelese în ce stare era și clătină calm din cap. Chiar și 
necunoscutul, care dăduse dovadă de o stăpânire de sine 
nemaipomenită, își schimbase expresia feţei. 

Dmitry îl apucă pe Jens și îl ridică de la podea, privindu-i faţa 
desfigurată. 

— Nici nu știi cât am tânjit, atitudinea ta de superioritate m-a 
făcut să-mi fiarbă sângele în vine... _ 

Dmitry nu mai avea puterea să se exprime clar. li trase lui 
Jens un pumn care nimeri aiurea în partea din spate a capului. 
Jens se prăbuși la podea. Gosha scosese o cutiuță și inhala 
cocaină direct de pe degetul arătător. Luă o nouă doză și întinse 
arătătorul sub nasul lui Dmitry. Dmitry inhală pudra și scoase un 
țipăt ca și cum ar fi vrut să exteriorizeze un fel de tărie 
primitivă. Se apropie din nou de Jens, îl luă de guler și îl ridică pe 
jumătate, își pregăti lovitura de dreapta, iar apoi îl pocni cu 
toată puterea. Pumnul nimeri ochiul lui Jens. Dmitry respiră 
agitat în timpul reculului, apoi se aplecă spre Jens pregătindu-se 
pentru o reluare. 

— Termină! ţipă Sophie cu ochii plini de lacrimi. 

Dmitry își îndreptă brusc privirea spre ea. Se lumină la faţă, 
ca și cum ar fi primit un cadou la care nu se aștepta. Se apropie 
de ea și o privi apucând-o de bărbie. Se aplecă, apropiindu-se de 
chipul ei. 

— Tu ești curva lui? 

Putea a ceva. 

— Ești curva lui... sau dacă nu ești a lui... ești a altcuiva, 
curvă ești oricum! 

Dmitry își privi tovarășii și râse surprins, ca și cum tocmai ar fi 
spus o glumă bună. 

— Atunci e curva altcuiva! repetă el. 

Vitaly și Gosha râdeau exagerat. 

Dmitry continua să o ţină strâns de bărbie. 

— După ce l-am omorât pe tipul de pe podea, am să ţi-o 
trag... în văzul tuturor. 

Hector tremura de furie acum. Își plecase privirea, respira 
sacadat, iar mușchii obrajilor i se încleștaseră. Clocotea de ură, 

Sophie îi vedea fața cu coada ochiului, era pe punctul de a 
exploda de furie. Aron îl ţinea sub supraveghere. 

Acum Dmitry părea confuz, ca și cum nu-și aducea aminte de 
ce se afla acolo. Scoase din nou pistolul și începu să gesticuleze 
cu el spre masa la care stăteau Aron, Alfonse și Ernst. 

— Voi cine sunteţi? Ce căutaţi aici? De unde îl cunoașteţi pe 
nemernicul ăsta? 

Făcu semn cu pistolul spre Jens care era întins pe podea. 
Nimeni nu îi răspunse. Dmitry păși spre masă și îi puse pistolul 
la tâmplă lui Alfonse. Alfonse își păstră calmul. Dmitry își pierdu 
răbdarea, făcu câţiva pași spre Hector și Sophie, îndreptând 
pistolul către Sophie. 

— Spune tu, curvă! 

— Dă pistolul la o parte, șopti Hector. 

Dmitry încercă să-l imite pe Hector. Nu reuși, căci uitase deja 
ce zisese Hector. Se mulțumi să îndrepte pistolul spre capul lui 
Sophie. Sophie închise ochii. 

Jens se mișcă un pic pe podea. 

— Dmitry..., bolborosi el, scuipând sânge. 

Dmitry se întoarse și îl privi. 

— Da? 

— Risto mi-a zis că nimeni nu mai vrea să facă afaceri cu tine 
la Moscova... Că te faci tot timpul de râs... De fiecare dată, șopti 
Jens. 

Dmitry făcu ocolul camerei cu privirea și apoi îl privi din nou 
pe Jens. 

— Ce? 

— Există un soi de individ care nu e în stare de nimic, care e 
incapabil, incompetent... lipsit de talent, cu totul lipsit de 
talent... dar care încearcă să compenseze toate eșecurile făcând 
tot timpul ce nu trebuie... ceea ce îl face un adevărat ratat. Tu 
ești genul ăsta de om, Dmitry, și toată lumea știe asta. 

Jens zăcea înnebunit de durere. 

— Toată lumea în afară de tine, Dmitry. Până și mă-ta... curva 
de mă-ta! Mă-ta e o curvă, Dmitry... și-a pus-o cu toţi dobitocii 
din satul de retardați din care vii... Până și ea! 

Jens începu să râdă, știa că vorbăria lui îi dăduse lui Sophie 
ceva timp. Poate că nu era destul, dar ce mai putea face el? 
Singura lui speranţă era ca Aron sau altcineva să fie înarmat și 
să înceapă să tragă. Lucrurile nu păreau însă să stea așa. 

Jens îl văzu pe Dmitry îndreptând arma spre el, privi drept în 
țeava întunecată, se întrebă în trecere unde avea să-l 
nimerească glonțul, dacă avea să-l doară, cât timp avea să se 
scurgă înainte să moară, dacă avea să-l întâlnească pe bunicul 
Esben și dacă aveau să se ia din nou la harţă cum făcuseră de 
câte ori se văzuseră. 

Dmitry se pregătea să apese pe trăgaci când la intrare se auzi 
cineva care își drese glasul. Rusul se întoarse. Văzu doi bărbaţi, 
unul masiv, iar celălalt musculos, cu părul rar și braţul drept 
bandajat. Aveau arme în mâini și se aflau la ceva distanţă de 
ușa de la intrare. Pentru câteva momente, totul părea să se fi 
terminat, ca și cum cineva ar fi oprit timpul, ca și când 
Dumnezeu ar fi apăsat pe butonul de pauză, dar, de fapt, nu era 
așa. 

Hector înţelese ce urma să se întâmple. Se aruncă asupra lui 
Sophie și o trase cu el la podea. In aceeași secundă se auzi o 
înlănţuire de bubuituri. Mikhail și Klaus deschiseseră focul. 
Gosha și Vitaly fură pe loc penetraţi de gloanţe. Sânge, bucățele 
de os și droguri clandestine din est începură să zboare prin 
restaurant. 

Sophie se lovi de podea cu toată greutatea corpului lui Hector 
aterizând peste ea. Îl văzu pe Jens zăcând desfigurat un pic mai 
încolo. Îi văzu pe cei doi căzând morţi la pământ cu membrele 
moi și corpurile ferfeniţă. Îl văzu pe Dmitry care încă nu se 
dezmeticise. Îl văzu pe Jens care, cu o ultimă sforţare alimentată 
cu adrenalină, se întinse, îl prinse pe Dmitry de mână, îl trase la 
pământ și îl dezarmă într-o singură înlănţuire de mișcări. Apoi îl 
văzu pe Jens băgându-i mâna în păr lui Dmitry, trăgându-l spre 
el și lăsându-i timp să-l privească în ochi înainte să înceapă să-i 
rupă nasul și să-i scoată ochii și dinţii printr-o ploaie de lovituri 
puternice. Sophie nu înțelegea de unde venea puterea lui Jens. 
Clar era însă că mai avea putere și că nimic nu-l putea face să 
renunțe la bine-meritata sa răzbunare. Dmitry bolborosea, îl 
implora și își înghiţea dinţii scoși. Sophie întoarse privirea spre 
masă. Praful de pușcă și drogurile creaseră o perdea fină de 
ceață în cameră. Îl văzu pe Aron Geisler ridicându-se de la 
podea și îndreptând un revolver către Mikhail și Klaus. Sophie și 
Jens observară ce era pe punctul de a se întâmpla și strigară în 
cor. 

— Aron, nu! 

Lucrurile deveneau neclare. 

Mikhail și Klaus își îndreptară armele spre Aron. 

— N-au venit aici să vă facă rău! strigă Sophie. 

Aron ţinea arma îndreptată spre cei doi și nu părea să asculte. 
Trase de două ori. Mikhail și Klaus traseră și ei cu pistoalele 
întinse. Gălăgia era infernală. Aron se ascunsese după o 
coloană. Gloanţele se înfipseră în aceasta și tencuiala căzu la 
pământ. 

— N-am venit să ne răfuim cu voi, strigă Mikhail. 

Aron scoase arma și trase două focuri la nimereală. Gloanţele 
intrară în peretele din spatele lui Mikhail și al lui Klaus. Sophie 
strigă, strigă și Jens, Aron trase din nou. 

— Aș putea să-l împușc pe Hector Guzman chiar în acest 
moment! Dar nu o fac, uite, punem armele jos! strigă Mikhail. 

El și Klaus puseră armele pe podea. Aron aşteptă câteva 
momente, apoi scoase capul de după coloană de două ori. După 
ce se asigură că cei doi erau nu mai erau înarmaţi, înaintă cu 
revolverul îndreptat spre Mikhail. 

— De ce aţi venit aici? 

Mikhail arătă spre Jens care, cu faţa desfigurată, era pe cale 
să îl sugrume pe Dmitry cu braţul. Arma lui Aron era în 
continuare îndreptată spre Mikhail. 

— Explică. 

— Pot să explic eu, zise Sophie. 

Un nou foc răsună în cameră. Haosul era total. Mikhail, Aron, 
Klaus și Hector ţipau unul la celălalt. Hasse apăru de după ușă, 
iar în spatele lui se zărea Anders. Mikhail își dădu imediat seama 
că erau polițiștii de la spital. Trase spre el pistolul de pe podea și 
tocmai se pregătea să ţintească, dar Hasse și Anders apucară să 
se adăpostească după peretele exterior. 

— Poliţia! ţipă Hasse Berglund cu vocea panicată. 

Se așternu tăcerea. Hasse și Anders se iviră din nou. 

— Poliţia! repetă Hasse. 

— Hector! Avem o înțelegere! strigă Anders. 

Aron se uită spre Hector. Privirile li se întâlniră. Hector clătină 
din cap. Aron îi făcu semn că a înțeles, ridică pistolul și îl 
îndreptă spre Anders. Mikhail și Klaus ţinteau amândoi spre 
fruntea lui Hasse. Jens luase pistolul lui Dmitry de pe jos și 
stătea pe spate cu arma în mână, ţintind în sus. Traiectoria 
glonţului părea să treacă prin spaţiul dintre Mikhail și Klaus. 

— Am câmpul liber, pot să-l nimeresc pe porc drept în inimă, îi 
zise el răgușit lui Aron. 

Șase pistoale erau acum îndreptate spre corpuri și capete 
diferite. Hasse fu primul căruia îi tremură mâna. 

— Puneţi armele jos, zise el, de data aceasta cu mai puţină 
convingere. 

— Nu. Veniţi aici și puneţi armele pe podea. Noi suntem patru, 
iar voi doi... Vă daţi seama și singuri cum o să se termine, zise 
Aron. 

Anders încercă să salveze situaţia. 

— Ne retragem. Vă lăsăm în pace... 

— Dacă vă retrageţi, deschidem focul. 

Glasul lui Aron era ferm. 

Sophie urmărea scena de pe podea, cu Hector în continuare 
deasupra sa. Jens era extenuat, sângera puternic. Nu înțelegea 
cum putea să își menţină poziţia cu pistolul îndreptat spre 
polițiști. 

Aron făcu o mișcare largă cu braţul ca să nu mai trebuiască să 
repete ce zisese deja. 

Hasse își puse arma jos, o împinse spre mijlocul camerei și se 
așeză în patru labe. Toate armele erau acum îndreptate spre 
Anders. Acesta privi câteva momente spre ţevile căscate către 
el, zâmbi ușor, renunță la un gând fugar, puse pistolul jos și 
înaintă. 

Reveniseră la situaţia de dinainte. Jens înţelese că Aron n- 
avea de gând să fie primul care lasă arma jos. 

— Mikhail! strigă el. 

Mikhail pricepu, puse din nou arma jos și Klaus îl urmă. Sophie 
simţi cum Hector se ridică de deasupra ei, văzu plăcerea cu care 
își revărsa ura faţă de Dmitry care zăcea leșinat pe podea. Il 
prinse pe rus de o mână și îl trase după el. Alfonse Ramirez 
apăru în spatele său, îl prinse pe Dmitry de un picior și dispărură 
împreună spre bucătărie, ca și cum singurul lucru important în 
acel moment era să-și facă dreptate, să-și potolească pofta de 
răzbunare. 

e 

Aron îi împinse pe Anders și pe Hasse pe lângă bucătărie 
către birou. 

Sophie se ridicase și întâlni privirile celor doi când aceștia 
trecură pe lângă ea. Apoi se repezi spre Jens și îi puse capul în 

poala sa. Arăta groaznic. Mușchii și oasele feţei erau strivite, îi 
lipseau dinţi și avea cu siguranță mai multe oase rupte în corp. 
Când respira scotea un gâjâit. 

Sophie era epuizată, ar fi vrut să vomite, să o ia la goană, să 
scape de sine însăși, să scape de toate. Stătea în restaurantul 
fantomă și îl mângâia pe Jens pe păr. Îi văzu pe Klaus și pe 
Mikhail ridicându-și armele de jos. Văzu cadavrele rușilor lungite 
în poziţii ciudate. Ernst Lundwall, palid și speriat, părăsi 
restaurantul cu un diplomat în mână și un laptop la subsuoară. 
Avu o viziune a accidentului lui Albert, îl văzu apoi pe patul de 
spital în comă, singur, desfigurat. Gândurile i se succedau 
necontenit și se lupta să rămână pe linia de plutire, poate faptul 
că îi mângâia părul lui Jens era singurul lucru care o ajuta să nu- 
și piardă capul. Făcea aceeași mișcare tot timpul, înainte și 
înapoi. Se concentră asupra părului lui care îi atingea palma. 
Jens era cald. Sophie închise ochii și încercă să se gândească 
doar la ce făcea, să facă abstracţie de cameră sau de ceea ce 
tocmai se întâmplase. Mișcarea legănată a mâinii, mângâierea 
fină a părului, încetișor... 

Dintr-odată, Mikhail apăru lângă ea și începu să-l cerceteze pe 
Jens. 

— Noi plecăm acum, zise el încet. 

Jens nu zise nimic, îl privi doar pe Mikhail cu chipul său plini 
de răni. 

Mikhail se întoarse către Sophie, poate pentru că îi citise frica 
pe chip. Nu știu ce să-i spună și se ridică îndreptându-se spre 
ieșire. Klaus se apropie de ea și îi zise într-o engleză stricată că 
îi rămânea dator căci îi salvase viaţa de două ori, deși nici el nu 
înţelegea de ce. Încercă să se exprime mai clar, dar nu reuși. 
Atunci scoase un pix, se sprijini de o masă și notă ceva pe un 
șervețel pe care i-l înmână. Sophie privi șerveţelul pe care scria 
Klaus Kohler și un număr de telefon. Sophie îl privi în ochi. Klaus 
se întoarse și plecă după Mikhail, care ieșise deja din restaurant. 

Hector reveni din bucătărie cu mânecile suflecate, pumnii 
însângerațţi și ochii bulbucaţi. Se uită la haosul din cameră, o 
privi pe Sophie care stătea pe podea cu capul lui Jens în poală. 
Părea schimbat. Era ca și cum ar fi avut o încărcătură de două 
mii de volţi. Ceva ardea în adâncul lui, ceva necontrolat. Privirea 
îi rămăsese fixată asupra lui Sophie, dar ea avea impresia că 
nici nu o vede. Hector se pregătea să zică ceva când 

necunoscutul apăru din bucătărie. Era proaspăt spălat și aranjat. 
II sărută pe Hector pe obraz. Schimbară rapid câteva cuvinte în 
spaniolă. Apoi se îndreptă spre ieșire, îi zâmbi lui Sophie când 
trecu pe lângă ea și dispăru pe ușa stricată. Hector se întoarse 
în bucătărie. 

Sophie nu apucase să-i povestească lucrul pe care venise să i- 
| spună. Acum Hector se afla împreună cu Anders Ask și cu Hans 
Berglund, bărbaţii care îl călcaseră pe fiul ei cu mașina și care 
încercaseră să o omoare... 

Sophie așeză capul lui Jens cu grijă pe podea, se ridică și se 
duse la bucătărie, trecând pe lângă Dmitry. Atârna mort pe un 
scaun din mijlocul camerei cu capul dat pe spate. Apucă să vadă 
că avea un cuţit înfipt în inimă, că un ochi îi ieșise din orbită și 
că sub scaun erau câţiva litri de sânge într-o băltoacă. 

— Hector Guzman! 

Era vocea lui Anders cea care răsunase din birou. 

Sophie se opri, ușa era întredeschisă. Văzu că Anders era 
încătușat de caloriferul de lângă birou, cu Hasse lângă el. Îl văzu 
pe Aron în fața unui calculator. Sophie se aplecă în față și îl zări 
pe Hector la bustul gol ștergându-se pe mâini pe un prosop ud. 
Cămașa lui plină de sânge era aruncată pe jos. 

— Trebuie să supraveghem transferul..., zise Anders. 

Hector nu răspunse. 

Anders nu se lăsa intimidat de această poziţie de inferioritate. 

— Începem? zise el. 

Sophie încerca să înţeleagă. 

Hector trase unul dintre sertarele biroului, scoase o cămașă 
nouă și rupse ambalajul de plastic. 

— Mie mi se pare că ești legat cu cătușe de un calorifer, zise 
el, începând să-și revină din șocul celor două mii de volti. 

— N-ai decât să descui, facem târgul pe care l-ai stabilit cu 
Gunilla și pe urmă noi plecăm. 

Gunilla? Lui Sophie nu-i venea să creadă că încă mai putea fi 
luată prin surprindere. 

Hector arătă cu mâna spre restaurant. 

— Situaţia s-a schimbat. Nu vă mai fac niciun transfer, ceea 
ce cred că e de înțeles după cele întâmplate. 

Hector scutură cămașa. 

— Bine. Atunci noi plecăm de aici și n-am văzut nimic, zise 
Anders într-o încercare nereușită de a realiza un compromis 
oarecare. g 

Hector nu se obosi să-i răspundă la propunere. Incepu să se 
îmbrace cu cămașa. 

— Nu fi fraier, Hector Guzman! 

Cuvintele lui Anders sunau ameninţător. Aron încetă să 
lucreze la calculator și se îndreptă spre Anders. Hector se opri și 
el. 

— Poftim? șopti el. 

Lui Anders nu părea să-i pese. 

— Putem să-ţi fim de ajutor... dacă ne dai drumul. Efectuăm 
tranzacţia împreună, luăm cu noi martorii, părăsim restaurantul 
și ești un om liber. 

Hector își încheia nasturii de la cămașă. Ridică privirea. 

— Liber? zise el sec. 

— Da, liber. 

— Eşti un tip ciudat. Chiar pornești de la premisa că toţi cei 
din jurul tău sunt la fel de imbecili ca tine? 

Anders se pregătea să răspundă, dar Hector ridică mâna. Pe 
urmă, termină de încheiat nasturii cu bărbia aplecată spre piept. 

— Taci, zise el. 

Dar prădătorul din Anders nu era gata. 

— Lasă-ne să luăm martorii și să plecăm, e singurul lucru pe 
care ţi-l cer. 

Sophie își ţinea respiraţia. 

— Cine? 

— Martorii. 

— Care martori? 

— Femeia, Sophie, și prietenul ei, tipul. Ei n-au nimic de-a 
face cu treaba asta. 

Hector îl privi pe Anders. 

— De unde știi tu? 

— Pentru că știu. 

Sophie auzi un zgomot și se întoarse. Carlos Fuentes stătea și 
se holba la ea. Părea mai mic, doborât. Sophie clătină ușor din 
cap ca să-i dea de înţeles să păstreze tăcerea și să n-o dea în 
vileag. Ochii lui Carlos erau reci. Se îndepărtă. 

Se așeză din nou lângă Jens. Auzi un zgomot în spatele său. 
Apărură Hector și Aron. Hector purta o cămașă nouă, sacou și 
un diplomat în mână. 

— Sophie? 

Hector aproape că șoptea. 

— Trebuie să vii cu mine, zise el. 

— De ce? 

Hector n-avea timp pentru astfel de întrebări. 

— Poliţia poate apărea în orice moment, iar cei din birou te-au 
văzut deja. 

Din nou, era confruntată cu o fațetă pe care n-o mai văzuse 
înainte. Hector părea total lipsit de orice sentiment. 

— Și Jens? întrebă ea. 

— O să-l ajute Aron. 

— Unde mergem? 

— Plecăm de aici... în primul rând. 

Sophie înţelegea că nu are încotro. Anders și Hasse se aflau în 
birou, în restaurant erau trei cadavre, iar Gunilla și Hector erau 
parteneri de afaceri... N-avea nicio șansă. Oare Anders îi 
povestise despre ea lui Hector? 

Sophie îl privi pe Hector, apoi pe Aron, încercând să le 
citească pe chipuri. Nu desluși altceva decât grabă și nerăbdare. 

Se aplecă spre Jens, îl sărută pe tâmplă și pentru o clipă își 
dori ca el să se trezească, să se ridice, s-o ia de mână și să fugă 
împreună. Dar el nu putea face acest lucru. Nu putea face nimic, 
era desfigurat, își pierduse cunoștința și respira cu greu. Sophie 
se ridică, își luă poșeta și îl urmă pe Hector, care părăsise 
restaurantul în grabă. 

(J 

Mirosul de praf de puşcă încă se simțea în cameră. 

Carlos își privea restaurantul. Era la bucătărie și toca bucăți 
din Leffe Rydbăck când auzise primele împușcături. Se oprise și 
se ascunsese în spatele unui dulap de bucătărie. Atunci când 
Hector și columbianul intraseră trăgându-l după ei pe rus ca să-l 
omoare, Carlos se dăduse înapoi și intrase în birou. Il auzise pe 
Hector vorbind la telefon cu tatăl său, știa că Hector îl rugase să 
trimită un avion G5 la aeroportul Bromma. Carlos intrase apoi în 
restaurant și se ascunsese pe podea în spatele barului. 

Nu-și dădea exact seama cine erau cei implicaţi, pe polițiști îi 
recunoscuse însă, Kling și Klang. Culcat la pământ, se rugase la 

Dumnezeu să-i cruţe amărâta de viață. Și Dumnezeu îl 
ascultase. Carlos intrase din nou în bucătărie, unde o 
surprinsese pe Sophie trăgând cu urechea la discuţia lui Hector, 
iar apoi găsise o nouă ascunzătoare unde rămăsese până când 
Hector și tipa plecaseră. Aron intrase apoi în restaurant și îl 
ridicase pe tipul rănit, Jens. Îl luase în spate și dispăruse. 

Acum era tăcere, nu mai era nimeni în restaurant în afară de 
cei morți și de polițiștii încătușaţi în birou. 

Carlos privi în jurul său la dezastru, sânge și cadavre, stătu în 
cumpănă, apoi scoase telefonul și căută un număr cu degetele 
tremurânde. 

— Gentz, răspunse Roland la celălalt capăt al liniei. 

— Carlos la telefon... tipul cu restaurantul de la Stockholm. 

— Da? 

— E plin de oameni morți aici... 

— Da? 

— Am nevoie de ajutorul vostru. Vă pot da ceva la schimb. 

— Ce? 

— Știu unde se află Hector. 

— Asta știm deja. 

— Unde? 

— La Stockholm. 

— Nu. 

— Atunci unde? 

— Mă ajutaţi? 

— Poate. 

— Peste câteva ore sosește la Malaga. 

— Cu ce putem să te ajutăm, Carlos? 

— Protecție. 

— De cine să te apărăm? 

— De toată lumea. 

— Unde ești acum? 

— La Stockholm. 

— Du-te și ascunde-te undeva, pe urmă mă suni și vedem ce 
pot să fac pentru tine... Ziceai că sunt oameni morţi? Despre 
cine e vorba? 

— Nu știu. _ 

Gentz închise telefonul. In depărtare se auzeau sirenele 
mașinilor de poliţie. Carlos plecă din restaurant. 

24. 


Era o casă izolată. Arăta mai mult ca o reședință de vacanţă 
decât ca locuinţa unui comisar de poliție. Tocmai vorbise cu ea 
la telefon, se afla la birou pe Brahegatan. Îi spusese că o 
căutase pe Sophie peste tot. Ea îl rugase să vină la birou. El îi 
zisese că nu putea. Urmase apoi o clipă de tăcere, după care ea 
îl întrebase ce voia. 

— Voiam doar să văd cum stau lucrurile, zisese el. 

e 

Lars parcă la câteva străzi distanță. Apoi intră în grădina ei, 
mergând pe sub meri, traversând peluza și poteca pietruită ce 
ducea spre verandă. 

Yala de la ușa de la intrare era modernă și nu putea fi forțată. 
Făcu ocolul casei, controlând ferestrele. Erau toate închise și 
încuiate. Lars văzu câteva trepte ce duceau spre ușa unui beci 
la demisol. Ușa era zdravănă, dar nu era la vedere, avea o 
fereastră veche, dublă și cel mai probabil era încuiată pe 
dinăuntru. Își trase mâneca de la pulover peste pumn, sparse 
geamul, băgă mâna și începu să caute. Găsi într-adevăr 
încuietoarea. Descuie ușa și intră în beci. 

Lars trecu în grabă prin camere, căutând cu privirea. Văzu o 
boxă, o cămară, o centrală nou montată și o scară care ducea 
spre etajul superior. Urcă scara cu pași lungi, deschise ușa și 
intră într-o bucătărie ce părea să fie copiată dintr-o revistă 
englezească de design interior. Aragazul era nou, dar conceput 
în stil vechi, pe podea erau scânduri lăcuite. De-a lungul 
pereţilor se aflau dulapuri de pe vremuri, totul era superb. Lars 
traversă bucătăria, intră în sufragerie, apoi o coti spre camera 
de lucru. Înăuntru era un birou, o veioză cu abajur verde din 
sticlă și un dulap încuiat. Se apucă să-l descuie cu o șurubelniţă 
pe care o găsise într-un sertar la bucătărie. Făcuse gălăgie când 
îndoise tăblițele de dinăuntru, dar în cele din urmă reușise să-l 
deschidă. Văzu șiruri de documente. Căută cu degetul încercând 
să găsească ceva despre Sophie Brinkmann, dar nu găsi nimic. 
Trecu apoi cu degetul spre G, dar nu găsi nimic nici despre 
Hector Guzman... Nu vedea decât numele unor polițiști pe care 
nu îi cunoștea. Totul era aranjat în ordine alfabetică... Continuă 
să răsfoiască. Până la urmă găsi ceva... Berglund. Hans 

Berglund. Era o fotografie în format de pașaport a porcului de 
Hasse și niște recomandări. In marginea din partea dreaptă, 
scria ceva cu creionul. Violent. Lars continuă să răsfoiască 
printre dosare. Il găsi pe cel al Evei Castroneves. In dreptul ei nu 
era nicio notiţă cu creionul... doar o steluţă. Dădea impresia 
unei învăţătoare care își notează elevii. Căută litera V. Își găsi 
propriul dosar. Il scoase și îl deschise. Fotografia era veche, 
aceeași pe care o avea pe legitimaţie. La început nu putu să 
accepte cuvântul pe care îl văzu scris pe margine, ca și cum nu 
l-ar fi înțeles. Labil. 

Lars închise dosarul și îl puse la loc. Se opri un moment, 
rămânând în deplină tăcere cu privirea în gol. Apoi se trezi din 
nou la viaţă. 

Se așeză pe scaunul de la birou și începu să deschidă 
sertarele: hârtii, agrafe, pixuri, ochelari de citit, o ruletă... 
câteva bancnote și monede. Sertarul de jos era încuiat. Lars îl 
forţă și îl deschise. Înăuntru se aflau hârtii, notițe și scrisori. Lars 
luă totul. Se mai uită împrejur o ultimă dată, apoi se întoarse din 
nou în beci. Acolo începu să scotocească prin toate colţurile. 
Avea nevoie la toaletă, deci începu să se grăbească. Intră în 
camera în care se afla centrala și lumină cu lanterna pereţii, 
tavanul și podeaua. Sub scară erau depozitate obiecte de 
menaj: un vechi aspirator marca Nilfisk cu furtunul agăţat de un 
suport în formă de semilună, o găleată și un mop, cârpe și 
detergenţi. Se simţea mirosul de Ajax vechi, de pe vremea când 
nu era parfumat, ceea ce îi trezi lui Lars amintiri vagi din 
copilărie pe care le suprimă însă rapid. 

Cămara era plină de conserve. Gunilla ar fi putut supraviețui 
unui război nuclear cu rezervele din cămară. Lars fixă lanterna 
în tavan și începu să caute pe jos. Se ridică apoi și se uită după 
rândurile de conserve... Acolo văzu ceva sclipind. In spatele 
raftului, după fasole, porumb și toate tipurile de supe 
Campbell's... Dădu la o parte conservele cu braţul și în faţa lui 
se ivi comoara pe care tocmai o ochise. Era un seif vechi cu 
rotiță și cifre în jurul acesteia, cu un diametru de treizeci de 
centimetri, încastrat în perete. Bucuria nu fu însă de durată... 
Cum naiba avea să-l deschidă? Se uită rapid la ceas, avea la 
dispoziţie o oră sau poate chiar mai puţin. Ce putea face în 
acest timp? Să învârtească rotița la întâmplare? Incercă să 
reflecteze... notițele din buzunar! Lars se așeză și desfășură 

notițele în faţa sa pe podea, ţinând lanterna în gură. Se puse pe 
citit, erau o sumedenie de cuvinte și de întrebări, răsfoia și 
căuta, dar nu dădu de niciun număr nicăieri. 

Urcă din nou treptele în fugă și intră în camera de lucru. Luă 
cu el din dulap toate dosarele pe care le putea căra și reveni în 
beci unde le așeză pe jos. Făcu același drum de trei ori. Când se 
duse a patra oară, luă cu el facturi vechi și alte hârtii pe care le 
găsise pe birou. Apoi se duse în sufragerie și luă o lampă cu 
picior. 

Se așeză în genunchi și îndreptă lampa spre seif. Răscoli prin 
facturi, îi găsi codul numeric personal, se ridică și începu să 
rotească în șiruri de câte două cifre. Primele două în direcția 
acelor de ceasornic, următoarele două în sensul opus, până 
termină tot codul. Seiful rămase încuiat. Roti aceeași serie, dar 
începu în sensul invers. Tot încuiat. Incercă cu numărul ei de 
telefon, încuiat. Incercă cu numărul de telefon și cu data 
nașterii... încuiat. Timpul trecea. Avea în continuare nevoie la 
baie. În plus, acum era transpirat, înfrigurat și obosit. Efectul 
medicamentelor dispărea încet, ceea ce-l făcea să clănțănească 
tot timpul din dinți. 

Lars se așeză din nou în genunchi, deschise primul dosar și 
începu să răsfoiască. Erau informaţii despre un poliţist de la 
ordine publică pe care îl chema Sven. Pe margine, cu creionul, 
Sven primise epitetul regres;v. Lars puse dosarul deoparte. 
Deschise alte dosare, citi despre alţi polițiști, practicanți, 
inspectori, detectivi... La fiecare dintre dosare era anexată câte 
o fotografie mică, nu recunoștea niciunul din chipuri. Pe 
margine, apărea mereu însemnarea făcută de Gunilla cu 
creionul. Singuratic, dependent de cei din jur, pasiv agresiv... 
Toate dosarele erau structurate în același mod, fotografia într- 
un colţ, un certificat de la resurse umane, observaţii și o 
evaluare. Lars citi vreo zece încercând să găsească ceva ieșit 
din comun, dar nu dădu de nimic. Reveni la notițele făcute de 
Gunilla... nimic interesant. Treaba nu merge deloc, își zise el. Se 
ridică, făcu câţiva pași înapoi și se uită la dosare. Indreptă 
fasciculul de lumină al lămpii câtre dosare. La lumină erau 
diferite. In dulap fuseseră toate maro. Așa erau și acum, însă 
aveau nuanțe diferite, ceea ce însemna că erau de vechimi 
diferite. Le lumină și luă dosarul care părea cel mai pal, căci 
acesta trebuia să fie cel mai vechi. Il deschise. Era mai gros 

decât celelalte. Conţinea o sumedenie de articole tăiate din ziar, 
foi de hârtie scrise la mașină, fotografii îngălbenite. Dădu de o 
dată... august 1968. Văzu și niște nume, Siv și Carl-Adam 
Strandberg, uciși în timpul unei vacanțe cu cortul în Norrbotten, 
la 19 august 1968. Strandberg? Părinţii ei? Încercă rotiţa seifului 
cu 68 08 19, încuiat, 19 68 08 19, tot încuiat. Încercă în sensul 
acelor de ceasornic și în sensul opus. Incuiat. Găsi codurile 
numerice personale ale părinţilor și le încercă în același fel. 
Timpul trecea rapid, petrecuse deja aproape patruzeci de 
minute tot încercând, Gunilla putea să apară în orice moment. 
Încuiat, încuiat, încuiat. 

Sudoarea îi năclăia fruntea, inima îi galopa, avea gâtul uscat 
și simţea o nevoie nebună de o doză care să-i liniștească 
frământarea din suflet... Lars reveni la dosar și începu să 
rasfoiască articolele de ziar. Văzu o fotografie cu Siv și Carl- 
Adam Strandberg și cei doi copii ai lor, Erik și Gunilla. Se aflau în 
faţa intrării la muzeul Skansen, peisajul era tipic anilor șaizeci. 
Siv și Carl-Adam zâmbeau. Erau îmbrăcaţi corect, Carl-Adam cu 
pălărie pe cap, cu un pulover strâmt în pătrăţele cu guler, cu 
pantaloni drepţi și pantofi lustruiţi. Siv purta o rochie, avea părul 
strâns într-un coc și pantofi albi. Copiii zâmbeau și ei. Lars o 
recunoștea pe Gunilla în trăsăturile fetiţei. Părea fericită. Îl privi 
pe băieţelul Erik, cu părul bălai și zâmbetul larg, bucuros că 
merge la Skansen cu familia. Băiețelul părea vesel, avea o aură 
de bucurie. Lars fu copleșit de o senzaţie apăsătoare de vină. 
Era ca și cum l-ar fi lăsat pe acest băieţel nevinovat să moară pe 
podeaua din apartamentul lui Carlos. Lars se holba la fotografie. 
Erik se holba înapoi la el... Lars aruncă fotografia și respiră 
adânc de câteva ori ca să alunge senzaţia neplăcută care îl 
acaparase. Continuă să răsfoiască. Ancheta... Lars citea: 
fuseseră împușcați prin pânza cortului... cu o pușcă de 
vânătoare. Pe făptaș îl chema Ivar Gamlin și avea treizeci și unu 
de ani la momentul faptei, fusese beat mort, își maltratase 
soția, după care plecase cu mașina. Pușca se afla în portbagaj 
din întâmplare, declarase el. O folosise cu o zi înainte, când 
vânase păsări. Uitase pur și simplu s-o pună la loc. Lars răsfoi 
până ajunse la un interogatoriu. Gamlin susținea că nu-și mai 
aducea aminte... Mai jos, pe aceeași pagină: Gamlin primește 
sentința de închisoare pe viață în 1969... la 23 noiembrie 1969. 
Lars combina cifrele în toate felurile posibile, încuiat... Se uită 

din nou la ceas, în curând avea să se facă cinci și jumătate. 
Ascultă să vadă dacă se aude ceva de sus... Apoi răsfoi rapid 
mai departe. 1975, Gamlin depune cerere de grațiere. Este 
respinsă. 1979, pedeapsa lui Gamlin este recalculată, poate fi 
eliberat în 1982... Lars citea rapid și apoi dădea pagina... lată! 
1981, Gamlin este ucis de un alt deţinut. Lars dădu pagina și 
găsi raportul de autopsie. Aruncă un ochi în rezumat și înţelese 
că Gamlin avusese aproape toate oasele rupte. Mai găsi încă o 
anchetă a poliţiei, scrisă la mașină pe o foaie A4. Cineva intrase 
în celula lui Gamlin noaptea. Cauza morţii fusese sufocare cu un 
obiect neidentificat. In cazul de faţă, era cel mai probabil vorba 
de o pungă de plastic, notase medicul care realizase autopsia. 
Lars se gândea, citi din nou, căutând cu atenţie în text. Găsi 
ceea ce căuta. Data morţii 1981... 03... 21... Lars dădu de rotiţă. 
De afară se auzea zgomotul făcut de o mașină, cauciucurile 
scârțâiau pe pietriș. Roti 19 în sensul opus acelor de ceasornic, 
81 în sens invers, se auzi o portieră închizându-se, 03 în sensul 
opus acelor de ceasornic... zgomote de pași pe pietriș, 21 în 
sensul acelor de ceasornic, pași pe trepte. Invârti de mâner. 
Încuiat... 

La etaj se auzi cheia pătrunzând în yală. Refăcu șirul, dar de 
data aceasta începu cu 19 în sensul acelor de ceasornic... La 
etaj se deschise ușa și apoi se închise. Se auziră zgomote de 
pași în sufragerie. Invârtea încet, îi apăruseră broboane de 
sudoare pe frunte... 21 în sensul opus, apăsă pe mâner încet... 
pași grăbiţi... și când termină, clic! Seiful se deschise. Altcineva 
ar fi zis că fusese mâna lui Dumnezeu, însă Lars nu credea 
nimic. 

Prin scândurile podelei se auzea estompat vocea ei. Gunilla 
era intrigată, vorbea cu cineva la telefon. Lars introduse mâna 
în seif. Dădu de două învelitori din plastic, de un carneţel, de 
două teancuri de bancnote de o mie de coroane, de un pistol și 
de un dosar gros, birocratic cu cotorul din pânză verde-închis. 
Băgă totul sub geacă, trase fermoarul fără să facă zgomot și ieși 
cu grijă din cămară trecând pe lângă scară. O auzea pe Gunilla 
mai clar acum. Vorbea răstit și părea enervată, povestea cum 
cineva îi spărsese casa și insista ca un tehnician să fie trimis de 
urgență la ea. 

Lars înainta încet spre ieșire. Ușa de la beci se deschise, se 
auziră pași pe scară, Lars grăbi pasul alergând în întuneric și 
găsi ieșirea. 

In loc s-o ia la fugă în direcţia din care venise, o coti imediat 
la stânga și continuă să fugă prin păduricea de lăstari. Ramuri 
din tulpini tinere îl flagelau peste faţă. Ajunsese destul de 
departe când auzi ușa deschizându-se în spatele lui. Lars 
menţinu aceeași viteză până când ajunse la mașină, după vreo 
cinci minute. Porni imediat ce se urcase la volan și lăsă în urmă 
casa, pe Gunilla... totul. 

a 

Se aflau într-un separeu - era gol și răcoros. Stăteau fiecare în 
fotoliul său și se uitau unul la celălalt. El se pregătea să zică 
ceva, apoi se răzgândi și își luă privirea de la ea, ochind o 
femeie din spatele unei tejghele. Îi făcu semn și o rugă să aducă 
apă. 

Băură în tăcere. De afară se auzea huruitul avioanelor care 
decolau și aterizau. Zgomotele făcute de motoarele avioanelor 
cu reacție ajunseseră să facă parte din fundalul sonor obișnuit. 

— Cum se simte fiul tău? întrebă el încurcat. 

Sophie îl privi. 

— Nu se simte bine. 

— Ce spun medicii? 

— Deocamdată nimic. 

— Ce voiai să-mi povestești? întrebă el încet. 

— N-are nicio importanţă. 

Hector o analiză cu privirea. 

— Spune-mi. 

Sophie se aplecă un pic înainte: 

— Voiam să-ţi spun că Mikhail și tovarășul lui îi ceruseră 
ajutorul lui Jens, că nu veniseră să-ţi facă ţie rău. 

El o privi agitat. 

— De ce voiai să-mi spui acest lucru? 

— Pentru că mă aflam acolo când au venit. 

— Unde? 

— Acasă la Jens. 

Işi dădu seama cât de ciudat suna minciuna sa. Dar Hector nu 
părea preocupat de acest lucru. 

— Ce căutai acasă la Jens? 

— Ne cunoaștem de multă vreme. 

Hector se încruntă. 

— Cum așa? 

Un avion trecu pe deasupra lor. 

— Nu-ţi aduci aminte când te așteptam în restaurant, prima 
dată când au venit Mikhail și tovarășul lui? Urma să luăm cina 
împreună, dar tu n-ai mai venit înapoi. Am intrat în birou și l-am 
găsit pe Jens leșinat pe jos. Nu-l mai văzusem de peste douăzeci 
de ani, a fost o mare coincidență. 

Hector o scrută cu privirea. 

— N-am mai făcut niciun demers, nu ne-am vorbit o vreme, 
dar pe urmă am luat legătura. 

Hector nu reacţionă nicicum. 

— Mikhail a revenit în Suedia ca să-l ia pe prietenul său de la 
spitalul Karolinska, continuă ea cu voce joasă. S-au întâlnit cu 
poliţia, care l-a împușcat pe tovarășul lui în braţ. Mikhail avea 
numărul lui Jens, l-a sunat și i-a cerut ajutor. Au venit acasă la 
Jens, tovarășul lui cu o rană de armă în braţ. L-am ajutat eu. 

Hector lăsă să treacă ceva timp. 

— Și pe urmă? 

— Pe urmă am venit la restaurant la tine. 

— Ca să-mi spui asta? 

Acum o fixa cu privirea. 

— Nu, aveam nevoie de ajutor, pentru că eram urmăriţi de 
ruși... Nu știam unde să ne adăpostim. 

Răspunsul logic îl calmă pe Hector o idee. 

— Și rușii ăștia cine erau? 

— Clienţi de-ai lui Jens. 

Hector rămase pe gânduri, chipul i se întunecase. 

— Ai o relaţie cu el? Sunteţi îndrăgostiți? 

Sophie clătină din cap. Dar în această situaţie nu avea nicio 
importanţă dacă zicea da sau nu. Era gelos și îi era în același 
timp o frică enormă să nu fie rănit. Cea mai vulnerabilă situaţie 
pentru un bărbat. Situaţia în care cu toţii urau să se afle, pe care 
nu voiau să o accepte sau să o trăiască. lar Hector nu făcea 
excepție. Sophie își dădea seama că încerca să se desprindă de 
sentimentele neplăcute plonjând și mai adânc în raționamente. 
Frustrarea lui era evidentă. 

— N-am încredere în el. E un tip alunecos, așa a fost de prima 
dată când a apărut. 

— Ne-a salvat viaţa la restaurant. 

Hector nu răspunse, părea să se străduiască să o privească 
într-o lumină obiectivă. 

— Cine ești tu, de fapt? 

Intrebarea era retorică, deci Sophie nu zise nimic. Femeia 
care îi servise se apropie și îi informă că avionul lor urma să 
aterizeze. Sophie și Hector stăteau nemișcaţi și se priveau în 
ochi. El o privea încercând să găsească ceva de care să se agaţe 
sau ce putea fi respins - ea pentru că orice altceva ar fi dat-o în 
vileag. 

Hector fu cel dintâi care își desprinse privirea, apoi se ridică. 

Stăteau în picioare în faţa unei ferestre enorme când avionul, 
marca Gulfstream, ateriză. Îl văzură frânând puternic, apoi fu 
ghidat spre clădirea în care se aflau ei. 

e 

O jumătate de oră mai târziu se aflau deja în avion. Se făcuse 
plinul și ei fuseseră supuși unui proces de îmbarcare ciudat și 
unui control de formă, căci bagajul nu le fusese examinat. 
Sophie și Hector ședeau în fotolii de piele bej, despărțiți de 
culoar. Avionul fu remorcat spre pista de decolare și porni. 
Sophie fu propulsată înapoi de puterea de acceleraţie intensă. 
Avionul se ridică brusc și dintr-odată se aflau printre nori și 
începură să planeze. Ea privi în jos la orașul care dispărea în 
zare. Acolo jos se afla Albert. lar ea se afla într-un avion care o 
ducea departe de el, nimic n-ar fi putut fi mai dureros. 
Sentimentul de vină era absolut, palpabil și cimentat în sufletul 
ei. Știa că nu se va mai putea descotorosi de el niciodată. Ea era 
vinovata. Ceea ce i se întâmplase lui Albert era din vina ei. Dacă 
ar fi acţionat în alt fel, poate că... 

Sophie vedea insule și apă și înaltul cerului - albastru, ca de 
obicei. Il auzi pe Hector decuplându-și centura de siguranță și îl 
văzu ridicându-se și îndreptându-se spre spatele cabinei. Reveni 
cu două pahare și două sticle de bere. Sophie clătină din cap. 
Hector se așeză la loc și nu se mai sinchisi să-și toarne în pahar, 
ci luă o gură direct din sticlă. 

— Aterizăm la Malaga, apoi te însoțesc până acasă la tata și 
pe urmă plec mai departe. 

— Unde te duci? 

— Trebuie să dispar... Probabil sunt deja căutat prin Interpol. 
Nu-ţi face griji, tata o să se ocupe de toate. 

— Se ocupă de toate? 

Hector încuviinţă din cap. 

— Ce vrei să spui cu toate? 

Răspunsul lui Hector întârzie. 

— Toate. Și tu trebuie să stai la adăpost până se liniștesc 
lucrurile. Tata are să te ajute... 

Avionul intră într-o zonă de turbulenţă, pilotul acceleră și 
ridică aparatul, niciunul din cei doi nu reacţionă la aceste 
manevre. 

— Dar trebuie să revin acasă în curând... 

El nu zise nimic, se aplecă spre fereastră, cufundat în gânduri, 
dezorientat, poate chiar îngrijorat. O evita și ea simțea acest 
lucru, îl vedea. Se lupta în continuare cu gândul la cât de multă 
încredere putea avea în ea. Și ea făcea același lucru. Se întreba 
cine era de fapt și care erau interesele ei sau dacă ar fi putut 
face lucrurile în alt fel. 

ÎI privi din nou pe Hector, avea aceeași poză, cu privirea 
departe pe fereastră. Îi mai văzuse această expresie de multe 
ori, era un fel de concentrare, o închidere în sine care de fiecare 
dată îi trezea curiozitatea. O avusese încă din copilărie, după 
cum dezvăluise albumul pe care i-l arătase pe iaht. Poate că 
aceasta era de fapt expresia lui adevărată, esența lui Hector? 

Își dorea să-l placă, dar nu îndrăznea, văzuse nebunia ce 
sălășluia în sufletul lui. 


25. 


Cadavrele nu fuseseră încă acoperite. Tommy Jansson se afla 
în mijlocul restaurantului. Avea două cadavre în faţa sa, un al 
treilea se afla la bucătărie, iar totul împrejur era plin de sânge. 
Măcel în toată regula. Tehnicienii munceau febril, Anders Ask și 
un tip masiv stăteau tăcuţi pe două scaune un pic mai încolo. 
Tommy îl recunoscuse pe tipul masiv. Dacă nu cumva se înșela, 
lucra la secţia din centru. Tommy le zisese să rămână pe loc, să 
nu se miște niciun centimetru. Ambii refuzaseră să vorbească. 
Nu scoseseră niciun sunet. Anders Ask, ăsta ce naiba mai căuta 
aici? 

Tommy se frecă la ureche cu pumnul. 

— Cine a ajuns primul la locul faptei? întrebă el. 

Antonia Miller, inspectorul de la criminalistică, care stătea un 
pic mai departe și nota în carneţel, ridică privirea. 

— Ce-ai spus? 

— Cine a ajuns primul la faţa locului? 

Făcu o mină care lăsă să se înţeleagă că o deranja. 

— O patrulă, i-am trimis acum o jumătate de oră. 

— Și ei i-au găsit pe ăștia doi? zise el arătând cu degetul spre 
Anders și spre Hasse. Unde erau? 

Antonia nota în carneţel. 

— În birou, înăuntru, imediat după ce treci de bucătărie, erau 
legaţi cu cătușe de un calorifer. 

— Și ce s-a întâmplat? 

Ea oftă, închise carnețelul și băgă înăuntru mina de la pix. 

— Unul dintre locatari a sunat la poliţie și a spus că a auzit 
focuri repetate de armă. Patrula a venit, au găsit cele două 
cadavre în restaurant, ne-au informat, s-au uitat după semne de 
viaţă și au securizat locul. 

— Și? 

— Au căutat peste tot. Au mai găsit un cadavru în bucătărie, 
apoi pe cei doi în birou, legaţi, zise Antonia și arătă cu degetul 
mare spre Hasse și Anders. 

— Tipul masiv e un coleg, continuă ea cu privirea în carneţel. 

— Îl cheamă Hans Berglund, a arătat legitimaţia celor din 
patrulă. Aceștia au cerut centralei să verifice și identitatea i-a 
fost confirmată... Celălalt nu are niciun act de identitate. 

Tommy privi în jur. Antonia deschise din nou carneţelul și 
reveni la lucru. 

Dintr-odată se auzi soneria telefonului lui Anders. Anders se 
uită pe display și îl lăsă să sune. Tommy se apropie, îi smulse 
telefonul din mâini și acceptă convorbirea. 

— Da? zise Tommy încet. 

— Ce s-a întâmplat, sunt tot acolo? 

O recunoscu pe Gunilla după voce. Părea neliniștită. 

— Bună, Gunilla. 

Urmă un moment de tăcere. 

— Tommy? 

— Ce se întâmplă, Gunilla? 

— Asta mă întreb și eu. 

— Te rog să vii la restaurantul Trasten din Vasastan, cred că 
știi deja unde e. 

Tommy închise și băgă telefonul în buzunarul de la sacou, 
făcând un gest menit să-i sugereze lui Anders că n-avea drept 
de apel. Apoi făcu turul restaurantului. Un tehnician în alb se 
afla lângă unul dintre cadavre. 

— Salutare, Classe, zise Tommy. 

Tehnicianul ridică privirea și făcu un semn din cap. 

Tommy se îndreptă spre bar. Acolo se opri și se întoarse, 
privind localul în ansamblul său. Vedea ușa devastată la intrare, 
cadavrele, urmele de gloanțe și cartușele goale de pe jos - totul 
fusese marcat cu grijă de tehnicieni. Mobilele erau dărâmate, 
cineva se grăbise să plece. lar în mijlocul acestei nebunii se 
aflau Berglund și Ask care refuzau să vorbească. Tommy îi privi, 
arătau ca Stan și Bran... 

— Sunteţi doi idioţi notorii, vă daţi seama, nu? zise el cu voce 
tare. 

Hasse și Anders nu răspunseră. Tommy se holbă la ei o 
vreme, mai mormăi o remarcă înjositoare și apoi intră în 
bucătărie. 

In mijlocul camerei, pe un scaun, se afla un bărbat plin de 
sânge cu un cuţit înfipt în inimă. Nu mai avea niciun dinte, faţa îi 
era desfigurată, iar ochiul drept îi ieșise din orbită. Lui Tommy i 
se zbârli părul de scârbă. 

O colegă tehnician cu bicepși supradimensionaţi, al cărui 
nume nu și-l mai amintea, preleva amprente de pe ceva ce 
arăta a carne congelată. 

— Am găsit astea în congelator, zise femeia, arătând spre 
carne. 

— Da? făcu el, fără să înţeleagă, privind o mulţime de pungi 
ce se strânseseră în jurul unor bucăţi de carne înghețate. 

Păreau să fie fileuri. 

— Ce-s astea? 

— Uită-te de mai de aproape, zise ea. 

El se încruntă și se apropie. Văzu o parte a unui braţ de om și 
un picior de om. 

— Ce scârbos! Ale cui sunt? 

— Nu e niciuna din victimele de aici, fiindcă nu le lipsesc nici 
mâini, nici picioare. 

— Unde le-aţi găsit? 

— În congelator, cum ţi-am zis. 

Ce treabă urâtă... 

— Avem deci patru morți? zise el. 

Femeia își duse arătătorul la bărbie și își ridică privirea. 

— Hm, stai să vedem, doi afară, doi aici... Doi plus doi e patru. 
Da, ai dreptate, patru morţi! 

Lui Tommy nu-i plăcea genul acesta de ironie sau de sarcasm, 
nu-i plăcuse niciodată pentru că, pur și simplu, nu îl înţelegea. 
Intră în birou și se așeză pe scaun. Aștepta reflectând și 
mângâindu-și mustata. 

Gunilla apăru o jumătate de oră mai târziu. 

— Explică-mi, zise el. 

Părea distantă și tensionată. 

— Ce să-ți explic? Doar ai văzut singur cum arată 
restaurantul. Îl urmărim pe Hector Guzman de o lună. Acesta 
este rezultatul. 

— Ce caută Anders Ask aici? 

— De ce întrebi? 

El o privi plin de lehamite. Câteodată se încăpăţâna ca un 
copil. 

— Avem trei cadavre în restaurant sau patru, dacă punem la 
socoteală și mâna și piciorul pe care tocmai le-am găsit în 
congelator... Ce naiba caută Ask aici? 

— Lucrează pentru mine ca independent. 

— Independent? 

— Da. 

— N-am mai auzit niciodată că poliţia suedeză ar avea 
colaboratori independenţi. 

— În situaţia de faţă, nu mi se pare problema cea mai 
stringentă, dar poate tu ai altă părere. 

— De ce nu vor să vorbească cu mine? întrebă Tommy. 

— Pentru că avem o înțelegere în acest sens. 

Tommy clătină din cap ca și cum ar fi vrut să zică să o lase 
moartă. 

Gunilla lăsă privirea în jos, apoi o ridică din nou. 

— Nu cunoaștem niciuna dintre victime. Toţi morții ne sunt 
total necunoscuţi. 

— Ask și celălalt ce au de zis? 

— Hans Berglund ţinea restaurantul sub supraveghere. Când 
au început împușcăturile, l-a sunat pe Anders. Au intrat după ce 
tipii fuseseră omorâţi, au fost luaţi prin surprindere de gașca lui 
Hector și ulterior legați. 

Tommy stătu în cumpănă. 

— Care este următoarea mișcare? 

Gunilla zâmbi. 

— Bravo, Tommy. Vreau să continui ca și până acum, mai 
întâi ne ocupăm de locul faptei. 

— Trebuie însă să te ţii deoparte. Ancheta aceasta e condusă 
de Antonia Miller, deci trebuie să lucraţi împreună. 

Gunilla se ridică. 

— Te ţin la curent, zise ea încet și plecă. 

Tommy rămase pe loc ascultându-i pașii depărtându-se. 

— Gunilla! 

Ea se opri. 

— Da? 

Tommy zgâria cu unghia de la degetul mare o adâncitură din 
lemnul biroului. 

— Anders Ask ţine de răspunderea ta, eu nu știu nimic de el. 

Ea nu răspunse. 

e 

Gunilla traversă bucătăria evitând să privească spre cadavrul 
de pe scaun, intrase în restaurant, urmă drumul marcat către 
ușa de la ieşire. Îi văzu pe ceilalţi doi necunoscuţi zăcând morţi 
pe podea. Gunilla ridică banda de marcaj din faţa ușii și ieși în 
stradă. 

Anders și Hasse o așteptau lângă mașina lui Hasse. 

— Nu stăm de vorbă aici. 

e 

Hotelul Diplomat era încălzit de razele soarelui. Lars Vinge se 
prezentase la recepţie pe la ora prânzului și luase o cameră sub 
un nume fals. 

Hotelul era prea scump pentru bugetul lui, deci nimeni nu 
avea să-l caute acolo. Lenjeria era impecabil de albă, pernele 
erau umplute cu puf, avea vedere spre golfulețul Nybroviken, la 
fereastră flutura un steag, baia arăta ca în filme, dar Lars era 
incapabil să aprecieze faptul că pentru prima dată în viaţă era 
într-un hotel de lux. Toată energia pe care o avea era 
consumată de două lucruri: primul era încercarea de a-și ignora 
nevoia de ketogan, care era la fel de reală ca foamea pentru un 
flămând, iar cel de-al doilea era efortul constant de a înţelege 
situația în ansamblul său. 

În după-amiaza aceea trecuse pe lângă biroul de pe 
Brahegatan și luase echipamentul audio din mașina închiriată. 
Fusese periculos, se aflase mult prea aproape de Gunilla și de 
ceilalți, dar tot ce întreprindea acum era riscant, până și simplul 
fapt de a ieși afară la lumina zilei. 

Echipamentul audio se afla pe patul dublu împreună cu 
lucrurile pe care le furase din seif de la Gunilla. Numărase banii, 
două teancuri cu bancnotă de o mie, câte cinzeci în fiecare. 
Pistolul era marca Makarov, o vechitură comunistă cu numărul 
de serie șters, era cu siguranţă pentru cazuri de urgenţă. Lars îl 
verificase, era încărcat cu opt gloanţe. Il pusese lângă el pe pat. 
Mai avea două învelitori de plastic, destul de subţiri, cu câte 
douăzeci de foi A4 în fiecare, dosarul cel gros și carneţelul 
negru. Mai întâi citi carneţelul. Conţinea comentarii și remarci ce 
umpluseră mai multe pagini. Textul era mărunt, scris cu 
creionul. Notiţele erau dezordonate, Gunilla părea să fi scris tot 
ce îi trecea prin minte, ca și cum avea o discuţie cu sine însăși, 
părea să fi scris ca să-și poată limpezi gândurile. Lars citea, 
încercând să găsească un numitor comun, dar nu reușea, deci 
dădu carnețelul la o parte. Își îndreptă privirea spre dosarul cel 
gros, începu să-l răsfoiască, era vorba doar despre Hector 
Guzman. Lars citi despre reţeaua de distribuţie dintre Paraguay 
și Europa, de crime, de șantajarea unui șef de la Ericsson, 
despre diferite contacte din toate colțurile lumii. Dosarul 
conţinea fotografii, interogatorii, dovezi. Toată povestea se 
întindea înapoi în timp până în anii șaptezeci. Dosarul conţinea 
tot ce se putea spune despre afacerile lui Hector și ale lui 
Adalberto Guzman... Existau destule dovezi ca să câștige zece 
cauze în instanță. Hector Guzman ar fi putut fi pus în spatele 
gratiilor pe vecie. 

Lars continuă să răsfoiască, dar cu cât vedea mai mult, cu 
atât mai mirat devenea. La margine, Gunilla notase sume cu 
stiloul, sume mari, de opt cifre, ca și cum ar fi încercat să facă 
vreo socoteală. Lars avea când impresia că pricepe totul, când i 
se părea că nu mai înțelege nimic... 

Dădu dosarul la o parte, reveni la carneţel și începu să 
recitească notițele. Era greu, era complicat, dar cu cât se 
concentra mai mult, cu atât mai mult avea impresia că lucrurile 
încep să se clarifice. 

Citi despre Sophie. Scria că ea era cheia, că avea să le 
deschidă calea, că era frumoasă, că era femeia de vis a lui 
Hector, femeia pe care nu o putea avea. Apoi urmau observaţii 
făcute de Gunilla despre felul de a fi al lui Sophie. Lars nu era de 
acord cu ea, Gunilla o judecase greșit pe Sophie... Mai erau și 
supoziții despre cum avea să reacționeze și să acționeze Sophie 
în diferite situaţii. Din acest punct de vedere, Gunilla avea 
dreptate, Sophie gândea într-un mod care era total străin pentru 
Lars. Era complicat, dar Lars credea că începe să înțeleagă unde 
voia să ajungă Gunilla... Trecu peste câteva pagini, citi ceva și 
fu nevoit să recitească de mai multe ori. 

Lars e împovărat de vină. Expresia împovărat de vină era 
subliniată. Este maleabil. Şi aceste gânduri erau încâlcite, 
Gunilla părea să se fi folosit la maximum de capacitatea sa 
intelectuală pentru a-l putea înțelege. Pe măsură ce citea, 
imaginea care reieșea din cele scrise despre el devenea din ce 
în ce mai clară. El nu însemna nimic pentru Gunilla și avea să fie 
scos ţap ispăşitor în caz că planul eșua... Care plan? 

Lars luă o gură de aer... răsfoi mai departe la întâmplare. 
Tommy își dă seama de nesiguranța mea. Tommy?... Tommy 
Jansson de la Direcţia de Combatere a Crimei Organizate? 

Scrise numele pe o bucată de hârtie. 

Lars băgă echipamentul audio în priză, cuplă căștile și dădu 
volumul mai încet. Se auzeau doar niște sunete supărătoare 
care nu însemnau nimic. Dispozitivul de activare vocală era 
sensibil, reacţiona aproape la orice, o ușă care se închidea 
undeva, alarma unei mașini pe stradă, cineva care trecea pe 
coridor. 

Aștepta ascultând, în timp ce mișca nervos din piciorul drept. 
Auzi sunetul ușii care se deschidea... Privi ora la care se făcuse 
înregistrarea - cu patru ore în urmă. Se auziră apoi zgomote de 
pași și voci pe care le recunoștea. Erau Gunilla, Anders și Hasse. 
Traseră niște scaune. Gunilla avea vocea încordată. Vorbea 
despre faptul că i se spărsese casa. Hasse mormăi ceva încet. 
Lars se concentră, era vorba despre Trasten. Ziceau că Hasse 
așteptase momentul oportun ca să intre, că Sophie apăruse cu 
un tip necunoscut, că alţi trei necunoscuţi, probabil ruși, 
intraseră în restaurant. Nu se auzea bine, sistemul de ventilaţie 
părea să fi fost pornit. Lars îndesă căștile pe urechi. Se auzi 

vocea lui Hasse, dar nu se putea distinge ce spunea. După o 
vreme, începu să se audă mai clar. 

— Și apoi? zise Gunilla. 

Hasse continuă: 

— Erau doi tipi morţi pe podea când am intrat. Cel de-al 
treilea din grupul lor e cel care a fost găsit mort în bucătărie. În 
restaurant mai erau și neamţul de la spital și rusul masiv. 

— Și Sophie, ea unde era? 

— Tot acolo. 

— Ramirez a părăsit deja ţara? 

— Da. 

Lars o auzi pe Gunilla oftând. 

— Și banii? Transferul? 

Urmară câteva clipe de tăcere grea. Anders își drese vocea. 

— Am încercat, dar Hector n-a vrut să audă. 

— Cum adică n-a vrut să audă? 

— A zis că situaţia se schimbase odată cu împușcăturile și cu 
cei morți... 

— Și Carlos... patronul? El unde e? 

Niciun răspuns. 

— Aron? 

— Nu. 

— Juristul? Tipul care se ocupă de toate, Lundwall? 

— Nu știu, șopti Anders. 

— Ce le-aţi spus lui Tommy și Antoniei Miller? 

Lars notă numele Antonia Miller pe hărtie. 

— Nimic, zise Hasse. 

Lars opri aparatura, se ridică din pat, se apropie de laptopul 
său care se afla pe birou, își introduse parola, intră pe internet și 
scrise adresa unui cotidian. Văzu o fotografie mare cu 
restaurantul Trasten. Citi fără să găsească nimic de interes - 
poliţia nu dădea detalii... din surse neoficiale se auzise că ar fi 
vorba de trei morţi. Intră apoi pe site-urile tabloidelor. Unul 
dintre ele avea rubrica Măcelul, iar celălalt, Răfuială în lumea 
interlopă. Nici aici nu găsi informaţii mai precise, doar indicații 
neconfirmate cum că ar fi vorba de trei morți. 

Lars închise laptopul și ridică privirea, realizând că aveau să 
încerce să îl omoare, că urma să fie vânat... | se făcu frică, era o 
senzaţie cu totul nouă, iar frica dădu naștere unei alte senzații, 
care, la rândul ei, provocă o a treia senzaţie ale cărei 

ingrediente principale erau teroarea și panica, iar acest amestec 
trezi la viaţă diavolul lăuntric ce-i împungea sufletul, 
îndemnându-l să ia medicamente... pentru numele lui 
Dumnezeu! În același timp, dincolo de această frământare 
subzista durerea fizică paralizantă... Aceste contracţii violente îi 
făcea întregul sistem nervos să se zvârcolească. 

Lars Vinge se ridică din pat, luă un baton de ciocolată din 
minibar și începu să străbată camera, mestecând și respirând. 
Ciocolata nu avea gust de ciocolată, ci de zahăr și de grăsimi. O 
mâncă oricum, iar zahărul îi domoli abstinența timp de exact 
douăsprezece secunde. 

Lars se opri lângă fereastră și își îndreptă privirea spre apa 
din golfulețul Nybroviken. Vedea banca pe care stătuseră de 
vorbă Sophie și Jens și locul de pe Skeppargatan de unde îi 
fotografiase el. Păreau scene dintr-o altă viaţă. Câte lucruri nu 
se întâmplaseră de atunci! 

Se auzi șuieratul repetat al unui feribot ce se depărta de chei. 
Gândurile lui Lars rătăceau altundeva, la un alt nivel, atât de 
profund, încât nu reușea să le urmărească. Reveni în pat și o luă 
de la capăt. Citi în dosarul cel gros, răsfoi prin hârtiile din 
învelitori, reciti notițele din carneţel. Erau multe cifre, păreau 
sume enorme, milioane... Examină toate documentele, dădu de 
numele ce părea franțuzesc al unei bănci din Liechtenstein... Era 
vorba despre sume imense. Lars continuă să rasfoiască și găsi 
alte sume. Numele titularului nu apărea deloc în extrasele de 
cont, nu vedea decât un număr. 

Lars se scărpină cu putere în cap, reflectând. Apoi se întinse, 
luă carneţelul negru și începu să citească cu atenţie. Cu cinci ani 
înainte: banca Handelsbanken din Uppsala, trei milioane de 
coroane. Însemnarea era făcută cu creionul și era însoţită de 
niște cuvinte și raționamente ciudate. Continuă să răsfoiască: 
Christer Ekström şi o mulţime de sume de ordinul milioanelor, 
însoţite și ele de raționamente bizare. Dădu o nouă pagină. Scria 
Zdenko, Regele Pariurilor, toţi polițiștii știau cine era. Fusese 
omorât cu cinci ani în urmă într-un hipodrom din Malmö. Lars 
continuă să dea paginile. Tot timpul apăreau nume noi, însoţite 
de noi sume... 

Lars ar fi vrut să exprime ceva, să expună, să formuleze un 
gând, o idee... o idee pe care încă nu apucase s-o dezvolte. 
Această idee începea să  încolțească din adâncul 

subconștientului său. Ea reprezenta soluția pe care o căutase 
încă de pe vremea când scrisese primele rânduri de text pe 
peretele din biroul său de acasă, iar acum i se prezenta ca o 
certitudine... Puse picioarele pe podea și făcu doi pași spre 
birou. 

_ Intră pe internet și se conectă la serverul intern al poliţiei. 
Incepu să facă o serie de căutări folosind cuvinte-cheie din 
textele pe care tocmai le citise și în lista de rezultate de pe 
ecran apărură frânturi de text: banca Handelsbanken din 
Uppsala... jaf... doi bărbați condamnați... cel de-al treilea 
suspect găsit mort după un an... opt milioane din banii furati 
lipsesc în continuare... anchetator Erik Strandberg. 

Lars scrise Christer Ekström în fereastra de căutare. Află că 
omul de afaceri Christer Ekström scăpase cu chiu, cu vai de 
acuzaţii, din cauza dovezilor insuficiente. Cazul fusese condus 
de Gunilla Strandberg. 

Lars scrise Zdenko și obţinu o mulţime de informaţii, serverul 
poliţiei era plin. Găsi o anchetă preliminară care se întindea pe o 
perioadă de câţiva ani și care fusese condusă tot de Gunilla 
Strandberg. Lars citi: Zdenko a fost ucis de un infractor 
neidentificat pe hipodromul Jägersro din Malmo... banii pe care 
acesta îi avea în Suedia nu au fost găsiți... 

Lars se rezemă, holbându-se la ceva invizibil. Dacă nu ar fi 
fost atât de chinuit de abstinenţă și atât de negru în adâncul 
sufletului, ar fi izbucnit cu siguranţă în râs. În lumea lui Lars 
Vinge nu mai exista însă nicio umbră de umor. 


26. 


După ce aterizară în Malaga, trecură pe la controlul 
pașapoartelor, el cu câţiva pași în fața ei. Apoi ieșiră din 
aeroport și fură întâmpinați de caniculă. Se îndreptară spre o 
parcare. 

Pașii lor scoteau zgomote metalice pe betonul din garaj. Se 
îndreptară spre o mașină de talie mică care era parcată într-o 
zonă izolată, aproape de niște piloni. Hector scoase cheia din 
diplomat și i-o înmână lui Sophie. 

— N-ai putea să conduci tu, te rog? zise el. 

Ea se așeză la volan, își ajustă scaunul, porni motorul, puse 
brațul pe scaunul lui, se întoarse și dădu în marșarier scoțând 
mașina din locul de parcare. Ochii i se obișnuiseră cu întunericul 
din parcare, iar când ieși din nou la lumina zilei fu orbită de 
razele puternice de soare. Sophie urmări indicatoarele și intră în 
cele din urmă pe autostradă. 

Se lăsau purtaţi de viteza mașinii privind această lume nouă 
care se desfășura în faţa lor. Sophie începuse să se relaxeze, se 
îndreptase spre Hector și tocmai se pregătea să-i spună ceva, 
când se auziră din senin o serie de zgomote asurzitoare. El fu 
cel care înțelese cel dintâi ce se petrecea. 

— Mai repede! ţipă Hector. 

Fără să-și dea exact seama ce face, Sophie acceleră. 
Conducea ca o nebună, mergând în zigzag printre celelalte 
mașini. Se auziră din nou focuri de armă. Sophie se lăsă în jos și 
o mare de cioburi de sticlă se revărsă peste ea. Văzu 
motocicleta. Mașina intră în parapet - haosul era total. 

Hector lovi cu piciorul în geamul ferestrei de pe partea sa 
spărgându-l, apoi se aplecă în afară și începu să tragă. Sophie 
nu-și dădea seama de câte ori trăsese, dar după o răpăială ce 
părea să fi durat o veșnicie, i se termină muniţia. Hector dădea 
mai mult impresia că voia să se calmeze, căci nu părea sigur că 
gloanțele își vor atinge ţinta. Lăsă cartușul gol să cadă pe 
podea, luă unul nou din torpedou, înjură în barbă, încărcă 
pistolul și se pregăti să tragă iarăși. 

Se auzi o răpăială în apropierea lor. O ploaie de gloanțe făcu 
geamul din spate să se transforme într-o mulţime de cioburi. 
Sophie scoase un țipăt. Cu coada ochiului observă că Hector 
făcu o mișcare ciudată. 

— Hector? 

El clătină din cap. 

— N-am păţit nimic, zise el și îndreptă arma spre geamul din 
spate, trăgând de patru ori. 

Motocicleta se distanţă din nou. 

Sophie continua să meargă în zigzag și era claxonată de 
ceilalți șoferi, când îi depășea în viteză. Privi înainte și realiză că 
traficul se aglomera, ceea ce însemna că șansele lor se 
împuţinau. 

— Ce ne facem? strigă ea. 

Chiar fusese ea cea care tocmai strigase? Nu-și mai aducea 
aminte. Hector nu-i răspunse. Privea cu concentrare în spate. 
Traficul încetinea din ce în ce mai mult. Hector formă pentru a 
treia oară un număr pe telefon, în timp ce căuta motocicleta cu 
privirea. Într-un final, cineva răspunse. 

— Aron, ascultă-mă, nu dau nici de tata, nici de Leszek. 
Suntem în mașină, eu și cu Sophie. Am plecat de la aeroport și 
ne îndreptăm spre Marbella. Nişte tipi trag asupra noastră. 

Hector asculta, în timp ce Aron punea întrebări. 

— Nu știu. Doi tipi pe o motocicletă... la ascultă-mă, spune-i 
lui Ernst să facă procura în numele lui Sophie... 

Hector asculta. Începu să se enerveze. 

— E decizia mea! Procura trebuie făcută în numele lui Sophie 
Brinkmann, iar tu ești martor. Acum încearcă să dai de tata sau 
de Leszek și pune-i în gardă! 

Hector închise. Sophie îl privi. El îi făcu semn să nu pună 
întrebări, tuși și se întoarse în partea cealaltă. Motocicleta se 
apropia. Hector goli din nou cartușul, iar cel ce conducea 
motocicleta puse frână, la fel ca data trecută. Hector începu să 
mormăie de unul singur. Sophie nu pricepea ce zice. Apoi 
încărcă din nou pistolul. 

— Micșorează viteza,  ademenește-i mai aproape și 
pregătește-te să frânezi când îţi zic eu. 

Avea vocea răgușită și era plin de transpiraţie. 

Motociclistul rula cu siguranţă, șerpuind printre mașinile din 
spatele lor și înclinându-se la fiecare viraj. Hector ţinti și trase 
de două ori. Fu întâmpinat de o ploaie de gloanţe. Sophie începu 
să tipe, amândoi se adăpostiră instinctiv. Hector scoase capul. 
Țintașul, care se afla în spatele celui care cârmea, trase din nou. 
Gloanțele trecură pe lângă ei. 

— Acum! 

Sophie frână. Cauciucurile scârțâiră. Sophie și Hector făcură 
un efort să nu-și piardă echilibrul. 

Timp de câteva secunde lumea rămase pe loc, iar gândurile 
lor începură să plutească prin mașină, fricile se domoliră, ochii li 
se întâlniră... Apoi fură brusc aduși înapoi la realitate: auziră 
zgomotul pistolului automat care răpăia, sunetul gloanţelor care 
se înfigeau în caroseria mașinii, huruitul motocicletei, foșnetul 
lumii în mișcare în jurul lor. Totul părea să se fi contopit într-un 

sunet unic. Hector întinse braţul și trase către cârmaci. Acesta 
coti rapid și cu obișnuinţă și îi depăși pe partea dreaptă. 

— Accelerează! ţipă Hector. 

Dintr-odată, situaţia se inversase și Hector și Sophie erau cei 
care urmăreau motocicleta. Țintașul de pe locul din spate privea 
necontenit înapoi. Hector se aplecă pe geamul spart și trase 
două focuri. Motocicleta continua spre ambuteiaj. Hector ţinea 
pistolul în mâna dreaptă, se opri un pic cu el în palmă, apoi ţinti 
din nou și trase de trei ori la rând... Rată și de data aceasta. Se 
apropiau de ambuteiaj, iar cartușul lui Hector se golise din nou 
fără niciun rezultat. 

Motocicleta înainta printre mașini. Hector puse ultima 
încărcătură în armă, răsuflă adânc, tinti, își tinu respiraţia și 
trase în serii până goli cartușul... Ca prin minune, una sau mai 
multe împușcături nimeriră ţinta, motocicleta făcu un viraj 
brusc, se clătină, apoi se înclină pe roata din față, răsturnându-i 
și pe cel care o conducea și pe ţintaș când se rostogoli. Primul 
ateriză pe spate pe parapetul lateral ce separa sensurile de 
circulaţie. Țintașul fu aruncat pe banda opusă și fu strivit de un 
camion care nu reuși să frâneze sau să-l ocolească la timp. 

Țipau în același fel cum o făceau suporterii a căror echipă 
dăduse gol. Părea absurd, dar senzaţia era aceeași - de 
ușurare... 

Sophie nimeri ieșirea de pe autostradă în ultimul moment. 
Mâinile îi tremurau, respira superficial și simţea o senzaţie de 
vomă. 

e 

Muncea cu înverșunare. Umpluse patul de maldăre frumos 
aranjate cu rapoarte și transcrieri ale înregistrărilor. Toate 
înregistrările efectuate acasă la Sophie fuseseră transpuse în 
diferite formate. Pusese și teancuri de fotografii cu Sophie, cu 
Hasse, cu Anders, cu toți cei implicaţi. Avea și documentele de 
la banca din Liechtenstein, pe care le grupase împreună cu 
anchetele efectuate de Gunilla și cu însemnările acesteia. Cei 
care aveau să citească trebuiau să înțeleagă logica lucrurilor. 

Lars stătea în faţa laptopului și salva înregistrarea făcută în 
biroul de pe strada Brahegatan pe o memorie USB. Aduna tot 
materialul pe care îl avea la dispoziţie. 

Apoi privi spre pat, era mulțumit de rezultat, făcuse o treabă 
bună. Era o senzaţie pe care nu o mai simţise de multă vreme. 

Acum simțea nevoia să fie răsplătit. Premiul întâi era 
reprezentat de conţinutul minibarului. Puse mâna pe o bere. Era 
rece și i se scurse pe gât în doar câteva secunde. Făcu o mică 
pauză, după care dădu iama în frigider, luând sticluţele de tărie, 
o sticlă de jumătate de vin roșu... alta de vin alb, șampania. 
Partytime. Dădea totul pe gât. 

Lars se holba în depărtare spre cheiul Nybrokajen. Golise 
minibarul și era beat. Senzaţia de amețeală se risipi însă rapid, 
fără să-i ofere starea la care tânjea. Alcoolul e de-a dreptul 
supraestimat. Picioarele i se mișcau nervos, dinţii îi clănțăneau, 
îi era greu să-și menţină mâinile nemișcate. Se fâțâia prin 
cameră scărpinându-se în cap. Mâncărimea părea să fie cumva 
asociată cu această cameră, deci își dorea să plece cât mai 
repede, să iasă afară. 

Cu geanta în mână, ieși și începu să meargă grăbit de-a 
lungul străzii Strandvăgen. În dreptul străzii Sibyllegatan o luă la 
dreapta, croindu-și drum spre Brahegatan unde lăsase mașina 
închiriată. Puse echipamentul în portbagaj, controlând dacă 
microfonul din birou avea semnal, apoi încuie mașina și se 
întoarse pe același drum pe care venise. Dar în loc s-o ia la 
stânga pe Strandvăgen, ca să revină la hotel, o porni în pas vioi 
de-a lungul cheiului Nybrokajen, continuând apoi în sus pe 
Stallgatan, pe lângă Grand Hotel și apoi spre podul Skeppsbron. 
Se îndrepta cu hotărâre spre cartierul Söder. 

e 

În apartament era întuneric și mirosea a aer închis. Se mai 
simţea încă un iz slab de var. Intră direct în camera de lucru, 
descuie sertarul, scoase rapid ce-i trebuia, își dădu jos pantalonii 
și făcu lucrul la care se pricepea atât de bine - își introduse 
câteva supozitoare, după care trase pantalonii în sus. Nici măcar 
nu se obosi să-și încheie nasturii, se așeză doar pe scaunul de la 
birou și începu să se învârtească încetișor... Păstra aceeași 
viteză cu care senzaţia de plăcere începuse să-i îmbie simţurile. 
Plăcerea nu fu de durată însă, se risipi rapid. Repetă procedura, 
se așeză pe vine și mai introduse unul. Apoi mai luă și altceva, 
răscoli în sertar și luă tot ce găsi. Frica, anxietatea, furia și 
deprimarea se făcură toate simţite, iar apoi dispărură subit. 
Realitatea deveni moale, fără colţuri sau ascuţișuri în care 
sentimentele sale denaturate să se poată zgâria. 

Lars cobori de pe scaun și se așeză pe podea, însă nu adormi 

- fu, pur și simplu, scos din priză pentru ceva vreme. 
e 

Abia când se apropiau de Marbella observă cât era de palid. 
Era aproape alb și avea fața năpădită de sudoare. Respira rapid 
și greoi. Ea îi puse mâna pe frunte. Era rece și umedă. 

— Hector? 

El făcu un semn din cap fără să o privească. Sophie își lăsă 
mâna să-i treacă peste gâtul și ceafa lui. Era ud leoarcă. 

— Ce-ai păţit, Hector? 

— Nimic, continuă să conduci. 

Sophie îi privi corpul. Il rugă să se aplece înainte. 

El ezită, apoi se aplecă cu grijă vreo zece centimetri. Sophie 
văzu că avea spatele plin de sânge. Scaunul era numai sânge 
care se prelinsese și pe podea. ` 

— Doamne-Dumnezeule! zise ea. incotro e cel mai apropiat 
spital? 

Hector tuși. 

— Nu la spital, du-mă acasă, avem un doctor acolo. 

— Nu. Trebuie să te duc la spital, ca să poţi fi operat. 

Hector scoase un urlet. 

— Nu! Nu la spital! 

Sophie încerca să-și mențină calmul. 

— Ascultă-mă, ai pierdut mult sânge, trebuie să primeşti 
îngrijire medicală... altfel o să mori. 

El o privi, încercând să pară la fel de calm. 

— Nu o să mor... Acasă la tata se află un doctor care o să aibă 
grijă de mine. Dacă mă duc la spital, o să ajung în pușcărie... și 
acolo chiar că o să mor. Deci subiectul e epuizat. Tu trebuie 
doar să conduci, iar eu îţi voi arăta drumul. 

Sophie intră rapid în Marbella, traversă orașul, apoi urcă o 
bucată de drum, după care o luă din nou la vale, spre mare. La 
început, Hector îi arătase drumul, dar pe urmă începuse să 
aţipească. li explicase pe unde trebuia s-o ia, unde să cotească, 
îi descrisese întregul drum. Apoi începuse să se moleșească și 
să aţipească. Sophie înţelegea gravitatea situaţiei. 

— Hector! strigă ea. 

EI îi făcu semn cu mâna că o aude. 

— Să nu cumva să adormi! Mă auzi? 

Privea când la Hector, când la drumul din faţa sa. Mergea cu 
viteză. Tinea o mână pe volan și pe cealaltă pe umărul lui, 
zgâlţâindu-l. 

— Mă auzi? 

El încuviinţă slab din cap, apoi adormi din nou. 

Într-o curbă întâlni o mașină ce venea din sensul opus. Sophie 
reuși să evite o ciocnire frontală în ultimul moment. În spatele 
său răsuna claxonul celeilalte mașini. Îl zgâlţâi pe Hector, începu 
să-i vorbească cu voce exagerat de tare, încercând să-l facă să 
o asculte. Hector era sleit de puteri, pierdea încetul cu încetul 
contactul cu realitatea. Sophie îl striga, și îl lovea, dar el nu mai 
reacționa. Sophie se străduia să rețină descrierea drumului pe 
care tocmai i-o făcuse. 

Se lăsa înserarea în timp ce Sophie urca drumul ce ducea la 
casa încadrată de peluze tunse perfect. Grădina era mai mare 
decât și-ar fi închipuit. Era ca un parc care nu se mai termina. 
Întinderea nesfârșită a mării o însoțea pe partea stângă. Sophie 
forța mașina la maximum. 

În faţa casei erau parcate trei mașini, dintre care una era o 
ambulanţă. Ușa de la intrare era larg deschisă. Sophie claxonă, 
apoi intră înăuntru ţipând. 

Un bărbat apăru alergând pe scară în jos. Părea stăpân pe 
situaţie, în ciuda faptului că avea brațele și hainele pline de 
sânge. 

— Hector a fost împușcat, se află în mașină, zise ea cu voce 
tare, gâfâind. 

Bărbatul se întoarse și urcă din nou treptele, strigând ceva în 
spaniolă. Reveni în compania altui bărbat, la fel de plin de sânge 
și la fel de stăpânit. Cei doi o luară la fugă spre ambulanţă, 
scoaseră o targă și se grăbiră spre mașina rablagită. II ridicară 
pe Hector și-l transportară înăuntru. Sophie urcă scara după ei. 

Primul lucru pe care îl văzu când ajunse la etaj fu faptul că 
geamurile din salon erau sparte, iar podelele erau pline de 
cioburi. Pe o masă se afla Leszek. Era operat de doi bărbați. Pe 
podea, într-un colţ al camerei, se afla o persoană moartă, 
acoperită cu un cearșaf alb. Sprijinit de un perete și cu arma în 
mână, era un alt mort, un bărbat necunoscut, cu barbă, 
îmbrăcat cu cămașă în pătrăţele și cu blugi. Era împușcat în gât, 
iar peretele din spatele lui era mânjit de sânge. Sophie încerca 
să înţeleagă ce se întâmplase. 

Unul dintre bărbaţi îi dădu jos hainele lui Hector, în timp ce 
celălalt răscolea într-o geantă enormă, căutând plasmă și citind 
grupele sangvine. Lucrau rapid și cu pricepere. Bărbatul de 
lângă Hector era medic. 

— Sunt asistentă medicală, îi zise ea. 

El o privi, apoi se uită în jurul său, arătând cu degetul spre 
Leszek. Sophie se îndreptă într-acolo. Leszek era anesteziat și 
avea o rană enormă la umăr. Peste tot era numai sânge, 
murdărie și dezordine. Ceea ce era important acum era să i se 
salveze viața, igiena și alte lucruri cu care fusese ea obișnuită 
erau de o importanţă secundară. Lângă Leszek se afla o femeie 
care scotea bucățele de glonț cu o pensetă. Bărbatul de lângă 
ea controla perfuziile și făcea curăţenie. Doctorul lui Leszek 
auzise cele zise de Sophie și îi făcu semn cu mâna spre o baie. 
Sophie intră și se spălă pe mâini cu grijă, fără să se privească în 
oglindă. 

Lucrau intensiv, iar ferestrele ciuruite umpleau camera de aer 
sărat dinspre mare. Sophie se postase între Leszek și Hector și 
intervenea când medicii sau ajutoarele lor aveau nevoie de ea. 
Avea grijă ca fiecare dintre ei să aibă la dispoziţie toate lucrurile 
care le erau utile. A 

— Hector a pierdut enorm de mult sânge, zise medicul. li 
facem transfuzie, însă are două gloanţe în spate, deci e greu de 
estimat în ce stare se află. 

Sophie îl cusu pe Leszek și îi bandajă umărul. Apoi sarcinile ei 
se terminară, nu mai putea ajuta pe niciunul dintre ei. Se duse 
din nou să se spele pe mâini și nici de această dată nu se privi 
în oglindă. 

În încăpere domnea o tăcere totală. Medicul lui Hector opera, 
iar ajutorul lui lucra într-o parte. 

Sophie își adună toate puterile și se îndreptă spre persoana 
de sub cearșaful alb. Știa deja cine se afla acolo, știa și că fiul 
său încă nu putea primi vestea că rămăsese orfan. Ridică cu 
atenţie cearșaful și îl văzu pe Adalberto, care avea o mină 
împăcată. Mai ridică un pic și văzu sânge coagulat pe pieptul lui. 
Dădu apoi drumul cearșafului. 

— Ce s-a întâmplat? 

Îi pusese întrebarea doctorului lui Leszek, care fuma o ţigară 
într-un colţ mai îndepărtat al camerei. Acesta dădu din umeri. 

— Când am venit... Adalberto era mort. Și celălalt tip la fel. 


VP - 375 


Doctorul făcu un semn cu mâna spre bărbatul cu barbă care 
era rezemat de perete. In spatele lui se vedea urma de sânge pe 
care o făcuse când căzuse. Leszek era rănit, dar nu-și pierduse 
cunoștința. 

— Nu știu ce s-a întâmplat, însă n-are oricum nicio 
importanță. A fost mâna diavolului, asta-i tot. 

Trase un fum din ţigara care începu să sfârâie. 

— Dumneavoastră cine sunteţi? întrebă ea. 

Doctorul suflă fumul. 

— Cine sunteţi dumneavoastră? 

— Sunt prietenă cu Hector. 

Dintr-un motiv sau altul, doctorul îi evita privirea. 

— Suntem o echipă de medici și asistenţi medicali. De obicei 
lucrăm acolo unde suntem angajaţi, dar astăzi am venit în 
calitate de colaboratori independenţi. Acum vreo câţiva ani am 
încheiat o înţelegere cu Adalberto Guzman... o înțelegere care a 
rămas valabilă, pentru eventualitatea că li s-ar întâmpla ceva. 

Fură întrerupţi de un zgomot ce venea de pe trepte, de la 
parter. Toţi cei prezenţi se priviră speriaţi. Cine putea oare să 
preia conducerea? Se auziră zgomote de pași pe trepte. Bărbaţii 
din cameră încercau să se ascundă. Pașii se apropiau încet, cu 
oarecare ezitare. Sophie se repezi către tipul cu barbă, îi 
desfăcu degetele, îi luă revolverul din mâna rece și ţeapănă și îl 
îndreptă spre scară. Pașii se apropiau. Sophie ţinti, apoi respiră 
adânc. Avea de gând să tragă. Văzu un cap apărând și îl urmări 
cu siguranţă în vizor. Urmă și corpul, era corpul suplu al unei 
femei. 

Sonya Alizadeh intră în cameră. Sophie lăsă arma în jos, apoi 
o puse pe podea. 

— Sunt morţi? șopti Sonya și se așeză pe un scaun. 

— Au venit pe neașteptate, zise ea. Au început să tragă încă 
de afară. Pe Adalberto l-au nimerit în timp ce lua masa... Apoi au 
intrat în casă continuând să tragă. Leszek l-a nimerit pe unul din 
ei, dar apoi a fost la rândul lui rănit. 

— De cine? 

Sonya reflectă. 

— Nu știu. Un bărbat care a fugit apoi cu mașina. 

— Și tu? întrebă Sophie. 

— Eu am luat-o la fugă... și m-am ascuns în beci. 

Sophie se apropie de ea, trase un scaun și se așeză lângă 
Sonya, luând-o de mână. Rămaseră așa privind de jur-împrejurul 
lor și ţinându-se de mână. Dinspre mare, prin ferestrele sparte, 
le mângâia o adiere blândă și călduță. Sophie îl privi pe Hector, 
care era întins pe targă, zbătându-se între viaţă și moarte. 

Dinspre trepte se auzeau sunete de lăbuţe. Apăru un căteluș 
alb care făcu înconjurul camerei cu privirea, ca și când ar fi 
căutat ceva. 

Sonya întinse braţele. Câinele se îndreptă către ea, nu fără o 
oarecare ezitare, căutând, adulmecând, negăsindu-și stăpânul. 
Sonya se așeză pe vine și îl chemă. Câinele începu să dea din 
coadă și se repezi în braţele ei. Sonya se așeză din nou pe scaun 
cu câinele în braţe și începu să-i mângâie ușor blana. 

— Acesta e Piño... 

Sophie realiză că îi zâmbea câinelui, asta poate pentru că 
mereu le zâmbea câinilor sau poate pentru că prezenţa lui 
dădea camerei un aer de normalitate și de calm. 

Brusc, unul dintre aparatele la care era conectat Hector 
începu să ţiuie. Medicul și ajutorul său începură să lucreze febril. 
Tot ce puteau face Sophie și Sonya era să urmărească scena cu 
privirea. 

— Intră în comă, zise medicul cu o voce agitată. 

Sophie se apropie rapid, iar doctorul continuă să lucreze într- 
un ritm susţinut. Îi cerea diferite lucruri, și ea îi oferea cele 
trebuincioase. Din când în când îl auzea mormăind și înjurând, 
plângându-se că nu putea lucra cu resurse atât de reduse. 
Asistentul pompa manual oxigen, iar Sophie urmărea 
neputincioasă eforturile eșuate ale medicului de a-l reabilita pe 
Hector. Medicul începu să înjure în spaniolă, apoi îi adresă o 
întrebare asistentului. Părea să fi fost o simplă întrebare 
retorică, o modalitate de a-și exprima frustrarea. 

— Trebuie mutat. 

— De ce? 

— Pentru că face parte din înţelegere. Trebuie să aibă acces 
la un ventilator medical. 

— Unde îl duceţi? 

— Într-un loc sigur. 

— Și Leszek? 

Medicul îl privi pe Leszek, care era adormit. 

— Nu-ţi face griji pentru el. 

Sophie se așeză în partea din spate a ambulanţei, lângă targa 
pe care era întins Hector. Lângă ea se afla Sonya cu Piño în 
braţe. Traversară Marbella. Orașul era plin de lumini nocturne. 
Printr-una din ferestrele din spate ale ambulanţței, Sophie vedea 
oameni care se distrau, mașini ale căror caroserii străluceau în 
luminile de neon, restaurante, terase, motociclete și motorete. 
Simţea canicula, auzea muzica, vedea oameni de toate vârstele 
împreună. 

ÎI ţinea pe Hector de mână, ar fi vrut să-i spună ceva, orice. 
Voia să creadă că o putea auzi în ciuda stării în care se afla, că îi 
simțea atingerea. După o vreme, îi dădu drumul la mână, își 
scoase telefonul și o sună pe Jane. Cu cealaltă mână se ţinea de 
marginea tărgii lui Hector. Când răspunse, Jane părea proaspăt 
trezită din somn. li zise că se afla la spital, că dormise acolo. Cei 
doi bărbaţi care păzeau se aflau la datorie făcând cu schimbul. 
Nimeni nu se interesase de Albert sau de ea. O linişti pe Sophie 
spunându-i că lui Albert părea să-i meargă bine și că dormea 
liniștit. 

leșiră din oraș și se îndreptară spre munţi. Mergeau pe 
drumuri de ţară, în întuneric. Trecură pe lângă orașul Ojén și 
apoi își continuară traseul în beznă. După vreo oră, încetiniră și 
apoi ambulanţa se opri. Sophie auzi portierele deschizându-se și 
apoi închizându-se la loc. Urmară zgomote de pași. Medicul 
deschise ușa din spate și Sophie fu întâmpinată de aerul cald al 
înserării. Medicul îi făcu semn să coboare. 

Era o fermă veche, dar recent renovată și bine luminată. Avea 
pereţii văruiţi în alb și acoperișul roșu. În faţa casei se afla o 
mașină mică, cu pneuri minuscule și portiere șubrede. Era genul 
de mașină pe care îl au de obicei oamenii care locuiesc singuri. 
Inăuntru îi aștepta cineva. O femeie deschise ușa. 

Duseră înăuntru targa pe care se afla Hector, apoi intrară și 
Sophie și Sonya. Femeia care îi întâmpinase îl examină rapid pe 
Hector în hol, apoi făcu semn să fie dus în sufragerie. Era o 
cameră spațioasă, cu pereţii din piatră văruiţi în alb și cu podele 
din teracotă. Era decorată sobru și modest, în stil tipic spaniol. 
Sophie observă aparatură medicală, un defibrilator, două 
suporturi pentru perfuzii, un ventilator medical și într-un colţ un 
pat de spital. 

Hector fu așezat pe pat. Femeia desfășură echipamentul, îi 
puse o perfuzie și îl conectă la o sondă. Medicul și asistentul 

cuplară ventilatorul, schimbară câteva cuvinte cu femeia și apoi 
ieșiră din casă și dispărură în ambulanţă. 

Femeia verifică încă o dată aparatura lui Hector și apoi se 
întoarse către Sophie și Sonya. 

— Mă numesc Raimunda și o să mă ocup de Hector. Am 
început să lucrez aici din seara asta. leri lucram într-un spital 
privat, dar mi-am dat demisia acum patru ore, când am fost 
anunţată telefonic. 

Vorbea lent și clar. 

— Acesta este un loc sigur. Doar câteva alte persoane îl 
cunosc și lucrurile trebuie să rămână așa. 

Sophie o privi pe Raimunda. Era suplă, cam la treizeci de ani, 
cu părul negru până la umăr. Avea un aer corect și riguros. 
Făcea o impresie pozitivă, părea stabilă și... loială. 

Sophie îi șopti multumesc. 

e 

Sophie se duse la culcare într-o altă cameră în care se auzea 
cântecul greierilor. 

Din poșeta de pe scaun se auziră vibrații. Sophie se ridică și 
se îndreptă spre ea. Telefonul pe care îl primise de la Jens 
licărea printre portofel, bijuterii, farduri și bonuri de casă. 

— Jens? 

— Nu, Aron. 

— Hector a fost... 

— Știu totul. Unde te afli acum? 

— La fermă... în munți. 

— Cine mai e cu tine? 

— Raimunda, Hector și Sonya. 

— Rămâi acolo. Poliţia supraveghează locuinţa lui Adalberto. 
Leszek e în drum spre voi. 

— Și tu? 

— Vin cât de repede pot, am fost dat în urmărire, deci trebuie 
să fac un ocol. 

— Jens? 

— L-am bandajat cât de bine am putut... o să supraviețuiască. 

Urmă un moment de tăcere. 

— Sophie? 

— Da? 

— Când ne vedem, trebuie să stăm de vorbă. 

Apoi închise. 

27. 


Razele soarelui înaintau agale pe parchet. Gunilla le privea în 
tihnă. El dormea pe podea fără plapumă, ghemuit ca un bebeluș 
în pântecele mamei. Lumina înainta nespus de încet. Într-un 
târziu ajunse la umărul lui, apoi îi ajunse până la bărbie. 
Traiectoria luminii de-a lungul corpului lui Lars Vinge o ducea cu 
gândul la o simfonie, o simfonie a tăcerii. Gunilla aștepta cu 
răbdare, ca de obicei. Razele soarelui începură să-i urce pe 
obraji și în cele din urmă începură să bată în unul din ochii lui 
închiși. Gunilla observă mișcări în spatele pleoapelor, apoi îl 
văzu înghițind, deschizând ochii, holbându-se de-a lungul 
podelei, închizând ochii și înghițind din nou. 

— Bună dimineaţa, șopti ea blând. 

Lars o văzu stând pe scaun și privind în jos spre el. Se ridică 
pe jumătate, buimac, mahmur din cauza morfinei și cu mintea 
golită de orice gând. 

— Ce cauţi aici? îngăimă el cu vocea răgușită. 

— Te-am căutat și, cum n-am primit niciun răspuns, am venit 
să vad cum te simţi. 

Lars o privea cu ochii bulbucaţi. 

— Cum mă simt? 

— Da. 

Lars încerca să reflecteze. Oare cum intrase? Fusese oare 
urmărit în noaptea precedentă? 

— Lars? 

El o privi, dorindu-și să fi avut mai mult timp la dispoziţie ca 
să-și poată face un plan legat de cum avea s-o abordeze. 

— Nu mă simt prea bine, zise el încet. 

— De ce? 

— Nu știu. Poate că am muncit prea mult. 

Gunilla îl scrută cu privirea și ridică pachetul de tablete pe 
care îl avea în poală. 

— Ce sunt astea? 

— Nişte medicamente, zise el. 

Gunilla îl examină atent. 

— Și de ce ai sertarul plin de ele? 

Lars nu răspunse. 

— Astea nu-s tablete obișnuite... Ești bolnav? 

Ar fi vrut să spună că are o formă severă de cancer, pentru că 
cine are o formă severă de cancer poate face orice. Nu îndrăzni 
însă, Gunilla știa deja totul despre el. 

— Nu. 

— Atunci de ce iei morfină? 

— E treaba mea. 

Gunilla clătină din cap. 

— Nu, nu atâta vreme cât lucrezi pentru mine. 

Lars o privi în ochi. Erau lipsiți de expresie și de viaţă, ca și 
cum cineva s-ar fi strecurat în spatele pupilelor și ar fi tras în jos 
jaluzelele. Avusese oare mereu ochii în felul ăsta? Nu știa, știa 
doar că se afla în apartamentul lui, că era cât se poate de 
periculoasă și că, cel mai probabil, nu venise singură. Mai știa și 
că nu-și avea pistolul la îndemână și că era posibil ca ea să știe 
că el aflase totul. Poate că găsise microfonul din biroul de pe 
Brahegatan... Urma oare să moară? A 

Lars privi foliile cu tablete pe care Gunilla le avea în poală. li 
veni în minte scena de la azilul Lyckoslanten când îl minţise pe 
preot și își aduse aminte cât de ușor e să minţi când te folosești 
de realitate. Adevărul e minciuna perfectă. 

— Lars? Răspunde la întrebare. 

Lars rămăsese în fund pe podea și se ștergea la ochi. 

— Ce vrei să știi? 

— Vreau să știu cu ce te-ai ocupat în ultimele zile și de ce 
amesteci morfină cu benzodiazepine și cu medicamente pentru 
nervi? 

Lars așteptă câteva clipe. 

— lartă-mă, Gunilla..., șopti el. 

Ea îl privi nedumerită. 

— Pentru ce să te iert, Lars? 

— lartă-mă că te-am dezamăgit... 

Calmul ei se transformă într-o curiozitate încordată. 

— Cum m-ai dezamăgit? întrebă ea, tot în șoaptă. 

Lars respiră profund de câteva ori. 

— Pe vremea când eram copil..., începu el... aveam vreo zece 
sau unsprezece ani, am început să iau pastile ca să pot să 
adorm, droguri, ce să mai. Mama făcea rost de reţete... Am 
devenit rapid dependent. Mai târziu, spre finalul adolescenţei, 
am reușit să scap de dependenţă... dar era prea târziu, răul era 
deja făcut. Am trăit în abstinenţă o mare parte a vieţii mele de 

adult. Am evitat alcoolul și n-am luat deloc medicamente 
puternice. Recent am fost la medic pentru dureri de spate, 
continuă Lars, și când medicul m-a întrebat, am menţionat că 
sufăr și de insomnie. Am insomnie de când mă știu și... m-am 
pierdut cu firea. Mi-a prescris ceva, analgezice și calmante, și 
am început să le iau. 

Lars ridică privirea spre Gunilla. Îl asculta în continuare. 

— Nu erau niște medicamente puternice, dar au deschis o 
portiță spre o lume interzisă. Mi-au dat o senzaţie de 
satisfacție... pe care n-o mai simţisem de când... nici nu-mi mai 
aduc aminte de când, de fapt. Întregul corp a reacţionat la 
aceste tablete, le-a devorat... Restul a venit de la sine. După 
vreo săptămână, eram deja dependent... Am făcut rost de 
produse mai puternice și de atunci le iau încontinuu. 

— Dar ziceai că m-ai dezamăgit? 

Cu privirea în jos, Lars dădu din cap abia perceptibil. 

— Nu mi-am făcut treaba cum trebuie, în ultimele zile n-am 
făcut altceva decât să zac aici în apartament... Te-am sunat de 
aici să-ţi spun că o caut pe Sophie, te-am mințit. 

Gunilla căuta indicii care să o ajute să evalueze dacă îi 
spunea adevărul sau juca teatru. După câteva momente se 
relaxă. Lars îi observă ușurarea. 

— Nu-i nimic, Lars, zise ea. Nu-i nimic..., repetă ea. 

Gunilla se ridică și îl privi, dând impresia că vrea să adauge 
ceva, dar apoi se îndreptă spre ieșire. Lars privi în urma ei. 

— Gunilla, zise el. 

Ea se întoarse. 

— lartă-mă. 

Gunilla îi cântări cuvintele. 

— Nu vreau să pierd jobul ăsta. Mi-ai dat o șansă... mai dă-mi 
încă una, te rog... 

Ea nu răspunse. leși în hol. Lars auzi ușa de la intrare 
deschizându-se. Anders Ask trecu prin fața ușii de la birou, îi 
zâmbi lui Lars, se prefăcu că-l împușcă cu arătătorul și apoi 
plecă după Gunilla spre hol. Ușa de la intrare se închise și 
apartamentul se cufundă în tăcere. 

Lars rămase nemișcat până când zgomotul făcut de pantofi 
pe trepte dispăru. Apoi se ridică, își adună tabletele, mai așteptă 
un pic, pe urmă plecă din apartament îndreptându-se spre 
metrou. Merse haotic în toate direcţiile, schimbând tot timpul și 

încercând să-și dea seama dacă era urmărit. Când fu convins că 

era în siguranţă, reveni în hotelul de pe Strandvägen și agăță o 

placă ce avea mesajul Vă rugăm nu deranjati pe ușă. Tremura 

din toți rărunchii, conștient că reușise să scape ca prin urechile 

acului. Lars înțelegea că nu avea mult timp la dispoziţie. Se 

puse deci pe treabă și începu să-și organizeze planul de acțiune. 
e 

Leszek prăjea bacon. 

Avea unul dintre brațe bandajat, dar reușea să facă totul cu 
brațul stâng. Raimunda stătea pe un fotoliu și citea un roman de 
Annie Proulx. Sonya dormea pe canapea, iar Hector era întins pe 
spate pe pat, aflându-se probabil într-o altă dimensiune. 

Din combină răsuna muzica lui Chopin. Era decizia Raimundei, 
care era de părere că Hector trebuia să audă muzică plăcută tot 
timpul. Sophie asculta de pe marginea canapelei. Era o 
înregistrare a celui de-al doilea concert al lui Bernstein... En fa 
mineur. Sophie cântase bucăți din ea în copilărie. Incetase să 
cânte la pian în adolescență, nu-și mai aducea aminte din ce 
cauză. 

Sophie se ridică și se apropie de Leszek care întorcea șunca în 
tigaie. Acesta se holba fără expresie la grăsimea din tigaie și 
părea trist. Sophie îl atinse ușor pe umărul sănătos. 

— Nu-i mai bine să fac eu de mâncare? întrebă ea. 

El clătină din cap. 

Sophie scoase farfurii din dulap și începu să pună masa. Afară 
se auzi motorul unei mașini. Leszek reacționă rapid, dând la o 
parte tigaia de pe foc, punând mâna pe pistolul de pe raftul cu 
mirodenii și înaintând cu agilitate spre una dintre ferestre. 
Portiera de pe partea șoferului se deschise și din mașină apăru 
Aron. Leszek se relaxă și îi ieși în întâmpinare. Pe fereastră, 
Sophie îi văzu bătându-se pe umăr, iar apoi angajându-se într-o 
discuţie ce părea să fie condusă de Leszek, care probabil relata 
în detaliu cele întâmplate în ultimele zile. 

Aron intră, o îmbrăţișă pe Sonya și schimbă câteva cuvinte cu 
ea. Făcu apoi cunoștință cu Raimunda și se așeză lângă Hector. 
Începu să-i vorbească în șoaptă în spaniolă trecându-și mâna 
prin părul lui. Apoi dădu cu ochii de Sophie. 

— Hai să facem o plimbare. 

leșiră din casă și o porniră pe un drum ce ducea în munţi. 
Aron mergea cu mâinile în buzunare. Merseră ceva vreme. Cu 

cât înaintau, cu atât se făcea mai rece. Sophie privea în jos. 
Pietrișul de aici era altfel, mai brun și mai fin decât acasă în 
Suedia, dar conţinea în același timp și o mulțime de pietre mai 
mari. Sophie încerca să le evite în timp ce mergea. 

— Ai noutăţi în legătură cu fiul tău? 

Sophie clătină din cap. 

— Medicii ce zic? 

— Nu știu, răspunse ea. 

Aron avu un moment de ezitare înainte să treacă la subiect. 

— Hector mi-a zis la telefon să trec procura în numele tău. Știi 
cumva de ce? 

Sophie nu răspunse, mulțumindu-se să clatine din cap. 

— Nici eu. Sau cel puţin la început n-am înţeles. 

Sophie își îndreptă privirea spre el. 

— Am ajuns la două concluzii, total diferite. 

Mai făcură câţiva pași, înainte ca el să continue. 

— Ai văzut multe, ai auzit multe, poate că ai înțeles lucruri pe 
care n-ar fi trebuit să le înţelegi, nu știu. Probabil că Hector a 
înțeles că nu putem să te lăsăm să faci ce vrei și poate că 
procura e un mod de ate ţine lângă noi, sub supraveghere, ca 
să nu ne creezi necazuri. 

Aron o privi în treacăt. 

— Asta a fost prima reflecţie pe care am avut-o. Hector își 
dăduse seama că era rănit... 

Aron făcu o pauză. 

— Dar e posibil să existe și o altă explicaţie, zise el. Nu știu 
dacă încă mai era valabilă când m-a sunat din mașină... 

O adiere de vânt îi umflă părul. Sophie îl aranjă la loc. 

— Înainte să se precipite lucrurile, Hector vorbea des despre 
tine... despre ce fel de persoană ești... despre calităţile tale. Te 
aprecia într-un mod în care, din câte mi-a dat de înțeles, nu mai 
apreciase vreo femeie înainte. 

Sophie privea în jos. 

— A văzut ceva diferit la tine. 

— Ce? șopti ea. 

Aron dădu din umeri. 

— Nu știu. Dar e ceva sigur. 

Urcaseră o bucată bună și aveau o privire panoramică asupra 
unei văi ce se întindea sute de metri în jos și era plină de 
vegetaţie verde-închis. Aron se opri și admiră priveliștea. 

— Mi-a zis că nu-ţi dai seama ce fel de persoană ești de fapt. 

Raționamentul era neclar. 

— Ce fel de exprimare-i asta? Vorbe goale, zise ea. 

— Nu, nu când vin din partea lui. 

Aron fixă cu privirea un punct din depărtare. 

— Avea un plan pentru tine. Dar nu-l înţeleg, nu înţeleg pe 
îndelete ce-a vrut să zică în ultima noastră convorbire. 

— E musai să înţelegi? 

Aron o privi. 

— Da, trebuie neapărat. 

Sclipirea ochilor i se schimbă. Părea să fi luat o decizie. 

— Te pun într-un fel de carantină până se limpezesc lucrurile 
sau până se trezește Hector și poate să-mi explice alegerea 
făcută. 

— Ce înseamnă asta? 

— Procura îţi dă parţial dreptul să iei decizii în munca noastră. 
Înseamnă că o să fii informată și o să participi la activităţile 
noastre. lar atunci când participi, nu mai reprezinţi o 
ameninţare, ceva de genul ăsta. 

— Și pentru mine, personal, ce semnificaţie are acest lucru? 

— Înseamnă că o să mă ajuţi. Eu trebuie să rămân aici și să 
mă ascund până se mai liniștesc apele. 

— Și ce trebuie să fac? 

— Nu putem să-i lăsăm pe ceilalţi să creadă că Hector a ieșit 
din joc. Ar fi dezastruos pentru noi și pentru alte persoane care 
depind de Hector. Îl cunoști, nu-i așa? 

— Ce vrei să spui? 

— El zicea că te cunoaște pe tine. Atunci îl cunoști și tu pe el, 
nu? 

— Cred că da, zise ea cu prudenţă. 

— Deci atunci știi cum ar fi acţionat el? 

Avea Aron oare un aer implorator? Dincolo de cele spuse de el 
se ascundea de fapt o rugăminte? 

— Poate. Dar și tu îl cunoști, Aron. 

— Da, dar într-un alt mod... Lucrăm împreună. 

— Și pe termen lung? 

Aron cugetă. 

— Nu știu. 

— Atunci ce știi? întrebă ea. 

Aron o privi. 

— Dacă lucrurile se duc de râpă, ești în aceeași oală cu noi. 
Acesta e singurul lucru de care sunt sigur. 

Sophie se gândi la cele spuse de el, totul părea absurd. 

— Hector are un fiu, zise ea. 

Aron dădu aprobator din cap. 

— Lothar Manuel, zise el. 

— Atunci de ce n-a făcut procura în numele lui? De ce nu te-a 
ales pe tine? Pe Sonya, pe Leszek, pe Thierry sau pe Daphne... 
pe Ernst? 

Aron o privi în ochi, dând din umeri în loc de răspuns. 

Sophie încerca să-și facă ordine în gânduri. 

— Și dacă refuz? Dacă plec de aici și nu mai revin niciodată? 

— Din păcate, e imposibil, zise el. 

— De ce? 

— Pentru că Hector mi-a zis să fac procura în numele tău și 
atunci așa trebuie să fie. 

— Am totuși posibilitatea să aleg, nu? 

Aron clătină din cap. 

— Nu, zise el încet. 

Sophie se holbă la el. El o lăsă să-l privească până se sătură și 
întoarse capul. 

— Poliţia știe de mine, zise ea. M-au văzut la restaurant. 

— E un risc pe care trebuie să ni-l asumam. Poliţiștii ăia nu 
voiau decât să ne ia banii. Puțin le pasă de tine. Leszek o să te 
însoțească înapoi acasă și o să te apere, dacă va fi cazul. 

— Și tu? întrebă ea. 

— Eu rămân în ascunzătoare și îţi zic ce să faci. 

Sophie avea mii de întrebări, mii de rugăminți. 

— O să te pun în temă în legătură cu afacerile noastre. Îţi 
povestesc cât pot de mult în zilele cât mai ești aici în munți, iar 
apoi vedem cum evoluează lucrurile la Stockholm. 

Aron se întoarse și o porni înapoi, în jos, pe drumul de nisip. 

Sophie rămase pe loc cu mintea plină de gânduri haotice. 
După câteva momente, o porni în urma lui cu pași domoli. Aron 
se oprise un pic mai jos și o aștepta. Porniră din nou alături. 

— Aron, polițiștii l-au bătut pe fiul meu și pe urmă l-au călcat 
cu mașina. Probabil că o să fie paralizat pentru tot restul vieții. 

Aron nu răspunse. 

— Nu făcuse nimic rău, șopti ea. Nu e corect... 

Aron avea în mână o hârtie împăturită. Îi întinse procura 
semnată de Hector. Sophie luă documentul și îl băgă în buzunar. 

Petrecură restul drumului înapoi spre casă în tăcere. 

e 

Îi fusese simplu să-l urmărească pe Anders Ask. După muncă, 
trecuse pe la magazinul 7-Eleven de pe colţul dintre Odengatan 
și Sveavägen și cumpărase un ziar, un suc și dulciuri. Stătuse un 
pic de vorbă cu casiera tânără, apoi se oprise la restaurantul 
italienesc cu feţe de masă în pătrăţele ca să ia o pizza. În cele 
din urmă, se îndreptase spre apartamentul său, ce afla dincolo 
de părculețul Vanadislunden. 

Lars intrase în clădire și fotografiase yala veche a ușii lui 
Anders. A doua zi de dimineaţă, găsise una identică într-o 
lăcătușărie din cartierul Kungsholmen, o cumpărase și se dusese 
în camera de hotel, unde începuse să se antreneze pe ea. Se 
dovedise a fi destul de greu de descuiat, durase ceva vreme 
până reușise, deși avea la dispoziţie cele mai bune unelte. 
Lucrase până noaptea târziu, dorindu-și să se fi născut cu trei 
mâini. 

Abia ziua următoare, în vreme ce soarele răsărea pe undeva 
prin apropiere de zona Djurgården, Lars reuși să descuie yala 
pentru prima dată. Se antrenă febril toată dimineaţa până după 
prânz, când reuși să descuie yala în mai puţin de șapte minute. 

Se aranjă și o porni pe jos spre Sveavägen. Era trei și 
jumătate după-amiaza când Lars pătrunse în clădire pentru a 
doua oară. Luă liftul rablagit până la etajul trei, trase grilajul la o 
parte și ieși în faţa ușii de la apartamentul lui Anders Ask. 

Anders avea doi vecini, Norin și Grevelius. De la Norin din 
apartament nu se auzea niciun sunet, iar la Grevelius bârâia 
monoton un televizor. Lars își trase o mască pe faţă, scoase 
sculele, se așeză în genunchi pe pardoseala rece, răsuflă adânc 
de câteva ori și începu să lucreze. Muncea metodic, totul se 
desfășura cum trebuie și piesele din interiorul mecanismului 
începuseră să trosnească ușor. La etajul superior se deschise o 
ușă, apoi se închise la loc, iar liftul o porni în sus. Lars fu nevoit 
să-și întrerupă munca, scoase sculele din yală și se ascunse pe 
trepte până când liftul cobori din nou. Apoi petrecu cele șapte 
minute necesare meșterind la yală, iar în cele din urmă reuși s-o 
desculie. 

Lars își trase o folie de protecție peste pantofi, își puse o 
mască pe gură și mănuși în mâini, apoi intră în holul 
apartamentului lui Anders Ask. 

Era un apartament cu două camere, cu o bucătărie relativ 
mare. Lars aruncă o privire în sufragerie. Văzu o canapea cu 
perne turtite și o măsuţă strâmbă de la Ikea. Mai era un dulap 
cu vitrină, în care se zăreau niște bibelouri prăfuite pe un raft. 
Pe pereţi atârnau tablouri cu câpii ale operelor unor pictori 
renumiţi. Avea un televizor cu plasmă enorm, boxe pe podea și 
difuzoare fixate pe tavan. Era clar că lui Anders îi plăcea sunetul 
surround. Lars intră în dormitor. Patul era nefăcut, jaluzelele 
erau trase în jos, iar pe noptieră se afla o carte, Anul iepurelui 
de Paasilinna. Lars dădu cu ochii de o geantă de voiaj care era 
rezemată de perete. Se așeză pe vine și o deschise. Haine, 
pașaport, bani... Anders se pregătea s-o șteargă. 

Reveni la bucătărie și se așeză pe un scaun. Acele ceasului de 
pe perete se mișcau lent. Lars își dădu jos masca de la gură și o 
lăsă să atârne de elastic în jurul gâtului. Vuietul traficului de pe 
Sveavägen avu un efect de somnifer asupra lui Lars, care aţipi. 

Se trezi după câteva ore, când auzi sunetul unei chei în yală. 
Ușa de la intrare se deschise și apoi se închise la loc. Din hol, se 
auzi cum Anders își drege vocea, apoi pune cheile pe o consolă, 
își aruncă pantofii din picioare și trage în jos fermoarul gecii. 
Urmă fâșâitul tipic de nailon, când își dădu jos geaca. Un oftat 
răsunător. Se simțea deja mirosul de pizza proaspătă. Pași 
dinspre hol. Anders tresări când îl văzu pe Lars cu coada 
ochiului și începu să dea din brațe, ca și cum ar fi vrut să se 
apere. Cutia de pizza căzu pe jos. 

— Pe toţi dracii! Ce sperietură mi-ai tras! 

Anders se holbă la Lars, furios și speriat în același timp. 

— Ce cauţi aici? Se uită zăpăcit de jur-împrejur. Cum naiba ai 
intrat? 

Lars ţinea pistolul Makarov pe care îl luase de la Gunilla 
îndreptat spre el. 

— Intră și ia loc. 

Anders ezită, se uită spre ţeava pistolului, apoi la cutia de 
pizza de la picioare. Lars îi făcu semn cu capul spre un scaun. 
Anders păru să nu priceapă imediat, dar apoi intră în bucătărie 
și se așeză șovăind. 

— Care mai e viaţa ta, Anders? întrebă Lars cu pistolul 
îndreptat spre burta lui. 

— Ce-ai zis? 

Lars nu repetă întrebarea. Anders înghiţi în sec. 

— În ce sens? 

— În general. 

Anders privi masca de la gâtul lui Lars. 

— Sunt bine... Lars, nu înţeleg. 

Părea speriat. 

— Ce nu înţelegi? 

— Ce se întâmplă! Ce cauţi aici... cu un pistol? 

Anders încercă să zâmbească. 

— Dar asta știi deja, nu-i așa? 

— Nu, nu știu! 

Dintr-odată părea furios. 

— Ești furios, Anders? 

Anders gesticula din mâini. 

— Nu, nu, scuze, nu sunt furios. Sunt doar... surprins. 

Pe buzele lui Anders reveni un surâs smerit și schimonosit. 

— Lasă-te de glume, Lars, zi ce vrei! Putem să rezolvăm 
situaţia, dar lasă pistolul în jos, te rog. 

Lars îi aruncă o privire lipsită de expresie, menţinând pistolul 
nemișcat. 

— Cum o rezolvăm? întrebă el. 

— Cum vrei tu, tu decizi, zise Anders disperat. 

Lars afișă o mină cugetătoare. 

— Ce avem de rezolvat, de fapt? 

Anders nu pricepu. 

— Poftim? 

— Ce trebuie să rezolvăm? Ai zis că rezolvăm noi situaţia. Ce 
situație? 

Anders se holba la Lars. 

— Nu știu, situaţia care te-a făcut să vii încoace. 

— Tu de ce crezi c-am venit? 

— Nu știu! 

Privirea lui Anders se îndreptă spre folia de protecţie de pe 
pantofii lui Lars. Frica îl sugruma. 

— Ba bineînțeles că știi... 

— Nu, nu știu! 

Vocea lui Anders era excesiv de stridentă. 

Lars făcu o pauză chinuitoare, secundele treceau nespus de 
încet. 

— Sara. 

Anders încercă să zâmbească întrebător. 

— Da? Cine e Sara? 

Lars se holbă la Anders. 

— Termină, zise el calm. 

— Nu știu despre ce vorbești, Lars. 

Anders minţea prost când îi era frică. Lars îi dădu de înțeles 
acest lucru printr-o privire, iar Anders păru în mod surprinzător 
să se mai relaxeze când observă. Stătea în tăcere. Din când în 
când arunca câte un ochi pe fereastra de la bucătărie, trăgând 
aer în piept. 

— Nu sunt eu vinovat. A fost Hasse... și oricum treaba a fost 
făcută la ordinul dat de Gunilla. Dar eu n-am avut nimic de-a 
face cu afacerea asta. 

— Ce s-a întâmplat? întrebă Lars. 

Anders avea gura uscată. 

— Sara se prinsese de ceva, după ce citise pe peretele tău. Că 
tu ai scris totul pe perete... nu-i așa? 

Lars nu răspunse. 

— Deci Gunilla a dat ordinul. Tipa știa tot, chiar și despre alte 
treburi făcute de Gunilla mai demult, despre o tipă... Patricia și 
nu mai știu cum... oricum eu nu știu despre ce e vorba. 

Lars clătină din cap. 

— Nu, Sara nu știa nimic, a mers pe intuiţie. 

Anders nu pricepea. 

— Doar ai văzut peretele cu ochii tăi, nu-i așa? Cum naiba ar fi 
putut cineva să înțeleagă ceva din ce scria acolo? Nu exista 
nicio logică... Am scris totul când mă aflam într-o stare de 
euforie, eram drogat, eram dus! N-a înţeles nici pe dracu’, nici 
eu nu înţelegeam nimic... 

— Dar acum înţelegi? 

Lars încuviinţă din cap. 

— Da, acum înţeleg. 

Anders afișă un aer de mândrie. 

— Și nu te miri? 

Lars nu răspunse, dădu pur și simplu din umeri. 

— Nu-ţi dai seama cât de deștepţi am fost? 

Lars ridică privirea. 

— De ce nu m-atţi implicat și pe mine? zise Lars pe un ton 
implorator. 

— Urma să te implicăm, evident. Trebuia doar să fim siguri. 
Dar nu-i prea târziu, vino, de acum lucrăm împreună. 

— Dar aţi omorât-o pe Sara! 

Anders își îndreptă privirea în jos. 

— Bine, Lars, dar acum fii atent. Problema noastră e Gunilla. 
Noi doi avem ocazia să schimbăm cursul lucrurilor, de unul 
singur nu poţi să faci nimic, eu am acces la absolut tot. Lasă 
pistolul în jos... Ne ocupăm de treaba asta împreună, Lars, o 
aranjăm o dată pentru totdeauna... OK? 

Lars șovăi, reflectă, își ridică privirea către Anders. 

— Păi, și cum acţionăm? 

Anders văzu o portiţă și prinse curaj. Privi pistolul, apoi îl privi 
pe Lars. 

— Adunăm toate informaţiile pe care le avem la dispoziție, 
facem un plan, o reclamăm, tu îţi ţii gura despre mine, iar eu 
despre tine... 

— Și Hasse? 

— Tu decizi, Lars. Putem să-i facem de petrecanie, dacă vrei, 
mă ocup eu. Nu uita că el este cel care a omorât-o pe prietena 
ta, nu eu. 

Lars încuviinţă ca pentru sine însuși. 

— Da, nu-i o idee rea deloc... 

Anders zâmbi ușurat, lovindu-și palma de coapsă. 

— Bravo! Asta-i atitudinea pe care o vreau de la tine, Lars! 
Acum o aranjăm în soarele mă-sii, noi doi, împreună, ca doi 
parteneri adevărați. 

Anders răsuflă ușurat, balansându-se pe scaunul de la 
bucătărie. 

— Și cum începem? 

Anders replică rapid. 

— Cel mai important e să nu le dăm nimic de bănuit, nici ei, 
nici lui Hasse... Continuăm ca de obicei câteva zile, ne întâlnim 
seara și planificăm, apoi ne decidem pentru o modalitate unică 
de acţiune și facem întocmai. O să vezi, o să iasă bine, trebuie 
doar să lucrăm împreună, noi doi, Lars! 

Lars lăsă cu ezitare arma un pic în jos. 

— Imi cer scuze că am dat buzna la tine, cu pistol cu tot. 


VP - 391 


Anders gesticulă din mână, încredinţat că munca sa de 
convingere dăduse rezultate pe idiotul de Lars Vinge. Lars ridică 
însă pistolul, îl cântări în palma mâinii stângi câteva clipe, ţinti și 
îl împușcă cu siguranţă prin gura întredeschisă. Zgomotul 
împușcăturii răsună în întreaga bucătărie. Glonţul străpunse 
gâtul și ceafa lui Anders Ask și se înfipse în ușa frigiderului din 
spatele său. Bucătăria fu apoi învăluită în tăcere. Anders se 
holba mirat la Lars. Scaunul pe care se legănase fu propulsat 
într-un vid gravitațional și începu să se balanseze pe picioarele 
din spate câteva momente bune, înainte ca puterea gravitaţiei 
să-l ajungă din urmă, răsturnându-l la pământ. 

Lars își trase masca pe gură, se ridică, se apropie și se așeză 
pe vine lângă Anders. Acesta din urmă îl privea fix în timp ce pe 
podea, în spatele capului său, începea să se întrevadă o dâră de 
sânge. 

— Ești un porc, Anders Ask. Chiar crezi că sunt bătut în cap? 

Lars simţea un miros de carne arsă. 

— Ai face bine să evaluezi situaţia asta... Eu trăiesc, iar tu 
mori. 

Anders încercă să zică ceva, dar nu scoase niciun sunet, doar 
gura i se mișcă rigid, ca și cum ar fi fost un pește ce nimerise pe 
uscat. 

— Nu te aud, Lars, șopti el. 

— O să ajungi în iad. Ai omorât femei. L-ai nenorocit pe viaţă, 
poate, pe băiatul ăla din spital. Există cu siguranţă un cerc în 
centrul iadului pentru cei de teapa ta. 

Lars urmări cu răbdare viața lui Anders Ask stingându-se și 
prelingându-se pe linoleumul din bucătărie. După ce acesta 
muri, Lars se ridică, deschise fereastra de la bucătărie și șterse 
arma cu un prosop. În tot acest timp, nu încetă să se holbeze la 
cadavrul lui Anders. Ce simţea oare? Regret? Nu... Ușurare? Nu, 
nu simțea nimic. Lars deschise aparatul de radio și dădu 
volumul la maximum. Era setat pe un post naţional. 

Îngenunche din nou lângă Anders, îi luă mâna dreaptă și i-o 
strânse în jurul pistolului, apoi îndreptă ţeava spre fereastra 
deschisă și își feri mâna, astfel încât praful de pușcă să se 
imprime cât mai clar pe mâna lui Anders, după care trase. Știrile 
amortizară zgomotul focului de armă, glonțul ţâșni pe fereastră 
peste părculețul Vanadislunden, continuă pe aceeași traiectorie 
dincolo de gara Ostra Station și ateriză cel mai probabil pe 

undeva pe insula Lidingö. Era posibil ca vecinii să fi auzit ambele 
focuri, dar oricum n-avea ce face... Conta pe faptul că, de 
obicei, martorii își aduceau aminte greșit și toţi polițiștii porneau 
de la această premisă. Martorii erau, de fapt, bătuţi în cap. 

Închise fereastra, privi poziţia lui Anders în cameră și calculă 
încotro era cel mai probabil să se fi dus pistolul când îi căzuse 
din mână. Apoi îl plasă pe podea la ceva distanţă de corpul 
victimei. După aceea, intră în dormitor, despachetă geanta lui 
Anders și puse hainele înapoi în debara, băgă pașaportul într-un 
sertar, închise geanta goală și o împinse sub patul lui Anders 
Ask. 

Lars ieși din apartament, își dădu jos masca și mănușile și 
închise ușa fără să facă niciun zgomot. 

e 

În noaptea respectivă, Lars dormi buștean și se trezi la cinci și 
jumătate dimineața. Comandă cafea direct în cameră, de 
mâncare nu avea nevoie. Așteptă până la ora opt și apoi sună. 
Bărbatul de la celălalt capăt al firului avea un ton întrebător, dar 
Lars nu se dădu bătut. 

Făcuse un duș și-și călcase o cămașă. Cu cămașa netedă și 
descheiată, se privi în oglinda de la baie, pieptănându-și părul 
într-o coafură îngrijită. Dozase medicamentele în așa fel încât să 
se poată purta controlat. Se pieptăna meticulos... 

Pantofii erau lustruiţi, iar pantalonii fuseseră puși la presat 
sub saltea. Arăta respectabil. Se privi în oglindă și fu mulțumit, 
ca de fiecare dată când era drogat. Apoi începu să exerseze o 
anumită mină, o mină care să fie greu de definit. În cele din 
urmă găsi o mină lipsită de expresie. Se încheie la cămașă, luă 
sacoul care atârna de spătarul scaunului și se îmbrăcă cu el. Pe 
drumul spre ieșire, apucă geanta sport și apoi părăsi camera. 

Lumina zilei reprezenta un pericol pentru el, dar nu avea 
încotro. Trebuia să acționeze ziua, astfel încât persoana cu care 
se întâlnea să nu intre la bănuieli. Alesese piața Mariatorget, un 
loc deschis pe care îl putea supraveghea cu ușurință. 

e 

Se afla pe scări, la ultimul etaj al unei clădiri, și urmărea 
parcul cu binoclul la ochi. Era 11:44. Stabiliseră să se 
întâlnească la unsprezece și jumătate. Examina oamenii cu 
binoclul. Majoritatea erau mame cu cărucioare. Se mai vedeau 
și copii în leagăne și câte un tată aplecat, ținându-și de mâini 


VP - 393 


odrasla de un an care se încăpăţâna să vrea să meargă. Căută 
într-unul din colţurile mai îndepărtate ale parcului, cel care 
dădea spre Sankt Paulsgatan. Oameni grăbiţi, tineri care râdeau 
într-un grup, câţiva pensionari așezați pe bănci. 

Lars întoarse binoclul spre Hornsgatan, dar nu văzu nimic nici 
acolo. Mașini, oameni hoinari, turiști durdulii din provincie care 
mâncau îngheţată lângă chioșc. 

Lăsă binoclul în jos și își privi ceasul. Era 11:48. Să plece 
oare? Aruncă o ultimă privire asupra parcului... Acolo, în mijlocul 
furnicarului, zări un bărbat singur pe o bancă. Lars reveni cu 
binoclul asupra lui. Bărbatul își întinsese unul din braţe de-a 
lungul spătarului băncii, avea părul relativ lung și un început de 
chelie în vârful capului. Când se întoarse într-o parte, Lars îi 
observă mustaţa tipică de poliţist. Era cât se poate de limpede 
că era el. 

Lars formă un număr pe telefon, duse receptorul la ureche și 
îl privi în același timp pe bărbat prin binoclu. Îl văzu căutându-și 
telefonul în buzunar, apoi găsindu-l și răspunzând. 

— Da? 

— Tommy? 

— Mda, zise el aproape imperceptibil. 

— Sunt în întârziere, vin în cinci minute... 

Lars închise. Îl privi din nou pe Tommy Jansson prin binoclu. 
Tommy rămăsese pe bancă, holbându-se la oamenii din parc. 
Nu sună pe nimeni și nici nu făcu vreun semn. Stătea pur și 
simplu și aștepta - plictisit, agitat și înfierbântat. Lars examină 
împrejurimile cu binoclul, privindu-i pe oamenii din apropiere. Se 
uită cu atenţie printre copacii de pe partea cealaltă, lângă 
vechiul cinematograf, dar nu văzu nimic. Tommy părea să fi 
venit singur. 

Își vârî binoclul în geantă și începu să coboare scările. leși la 
lumina soarelui și se îndreptă spre banca pe care se afla 
Tommy. Banca de alături era liberă, iar Lars se așeză acolo. 
Tommy aruncă o privire spre el, apoi reveni cu privirea spre 
parc. Lars așteptă ce așteptă, dar nu se întâmplă nimic suspect. 
Tommy oftă privindu-și ceasul. Lars se ridică, se apropie și se 
așeză lângă el. 

— Sunt eu, Lars. 

Tommy era iritat. 

— Ești un măgar arogant, Lars. Mă lași să stau aici și să te 
aștept, asta nu-mi place deloc! Ce vrei? 

Tommy vorbea cu accentul caracteristic celor din cartierul 
Söder, poate că mă-sa îl făcuse chiar pe banca asta. 

— Vreau să vorbim despre câteva lucruri. 

— Da, asta mi-ai spus și la telefon... Lucrezi pentru Gunilla, de 
ce nu vorbești cu ea? Doar știi că trebuie să urmezi ordinea 
ierarhică, nu? 

Lars privi în jur, la mulţimea de oameni în mișcare. Brusc, fu 
din nou cuprins de agitaţie. 

— N-am putea să mergem în altă parte? 

Tommy strâmbă din nas. 

— Fii serios, fac deja ore suplimentare... Ori îmi spui aici, ori 
plec. 

Lars își adună forţele, privindu-l pe Tommy. Fu năpădit de 
ezitări. Era oare acesta omul potrivit sau era pe cale să facă o 
greșeală capitală? 

— Am informații, zise Lars. 

— Despre ce? 

— Despre Gunilla. 

Tommy era la fel de încruntat ca înainte. 

— Și anume? 

— Gunilla nu face anchete, totul e o farsă, zise el încet. 

Tommy îl scrută cu privirea. 

— Ce te face să spui acest lucru? 

— Faptul că am lucrat cu ea în ultimele luni. 

Tommy îl privi pe Lars cu o mină sumbră. 

— Deci, din punctul tău de vedere, patru morți în Vasastan nu 
reprezintă o anchetă? 

— Ancheta asta e legată de asasinate, dar pe Gunilla n-o 
interesează astfel de lucruri. 

— Ce vrei să spui? întrebă Tommy. 

Lars încercă să-i ofere o imagine completă. 

— Totul a început când am plantat microfoane acasă la 
asistentă. 

lritația încă se mai putea citi în încreţiturile de pe fruntea lui 
Tommy. 

— Care asistentă? 

Lars era încordat. 

— Ai răbdare, lasă-mă să vorbesc... Pe vremea când Hector 
Guzman se afla în spital, Gunilla a trecut pe acolo și i-a atras 
atenţia această asistentă care se pare că tocmai începuse o 
relaţie neclară cu Guzman. Deci, eu și Anders Ask ne-am dus și 
am plantat microfoane la ea acasă. 

Tommy asculta, iar cuta din frunte, ce marca iritaţia, se 
transformă în curând într-o mină plină de curiozitate. 

— Am fost pus s-o urmăresc pe asistentă. Gunilla era sigură 
că ea și Hector urmau să aibă o relaţie, ceea ce s-a și întâmplat. 
A avut deci dreptate, dar n-am obţinut nimic, nici ascultând-o, 
nici urmărind-o. 

Tommy vru să intervină, dar Lars continuă. 

— Vremea a trecut, iar Gunilla a devenit din ce în ce mai 
agitată, când s-a dovedit că nu obţinem nimic concret. A angajat 
o gorilă de la poliţia de frontieră, Hasse Berglund, care a devenit 
una din armele ei, împreună cu Erik și cu Anders. Când 
frustrarea s-a intensificat, a început să reacționeze ciudat. 

— Și anume? zise Tommy cu voce joasă. 

Lars privi în jur. 

— S-a ocupat de fiul asistentei. 

Tommy nu părea să priceapă. 

— Hasse și Erik l-au prins și l-au interogat. Au înscenat un 
interogatoriu, după ce inventaseră o poveste cum că fiul se 
luase de o fată, că o violase... 

Tommy nu știa ce să mai creadă. 

— În felul ăsta o aveau la mână... Cred că au încercat s-o 
convingă să-l dea în vileag pe Hector ca să-și scape fiul de 
probleme, ceva de genul ăsta. 

Tommy rămase în cumpănă. 

— Și a făcut-o? 

Lars dădu din umeri. 

— Nu știu... nu cred, nu cred că avea ce să le zică. 

Tommy își plesni palmele de coapse. 

— OK, dacă ceea ce spui e adevărat, e al naibii de grav. 
Gunilla a folosit dintotdeauna metode neconvenționale, dar 
acum a sărit peste cal, asta e clar. O să vorbesc cu ea. Mersi că 
m-ai contactat. 

Tommy se ridică și-i întinse mâna. 

— Convorbirea asta rămâne între noi, OK? 

Lars privi mâna lui Tommy. 

— Așază-te, nici măcar n-am început să-ţi povestesc 
esenţialul. 

e 

Lars îi povesti lui Tommy tot ce știa, de la Ala Z. Toată treaba 
dură vreo douăzeci de minute. 

Tommy se holba în gol. Expresia feţei i se schimbase. 

— Pe toţi dracii..., șopti el. 

Incetase să-și mai mângâie mustața și se mulțumea să-și 
treacă mâna peste obrajii păroși. 

— La dracu’... 

Continua să-l privească pe Lars. 

— Și zici c-ai înregistrat totul? 

— Am înregistrări în care vorbește despre cum au omorât-o 
pe Sara în prezenţa lui Anders Ask și a lui Hasse Berglund. 
Menţionează și de asasinarea Patriciei Nordström. Din convorbiri 
reiese și cum au înscenat povestea cu fiul asistentei, cum l-au 
călcat cu mașina, faptul că au plasat ilegal microfoane, întregul 
mod de acţiune. Am însemnări legate de contabilizarea 
milioanelor pe care ea, împreună cu fratele său și cu Anders Ask 
le-au furat din anchetele la care a lucrat de-a lungul anilor. 

Tommy înjură sub mustață pentru a zecea oară. 

— Și băiatul? E în continuare la spital? 

Lars încuviinţă din cap. 

— Se află într-o stare gravă. 

Tommy oftă, încercând să pună lucrurile cap la cap. 

— Ce ai de gând să faci? întrebă Lars. 

Intrebarea nu-i pică bine lui Tommy Jansson, nu părea să aibă 
chef să se gândească la acest lucru. 

— Nu știu... In momentul ăsta chiar nu știu, zise el încet. 

— Ba bineînțeles că știi. 

EI îl privi pe Lars. 

— Și anume? 

— E o ucigașă, o criminală... dar și polițistă. Tu ești șeful ei, 
deci e răspunderea ta. 

— Despre ce vorbești? 

— Despre faptul că ai două posibilităţi. 

— Și care sunt acestea? 

Lars așteptă până trecu un cuplu de pensionari. 

— Ori o tragi la răspundere pentru omor, șantaj, amenințări, 
violare de domiciliu, abuz în serviciu, urmărire ilegală... toată 

lista... și atunci te trage după ea și pe tine în calitate de șef. 
Probabil că vor găsi ceva de care să te acuze când cazul va fi 
cercetat de toți polițiștii și jurnaliștii din ţară. Nimeni n-o să 
creadă că n-ai știut absolut nimic. 

— Păi, sunt absolut nevinovat, n-am avut nici cea mai vagă 
idee. 

— Crezi că-i pasă cuiva? 

Tommy se rezemă de spătarul băncii. 

— Și a doua posibilitate? întrebă el încet. 

Lars abia aștepta să audă această întrebare. 

— A doua posibilitate e s-o lași să scape. 

Lars se aplecă spre el. 

— Așa scapi și tu de probleme, de întrebări și de răspundere. 
O pui să-și dea demisia. Poate să motiveze cu vârsta, cu durerea 
pricinuită de pierderea lui Erik, cu orice naiba vrea. Dar trebuie 
înlăturată, trebuie să dispară. lar în schimbul faptului că-mi ţin 
gura despre cele întâmplate, vreau să-mi oferi jobul mie... sau 
poate altuia mai bun în Departamentul de Criminalistică. Vreau 
să-mi fii șef direct, dar să nu mă freci la cap când îmi fac treaba 
și peste câţiva ani să mă promovezi... 

Figura lui Tommy deveni sumbră. 

— Păi, ești un simplu poliţist de la ordine publică care a 
nimerit în grup la Gunilla dintr-o întâmplare. N-ai niciun fel de 
experienţă, niciun merit, absolut nimic. Cum naiba le explic 
celor ce vor pune întrebări? 

— Găsești tu o modalitate. 

Tommy se mușcă de buză. 

— De unde știu eu că tot ce mi-ai spus e adevărat? Poate că 
ai inventat totul? 

Lars împinse geanta sport către Tommy. 

— Convinge-te singur și recontactează-mă, de preferință în 
seara asta, zise Lars. 

Tommy încerca să reflecteze. Lars se ridică și plecă. Tommy 
privi în urma lui, apoi se ridică cu geanta sport în mână și 
dispăru în direcţia opusă. 

28. 


În biserică răsuna muzica lui Fauré, iar procesiunea începuse. 
Gunilla se opri în faţa coșciugului, puse o floare pe capac și făcu 
o plecăciune, după cum cereau regulile de etichetă. Printre cele 
vreo treizeci de persoane care se adunaseră ca să-și ia un ultim 
ramas-bun de la idiotul de Erik Strandberg se aflau și niște 
unchiași în uniforme de polițiști prost croite. A 

Lars observa spectacolul de pe o bancă din spatele bisericii. In 
cortegiu se afla și Tommy Jansson, care avusese însă bunul gust 
să vină îmbrăcat în sacou. 

Lars o privi pe Gunilla în ochi când se îndrepta spre locul ei pe 
bancă. | se păru că și ea îl privise scurt. Sau poate i se păruse? 
Lars se uită la Tommy Jansson să vadă dacă avea să-i arate prin 
vreun gest că știa deja totul. Acesta zâmbi doar către Gunilla, 
întristat și sigur pe sine, bătând-o ușor pe umăr când trecu pe 
lângă ea. Bravo, Tommy! 

După ce se termină procesiunea, lumea începu să iasă din 
biserică. 

Gunilla stătea la ieșire și primea condoleante. Lars o 
îmbrățișă. 

— Mulţumesc că ai venit, zise ea abătută. 

— Ai un pic de timp? întrebă Lars. 

e 

După ce Gunilla primise condoleanţele tuturor, se îndepărtară 
puţin, mergând de-a lungul bisericii. Găsiră un loc mai retras sub 
un stejar. 

— Cum te simţi? întrebă el prietenos. 

Gunilla oftă. 

— Sunt tristă, dar sunt mulţumită că a avut parte de o 
înmormântare frumoasă. 

— Ai dreptate, zise Lars cu o voce mângâietoare. 

Cimitirul era nemișcat. O briză blândă, văratică, le adia prin 
păr. 

— Am așteptat o jumătate de oră înainte să sun ambulanta. 
Am stat o jumătate de oră așteptând ca fratele tău să moară. 

O privea în ochi în timp ce-i vorbea, iar vocea îi era joasă. 

— A făcut o hemoragie cerebrală... și zăcea pe podea. Ar fi 
fost în viaţă azi, dacă aș fi sunat ambulanţa. Dar am preferat să 
aștept... 

Gunilla era palidă. Lars zâmbea. 

— Să știi că chiar a suferit, Gunilla. 

Ea îl privea cu ochii mari. 

— Și, coincidenta naibii, Anders Ask s-a împușcat cu vechiul 
tău Makarov... Cum oare este posibil? 

Gunilla nu reușea să-și pună ordine în gânduri. Se pregătea să 
zică ceva, dar Lars i-o luă înainte. 

— Acum suntem chit, nu-i așa? zise el. 

Ea îl privi nedumerită, nepărând să înțeleagă ce voia să zică. 

— Ah, nu pricepi? 

Gunilla clătină încet din cap. 

— Sara... Ai omorât-o pe Sara. 

Lars o privi fix în ochii ce-i păreau total lipsiţi de viaţă. Lars 
arătă către Tommy. 

— Ştie tot ce ai făcut. Îţi dă răgaz până diseară să dispari. 
Cred că e cea mai bună ofertă care ţi-a fost făcută vreodată. 
Accept-o. 

Tommy se afla în mijlocul unui grup de bărbaţi. Îi privi pe Lars 
și pe Gunilla și făcu un semn aproape imperceptibil din cap. 
Gunilla întoarse privirea spre Lars. 

— Nu mă ai cu nimic la mână, Lars, pentru că nu ţi-am dat 
niciodată niciun fel de informaţie. Ai măcar vreo idee vagă în 
legătură cu motivul pentru care te-am recrutat încă de la 
început? 

— Pentru că sunt maleabil? 

Gunilla îl privi surprinsă. 

— Am luat unul dintre microfoanele din casă de la Sophie și l- 
am plasat în biroul de pe Brahegatan. Am înregistrat totul: 
răpirea lui Albert, microfoanele de la Sophie, asasinarea Sarei, 
asasinarea Patriciei Nordström... Am absolut totul... cât se poate 
de clar. Am și notițele și extrasele tale de cont. Sumele pe care 
tu, Anders și fratele tău le-aţi furat de-a lungul anilor... 

Gunilla rămăsese nemișcată, holbându-se la Lars și încercând 
să-și adune gândurile și să găsească cuvintele potrivite. Apoi se 
întoarse și plecă. 

Lars privi în urma ei, apoi reveni lângă biserică. Găsi o bancă, 
se așeză, își scoase telefonul și respiră adânc golindu-și încetișor 

plămânii. Clopotele începură să bată. Lars luă telefonul și formă 
numărul. Semnalul părea să vină din străinătate. 

Ea răspunse cu un simplu A/o. Când îi auzi vocea, Lars deveni 
nervos. Se prezentă cu stângăcie. Ea îl luă din scurt, nu părea 
deloc bucuroasă că o sunase. Lars își ceru scuze și îi spuse că 
totul era aranjat, că de acum încolo era în siguranţă. Ea îl 
întrebă ce voia să spună, iar el îi povesti tot ce făcuse. 

— N-o să fiu disponibil o bucată de vreme, zise Lars. 

Sophie nu zicea nimic. 

— Poate ne întâlnim să stăm de vorbă când revin? 

Sophie închise telefonul. 

e 

Făcură escală pe aeroportul Ruzyne International din Praga. 
Leszek le însoți pe ea și pe Sonya până în salonul VIP unde 
mâncară ceva, după care se odihniră. Zborul lor spre Arlanda 
urma să decoleze peste două ore. 

Sophie încercă să citească un ziar, apoi îl împături, se ridică și 
începu să se plimbe de colo-colo, ca să-și dezmorțească 
picioarele. Se postă în fața ferestrei privind spre terminalul 
Sosiri. Acolo apăreau tot timpul oameni, într-un fel de haos 
organizat. Călătoria era deja pe terminate, dar ea avea senzaţia 
constantă că abia începuse, că era începutul unor evenimente 
majore. Își lăsă privirea să hoinărească prin marea de oameni de 
dedesubt. După o vreme, se întoarse. Îl văzu pe Leszek dormind 
pe o canapea și pe Sonya răsfoind o revistă. Se îndreptă spre ei 
și se așeză luând un ziar de pe masă. Sonya ridică ochii din 
revistă, îi zâmbi lui Sophie, apoi continuă să citească. 

e 

Odată ce avionul ateriză la Arlanda, se duse direct la spitalul 
Karolinska. Jane și Jesus se aflau în camera lui Albert, fiecare 
citind câte o carte. Jane se ridică și o întâmpină pe Sophie cu o 
îmbrățişare prelungită. 

Albert nu-și recăpătase cunoștința. Sophie simți că n-o mai 
țineau picioarele, fu nevoită să se aşeze. Albert avea un aer 
împăcat, poate că visa vise frumoase, în orice caz, Sophie spera 
că era așa, era singura speranţă pe care o mai nutrea în acel 
moment. Îl luă de mână, iar noţiunea timpului se destrămă. În 
ultimele zile fusese bântuită de o mie și unul de gânduri care 
formau o singură dorință, formulată și exprimată diferit - ca 
Albert să supravieţuiască într-un fel sau altul. 

Stătu așa îndelung, ore în șir. Apoi ieși din cameră. O porni pe 
coridor și trecu pe lângă un bărbat cu barbișon și cu părul scurt 
care stătea pe un scaun, rezemat de perete. Acesta îi căută 
privirea, Sophie se opri. 

— Sunt prieten cu Jens, zise el discret înainte ca Sophie să 
apuce să-l întrebe ceva, și o să continui să am grijă să nu i se 
întâmple nimic fiului tău. 

Apoi întoarse privirea, marcând sfârșitul discuţiei. Sophie nu 
știa ce să zică, ar fi vrut să-i spună ceva și, în cele din urmă, 
murmură Multumesc. 

e 

Sophie descuie ușa de la casă și intră înăuntru. Deși fu 
întâmpinată de o tăcere totală, avea senzația că din casă 
răsunau pocnituri monotone. Intră în bucătărie și se opri în 
mijlocul camerei. Ar fi vrut să-l strige și să-i spună că a sosit 
acasă și ca el să răspundă din camera cu televizorul sau de la 
etaj. Să-i răspundă furios, fără ca de fapt să fie furios, și apoi ea 
să se apuce să bage mâncarea în frigider sau să pună masa... 
sau să se așeze pe un scaun și să citească o revistă abia 
cumpărată. Apoi el să vină la bucătărie și să glumească cu ea. 
lar ea să întrebe despre teme și să-i spună că ar trebui să se 
tundă. El să nu răspundă, iar ea să nu se supere. 

Dar... nu se auzea niciun sunet nicăieri. Nu mai era nimeni în 
casă în afară de ea. Simţea că era pe punctul de a face o cădere 
nervoasă. Nu voia, se opuse și reuși să se menţină pe linia de 
plutire. 

e 

Veniră la șapte și un sfert, ca niște musafiri obișnuiți. 

Sonya, Leszek, Ernst, Daphne și Thierry se aflau cu toţii în 
sufrageria sa. Leszek se așeză la post lângă una din ferestre 
supraveghind grădina și drumul. Ernst admira un tablou. Ceilalţi 
priveau fotografiile de pe etajeră și făceau conversaţie. 

Ea îi privea din bucătărie, unde pregătea cina. Era un amestec 
ciudat de oameni, dar acum era amestecul ei, erau oamenii ei. 
Prieteni? Nu... Nicidecum. Dușmani? Nu, nici dușmani. Se simțea 
singură, avea senzaţia că joacă un rol. Poate că și ceilalţi făceau 
același lucru. 

Incepură să discute și să mănânce. Sophie asculta subiectul 
plicticos al discuţiei. Toată lumea era de acord că trebuiau să se 
țină deoparte și să aștepte să vadă ce avea să se întâmple cu 

Hector. Pe cei din clanul Hanke aveau să-i omoare, întrebarea 
era doar cum și când. 


29. 


Lars părăsi hotelul după ce-și reglase conturile, folosind o 
parte din banii pe care îi luase de la Gunilla. 

leşi din oraș și ajunse la centrul de dezintoxicare 
Bergsjsgârden seara, târziu. Fu întâmpinat de două persoane 
cam la cincizeci de ani, un bărbat și o femeie. Erau simpatici și îi 
insuflau încredere, păreau absolut normali. Se așteptase la 
altceva, poate chiar la contrariu. 

Il rugară să-i lase să-i verifice bagajul. Lars se conformă. 

Cu ce-i rămăsese din banii de la Gunilla, Lars plăti în numerar 
pentru o lună de tratament. În dimineaţa următoare se afla într- 
un cerc, înconjurat de unsprezece alți bărbaţi din diferite părți 
ale ţării, ce veneau din medii diferite și erau total diferiţi unii 
faţă de ceilalţi. Aceștia se prezentară, rostindu-și prenumele, și 
povestiră cu înfrigurare de ce se aflau acolo. Erau cu toţii 
dependenți de medicamente sau de alte droguri. Tuturor le era 
frică. Toţi se întrebau ce îi aștepta. 

Trecu de prima zi cu brio. Avea senzaţia că se afla la locul 
potrivit și că primea ajutorul de care avea nevoie. După-amiaza, 
discută cu mentorul său. Fu o conversaţie confidențială, cel 
puțin în ceea ce-l privea pe mentor. Îl chema Daniel. Într-o viaţă 
anterioară fusese agent de asigurări în regiunea Småland și, la 
rândul lui, dependent de medicamente. Îi spusese lui Lars că 
știa prin ce trecea și că avea să-i dea o mână de ajutor, dacă 
voia într-adevăr să-și schimbe viața. 

Lars nu prea înţelegea ce i se întâmpla, dar era stăpânit de o 
senzație copleșitoare că se afla într-un loc bun și uman, unde 
deciziile se luau în mod colectiv, pe baza unor principii raţionale. 
Dorea să-și recapete raţiunea de a fi. 

A doua zi se dovedi a fi mai dificilă, cel puţin la început. 
Primise sarcina să pună pe hârtie întreaga poveste referitoare la 
dependenţa sa de medicamente. Împotrivirea i se diminuă când 
îi auzi pe ceilalți bărbaţi povestind. Erau deschiși, sensibili și 
sinceri. 

Seara își dădu drumul și începu să scrie cu ardoare. Simţea că 
i se luase o piatră de pe inimă, era mulțumit. Cu cât scria mai 
mult, cu atât mai clară devenea imaginea problemei și cu atât 
mai simplă i se părea rezolvarea. Simțea că putea duce o altă 
viaţă, o viaţă mai bună. 

Noaptea dormi bine, visă lucruri pe care și le aduse aminte 
dimineaţa și se trezi cu poftă de mâncare. 

În după-amiaza zilei a treia apărură abstinenţa și negarea. 
Senzaţia pozitivă dispăruse cu desăvârșire. Daniel observă acest 
lucru și încercă să-l readucă pe linia de plutire. Lars Vinge afișa 
însă un surâs dispreţuitor. Daniel și ceilalţi bărbaţi din centrul de 
dezintoxicare deveniseră peste noapte dușmanii săi. După o 
simplă comparaţie între el și ei, Lars realizase că erau cu toţii 
niște idioţi sectanţi. Nu avea nimic în comun cu niciunul din ei. 
Erau slabi de înger. Cineva părea să le fi spălat creierul. N-aveau 
decât să-și ia puterea voinţei și să și-o bage în fund. O voce 
lăuntrică îl îndemna să evadeze, iar noaptea își luă tălpășița pe 
fereastra de la dormitor. Ajunse în parcare, unde își găsi mașina. 
Avea de gând să plece acasă și să se delecteze cu medicamente 
timp de câteva zile. Apoi putea fără nicio problemă să revină și 
să renunţe complet. Știa acum cel puţin de existenţa acestui loc 
și îl putea găsi și mai târziu. În plus, avea dreptul să facă ce voia 
cu viaţa sa, atâta timp cât nu făcea niciun rău altora. 

e 

Lars intră în apartament și se îndopă cu medicamente și cu 
toată băutura pe care puse mâna. Creierul i se moleși și începu 
să se târască pe jos, căutând furnici și alte insecte cu care să 
stea la șuetă. Vomită în chiuveta de la baie, ceea ce îi dădu o 
senzație plăcută, purificatoare. Apoi începu să înghită Hibernal. 
Știa ce face, era un fel de lobotomie chimică. Pastilele aveau 
exact efectul scontat. Lars stătea pe podea și se holba la 
nesfârșit în gol, fără să simtă absolut nimic. Stătea pur și simplu, 
lipsit de orice senzaţie, de orice gând, de orice așteptare. Un vid 
enorm ce nu conţinea nimic. Apoi văzu negru în faţa ochilor, ca 
de obicei. 

A doua zi de dimineaţă, se trezi pe podeaua din bucătărie cu 
o senzație de frig între picioare. Se pipăi. Blugii erau uzi și reci, 
făcuse pe el. 

Auzi soneria mobilului pe podea, lângă el. Se întinse după 
telefon. 

— Salutare, băiete. 

Era vocea lui Tommy. Lars își șterse saliva de la colţurile gurii. 

— Salut, zise el răgușit. 

— Ţi-ai făcut externarea? 

Lars încerca să-și adune gândurile. 

— De unde știi? 

— Sunt cu ochii pe oamenii mei. Trebuia să-mi fi spus, Lars. 
Trebuie să avem grijă unii de alţii... Să știi că nu ești singurul 
care are astfel de probleme. Cum te simţi? 

Lars se scărpină sub nas cu arătătorul. 

— Nu știu. Bine, cred. 

— Trec pe la tine, zise Tommy. 

Lars nu apucă să protesteze. 

Tommy apăru o jumătate de oră mai târziu. Avea cu el niște 
plăcinte și două sucuri de portocale. Se așezară în sufragerie, 
Lars pe un fotoliu, iar Tommy pe canapea, și începură să discute 
deschis. Tommy zise că era de părere că Lars ar trebui să mai 
încerce o dată, că postul nu avea să dispară, iar în calitatea sa 
de șef, putea să aranjeze plata tratamentului. Lars asculta cu 
atenţie. Tommy îi punea întrebări despre dependența sa, despre 
pastilele pe care le lua, cum făcuse rost de ele, care erau cele 
mai tari. Lars încerca să răspundă cât mai complet. li povesti 
despre cum devenise dependent în tinereţe și despre cum 
pierduse total controlul când reîncepuse să ia pastile destul 
slabe. Tommy îl asculta clătinând din cap. 

— Drăcia dracului, zise el încet. 

Lars era de aceeași părere cu el. 

— Nu-ţi face griji, rezolvăm noi cumva, zise Tommy și își pocni 
piciorul cu palma, făcând cu ochiul. 

Apoi se ridică și se duse la toaletă. 

Lars rămase singur, căscând și întinzându-se. 

Când reveni, Tommy trecu prin spatele lui Lars. Acesta din 
urmă nici măcar nu apucă să se dumirească în legătură cu ceea 
ce i se întâmpla când simţi lovitura în ceafă. Cu atât mai puţin 
pricepu ce se întâmpla când Tommy îl prinse de mâini și le îndoi 
la spate, trântindu-l la pământ. Lars se lovi rău cu fața de 
podea. Simţea greutatea corpului lui Tommy deasupra sa. 
Incercă să se împotrivească, dar Tommy era mai puternic, iar el 
era mahmur după excesul de pastile. Era o luptă inegală. Lars 

protesta confuz. Tommy îi zise să-și ţină gura și trase o pereche 
de cătușe din husa de la brâu și i le puse în jurul încheieturilor. 

— Ce naiba faci, ce ţi-am făcut? Tommy? 

Tommy dispăru din nou din cameră. Lars zăcea pe burtă. 

— Tommy! strigă el. 

Niciun răspuns. Lars ascultă. Îl auzi pe Tommy deschizând ușa 
de la intrare, apoi auzi ușa închizându-se la loc. Plecase oare? 

— Tommy? Nu pleca! 

Lars zăcea cu mâinile legate la spate și încerca să reflecteze. 
Își lipi obrazul de podeaua rece. 

— Tommy! strigă el din nou după o vreme. 

Își simţi respiraţia urât mirositoare lovindu-l drept în nas. 

Lars auzi niște zgomote abia perceptibile ce veneau din 
bucătărie. Păreau să fie două persoane care șușoteau... 

— Tommy, te rog! Hai să vorbim! zise Lars cu voce joasă. 

Era cu fața pe podea. Trecu o vreme, nu știa exact cât, dar, 
dintr-odată i se păru că vede contururile unei persoane în hol. 
Nu era Tommy. Era silueta unei femei. Privi cu atenţie și o 
recunoscu pe Gunilla... Stătea în picioare în cadrul ușii de la 
sufragerie, sprijinită de tocul ușii și cu geanta pe umăr. 

Începu să realizeze ce urma să i se întâmple, deși încă nu 
avea curajul să admită în întregime această certitudine. Respira 
agitat și greoi. Oftă prelung și puternic de câteva ori, iar când fu 
copleșit de anxietate, începu să tușească. 

— Ce cauţi aici? reuși el să îngaime. 

Tommy se repezi pe lângă Gunilla și intră în cameră. Ținea în 
mână un pistol automat cu un amortizor lung fixat pe țeavă. 
Lars încerca să scape de anxietate tușind. Făcu din nou pe el. 
încercă să se ridice, dar, cum avea mâinile legate la spate, nu 
reuși. Făcea doar niște mișcări smucite pe podeaua alunecoasă 
și tare, ca o focă pe uscat. Incerca să-l convingă pe Tommy, dar 
din cauza fricii, nu i se puteau desluși cuvintele. Incercă să 
vorbească cu Gunilla, să-i explice că ceea ce se întâmpla era 
exagerat... că nu putea să moară așa, că nu era comparabil cu 
ceea ce făcuse. Însă nici Gunilla nu părea să audă sau să 
înțeleagă ceea ce zicea. 

Tommy se postă în spatele lui Lars, îl ridică în șezut și puse 
amortizorul la un centimetru de tâmpla lui dreaptă. Apoi o căută 
din priviri pe Gunilla. Aceasta îi făcu un semn din cap. Lars 

încercă din nou să spună ceva. Nu scoase decât un șuierat plin 
de o teroare întunecată și sfâșietoare. 

Tommy apăsă pe trăgaci și se auzi poc - ca un pufăit puternic. 
Glonţul străpunse capul lui Lars și se înfipse în perete. Un firișor 
de sânge începu să i se prelingă de pe tâmpla stângă. Gunilla se 
uita ţintă. Lars se moleși și căzu la podea. Tommy se îndepărtă 
cu grijă, apoi începu să lucreze rapid. Se așeză în genunchi, 
descuie cătușele și șterse locul în care stătuse. 

e 

Gunilla simțea opusul a ceea ce se aşteptase să simtă. 
Crezuse că avea să-i placă să-l vadă murind, că o să se simtă 
ușurată, că o să fie într-un fel răsplata pentru ceea ce-i făcuse 
lui Erik. Dar nu era deloc așa. Nu simţea nimic în afară de 
tristeţe. Il rugase pe Tommy să-l elimine pe Lars exact în acest 
fel, astfel încât ea să fie ultima persoană pe care o vedea și să 
înțeleagă că nu avea cum să o învingă, că mersul lucrurilor era 
prestabilit. Poate că înţelesese, poate că nu, dar, în orice caz, se 
simţea altfel decât se așteptase. Era oarecum tragic că o viaţă 
așa de amărâtă și de patetică se termina atât de groaznic. Se 
săturase de atâta moarte. 

— Mersi, Tommy, zise ea încet. 

Tommy o privi. 

— Cum te simţi? 

Ea nu răspunse. Tommy se ridică, ţinând cătușele într-o mână 
și pistolul în cealaltă și o privi în ochi. 

— Mi-e dor de Erik, zise ea în șoaptă. 

Tommy oftă. Rămaseră privindu-se, apoi el ridică pistolul. Nici 
măcar nu fu nevoie să ţintească, apăsă pur și simplu pe trăgaci. 
Se auzi din nou același pufăit puternic. Reculul împinse 
amortizorul în sus într-un unghi de cincisprezece grade. Glonţul 
o nimeri pe Gunilla în partea dreaptă a frunții. 

Aceasta rămase nemișcată un moment, ca și cum fusese atât 
de surprinsă, încât intensitatea mirării reușise să-i prelungească 
viața cu câteva secunde. Apoi i se tăiară picioarele și căzu la 
pământ ca o marionetă. Ochii îi priveau fix în tavan, iar din 
gaura din frunte i se prelingea un fir de sânge. 

Tommy respira greoi, bătăile inimii i se acceleraseră, avea 
gura uscată și se chinuia să-și țină în frâu sentimentele. Incercă 
să-și revină, negând tot ce se întâmplase și mormăind pentru 
sine însuși ce avea de făcut. Memorase totul, nu voia să lase 

nimic în voia sorții. O privi pe Gunilla și apoi pe Lars, zicându-și 
că nu erau altceva decât două corpuri neînsufleţite. 

Deșurubă amortizorul și îl băgă în buzunar. Puse arma pe 
podea, scoase un beţigaș dintr-o pungă din buzunar și răzui cu 
el urmele invizibile de praf de pușcă de deasupra trăgaciului. 
Apoi aplică ceea ce prelevase pe mâna dreaptă a lui Lars, în 
zona moale dintre degetul mare și arătător. Puse pistolul în 
mâna lui Lars, încercând să decidă unghiul potrivit în urma 
glonțului sinucigaș. Lăsă cătușele în dormitorul lui Lars. 
Tehnicienii aveau să găsească mici zgârieturi aproape invizibile 
pe încheieturile lui Lars, iar prezenţa cătușelor în dormitor avea 
să-i ducă cu gândul la ceea ce crede oricine vede cătușe într-un 
dormitor. 

Așezat pe vine lângă Gunilla, Tommy îi răscoli geanta, 
căutând orice indiciu ce ar fi putut să aibă legătură cu cazul sau 
cu ancheta. Știa însă că nu avea să găsească nimic, căci Gunilla 
era la fel de atentă ca și el. 

O contactase după ce analizase materialul pe care îl primise 
de la Lars în piața Mariatorget. Nu făcuse scandal, îi spusese 
doar că știa despre ce era vorba și că voia să-și primească 
partea care i se cuvenea. Gunilla, care îl cunoștea foarte bine, îl 
întrebase doar cât voia. li ceruse partea lui Erik, iar Gunilla 
spusese OK. 

După ce, la înmormântare, Lars îi povestise plin de încredere 
în sine că îl lăsase pe Erik să moară, Gunilla ceruse să mai 
adauge un punct în contract și anume, să decidă ea însăși 
modul în care avea să moară Lars. Pentru Tommy, acest lucru 
nu reprezentase nicio problemă. Pe Gunilla însă, o împușcase 
fără tragere de inimă, căci îi împărtășea modul de gândire. Nu 
se putea însă altfel. O cunoștea pe Gunilla. Avea să încerce să-i 
ceară înapoi partea pe care i-o dăduse, așa era felul ei de a fi. Ar 
fi trebuit să fie vigilent pentru tot restul vieţii. Motivul principal 
fusese însă faptul că văzuse sumele din hârtiile pe care le 
primise de la Lars și realizase un lucru ce nu putea fi ignorat. Cu 
bani se pot salva vieţi... deci și viaţa soţiei sale, Monica. Având 
banii ăștia, putea să plătească tratamente, să-i prelungească 
viaţa, poate chiar să-i vindece boala. In plus, exista și un al 
treilea aspect. Părea minor, dar totuși, era important. Un 
sentiment de frustrare, ca senzaţia pe care o are cineva care 
vrea să se îmbete și nu are la dispoziție decât două sticle de 

bere. Dacă tot făcea ceea ce avea de gând să facă, măcar să 
obţină totul, altfel n-avea niciun rost. Totul sau nimic. După ce 
primise geanta de la Lars, în piața Mariatorget, verificase totul 
acasă în aceeași seară și realizase că putea obţine cu ușurință 
un profit. Din acel moment, știuse exact ce trebuia să facă. 

Eva Castroneves se afla în Liechtenstein. Primise sarcina să 
aștepte primirea banilor de la Guzman. Când totul se dusese de 
râpă, primise însă noi instrucțiuni. Gunilla o sunase și îi ceruse 
să transfere bani într-un cont intermediar la care Tommy să aibă 
acces după placul inimii. Planul lui Tommy era să o sune la 
rândul lui și să-i ceară să-i transfere lui și partea Gunillei, dar să 
păstreze zece la sută pentru sine însăși. In caz că se opunea, 
avea de gând să-i spună că o va da pe mâna Interpolului, care 
va fi pe urmele ei până la capătul lumii. Avea să menţioneze și 
geanta sport plină cu dovezi în care numele ei apărea aproape 
peste tot. Eva Castroneves nu avea să se opună. Era sigur de 
acest lucru. 

Tommy dădu o raită prin apartamentul lui Lars și verifică să 
nu existe nimic care să aibă de-a face cu cazul. Nu exista 
absolut nimic, terenul era curat. Trecu în revistă toate lucrurile 
care ar fi putut atrage atenţia tehnicienilor. Știa exact cum 
operau aceștia, câteodată puteau fi incredibil de meticuloși. 

Când se simţi sigur de rezultat, Tommy îi părăsi pe Lars și pe 
Gunilla și ieși în stradă. Sări în mașina sa, un Buick Skylark GS și 
porni motorul. Frână cu piciorul drept și apoi băgă schimbătorul 
de viteze în poziţia D. Motorul puternic făcea mașina să salte de 
fiecare dată când schimba viteza. 

Plecă, îndreptându-se către Monica și către fetele sale. 
Planificaseră să facă un grătar pe verandă în această seară. Se 
vedea deja salutându-și vecinii, pe Krister și pe Agneta, peste 
gard, apoi spunând o glumă la care Krister avea să răspundă 
izbucnind în râs, așa cum făcea întotdeauna. După masă, avea 
s-o asculte pe Vanessa la engleză. Avea teme suplimentare de 
făcut peste vară. Vanessa avea să-l tachineze pentru pronunția 
sa greșită, el avea să-și exagereze accentul suedez și aveau să 
sfârșească prin a se amuza. Emilie avea să rămână blocată în 
fața calculatorului, iar el avea să-i spună să-l închidă. Ea urma 
să stea supărată o vreme, apoi avea să-i treacă. După ce se vor 
uita la televizor, Monica avea să propună să bea cafea și să 
joace table pe terasă, în timp ce gustau și câte o bucată din 

rulada aceea de care erau dependenţi amândoi. Monica urma să 
câștige jocul de table. Apoi aveau să se ducă la culcare, fiecare 
cu câte ceva de citit, el o revistă auto, iar ea vreun roman de 
Jean M. Auel. Înainte să stingă veioza, el avea s-o mângâie pe 
obraz și să-i spună că o iubește. Ea avea să răspundă spunându- 
i ceva la fel de agreabil, ţinându-se tare în ciuda prezenței 
permanente a bolii... Cam așa urma să se desfășoare restul zilei. 
Totul avea să fie ca de obicei pentru încă ceva vreme. Apoi avea 
să se pună pe treabă și să-și salveze soţia de la o sufocare 
lentă. 

Tommy înainta prin trafic în Buickul său, calculând cât de 
bogat era în mod indirect. Ajunse la concluzia că era vorba de o 
sumă cu două cifre și șase zerouri după ele. lar cele două cifre 
erau destul de mari. Pentru un tip ca Tommy, născut într-un 
cartier muncitoresc la sfârșitul anilor cincizeci, care fumase 
țigări ieftine la colţ de stradă, ascultase rock militant, citise seria 
de benzi desenate fantoma şi cărţile de aventuri Biggles, 
această schimbare era greu de digerat. 

e 

Ea îi cânta cântece de leagăn, îl spăla, îl pieptăna și îl îmbrăca 
în haine curate în fiecare zi. Continuase să-i citească din cartea 
pe care o începuse singur înainte de accident și pe care o găsise 
lângă patul lui cu un semn de carte înăuntru. 

Ușa de la salonul lui Albert era întredeschisă. Jens se opri și 
aruncă o privire înăuntru. Imaginea mamei la căpătâiul fiului în 
comă era la fel de tristă de fiecare dată. Avea în mână un joc de 
cărţi pe care îl cumpărase la chioșcul de la parter, zicându-și că 
el și Sophie puteau să joace cărţi ca să facă timpul să treacă. 
Acum însă, când se afla acolo, simţea că în faţa lui se ridicase 
un zid invizibil care îl împiedica să intre în cameră, să facă parte 
din viaţa ei și a lui Albert și să-și depășească fricile o dată 
pentru totdeauna. 

Ea stătea citind. Își dădu la o parte o șuviţă de păr. Era 
incredibil de frumoasă când nu știa că era admirată... 

Jens se întoarse și o porni înapoi pe coridor. 

a 

Atmosfera era sobră și încordată. Bărbații căzuseră pe 
gânduri. Se aflau în aceeași cameră în care se întâlneau de 
obicei, o sală de conferințe pe care Björn Gunnarsson o folosea 

pe post de cameră de fumat. Bjorn Gunnarsson, șeful lui 
Tommy, își goli pipa, după care rupse tăcerea: 

— Ce informaţii avem, Tommy? 

Tommy șezuse cu privirea plecată, cu spatele rezemat de 
scaun. Continuă să se uite la un punct fix din faţa sa câteva 
momente, după care își ridică privirea. 

— Lars Vinge era un tip labil. În trecere, Gunilla îmi 
mărturisise că îi era frică de el. Atunci însă, nu am acordat o 
importanţă prea mare acestui fapt. Se pare că era încăpățânat 
și se considera prea bun pentru munca pe care o făcea. O suna 
pe Gunilla tot timpul și îi trimitea e-mailuri, era agresiv și 
ameninţător. În plus, se pare că îi muriseră și mama și prietena 
de curând, ceea ce trebuie să-l fi dezechilibrat și mai tare... 

Gunnarsson asculta și fuma în același timp. Tommy continuă. 

— Vinge se internase într-un centru de dezintoxicare, dar a 
fugit de acolo după numai câteva zile. Avem înregistrarea unei 
convorbiri dintre el și Gunilla din seara când a revenit acasă. 
Poate că a sunat-o ca să-i ceară ajutorul, nu știu exact. În orice 
caz, Gunilla a venit la el acasă a doua zi dimineaţă. A împușcat- 
o și apoi s-a sinucis. Se pare că era sub influenţa unor 
medicamente foarte puternice când a comis aceste fapte... 

— Ce fel de medicamente? 

— Droguri prescrise pe reţetă... Era drogat, era dependent de 
medicamente. Se pare că avea antecedente în acest sens. Eu nu 
știu prea multe detalii, dar, din ce-am auzit de la Gunilla, 
situaţia escaladase, ieșind din nou de sub control. E posibil ca 
totul să fie legat de moartea mamei și a prietenei lui. 

— Și anchetele? 

Gunnarsson își umplu pipa. 

Tommy duse degetul la ochi, ștergând un fir de praf invizibil. 

— Asta e partea un pic mai ciudată. Biroul de pe Brahegatan 
nu conţinea aproape nimic. In afară de câteva rapoarte de 
urmărire, niște fotografii și alte mărunţișuri, nu am găsit absolut 
nimic. 

— De ce? 

Tommy făcu o pauză, ridicându-și privirea. 

— Nu știu. 

— Dar care e părerea ta? 

Tommy afișă o mină chinuită, ca și cum ceea ce urma să zică 
îi producea o durere fizică. 

— Ce e? întrebă Gunnarsson cu pipa mereu între dinţi. 

— Poate că Gunilla și Erik nu aveau destul material, poate că 
ancheta mergea prost... sau poate mai prost decât ar fi vrut să 
recunoască Gunilla. 

Rostise ultimele cuvinte pe un ton de scuză, ca și cum n-ar fi 
vrut de fapt să-i vorbească de rău pe cei morți. 

— Ce te face să crezi acest lucru? zise Gunnarsson cu o voce 
ragușită. 

— Te rog să-ţi aduci aminte că Gunilla a fost cea care a 
introdus acest mod de lucru la noi, iar noi l-am acceptat ca atare 
și i-am dat mână liberă. Poate că i s-a făcut rușine când și-a dat 
seama că lucrurile nu merseseră așa cum sperase ea. Sau poate 
că voia să continue să primească finanţare, dar știa că nu avea 
să primească nimic dacă nu făcea progrese. 

Tommy dădu din umeri. 

— Dar nu știu deloc sigur, zise el. 

Gunnarsson oftă adânc, scuturând scrumul în palmă și apoi 
aruncându-l la coșul de gunoi de lângă el. 

— Și crimele de la restaurantul Trasten? întrebă el. 

— Antonia Miller e cea care se ocupă. l-am transmis tot ce 
aveam de la Gunilla, puţinul adunat adică. Să sperăm că vom 
obține mai mult cu ajutorul tehnicienilor. 

— Și Guzman și-a luat tălpășița? 

— Da. A fost dat în urmărire prin toate canalele. Tatăl lui a 
fost ucis în reședința sa din Marbella cam în același timp când 
avea loc măcelul din restaurantul Trasten. Se pare că această 
confruntare are rădăcini mai adânci decât credeam noi. 

Björn Gunnarsson se încruntă. 

— Hans Berglund? 

— A dispărut, zise Tommy. 

— De ce? 

Tommy clătină din cap. 

— Nu știu. N-avea o reputaţie prea bună încă dinainte să fi 
fost angajat de Gunilla. Presupun că s-a băgat la adăpost. 

Urmă un moment de tăcere. 

— Păi, atunci, unde e? 

Tommy clătină din cap. 

— N-am nici cea mai vagă idee. 

— Și Ask? Ce naiba caută Anders Ask în toată treaba asta? 

Tommy făcu o nouă pauză tactică înainte să răspundă. 

— Am întrebat-o pe Gunilla când l-am văzut la restaurantul 
Trasten. Mi-a zis că îi ajutase cu anumite sarcini de urmărire, că 
nu voise să împovăreze organizaţia. 

Gunnarsson ridică privirea. 

— Chiar așa s-a exprimat, să nu împovăreze organizaţia? 

Tommy încuviinţă din cap. 

— Și Ask de ce s-a sinucis? întrebă Gunnarsson. 

— Păi, de ce se sinucid oamenii? Ce știu eu, oricum nu e 
primul coleg care recurge la această soluţie. Știi foarte bine prin 
ce-a trecut. După problemele pe care le-a avut la Serviciul de 
Informații, nimeni n-a mai vrut să lucreze cu el. Era pătat, uzat, 
singur... presupun că i s-a făcut lehamite pur și simplu. 

Tommy observă cum Gunnarsson dă aprobator din cap. 
Lehamitea era un fenomen care îi era foarte cunoscut. 

Gunnarsson inhală profund. 

— Nu sunt, totuși, mult prea multe semne de întrebare în 
toată afacerea asta, Tommy? 

Tommy așteptă câteva clipe. 

— Ba da... 

Nu mai adăugă nimic la răspuns. Undeva, dedesubtul lor se 
auzea zgomotul din trafic. Se aflau în staţia de poliţie din 
cartierul Kungsholmen. Björn Gunnarsson băgă pipa la loc în 
gură, oftând după cum îi era obiceiul. 

— Cum procedăm? 

— Nu prea avem ce face. E vorba de o tragedie, Björn. E 
opera unui descreierat pe nume Lars Vinge, asta-i tot. În ceea ce 
privește ancheta începută de Gunilla în cazul Guzman, 
continuăm cu informaţiile de care dispunem. Același lucru se 
aplică și în cazul de la restaurantul Trasten. 

Gunnarsson își pregătise chibriturile. Cu pipa între dinţi, zise 
cu vocea răgușită: 

— O parte din vină ne revine nouă înșine în această poveste 
tragică. Gunilla a cerut să lucreze fără intervenţii din exterior, 
iar noi am acceptat. l-am permis să eșueze. Dacă n-ar fi fost 
atât de atinsă de sindromul de fată harnică și ne-ar fi cerut 
ajutorul, poate că situaţia ar fi fost cu totul alta acum. 

Tommy încercă să-și dea seama ce se ascundea în spatele 
fațadei pe care o afișa șeful său. Lui Gunnarsson părea să-i fie 
foarte frică. Îi era frică să nu trebuiască să-și asume 

răspunderea pentru haosul creat. Situaţia era exact așa cum își 
dorea Tommy să fie. 

— Mă voi ocupa eu de tot, Björn. O să am grijă ca totul să iasă 
bine. 

Gunnarsson își aprinse din nou pipa și trase în piept cu putere 
de câteva ori. Fumul era aproape albastru. Îl privi pe Tommy în 
timp ce nicotina i se îmbiba în limbă și în obraji. 

— Gunilla și Erik ne-au fost prieteni apropiaţi, Tommy. Aveau 
o reputaţie bună. Vreau ca amintirea lor să rămână nepătată. 

Tommy încuviinţă din cap. 

EPILOG 


August 


Sophie îl mută pe Albert de pe scaunul din față al mașinii în 
scaunul cu rotile. Știa că el ura această operaţiune. Erau multe 
aspecte din viaţa cotidiană pe care le considera umilitoare. Se 
purta însă cu demnitate, nearătând niciun semn de slăbiciune 
sau de decepţie. Această atitudine o speria chiar câteodată. Își 
făcea griji ca nu cumva să ţină toată tristețea în adâncul 
sufletului. 

Și totuși, ochii îi erau plini de viaţă. Sophie observase acest 
lucru încă din momentul când se trezise la spital cu două 
săptămâni înainte. În acel moment, toate grijile i se risipiseră. 
Cel care se trezise era într-adevăr fiul ei, Albert. El era cel care 
punea întrebări, care se înfuriase când înţelesese cum i se 
schimbase viaţa, care începuse să plângă după două zile, iar 
după patru zile, făcuse prima glumă în legătură cu noua situaţie. 
Apoi fusese rândul ei să se întristeze, după care veniseră 
întrebările lui despre tot ce se întâmplase. Sophie îi povestise 
totul, începând cu ziua în care îl întâlnise pe Hector la spital, 
continuând cu povestea legată de Gunilla și de ameninţări și 
sfârșind cu fuga în Spania. Albert o ascultase încercând să 
înțeleagă. 

e 

Tom și Yvonne erau imposibili. Se postaseră lângă portieră și 
voiau să-i vină în ajutor. Mai mult încurcau decât ajutau. Sophie 
îi rugă să intre în casă și să aștepte acolo. 

Era cina de duminică și erau din nou prezenţi cu toţii, Jane și 
Jesus, Tom și mama, Albert și ea însăși. Yvonne era veselă și 
deschisă, la fel ca și Tom. Rat, câinele, lătra, Jane și Jesus 
stăteau la locul lor în tăcere. Ușile de la verandă erau deschise, 
masa era aranjată exemplar și căldura serii se răspândea în 
încăpere - totul era exact așa cum trebuia să fie... sau aproape 
totul. 

Sophie îi privi pe cei dragi, adunaţi în jurul mesei. Albert citea 
un SMS cu telefonul pe genunchi, Yvonne dădea din cap în semn 

de aprobare, în timp ce asculta cele spuse de Jesus. Tom, care 
simţi că îl privea, îi zâmbi. lar Jane - Jane, care dăduse dovadă 
de o forţă și o stabilitate incredibile, fără să pună nici măcar o 
singură întrebare - Jane începuse să-și dea drumul și să facă ce 
trebuia făcut, ca de fiecare dată când era vorba de ceva serios. 
În astfel de situaţii, avea puterea să se transforme din făptura 
aiurită care era de obicei în liniștea întruchipată și să preia 
controlul atunci când alţii poate că ar fi eșuat sau ar fi clacat. 
Jane era o persoană de încredere, dar puţini știau acest lucru. 

Îl privi din nou pe Albert. Se auzi semnalul sonor al telefonului 
lui. ÎI văzu citind un SMS și scriind răspunsul cu degetul mare... 

Apoi, pentru prima dată de multă vreme, întoarse privirea 
spre sine însăși. Vedea o luminiţă licărind undeva, o luminiţă pe 
care o recunoștea. Nu sclipea arzător, nu era orbitoare, era 
blândă și călduţă și era învăluită de o senzaţie ce exprima un 
lucru pe care îl uitase. Era un sentiment ce îi șoptea că putea să 
se ridice mai presus de propria frică și de izolarea autoimpusă, 
că era mai bună decât îndrăznise ea să creadă. Înţelegea că nu 
avea nevoie să-și înţeleagă frica ca să se poată debarasa de ea, 
că putea s-o părăsească în tăcere, să-și ia adio de la ea. Această 
realizare nu era urmarea unui raționament mental ce putea fi 
transpus în cuvinte. Era o certitudine. Se schimbase. Se 
lepădase de vechea sa personalitate. Fusese o schimbare 
majoră, dar abia acum înţelegea că încetase să mai opună 
rezistență. Totul se schimbă, e în esenţa lucrurilor, universul se 
schimbă constant, în fiecare zi, la infinit. Schimbarea e singurul 
lucru căruia nimeni nu i se poate opune, iar ea nu făcea 
excepţie. Se simţea furioasă, înflăcărată, exaltată, îndârjită, 
toate în același timp, ceea ce i se părea absolut natural. 

Sophie îl privi pe Albert. Acesta îi întoarse privirea și îi zâmbi 
larg și sincer. Se întreba de ce îi zâmbea, dar într-un târziu își 
dădu seama că ea era cea care începuse să zâmbească. 

În amurg se urcară în mașină și se întoarseră acasă. Deși era 
în continuare cald, se simţea deja că vara era pe sfârșite și că în 
curând avea să se instaleze un anotimp mai întunecat. Era 
anotimpul când frunzele verzi ale copacilor aveau să atârne 
grele pe ramurile subţiate, înainte să se producă vreo schimbare 
vizibilă. Era anotimpul ce preceda căderea frunzelor. 

Parcară în fața casei și repetară procedura, jos din mașină, 
apoi în scaunul cu rotile și pe rampă în sus către ușa de la 

intrare. Albert voia să facă totul singur. În casă, se mișca 
nestingherit, căci toate pragurile fuseseră înlăturate și aveau un 
lift instalat pe scară. 

Sophie încuie toate ușile cu dispozitivele suplimentare pe care 
le instalase, apoi activă alarma în camerele în care nu se afla 
nimeni. 

După ce Albert adormi, îl sună pe Aron. Acesta îi povestea ce 
se mai întâmplase în lume, îi punea întrebări și o ţinea la curent. 
Ea asculta, îi vorbea, discuta și încerca să găsească cele mai 
bune soluţii pentru problemele pe care i le prezenta el. Il întrebă 
dacă situaţia lui Hector se schimbase în vreun fel. El îi răspunse 
că totul era neschimbat. Hector era în continuare conectat la 
diferite aparate care îl mențineau în viaţă. 

Işi făcu un ceai și îl bău în singurătate, blestemându-se. Avea 
să continue să se învinovăţească pentru tot restul vieţii. Își 
dorea să-l fi avut pe Jens lângă ea, însă acesta dispăruse fără 
nicio urmă. Primise un SMS, în care îi scrisese că era nevoit să 
dispară pentru o vreme. Reacţionase la cuvântul nevoit... Și eu 
sunt nevoită. Toată lumea e nevoită. 

Aceasta era noua sa viaţă. Era nevoită să aibă grijă de Albert 
și să fie mereu cu ochii în patru. 

e 

Sophie se trezi opt ore mai târziu și luă micul dejun pe 
verandă. Ploua. Stătea la adăpostul balconului de deasupra, 
bând ceai și ascultând ropotul ploii. Auzi zgomotul unor 
cauciucuri pe pietrișul din spatele casei, iar apoi niște pași 
apropiindu-se. Când auzi soneria de la intrare, se ridică și se 
aplecă peste balustradă. 

— Sunt aici! 

De după colț apăru o femeie de aceeași vârstă cu ea sau 
poate cu câţiva ani mai tânără. Era înaltă, avea părul închis la 
culoare, purta cizme înalte, blugi strâmți și bijuterii fantezie. 
Sophie o surprinsese pentru câteva clipe, în timp ce alerga ca să 
evite ploaia. 

— Of! zise ea zâmbind în timp ce urca treptele de la verandă, 
scuturându-și apa de pe haine cu palma. 

— Ce vreme! Mă numesc Antonia Miller și sunt inspector în 
criminalistică, zise ea și întinse mâna udă. 

— Sophie Brinkmann, zise Sophie. 

— Vă deranjez? 

— Nu, vă rog să luaţi loc. Tocmai luam micul dejun. 
e 

Sophie și Antonia ședeau pe verandă. Sophie îi oferi Antoniei 
un ceai, iar aceasta acceptă. 

— Ce casă frumoasă aveţi, zise ea. 

Părea sinceră. 

— Mulţumesc, răspunse Sophie. Ne priește aici. 

Sophie observă că Antonia se întreba de ce vorbise la plural. 

— Locuiesc împreună cu fiul meu. Sunt văduvă de multă 
vreme. 

Antonia dădu din cap. 

— Înţeleg, eu sunt necăsătorită și locuiesc în centru într-un 
apartament cu două camere orientat spre sud. Toată vara mi- 
am pus în fiecare dimineaţă întrebarea dacă nu cumva locuiesc 
într-o saună. 

Antonia se întinse și luă o bucată de pâine din coș. Mușcă din 
ea și apoi începu să admire florile și copacii. 

— Mi-ar plăcea să locuiesc aici. 

Sophie era în expectativă și Antonia realiză acest lucru. 

— Imi cer scuze... Conduc o investigaţie, anchetez niște 
asasinate. E vorba de triplul asasinat de la restaurantul Trasten 
din cartierul Vasastan. Presupun că ați citit în presă, nu? 

Sophie încuviinţă din cap. 

— E un haos total... și înaintez bâjbâind... Cam așa e munca 
mea, o bâjbâială constantă. 

Antonia luă o gură de ceai, apoi puse ceașca jos. 

— După cum aţi aflat probabil deja, a mai avut loc încă un 
asasinat, într-o confruntare tragică dintre doi polițiști. 

Afară ploaia continua să cadă. 

— Da, am auzit. Numele meu apare prin vreun dosar și acum 
ați venit ca să-mi puneţi întrebări. 

— Exact, zise Antonia. 

— Din păcate, nu cred că vă pot oferi prea multe. O să fac 
însă tot posibilul să vă ajut. 

Antonia își scoase carnețelul din geacă și îl deschise la o 
pagină nouă. Antonia Miller avea aerul unei persoane 
necomplicate. Era plăcută și în ochi i se putea citi sinceritatea. 
Sophie constată că o plăcea, ceea ce o sperie. 

— Se pare că ancheta condusă de Gunilla Strandberg nu se 
îndrepta nicăieri. Nu ne-a lăsat decât o mână de informații... 

Numele dumneavoastră apare totuși în documentele 
recuperate. 

Antonia o privi, apoi o întrebă: 

— Cum aţi intrat în legătură cu Gunilla? 

— A venit la spitalul Danderyd, unde lucrez eu și mi-a spus că 
îl anchetează pe Hector Guzman. Acesta se afla internat în 
secţia unde lucrez eu. Avea o fractură la unul dintre picioare 
după un accident de mașină. Era pe la sfârșitul lui mai sau pe la 
începutul lui iunie... 

Antonia asculta. 

— Gunilla mi-a pus întrebări despre el, asta-i tot. 

— II cunoșteaţi pe Hector? 

— Ajunsesem să-l cunosc un pic de când se afla în spital. 
Câteodată, cu unii dintre pacienţi, ajungi să ai o relaţie mai 
apropiată. Tot timpul ni se spune să nu ne implicăm... dar e 
mult mai ușor de zis decât de făcut. 

Antonia nota în carneţel. 

— Și pe urmă? 

— M-a sunat de câteva ori ca să-mi pună întrebări la care eu 
nu am știut să-i răspund. Pe urmă Hector a fost externat și m-a 
invitat la prânz. 

Sophie se aplecă și sorbi din ceașca de ceai. 

— V-a invitat la prânz? 

Sophie încuviinţă din cap. 

— Da... 

Antonia căzu pe gânduri. 

— Ce fel de om e? 

Sophie zăbovi cu privirea asupra Antoniei. 

— Nu știu ce să zic, e plăcut, manierat... aproape șarmant. 

Antonia nota în carneţel. 

— Leif Rydbăck? întrebă ea brusc, fără să-și ridice privirea. 

— Poftim? 

— Leif Arne Rydbăck, vă spune ceva numele? 

Sophie clătină din cap. 

— Nu. Cine e? 

Antonia o privi pe Sophie și notă ceva în carneţel. 

— Iniţial am găsit trei cadavre în restaurantul Trasten. După 
ce am efectuat căutări, am mai găsit unul, al unei persoane care 
murise mai înainte. De curând am reușit să-i stabilim 
identitatea, este vorba de Leif Rydbăck. 

— Înţeleg... Nu, e prima dată când aud acest nume, zise 
Sophie. 

— Lars Vinge? 

Sophie clătină din cap. 

— Nici acest nume nu-mi este cunoscut. Despre cine e vorba? 

Antonia nu răspunse imediat. 

— Lars Vinge e polițistul care a omorât-o pe Gunilla 
Strandberg, dar numele n-a apărut încă oficial în presă. 

Antonia continuă să pună întrebări. Avea multe întrebări 
despre lucruri mărunte și inofensive. Antonia Miller nu știa 
nimic, nu avea niciun indiciu. Habar n-avea cine lucrase la caz, 
nu știa nimic despre Hector, de fapt, nu știa absolut nimic... Era 
nerăbdătoare să afle, să-și facă o imagine despre caz. Sophie își 
dădea seama de acest lucru din felul cum vorbea, din modul în 
care se forța să nu insiste prea mult. 

Sophie răspunse negativ la toate întrebările Antoniei, jucând 
la perfecție rolul asistentei inocente. 

Fură întrerupte de Albert, care apăru pe verandă în scaunul 
său cu rotile. Acest băiat bronzat în scaun cu rotile o șocă un pic 
pe Antonia Miller. 

— Bună! Mă numesc Antonia, zise ea un pic prea veselă, apoi 
se ridică și dădu mâna cu Albert. 

— Albert, zise Albert. 

Sophie îl luă de după umăr. 

— Acesta este fiul meu. l-a mai rămas doar o săptămână din 
vacanţa de vară. li tot spun că e vremea să revină la un ritm de 
somn normal, dar nu pare să-i pese de ce zic eu. 

Sophie îl sărută pe Albert pe frunte. 

